
Värmdö 


Lui Tony Catalhöyük nu-i plăcea slujba pe care-o avea. 
Adevăratul lui vis era să fie polițist. Insă picase de două ori la 
cursul de pregătire. Avea vederea și auzul perfecte și trecuse 
fără probleme testele fizice. N-avea nici vreo problemă de 
sănătate care să-l descalifice, iar notele erau destul de bune. 

Lucrurile o luaseră însă razna la testele psihologice. Ziceau că 
nu se poate integra. Că testele arătau că e un „lup singuratic”. 
Când i-a sunat pe cei care făceau recrutările, aceștia i-au spus 
papagalicește cam aceeași poveste. l-au tot repetat, iar și iar, 
cuvintele din raport. 


Cerul începuse să se lumineze, dar pădurea din jur era încă 
întunecată. Conducea o idee peste limita legală de viteză, dar 
șefii încurajau asta în general, cel puţin în timpul turelor de 
noapte. Nu c-ar fi recunoscut vreodată oficial. „Nu putem s-o 
lălăim pe-acolo”, spuneau ei. „Trebuie să fim la centrul de 
monitorizare sau cu clienţii, unde putem să facem ceva util. 
Lumea apreciază când ajungem repede, chiar dacă suntem doar 
îngrijitori în uniformă”. 

Tony detesta chestia asta: îngrijitori în uniformă. El nu era 
îngrijitor. Era acolo ca să se bată cu băieţii răi, exact ca ofiţerul 
de poliţie care avea de gând să devină într-o bună zi. 

Alarma venise cu vreun sfert de oră mai devreme, dintr-o 
casă aflată în pădurea de pe insula Värmdö, la est de 
Stockholm. Fusese o pană de electricitate, dar curentul revenise 
după câteva minute. 

Fără să încetinească, o luă la dreapta pe un drum mai îngust. 
Nu mai fusese pe-aici înainte, dar riscul să dea peste altă 
mașină era practic zero. Abia dacă erau case primprejur. 

Nu mai avea decât vreo 400 de metri până la casă, când zări 
ceva în față, în spatele unui tufiș mare. Parcă era o mașină în 
șanțul din dreapta. Poate c-ar trebui să se oprească să vadă 
dacă s-a întâmplat ceva? Nu, alarma trebuie verificată într-un 
interval de 25 de minute. Oricum, așa prevedea garanţia 
acordată clienţilor. 

Pietrișul din curte scrâșni când parcă mașina. 

Dincolo de casă era un garaj, dar nu vedea nicio mașină 
acolo. 

Era liniște. Alarma nu mai suna. Tony presupuse că, probabil, 
a oprit-o proprietarul. Nici măcar nu era ceva neobișnuit. Era în 
toiul nopţii și, de obicei, clienţii lor se culcau la loc după ce 
opreau alarma falsă. 

Dar cumva era prea liniște, prea multă nemișcare. De parcă 
totul își ţinea răsuflarea. Își scoase telefonul mobil și-l sună din 
nou pe client. Nu răspunse nimeni. . 

Ușa din faţă era vopsită în galben și avea o ferestruică. In 
casă părea să fie întuneric. Tony ținu apăsat butonul soneriei și 
o auzi sunând încet. 

Nu veni nimeni la ușă, așa că sună din nou. De data asta ţinu 
butonul apăsat și mai mult. 

Ştia ce trebuie să facă într-o astfel de situaţie. PS: procedura 
standard. Inspecţie vizuală a exteriorului, verificarea zonei. 
Notite. Revenire la sediul central. 

Orice unelte aruncate în iarba umedă, orice incintă 
electrificată avariată. Uși forţate, urme de noroi pe terasă, 
ferestre sparte. 

După lucruri de genul ăsta trebuia să se uite. 

Apoi ochii îi căzură pe una dintre cauzele tipice de alarmă 
falsă - o fereastră deschisă la parter. In mod normal, era vina 
clientului care uitase s-o închidă. De data asta însă alarma se 
declanșase din cauza unei pene de curent, nu pentru că 
deschisese cineva fereastra. 

Tony se duse spre geam. larba era înaltă și-i umezea bocancii. 
Încăperea care se vedea înăuntru era întunecată. 

Când se ridică pe vârfuri ca să se uite înăuntru, își dădu 
seama că în ambele ochiuri de geam fusese tăiată o 
deschizătură circulară. Era o tehnică de spargere clasică, deși 
avansată, și n-o mai văzuse decât de două ori până atunci. 

Asta nu era o alarmă falsă. Cineva încercase să întrerupă 
curentul. Își simţi pulsul luând-o la goană. 

Se îndepărtă câţiva pași de casă, sună iar la centrul de 
monitorizare și le spuse ce găsise - că era categoric o spargere. 

— În desfășurare sau încheiată? 

— Nu știu. S-ar putea să mai fie cineva înăuntru, să șteargă 
urmele. 

Tony își vâri la loc telefonul în husă și trecu pe după colțul 
casei, îndreptându-se către ușa din faţă. 

Hotări ca, dacă încă mai era în desfășurare ceva necurat, să-i 
pună capăt. 

Privi din nou spre ușa din față. De data asta încerca mânerul 
și-și dădu seama că e descuiată. 

Intră în casă. 

Hainele și jachetele atârnate în cuierele din vestibulul îngust 
fluturară când deschise ușa. Casa mirosea a lemn uscat și a foc 
făcut în cămine. 

Pipăi după lanternă. 

In dreapta era o scară care ducea la etaj. Drept în faţă vedea 
bucătăria. 

Tony își scoase bastonul telescopic și-l prinse strâns în mână. 
Otel negru călit, cel mai lung model - aproape 70 de centimetri. 
La antrenamente le foloseau de multe ori ca să exerseze atacul 
și apărarea. N-avusese niciodată nevoie să-l folosească în timpul 
serviciului. Își zise că pentru fiecare lucru există un început. 

Făcu un pas înainte. Auzi scrâșnet de sticlă spartă. Se lăsă în 
jos cu lanterna. Podeaua holului era acoperită cu cioburi 
minuscule de sticlă. 

Bucătăria părea curată și ordonată. Văzu din nou fereastra 
larg deschisă, de data asta dinspre partea cu masa. Pe perete 
atârna un ceas mare și rotund. Arăta ora patru și un sfert. 

Incăperea era deschisă, cu sufrageria în dreapta. 

Nu era prea multă mobilă. 

Un fotoliu. O măsuţă de cafea. 

Ceva pe podea, în spatele măsuţței de cafea. 

Se apropie. 

Era un cadavru. 

Simţi cum îl cuprinde greața, ca un șoc prin tot trupul. 

Capul. Nu mai avea față; cineva îi făcuse capul bucățele. 

Tony vomită pe covor. 

Privi în jos, spre podea. 

Sânge peste tot. 

Incepu să strige și să ţipe în telefon. 

— Liniștește-te. Nu aud ce spui. 

— E o nenorocită de crimă, o baie de sânge. Îţi zic, nu mai 
respiră. Trimiteţi poliţia, o ambulanţă, e cea mai nenorocită 
chestie pe care am văzut-o vreodată. 

— Mai e cineva acolo? 

Tony se uită împrejur. Nici măcar nu se gândise la asta. 

— Nu văd pe nimeni. Să caut prin casă? 

— Tu decizi. Ai văzut ceva neobișnuit afară? 

— Nu, nu tocmai. 

— Ai văzut ceva neobișnuit în drum spre casă? 

Alergă iar pe terasă. Aproape uitase. 

— Ce faci, Tony? Ce se-ntâmplă? 

Înapoi pe drumul pe care venise cu mașina. 

— Futu-i, era o mașină în șanț. Am văzut-o când am trecut pe 
lângă ea. 

O luă la fugă. 

— Sun la poliţie, dar ţine telefonul la tine. Urmează procedura 
standard. _ 

Se simţea mai bine acum, la aer. Incercă să uite ce tocmai 
văzuse; n-aveau decât să se ocupe polițiștii adevăraţi de chestia 
asta. În momentul ăsta se bucura că nu era unul dintre ei. 

Un îngrijitor în uniformă. 


În lumina palidă a dimineţii, automobilul albastru-închis 
aproape că părea să-și sape drum în pământ, pe lângă tufiș. 
Când împinse frunzișul într-o parte, văzu că jumătatea din față a 
mașinii era complet boţită. Probabil că mersese peste 15 metri 
prin șanț. 

Tony văzu pământul răscolit în urma mașinii. În fundal, molizii 
erau încă scufundaţi în întuneric. Când trecuse pe-acolo mai 
devreme, tufișurile ascunseseră cât de tare era lovită mașina. 

Înaintă, prinzând iar bastonul în mână. 

De sub capotă părea să se ridice fum, sau poate că era doar 
praful care se învârtejea în lumina farurilor. 

Noroiul îi clefăia sub picioare și trebuia să rămână pe iarba 
rară ca să-și menţină echilibrul. 

Era un Volvo, un V60. 

Încercă să vadă dacă e cineva 
distins ceva. 

Se căţără de-a lungul mașinii și o cercetă cu privirea dintr-o 
parte. 

Atunci văzu. Era cineva prăbușit în față, pe scaunul șoferului. 

— Hei? 

Persoana nu se mișcă. 


A 


năuntru, dar era greu de 

Parbrizul fusese împins înăuntru, iar miile de fisuri din geam îl 
duseră cu gândul la o peliculă de gheaţă. Nu se spărsese. 

Tony se aplecă și deschise ușa șoferului. Airbagul fusese 
declanșat. 

Şoferul părea un tinerel, probabil de vreo 20 și ceva de ani, cu 
părul blond. 

Airbagul pleoștit arăta ca o pungă albă de plastic întinsă peste 
volan. 

Era inconștient, poate mort. 

Tony împunse brațul bărbatului cu vârful bastonului. 

Nicio reacţie. 

PARTEA | 


Mai 
1. 


Mânca rahat. 

Nikola fusese obligat să înghită rahat foarte multă vreme. 

Era aici de un an întreg. 

Dar aproape se terminase. Mâine: ultima zi. Slavă Domnului. 
Aproape că era dispus să înceapă să meargă la biserică, 
împreună cu bunicul Bojan. 

Avea 19 ani. Suedia era praf din punctul ăsta de vedere - 
puteau să te închidă undeva de genul ăsta, chiar dacă nu erai 
minor. Deși asta era vina lui ma/ka!. Linda, veșnic sâcâitoarea 
de afurisita de maică-sa. Ameninţase că-l dă afară, că nu mai 
vrea să aibă de-a face cu el. Și mai rău: îl folosise pe Teddy 
drept ameninţare. Sincer, asta-l scosese din sărite pe Nikola - 
riscul ca Teddy să fie dezamăgit. Ținea la el mai mult decât la 
cel mai nou snus? din magazin, mai mult decât la toată iarba din 
lume, uneori chiar mai mult decât la gașcă. Băieţii cu care 
crescuse, frații lui. 

Teddy: unchiul lui. 

Teddy: idolul lui. O icoană. Un model. Știa o singură persoană 
care se putea compara cu el. Isak. 

Totuși, asta nu fusese de-ajuns. Perioada de muncă în folosul 
comunităţii, tot rahatul ăsta, ajunsese să dureze prea mult. 
Amenzile prea mari. Jelania de la serviciile sociale prea sonoră. 
Linda voise să fie închis. Vo/se ca propriul ei fiu să ajungă într-un 
cămin fără droguri, fără distracţie, cu totul lipsit de gagici. 

Așa că aici stătuse tot anul trecut. Institutul pentru delincvenţi 
minori Spillersboda. 


1 Mamă (în sârbă în orig.). 
2 Formă de tutun umed, care se consumă ţinut sub buza de sus. Foarte popular în 
Suedia, comercializarea sa este interzisă în restul Uniunii Europene. 

Plasarea în custodie va fi decisă dacă, prin abuzul de 
substanțe care produc dependentă, activități infracționale sau 
orice alt comportament distructiv din punct de vedere social, 
individul îşi pune pericol semnificativ viața sau dezvoltarea. 

Ducă-se dracului: auzise deja paragraful ăsta de paișpe 
milioane de ori. 

Tot nu dădea doi bani pe el. 

O dată la câteva minute, îi trecea prin cap același gând. Ca 
discul stricat al unui DJ de muzică house bătrân și obosit. 
Refrenul pe redare automată: nenorocita de mami, nenorocita 
de mami, nenorocita de mami. 

— Am încercat să fac totul pentru tine, Nikola. 

Asta spunea de obicei când ajungea el acasă în permisii. 

— Poate că lucrurile ar fi stat altcumva dacă ar fi fost și taică- 
tu prin preajmă. 

— Dar l-am avut pe Teddy. 

Linda clătina din cap. 

— Așa crezi? Unchiu-tău a fost închis opt din ultimii nouă ani. 
Asta ţi se pare ţie că înseamnă că a fost prin preajmă? 

Nikola stătea în spatele clasei. Ca de obicei. Inghiţind r-a-h-a- 
|. Chiar încercau să-l ţină la respect. 

Din când în când, în refren apăreau câteva cuvinte noi: 
nenorocita de Sandra, nenorocita de Sandra, curva nenorocită 
de Sandra... 

Era așa-numitul funcţionar pentru îndrumare profesională de 
aici. Vorbea despre solicitările de locuri de muncă. Trebuie să fii 
în stare să te prezinti cum trebuie, să scrii o declarație 
personală, să știi să pupi în cur. Nikola nu putea pricepe ideea 
vorbăriei ăsteia: alesese un program vocaţional doar ca să nu 
mai fie nevoit să piardă timpul discutând la nesfârșit rahaturi. Și, 
în plus, n-avea în plan nicio slujbă cu program de funcţionar sau 
măcar vreo muncă manuală plătită cash. Existau căi mult mai 
rapide de a face niște parale. Ştia din experienţă. Chestiile pe 
care le făcuseră pentru Yusuf le aduseseră beneficii imediate. 

Mini-grup de conversaţie. Doar Nikola și alţi cinci băieţi, o 
dată pe săptămână. În restul timpului, se așteptau să se 
prezinte la punctul de lucru pentru practică pe care-l înfiinţaseră 
la Åkersberga: George Samuel Elservice. Nu era nimic în 
neregulă cu George, dar Nikola pur și simplu n-avea chef. 

Potrivit directorului de la Spillersboda și potrivit maică-sii, îi 
prindea bine să facă ore de grup, pe lângă practică. „Sporește 
capacitatea de concentrare. Poate că n-o să creadă nimeni că 
ești suedez get-beget, dar tot e bine să fii în stare să citeşti 
corect”. Și o tot ţineau așa, mai rău ca beţivii de pe băncile din 
Ronna. Sigur că știa să citească. Pentru numele lui Dumnezeu, 
bunică-său era cel mai mare iubitor de cărţi din lume: geniul 
lecturii din Belgrad. Îl învățase pe Nikola farmecul literaturii încă 
de când avea șase ani, stătuse lângă patul lui și se străduise să-i 
citească chestiile vechi și bune. „Insula comorilor”, „Douăzeci de 
mii de leghe sub mări”, „Insula misterioasă”. 

Nikola voia să treacă neobservat, să rămână la suprafaţă 
plutind ca uleiul deasupra apei. Voia să fie o umbră, să-și ducă 
viața așa cum voia el. Nu să fie închis în clasă ca într-o cușcă. 
Nu să fie controlat cu ajutorul unor abrevieri sau acronime 
tâmpite. 

Oricum: aproape se terminase. Cele douăsprezece luni 
petrecute în cea mai cruntă plictiseală se vor încheia curând. 

Viaţa o să aibă din nou oarece rost. 

Viaţa o să fie din nou Viață. Incepuseră deja să se întâmple 
diverse lucruri. Se știa că era pe punctul să iasă. Yusuf luase 
legătura cu el ca să întrebe dacă vrea să le dea o mână de 
ajutor cu o chestie peste câteva zile. 

Un fel de misiune de pază. Nu era doar o chestie minoră 
oarecare: era o negociere. Propriul lor tribunal. Un proces între 
două clanuri care se războiau în Södertälje. 

Și Isak urma să fie judecătorul. El avea să ia hotărârile - un 
sistem în locul celui care decisese să-l închidă aici pe Nicko. 

Frate, Isak. Era un pas înainte. 

Dar Nikola nu acceptase încă. 


Poliția din comitatul Stockholm 


Interogatoriul lui Mats Emanuelsson, 10 decembrie 2010 
Anchetator principal: Joakim Sunden 

Locaţie: Arestul închisorii Kronoberg 

Ora: 14:05-14:11 


INTEROGATORIU 


Transcrierea convorbirii din cursul interogatoriului 

JS: Ca să ne înțelegem, o să înregistrez tot ce spunem aici astăzi. 
M: în regulă. 

JS: Suntem în sala de interogatoriu, Arestul Kronoberg, și este 10 
decembrie 2010. Ilmpreună cu mine se află suspectul, Mats 
Emanuelsson, în vârstă de 44 de ani. Corect? 

M: Da. 

JS: Și ești de acord ca acest interogatoriu să se desfășoare în 
continuare în lipsa unui avocat? 

M: Aă, ce înseamnă asta? 

JS: Nu e ceva neobișnuit. O să scapi mult mai repede de aici dacă 
nu anunțăm tribunalul; acesta ar trebui să ia legătura cu un avocat, 
care trebuie apoi să aibă timp să vină încoace. Uite, să zicem așa: 
dacă vrei avocat, nu pot să-ţi promit că o să reuşim să terminăm cu 
interogatoriul ăsta azi sau mâine. Și asta înseamnă c-o să te duci 
înapoi în celulă și-o să aștepți. 

M: Dar... intru în panică dacă sunt închis. Am fost răpit odată, știai? 
JS: Nu, nu știam. Ce s-a întâmplat? 

M: M-au răpit și m-au închis într-o ladă. S-a întâmplat acum cinci 
ani. Nu pot să fac faţă... Am fost la un psiholog pentru claustrofobia 
asta. Trebuie să ies de-aici cât mai repede. 

JS: Păi, bine, atunci sugerez să începem fără avocat și dacă simţi că 
vrei să ne oprim, îmi spui. 

M: Mda, așa să facem atunci. Trebuie să ies de-aici. 

JS: în cazul ăsta, aș vrea să discutăm, pentru început, despre 
motivul pentru care ai fost arestat. Ești bănuit de complicitate la 
infracţiuni legate de droguri, comise alaltăieri în Gamla stan. Se 
bănuiește că, în acord și parteneriat cu Sebastian Petrovici, sau 
Sebbe, cum se pare că ar fi acesta cunoscut, ai ajutat la predarea 
unei cantități necunoscute de narcotice. Ințelegi? 

M: infracţiune de trafic de droguri? 

JS: Da, asta e reclamația. 

M: Ești sigur? 

JS: Absolut sigur. N-ar trebui să fiu? 

M: Mai e și altceva? 

JS: Nu pot să intru în detalii în momentul ăsta. Dar aș vrea să știu 
ce crezi tu. 

M: N-am nimic de-a face cu asta. 

JS: Deci negi orice infracţiune? 

M: Da, bineînţeles. 

JS: In acest caz, mai sunt câteva întrebări pe care aș vrea să ţi le 
pun. 

M: In regulă. 

JS: Ce anume făceai în Gamla stan? 

M: Nu mare lucru, eram în trecere pe-acolo. 

JS: îl cunoști pe Sebastian Petrovici? 

M: Nu comentez. 

JS: Știi cine e? 

M: Nu comentez. E reţinut? 

JS: Nu vrei să spui dacă-l cunoști, dar vrei să știi dacă e reţinut? 

M: Da. 

JS: Păi, cum e informaţie publică dacă e închis sau nu, pot să-ți 
spun că n-a fost reținut. E un om liber. Aș vrea să-ți mai pun câteva 
întrebări. 

M: Bine. 

JS: Range Roverul cu număr de înmatriculare MGV 445 îţi aparține? 
M: Nu comentez. 

JS: Ştii cu cine se întâlnea Sebbe în Gamla stan? 

M: Nu comentez. 

JS: Știi ce făcea acolo? 

M: Nu comentez. 

JS: N-ai niciun comentariu despre nimic? 

M: Nu, chiar n-am. Ti-am spus deja, n-are nicio legătură cu mine. 
Nu știu de ce sunt aici. Trebuie doar să ies. O să-mi crape capul... 
JS: Ai fost implicat în incidentul de alaltăieri. 

M: Nu știu nimic. Nu-i lumea mea, asta cu droguri... 

JS: Nu, asta înţeleg. Sunt surprins, ca să fiu absolut sincer. Bine, 
putem să facem altfel. Stai aici, o să opresc înregistrarea și putem 
să luăm o scurtă pauză. 


Interogatoriu încheiat, 14:11. 


Notă 1 
Transcrierea convorbirii 


JS: Înregistrarea e oprită, așa că nu mai e un interogatoriu oficial. 
Consideră că e o simplă discuţie. Doar între mine și tine. 

M: Ce înseamnă asta? 

JS: înseamnă că putem vorbi mai deschis. N-o să raportez nimănui, 
dacă nu vrei asta. Și o să fiu sincer, Mats, m-am documentat un pic 
în legătură cu tine. Ai doi copii, ai un serviciu obișnuit și e adevărat: 
ai fost răpit acum câţiva ani. Trebuie să fi fost îngrozitor. N-ar fi 
trebuit să fii închis într-un loc ca ăsta. 

M: Atunci, nu poți să mă lași pur și simplu să plec? Sunt aici de 
aproape două zile. Incă mai am traume de dinainte. Am trecut prin 
prea multe rahaturi. Te rog, te implor. Mă simt foarte rău aici. 

JS: Problema este că aici vorbim de o infracţiune de trafic de 
droguri. Am folosit măsuri de supraveghere sub acoperire împotriva 
anumitor persoane în această anchetă... nu a ta, a altora. 

M: Ce înseamnă asta? 

JS: Instalarea sub acoperire de echipamente de urmărire în 
încăperi, interceptarea convorbirilor, supraveghere. Avem dovezi 
solide. O să fii condamnat, pot să-ţi spun cu certitudine. O să iei cel 
puţin zece ani. Și nu prea cred că închisoarea e locul potrivit pentru 
tine. 

M: Dar... (hohot de plâns)... nu pot să rămân aici... durează deja de 
ani de zile. 

JS: Întâi o să fii trimis câţiva ani la Kumla, care-i cea mai dură 
închisoare din ţară, și sunt sigur că știi ce li se întâmplă acolo celor 
ca tine. Nu-i un loc distractiv pentru pămpălăi... 

M: Dar... dar... (inaudibil) 

JS: Știu. N-are cum să fie ușor. Stai o clipă, să aduc niște șerveţele. 

M: (inaudibil) 

JS: Uite. 

M: Multumesc... (fornăit) 

JS: Uite, știu că e groaznic, dar eu prefer să vorbesc direct. 
Lucrurile stau așa: am o propunere pentru tine. E puțin 
neconvenţională, dar, cum am zis, nu cred că ai ce căuta aici. 

M: Te rog, spune-mi. Fac orice. 

JS: E destul de simplu. Ințelegem că ai avut contacte ample cu 
anumite persoane care prezintă interes pentru noi - am văzut și am 
auzit, dacă înţelegi ce vreau să zic. Deci, vreau să știu totul despre 
ei. Vreau să știu ce lucrai. Și dacă poţi să mă ajuţi cu asta, atunci îţi 
promit că lucrurile or să rămână așa cum sunt. Fără interogatorii, 
fără înregistrări, fără judecători sau avocați. Numele tău n-o să 
apară nicăieri. Și apoi pot să te ajut și eu. 

M: O să mă lași să plec? 

JS: Dacă mă ajuţi cu asta, o să te las să pleci și n-o să mergem mai 
departe. O să facem o înţelegere, tu și cu mine, pricepi ce vreau să 
zic? 

M: Nu știu... 

JS: Gândește-te. Cântărește opţiunile. Opt, poate zece ani la Kumla, 
față de câteva ore de stat de vorbă cu mine. 

M: S-ar putea să fie complicat... E periculos. Am trecut prin multe, 
crede-mă. 

JS: Mda, așa bănuiam și eu. Dar tu nu ești interlop. Tu ești un om 
obișnuit. Și, dacă accepţi ce-ţi propun eu, trebuie să fie decizia ta. 
Nu te pot obliga. Dar pot să aranjez să primești garanţiile de care ai 
nevoie. 

M: Și copiii mei? 

JS: O să folosesc ce-mi spui doar ca bază pentru o viitoare anchetă. 
N-o să fie niciodată nevoie să depui mărturie sau să fii identificat în 
vreun fel. O să ai un nume conspirativ, „Marina”, iar eu o să fiu 

singurul care știe de el. Secret total. Nu trebuie să-ți faci griji pentru 
tine sau pentru copii. Putem să facem o pauză acum, dacă vrei. O 
să ies, ca să ai răgaz de gândire. 

M: Mda, în regulă. 

JS: Bine. Doar să ţii minte: cel puţin zece ani. Kumla. Sau câteva 
ore de discuţii. 


2 


Stăteau la taclale în timp ce așteptau pe fotoliile și canapelele 
îmbrăcate în catifea. Emelie îi cunoștea dinainte pe unii dintre 
ei. Cu o parte dintre ei fusese colegă de școală, iar pe alţii îi 
întâlnise la instructajul de la Baroul Suedez - unul dintre ei îi era 
chiar coleg de birou. 

Dar dincolo de toate politeţurile se simţea tensiunea. Era 
normal: unul câte unul, erau chemaţi înăuntru, în faţa 
examinatorilor. Li se ceruse să-și pună telefoanele în niște 
punguţe de plastic aflate pe o masă din capătul coridorului. N- 
aveau voie decât cu hârtie, un pix și dosarul cu regulile de etică 
și deciziile comisiei disciplinare. 

Venise momentul: foarte curând, avea să fie chemată la 
examinare. Examenul oral, care va stabili dacă avea să devină 
avocată. Până în acest punct, totul fusese, mai mult sau mai 
puţin, un parcurs către acest obiectiv. Doisprezece ani de 
școală, urmaţi de un an în străinătate, la Paris - deși se ocupase 
în cea mai mare parte a timpului cu petrecerile din zona 
Bastiliei, învățase și să vorbească fluent franceza - și apoi trei 
ani și jumătate ca student la drept, înainte să-și ia licența. În 
cele din urmă, fusese consilier juridic la firma de avocatură 
Leijon vreme de alți trei ani. 

În tot acest timp urmase cursurile de etică și reglementări 
profesionale organizate de Baroul suedez. Strânsese toate 
recomandările necesare. Nu semăna deloc cu candidatura 
pentru un post normal, unde n-ai decât să-ţi dai numele și 
detaliile de contact ale celor doi șefi favoriţi. Nu, Baroul suedez 
voia numele și adresele lor, plus un referat despre contextul în 
care-i întâlniseși, numele tuturor avocaţilor cu care te-ai 
confruntat și ale judecătorilor în fața cărora ai ajuns vreodată. 

Pentru Emelie, nu fusese ceva chiar așa de amplu. În cea mai 
mare parte, dosarele în care fusese implicată erau coordonate 
de partenerii firmei. Cu toate acestea, tot era vorba de mai mult 
de 20 de persoane. Fiecare dintre ele fusese contactată de 
Barou și toți își dăduseră cu părerea dacă ea merită sau nu să 
fie primită în sălile lor sacre. 

Și acum, azi, examenul final. Dacă reușea să treacă de asta, 
restul urma să fie o simplă formalitate. Urma să se poată 
considera în curând avocat. 

— Emelie Jansson, se auzi strigând o voce de pe coridor. 

Era rândul ei. 

Examinatorul îi întinse o foaie A4 scrisă. Acum avea 20 de 
minute să se gândească la subiect, să-și pregătească 
prezentarea și să planifice contrainterogatoriul. Intră în altă 
încăpere, mobilată doar cu un birou de stejar și un scaun. Pe 
perete era atârnată o gravură în aramă reprezentând cine știe 
ce caz din vechime. Aruncă o privire la primul punct. 


Întrebarea A 


Discutaţi aspectele tehnice de natură etică și profesională care 
reies din relatarea de mai jos. 


Domnul Sheffield, om de afaceri britanic, a luat legătura cu firma de 
avocatură Vipps și a solicitat ajutor pentru achiziţionarea unui 
complex imobiliar din Goteborg. 

Domnul Sheffield îi spune avocatei Mia Martinsson că a mai lucrat 
cu firma de avocatură cu vreo zece ani în urmă. Atunci, fostul 
partener Sune Storm l-a ajutat într-o problemă complexă. Domnul 
Sheffield spune că „se simte un client veritabil al firmei și, în 
consecinţă, se așteaptă să primească asistenţă”. 

După câteva săptămâni de corespondenţă cu domnul Sheffield, Mia 
începe să aibă îndoieli referitoare la cine este, cu adevărat, acesta. 
Domnul Sheffield nu solicită credite bancare și vrea să transfere 
întreaga sumă destinată achiziţiei, 220 de milioane de coroane, 
într-unul dintre conturile pentru clienţi ale firmei. Totuși, transferul 
nu urmează să vină din contul din Marea Britanie al domnului 
Sheffield, ci de la o companie cu sediul în Insulele Virgine Britanice. 


Emelie sublinie câteva cuvinte din întrebare și luă dosarul cu 
reglementările. II puse repede la loc. Inainte să înceapă să caute 

clauze, trebuia să se gândească bine. Să identifice problemele 
reale. Capcanele etice. 

Firma și avocatul n-ar fi trebuit să facă vreun fel de verificare 
a clientului? Să facă o copie după documentele de identitate, să- 
| caute în baza de date referitoare la conflictele de interese a 
firmei? Domnul Sheffield chiar trebuia considerat clientul lor în 
continuare doar pentru că le fusese client cu zece ani în urmă? 
Și care erau regulile Autorităţii de Supraveghere Financiară în 
privinţa verificării și prevenirii spălării de bani? 

Mâzgăli niște notițe. 

În cele din urmă, auzi o bătaie în ușă: îi expirase timpul. Cele 
20 de minute trecuseră mult mai repede decât crezuse ea. 
Tratase cât de bine putuse întrebările, patru situaţii similare 
celei despre avocata Martinsson și domnul Sheffield. Fiecare 
conţinea probleme din domenii diferite. Întrebări despre 
comunitatea de afaceri, controlul martorilor și consiliul de 
conducere. Conflict de interese. 

Examinatorul era un avocat de peste 60 de ani, un bărbat cu 
o mustață incredibil de bine îngrijită, iar expertul extern era o 
femeie, probabil cu zece ani mai tânără - deși încerca să arate 
de parcă ar fi avut 20. Ambii erau îmbrăcați protocolar: bărbatul, 
într-un costum bleumarin, iar femeia, într-o rochie grena. 

— Deci, hai să începem cu avocata Mia Martinsson. Cum ar 
trebui să acţioneze? întrebă examinatorul. 

T 

Asta se întâmplase cu trei săptămâni în urmă. 

Azi, Emelie era la birou. Trebuia să lucreze, dar mintea îi era 
în altă parte. Puteau s-o contacteze din clipă-n clipă. 

Sună telefonul. 

— Bună, e mama. 

— Bună. 

— Ce faci? 

— Credeam că e altcineva. Azi aflu. 

— Ce afli? Ceva de la serviciu? 

— într-un fel. Dacă am luat examenul și solicitarea mi-a fost 
aprobată. Dacă devin sau nu avocat. 

— A, ce palpitant. Felicitări. Asta înseamnă și o mărire de 
salariu? 

— Nici măcar n-am aflat încă, dar probabil că n-o să fie nicio 
mărire de salariu. Nu prea înseamnă mare lucru în firma asta. 

Calitatea de avocat are doar o valoare formală pentru oamenii 
care lucrează la cazurile penale - ai nevoie de ea ca să fii numit 
avocat al apărării. Dar pentru mine e mai mult ceva simbolic. Mă 
simt pe deplin formată, dacă are vreo noimă ce spun. 

— Păi, tot palpitant e. 

Emelie își dădea seama că e ceva în neregulă. 

— Voi ce faceţi? 

— Ei, ştii tu. 

Maică-sa începu să vorbească mai rar. 

— Abia l-am văzut pe taică-tu în ultimele trei zile. 

— Ca înainte? 

— Mda, ca înainte. Vine doar să se culce, în toiul nopţii, dar 
ieri nici măcar n-a mai ajuns acasă. Poţi să vii pe la noi în 
weekend? 

— La noi? 

— Da, la noi. 

— Deci tata o să se întoarcă? 

La celălalt capăt al liniei se lăsase tăcerea. 

Așa arătase lumea lui Emelie toată copilăria ei. Chiolhanurile 
lui taică-su. Nu-și dăduse seama înainte să plece de-acasă la 
facultate și să înceapă să se gândească bine la toate. Dar știa 
cum putea fi taică-su. Cum putea să fie chiar ea. 

Nu trebuia să se afle niciodată așa ceva la serviciu. 

Emelie încheie convorbirea cu maică-sa. Se studie în oglinda 
rotundă care atârna la capătul bibliotecii. Părul ei blond-închis 
era pieptănat într-o parte, dat după urechi. Poate că n-avea 
destul fard azi - era posibil să nu se fi fardat deloc, dacă stătea 
să se gândească bine -, dar ochii ei cenușii tot enormi păreau. 
Chiar trebuia să se ducă la Jönköping în weekend. Să-l găsească 
pe taică-su. Să încerce să-l facă să înțeleagă, odată pentru 
totdeauna. 

[| 

O oră mai tărziu, ușa se deschise, iar Josephine intră 
împiedicându-se. Încă împărțeau același birou, în pofida faptului 
că Jossan era acum asociat principal și ar fi trebuit să primească 
de mult un birou al ei. Poate că era un semn rău pentru colega 
ei. 

Dar lui Emelie îi plăcea să aibă biroul comun, chiar dacă 
Jossan putea să fie incredibil de egocentrică și să piardă de zece 
ori mai mult timp vorbind despre manichiurista ei de pe 

Sibyllegatan și despre reducerile de pe Wet-a-Porter decât 
despre ceva cu adevărat important. Oricum, se împiedica 
practic de fiecare dată de pragul ușii, exact cum făcea Kramer în 
Seinfeld, și fie numai asta te făcea să râzi cel puţin o dată pe zi. 

— Pippa, tună Josephine după ce închise ușa. Ți se citește pe 
față: s-a întâmplat ceva bun. Ai gropiţe în obraji, deși nu râzi. Au 
sunat? 

Emelie dădu din cap. Cu cinci minute în urmă, o sunase în 
cele din urmă cineva s-o anunţe că a fost acceptată ca membră 
a Baroului suedez. 

Acum avea titlul. Parcursul se încheiase. 

— Felicitări, Pippa. Ești avocat. Asta impune o celebrare cu un 
pahar de Bollinger la cină. 

Josephine îi spunea întotdeauna Pippa. Dintr-un motiv 
oarecare, credea că Emelie semăna leit cu Pippa Middleton. 

— Știi ce spune întotdeauna autorul meu favorit. Fericirea e 
ceva care se multiplică atunci când se împarte. 

— Ce dulcegărie! Cine-a zis așa ceva? 

— Nu-i dulcegărie. Vine de la cel mai profund om din lume: 
Paulo Coelho. 

Jossan clipi. Apoi începu să vorbească despre toate cărțile lui 
pe care le citise și cum îi schimbaseră acestea viața. O ajutaseră 
să se regăsească, să se poată bucura chiar și în perioade dificile, 
devenise mult mai conștientă de eul ei spiritual și renunţase cu 
ușurință la stilul ei de viață materialist. 

Emelie arătă spre cele trei genţi care atârnau într-un cuier, pe 
peretele din spatele Josephinei: Celine, Chanel, Fendi. 

— Și cu astea ce-i? 

Josephine își trecu mâna peste geanta Celine. Parcă o 
mângâia cu tandreţe. 

— Asta nu se poate considera ceva materialist, zise ea. O 
femeie are nevoie de ceva în care să-și ducă lucrurile. 

La șapte și jumătate, Emelie își aprinse o ţigară, în drum spre 
Riche. Jossan și câteva dintre celelalte fete de la birou erau deja 
la restaurant, mâncând moules frites? și așteptând să 
sărbătorească împreună cu ea. 

Se opri. Ezită. Poate că n-avea timp de așa ceva. Muncise ca 
nebuna. Dezmembrarea companiei Husgrens AB - în care 
diviziile profitabile erau vândute unui conglomerat industrial 

chinezesc, iar cele neprofitabile erau preluate de unul dintre 
fondurile de investiţii ale EQT - însemnase zilnic sesiuni de lucru 
de câte 14 ore cu chinezii, timp de trei săptămâni la rând. 
Vânzarea Airborne Logistics către un gigant al industriei 
americane însemnase perioade de câte 18 ore în camera de due 
diligence, fără pauze, chiar și duminicile. Emelie îi coordona pe 
ceilalți consilieri juridici. Aerul din încăpere era întotdeauna așa 
de greu la plecare, că le dădea analgezice în fiecare seară 
oamenilor din echipa sa. 

Îi sună telefonul. Număr necunoscut. 

Răspunse, spunându-și prenumele. 

— Bună seara, sunt inspectorul criminalist Johan Kullman. 
Sunteţi avocata Emelie Jansson? 

Avocata Emelie Jansson. Suna bine. Cu toate acestea, se- 
ntreba de ce o sună un inspector criminalist. 

— Da. Despre ce e vorba? 

— Vă sun din aripa de arest a închisorii Kronoberg. Avem un 
suspect care v-a solicitat ca avocat. 

— Îmi cer scuze, ce aţi spus? Un suspect m-a solicitat pe mine 
ca avocat? 

— Răspuns: aha. 

— La ora asta? 

— E dreptul lui să solicite un avocat. Și, din câte am înțeles 
noi, v-a solicitat pe dumneavoastră. Asta înseamnă că e 
obligaţia noastră să verificăm dacă acceptaţi responsabilitatea. 

— Dar nu lucrez la cazuri penale. 

— Habar n-am. Tot ce știu e că suspectul v-a solicitat pe 
dumneavoastră. 

— De ce anume e bănuit? 

— Crimă. Credem că a ucis un bărbat în Värmdö azi-noapte. 

— Și de ce mă vrea pe mine? 

— Mă tem că la asta-i puţin mai delicat de răspuns. De fapt, e 
mai mult sau mai puţin inconștient. A fost implicat într-un 
accident rutier. 

Emelie trase un ultim fum din ţigară. 

Ajunsese până la intrarea în restaurant. 

Înăuntru, toată lumea părea să se distreze de minune. 


4 investigaţie amănunţită a unei firme, din punct de vedere legal, financiar, comercial 
și operaţional, în vederea realizării unei eventuale investiţii. 

3. 


Stătea în mașină de la 5 dimineaţa. Îndesa snus sub buză și 
mesteca gumă cu xylitol. Așteptându-l pe Frederic McLoud. 

Bărbatul pe care-l urmărea nu-și respectase azi programul 
obișnuit. Era trecut de 10 acum. 

Teddy se întreba ce urma să se întâmple, ce o să aibă de 
făcut ca să-și încheie misiunea - adică să afle ceva important 
despre McLoud - fără să intre în vreo belea. Indiferent ce se 
întâmpla, se hotărâse: avea să ducă un alt fel de viaţă. N-avea 
să se întoarcă la pârnaie. 

Împinse încă o priză de snus sub buză. Snus și gumă de 
mestecat: noua lui combinație favorită. Altfel, tutunul avea gust 
prea puternic. Parcă avea nevoie să fie cumva echilibrat, 
atenuat. 

Banérgatan nu era cel mai interesant loc din lume într-o 
dimineaţă obișnuită de mai. De la 5:00 până la 7:00 fusese 
pustiu, de parcă n-ar fi locuit nimeni în vechile apartamente 
somptuoase din partea asta a orașului. Cu doar un an în urmă, 
mersese pe strada asta pentru altă misiune. Un început 
întunecat și neplăcut pentru noua lui viață de om liber. Dar asta 
părea într-un fel ceva îndepărtat. Trecuse aproape un an și 
jumătate de când fusese eliberat. 

Primii care ieșiseră pe stradă erau stăpânii de câini. Bărbaţi 
mai în vârstă, cu pălării și fulgarine verzi, așteptându-și 
răbdători teckelii să facă pipi pe cel mai apropiat stâlp. Femei 
mai tinere, cu pantofi de sport și veste ușoare, aplecându-se 
grăbite să strângă rahatul câinelui în pungile lor de plastic, 
înainte să se îndrepte către Djurgården cu golden retrieverii lor. 

Pe la opt fără un sfert, începuseră să apară bărbaţii în 
costume și femeile îmbrăcate pentru serviciu. Se îndreptau 
grăbiţi spre mașinile lor de lux sau o luau pe jos spre oraș. 

După un sfert de oră, au urmat elevii care se răspândeau pe 
trotuare, în afara celor care erau preluaţi de taxi direct din faţa 
ușii. Mașinile care-i așteptau pe acești copii de șapte ani nu erau 
tocmai mașini Volvo cu amprentă de carbon zero de la Taxi 
Stockholm și nici Toyota Prins cu certificat de mediu de la Kurir. 
Erau mașini diferite, de la companii diferite. Teddy nu le știa 
numele, dar auzise de ele. Mașinile astea erau rezervate în 


VP - 20 


avans, plătite cu card de credit și comandate folosind o aplicaţie 
specială. 

Familia locuia la ultimul etaj, într-un apartament mansardat 
renovat impecabil, cu o suprafaţă de aproape 300 de metri 
pătraţi. În ultimii ani, lucrurile se schimbaseră rapid pentru 
Fredric McLoud. Dar acum, poate, totul o lua din nou la vale. 
Totul depinzând de felul cum își făcea Teddy treaba. 

Până la urmă, ieșise la 9:30. Fredric McLoud. Fără să poarte 
costumul și cravata la care te-ai fi așteptat din partea unui 
director milionar. În loc de asta, era îmbrăcat în ceva ce părea 
un pantalon de trening și o bluză polo, cu un logo uriaș al unei 
mărci de iahting. 

Teddy observase imediat: comportamentul lui Fredric era 
diferit azi. Rămăsese nemișcat câteva clipe, privind doar în jur, 
înainte să traverseze strada și să pornească pe Riddargatan. 
Cam din sută în sută de metri se oprea, se întorcea și se uita 
împrejur. 

Teddy coborî din mașină după ce subiectul filajului trecu de 
el. Se duse la aparatul de parcat și începu să se joace cu cardul 
de credit în timp ce McLoud își vedea de drum. 

Plătește cu telefonul, EasyPark, citi pe dispozitiv. Data 
viitoare, o să-mi iau nenorocita aia de bicicletă, se gândi el. 

După câteva clipe, Teddy porni încet după el. Imediat ce 
Fredric încetini, Teddy își scoase telefonul, se opri și mimă că ar 
trimite un mesaj. 

Asta era viața acum. Magnus Hassel, unul dintre partenerii de 
la Leijon pe care-l știa de multă vreme, îi oferise o slujbă la firma 
de avocatură. Nu-l angajase direct - Hassel se gândise că ar fi 
cam prea mult - dar aveau un fel de companie pe care-o 
foloseau pentru așa-zise joburi pentru colaboratori, Leijon 
Juridiktjănst AB. Înțelegerea era, de fapt, destul de generoasă. 
Plăteau pentru o mașină închiriată și-l ajutaseră chiar să-și facă 
un card Visa, în pofida faptului că verificările pentru credit pe 
care le făcuse banca trebuie să fi arătat că în ultimii 20 de ani 
veniturile lui declarate nu se apropiaseră de nivelul de 
subzistență. 

Ce făcea el pentru companie consta în principal în așa- 
numitele audituri personale. 

Fredric McLoud era unul dintre cei doi fondatori ai serviciului 
de plăţi online Superia, care se dezvoltase enorm în ultimii 

câţiva ani. Compania era considerată drept foarte bănoasă, „și 
încă în euro”, după cum explicase Magnus Hassel. 

Clientul firmei Leijon voia să cumpere 20 la sută din 
companie. Singura problemă? Se zicea că tânărul Fredric 
McLoud era un pic dependent de cocaină. ȘI, potrivit acelorași 
zvonuri, nu era vorba doar de câte o petrecere ici și colo. Trăgea 
pe nas zilnic; băiatul nu putea nici măcar să facă faţă unei 
întâlniri la prima oră fără să tragă întâi câteva liniuţe în baie. 

Teddy îl urmărea deja de trei săptămâni și nu observase nimic 
ciudat. Fie McLoud avea o rezervă imensă acasă, fie i se livra 
marfa pe altă cale, Teddy habar n-avea cum. A doua variantă 
era că obiceiul lui nu era nici pe departe așa de grav cum zicea 
lumea. În definitiv, zvonurile erau simple zvonuri și, de multe 
ori, erau răspândite deliberat ca să distrugă cariera cuiva. 

Dar azi mirosise ceva. Spera doar să nu se ducă naibii totul. 

Subiectul filajului merse mai departe, traversând Nybrogatan 
și îndreptându-se spre Birger Jarlsgatan. Dacă McLoud ar fi fost 
un pic mai precaut, pentru Teddy ar fi fost delicat să-l 
urmărească azi. Dar, așa cum stăteau lucrurile, gesturile și 
mișcările lui erau toate exagerate, încetinea vizibil cu câteva 
secunde înainte să se oprească de tot, rămânea țintuit locului și 
se uita de jur-împrejur. Câtă vreme se mișca încet, Teddy n- 
avea să-l deranjeze pe McLoud. 

La colţul dintre Nybrogattan și Riddargatan se afla o 
cerșetoare. Basmaua viu colorată contrasta cu pielea ei închisă 
și brăzdată de riduri. Pe jos, sub fusta ei neagră și largă, câteva 
bucăţi de carton. Femeia murmura un cântec: un bocet din altă 
lume. Înainte să fie închis, în Stockholm nu erau așa de mulţi 
cerșetori; era ceva nou. Privi ochii oamenilor care treceau. Se 
uitau în jos și întorceau privirea. Se prefăceau că femeia nici nu 
era acolo. 

Birourile firmei Leijon erau la doar câteva străzi mai încolo. Nu 
c-ar fi avut nevoie să treacă pe-acolo azi. N-avea un birou al lui 
la firmă, ceea ce-l bucura. Făcea investigaţiile mai mult sau mai 
puţin pe cont propriu și, de multe ori, era suficient să-i dea 
raportul pe e-mail sau la telefon avocatului implicat. În plus, nu 
voia să dea peste Emelie Jansson. 

Își făcuseră planuri să iasă la cină acum vreun an, la 
propunerea ei. Dar Emelie sunase să reprogrameze, iar el fusese 
nevoit să amâne următoarea lor întâlnire, după care anulase ea 

în ultimul moment. Planurile lor de ieșit la cină dispăruseră ca 
șamponul care se scurge la canal. 

Cum era doar zece fără un sfert, terasele cafenelelor erau în 
majoritate pustii, dar pe stradă erau surprinzător de mulţi 
oameni. Lui Teddy nu putea să nu-i treacă prin cap că oamenii 
care câștigau cel mai mult - oamenii care lucrau în partea asta 
de oraș - păreau să privească viaţa cel mai relaxat. Pentru unii 
dintre ei, ziua de muncă nu începuse încă. 

Mulţi dintre ei erau extrem de bine îmbrăcaţi; bărbaţii care 
treceau în grabă purtau costume strânse pe corp, cu pantaloni 
care păreau prea scurți, deși probabil că era ceva intenţionat. 
Femeile purtau pantofi cu tocuri înalte, aveau părul umflat și 
bine coafat și ceasuri Rolex din aur roșu. 

Se gândi la sora lui, Linda, și la nepotul lui, Nikola. Teddy 
trecuse pe la ea aseară, la cină. Avea părul strâns în coc; părea 
bronzată. Teddy se întrebă dacă începuse iar să se ducă la 
saloanele de bronzat. 

— Nikola iese poimâine, zisese ea, și nu știu ce-ar trebui să 
fac. 

Teddy tăiase cartoful pe care tocmai îl terminase de curățat și 
pusese niște unt peste el. 

— E bărbat în toată firea acum. Nu e responsabilitatea ta. Dar 
o să fie în regulă. 

— De unde știi? 

— Nu știu nimic. Dar trebuie să credem în el. Are nevoie de 
sprijinul nostru. 

Linda își tăiase cu grijă carnea în cinci bucăţi egale. Mâinile ei 
nu mai păreau tinere. 

— Te respectă, vrea să fie ca tine. Dar singurul lucru la care 
sper e că n-o să ajungă ca tine. 

— Cum eram eu, vrei să zici? 

Linda își coborâse privirea în farfurie. 

— Nu știu ce vreau să zic, zisese ea. 

Fredric McLoud se opri și intră într-un Espresso House. 

Se opri și Teddy. Să se ţină după el și să riște să-i trezească 
bănuielile? Fredric trebuie să-l fi băgat de seamă pe bărbatul 
uriaș care mersese în urma lui până aici. Până acum, nu fusese 
nimic ciudat în legătură cu asta, dar dacă Teddy apărea în 
aceeași cafenea n-avea cum să mai fie o coincidenţă. 


VP - 23 


Se luă totuși după el. Programul lui McLoud era dat peste cap 
azi. Trebuia să aibă o semnificaţie. 

În plus, sincer, Fredric McLoud părea așa de dus, c-ar fi putut 
să aibă pe urme jumătate dintre polițiștii în uniformă din 
Stockholm și tot n-ar fi observat că mai e și altcineva pe stradă. 

Teddy se duse la coada de la casă. Îl văzu pe Fredric 
așezându-se la o masă, faţă în față cu un tânăr cu o sticlă de 
coca-cola. 

Sub masă se afla o sacoșă de plastic. 

Fredric dădu mâna cu puştiul. Părea tânăr, era brunet și avea 
ochii negri. Îmbrăcat cu o canadiană și pantaloni de trening 
Adidas. 

Pantaloni de trening: Teddy își aminti că purta și el la vârsta 
aia. Odată, Dejan ajunsese la tribunal pentru că atacase pe 
cineva într-o staţie de metrou. O chestie de tot rahatul, dar 
Teddy și câţiva dintre ceilalți băieţi se hotărâseră să se ducă și 
să vadă procesul. Ca să-l susțină pe Dejan, dar și ca să se 
distreze; n-aveau altceva mai bun de făcut în ziua aia. În timpul 
pauzei, avocatul lui Dejan venise la Teddy și-i spusese: 

— Pleacă de-aici, nu vreau în public o grămadă de oameni 
care poartă pantaloni de-ăștia. 

— Cum adică, pantaloni de-ăștia? întrebase Teddy. 

— Ştii, arătaţi toţi la fel, iar judecătorul știe exact ce fel de 
oameni sunteţi. Așa că pleacă de-aici. Prietenului tău nu-i e de 
niciun ajutor să fie asociat cu pantalonii de trening. Crede-mă. 

Chestia ironică azi: Fredric McLoud semăna a golan la fel de 
tare ca și puștiul. 

Teddy avea deja mobilul în mână, cu camera pornită. Se 
prefăcea că are treabă cu telefonul, dar de fapt se asigura doar 
că are vizibilitate spre masa unde stăteau Fredric și puștiul. 
Telefoanele astea noi erau aproape magice. 

Să înregistreze totul: asta era una dintre regulile de aur care-i 
fusese trasată de Leijon. Treaba lui era să strângă dovezi. Să 
strângă dovezi fără să intre în vreo belea. 

Nu dură decât câteva clipe. Fredric spuse ceva. Puștiul dădu 
din cap. Fredric luă sacoșa de sub masă, se ridică și plecă. 

Teddy îl privi prin ferestrele mari dinspre stradă - era o 
priveliște nefirească, unul dintre cei mai bogați bărbaţi de 37 de 
ani din Stockholm, cu o sacoșă veche și ponosită de 
supermarket în mână. Dar înregistrase totul. 

Teddy încă mai stătea la casă. Îi venise rândul. Nuci 
Macadamia, chiftele raw, sucuri verzi. În trecut, în perioada pre- 
pușcărie, produsele de patiserie conţineau întotdeauna făină și 
zahăr. 

— Ce să fie? îl întrebă fata din spatele tejghelei. 

— Aveţi ceva chifle normale? 

— Mda, avem cu maia. 

— Sună prea sănătos. 

Ochii fetei sclipiră. 

Teddy se întoarse și plecă. 

Fredric „cel dependent de cocaină” McLoud era la vreo 10 
metri în faţa lui, îndreptându-se din nou spre Riddargatan. 

Teddy se-ntrebă ce anume era așa de important pentru 
Magnus, încât să se ocupe de cazul ăsta, dar partenerul fusese 
explicit. Voia dovezi incontestabile, chiar dacă asta însemna că 
se dădeau de gol că-l urmăresc pe McLoud. 

Era o zi luminoasă și senină. Soarele strălucea în ferestre. 
Teddy simţea cum devine din ce în ce mai încordat. Se duse 
către o femeie între două vârste, care apăsa butoanele unui 
parcometru. 

— Bună ziua, îmi cer scuze că vă deranjez. Puteţi să-mi faceți 
un serviciu? 

Femeia se întoarse. Acum își ţinea telefonul în mână. Părea 
agitată - poate că-ncerca să-și dea seama ce aplicaţie îi trebuia 
ca să-și rezolve problema -, dar răspunse încet: 

— Sigur că da. 

— Minunat, mulţumesc. Îl vedeţi pe bărbatul de-acolo? Teddy 
arătă spre Fredric. 

— Da, de ce? 

— Doar uitaţi-vă. 

Își scoase din nou telefonul, dar de data aceasta porni 
înregistrarea audio. Leijon i-l dăduse, era un smartphone, iar el 
învățase cum să-l folosească mult mai repede decât își 
imaginase. Totuși, uneori îi venea să-l arunce în apă sau să-l 
azvârle de la balcon. Teddy refuzase să folosească funcţiile de 
calendar ale telefonului, dar cedase în fața unor aplicaţii: în 
branșa asta, era un instrument fantastic. 

ÎI ajunse din urmă pe Fredric McLoud și-l bătu pe umăr. 

— Mă scuzaţi, dar cred că mi-aţi luat sacoșa. 

Fredric strânse la piept punga de plastic. 

— Cine ești? Ce vrei să spui? 

— Mda, mi-am pierdut sacoșa. Asta nu-i a mea, nu? 

Fredric se uită ţintă la el. Îi zvâcni o sprânceană. 

— Eşti nebun? Categoric nu-i a ta. 

— Pot să arunc o privire înăuntru? 

— În niciun caz. 

Teddy se mișcă rapid. Îi prinse braţul lui Fredric și întinse 
mâna liberă spre punga de plastic. 

Fredric ridică vocea. 

— Ce dracu” faci? la mâna de pe punga mea. 

— Vreau doar să arunc o privire în ea. Nu-i nicio problemă, 
nu? 

— Pe dracu' nu e. E sacoșa mea. 

Teddy nu putea renunţa acum. Trebuia să trăiască în prezent 
- să acţioneze, nu să analizeze. FPS - fă-o, pur și simplu, cum 
zicea mereu Dejan. 

Înșfăcă din nou punga și trase de celălalt braţ al lui Fredric, 
încercând să-l dezechilibreze. Se împleticiră. 

Teddy era mai masiv și mai musculos, dar nici McLoud nu era 
vreun Slăbănog. Și se lupta pentru cariera, pentru afacerea, 
pentru familia lui. Pentru viaţa lui. 

Bâjbâiala lor continuă. 

Teddy simţi dintr-odată o durere arzătoare în mâna cu care 
ținea sacoșa. Se uită în jos. Fredric îl mușcase de degetul mare. 

Nu. Nu, nu putea să ţipe. Nu putea să urle. Trebuia să se 
descurce. Își promisese. 

Putea să-și înfigă un deget în ochiul lui Fredric. Să-l pocnească 
drept în nas. Să-l prindă de mărul lui Adam și să i-l smulgă pur și 
simplu din loc. În schimb, îi împinse capul, îi apăsă mâna pe 
obraz și încercă să-l stăpânească folosind forța. 

Până la urmă, Fredric dădu drumul degetului. Teddy văzu 
sânge pe dinţii bărbatului. 

Acum trebuia să preia controlul. Să calmeze lucrurile. Stătea 
aproape de McLoud. 

Femeia striga ceva în spate. 

— Încetaţi. Am chemat poliţia. 

Teddy gâfâia. 

— Ai auzit ce-a spus. Sunt destul de sigur că nu vrei să vină 
poliţia și să-și bage nasul prin sacoșa aia a ta. Lasă-mă să arunc 
o privire. 

lriși dilatați. Panică în ochii lui McLoud. Tipul înţelesese. 

Prea târziu pentru Teddy. McLoud o luase la fugă. 

Teddy crezuse că până acum ar fi trebuit să se termine totul. 
Se grăbi pe urmele lui. 

Pe Riddargatan. La stânga, pe Artillerigatan. 

La deal. McLoud avea picioare lungi. lar Teddy știa că se 
ducea de trei ori pe săptămână la antrenorul lui personal de la 
sala de gimnastică de lux de la Grand Hotel. 

Teddy își simţea în schimb toată greutatea. 

În sus, pe deal. Armé museum pe stânga. Un magazin cu 
electronice casnice pe dreapta. 

Pe Storgatan. N-o să fie în stare să ajungă mult mai departe 
de-atât. 

Oamenii se uitau la ei. Unii strigau. 

Apoi, dintr-odată, Teddy îl pierdu din vedere. 

Unde naiba dispăruse Fredric McLoud? 

Văzu o mașină de poliţie ceva mai încolo, pe stradă. 

Rahat, rahat, rahat. Nu putea să se termine așa. 

Încetini. Sediul Svenskt Năringslivs în stânga lui. Un magazin 
cu haine bărbătești în dreapta. Primul lucru pe care o să se 
concentreze polițaii erau persoanele care aleargă. Încercă să-și 
tragă sufletul. Să analizeze situaţia. 

Unde se dusese Fredric McLoud? Trebuia să fie pe-aici, pe 
undeva, la doar câţiva metri distanţă. Nu putea să dispară pur și 
simplu. 

Mașina de poliţie era la doar vreo 30 de metri în urma lui 
Teddy. Se târa înainte. 

Trebuia să facă ceva. 

Cincisprezece metri. 

Teddy se uită în stânga și-n dreapta. Lumea îl văzuse 
alergând; puteau să-l arate polițiștilor. N-avea de ales. Așa încât, 
calm și liniștit, luă o decizie: intră în magazinul de 
îmbrăcăminte. 

Haine de tweed, pantaloni de catifea reiată, șepci de 
vânătoare. Magazinul nu transmite chiar o senzație 
primăvăratică. Înainta în interiorul magazinului - încă în 
întregime concentrat asupra celor ce se întâmplau în spatele lui. 

Mașina de poliţie: spera că trecuse mai departe. 

Și atunci aproape că izbucni în râs. În fața lui, lângă costume, 
stătea Fredric McLoud, cu spatele spre el. incă își ţinea strâns 
sacoșa de plastic. Era clar că avusese aceeași idee ca Teddy. 

Teddy îl bătu pe umăr și-i zise: 

— Cred că a trecut. Oricum, dacă stăm amândoi liniștiți. 

Chipul lui McLoud nu mai era cuprins de panică. 

Părea aproape să izbucnească în lacrimi. 

— Cine ești? De ce faci asta? 

— Mă tem că ăsta e un secret profesional, zise Teddy. 


4. 


Când se încheie ora de conversaţie de grup, Nikola ieșise deja 
din clasă. Asta era el, pe scurt. Intotdeauna primul care iese. 
Avea în minte o imagine de la toate orele din copilăria lui: holul 
gol,  dulapurile acoperite cu graffiti, liniștea dinainte să 
năvălească afară și restul clasei, în doar câteva secunde. Nikola: 
întotdeauna prea energic ca să-și strângă liniștit lucrurile, să 
mai stea câteva minute la palavre cu prietenii. Totdeauna 
împins de la spate de o forţă invizibilă, disperat după o 
nanosecundă de coridor tăcut. O porţie de liniște. 

Dar asta se terminase demult. Nu mai prea stătuse la școală 
în ultimii câţiva ani. 

Linda și directorul considerau că are un ușor ADHD. Nu că 
Nikola ar fi luat Ritalin? sau s-ar fi tratat de unul singur cu 
porcării, cum făceau alţii. Voiau doar să pună o etichetă pe 
energia care ardea sub crucea de aur de pe pieptul lui. Crucea 
de aur pe care-o primise de la Teddy, înainte ca acesta să intre 
la pușcărie să-și ispășească pedeapsa de opt ani. 

Dar toată vorbăria asta se pierdea astăzi în fundal. Viaţa: a/ 
naibii de duuuulce. Azi era ziua. Ultima zi. 

Chamon venea să-l ia și să-l scoată din haznaua asta. 

Încă un ultim răhăţe: înainte să plece, Nicko trebuia să stea la 
o ultimă șuetă cu directorul. 


5 Denumire comercială pentru clorhidratul de metilfenidat, indicat ca parte a unui 
program de tratament pentru tulburarea de hiperactivitate cu deficit de atenţie 
(ADHD). 

Cumva, Anders Sanchez Salazar reușea să facă încăperea să 
arate exact la fel de fiecare dată când era nevoit Nikola să 
ajungă acolo. 

Nu doar că ambele scaune pentru vizitatori erau împinse în 
același fel sub tăblia biroului sau că draperiile erau pe jumătate 
trase, așa cum fuseseră și ultima dată. Totul era o copie exactă. 
Hârtiile de pe birou, penarul de după monitorul calculatorului, 
fotografiile copiilor. Totul era în același loc. Până și cana de 
cafea cu emblema echipei Hammarby pe ea era pe același colţ 
al biroului ca și data trecută când fusese el aici. 

Singurul lucru care se schimbase era culoarea jachetei lui 
Anders. Roșu-aprins azi. Data trecută, fusese grena. 

— Deci, Nikola. Cum ţi se pare? 

Nikola încercă să se abţină să zâmbească prea larg. 

— Chiar bine, de fapt. 

— Știu că poate să fie un pic înfricoșător să pleci de la 
Spillersboda, când ai stat aici așa de multă vreme. Ce crezi? 

Nicko fu nevoit să se străduie și mai tare să se abţină să râdă. 

— Mda, zise el. Un pic. 

— Dar sunt sigur că totul o să fie bine. O să stai cu mama ta, 
nu? 

— Mda, a zis că mă primește, l-am promis că o să mă adun. 

— S-au mai îndreptat lucrurile între voi? 

— Da, categoric. E cea mai bună. 

Anii de contacte cu cicălitorii de la serviciile sociale, cu diverși 
directori, cu funcţionari de la asistența socială și cu polițiști - 
Nicko: expertul experţilor. Nu era greu să te prinzi ce voiau să 
audă. Chestia mai dificilă era să faci în așa fel încât să sune 
veridic. Singura parte adevărată era că el chiar credea că Linda 
era cea mai bună. 

— Un sfat, Nikola, zise Anders. Stai departe de foștii tăi 
tovarăși. Sunt sigur că sunt băieţi buni, nu asta-i problema, dar 
o să se lase cu necazuri. O grămadă de belele, cum spuneţi voi. 


Chamon își făcea de lucru cu rozariul. Trecuseră mai puţin de 
trei luni de când luase examenul de conducere, dar Audi-ul pe 
care-l conducea arăta mai nou de-atât. Jantele de 20 de inci 
erau lucioase, cum fusese și crucea lui Nicko când era nouă. Știa 
că A7-le era al unui văr de-al prietenului său, dar când vii într-un 
loc cum e Spillersboda, vrei să arăţi că duci o altfel de viaţă. 

— Meksthina? 

Nikola rânji și împinse o priză de snus sub buză. Răspunse în 
aceeași limbă. 

— Abri, hai să mergem, omule. Fă un Zlatan. 

Pentru cei mai mulţi dintre ei, era doar Nicko, dar fraţii îi 
spuneau uneori Omul cu Biblia, pentru că erau convinși că 
vorbește siriacă, așa cum o făceau oamenii pe vremuri. Erau 
totuși impresionați. Nikola era singurul care, fără să fie sirian 
sau asirian, vorbea limba lor. Dar era chiar așa de surprinzător? 
Crescuse împreună cu ei. Și, cum spunea mereu bunică-său, 
când ești la Roma... 

— Ce înseamnă „fă un Zlatan”? 

— Hat-trick, frate. Am câștigat trei jointuri de la un tip de-aici. 
Avea o datorie la mine. O să le fumăm când ajungem acasă. 

— Ce amuzant, frate. Te bagi curând în chestia aia? 

Nikola înțelese despre ce vorbea. Intrebarea lui Yusuf. 
Chestia. 

Direct pentru Isak. O treabă pe bune. 

Porniră spre porți. 

Băieţii din curte se dădură deoparte când trecură Nikola și 
Chamon. 

— Și, te-ai ales cu ceva? Nici măcar nu te-am văzut ultima 
dată când ai ieșit. 

— La dracu’, da, am avut parte de mai mult rahat decât 
closetele din baia fetelor de la The Strip. 

Chamon izbucni într-un hohot de râs. 

— Walla. 

Deschiseră porțile și pășiră afară. Soarele de primăvară era 
puternic azi. Frunzele copacilor de-afară erau de un verde-pal. 
Semănau puțin cu nişte frunze de marijuana, doar că erau mai 
mari. Sandra zisese că erau castani. 

— Rahat, probabil c-ar trebui să pun frunzele astea pe 
Instagram ca să sărbătoresc. Ultima dată când pun piciorul aici, 
și m-am zgâit de la fereastră la copacii ăștia un an de zile. 

— Ai cont de Instagram? întrebă Chamon. 

Înainte să apuce să răspundă, auziră o voce din spate. 

— Nikola, poţi să vii înapoi o clipă? 


6 Referinţă la fotbalistul suedez Zlatan Ibrahimovici, care înseamnă și „fii șeful lor, 
domină-i pe toţi”. (N. red.). 

Se întoarseră. Era Sandra. Stătea lângă porţi, cu un zâmbet 
larg pe chip. Ciudat: de fapt era Chiar drăguță. 

— Pentru ce? întrebă Nikola. 

— Trebuie să mai discut ceva cu tine. Ar fi minunat dacă ai 
avea timp. 

— Am terminat aici, Anders a aprobat plecarea acum un sfert 
de oră. Eu răspund de mine acum. 

— Știu, ai dreptate. Dar e important. 

Nikola îi aruncă o privire lui Chamon. 

— Frate, mare belea mai e. 

— A fost mişto sau a fost javră? 

— Azi? 

— Nu, cât ai stat acolo. 

— Chiar e în regulă. Vrea tot ce-i mai bine pentru tine, știi și 
tu cum sunt ăştia... 

— M-am prins, atunci poţi să-i arăţi un pic de respect. Ești un 
om liber. Du-te și vezi ce vrea, după aia ne cărăm de-aici. 

Sandra porni înaintea lui spre clădirea principală. Nikola veni 
după ea. 

În clipa când intră, știu că e ceva în neregulă. Nu putea spune 
ce, însă îl cuprinsese o senzaţie intensă. O urmă, totuși, pe 
Sandra într-una dintre așa-zisele camere ale supraveghetorilor. 

Înăuntru era mai liniștit și mai curat decât în camerele celor 
închiși acolo. Un fel de poster informativ prins pe perete: 
Confidenţialitate online pentru elevi. Înscrieţi-vă acum la Zilele 
Internetului! 

— Crezi că o să te mai duci la firma de practică? întrebă 
Sandra. 

— Nu știu. 

— Parcă lucrai ceva cu instalaţii electrice și telecomunicaţii, 


nu? 

— Mda. 

— Și aproape a venit vara. E bine, nu-i așa? 

— Da. 

— Cum ţi se pare? 

— Ce? 

Ce dracu' era asta? Sandra încerca să stea la palavre de 
parcă ar fi fost prieteni în vreun fel - pentru numele lui 


Dumnezeu, el terminase cu locul ăsta. Se întoarse să plece. 

Apoi înțelese. Se deschise o ușă și intră Simon bu/angiul 
Murray. 

Sandra trebuie să fi știut. Simon Murray era poliţai. Detectivul 
în civil care se ţinuse mereu după Nikola și băieţi. Care-i oprise 
când erau cu mașina și care le făcuse vizite părinţilor. Care 
apărea mereu, ca un fel de spirit, în faţa casei lui Chamon, la 
club, la O'Learys. Făcea parte din Proiectul Hipogrif - forţa de 
intervenţie mixtă în suburbiile de sud, pentru sporirea siguranţei 
orașului - cum îi ziceau ei rahatului ăluia. 

Simon îi făcu semn cu mâna. 

— Deci, ce mai face Nikola? 

Sandra îi conduse într-o altă cameră. Pe masă erau câteva 
cești de cafea. 

Simon închise ușa și se așeză. Nikola era tot în picioare. Putea 
să se întoarcă și să plece oricând voia. Murray n-avea niciun 
drept să-l ţină închis sau să-l interogheze. N-avea nimic să-i 
spună gaborului. 

Simon: păr blond tuns scurt. Bocanci negri. Pe mână, o 
brățară de cauciuc pentru monitorizarea pulsului. Blugi s/im și 
un hanorac gri, cu logo G-Star pe el. Arăta așa cum arătase 
dintotdeauna: polițai din naștere. Trebuie că avea ceva în 
sânge, în ADN. Nikola nu pricepea cum putea omul ăsta să 
lucreze ca detectiv în civil, când era așa de evident pentru toată 
lumea ce e el de fapt. 

— Vreau doar să-ţi pun câteva întrebări, Nikola. E în regulă? 

— Nu, nu e-n regulă. Tocmai am ieșit de-aici. 

— Mi-a zis Sandra. Poate ar trebui să-ţi spun felicitări? 

— N-ai decât să zici ce vrei. 

— Nicko, nu-i nimic ciudat. Cel mult cinci minute. Poţi să mă 
asculţi? 

— Toți sunteţi niște șerpi. 

— Urăști poliția? 

— N-am cunoscut niciodată un polițai de treabă. 

— Mă întristează să aud că spui așa ceva. Nu vreau să-ţi fac 
niciun rău. Sincer. 

— Taci din gură. Mă arestezi pentru ceva? 

Nikola își aminti de computerele furate pe care-i ajutase să le 
mute înainte să fie trimis aici și de tipul din camera de alături de 
la care ceruse zece miare acum câteva luni - tipul care era cât 
pe ce să facă pe el, așa de speriat era - pentru că încercase să 

se dea mare. Apoi se gândi la chestia din pădure, când Chamon 
aproape că o luase razna. Atunci împușcaseră pe cineva. Dar ce 
mama naibii - se întâmplase acum mai bine de un an. Nu putea 
să fie vorba despre asta. 

— N-am venit să te salt, zise Simon. Am doar o singură 
întrebare. 

Nikola era încă în picioare. Yusuf zicea că uneori e mai 
inteligent să asculţi ce au de spus poliţaii, ca să te prinzi ce știu. 

— Mă întreb ce-i cu procesul ăsta despre care am auzit, zise 
Simon. Ti-au cerut și ţie să iei parte? 

li luase foc capul. Stomacul îi ghiorăia. Cum dracu' știa Simon 
Murray despre chestie? Era ceva intern. Prioritate zero. La 
nivelul lui Isak și așa mai departe. 

— N-am nici cea mai vagă idee despre ce vorbești. E vreun 
proces la tribunal sau ce? 

— Nu, eu cred că știi. Incă mai ești în legătură cu Yusuf și 
Chamon. Problemele dintre Metim Tasdemir și familia Bar- 
Sawme. Sunt sigur că-i cunoști, nu? 

— Habar n-am despre ce vorbești. 

— Nu știi nimic despre asta? 

— Tocmai ţi-am zis că n-am nici cea mai vagă idee. Care-i 
problema ta? 

— Liniștește-te, n-am venit să-ţi arunc nimic în spinare. Voiam 
doar să zic atât - și n-ai decât să-i transmiţi și lui Chamon, deși 
pe el e mai greu să-l faci să asculte... 

Simon se ridică de pe scaun: faţă în faţă cu Nikola. Avea ochii 
mici și cenușii. 

— Locul vostru nu-i acolo. Sunteţi prea tineri. Toată treaba s- 
ar putea sfârși foarte rău. Nu știu unde aveţi de gând s-o faceţi 
sau cine anume o să fie implicat, dar ţine-te deoparte, Nikola. 
Promite-mi. Te rog. Nu te duce. 

Nikola apucă mânerul ușii, ca să plece. Nu voia să mai asculte 
aiurelile astea. 

— Și încă ceva, Nikola, zise Simon. la-o ușor diseară - 
bănuiesc că ai de gând să sărbătorești ieșirea. Nu face vreo 
tâmpenie. Nu vrei să ajungi iar să fii închis, nu-i așa? 


Tonalităţile guturale ale lui Kendrick Lamar, la volum maxim. 
Chamon era pe locul șoferului, cu mâinile bătând ritmul pe 

volan. Nikola se urcă pe locul pasagerului. Audi S ștanţat pe 
piele. 

— Rahat, frate, a durat o veșnicie. 

— Mama dracului. 

— Toate bune, frate? 

— Mda, nicio problemă. 

Chamon rânji. 

— Am planuri mari pentru tine diseară. Cea mai tare 
petrecere, frate; cel mai depravat chef de eliberare. Efecte 
speciale și toate cele. 

— Sună drăguţ. 

— O să vezi, frate. Am organizat totul. 


Autoritatea de poliție din comitatul Stockholm 


Interogatoriul informatorului „Marina”, 11 decembrie 2010 
Anchetator principal: Joakim Sundén 
Locaţie: centrul Alvsjo 


Notă 2 (prima parte) 
Transcrierea convorbiri 


JS: Te simţi mai bine? 

M: Mda, mult mai bine. Mulţumesc că mi-ai dat drumul. Zilele alea 
au fost cele mai nasoale din viaţa mea. Au revenit așa de multe 
amintiri. 

JS: Te-a întrebat cineva unde-ai fost? 

M: Nu. 

JS: Nici chiar Sebbe? 

M: N-am vorbit. Cred că s-a dat la fund. 

JS: Am înțeles. Ei bine, eu ţi-am promis imunitate, iar tu ai promis 
să vorbești. Așa că, înainte să începi, voiam doar să zic că am 
nevoie de toate detaliile, de toate părerile tale. Ca și de impresiile 
și ideile tale. E în regulă? M: Așa cred. M-am gândit la ce să spun. 
JS: Sună foarte bine. Ai putea să începi cu o prezentare generală a 
contextului și apoi să treci la toate celelalte, în detaliu. 

M: In regulă, oricum cam la așa ceva mă gândeam și eu. Deci, a 
fost așa: totdeauna mi-au plăcut jocurile, iar în liceu am început să 
joc table cu câţiva prieteni. La început, jucam doar ca să ne 
distrăm, după ore, în cafenele, prostindu-ne cu piesele și încercând 
să ne dăm seama cum se joacă de fapt. Eram cu toţii destul de 
interesați de matematică - în școală o luasem pe calea științei, 
teoria probabilităților și ecuaţii diferenţiale și altele de genul ăsta, 

așa că m-am prins destul de repede. Apoi, după o vreme, au 
început să vină la cafenea o grămadă de iranieni, turci și alţii din 
Orientul Mijlociu, tipi care erau mai mari ca noi, să vadă cine erau 
puștii ăia suedezi, puștii care credeau că știu să joace jocul /or. 
Shesh besh’, aşa îi ziceau. Ștergeam pe jos cu ei de câte ori jucam. 
JS: Când se întâmpla asta? 

M: Pe la jumătatea anilor '80. Eram la școala Brânnkyrka pe-atunci. 
După aceea, am terminat liceul, mi-am făcut stagiul militar la Berga 
și apoi am lucrat câţiva ani pentru tata. Avea o firmă mică de 
tipărituri. Am început facultatea la Universitatea din Stockholm 
când aveam 23 de ani și în același an am cunoscut-o pe Cecilia, 
soţia mea. Era 1990. După trei ani, s-a născut primul nostru copil. 
Tocmai împlinisem 27 de ani, în anul când am terminat facultatea. 
Am ţinut sub control toţi anii ăia problema cu jocurile, dar mă mai 
vedeam din când în când cu băieții. 

După aia am început să lucrez la KPMC, compania de audit. Cred că 
trebuie să fi fost prin 1995. Acolo am întâlnit alt tip care se ocupa 
de table - și de poker. M-a invitat la un club în St. Eriksplan, genul 
de loc unde puteai să joci cam toată ziua. Am început să mă duc 
pe-acolo câteodată, după ce se culcau copiii sau în weekenduri. 
Intr-un fel, era un mediu cu adevărat dinamic și creativ. Sau ar fi 
fost, dacă n-ar fi fost dorința. Microbul, cum îi spunem noi. Adică 
majoritatea oamenilor de-acolo erau absolut înnebuniţi de joc. 

JS: Cecilia ce zicea despre club? 

M: l-am spus că mă duc acolo din când în când, poate nu de fiecare 
dată când mă duceam, dar, de obicei, îi ziceam. Il accepta pur și 
simplu ca pe un hobby ciudat de-al meu, dar n-a venit niciodată cu 
mine. 

Am fost și în alte locuri: Carlos Poker în Sundbyberg sau Pot Raiser 
pe Folkungagatan. Scoteam destul de mult uneori, chiar dacă nu 
prea jucam foarte des pe bani. Odată m-am dus acasă cu mai mult 
de 10.000 de coroane. Imi aduc aminte că am pus, pur și simplu, 
banii într-o grămăjoară frumoasă pe blatul de la bucătărie, ca să fie 
primul lucru pe care-l vede dimineaţă. 

JS: Nu i s-a părut ciudat? i 
M: Poate prima dată, dar după aia i s-a părut că e destul de tare. In 
plus, aproape niciodată nu erau sume de genul ăsta. Aşa că la- 
nceput nu era nicio problemă. Dar mai târziu, ei bine... mai târziu a 
fost altfel... dar o să ajung și la asta. 

Oricum, la un moment dat, pe la începutul lui 2002, am jucat primul 
joc de poker online. A fost o revelaţie. Acum puteam să joc oricând 
voiam. Era pe vremea când abia începea să se dezvolte internetul 


7 Joc turcesc foarte asemănător cu backgammonul occidental. 
VP - 35 


cu bandă largă și am cumpărat un computer mai bun, așa că asta 
însemna că puteam să joc mai multe partide în același timp. De 
multe ori aveam patru sau cinci în desfășurare în același timp. Ca și 
pe computerul de la serviciu. Cecilia era bucuroasă că nu mă mai 
duceam așa de des la „spelunca de jocuri”, așa îi zicea ea clubului, 
era gluma ei. Dar habar n-avea cât de mult jucam de la serviciu. 
Pokerul Online e diferit de cel pe care-l joci în viața reală. E mai 
agresiv și, de obicei, e mai rapid. Cel mai important, e mai puţin 
psihologic și mai mult matematic. Adică nu-ţi vezi niciodată 
adversarii când joci online, așa că jocul e tot ce contează, nu 
figurile inexpresive tâmpe sau încercările de a ghici intenţiile 
celorlalți. Asta era un avantaj pentru mine. Am învăţat o grămadă 
despre joc, chestii pe care le puteam folosi când jucam partide 
reale la club. 

Uneori numesc anii care au urmat epoca de aur. O mulţime de 
jucători, dar nu foarte mulţi buni. Se făcea foarte mult caz de poker. 
In cluburile din Stockholm, puteai să faci o grămadă de parale 
jucând Texas Hold'ern și PLO - asta-i Pot Limit Omaha. Ca să-ţi dau 
doar un exemplu, la un moment dat, în 2004, am făcut 15.000 de 
euro într-o singură noapte. La nivelul la care jucam eu, trebuia să ai 
resurse corespunzătoare, pentru că, deși aveam un oarecare credit 
la cluburi, uneori pierdeam mii de euro într-o singură săptămână, 
iar online nu obţii niciun fel de credit. Nu prindea bine nici la nervi, 
nici la portofel, nici în privinţa relaţiei cu cluburile. Așa că am 
început să întreb împrejur. Aveam nevoie de un susținător, de un 
sponsor. Până la urmă, am primit un pont despre cineva care ar fi 
putut fi de ajutor. 

JS: Cine? 

M: Sebbe. 

JS: Din Gamla stan? 

M: Mda. Sebbe s-a oferit să fie pariorul meu. Așa se cheamă. 
Finanţatorul meu. Înțelegerea era că el îmi plătea toate mizele în 
competiţii și jocuri cu cash și mă finanța, dându-mi credit de până 
la două milioane de coroane. În schimb, lua 60 la sută din câștiguri. 
Și clubul mi-a ridicat creditul până la un milion, dar, de câte ori mai 
aveam nevoie, mă duceam pur și simplu la omul lui Sebbe, Maxim, 
și mai luam bani. Aveau deplină încredere în mine, că dădeam 
socoteală pentru tot. 

JS: Ce-ai făcut cu banii pe care i-ai câștigat? 

M: Am plătit un pic din ipotecă, chestii de-astea. Dar la începutul lui 
2005 s-a dus naibii totul. Am început să joc chiar prost. Nu prea 
sunt sigur de ce - cred că din cauză că au început să apară tipi noi, 
oameni care învăţaseră să joace online și care foloseau diverse 
programe. 

Am început să mă duc la club aproape în fiecare seară ca să 
compensez pierderile sau, dacă nu, să rămân până târziu la serviciu 
și să joc online de-acolo. Bineînţeles, Cecilia a început să pună 
întrebări. Și aveam probleme să mă trezesc dimineața: rămâneam 
în pat până termina ea cu lăsatul copiilor la școală și chestii de- 
astea. Imi aduc aminte că într-o dimineaţă a venit și s-a așezat pe 
marginea patului, în timp ce copiii mâncau micul dejun. M-a 
zgâlțâit. 

— Ce se-ntâmplă, Mats? Spune-mi. 

Am bâiguit un răspuns. Dormisem doar câteva ore. 

— Mats, trebuie să-mi răspunzi. Trebuie să știu ce faci toată 
noaptea. 

M-am întors și am încercat să mă trezesc. 

— Ți-am zis, e o nebunie la muncă, lartă-mă, scumpo. O să încerc s- 
o las mai moale. 

M-a mângâiat pe obraz. Și, în creierul meu privat de somn și 
tulbure, chiar mi-am promis să încerc să rezolv situaţia. 

Aș fi fost în stare s-o și fac, dacă m-aș fi oprit chiar atunci. Sigur, 
aveam de compensat pierderi, dar mă puteam descurca. In schimb, 
am început să joc pe datorie. 

JS: Ce înseamnă asta? 

M: Înseamnă că depășisem limita de credit. Până la urmă, datoram 
așa de mulţi bani altor jucători și companiilor online, că nu mai 
aveam niciun fel de acoperire. Teoretic, eram falit. 

Dar știam că Sebbe o să plece vreo câteva săptămâni în Macao, la 
începutul lui aprilie. Așa că m-am dus la Maxim și am luat un milion. 
Ințelegi? 

JS: Nu, nu tocmai. Explică-mi. 

M: Nu mai aveam credit la el. Dar i-am zis lui Maxim că vorbisem cu 
Sebbe și era de acord să-l suplimenteze. Am luat banii într-o geantă 
și m-am dus direct la club. Maxim avea încredere în mine. l-am 
tras-o lui Sebbe. Și am pierdut tot milionul, bineînțeles. 

Am fost un tâmpit. Și de-acolo a început totul. 

JS: în regulă, spune mai departe. 

M: Cât de mult vrei să intru în detalii? 

JS: Cât de bine îţi aduci aminte? 

M: Am o memorie ca un registru. Pot să-ți spun fiecare cuvânt. 

JS: Sună grozav. Aș vrea să povestești cât de fidel și de detaliat 
poţi. Spune-mi totul. 

M: Bine, atunci. După două săptămâni, am primit un telefon de la 
Sebbe. Se întorsese și voia să ne întâlnim, mi-a zis. Eram ocupat, 
strângeam masa, dar după cinci minute a sunat din nou și a zis că 
mă așteaptă în mașină, în fața casei. Voia să cobor. 

Era într-un Porsche 911. La început, am crezut c-o să stau pe locul 
pasagerului, dar când am ocolit mașina am văzut că acolo stătea 
deja Maxim. Imi aduc aminte că Sebbe a coborât geamul și a zis: 
„Urcă-te în spate, ai loc berechet dacă te înghesui un pic”. 

Am mers prin tunelurile de sub Södermalm. Am încercat să fac 
conversație, să întreb cum a fost în Macao, să-i spun câte ceva 
despre următorul turneu de poker și așa mai departe, dar niciunul 
dintre ei nu prea spunea mare lucru. Am ieșit prin Gullmarsplan și 
apoi am mers spre Södra Hammarbyhamnen. Erau o mulţime de 
macarale, blocuri imense de ciment așteptând să se transforme în 
fundaţiile noii părţi a orașului pe care au construit-o acolo. Am oprit 
în spatele unor depozite de construcţii. Plafoniera s-a aprins 
automat când Sebbe a oprit motorul. 

M-am uitat la el și mi-am dat seama că o făcusem lată. 

— Nemernicule, a șuierat el. 

N-am știut ce să spun. Pe atunci duceam o viaţă cu totul normală, 
chiar dacă spărgeam mii, sute de mii pe site-uri de poker și la club. 
Mă consideram o persoană care-și poate păstra sângele rece, care 
se poate controla, o persoană care poate face față unor pierderi 
importante și se poate întoarce acasă, la familie, ca și cum nu s-ar 
fi întâmplat nimic. Dar atunci a fost prima dată când mi-am dat 
seama că mersesem prea departe. Că eram ca o insectă micuță, pe 
muchie de cuțit. 

Sebbe m-a prins de gât și mi-a tras fața aproape de-a lui. 

— Uită-te în ochii mei, nenorocit amărât ce ești. 

Și atunci am zărit o străfulgerare metalică. Dintr-odată, o ţinea 
lipită de fața mea: un cuţit. Am închis cât de strâns am putut un 
ochi și-mi aduc aminte că nu puteam să mă gândesc decât la un 
singur lucru: că băiatul meu avea un turneu de fotbal în weekendul 
ăla. Că nu puteam să nu-l duc cu mașina la primul meci, sâmbătă 
dimineaţă. 

— Cine naiba te crezi? m-a întrebat Sebbe. 

Vârful rece al cuţitului era pe pleoapa mea. Mi se părea că-mi 
râcâie creierul. 

— Știu, îmi pare rău, pot să explic... m-am bâlbâit eu. 

— M-ai lucrat pe la spate, curviștină ce ești. Ai crezut că Maxim și 
cu mine nu stăm de vorbă? 

În momentul ăla, simţeam durerea în ochi. 

Sebbe s-a întors spre Maxim. 

— O ducem direct la garaj după aia. Ai grijă s-o cureți bine. 

Îmi ardea ochiul, îmi vuia tot capul. 

Apoi Sebbe s-a întors spre mine, cu fața și mai aproape. Puteam să- 
i simt mirosul - ţigări L&M și aftershave. 

— În regulă, o să-ţi mai dau o șansă. Sunt un om generos. Îmi aduci 
banii înapoi în două săptămâni, nu-mi pasă absolut deloc cum o 
faci. Îi câştigi, jefuiești o bancă, îţi vinzi nevasta pe stradă. Vreau 
banii. Trei milioane. 

— Dar... dar... e imposibil. 

— Nu mă lua cu rahaturi de-astea. Două săptămâni, Mats. 
(Inaudibil) 

Adică, era așa de-al naibii... (inaudibil) Nu știu dacă pot. 

(inaudibil) 


Nota continuă pe altă pagină. 
5. 


Discuţia cu inspectorul îi făcuse praf mai tare decât își 
imaginase șansele să doarmă bine peste noapte. Deși, dacă era 
sinceră, nu era doar asta. Mai era și idiotul. 

Nu reușise să se simtă bine cu fetele la Riche și să-şi 
celebreze noua titulatură cu un pahar de șampanie și ceva 
distracție. În loc de asta, sorbise de două ori din băutură, le 
multțumise că erau așa de inteligente și le spusese că avea un 
caz super chinuitor și că trebuie să se întoarcă la Leijon. 

De fapt și de drept, se așezase la birou și nu se gândise la 
nimic altceva decât la ce-i spusese polițistul. La zece și 
jumătate, plecase acasă. 

Un tânăr, suspectat de crimă. Într-un fel de comă. O solicita 
pe ea. Nu lucrase niciodată în viaţa ei la vreun caz penal. 

ÎI întrebase pe poliţist dacă poate să-l sune ea. Kullman voia 
un răspuns până a doua zi dimineaţă, la ora opt. 

— Suspectul nu are nevoie de asistență respiratorie, nu-i 
nimic de felul ăsta, și a reușit să vorbească vreo câteva minute 
ieri. A fost foarte clar, vrea să-l reprezentaţi dumneavoastră. Am 
discutat cu procurorul, Rölén, și considerăm că trebuie să-i 
onorăm solicitarea, în pofida situaţiei lui. Asta e, sincer. 

Voiau să-l interogheze pe suspect, iar asta însemna că trebuia 
să fie de faţă un avocat. Emelie trebuia să se hotărască. 

Și care era problema? Era o situaţie imposibilă. Erau zero 
șanse ca Leijon s-o lase să preia cazul. De ce nu spusese exact 

care e situaţia: „Nu sunt interesată să preiau apărarea”? Dar, 
dintr-un motiv oarecare, nu putea să și-l scoată din minte. 
T 

lar acum: noaptea fusese o frustrare care nu se mai sfârșea. 
Cearșafuri mototolite. Iritare din cauza luminii care se strecura 
prin storuri. Mușchi dureroși după ora de antrenament de box de 
ieri. 

Dar nu: n-avea în cap doar întrebarea inspectorului. Mai era și 
o altă problemă înnebunitor de iritantă: vecinul. Idiotul. 

Era trei dimineaţa și nu era prima dată când o făcea. William 
avea 23 de ani, lucra ca agent de vânzări pe undeva și părea să 
aibă o slăbiciune pentru Avicii și Calvin Harris. La volum maxim. 
În toiul nopţii. 

Sistemul lui audio bubuia în medie două nopţi pe săptămână, 
începând de acum șase luni, de când se mutase. N-avea nicio 
importanţă ce zi era. Noaptea sau dimineaţa devreme. Idiotul 
părea să nu-nţeleagă sub nicio formă că oamenii obișnuiți 
trebuie să se trezească dimineaţa. Emelie se dusese deja și-i 
bătuse la ușă de patru ori. Vorbise cu el și în cursul zilei. 
Promisese să dea muzica mai încet. 

Emelie încerca să adoarmă. Se gândea la anii de facultate. 
Acolo începuse să studieze dreptul: se gândea la o slujbă care 
să implice oameni. Dar, pe măsură ce treceau anii de școală, 
ideea se tocise treptat. Colegii ei păreau să fi trecut prin exact 
același proces - firmele de drept penal nu apăreau niciodată la 
zilele deschise ale facultăţii, iar lumea vorbea tot timpul că poţi 
să câștigi mult mai mult în dreptul comercial. Aspectul uman și 
aspectele practice ale apărării unei persoane pur și simplu nu 
erau subiecte de discuţie. Și, pe lângă asta, mai era și percepţia 
că este dificil să obţii un post la vreuna dintre firmele de drept 
penal. Când au absolvit, în cele din urmă, lui Emelie și 
majorităţii colegilor ei le era evident: toţi depuseseră cereri fie la 
tribunale, fie la marile firme de avocatură. 

Se târi jos din pat. Trase pe ea o pereche de pantaloni de 
trening pe sub cămașa de noapte și ieși pe coridor. 

Muzica idiotului se auzea mai încet aici. 

Apăsă pe sonerie. 

Niciun răspuns. 

Era 3:30 dimineața. 

Apăsă din nou. 

După o clipă, auzi zgomotul broaștei. 

William deschise ușa: cu părul ciufulit, cu ochii roșii; evident 
beat sau drogat cu ceva. Mai vedea încă două persoane în 
spatele lui, uitându-se la un laptop. Probabil o listă de cântece 
de pe Spotify pline de și mai mulţi bași, își zise ea. 

William rânji la ea. 

Sincer, ce i-d-i-o-t nenorocit. Nu mai putea continua așa. 

— Te-am rugat de mai multe ori, zise ea. Știi că boxele tale 
sunt lipite chiar de peretele dormitorului meu. Poţi, te rog, să dai 
mai încet muzica? 

El zâmbi în continuare. 

— Nu mai fi așa javră ordinară. 

Destul. Emelie avea nevoie de somn, mai ales în noaptea 
asta. 

Croșeul ei de dreapta îl nimeri în plină figură. 

— Ce dracu'! strigă el. 

li curgea sânge din nas. 

— Dă-l mai încet. Sau mai vrei una? 

Prietenii lui păreau să fi observat că s-a întâmplat ceva. Se 
ridicară, îl prinseră pe William și-l traseră înăuntru. Emelie se 
duse înapoi în apartamentul ei. Încuie ușa. 


La 6:30, o trezi la viaţă alarma de la telefon. Îl sună imediat 
pe Magnus Hassel. 

Mai puţin de trei ore de somn. Nu putea suporta să se 
gândească la ce făcuse azi-noapte. Trecuse mult peste limita 
normală. Și ce o surprinsese cel mai tare era, de fapt, că 
îndrăznise; că-și pierduse complet controlul și-l lovise. Poate c-ar 
trebui să treacă pe-acolo mai târziu, cu o sticlă de vin, și să se 
umilească. 

— Alo? 

Magnus părea buimac. 

— Bună, sunt Emelie Jansson. Îmi pare rău că te sun așa de 
devreme, dar am primit o cerere de reprezentare foarte ciudată. 

— Nu putem să discutăm la birou în câteva ore? 

— Nu, au nevoie de un răspuns înainte de ora opt. 

— Bine, și nu l-au solicitat pe unul dintre parteneri? 

— Nu, nu cred. E un caz penal. Un suspect de crimă. M-a 
solicitat pe mine ca avocat. 

Emelie își auzea pe fir propria răsuflare sau poate că erau 
doar oftaturile lui Magnus. Stătea în picioare lângă pat, privind 
pe fereastră. Pe acoperișul de vizavi era o mierlă care se uita la 
ea. 

— Păi, uite cum stă treaba, spuse Magnus. O firmă ca Leijon 
nu se poate implica într-un caz de genul ăsta. În primul rând, ne 
depășește zona de competenţă și, mai rău, poate crea ostilitate 
împotriva noastră. Ne poate afecta brandul. Îi poate face pe 
clienţi să ne asocieze cu pleava. Înţelegi, nu? 

— M-am gândit și eu, dar voiam să întreb totuși. Nu știu, dintr- 
un motiv oarecare, pare un caz important de preluat. Chiar pare 
ieșit din comun. 

Se auzi aproape ca un geamăt. Fie era obosit, fie voia să 
arate că era excedat de situaţie. 

— Emelie, ce crezi tu că e neobișnuit sau important n-are 
nicio relevanţă aici. Lucrezi ca avocat pentru Leijon. Nu ești 
vreun amărât de activist pentru drepturile omului. 


Chiar dacă se afla în mijlocul complexului enorm al secţiei de 
poliţie de pe Bergsgatan, în Kungsholmen, ușa metalică era de 
fapt de-a dreptul modestă. Singurul lucru care arăta că dincolo 
de ea se întinde cel mai mare arest din Suedia era o plăcuţă 
albă pe zidul de piatră de la intrare: Arestu/ Kronoberg. 

Emelie nici măcar nu se gândise vreodată că acolo ar exista 
vreun fel de închisoare. Chiar în mijlocul orașului: o clădire plină 
de suspecți de crimă, de tâlhărie, viol și trafic de droguri. 

După discuţia cu Magnus, rămăsese în picioare lângă pat, 
holbându-se la pasărea de pe acoperișul de vizavi. Dintr-un 
motiv oarecare, nu i se părea că are de ales, indiferent ce 
spusese el. 

O cabină din sticlă antiglonţ. Patru uși metalice, modelul cel 
mai solid. Mai mult de zece camere de supraveghere. Emelie 
stătea în încăperea micuță, asemănătoare unei recepții, 
cunoscută drept corpul central de gardă. 

Bărbatul aflat de cealaltă parte avea ochii apropiaţi și îi mijea 
la ea așa de intens că la început crezuse că are vederea atât de 
slabă, că nu o vede, de fapt, prin geamul armat. 

Apăsă pe un buton și se auzi pârâind un difuzor. 

— Și dumneavoastră cine sunteți? 

— Am vorbit la interfon adineauri. Sunt avocat. Emelie 
Jansson. Am venit să mă întâlnesc cu un client. 

— Aveţi un act de identitate? 

Emelie își pescui permisul de conducere din geantă. 

— Aţi fost desemnată? 

— Nu, o să fiu înregistrată ca avocat personal. 

— Personal? 

— Da, detectivul inspector Johan Kullman trebuie să vă fi 
transmis un mesaj. 

— Bine... mormăi gardianul, începând să bată la computerul 
din spatele geamului gros. Uite... avocat personal... 

Emelie vedea imaginile alb-negru de la camerele de 
supraveghere pe unele dintre celelalte monitoare. Lifturi, intrări, 
cabine. În scurt timp, avea să stea faţă-n faţă cu un suspect de 
crimă. 

Încăperile o duceau cu gândul la un spital, principala diferență 
fiind că mirosea altfel și că toate ușile erau închise. Inmânase 
permisul de vizitator unui alt gardian și după aceea trecuse prin 
alte trei uși de aproape jumătate de tonă, care se deschideau 
bâzâind. Se gândea ce s-ar întâmpla cu toate aceste mecanisme 
electronice de închidere și cu toţi cei captivi în spatele lor dacă 
ar izbucni vreodată un incendiu. 

Secţia șase: aripa spitalului. Pe perete se afla un poster vechi 
cu informaţii despre CRIZA - Cicluri de reabilitare și incluziune în 
zona socială. O femeie care, după ecusonul pe care-l purta, se 
numea Jeanette Nicorescu, veni s-o întâmpine la intrare. Emelie 
nu putea să-și dea seama dacă era gardian, asistentă medicală 
sau medic. 

Încăperea în care se afla bărbatul n-avea ferestre. Podeaua și 
pereţii erau acoperiţi cu un material plastic, vopsit în verde- 
deschis și alb. Era greu de închipuit că păruse vreodată veselă. 
În mijloc se afla un pat de spital, cu două scaune capitonate 
lângă el. Lampa era lipită de tavan. Emelie putea ghici de ce: 
nimeni n-ar fi fost capabil să se spânzure de ea sau să atace 
vreun gardian cu cablul. Sau pe avocat. Deși azi gândul era ușor 
absurd - tânărul din pat nu prea era în stare să facă rău 
nimănui. 

În afara unui semn roșu mare de pe frunte, Emelie nu zărea 
alte răni vizibile. Părea liniștit, cu ochii închiși, de parcă ar fi 
dormit. Avea mâna deasupra păturii, iar unul dintre degete era 

conectat, printr-un fir, la un aparat de lângă pat. Probabil că-i 
măsura ritmul cardiac. Un alt aparat părea să facă un EKG. 

Emelie se așeză pe unul dintre scaune. 

— E cu totul căzut în comă? întrebă ea. 

— Nu, nu complet. O măsurăm pe o scară - scara Glasgow - 
care merge de la 3 la 15. La 3, nu există reacţii verbale sau 
motorii; sub 8, înseamnă de multe ori că pacientul are nevoie de 
asistenţă respiratorie. La 14, pacienţii pot să meargă, să stea în 
picioare și să vorbească, dar sunt tot extrem de confuzi. Credem 
că el e undeva între 11 și 12. 

— Atunci, asta sună destul de bine, nu? 

— Da, dar numai în timp o să vedem dacă starea lui o să se 
îmbunătăţească. 

— Pot să vorbesc cu el? 

— Poate. Depinde cum se simte. A vorbit, dar era în mod 
evident confuz și dezorientat. Are o leziune la cap, iar asta a 
provocat și alte hemoragii craniene mai mici, însă doctorii nu 
cred că sunt așa de grave ca să fie nevoie să fie operat acum. 
De aceea e aici, în secţia șase. 

Când Jeanette Nicorescu ieși și închise ușa în urma ei, 
încăperea rămase tăcută. Din când în când, Emelie auzea 
zgomot de pași pe coridor. 

Nu se întâmplă nimic. Se gândi la tatăl ei. Apoi revăzu iar 
întâmplările nopţii: cum putuse să fie așa de proastă, încât să-și 
pocnească propriul vecin? Dacă ar fi reclamat-o la poliție? Sau i- 
ar fi făcut probleme la comisia locativă? Trebuia să se 
liniștească, sa se controleze. Poate că lucra prea mult, sau 
poate că avea doar nevoie de ajutor să se relaxeze. Știa că 
încercase așa ceva în trecut. 

Fără să-și dea seama, gândurile îi fugiră spre Teddy. Se 
întreba dacă știe că tocmai a devenit avocat. Și, dacă știa - de 
ce nu luase legătura cu ea, ca s-o felicite? La urma urmelor, 
lucra din când în când pentru firmă. 

Se aplecă în față peste pat. 

— Bună, sunt Emelie Jansson. Avocatul tău. 

Tânărul nu se mișcă. 

— Mă auzi? 

ÎI privi. Era slăbuţ, iar părul blond părea nespălat. Avea buze 
subțiri, ce păreau schițate cu creionul și rigla. Kullman îi spusese 
că îl cheamă Benjamin. 

De undeva, din tavan, se auzi un șuierat, poate vreo ţeavă de 
scurgere de la una dintre toaletele de la etajul de deasupra. 

— Te rog, Benjamin. Dă-mi un semn dacă mă auzi. 

Nu obţinu nicio reacție. 

Diagrama digitală de pe aparat era constantă și stabilă. 

Emelie se ridică să plece. Se întreba cum faci să aperi pe 
cineva cu care nu poți nici măcar să comunici. 

Apoi auzi o voce slabă venind din spate. 


— Teddy. 

Se-ntoarse. Ochii lui Benjamin erau tot închiși. 

— Ce ai spus? 

Glasul lui Benjamin era slab, dar Emelie îl înţelegea fără 
probleme. 


— Fă-l pe Teddy să înțeleagă. 
6. 


O plimbare de dimineaţă. Gainomax* și o cafea de la 7- 
Eleven. O discuţie de un sfert de oră la telefon cu Linda, despre 
Nikola; ieșise de la institutul pentru delincvenţi minori. Linda era 
deja îngrijorată de moarte, habar n-avea cum să se descurce cu 
el. 

Teddy trecuse pe-acolo să-și vadă nepotul și să-l felicite că a 
ieșit. Nikola se încuiase în camera lui. Teddy bătuse la ușă. 

— Nu mai poate un unchi să-și îmbrăţișeze nepotul? 

Dar Nikola nu făcuse decât să mormăie că e prea mahmur 
deocamdată. 

Linda propusese să iasă mai bine la plimbare și să-l lase pe 
Nikola să se odihnească. Merseseră pe Linavăgen, pe malul 
apei, până la golfuleț. Pubelele de gunoi dădeau pe dinafară de 
resturile de la petrecerile studențești. 

— Voiam să-mi cer scuze pentru ce-am spus ultima dată, 
Teddy. Că singurul lucru pe care-l vreau e să n-ajungă ca tine. 

— E-n regulă, nu-ţi face probleme. 

— Sunt îngrijorată pentru el, totuși. N-aș fi în stare să fac față 
dacă ajunge iar acolo. 

— Să sperăm că a învăţat ceva în anul ăsta. 


8 Produse alimentare destinate îmbunătăţirii performanţelor fizice. 

— Nu știu. Nu poţi să vorbești tu cu el? Eşti singurul pe care-l 
ascultă. 

Poate că avea dreptate. Dar, în același timp... mama și fiul 
trebuiau să aibă o relaţie funcţională și când nu era el prin 
preajmă, altfel n-avea să meargă niciodată. Totuși: trebuia să-i 
ajute. Să-l viziteze pe Nikola, să stea o vreme cu el, poate chiar 
să-i găsească un apartament, o slujbă, însă nepotul lui avea de- 
acum 19 ani. El și doar el putea să-și hotărască viaţa. 

Teddy făcu un duș. Când ieși, văzu că a pierdut un apel. 
Sunase Emelie. Era prima dată după mai mult de un an când Îi 
vedea numele pe telefon. 

Ascultă mesajul. Vocea ei era limpede. „Sună-mă cât de 
repede poți. E important”. 

Sigur c-o s-o sune. Doar că nu-și putea imagina ce voia. 

Ultima dată dăduse peste ea în liftul de la sediul Leijon. 
Emelie avea o geantă de laptop într-o mână și încercase, iniţial, 
să nu-l bage în seamă - se uitase în altă parte, prefăcându-se că 
Teddy nici nu exista. Dar asta era destul de greu când o 
persoană aștepta într-un lift cu ușile deschise, iar cealaltă era 
chiar în fața liftului. 

— Bună, Emelie. A trecut ceva vreme. 

Emelie coborâse din lift și se răsucise, ca să evite să se atingă 
de el. 

— Ce mai faci? întrebase ea, în timp ce Teddy se urca în lift. 

— Bine. Tu? Muncești din greu? 

— Ca de obicei. 

— la-o ușor, pari un pic cam palidă, zisese Teddy. 

— Avocatul transparent, nu-i chiar neobișnuit pe-aici. Promit 
să nu te bântui pe coridoare. _ 

Teddy apăsase un buton. Ușile se închiseseră între ei. li 
simţise mirosul în lift, iar parfumul ei îl ducea cu gândul la lămâi. 

T 

Ceruse 60.000 de coroane pentru cazul Fredric McLoud. După 
dări și impozite, Leijon Juridiktjänst îi plătise ceva mai puțin de 
jumătate. Totuşi, era destul ca să trăiască vreo câteva luni; n- 
avea un stil de viață extravagant. Magnus Hassel se bucura de 
felul cum decursese „operațiunea”, cum îi spunea el. 

Teddy îi dăduse raportul ieri. 

Evidenţa dovezilor era cel mai important lucru. Teddy avea pe 
telefon o înregistrare video a momentului în care fusese 

înmânată punga. Femeia spusese că McLoud ducea punga. Și, în 
cele din urmă, în magazinul de îmbrăcăminte, în timp ce se 
ascundeau amândoi, Teddy verificase conţinutul pungii și 
transferase o parte din el în punga lui. Pentru analize. 

— Bănuiesc că acum n-o să mai fie nicio înțelegere? Clientul 
tău n-o să prea mai vrea să cumpere compania lui McLoud? 

Magnus răsese. Pasiunea lui pentru artă părea s-o fi luat-o 
razna în ultima vreme. Pe un raft din spatele lui, Teddy vedea 
ceva ce semăna cu un vagin verzui făcut din plastic și marmură. 

— Teddy, Teddy, Teddy, ești novice în domeniul ăsta. Sigur c- 
o să fie o înțelegere. Șansele au crescut dramatic datorită 
muncii tale. 

Teddy nu înţelegea. Tocmai strânsese suficient material ca 
să-l trimită pe CEO cel puţin doi ani în spatele acelorași gratii 
unde fusese închis și el. 

— Fredric McLoud e un CEO extraordinar de bun, zisese 
Magnus. Cu informaţiile pe care ni le-ai dat tu, singura diferență 
e că acum clientul nostru o să plătească 200 de milioane mai 
puţin pentru compania lui. 

— Cum, un fel de șantaj? 

— La Leijon, nu ne dezamăgim niciodată clientul. Ține minte 
asta, Teddy. Dacă sesizăm ocazia să facem o afacere mai bună, 
e responsabilitatea noastră să profităm de ea. Eu îi zic târguială. 
Așa se întâmplă în afaceri. Cu cât știi mai multe, cu-atât mai 
bine se învârte. la uite, tocmai am făcut o rimă. 

[| 

— Am fost desemnată avocat personal al apărării pentru un 
tânăr acuzat de crimă, zise Emelie când o sună, în cele din 
urmă. 

Vocea îi părea încordată. 

— Nu credeam că lucrezi în domeniul ăla. E prin Magnus? 

— Nu, și nu-i nici de la altcineva de la birou. Suspectul m-a 
solicitat, dar toată treaba chiar pare importantă. 

— Și ai acceptat? 

— A, da, nu ţi-am zis? Dar apărător personal. 

Teddy n-avusese niciodată un apărător personal. De obicei, 
singurii care aveau așa ceva erau cei plini de bani. 

— Cine plătește? 

— Nimeni. Am decis s-o fac pro bono. În Suedia sunt două 
variante. Apărător public sau personal. 

— Știu, dar de ce...? 

Și, deodată, înțelese. 

— Leijon nu știe că ai luat cazul, nu-i așa? N-a fost anunţat 
public. 

Pauză de respiraţie. 

— Așa e, zise Emelie. Și nu poate afla nimeni, dacă nu se 
începe urmărirea. Apropo, numele suspectului e Benjamin 
Emanuelsson. Ştii cine e? 

Emanuelsson. 

— Pot să te sun eu în câteva minute? întrebă el. 


Harenpark. Sâmbătă. Teddy se dusese acolo acum patru luni, 
la comemorarea morții lui Mats Emanuelsson. 

Copiii familiei Emanuelsson o luau întotdeauna pe-aici când se 
duceau la metrou. Zăpada se așternuse deja într-un strat gros și 
alb, printre leagăne și peste groapa cu nisip, însă pe aleea cu 
pietriș fusese presărat nisip. 

Piscina pentru copii era plină de frunze îngheţate. Teddy nu 
știa multe despre sinuciderea lui Mats, dar astăzi voia să stea 
aici și să aștepte. Să vadă dacă trecea cineva pe drumul ăsta. 

Zăpada se învârtejea în aer. Aproape că părea să se 
rostogolească înainte, o ceață impenetrabilă ridicându-se din 
pământ, pe cale să-l înghită și pe el, și amintirile lui. 

Teddy îl răpise pe Mats Emanuelsson. Fusese condamnat și 
stătuse opt ani la închisoare din cauza asta. Și apoi, la 
jumătatea pedepsei, Sara îi spusese că Mats s-a sinucis. 

Sara. Încerca să nu se gândească la ea. Tot nu știa de ce se 
terminase așa cum se terminase, nu știa decât că era ceva care 
n-avea noimă. Pur și simplu, întrerupsese brusc orice legătură 
cu el. 

Teddy avea o idee vagă despre ce avusese de suferit Mats în 
timpul răpirii; văzuse anumite lucruri și, cel mai important, îl 
auzise pe Mats vorbind despre asta la proces. Teddy nu se 
mirase că fusese cu totul copleșit. Faptul că se sinucisese nu-l 
șocase, dar îl făcuse să simtă o strângere de inimă. Până când 
Loke Odensson, vechiul lui prieten de la pârnaie, un fel de geniu 
al computerelor în ultima vreme, îl sunase să-i spună că 
adevăratul motiv pentru care fusese angajat să-l răpească pe 
Mats Emanuelsson era că niște pedofili voiau să-i închidă gura. 
Pentru că le era teamă că niște informaţii la care ajunsese 

cumva Mats s-ar afla pe un hard-drive. Teddy o făcuse pentru 
bani, n-avusese nicio idee despre restul. Dar n-avea nicio 
importanță. Nu acum. El, Teddy, îi ajutase pe răpitori. Așteptase 
patru ore în zăpadă, în cele din urmă, apăruseră amândoi. Poate 
că se duceau să se vadă cu niște prieteni. li privise mergând pe 
alee. Un tânăr și o adolescentă. Trebuie să fi fost Benjamin și 
Lillan. Copiii lui Mats. Teddy stătea la oarecare distanţă de ei. 
Nu le păsa că e și el acolo. Probabil că nu-l recunoscuseră, nu se 
așteptau să-l vadă tocmai acolo pe bărbatul care făcuse opt ani 
de închisoare pentru că-l răpise pe tatăl lor. 

li ajunsese din urmă. 

— Staţi. 

Se întorseseră în același timp. 

— Mă cheamă Teddy Maksumic. Nu vă speriaţi. 

Ochii lui Lillan păreau cât pe ce să-i iasă din orbite și se 
întinsese după telefonul mobil. Poate că voia să cheme poliția. 
Benjamin făcuse un pas înainte, parcă voind s-o protejeze. Dar 
nu plecaseră. 

— Voiam doar să spun că-mi pare rău pentru ce i-am făcut lui 
Mats. Dac-aș putea să dau timpul înapoi, aș face orice să 
împiedic ce s-a întâmplat, zisese Teddy. 

Încercase să vadă dacă-l ascultau, dacă înțelegeau ce spune. 

— Nu știu ce voiau de la el și nu i-am făcut rău. Asta au făcut 
ceilalți. Nu c-ar fi vreo scuză. L-am răpit pe tatăl vostru. Pentru 
asta, o să mă simt vinovat totdeauna. 

Nu se gândise decât la ce voia să spună și la nimic altceva. 
Nu se gândise ce o să facă după aceea. Stăteau nemișcaţi toți 
trei, ca niște copii timizi care așteaptă să li se spună că pot 
pleca. 

După vreun minut, Benjamin spusese: 

— De ce ne-ai căutat? 

— Pentru că am fost tras pe sfoară. 

Teddy nu mai avusese nimic de spus după asta. Se înclinase 
ușor și se întorsese să plece. 

lar acum, după patru luni: Benjamin, acuzat de crimă. Copilul 
avea 12 ani când îl răpise Teddy pe taică-su. Acum avea 21. Și o 
solicitase pe Emelie ca avocat. 

Toată treaba era așa de ciudată, că aproape că nu putea fi 
adevărată. Dar Emelie n-ar fi inventat așa ceva. 

7. 


Nikola era în pat. Nu ca atunci când mai fusese în permisii. 
Atunci: la Chamon sau la altul dintre băieţi acasă. Nu, de data 
asta era la maică-sa. Poate că acum chiar era acasă. 

Zăcea în poziţie fetală, ghemuit sub pături. 

Ar fi trebuit să fie în extaz. Fără uși care se încuie la nouă 
seara. Fără percheziţii în cameră. Fără controale pentru băutură, 
iarbă sau poze porno. Fără Sandra, Anders sau oricare dintre 
ceilalți idioţi care-l băteau la cap. 

Și totuși, se simţea de-a dreptul îngrozitor. Vomitase de trei 
ori la rând. De-acum, nu mai avea decât fiere în stomac. Fiere și 
o senzaţie neplăcută. Nu se simţise în stare nici măcar să 
deschidă ușa când trecuse Teddy pe-acolo să-l salute. 

Nu era doar o viroză. Nici prea multe fumuri. Nu era nici 
mâncare stricată - oricât de tare și-ar fi dorit el. Nu era nici 
măcar petrecerea de aseară - nu se îmbătase așa de rău. Știa 
ce era. 

Era Nikola Maksumic - nepotul lui Najdan, zis și Björne, zis și 
Teddy. Era un om liber. 

Dar era mort de frică. 

Aseară, Chamon nu se încurcase. leșiseră cu toţii, Chamon, 
generos, îi invitase pe băieţi. Rezervase o masă la Yama's Bar, 
pe Saltsjâgatan. Chamon, Yusuf, Bello și încă patru băieţi. 

Chamon: în formă bună. „Vă plătiţi mâncarea, dar băuturile 
sunt din partea mea. Fratele nostru e liber!” Nikola se întreba de 
unde avusese bani. 

Sorbeau din ochi fetele, flirtau cu chelnerița, vorbeau cu 
diverși cunoscuţi care veneau la masă. Södertälje nu era chiar o 
metropolă - sincer, era doar o suburbie mare a Stockholmului -, 
iar ei erau băieţii lui Yusuf, tot grupul. Dacă erai în gașca lui 
Yusuf, erai în gaşca lui Isak. O atmosferă de respect în jurul 
mesei. 

Au mâncat fripturi și au băut bere. 

Chamon adusese dozele după ce terminaseră de mâncat. 

Fluturase în aer o hârtie rulată de 500 de coroane și șuierase 
că are destul praf pentru toată lumea. 

Comandase o sticlă de șampanie - strigase „Moët & Chandon 
mi se zice”. 

Chamon: nu-l interesa nimic în afară de distracţie. Se urcase 
pe scaun. Țipase așa de tare că probabil că se auzea din stradă: 
„Kas b'houbouk pentru Omul cu Biblia! Bun venit în libertate”. 

Gândurile de aseară i se învârteau prin cap. 

Nikola: un impostor, un aspirant la statutul de tip dur care-i 
prostește pe toţi; un copil slab, fără coaie. 

Ce dracu' era în neregulă cu el? De ce nu putea să fie și el ca 
toţi ceilalți? Așa de siguri pe ei. Purtându-se așa de relaxat. 
Purtându-se nebunește. Cu capul sus, emanând autoritate. 

Ar fi trebuit să fie cel mai fericit om din nordul Europei. In loc 
de asta: doar un ratat excesiv de anxios. 

Nu înțelegea de ce nu-i trecea; avea aproape 20 de ani, 
pentru numele lui Dumnezeu. Însă cumva știa că n-o să-i treacă. 
În ultimii ani, i se întâmplase același lucru de multe ori. leșea cu 
băieţii. Făcea diverse treburi. Vorbea despre cum vrea să 
avanseze, să facă mai multe, să fie implicat în afacerile mari. 

Dar în același timp era al naibii de înspăimântat. 

Nu putea să spună nimănui. Cum se simţea. Că nu voia să ia 
parte la procesul lui Isak. 

Că era un nenorocit slab care visa să dea înapoi. 

Ceilalţi trăgeau liniuţe la baie. Trăsese și Nikola una cu vreo 
jumătate de oră înainte, iar starea de euforie începea să 
dispară. Acum stătea în picioare lângă bar. Singur. 

O fată se împinsese până lângă el și încercase să comande 
ceva de băut. Barmanul n-o băga în seamă. 

— Stai că te ajut eu, zisese Nikola. 

Se aplecase peste bar. 

— Hei, omule. Fata asta vrea ceva de băut. 

Barmanul lăsase capul într-o parte: îi aruncase o privire care 
spunea cine-dracu'-te-crezi-tu. Apoi ochii idiotului se căscaseră 
larg. Venise și luase comanda fetei ca un mielușel drăguţ. Nikola 
se întorsese: în spatele lui era Yusuf. 

Pe fată o chema Paulina și n-avea decât 17 ani. Teoretic, n- 
avea voie în bar, dar în mod clar folosea actele unei prietene 
mai mari. Îi povestise cum ea și prietenele ei făcuseră un picnic 
de noapte la debarcaderul de pe Viksângsvăâgen și băuseră 
„Cutii spaţiale”. 

— Ce-i aia? întrebă Nikola. 

— O cutiuţă, răspunse Paulina, hlizindu-se. 

— Ce-i o cutiuță? întrebă din nou Nikola. 

— Nu știi ce-i o cutiuţă? 

— Nu. 

— Vin la cutie, știi? 

Râseseră amândoi. Paulina avea ochi căprui. 

— E adevărat că vorbeşti siriacă? îl întrebă. 

În Södertälje îl știau o mulţime de tineri de vârsta lui doar din 
acest motiv. Dăduse din cap, obișnuit cu întrebarea. 

— Am crescut cu băieţii ăștia. 

— Impresionant. Eu nu pot să vorbesc nici măcar poloneză, și 
ai mei sunt amândoi de-acolo. E adevărat că bunicul tău îţi citea 
clasicii ruși când erai mic? 

Nikola dăduse din cap și de data asta, dar mai prudent. Se 
întreba de unde putea să știe ea așa ceva. Schimbase subiectul. 
Începuse să vorbească despre cei cu care venise ea. 

Se uitase în jur. Chamon și ceilalți se învârteau acum în jurul 
lor ca niște hiene. Toţi așteptând să-și prindă prada în gheare; 
merita un futai în seara asta. Spera că n-au auzit ultima 
întrebare a Paulinei. 

Ar fi preferat să rămână acolo și să stea de vorbă cu ea toată 
seara. 

Asta era cealaltă mare minciună a lui: nu era doar un 
nemernic speriat. Nici nu făcuse vreodată sex. 

e 

Patul i se părea incomod. Maică-sa ieșise cu Teddy. 

Mâine era ziua cea mare. Urma să aibă loc procesul lui Isak. 
Nu știa exact unde sau când avea să se întâmple. Nici Chamon 
nu știa. Așa era întotdeauna - nimeni nu știa nimic până în 
ultimul moment. Dar în seara asta Nikola trebuia să clarifice 
ceva; măcar atât știa: făcea parte din meserie. 

Chiar ar fi trebuit să lucreze la George Samuel azi, dar, sincer: 
halul în care se simţea trebuia să se pună ca boală. In plus, 
George Samuels Elservice era în Åkersberga și asta însemna un 
drum de-o oră. Cam cum credeau ei c-ar putea să lucreze în 
continuare acolo? 

Se uită la una dintre fotografiile înrămate de pe bibliotecă. 
Linda, mai tânără, purtând șapca de student? și o rochie de vară 
albastru-deschis. Părea fericită, iar bunicul era în mod evident 
mândru. Nikola se născuse un an mai târziu. Odată, când avea 

11 ani, Linda se scăpase și spusese că bunicul nu mai fusese la 
fel de fericit după aia. 

— De ce? întrebase Nikola. Bunicul mă iubește, nu? 

— Sigur că te iubește, mai mult decât orice pe lume. Dar voia 
să merg la facultate și credea că n-o să mai fac nimic în viaţă 
dacă am un copil așa devreme. 

Nikola își aminti cum răspunsese: 

— La 20 de ani nu ești tânără, mami. O să vezi când o să am 
eu 20 de ani. Poate c-o să fiu proprietar peste tot Södertälje 
până atunci. 

Era un impostor chiar și în fața maică-sii. 

La trei dimineața, Chamon se împleticise până la el. Localul se 
închidea. Fata, Paulina, plecase de mai mult de o oră. 

— Era complet leșinată după tine, frate. De ce n-ai luat-o 
acasă? 

— Nu ştiu. 

— Nu-i mare lucru. Momentul să plecăm. Petrecerea continuă. 

Nikola nu ştia ce voia să zică. Singurele locuri din Södertälje 
care mai erau deschise după ora trei erau cluburile clandestine - 
dar acolo nu mergeai să petreci, mergeai doar să joci cărţi sau 
zaruri. 

— Ce vrei să spui? Mergem la tine sau...? 

— Neah, pe dracu’. Am zis că am organizat niște efecte 
speciale pentru tine, nu? O întindem de-aici. 

Aproape toţi ceilalți plecaseră. Unii prea beţi, alţii prea 
drogați. Unii cu un pic de alai. Yusuf se dusese la Bârsta să joace 
cărți. Dar Bello aștepta afară. 

Lumea ieșea din restaurant. Nikola nu voia decât să se ducă 
acasă. Era obosit, destul de ametit și nu știa ce voia să spună 
Chamon cu efectele speciale. 

Bello dăduse câteva telefoane. După cinci minute, lângă ei 
trăsese un Ford Focus vechi și șifonat. Chamon deschisese ușa. 

— Serviciul nostru personal de taxi. 

leșiseră din Södertälje. Nikola nu-l mai văzuse niciodată pe 
șofer, dar Chamon părea să-l știe. In sus, pe autostradă. Zece 
minute. Apoi cotiseră la Norsborg. Rahat - de obicei, Nikola era 
șoferul. Dar nu și în seara asta. 

— Ce facem? 

Chamon rânjise. 

— Ceva bun. Doar pentru tine. 

Aerul era rece. 

Chamon își scosese telefonul: vorbise în engleză. 

— Am ajuns. Care-i codul? 

Nikola se uitase la băieţii lui: arătau de parcă tocmai 
câștigaseră lozul cel mare. 

Liftul nu mergea, iar casa scărilor puţea a pișat. Râsul lui 
Chamon suna ca un moped prost reglat. Apăsară pe sonerie. 

Femeia care deschisese ușa purta un fel de capot. 

— Bine ai venit, zisese ea, îmbrăţișându-l pe Chamon. Casa: o 
garsonieră cu bucătărie. Pereţii erau golași, iar de tavan atârna 
un singur bec. Pe podea, un pat dublu. Cearșafurile erau 
mototolite. Tot locul mirosea a parfum și a sculă masturbată. 

Chamon îi dusese în bucătărie și închisese ușa. li sclipeau 
ochii. În chiuvetă era un teanc de farfurii nespălate. 

— În regulă, o să ne vină tuturor rândul, dar tu ești primul, 
Nicko. Cât vrei tu. Am făcut o înţelegere bună cu Darina. 

Deschisese ușa și-l împinsese pe Nikola. 

— Felicitări, frate, închiseseră ușa după el. 

Femeia stătea pe marginea patului. Când se uitase mai de- 
aproape, își dăduse seama că nu era deloc mai mare decât el. 
Ruj rozaliu și pantofi cu toc. Ochi întunecaţi și păr vopsit blond, 
cu rădăcinile crescute de cel puţin cinci centimetri. Arăta ciudat: 
combinaţia de pantofi cu toc și capot. 

— Deci tu ești Nikola? întrebase ea în engleză. 

— Da. 

— Ce-ţi place? 

Îi ardea faţa. Stătea la vreun metru de curvă. | se părea că-i 
poate citi gândurile. 

— E prima dată? 

Nikola dăduse din cap. 

— Stai jos. 

Se așezase de cealaltă parte a patului. Darina venise spre el. 
Simţise o mână pe umăr. Femeia începuse să-i maseze spatele. 

Nikola voia să se ridice și să plece, dar habar n-avea ce-ar 
trebui să spună. Fără să știe de ce, se gândise la unchiul lui: 
imaginea unei camere de vizite într-o închisoare pe undeva. 
Nikola și Linda, într-o vizită de două ore. Avea poate vreo 14 ani. 
Vocea lui Teddy: „Luaţi cu voi o bucăţică din mine de câte ori 
veniți în vizită. Vă iubesc pentru asta”. Unchiul lui fusese închis 
opt ani. Nikola se întrebă cum se descurcase cu femeile. 

După câteva minute, Darina îl prinsese mai ferm de umeri și-l 
întorsese spre ea. Își scosese capotul. Lumina era slabă. Trupul 
îi părea cenușiu. Avea sânii mici, aproape triunghiulari. 

Se întinsese în pat în faţa lui și-i dăduse un tub cu lubrifiant. 

— O să te ajut, zisese ea. i 

Nikola luase tubul. Era în genunchi, pe pat. Işi descheiase 
blugii. Închisese o clipă ochii. 

Chiar atunci, ușa se deschisese brusc și Chamon intrase în 
cameră. 

— Abri, scuze că dau năvală, da avem o problemă. 

Nikola își încheiase pantalonii. 

Chamon: 

— Trebuie să mergem. Yusuf are probleme în Bârsta. Un 
bulangiu tot zice că trișează. Trebuie să mergem să-l ajutăm. 

Nikola se dăduse jos din pat. 

| se părea că se clatină. 


Politia din comitatul Stockholm 


Interogatoriul informatorului „Marina”, 11 decembrie 2010 
Anchetator principal: Joakim Sunden 
Locaţie: centrul Alvsjö 


Notă 2 (partea a doua) 


Transcrierea convorbirii (continuare) 


JS: Ai spus că în 2005 ai avut probleme cu jocurile de noroc și că 
Sebbe te-a ameninţat, că voia înapoi cele trei milioane de coroane 
în două săptămâni. 

M: Asta e tot complet neoficial, da? 

JS: Categoric. E doar pentru mine, ca să pot să merg mai departe. 
Sunt singurul care știe despre tine, iar tu ai imunitate. Aș vrea să 
mergem mai departe și să-mi povestești totul. 

M: Bine, bine, o să încerc. 

Habar n-aveam cum o să strâng banii pentru Sebbe. Chiar dacă aș 
fi avut una dintre cele mai bune săptămâni la club și online, era 
practic imposibil. N-aș fi câștigat nici măcar o zecime din bani într- 
un timp așa de scurt. Dar n-aveam de ales. 

Așa că am sunat la serviciu să spun că sunt bolnav și am stat acasă 
să joc toată ziua - nu știu de ce, dar nu voiam să stau prea mult pe 
la club. Mi-era jenă de prietenii mei de-acolo. Și, ca să nu-și dea 

seama niciun cunoscut că stăteam așa de mult pe site-urile alea, 
mi-am creat identități noi. 

Zilele treceau. Speram că Sebbe o să se răzgândească, c-o să-mi 
lase mai mult timp, dar nu puteam nici măcar să dau de el. 

Am jucat o mulţime de partide în viața mea, dar cele pe care le-am 
jucat în alea două săptămâni au fost cele mai nebunești. Mi-am 
asumat riscuri pe care nu mi le mai asumasem niciodată, la niveluri 
la care nici nu visasem, și doar în spaţii de Pot Urnit Omaha, în 
principal cu jucători chinezi și americani. Câștigurile nu erau totuși 
constante. Intr-o zi am adus 60.000 de euro. A doua zi, am pierdut 
30.000. 

Uit repede partidele, dar e una pe care n-o s-o uit niciodată. 
Reușisem să strâng cam un milion de coroane și eram într-un 
spaţiu online fără limită de câștig, pe un site care se cheamă Poker 
Kings. 

Era o mână dată naibii și jucam cu mize prostesc de mari. Când a 
început mâna, aveam fiecare jetoane de câte 50.000 de euro. Am 
pus un blind mare, 1.000 de euro. Toată lumea a aruncat cărțile, 
mai puţin blindul mic, care a rezistat. Am verificat, o damă și un 
șapte, ambele de caro. Primele trei cărți de pe masă erau as, damă, 
patru - dintre care două erau de care. Celălalt jucător, Balrog666, a 
decis să nu parieze și atunci am ridicat miza ca un nebun - 10.000 
de euro. Cumva, eram sigur că dama mea era destul de bună, 
pentru că Balrog666 ar fi ridicat miza în caz că avea de dinainte un 
as, dar dacă ar fi primit ceva, o pereche de patru, de pildă, știam că 
ar fi mers până la capăt - așa făcea tot timpul: el sau ea, nu știu ce 
era, supraestima valoarea mâinii pe care o avea. De-asta am ridicat 
miza așa - în cel mai rău caz, tot aș fi luat potul de 1.500 de euro. 
Dar nemernicul ăla a mizat tot, cu totul neașteptat. Putea foarte 
bine să aibă o mână bună, cum ar fi fost perechea de patru. Cum 
ziceam, mai jucasem de câteva ori cu Balrog666 și el sau ea era 
încrezut, normal, la început și apoi prudent spre final, dar mergea 
uneori nebunește la bluf - era imposibil de spus în momentul ăla, 
pentru că părea să mizeze cu toate jetoanele. M-am gândit: în 
regulă, hai s-o facem, n-am decât o șansă. Așa că am egalat miza, 
40.000 de euro. Balrog666 avea doi ași. O nebunie. Ştii să joci 
poker? 

JS: Foarte vag. 

M: Șansele ca nemernicul ăla să aibă doi ași erau mici, mai ales că 
nu plusase înainte de etalare. Dar m-a păcălit. Aveam probleme 
serioase. Era cât pe ce s-o iau razna. Nu știam ce să fac. Probabil c- 
aș fi pierdut mai mult decât reușisem să strâng în ultimele câteva 
zile. Mi-am ţinut răsuflarea, am închis ochii. 

Și apoi mi-a venit rândul. Era un caro. Înțelegi? 

JS: Nu. 

M: Cărţile pe care le-am primit în mână erau ambele caro. Când s- 
au pus cărțile cu faţa în sus, au mai venit încă două carouri. Și apoi 
încă unul. Aveam culoare. Dacă lucrurile n-o luau razna la ultima 
carte, tot potul era al meu. 

JS: Ce s-a întâmplat? 

M: A fost un șase superb. Am luat banii. Un milion de coroane. 

JS: Uau. 

M: Mda, a fost fantastic. Aproape că am început să cred c-o să 
reușesc ce voia Sebbe. 

Dar nu mai aveam prea mult timp și nu puteam miza pe faptul c-o 
să fiu tot timpul așa de norocos. Așa că am început să recurg la alte 
metode. Întâi, am încercat să vând online mașina, un Renault. Au 
venit să se uite la ea câţiva cumpărători, dar li s-a părut că 100.000 
de coroane e prea mult. Așa că am lăsat la 90.000 și după aia au 
venit alţii, care voiau s-o cumpere la 80.000. Mi-am vândut sistemul 
audio și barca pe care o aveam la casa de la ţară. Am vândut chiar 
și canapelele și scaunele de-acolo. Nu mă puteam atinge de casă și 
de proprietate, pentru că erau pe numele Ceciliei. Mi-am vândut 
acţiunile la Nordea. Am suplimentat ipoteca pe casă cu 300.000. 
Apoi mi-a mai împrumutat și Blue Step! alte 200.000, cu dobândă 
de 9%. Au luat restul apartamentului ca garanţie. 

Am luat împrumuturi obișnuite de la Konsument Kredit și Collector. 
Am crezut că dacă o să completez formularele și o să le trimit în 
aceeași zi, poate că n-o să știe unul de decizia celuilalt și or să fie 
dispuși să-mi dea mai mult. Ba chiar m-am milogit de cei mai buni 
parteneri de joc, Bosse și Boguslaw, să-mi împrumute niște bani. Și- 
au dat seama că era ceva serios, dar nu le-am spus niciodată 
despre ce era vorba. 

Când mai aveam două zile, reușisem să câștig aproape un milion și 
jumătate și adunasem mai mult de 850.000 vânzându-mi viața și 
ipotecându-mi familia. Dar tot nu era chiar cât trebuia. Sebbe își 
voia cele trei milioane fără alte discuţii. 

Și atunci a început cursa mea de 48 de ore. Aveam de gând să intru 
în niște spaţii online cu mize cu adevărat mari, să nu fac nicio 
pauză. l-am spus Ceciliei că am o treabă foarte importantă și c-o să 
fie nevoie să rămân la birou în următoarele câteva zile. N-a prea 
înțeles genul ăsta de efort la serviciu. Ea lucra ca administrator la 
consiliul local. 

— Dar ai fost bolnav, mi-a zis ea, punându-și mâna pe fruntea mea. 
Ţi-a trecut febra? 


19 Bancă suedeză, specializată în împrumuturi pentru persoane fizice și ipoteci. 

Nu-mi plăcea s-o mint, dar, în același timp, nici nu-i prea puteam 
spune adevărul. l-am dat mâna deoparte. 

— Tot nu mă simt grozav, dar sunt câteva chestii de care trebuie să 
mă ocup. Aproape că a venit vara și o să termin cu asta, așa că 
promit că anul ăsta n-o să mai amân vacanţa din cauza serviciului. 
Poate vrei să pleci la ţară de-acum? 

Cecilia mi-a zâmbit strâmb, cu zâmbetul pe care-l avea în mod 
obișnuit când nu mă prea credea, dar voia să-mi arate că totuși mă 
înțelege. 

— Bine, a zis ea, dar promiţi? Patru săptămâni complet libere, cu 
noi, în vara asta? 

Am sărutat-o pe frunte. 

— Categoric, am spus, încercând să par calm. 

Aveam deschise patru site-uri diferite, cu câte două jocuri pe 
fiecare. Până atunci, nu mai încercasem niciodată să joc așa multe, 
dar n-aveam cum să mă descurc altfel. Așa că m-am îndopat cu 
cafea, batoane și băuturi energizante. Am dormit trei ore în miezul 
zilei și două dimineaţă devreme, totul ca să prelungesc la 
maximum timpul pe care-l aveam la dispoziţie cu jucătorii mari din 
State. Îmi puneam picături de ochi din oră în oră și beam cantităţi 
enorme de apă. Puneam câte cinci lingurite de zahăr în fiecare 
cană de cafea, pusesem sonatele lui Beethoven în sistemul audio și 
potrivisem alarma la computer ca să-mi aducă aminte să mă ridic și 
să mă dezmorţesc la fiecare oră. Ar fi fost o catastrofă dacă mi se 
punea un cârcel în braţ sau spate chiar atunci. 

Nu mai jucasem niciodată mai bine sau cu atâta râvnă. Parcă se 
activaseră toată experiența și toate abilitățile matematice. 
incepusem să văd modele în chiar baza jocului. Puteam să văd în 
locul adversarilor mei structuri pe care nici măcar nu mă gândisem 
să le caut până atunci. Inţelegeam chiar esenţa jocului, inima lui. l- 
am depășit cu mult pe toți. 

Dar timpul se ducea ca băuturile energizante pe care le dădeam pe 
gât. Mă opream să mă ridic din oră în oră. N-aveam timp. Sebbe 
urma să se întoarcă în seara aia. 

Mai rămăseseră 40.000 de euro, cam 400.000 de coroane. 

Atunci a apărut el, sau poate era o ea, într-unul dintre spații. 
Balrog666. 

Mi-am dat seama că aia era șansa mea. Balrog666 voia să 
recupereze ce pierduse cu o săptămână în urmă. Avea să joace pe 
mize mari, iar asta era exact ce-mi trebuia mie. 

A fost o nebunie. Am riscat amândoi ca niște începători, dar am 
jucat tot timpul cu noua mea perspectivă asupra jocului. 
Sentimentul că sunt la un nivel mai înalt decât ceilalți. 

După două ore, reușisem să mai adun cam 100.000. Era grozav, 
dar încă nu reușisem. 5 
Funcționam pe bază de cafeină, zahăr și hotărâre pură. Imi 
lăcrimau ochii, îmi bubuia capul. Nu mă mai obosisem să fac pipi, 
deși mă durea. Nu poți subestima forța adrenalinei când începe să 
pompeze într-un joc bun. 

Am observat că Balrog666 devenea din ce în ce mai neglijent. Când 
mai aveam doar jumătate de oră, nu mai rămăseserăm decât noi 
doi. 

Aveam ocazia să câștig restul de bani de care aveam nevoie. S-ar fi 
terminat totul. Puteam să închid computerul, să aștept telefonul lui 
Sebbe și după aia să mă întind și să dorm. 

Am avut momentul meu. O șansă de care trebuia să profit, am 
mizat tot. Pur și simplu vedeam, vedeam cum s-ar putea să-mi mai 
rămână câteva sute de mii după ce-l plăteam pe Sebbe. Cum aș fi 
fost în stare să achit datoriile către prieteni și poate să recuperez și 
mobila pentru casa de la țară. 

In loc de asta, am pierdut mai mult de 40.000 de euro. Am murit. 
Sebbe a sunat după o oră. 

— Ai banii mei? 

— Categoric. Aproape. Practic, am trei milioane. Mai lasă-mă doar o 
zi, o să rezolv. 

— Mats, ce anume nu pricepi? Vreau toţi banii și îi vreau în seara 
asta. Acum. 

Păcănitul de la celălalt capăt al firului s-a auzit ca o împușcătură. 
După zece minute, s-a auzit o bătaie în ușă. 

Eram foarte ușurat că și Cecilia, și copiii erau plecaţi. M-am uitat 
prin vizor. El era - Sebbe. Lângă el, era Maxim. 

— Și atunci, cum o să rezolvăm asta? a fost tot ce-a zis când a 
intrat în hol. j 

Avea nişte ochi ca de rechin. Imi aduc aminte că a început să-mi 
tremure necontrolat un picior. Dar apoi am tras adânc aer în piept. 
De fapt, aveam o idee. 

Era ora 10 seara, începutul noii mele vieți - motivul pentru care 
stau aici cu tine, după mai mult de cinci ani. 


Nota continuă pe altă pagină. 


8. 


Sala de antrenament. Ritmul. Întâi mâna stângă. 

Lovitură directă. Totdeauna trage pumnul înapoi pe același 
traseu pe care l-ai împins în față. Impulsul loviturii, din șolduri. 
Forța, din abdomen. 

Bum, bum, bum. 

Ca o cobră. 

Stânga-dreapta-stânga. Ține garda tot timpul sus. Răsucește 
totdeauna picioarele odată cu pumnul, rămâi stabil. 

Concentrează-te asupra țintei. Calculează amplitudinea 
mișcării. Nu băga în seamă chipurile hotărâte ale celorlalte fete. 
În jurul ei, toate dau pumni ca niște mașinării. 

Uită orice altceva. 

Pur și simplu nu știa cât de bine se descurca azi. 

Jossan tot vorbea de CrossFit și HIT - antrenament de mare 
intensitate. Zicea că în fix 20 de minute poate să ardă calorii și 
să-și sporească forța mai repede decât cu orice alt fel de 
exerciţii fizice pe care le încercase. Și probabil că încercase 
toate felurile de yoga care se făceau în oraș, toate tipurile de 
cursuri în grup la SATS și Balance, plus clubul de alergare al 
firmei, condus de Jacob Lapin, fost maratonist. 

Dar în lumea lui Emelie nimic nu se compara nici pe departe 
cu tae kwon do. 

Dreapta-stânga. Croșeu-upercut-împingere. 

Pumnii loveau perniţele pe care le ţinea Leo. Mata, mata, 
mata. Le ţinea la înălţimea capului, mișcându-se pe podeaua 
albastră de cauciuc, iar Emelie îi urma mișcările. Bărbia în piept. 
Ochii la perniţe. Respiră pe nas. Piciorul din spate se mișcă 
primul la fiecare pas. Million Dolar Baby”. 

Când Leo le ceru să se relaxeze și să se întindă pe rogojini, îi 
tremurau braţele. 

Norocul lui Emelie: negocierile pentru Husgrens cu chinezii 
fuseseră suspendate azi-dimineaţă. 

— Puteți să puneţi pixurile jos, spusese Magnus, dezamăgit. 
Nu mai putem factura ore de lucru de-acum încolo. Dacă se 
întâmplă ceva diseară, vă anunţ. Nu vă închideți telefoanele. 

Trebuia să se pregătească pentru audierea de la tribunal, care 
urma să aibă loc probabil mâine. Dar nu se putea concentra. De 
ce nu luase Teddy legătura cu ea? 

La început, când îi pomenise Benjamin numele, nu înţelesese. 


11 „O fată de milioane” (2004), film regizat de Clint Eastwood, care joacă și rolul 
principal, alături de Hilary Swank și Morgan Freeman. 

— Nu știu decât un singur Teddy. Te referi la Teddy 
Maksumic? 

Benjamin dăduse o singură dată din cap. 

Și apoi se pierduse din nou. 

x kx * 

— Toate bune? 

Leo o bătu pe umăr când era pe punctul să se ducă la vestiar 
și să facă un duș. 

Emelie se antrena deja de doi ani la Centrul de arte marţiale 
din Östermalm. Era un simplu club la un parter, nimic 
extravagant, doar pereți zugrăviți în alb, obișnuita podea 
albastră și sacii de nisip care atârnau de cârlige enorme de 
tavan. La recepţie, erau fotografii din epoca de aura lui Leo, de 
pe vremea când câștigase medalii de aur la tae kwon do la 
campionatele naţionale suedeze și luase bronzul la cele 
europene. 

— Mda, cred că da. De ce? 

— Chiar acum, la final, când veneai după mine, nu știu... 
parcă nu mai erai acolo. De parcă îţi dispăruse instinctul ucigaș. 

Emelie își șterse cu dosul mâinii o picătură de transpiraţie de 
pe frunte. Spera că Leo n-are dreptate. 

Ajunse ultima la dușuri. Majoritatea celorlalte fete plecau 
acasă îmbrăcate cu hainele de antrenament; stăteau pe- 
aproape. Era ora zece seara. 

Apucă dușul și îndreptă un jet de apă caldă spre picioare. 
Trebuia să le radă, dar n-avusese timp în ultimele săptămâni. 
Jossan ar fi râs dacă le-ar fi văzut, ar fi început să-i spună gorilă 
sau haină de blană sau așa ceva. Nu c-ar fi avut vreo 
importanţă. Emelie n-avea în plan să-și arate picioarele nimănui 
în viitorul apropiat și, în plus, dacă era cineva care nu putea 
face faţă câtorva fire de păr, era problema lui. 

Se șterse încet cu prosopul de faţă. Auzi dintr-odată sunetul 
înfundat al telefonului din geantă. Văzu numărul lui Teddy. 

— Spune-mi despre ce e vorba, zise el abrupt. 

— ÎI cunoşti pe Benjamin Emanuelsson? 

— Poate. 

Îi explică. Despre starea lui Benjamin, despre putinul pe care-l 
mai știa. Îi povesti ce-i zisese Benjamin. Singurul lucru pe care i- 
| spusese. „Fă-l pe Teddy să înţeleagă”. 

Tot ce avea legătură cu cazul ăsta era ciudat. 

Venise momentul să-și facă treaba. Stătuse în pat toată ziua. 

Până ia urmă, sunase Yusuf. 

— Mulţumesc pentru ieri, frate - ce bucluc nenorocit. A fost 
grozav că aţi venit și le-aţi zis nemernicilor ălora unde să se 
ducă. Ha-ha. Acuma trebuie să mergi să iei chestiile alea. 

— Unde? 

— La Gabbe. ` 

Lui Nikola i se întoarse stomacul pe dos. Il mai puseseră și 
înainte să se ducă la Gabbe și să ia câte ceva, dar atunci armele 
nu erau pentru el. 

Nu știa cum îl mai cheamă pe Gabbe în afară de Gabbe, dar 
trebuie să fi fost o prescurtare de la Gabriel. Tipul stătea singur 
într-o casă înșiruită de pe Gårdsvägen, în Enhörna. 

lar la Gabbe nu te duceai decât noaptea. 

Se uită în susul și în josul străzii. Era întuneric, dar în 
depărtare vedea luminile unui bar. Nu erau aprinse decât două 
felinare. Probabil că niște copii tâmpiţi se prostiseră și 
aruncaseră în ele cu pietre sau cu altceva. In fața caselor erau 
gărdulețe joase de lemn și garduri vii, iar în spatele lor se afla 
un șir uriaș de grătare. Nikola putea să-i respecte pe oamenii 
care tocau banii pe mașini. Dar grătare - ce mai era și cu asta? 

Aruncă o privire peste gardul din dreptul casei lui Gabbe: în 
loc de grătar, se vedeau o verandă de lemn și două scaune din 
imitație de ratan. 

Înăuntrul casei părea întuneric. Apăsă pe sonerie. 

— Ce kelb? nenorocit sună la ora asta? se auzi o voce 
dinăuntru. 

Gabbe deschise ușa. Arăta exact ca ultima dată când fusese 
Nikola la el. Păr ciufulit, cu șuviţe cărunte; nebărbierit. Se freca 
la ochi. Purta pantaloni scurți și un halat descheiat, dar pieptul și 
abdomenul erau așa de păroase, că ziceai că are pe el o vestă 
de lână. 

— Cin’ ești? 

— Nu-ţi aduci aminte de mine? întrebă Nikola. 

Gabbe rânji. 


12 Câine (în arabă în orig.). Folosit în general ca injurie. 

— Mda, acum, dacă zici. Omuleţul care vorbește limba 
noastră. Intră. 

Sufrageria avea tavanul înalt, iar Gabbe aprinsese o singură 
lampă în hol, așa că restul casei era întunecat. Pereţii erau 
acoperiţi cu sfinţi siriaci și fondatori ai bisericii. 

— Îmi face necazuri televizorul. Poţi să mă ajuţi să reglez 
canalele? 

Nikola nu voia decât să ia ce-i trebuia și să fugă. 

— Mda, mai încolo. 

Gabbe se opri. 

— Am ajuns într-un moment al vieţii când nu mai am nevoie 
de altă tehnologie. Sunt mulțumit cu ce am. Dar după aia apar 
Yusuf și ceilalţi și-mi aduc o grămadă de echipament TV, 
telefoane, tabletele alea cu care navighezi pe net, chestii d- 
astea. Zi-le că nu vreau nimic din toate rahaturile astea. 

— Dacă vrei să scapi de ele, le iau eu, zise Nikola zâmbind. 

— Nu, nu să scap de ele. Le vând băieţilor la Vincent. Tot ce 
vreau e să am semnal bun pe canalul de sport și ceva la care să 
ascult muzică, știi tu, un pic de Walter Aziz și Noman Hanna. 

— Bine, dar unde-i marfa? 

Gabbe nu se mișcă. 

— Ştii, n-am nevoie să pot să înregistrez filme pe telefon sau 
să joc toate chestiile alea complicate pe el. Mi-e bine, știi, e 
suficient. Înțelegi? 

— Mda, mda, nu trebuie să-ţi iei telefon nou, să știi. Poţi să-l 
păstrezi pe ăla vechi. 

— Mmm... dar nepoții îmi trimit așa de-al naibii de multe poze 
tot timpul. Vreau să văd poze cu ei cât încă mai sunt drăguţi, 
dar ei fotografiază ce mănâncă, își pozează unghiile, hainele, 
cafeaua pe care-o beau. 

Gabbe ţinea încuiată ușa unuia dintre dormitoare. O deschise 
cu o cheie pe care o pescuise din pământul aflat într-un ghiveci. 

Intrară. În mijlocul camerei se afla un pat. În afară de asta, nu 
mai era nimic. Gabbe se duse la dulap și deschise ușa. Înăuntru 
se aflau șase cutii, așezate una peste alta, în două stive 
ordonate. 

Nikola îl ajută să le ridice și să le pună pe podea. În spatele 
lor, se afla un fel de mâner. Nikola nu-l observase până când 
Gabbe nu începuse să tragă de el. În mod evident, dulapul avea 
un fund fals. 

— Hai să-ţi arăt, micuțul meu prieten, zise Gabbe și trase într- 
o parte ușa falsă. 

Asta nu se întâmplase când mai fusese Nikola pe-aici, anul 
trecut. Atunci, i se înmânase doar o pungă cu ceva greu în ea. 

Cel mai periculos lucru pe care-l văzuse. Dacă îl arestează 
acum: ar sta la pârnaie așa de mulţi ani, că ar fi bătrân ca 
Gabbe când ar ieși. 

Pe peretele din spate al șifonierului atârnau diverse chestii. 
Vedea ce erau. Două pistoale Glock 17, trei AK-5, un Kalașnikov, 
câteva pistoale Sig Sauer, o Mini Uzi. Pe podea, o cutie cu ceva 
ce era fie dinamită, fie un exploziv plastic. Dar cel mai nebunesc 
dintre toate: o chestie masivă, o fiară verzuie. Arăta ca o 
conductă de drenaj cu mânere. 

— Ce dracu' e aia? 

Gabbe rânji. 

— Carl Gustaf... mândria și bucuria armatei suedeze. Asta a 
folosit Isak când nenorociţii ăia de idioţi din Stockholm au 
încercat să preia controlul aici. 

Nikola știa despre ce vorbea Gabbe. Doi morţi, patru mașini 
aruncate în aer. 

— M-am gândit că ţi-ar plăcea să vezi ce avem. 

Nikola simţea cum îl cuprinde din nou greaţa. Avea nevoie de 
două pistoale, atâta tot. 


10. 


Mai fusese o dată acasă la Emelie, dar atunci era ziua în 
amiaza mare. În seara asta, apartamentul ei părea mai 
dezordonat. Pe scaunele din bucătărie erau atârnate haine. 
Recunoscu designul scaunelor, dar nu-și putea aduce aminte 
numele, ceva cu „kryp”. Nişte dresuri împrăștiate pe podea în 
hol; masa din bucătărie, acoperită cu ziare, reviste și firimituri 
de pâine; și cești de cafea nespălate, stând mândre pe blatul din 
bucătărie. Teddy era surprins: nu-și imaginase că Emelie ar 
putea face față unei dezordini așa de mari. Tot îi mai putea simți 
clar parfumul, exact ca ultima dată când se întâlniseră. Parfumul 
unei persoane: pentru Teddy, era mai distinctiv decât ADN-ul. 

Emelie arăta de parcă abia ieșise de la duș; părul părea să-i fie 
încă umed. 

— Scuze pentru dezordine. Tocmai fac niște lucrări, zise ea, 
împăturind câteva ziare. 

— Da? Unde? 

— Glumeam. A fost o nebunie la muncă în ultima vreme. De 
unde și dezordinea. 

Emelie stoarse o cârpă în chiuvetă și șterse masa rotundă de 
bucătărie. 

— Vrei să bei ceva? 

— Ai whisky? 

Fără să știe de ce, se simţea agitat. 

— Nu, dar am porto, coniac și gin. 

— Atunci o să beau un coniac. 

Emelie trase un scaun, se urcă pe el ca să ajungă la dulapul 
de deasupra frigiderului și luă o sticlă. Era desculţă, iar Teddy 
observă că n-avea unghiile făcute. Nu era un coniac deosebit de 
bun, iar ea părea să n-aibă paharele potrivite. Dar avea un gust 
echilibrat, iar Teddy simţi cum se relaxează. 

e 

Fusese ideea lui Emelie să vină la ea. Își dădu seama că, dacă 
era să se întâlnească și să discute despre caz, n-o puteau face 
la Leijon. Totuși, nu înțelegea. De ce să vrea fiul lui Mats 
Emanuelsson ceva de la el? Ce-ar fi trebuit sa-nțeleagă? 

— Poţi să vii la mine, să putem sta de vorbă? spusese ea. 

— Nu păreai foarte dornică să stai de vorbă cu mine ultima 
dată când te-am văzut. 

— Ce vrei să spui? 

— Vreau să zic în lift, la birou, acum câteva săptămâni. 

— Nici tu nu erai. Dar lucrurile stau altfel acum. Suntem 
amândoi băgaţi în chestia asta. 

Undeva, în adâncul sufletului său, știa că Emelie are dreptate: 
erau băgaţi împreună - din cauza solicitării lui Benjamin. Avea o 
datorie de plătit familiei Emanuelsson. O conștiință încărcată 
pentru veșnicie. 

Teddy se lăsă ușor pe spătarul rotunjit - scârţâi, de parcă 
stătea să se dezmembreze sub greutatea lui. 

— De unde începem? 

— Cred că poţi să-mi spui despre ce e vorba și după aia poți 
să mă ajuţi înainte de audierea de mâine, dacă ai timp? 


VP - 65 


Teddy se aplecă iar în faţă și încercă să găsească vorbele 
potrivite. 

— Nu sunt sigur că știu. Dar probabil că știu mai multe ca 
tine. 

Și așa îi spuse despre răpirea petrecută cu nouă ani în urmă și 
despre cum Sara, care era gardian și pe care o cunoscuse la 
închisoare, începuse să sape după dosar. Mai târziu, Mats 
Emanuelsson se sinucisese. Teddy îi povesti cum îi ceruse 
prietenului său, Loke Odensson, să vadă exact ce s-a întâmplat 
și cum acesta reușise până la urmă să afle că Mats intrase 
cumva în posesia unui computer sau a unui hard-drive care 
conţinea informații pe care altcineva nu voia sub nicio formă să 
le vadă publice. Ceva legat de niște bărbaţi care abuzau sexual 
fetițe. 

Emelie ascultă în tăcere cât timp vorbi el, dar Teddy nu-și 
putea da seama dacă tot ceea ce spunea o surprindea sau o 
speria. Sau ambele. Era aproape unu noaptea, își zări reflexia în 
geamul de la bucătărie. Părul blond-închis îi creștea. Îl tunsese 
doar de două ori de când ieșise. Nas cârn, ochi mari - arătau 
chiar și mai mari în geam, ca niște pete întunecate în care i se 
pierdea imaginea. Dintele pe care-l scosese cât fusese la 
închisoare, înlocuit cu un implant pentru care ar fi trebuit să 
muncească patru luni la Leijon ca să-l plătească - dar al cărui 
cost fusese acoperit de asigurarea pe care i-o oferiseră pentru 
că lucra pentru firmă. 

Teddy luă o gură de coniac. 

— Nu știu exact ce vrea Benjamin, dar știu că regret porcăria 
pe care i-am făcut-o lui taică-su acum nouă ani. l-am spus și lui. 
Și acum e acuzat de crimă? Trebuie să fie o legătură cu ce i s-a 
întâmplat lui Mats, altfel nu mi-ar cere mie să înţeleg ceva. 

Emelie clătină din cap. 

— Ce fel de legătură? 

— N-am nici cea mai vagă idee. Nu știu absolut nimic despre 
viața lui Mats până să se fi sinucis. Tot ce știu e răpirea. 

Cinci minute mai târziu, erau amândoi aplecaţi peste puţinele 
documente pe care le primise Emelie. Solicitarea procurorului de 
emitere a unui ordin de arestare era foarte succintă. In 
momentul de faţă, Benjamin era reţinut, dar, ca să-l ţină mai 
mult de patru zile, tribunalul trebuia să decidă dacă poate sau 
nu să fie arestat. 

Un formular completat. 
SOLICITARE 
infracţiune și motive pentru arest 


e Prelungirea reţinerii lui Benjamin Emanuelsson este solicitată pe 
baza bănuielii de omor sau complicitate la omor, 15/16 august, 
Värmdö. 

e Există riscul ca suspectul, fie prin înlăturarea dovezilor, fie prin 
alte mijloace, să obstrucționeze ancheta. 

e Pentru infracțiunea menționată este prevăzută pedeapsa cu cel 
puțin doi ani de închisoare și nu există motive evidente de a nu fi 
de acord cu reținerea. 

e Este deosebit de important ca acuzatul să fie reținut pe perioada 
continuării anchetei. 

Acuzatul a fost notificat de detectivul inspector Johan Kullman, 

conform Codului de Procedură 24:11. 


Emelie nu primise și raportul cu rezultatele anchetei pe care 
voia s-o prezinte procurorul în sprijinul solicitării. 

— E complet ridicol. Cum să-mi apăr clientul, când nu mi se 
permite nici măcar să văd materialul? 

— Bun venit în Suedia, îi răspunse Teddy calm. O să primeşti 
raportul de reținere mâine, chiar înainte de audiere. Așa se 
întâmplă întotdeauna. 

— De ce vor să reţină pe cineva care e inconștient? Asta-i și 
mai ciudat. 

Asta, fu de acord Teddy, era neobișnuit. Nu mai auzise 
niciodată de așa ceva. Dar știa la ce se gândeau. 

— A vorbit un pic, iar ei știu asta. Așa că, din punctul de 
vedere al procurorului, poate lua legătura cu cineva și poate 
încerca să influențeze ancheta. Vorbim de o crimă. 

Bâjbâiau în beznă - Emelie nu primise nici măcar informații 
despre ce dovezi ar putea exista împotriva lui Benjamin. 
Discutară despre posibilitatea să mai fie implicat și altcineva și 
ce ar însemna asta pentru el. Citiră comentariile juridice despre 
regula prezumţiei de nevinovăție. Din cauza naturii grave a 
infracţiunii - cea mai redusă sentinţă era clar mai mare de doi 
ani de închisoare - Emelie era cea care trebuia să arate că nu 
există niciun motiv clar pentru menţinerea lui Benjamin în arest, 
și nu invers. 

Emelie se plânse de sarcina inversată a probei: procurorul 
susținea ceva - ea trebuia să dovedească opusul. Dar Teddy nu 
făcu decât să clatine din cap. 

— Cum ziceam, bun venit în Suedia. Dacă procurorul spune că 
l-ai răpit pe rege cu o navă spaţială, pe tine o să te reţină și asta 
e. S-a terminat povestea. 

Discutară și de ce identitatea decedatului n-a fost dată 
publicităţii și ce anume căutau criminaliștii la locul crimei din 
Värmdö. 

— Singura ta șansă să-l scapi e principiul proporționalității, 
zise Teddy. 

— Adică toată povestea cu starea lui de inconştiență? 

— Exact. Nu prea e o măsură proporțională să reții pe cineva 
care nu poate nici să urineze de unul singur. 

Merseră mai departe: discutară dacă Emelie mai poate cere 
ceva materiale, despre ordinea audierilor, se întrebară dacă va 
fi permisă prezenţa publicului. Cum ar trebui prezentat cazul. 
Cum ar trebui clarificată poziţia lui Benjamin. 

— De fapt, știi dacă o să recunoască sau nu? întrebă Teddy în 
timp ce umplea din nou paharele. Probabil că au încercat să-l 
interogheze. 

— Mda, polițistul și cu mine am stat fiecare de câte o parte a 
patului, iar Kullman i-a pus niște întrebări. Benjamin n-a răspuns 
la niciuna. Nu cred că putea. Așa că, sincer, nu știu nici măcar 
dacă recunoaște sau neagă. 

Stăteau aproape unul de altul, uitându-se la laptopul lui 
Emelie. 

Teddy o ajuta să scrie un fel de scenariu. Cum ar trebui să se 
exprime. La ce întrebări avea nevoie să-i răspundă procurorul. 

Cifrele luminoase ale cuptorului cu microunde arătau ora 3 
dimineața. 

Emelie închise laptopul și se ridică. 

— Cred că sunt cât de pregătită se poate. Mulţumesc că m-ai 
ajutat. Tu chiar ai prins câte ceva în timpul ăăă... carierei tale în 
lumea tribunalelor. 

leșiră în hol. 

— E bine dacă e de vreun folos, zise Teddy în timp ce-și 
punea pantofii. 

Emelie se uita la el cu o privire ciudată în ochi. De parcă ar fi 
fost cumva amuzant. 

Teddy deschise ușa. 

— Ce-i? 

Emelie se rezemă de tocul ușii. 

— Am o întrebare, zise ea. 

Coridorul din faţa apartamentului era întunecat. Lumina 
dinăuntru îi desena un halo în spatele capului. 

— Nu vrei să rămâi, nu? 


Politia din comitatul Stockholm 


Interogatoriul informatorului „Marina”, 11 decembrie 2010 
Anchetator principal: Joakim Sundén 
Locaţie: centrul Alvsjo 


Notă 2 (partea a treia) 


Transcrierea convorbirii (continuare) 


M: Am mers prin oraș, în Porsche-ul lui Sebbe, așa cum făcuserăm 
și cu două săptămâni în urmă. Sebbe și Maxim discutau ca și cum 
nu s-ar fi întâmplat nimic, absolut normal. Despre fotbal, în 
principal. N 

— Ce afurisit de erou, frate. Întâi, când a apărat de două ori după 
ocazia lui Andrei Șevcenko la sfârșitul prelungirilor, după aia 
penaltiurile. Ai văzut meciul? Suporterii lui Liverpool nu se mai 
opreau din cântat 
You'll Never Walk Alone”, deși erau conduși cu 3-0 la pauză. 

— Pamela Anderson doarme oare pe spate, sau cum? Sigur că l-am 
văzut. Ştii, Jerzy Dudek nu s-a prins că a câştigat Liverpool, nici 
chiar după ce a apărat penaltiul. Am văzut un interviu cu gagiul 
după aia. 

— Știu, ce jucător! Rege slav. A rezistat șut după șut, nu i-a păsat 
de nimic altceva, pur și simplu le apăra. A făcut chestia aia cu 
picioarele ca niște spaghete. 

Dar nu era nicio îndoială - mi s-ar fi întâmplat ceva rău dacă n-aș fi 
venit cu ei. M-am gândit la Benjamin, băiatul meu. Făcea 11 ani în 
2005. Nu voiam să pierd nici un singur drum dis-de-dimineaţță cu 
mașina prin comitat, ca să stau în picioare pe tușă în ploaia 
înghețată și să-l încurajez când echipa lui mai pierdea încă un meci. 
M-am gândit și la Lillan. Avea șase ani și-i plăceau mai mult decât 
orice șiragurile de mărgele și avioanele de hârtie. Putea să stea 


15 Cântec din musicalul Carousel (1945), adoptat de fanii mai multor echipe sportive; 
primii care l-au folosit pe stadion au fost suporterii echipei FC Liverpool, la începutul 
anilor '60. 

ore-n șir cu perlele ei, făcând modele din mărgele, în diverse 
combinaţii de culori. Dar dacă greșea o dată, putea să plângă și 
zece minute și să le arunce prin toată camera. Duceam dorul 
crizelor ăstora, al momentelor când stăteam în genunchi, strângând 
după ea. 

Am văzut și cănile de cafea ale Ceciliei, lăsate pe masa din 
bucătărie, și fardurile ei din baie. Chiar în momentul ăla, mi-era al 
naibii de dor de căni și de pămătutfurile de pudră. Lui Sebbe și lui 
Maxim nu părea să le pese că parcaseră Porsche-ul pe un loc 
pentru handicapaţi. Dar când am coborât din mașină am văzut că 
aveau un permis pe parbriz. Sebbe rânji. 

— N-are rost să riscăm. Rezolvi chestia asta pentru noi, îţi iau și ţie 
unul - poţi să primești un discount. 

La KPMG lucram la departamentul de contabilitate, la etajul al 
șaptelea. Mă ocupam de conturile unor companii mici și mijlocii. 
Consultanţii noștri pentru impozite și cei financiari lucrau până 
târziu, uneori 24/7, dar ritmul era mai lent în departamentul meu, 
era mai puţină presiune. La ora 11 noaptea, singura persoană peste 
care riscai să dai în biroul în mod absurd necompartimentat era 
omul de serviciu. 

Sebbe și-a tras nasul și a oftat. Se potrivea printre monitoare, 
computere și scaune de birou la fel de bine ca un leu într-o piscină. 

— Aici lucrezi? 

— Da, în fiecare zi. Dar mi-am luat niște zile libere și am anunţat că 
sunt bolnav, ca să pot să-ţi adun banii. 

— Ce tragedie. Ce dracu’ e locul ăsta? 

— E un birou obișnuit. 

— Dar ce faceţi aici? 

Maxim a căscat. 

— Visează la viaţă și se masturbează unii pe alţii pentru că n-o s-o 
trăiască niciodată. 

l-am dus la biroul meu și am încercat să ţin ochii pe ușile liftului din 
cealaltă parte a încăperii. Nu era cazul să vină nimeni acum. Ar fi 
fost prea multe întrebări. 

— Așa e? întrebă Sebbe. Vă masturbaţi unii pe alţii? 

— Majoritatea sunt căsătoriţi și au copii. 

— Ține-o tot așa. Știi ce vreau să zic. Vreţi și voi ce avem noi. 

Nu voiam să fac bancuri cu el. Voiam doar să plecăm de-acolo cât 
de repede se putea. 

Sebbe a tăcut. 

— Care dracu' e problema ta? Te-ai supărat sau ce? 

— Nu, nu. Dar trebuie să mă concentrez ca să vă rezolv problema 
asta. 

— Bine, dar tot poţi să răspunzi. Vrei și tu ce am eu, nu? Așa e? Vrei 
să trăiești ca mine și ca Maxim. Nu să stai toată ziua închis în cușca 
asta nenorocită, discutând despre finala de la Survivor, mașinile 
voastre hibride de căcat și cum se descurcă la școală copiii voștri 
plicticoși. Vrei să trăiești naibii, nu? Să ai parte de o grămadă de 
pizdă. Ca oamenii liberi. 

Respira mai repezit, dar tot nu știam cum să răspund. 

— Vă prefaceţi că sunteți fericiţi, dar de fapt sunteţi doar niște 
rataţi jalnici. Vă controlează alții viața. Rahat, îmi pare rău pentru 
voi toți. 

Până la urmă, am zis: 

— Dar eu sunt jucător. Asta seamănă puţin cu viaţa ta. Sebbe s-a 
întors spre mine. Avea ochii roșii, de parcă stătuse treaz cea mai 
mare parte a ultimelor zile. 

Nu, m-am gândit. Nu mai sunt. 

Dar el a zis: 

— Ai al naibii de multă dreptate. 

Planul meu era să împrumut bani de la câţiva clienţi cărora le 
tineam contabilitatea și pentru care eliberam facturi. li spuneam 
Pachetul Plus. Aveam acces la digipassurile bancare și detaliile 
conturilor. Dar întâi, am printat... Apropo... e clar că-ţi spun toate 
astea de bunăvoie și că n-or să existe niciun fel de repercusiuni 
juridice, da? Și numele meu n-o să fie pomenit? Da? 

JS: Da, asta e înţelegerea. Nu-mi las niciodată baltă informatorii. 

M: Bine. În regulă, păi, am printat câteva facturi pe care le-am 
generat. Le-am prelucrat corespunzător și apoi am transferat cam 
câte 100.000 de coroane de la fiecare dintre diferitele companii. 
Era simplu. Și nimeni n-avea să pună întrebări până, poate, la 
bilanţurile de sfârșit de an, dar mai erau cel puţin șase luni până 
atunci. Aveam de gând să pun banii înapoi până atunci - o puteam 
face trimițând facturi de retur de la furnizori inventați. 

Sebbe se plimba în spatele meu. Maxim era lângă computer, 
privind tot ce făceam. Nu mă puteam gândi decât că n-am avut de 
ales. 

Toată treaba a durat mai puţin de jumătate de oră. Când eram în 
lift, în drum spre ieșire, Sebbe zâmbea. Plombele nu păreau 
suedeze - erau complet din aur. 

— Ar trebui să fii mândru de tine, prietene. 

Săptămânile care au urmat au părut normale, dar am avut o 
grămadă de treabă la serviciu. Eram ușurat, totuși. Mă întorsesem 
din iad. Reușisem, îmi plătisem datoria. Nu mai trebuia să am de-a 
face din nou cu Sebbe sau cu acolitul lui. Nu mai trebuia decât să 
mai câștig niște bani, ca să-mi pot plăti măcar datoriile către 
prieteni. 

Într-o seară, am ieșit la masă cu Cecilia. Veniseră părinţii ei de la 
Umeå ca să-i vadă pe copii, așa că aveam asigurat un babysitter. 
Mi-aduc aminte că ne-am dus la King of India, pe Pontonjărgatan. 
Era aproape de casă, iar Ceciliei îi plăcea mâncarea indiană. N- 
aveam nimic împotriva restaurantului, dar aerul condiţionat mergea 
prost. Ultima dată când fusesem acolo, trebuise să-mi dau haina la 
curăţătorie ca să scot fumul de la tigăile lor de fontă. Asta era pe 
vremea când fumatul abia fusese interzis în restaurante și bodegi, 
dar în locul ăla nu părea să aibă vreo importanţă. 

— E așa de bine să ieşim, până la urmă, a zis Cecilia când ne-am 
așezat. 

Chiar eram de acord cu ea. 

A comandat un fel vegetarian al cărui nume nu mi-l aduc aminte, 
iar eu am luat pui tikka masala. Am vorbit despre copii, ca de 
obicei. Acum, că viața mi se părea mai bună, nu mai tânjeam la fel 
de tare după ei. Mai degrabă îmi doream să ies pe undeva cu 
Cecilia, să fac altceva timp de o săptămână - știi tu, să ne plimbăm 
pur și simplu, să mergem la muzee, indiferent ce. 

M-am uitat pe fereastră, spre parcul de pe cealaltă parte a străzii. 
Primăvara, acum cinci ani. Nu știu dacă-ţi aduci aminte. A nins ca 
naiba în februarie, și după aia vremea rea a durat o veșnicie. Dar 
apoi a venit soarele, bum, pur și simplu, și totul s-a făcut verde, și 
încă foarte repede. Imi aduc aminte că mă gândeam cât de bine se 
potrivea cu viața mea. 

— Am primit un telefon de la bancă ieri, a zis Cecilia. Mi-au pus 
niște întrebări. 

— Despre ce? 

— Ipotecă pe proprietate, economii, chestii de-astea. 

Mi s-a făcut imediat rău. Panica a ieșit la suprafață. N-am zis decât: 
— Trebuie să discutăm în seara asta? 

Și apoi a venit vara. Câteva săptămâni după ce începuse vacanţa, 
eram la plajă când mi-a sunat telefonul. Tocmai făcusem 
windsurfing și tot echipamentul era întins pe nisip. 

Am recunoscut numărul. 

N-am răspuns. 

A sunat din nou peste câteva ore, de data asta cu un număr 
ascuns. M-am dus în sus spre copaci și am răspuns. 

— Eu sunt, prietene. 

— Ce vrei? 

M-am uitat spre copii. Lillan stătea pe marginea plajei, jucându-se 
în nisip. E ceva magic în legătură cu combinaţia de apă și nisip, nu-i 
piere niciodată farmecul. 

Benjamin era cu un prieten și se duseseră departe, pe dig. Plonjau 
în apă și după aia înotau înapoi cu zâmbete pe faţă. Apoi se cățărau 

și săreau din nou. În mod normal, mi-ar fi făcut plăcere să mă uit la 
ei. 

— Am nevoie să mă ajuţi cu ceva, a zis Sebbe. 

— Am făcut deja mai mult decât ar fi trebuit. Nu mai joc poker. 

— Mă îndoiesc. Microbul revine întotdeauna, știi ce se zice. 

— N-avem niciun motiv să mai stăm de vorbă. 

— Sigur că avem. Am nevoie de ajutorul tău. Tocmai ţi-am zis. 

— La ce? 

— Câte un pic din toate. Vreau să vii mâine la Clara's. Știi unde e? 
— Da, dar e toiul verii. Sunt în vacanţă, la ţară. Și nu vreau să te 
văd. Poţi să mă-nţelegi, nu? ? 

— Ei, haide, Mats. Ce ești așa de plicticos? Iţi face cineva probleme 
la casa de ia ţară sau ce se-ntâmplă? Lucram așa de bine 
împreună, până ai încercat să mi-o tragi. Și dacă ai de gând să fii 
așa de enervant din cauza asta, aș putea să-i spun adorabilului tău 
angajator ce făceai când am fost acolo cu Maxim, acum câteva 
săptămâni. Asta-i una din regulile mele. Trebuie să-i ţii sub control 
pe oameni pe lumea asta. Și, întâmplător, te strâng al naibii de tare 
de coaie. 

Am privit iar spre Cecilia și copii. Mai erau și alte familii care-și 
întinseseră pături pe iarbă și pe nisip. M-am întrebat ce-ar crede 
despre mine dacă ar ști adevărul. Era doar începutul, lisuse... 
Clara's nu era chiar genul meu de local. Nu ieșeam foarte des la 
bere cu colegii sau cu prietenul meu cel mai bun, Viktor, dar, când 
ieșeam,  alegeam baruri sportive. O'Learys, Ballbreaker... 
Stockholmul are o mulțime de locuri cu atmosferă britanică și cu 
televizoare pe pereți. Pur și simplu, mi se pare că e mult mai ușor 
dacă stai de vorbă despre ce-i la televizor din când în când. 

Și Clara's avea ecrane la intrare, dar afișau prim-planuri cu diferite 
băuturi - cu picăturile de condens pe exteriorul paharului, frunze de 
mentă, cuburi de gheaţă și paie. 

Am străbătut localul. Cu toate luminile aprinse, podeaua neagră 
părea prăfuită. Scaunele roșii, care erau probabil o imitație de 
piele, păreau să se jupoaie. Singurul lucru impresionant era barul, 
care avea probabil vreo 12 metri lungime, cu rafturi luminoase de-a 
lungul pereţilor și sticle de alcool iluminate din spate. Parcă era un 
fel de concurs de descoperit arome diferite de Votka Absolut: 
coacăze negre, piersică, mandarină, vanilie. 

Sebbe a format câteva numere pe o tastatură aflată pe ușa neagră 
din spatele barului. Am intrat. 

Era un birou, cu o masă imensă și loc să stea două persoane de 
fiecare parte. Era acoperită cu hârtii, dosare, laptopuri, punguţe de 
plastic, perforatoare, pixuri și calculatoare. Și pahare goale de bere. 
Sticle de apă, brichete și am văzut cel puţin două boxuri. 

Pe pereţi se aflau peste tot fotografii și diplome înrămate. Poze cu 
un bărbat și o femeie în vacanţă, în diverse locuri. Poze cu un copil. 
Poze cu mașini mai mult sau mai puţin luxoase. Diplomele erau și 
mai variate: doi dan la karate, „Localul Anului”, nominalizat de 
stureplan.se, rating de credit AAA sau „Cel mai bun restaurant”, 
desemnat de Danges Nyheter. 

Erau și poze cu bărbatul din fotografiile de familie îmbrăţișând 
diferite celebrități: Joe Labero, Mikael Persbrandt, Prințesa 
Madeleine, Madonna. 

La birou era așezată o tânără. Nu părea să aibă mai mult de 25 de 
ani și avea părul lung, vopsit blond, ochi căprui-închis și sâni 
nefiresc de mari. 

Sebbe a sărutat-o pe obraz. 

— Asta-i Michaela. O să te ajute cu orice ai nevoie. 

Fata și-a aprins o ţigară și a suflat încet fumul pe nas. 

— Ce anume vrei de la mine? l-am întrebat, întorcându-mă spre el. 
Sebbe a mutat un teanc de hârtii de pe un fotoliu și s-a așezat. 

— Nu ţi-ai adus telefonul, nu? 

— Sigur că l-am adus. 

— Aha, pentru că asta-i a doua regulă a mea: fără telefoane 
personale aici. Deloc. 

— De ce nu? 5 

— O să vezi destul de curând. Aștia ascultă peste tot în ultima 
vreme. 

Sebbe a întins mâna, iar eu i-am dat telefonul. A tras capacul din 
spate și a scos bateria. 

— E foarte simplu, Matte. Tu ești un tip isteț. Poate că nu mă placi 
acum, dar de fapt eu m-am purtat totdeauna destul de frumos cu 
tine. O să ne ajuţi să rezolvăm ceva. 

— Să rezolvaţi? 

— Exact. 

— Ce înseamnă asta? 

Discuţia a fost preluată de Michaela. 

— N-ai niciun motiv să te îngrijorezi. O să mă ajuţi pe mine. Fac 
asta deja de câţiva ani, de când am terminat școala. Ne ocupăm de 
bani. Oricum, asta faci și tu, nu? 

— E prea mult, Sebbe, am spus. Ți-am plătit până la ultima coroană 
ce-ţi datoram. Nu poţi să-mi ceri mai mult. 

Sebbe și-a aprins o ţigară. A tras adânc din ea. 

— Ştii cum merge treaba, a spus el. 

Fumul m-a făcut să lăcrimez. 

11. 


Clubul de pe Storgatan nu era deschis în mod normal la ora 
asta. Era abia patru după-amiază. Dar era o ocazie specială: îl 
foloseau pentru chestia lor. 

Nikola și Chamon, la ușă. Chamon, cu o listă de nume, iar 
Nikola cu un detector de metale în mână. Ambii, cu câte o armă 
ascunsă în haină. Lista: destul de inutilă - veneau doar opt 
oameni în afară de Isak. Nikola și Chamon știau exact cine erau. 
Dar Isak voia să fie totul făcut profesionist. Nikola și Chamon 
trebuia să fie îmbrăcaţi elegant, cu cămașă și sacou. Să verifice 
lista ca la carte. 

Metim Tasdemir ajunse primul, cu adjunctul lui, Christian 
Tasdemir, cunoscut și ca Micul-Crille, deși era cât un Range 
Rover. Afară așteptau două dintre gorilele lui Metim. Intrară 
după câteva minute. Așa voia Isak: cele două părți să ajungă la 
interval de 15 minute una după cealaltă, astfel încât să se poată 
evita probleme în stradă. 

— Puteţi să depărtaţi picioarele și să întindeţi braţele? întrebă 
Nikola cât de limpede și calm putea. 

Probabil că se simțeau ca la pârnaie: le trecea detectorul 
peste braţe și picioare, peste spate și abdomen, peste umeri și 
scule. Degradaţi, umiliţi. Dar, pe de altă parte, Metim și băieţii 
lui erau probabil mai învăţaţi să fie percheziționaţi înainte să 
intre pe undeva decât să fie lăsaţi să intre direct. Totuși: părea 
riscant - tipii ăștia nu erau genul de oameni cu care să te pui. 

Dar Isak le spusese dinainte. Știau exact care e situaţia. 

Detectorul începu să ţiuie în dreptul unuia dintre buzunarele 
lui Metim. Nikola îl văzu pe Chamon îndreptându-se, văzu cum 
încremenesc gorilele lui Metim. Dar, pe de altă parte, Yusuf le 
spusese regulile lui Isak despre cum o să se întâmple lucrurile. 
„Veniţi la patru fix, fără obiecte metalice, nici măcar telefoane. 
Nu vreau nicio porcărie aici. Veniţi așa cum sunteţi, ca niște 
bărbaţi”. 

Isak nu făcea niciun compromis: de aceea merita respectul pe 
care-l câștigase. 

Dar acum: detectorul ţiuia ca nebunul la buzunarul lui Metim. 
Avea la el ceva metalic. Putea fi orice. What the fu..., frate. 

Metim se mișcă încet, dar nu scoase obiectul care declanșase 
detectorul. Zâmbi, dar avea privirea rătăcită. 

Nikola își pipăi arma în tocul de sub haină. Și el, și Chamon își 
testaseră Glockurile în dimineaţa aceea. Işi aducea aminte 
reculul, cum strânsese patul cu ambele mâini, cum Chamon îi 
spusese să-și ţină degetul mare de la mâna stângă în spatele 
celui drept, ca să nu și-l prindă. 

Metim stătea nemișcat. 

Respirând pe nas. 

Micul-Crille se îndreptă spre Nikola. 

Asta nu era normal. 

Puneau ceva la cale. 

Dar Nikola nu se vedea folosind pistolul împotriva cuiva. Ce s- 
ar fi întâmplat dacă Metim scotea arma la el? 

Pipăi cu degetele metalul rece. Practic, i se încleștase mâna. 
Fruntea lui Chamon era acoperită de sudoare. 

Nikola își aminti ce spusese Simon bulangiul Murray. 

Chamon făcu un pas în spate și-și băgă mâna sub haină. 

Privirea fixă. 

Duhoarea transpiraţiei. 

Tensiunea din încăpere: o mie de megawați. 

Lui Nikola îi fulgerară imagini prin fața ochilor: scene de 
Hollywood cu lupte cu pistoale și schimburi de focuri rea/e, când 
Chamon îl împușcase pe tipul ăla în pădure. 

La dracu’ - clipise. Trebuia să se abţină acum. 

Metim rânji. 

— Tre’ să-ţi ţii bani undeva. 

Scoase o clemă pentru bani argintie, cu cel puţin 2.500 de 
bancnote în ea. 

Nikola expiră. Se relaxă. 

— Las-o aici și scoate-ţi monedele din buzunar, zise Chamon. 
Isak vrea detectorul tăcut ca un telefon stricat. 

Metim rânji din nou. 

— Asta-i mai rău ca o vizită în nenorocitul de buncăr de la 
Kumla. 

— Mada, exact, e fix ca la pârnaie, așa că acum vreau să-ţi dai 
jos pantalonii și să te apleci. 

Metim se smuci înapoi. 

— Glumesc, frate. 

Nikola încercă să se întoarcă. Cum putea Chamon să fie așa 
de coios? 

După 20 de minute, fiecare la locul lui. 

Danny, cealaltă parte implicată în conflict, ajunsese împreună 
cu băieţii lui la ora stabilită. 

Cele două mese de cărți fuseseră împinse lângă unul dintre 
pereţi, iar scaunele de birou care stăteau în mod normal pe 
lângă ele fuseseră trase în faţă în formă de U. Nikola își aduse 
aminte de o discuţie de grup pe care o avusese la Spillersboda. 
Discuţia obligatorie despre cum-pot-să-mă-schimb. „Uneori am 
reacții exagerate, dar consider că mă controlez tot mai bine”. 
„Am început să înțeleg ce e cu mine, am avut o perioadă destul 
de grea. Dar asta nu-mi dă dreptul să-i atac pe ceilalți”. Băieţii 
aveau dintr-odată un aer cumva angelic. Vorbeau calm. Știau cu 
toţii să debiteze aiureli din alea. 

Isak îi întâmpină pe toţi. Trecură rapid la treabă. Nikola nu 
putea urmări totul: o grămadă de discuţii despre oameni pe care 
nu-i știa, înţelegeri de afaceri despre care n-avea habar. Dar, pe 
de altă parte, el nu era decât ajutorul ajutorului. In realitate: 
destul de incredibil că i se permisese să intre - avea mai puţin 
sânge sirian în el decât, să zicem, regele Suediei. Și stătuse pe 
tușă mai mult de un an. Dar Yusuf era omul lui Isak, iar Yusuf 
avea încredere în Chamon, care avea încredere în Nikola. 
Crescuseră împreună. Prietenul unuia era prietenul celuilalt. 
Dușmanul unuia era dușmanul celuilalt. Erau soldați în aceeași 
armată. 

Erau fraţi de sânge. 

e 

Procesul era important: trebuia să rezolve conflictul, cu litere 
mari. Acum două luni, unul dintre verii lui Metim mânca la 
Kebabpalatset. Tot acolo era și vărul lui Danny. La coadă au fost 
oarece îmbrânceli și înghionteli: unul dintre ei zisese toate 
porcăriile obișnuite despre mama celuilalt. După aia, unul dintre 
ei apucase o sticlă de Heineken și o spărsese de fruntea 
celuilalt. Două zile mai târziu, cineva trecuse pe lângă 
curăţătoria chimică a unchiului lui Metim și trăsese mai mult de 
20 de focuri cu o armă automată. Câteva dintre gloanţe se 
înfipseseră în ventilatorul restaurantului de pe cea/a/tă parte a 
clădirii. Lumea zicea că a fost un miracol că n-a murit nimeni. ȘI 
apoi, după încă o săptămână, un bărbat mascat intrase într-un 

restaurant unde mânca de prânz vărul lui Danny și trăsese patru 
focuri. Fusese rănit în vintre, genunchi și coapsă. Omul avea să- 
și petreacă tot restul vieţii într-un scaun cu rotile. 

Poliţia se ţinuse deoparte, neștiind ce să facă; se uitau de pe 
margine de secole întregi, indiferent ce se întâmpla - orașul 
ăsta avea propriile lui reguli. Nu vorbeai cu gaborii, pentru că 
gaborii sunt scârboși. Toţi făceau pe ei de frică pentru ca 
situația să nu se agraveze, să nu devină război în toată regula. 
Dacă pistoalele și puștile AK-47 nu însemnau deja război. 

Așa că se adresaseră Bisericii. Așa făceau uneori sirienii - 
Biserica Ortodoxă era influentă în Stockholm, iar preoţii puteau 
fi mediatori. Aveau putere. Dar situaţia era deja încinsă, iar 
familia lui Danny era asiriană; nu erau la fel de religioși. Așa că 
atunci când preotul a sugerat o reconciliere, Danny și băieţii lui 
s-au ridicat, pur și simplu, și au plecat. Era o insultă la adresa 
comunităţii. Metim îi blestemase pe labagiii care-l sfidau pe 
Dumnezeu și nu-l respectau nici măcar pe lisus. 

Zvonurile din oraș erau mai tulburătoare decât după triplul 
asasinat de acum câţiva ani. Lumea din cartier nu mai ieșea 
seara, mamele își luau aproape în fugă copiii de la grădiniţă, iar 
curăţătoria a fost nevoită să treacă la contraofensivă - nimeni 
nu voia să riște să-și vadă puloverele de cașmir sfâșiate de 
gloanțe de Kalașnikov. 

Tot rahatul ăsta trebuia să înceteze și nu exista decât o 
singură cale, dacă voiau să evite o tragedie de proporții - 
trebuia să meargă la Numărul Unu ca să rezolve problema, omul 
care conducea, în realitate, tot orașul ăsta. 

Asta făceau bărbaţii adevărați. Asta era judecata lor. Judecata 
lui Isak. 

e 

Glasul lui Metim era profund și răgușit. Și el avea autoritate, 
fără nicio îndoială. Dar știa cum stă treaba. Avea de explicat 
niște lucruri; vărul lui fusese cel care o făcuse sharmuta!* pe 
mama celuilalt. 

— A greșit. Am discutat cu el, serios, nicio grijă. Trebuia să 
rezolve asta prin mine. În schimb, s-a ales cu o comotie, a stat 
în spital două săptămâni, are o cicatrice de cinci centimetri la 
ceafă și nu poate nici să-și lege singur pantofii, i s-a dus naibii 
tot simţul echilibrului. 


14 Curvă (în arabă în orig.). 

Prin ferestrele înalte intrau raze de soare. Oamenii avuseseră 
zece minute la dispoziţie să-și prezinte punctul de vedere. Cum 
stătea acolo și-i asculta, Isak arăta ca o statuie de ceară. 

Aștia erau niște tipi care n-ar fi ezitat nicio clipă să 
zdrobească ţeasta cuiva doar pentru că sugera lipsă de respect, 
dar acum erau aici, ca niște câini ţinuţi în lesă. Cu Isak, totul era 
civilizat. El era singurul grangur adevărat din oraș. 

Reluară toată povestea. Discutară despre pagube. Despre 
diferitele datorii. Metim voia să fie plătit. Și Danny, la fel. 

Chamon îi făcu lui Nikola cu ochiul și șopti: 

— Pariu că toți vor să le plătească Cioc și lor. 

Cioc: bărbatul cu nasul așa de coroiat, că arăta ca un cioc. Un 
adevărat jucător - vedetă a pokerului profesionist, jucător, 
specialist în pariuri. Tot timpul era la agenţiile de pariuri de pe 
Hornsgatan. Chestia era că în ultima vreme nu-i mai mergea 
deloc jocul, așa că acum datora milioane în stânga și-n dreapta. 
Nikola știa cel puţin opt oameni care voiau să-și recupereze 
banii de la el. Și, din cauza asta probabil, era omul cel mai bine 
apărat din oraș - n-avea nimeni coaie să-l execute, pentru că, 
automat, altcineva s-ar fi înfuriat că și-a pierdut banii, „În 
siguranţă cum e Cioc - nimeni nu-i mai ferit”, asta spuneau de 
obicei Nikola și băieţii despre oamenii care beneficiau de 
protecție. 

După o oră, terminaseră de vorbit. leșiră din încăpere toţi opt. 
Metim și băieţii lui se duseră spre intrare, Danny și ceilalți, în 
bucătărie. 

Isak rămăsese singur. Chamon și Nikola încă stăteau rezemați 
de perete. 

— Veniţi încoace, zise Isak. 

Petele negre pe care le avea sub ochi arătau ca niște vânătăi. 
Singurul semn de viaţă de pe chipul lui venea din reflectarea 
razelor strălucitoare de soare de pe podea. 

— Băieți, aţi ascultat și înţeles totul? 

Chamon deschise încet gura. Buzele îi păreau uscate. 

— Am încercat, zise el în suedeză. Socotesc că a greșit. 

— Cine? 

— Cel care i-a spart capul cu o sticlă vărului lui Metin. A fost 
prea mult. 

— Poate, dar le dădea asta dreptul - după părerea ta - 
aproape să-i măcelărească la curăţătorie pe taică-su, pe frate- 
su, mătușă-sa, doi dintre copii și trei clienți? 

— Nu, cred că nu, dar tipul i-ar fi putut crăpa capul cu sticla 
vărului lui Metin. 

— Dar tu, Nikola? Tu ești slav... tu ce zici? 

Nikola sperase că Isak n-o să i se adreseze. 

Încercă să-și dreagă vocea, dar sună mai degrabă de parcă ar 
fi fost pe punctul să izbucnească într-o criză de tuse. Tot ce ieși 
fu un gâlgâit. 

— Cred... 

Tuși din nou. 

— Amândoi au greșit. Poate că s-au anulat unul pe celălalt? 

— Asta crezi tu? 

Nikola ţinea mâinile la spate. Degetele îi zvâcneau de parcă 
ar fi fost un drogat cu mâinile pe o grămadă de prafuri de 1.000 
de coroane. 

— Așa cred. 

— Nu crede, Nikola. Trebuie să ai o părere. Și să nu te dezici 
niciodată de ea. 

Isak dădu din cap, dar nu mai spuse nimic altceva. 

Îi chemă înapoi pe ceilalţi, iar ei se așezară în liniște. Parcă 
toată lumea făcea eforturi deosebite să nu întrerupă ceva. Isak 
se uita ţintă în jos, spre podea. Ceasul lui masiv din aur sclipea: 
principalul subiect printre prietenii lui Nikola. Audemars Piguet, 
Royal Oak Offshore. Zvonurile? Ar costa peste două milioane. 
Purta un pulover Nike albastru-închis și pantaloni Adidas, cu trei 
dungi în lateral. Cu cât mai comode erau hainele, cu atât mai 
dur era omul. 

Ridică privirea. 

— Am luat o hotărâre. 

Nikola observă că Danny avea privirea aţintită în ochii lui Isak. 

— Deja suntem cu sula în coaste în orașul ăsta. Știţi despre ce 
vorbesc - proiectul ăsta al lor, Hipogrif - gaborii ne opresc 
mașinile de câteva ori pe săptămână doar ca să ne-o tragă, fac 
controale financiare suplimentare la toate firmele pe care le 
înființăm, trimit portăreii și autorităţile pentru migraţie după 
familiile noastre și inspectori la restaurantele rudelor noastre. 
Asta-i planul lor: go for the money. Aşa l-au prins pe Al Capone, 
știți doar. Fraude fiscale, delicte contabile, fraudă, aiureli cu 

informatori, o grămadă de rahaturi. Dacă nu pot să ne pună 
nimic în cârcă, încep să se poarte ca niște javre. Dar orice aș 
crede eu despre asta, n-avem nevoie de conflicte ca ăsta pe 
care l-aţi început. Nu vrem alt Malmö aici. V-aţi purtat ca niște 
idioţi. 

Isak își întoarse puţin scaunul către Metim. 

— Vă spun asta amândurora, fin'că așa e. Avem o regulă mai 
importantă decât lupta cu toţi gaborii din Suedia. Vărul tău știe 
regula și o știa și acum trei săptămâni. Toată lumea de-aici știe 
cum ar trebui să se poarte. 

Nikola simţi că parcă începe să-nţeleagă. 

— lar tu și oamenii tăi știți regula. N-am ajuns chiar așa 
departe. Politicienii și ziariștii n-au decât să vorbească ce vor ei, 
dar noi nu ne uităm niciodată principiile. Știţi asta. Datorită 
principiilor noastre am supravieţuit mii de ani. Noi suntem cei 
care au clădit civilizaţia, așa cum o cunoaște Europa. Și nu-mi 
pasă nici cât negru sub unghie că ne spunem sirieni sau asirieni, 
armeni sau caldeeni. Când ceilalți fugeau de colo-colo, dându-și 
în cap unii altora cu bâte de lemn, noi inventam matematica. În 
vreme ce restul erau ocupați să violeze femei și copii, noi 
dezvoltam astronomia. Și, pentru că avem sistemele și regulile 
noastre, încă mai suntem aici. Principiile astea sunt religia 
noastră. 

Isak se întoarse, astfel că se adresa din nou ambelor părți. 

— Respectăm femeile și copiii. Asta e legea de bază. Dacă 
spui ceva despre nevasta, fiica, sora sau mama cuiva, înseamnă 
că nu dai dovadă de respect. Ce înseamnă asta? În cazul ăsta, 
că n-a fost greșit să-l atace pe vărul tău, Metim. Era datoria lor, 
de fapt, pentru că spusese ce spusese despre mama altcuiva. 
Tot ce a urmat a fost din cauză că a sărit calul. Înţelegeţi? 

Nikola înțelesese. 

Isak continuă: 

— Așa că hotărârea mea e că vărul tău trebuie să plătească 
familiei lui Danny despăgubiri de 300.000. 

Toată lumea rămăsese cu gura căscată. Petele însorite 
dispăruseră. Chipurile le păreau cenușii. 

In sinea lor, știau că Isak avea dreptate. 

Pe de altă parte: mirosul ușor de sudoare pe care-l simţea 
Nikola. De la el venea. Spera că n-o să mai observe și altcineva. 

Ultimele câteva ore: super-încordate. Dar Isak stabilise totul. O 
sentință. 

Băieţii lui Danny nu mai așteptau decât banii acum. Metim 
chemase doi mesageri să aducă cele trei sute de miare. Unul 
dintre ei ajunsese deja. Bătea la ușă, folosind codul. O bătaie 
normală, patru scurte. 

Isak ținea în mână geanta cu lovele. Era gata să i-o dea lui 
Danny. 

Avea să se termine totul în câteva minute. 

Altă bătaie la ușă. 

Isak îi făcu semn lui Nikola, care se duse la ușă. 

O bătaie normală, patru scurte - același cod pe care-l folosise 
și primul mesager. Și oamenii lui Danny, și cei ai lui Metim 
folosiseră același semnal când ajunseseră. 

Una normală, patru rapide. Nikola descuie ușa metalică grea. 

Aceasta se deschise brusc. 

Doi bărbaţi cu cagule se năpustiră înăuntru. Nikola n-avu timp 
să-i oprească - nu i-ar fi putut opri. Cagule, arme automate în 
mâini, nu putea să vadă ce tip. 

Se aruncă la podea. 

Isak strigă ceva dinăuntrul clubului. 

Cei doi bărbaţi năvăliră înăuntru. 

Armele începură să împroaște. Nikola auzi pe cineva strigând. 

Zgomotele îi răsunau în urechi. Privi în sus. Trebuia să facă 
ceva. 

Întinse mâna după pistol și-l scoase din toc. 

Se ridică. 

Rahat, tremura. 

Totul în jur mirosea a praf de pușcă. 

Întinse arma în faţă. Braţele încordate. 

înăuntru avea loc un soi de nenorocită de crimă în masă. 
Trebuia să-i ajute pe Chamon și pe Isak. Trebuia să-i ajute pe 
ceilalţi. 

Era al naibii de speriat. 

Privi atent în încăperea principală. 

Două bubuituri puternice. Una dintre gorilele lui Metim urlă. Îl 
împușcaseră în coapsă - căzuse la podea gemând. 

Tâlharii strigară să-și pună toată lumea mâinile pe cap. Unul 
dintre ei își apăsă Kalașnikovul în faţa lui Isak. Îi zise să-i dea 
lovelele. 

Isak răspunse calm: 

— Întâi și-ntâi, nu-s pentru tine. Și-n al doilea rând, mamele 
voastre sunt curve. 

Puteai să tai cu lama cuțitului tăcerea din încăpere. 

Nikola păși înăuntru. Îndreptă Glockul spre omul care-l 
ameninţa pe Isak - spre spatele lui: o ţintă mare și frumoasă. ÎI 
prinsese și pe celălalt cu garda jos - arma lui era îndreptată 
departe de Nikola. 

Doar o ușoară strângere pe trăgaci. Un foc. Se pregătise cu 
Chamon în pădure, cu doar câteva ore înainte. 

Era autoapărare, la naiba. Bărbaţii cu cagule împușcaseră 
deja un bărbat în picior. Îl amenințau pe Isak. Îi amenințau pe 
toţi. 

N-ar fi fost greșit să tragă. Era legal. 

Era obligatoriu. Și totuși nu putea. 

Dintr-un motiv bizar, se gândi la bunică-său, un tablou în 
mintea lui. O lumânare aprinsă pentru bunică-sa. 

— Nicko, frate, spulberă.-l, îi șoptea Chamon. 

Nikola strânse încet trăgaciul. 

ÎI simţea ciudat. 

— Trage odată, ce mama naibii. 

Chamon, din nou. 

Nikola făcu un pas spre individul cu cagulă. Cu arma încă 
ridicată. 

Celălalt dădu să se întoarcă. Nikola: 

— Mișcă-te un centimetru și-l împușc pe prietenul tău în 
țeasta aia nenorocită. 

Lipi Glockul de spinarea tâlharului, între omoplați. 

— Aruncă arma. 

Nu se întâmplă nimic. 

Impas. Nikola simțea cum îl cuprinde greaţa. Trupul i se 
împotrivea. 

Apăsă mai tare arma în spinarea bărbatului. 

Apoi: un zăngănit. Tipul își aruncase Kalașnikovul pe podea. 

Nikola se întoarse imediat spre cel de-al doilea. 

Dar era prea târziu. 

Cei doi tâlhari se mișcară repede, pe lângă el. 

Putea să tragă. Să-i doboare, pe rând. Bam, bam. 

Lăsă arma în jos. 

Bărbaţii se strecurară în stradă. 

Nikola privi în jos. Unul dintre picioare era ud. Pișat. 

PARTEA a Il-a 


Mai-iunie 


12. 


Casa scării din imobilul Ceciliei Emanuelsson avea un iz 
anume. Izul anilor '50, poate. Sau poate era doar praful de vină. 
Balustrada de lemn șerpuia în sus. Dalele de pe pardoseală 
păreau să fie din granit. Jgheabul pentru gunoi era lipit cu bandă 
adezivă. Inainte să-l închidă pe Teddy, oamenii din orașul ăsta 
încă le mai foloseau. Se întreba ce făceau acum locuitorii din 
Stockholm. El își ducea gunoiul într-un container, care, nu se 
știe de ce, se afla întotdeauna în faţa ușii lui din Alby. 

Cecilia Emanuelsson. Venise împreună cu Emelie, ca să-i facă 
o vizită. Emelie să-i vorbească despre ale ei, Teddy să discute 
despre ce voia Benjamin. 

După ce se întâmplase ieri acasă la Emelie, nu se putea gândi 
decât că ea nu se purtase așa cum se aștepta el - că undeva, în 
sinea ei, se ascundea altcineva decât femeia inflexibilă de 
carieră. 

— Trebuie să mă duc acasă, răspunsese el la propunerea ei. 

Lui Emelie îi zvâcnise un ochi. 

— Mda... e târziu, și mda... avem audierea pentru arest 
mâine, dar cred că ar fi drăguţ. 

Teddy își mutase greutatea de pe un picior pe altul. Nu știa ce 
să spună. 

Emelie zâmbise. 

— Nu, chiar trebuie să mă duc acasă, zisese el, în cele din 
urmă. 

Apartamentul Ceciliei Emanuelsson se afla într-un imobil de 
pe Brânnkyrkagatan, în Södermalm. Emelie sunase și-i povestise 
pe scurt despre situaţia lui Benjamin, îi explicase că el se 
arătase interesat să fie implicat și Najdan „Teddy” Maksumic. 
Totuși, stabiliseră ca, atunci când Cecilia va deschide ușa, în 

prag să se afle doar Emelie. Părea varianta cea mai politicoasă, 
dar și cea mai sigură. Teddy urma să aștepte în casa scării. O 
să-l poată vedea din ușă, dar n-o să fie prea aproape. 

— Cel de colo, poate să intre și el, zise Cecilia când deschise 
ușa. 

Avea o ţinută frumoasă și era foarte subţire. Mișcările, cumva 
sacadate, îi duceau cu gândul la un robot. 

Emelie rămase cu pantofii în picioare, iar Teddy decise să facă 
la fel - afară era uscat. 

— Îmi pare rău, știu că trebuie să fie foarte dificil pentru tine, 
zise Emelie și îi luă mâna Ceciliei. 

Preţ de câteva clipe, chipul Ceciliei rămase liniștit, apoi 
femeia începu să plângă. În tăcere, cu suspine înăbușite. Își lăsă 
capul în jos. 

— Nu înţeleg nimic, absolut nimic, fu tot ce zise. 

Emelie își puse mâna pe braţul ei. 

— Haide să ne așezăm. 

Intrară în bucătărie. 

Spre deosebire de apartamentul lui Emelie, acesta era de o 
curățenie aseptică. Blatul și blenderul străluceau de parcă 
tocmai fuseseră lustruite. Masa de lemn părea proaspăt șlefuită; 
plantele de la geam erau așezate la intervale egale. Lângă ele, 
mai multe broșuri, puse ordonat într-un teanc. In afară de asta, 
în bucătărie nu era nimic. Niciun ambalaj gol de mâncare, nicio 
firimitură de pâine, niciun fel de tacâmuri. Teddy nu putea 
distinge nici măcar un fir de praf în razele soarelui, care 
pătrundeau prin ferestre. Singurul lucru care dădea încăperii un 
pic de personalitate era o cruce mică și neagră atârnată pe 
perete, deasupra mesei. 

Se așezară. După câteva minute, lacrimile Ceciliei se opriră, 
iar ea își trase nasul. 

— Vreţi ceva de băut? 

Emelie ceru o cafea. Teddy era prea încordat ca să vrea orice 
în momentul ăsta. 

— Benjamin te-a solicitat explicit pe tine ca avocat? întrebă 
Cecilia. 

— N-a spus decât câteva cuvinte și cred că are doar o idee 
vagă cine e și ce se întâmplă mai exact, răspunse Emelie. Dar 
da, m-a solicitat pe mine. Presupun că e din cauză că știe că am 
lucrat cu Teddy. 

Cecilia se întoarse și își făcu de lucru cu filtrul de cafea. Teddy 
observă că purta papuci, cum erau cei pe care-i primeşti gratis 
la hotel. 

— Și aș vrea să adaug că am permisiunea procurorului Rölén 
să vin și să vorbesc cu tine despre cum se simte Benjamin, dar 
despre nimic care are legătură cu ancheta în sine, urmă Emelie. 

— Și cum se simte? 

Emelie repetă informaţiile pe care le primise de la personalul 
închisorii. Îi spuse că Benjamin îl solicitase în mod special pe 
Teddy. 

— Ai vreo idee ce-ar vrea să spună cu asta? 

— Nu, îmi pare rău. 

Filtrul bolborosea în fundal, iar mirosul cafelei se răspândea în 
toată bucătăria. Cecilia turnă în două cești. 

— Chiar ne-am străduit, să știți. Și după aia se întâmplă așa 
ceva. 

Încă mai stătea lângă blat. Teddy nu-și dădea seama dacă 
voia să spună că ea și copiii s-au străduit s-o scoată la capăt 
după sinuciderea lui Mats, că ea și Mats au încercat din 
răsputeri să meargă mai departe după răpire sau că au avut de 
luptat în relaţia dintre ei doi. 

— Ăăă... poţi să-mi dai și niște lapte, te rog? întrebă Emelie, 
văzând-o pe Cecilia că nu dă niciun semn c-ar vrea să aducă la 
masă cănile. 

Cecilia deschise frigiderul: înăuntru, mâncarea era așezată în 
șiruri perfect drepte. 

— Spune-mi. De ce l-au arestat? Despre ce e vorba? 

— Cum ţi-am zis, nu pot să intru în detalii, ancheta e 
confidențială în momentul ăsta. Nu pot să-ţi spun decât că l-au 
reținut pentru că e suspect de crimă. 

Cecilia își duse mâinile la față. Teddy nu-și dădea seama dacă 
plânge din nou. N-auzea nimic. 

Filtrul de cafea bolborosea în continuare. 

— Băiatul meu nu-i criminal. Nu înțeleg. Cine e persoana care 
a murit? 

— Din nefericire, nu știm. 

— Și atunci ce dovezi are procurorul? 

Emelie petrecu următoarele 15 minute încercând să-i explice 
Ceciliei procedura. Că Benjamin ar putea fi reţinut o vreme. 
Vorbi despre restricţiile impuse, despre menținerea în izolare. 

Despre faptul că, având deja 21 de ani, ar putea risca o 
condamnare pe viaţă, dar că, pentru că a fost grav rănit în 
accidentul de mașină, credea c-o să scape de asta. Evită cu grijă 
să se refere la așa-zisele dovezi ale procuraturii sau pe ce s-or fi 
bazat bănuielile acesteia. 

Teddy aruncă o privire la broșura de deasupra teancului de la 
fereastră. Vedea imaginea unui peisaj de munte. Culorile erau 
exagerate, probabil editate cu vreun program de computer. 
Peste fotografie, cuvintele: Există un pelerinaj înainte și unul 
după /Biserica Suedeză. 

Cecilia stătea complet nemișcată acum. Teddy era curios la 
ce se gândea. Ce anume știa. 

Emelie o-ntrebă dacă mai vrea să știe și altceva. Cecilia se 
ridică de pe scaun și duse ceștile de cafea la mașina de spălat 
vase. 

— Nu, nu chiar. Dar sună-mă imediat ce se întâmplă ceva 
important. 

Se ridică și Emelie. Teddy își simțea gura uscată. Se întrebase 
cum ar putea să înceapă. Se gândea cum îl răpiseră, el și Dejan, 
pe Mats Emanuelsson, cu nouă ani în urmă. Cât de greu îi era 
trupul, cum se zbătuse și cum încercase să se opună. 

— Teddy, zise Emelie, voiai să pui niște întrebări? 

Iși drese vocea. 

— Mda, Benjamin voia să mă ocup de toate astea. 

Cecilia nu părea furioasă sau plină de reproșuri. Chipul îi era 
doar îndurerat și zise: 

— Dar are un avocat. Nu e de-ajuns? 

— Poate, dar nu-i de-ajuns pentru mine. Benjamin vrea să știe 
ceva, vrea ajutorul meu ca să-nţeleagă despre ce e vorba. Și am 
de gând să-l ajut. 

Cecilia se așeză la loc. 

— Ce anume s-a întâmplat când te-au sunat să-ţi spună că l- 
au luat pe Mats, că a fost răpit? întrebă Teddy. 

— Ce-are a face cu faptul că Benjamin e acuzat de crimă? 

— Nu știu, dar tot aș vrea să aud. 

— Bine, dar dacă e cineva care ar trebui să știe ceva despre 
asta, tu ești ăla. 

— Poate că știu, dar acum te întreb pe tine. 

— Bani, zise ea cu un oftat. Voiau bani în schimbul lui. 

Teddy se întrebă dacă minte conștient sau dacă nu cumva 
Loke se înșelase. Poate că femeia chiar nu știa nimic despre 
lucrurile pe care le descoperise Loke. Pe toată durata procesului 
lui Teddy, ea și Mats insistaseră, în toate interogatoriile, că 
răpitorii voiau bani. Pentru oamenii obișnuiți, nu era ceva ușor 
să ocolească adevărul cu atâta consecvență. 

— Am aflat că n-a fost vorba despre bani, Cecilia. Și cred că tu 
știi ce voiam în realitate în schimbul lui Mats. 

Femeia se întoarse spre geam și păru să se uite ţintă la 
clădirile de peste drum. Auzeau păsările cântând afară. Pe 
stradă trecu un autobuz. 

— Cecilia? 

Se întoarse spre el. 

— E frumos, cu păsările astea, nu-i așa? 

— Cecilia, ce știi despre răpire? 

Femeia își puse mâinile pe masă. 

— Așa e, cum spui tu. Voiaţi computerul lui Mats. Dar tot nu 
înţeleg ce legătură are cu situaţia lui Benjamin. 

— De ce n-ai pomenit niciodată de computer în timpul 
procesului? 

— Asta-i tot ce pot să spun: tot ce știu despre computer este 
că fostul meu soț a plătit un preţ îngrozitor pentru el. El n-avea 
nicio legătură cu ce era pe laptop. 

— De unde știi? 

— Știu și gata. Și nu mai am nimic de zis despre asta. 

Cecilia se ridică, semn că voia să-i vadă plecaţi. Era clar că 
întrebările lui o făceau să se simtă prost. Dar Teddy trebuia să 
încerce să-nţeleagă. Măcar atât îi datora lui Benjamin. 

— Când aţi divorțat? întrebă el. 

— La câţiva ani după răpire. 

— De ce? 

— Devenise prea greu să stăm împreună. De ce? 

— Face parte tot din povestea asta. 

— Din ce poveste? 

— Din orice vrea Benjamin să înţeleg eu. 

— Va trebui să-mi explici legătura. 

— Nu știu care-i legătura. Incă. De ce ați divorţat? 

— Dacă chiar vrei să știi... se schimbase, devenise alt om 
decât cel cu care mă căsătorisem. Și... 

— ȘI...? 

— Cred că avea o aventură. 

— Ştii cu cine? 

— Nu, nu știu, n-am fost niciodată sigură. Dar aveam 
bănuielile mele. 

— Nuţi-a spus niciodată? N-ai adus vorba? 

— Nu era chiar ușor să discuţi cu Mats. Dar nu-l acuz. 

— Pentru ce? 

— Era cine era, iar eu l-am iubit până nu l-am mai iubit. Am 
fost naivă foarte mult timp, dar acum ceva vreme cred că am 
început să-nţeleg despre ce era vorba. 

— Ce vrei să spui? 

— Păi, asta probabil că e ceva ce nu știi, dar Mats era 
dependent de jocuri de noroc. Auzi de multe ori vorbindu-se 
despre soții și copii ai alcoolicilor sau ai dependenţilor de 
droguri, că devin și ei dependenţi. Dar eu eram dependentă de 
un dependent de jocuri de noroc, cineva care nu-și putea 
controla nevoia de joc. Și tot ce ducea la asta. Toată 
autoamăgirea. 

Asta era ceva nou pentru Teddy. Sara nu pomenise niciodată 
așa ceva; și nici Loke. 

— Ce fel de jocuri de noroc? 

— li plăceau tot felul de jocuri, dar în special pokerul, cred. 
Totdeauna a fost așa. 

— Juca pe bani? 

Cecilia se întoarse din nou spre fereastră. 

— Pe bani? O, da, foarte des. De la cărţi au pornit toate. Mi- 
am dat seama că trebuie să aibă o viaţă dublă, dar acum e mort 
și, la un moment dat, trebuie să-i ierți pe oameni. Și mai e ceva 
ce aș vrea să spun despre Mats: era ceva în relaţia lui cu copiii, 
era o oarecare duioșie, era cel mai bun tată la care aș fi putut 
spera. 

Cecilia închise gura. Poate că terminase tot ce avea de spus. 

Dar Teddy nu terminase; nu încă. 

— Cum s-a sinucis? 

Cecilia se duse la blatul de bucătărie și începu să lustruiască 
suprafaţa deja strălucitoare. 

— A sărit de pe un feribot, unul dintre cele care merg spre 
Finlanda. A fost groaznic. Dar, de fapt, nu știu de ce. Atunci nu 
mai stăteam împreună. Tot ce știu e că, în unele perioade, nu se 
simţise bine. Era evident. 

— în ce sens nu se simţise bine? 

— Nu era foarte stabil, ceea ce e de înțeles, ţinând cont de ce 
i-ai făcut. Devenise depresiv. A fost și internat în spital la un 
moment dat. 

Cuvintele Ceciliei tăiau în carne vie - poate că Mats nu-și 
revenise niciodată după întâmplările la care luase parte și 
Teddy. lar el aproape că regreta că a venit. Dar avea nevoie de 
ceva mai multe informaţii. 

— Mai aveţi, tu, Benjamin sau Lillan, ceva lucruri de-ale lui 
Mats? întrebă el. 

Cecilia ieși și se întoarse după cinci minute, aducând o 
geantă. 

— Benjamin ţine astea de ani de zile în camera lui. Poliţia nu 
le-a luat când a percheziţionat casa. 

Emelie se aplecă să se uite la lucrurile pe care Teddy le 
scotea cu grijă din geantă. Un ceas, câteva fotografii în format 
mic, o cheie, o foaie A5, două cravate, o pereche de butoni, un 
pachet de cărți. 

Puseră obiectele pe masa de bucătărie. Cecilia se îndepărtă 
din nou, lăsându-i să se uite singuri. 

În prima fotografie erau Cecilia, Mats, Benjamin și sora lui mai 
mică, Lillan. Probabil că fusese făcută cu ceva timp în urmă, mai 
mult de zece ani; Benjamin părea să aibă 11 sau 12 ani. Purtau 
toți costume de baie - Mats era bronzat. Zâmbea, dar avea un 
aer istovit. 

— Zâmbește doar cu buzele, nu și cu ochii... nu ţi se pare? 
întrebă Emelie încet. 

— Nu știu, răspunse Teddy. Nu poţi să-ţi dai seama dintr-o 
poză cine e cu adevărat o persoană. Contactul direct e cel care 
contează. 

Foaia A5 părea să fi fost smulsă dintr-un carnet. Caligrafia era 
înflorită și îngrijită. Teddy citi. 

Nu mă acuzați pe mine pentru tot ce s-a întâmplat. Fiti mai 

puternici decât am fost eu vreodată. N-are nicio legătură cu 

divorțul sau cu mama. Vă iubesc pe toți. 


Tata 

Simple cuvinte de rămas-bun - Teddy încercă să-și dea seama 
ce însemnau. Era destul de clar ce era. 

— Asta? întrebă Emelie, luând o altă fotografie. 

Ca și cea de dinainte, și asta înfățișa familia și probabil că 
fusese făcută și mai de demult. Benjamin părea să aibă vreo 
șapte ani. Mats, Cecilia, Lillan într-un cărucior și apoi Benjamin. 
Stăteau pe un bolovan acoperit cu mușchi, cu copaci în fundal. 
Mats ţinea în mână o lădiţă plină de ciuperci. 

Teddy ridica poza. Cineva făcuse două găuri unde trebuie să fi 
fost odinioară ochii lui Mats. 

Mai târziu, afară, rămaseră unul în faţa celuilalt în stradă. 
Teddy făcu un pas înainte. 

Emelie făcu unul înapoi. 

— Vrei să ne vedem diseară? 

Emelie își scoase telefonul și începu să se uite în el. 

— Am o grămadă de treabă de făcut. Și trebuie să mă duc la 
părinţi, în Jönköping. 

— Cât de des te vezi cu ei? 

— în mod normal, doar de Crăciun și în timpul verii. 

— E vreo aniversare sau ceva special? 

Emelie păru că-și strânge buzele. 

— Nu, doar că simt că trebuie să-i văd. 

— În regulă, dar trebuie să stăm de vorbă la un moment dat. 

— Mda, trebuie să mergem la casa din Värmdö și să aruncăm 
o privire și acolo. 

— Categoric. 

— Ce-ai de gând să faci acum? întrebă Emelie. 

— O să-l sun pe Tagg, amicul meu de la pârnaie. O să-l întreb 
despre Topstar. 

— Ce-i asta? 

— Pachetul de cărţi din geanta lui Benjamin. Te-ai uitat bine la 
el? 

— Nu, nu prea. Mi s-a părut că biletul de adio și găurile din 
poza aia erau mai interesante. 

— Pe spatele cărţilor era un nume. E un pachet promoţional. 
Topstar - cred că trebuie să fie un club. 

— Bine, dar poate că sunt ale lui Benjamin? 

— Poate, dar toate celelalte lucruri din geantă păreau să aibă 
legătură cu Mats. 

Staţia Zinkensdamm. Mai sus, pe deal, peste 
Schinnarviksberget, vedea cabanele pitorești rămase în picioare 
de acum mulți ani. Se întreba cine locuiește acolo, în căsuțele 
alea micute, aflate chiar în inima Stockholmului - instinctul îi 
spunea că nu cei bogaţi. Asta nu era partea lor de oraș; aici 
domnea o altă ierarhie, un alt sistem de clase. 

Lângă el stătea un bărbat îmbrăcat cu blugi sfâșiaţi și vindiac, 
vorbind tare la telefon. 

Teddy își zise că va trebui să-l ajute pe Nikola să-și găsească 
un loc unde să stea singur. Și un serviciu. Ar trebui să se ducă la 
taică-su, Bojan. Trebuia să-l sune pe Tagg. Să vadă ce era cu 
jocurile de noroc ale lui Mats. Să afle cine fusese ucis în Värmdö. 
Și, cel mai important, să-l sune pe Loke, să mai verifice tot ce-i 
spusese despre răpirea lui Mats. 

Intrarea în staţia de metrou era cenușie, cu ventilatoare 
imense pe tavan. Se răsuci. Bărbatul cu vindiac venea spre 
staţie în urma lui. 

Teddy se opri la bariere, prefăcându-se că-și caută cartela de 
metrou. 

Nu știa ce să creadă. Se opri și bărbatul cu vindiac. Aproape 
cercetând în jur. De parcă aștepta ceva. 

Teddy se duse la scara rulanta care cobora. 

Se simţea privit în ceafă. 

Pereţii erau murdari. 

Treaptă după treaptă după treaptă - scara rulantă era 
înghițită de pământ. 

Se duse spre peron. Era lume peste tot. Dar bărbatul era tot 
acolo. La zece metri în urma lui. 

Trenul opri la peron. Norsborg. Teddy nu se urcă. 

Ce să vezi: nici tipul cu vindiac. 

După trei minute, sosi următorul tren. 

Se urcară în același vagon. 

Teddy rămase în picioare. Se gândi: Ce dracu' se-ntâmplă 
aici? 

13. 


Zona din jurul casei părea aproape abandonată. Nu era ce se 
așteptase Emelie să găsească. Crengile mărului se întinseseră, 
evident neîngrijite de ani întregi, iar prin pietriș creștea deja așa 
de multă iarbă, încât curtea avea să devină o mare peluză până 
la sfârșitul verii, dacă nu făcea nimeni nimic în privinţa asta. 

Casa în sine arăta totuși bine. Vopsită în roșu. O grămadă de 
tâmplărie complicată. În depărtare, vedea o apă. 

Värmdö, Angsvik: casa unde fusese găsit bărbatul mort. 

Încercase să afle cine era proprietarul - era înregistrată pe 
numele unui cetățean spaniol, pe care-l chema Juan Arravena 
Huerta, dar nu reușise să găsească nicio informaţie despre el, 
nici pe Internet și nici chiar când vorbise cu autorităţile spaniole. 
Își promisese să cerceteze în continuare: să verifice actele. Să 
verifice cine deținuse casa înaintea spaniolului. 

Parcară mașina pe pietriș și coborâră: Emelie, Teddy și Jan de 
la Redwood Security - fostul poliţist, devenit acum consultant de 
securitate privat, care o mai ajutase și altă dată la anchete. Jan 
era îmbrăcat ca de obicei: cămașă albastră și haină, ambele 
prea șifonate pentru un funcţionar, dar suficient de elegante ca 
să dea impresia adecvată. Brăţara de monitorizare a pulsului 
dispăruse, înlocuită de un smartwatch care arăta ca o versiune 
miniaturală a unui telefon. E 

— Înseamnă că am mâinile mai libere. În plus, e și destul de 
șic, nu? Poţi să schimbi cureaua. Și îmi monitorizează chiar și 
starea de sănătate. 

— Șic? 

Ei, haide, Emelie nu mai auzise cuvântul ăsta de când avea 
șapte ani. 

În cea mai mare parte a timpului, Jan părea ţâfnos. Avea buze 
subțiri și cute înguste și adânci de ambele părţi ale gurii. Dar, de 
fapt, nu era genul ursuz. Lui Emelie îi plăcea mult. 

Îl sunase imediat după audierea pentru reţinere și-i zisese de- 
a dreptul: 

— Am cam schimbat direcția, am luat un caz penal. Vrei să 
lucrezi ceva pentru mine? 

Ce nu-i spusese ea era că habar n-avea cum o să-l plătească. 

În câteva săptămâni, Suedia avea să cadă în coma ei estivală 
din fiecare an. Pe drum încoace, glumise cu Jan în mașină: 
vorbiseră despre noile tehnici ADN; Elias Ymer, speranţa 
tenisului suedez; și ultima reclamă remarcabilă la Volvo. Dar nu 
și Teddy. El rămăsese tăcut. 

Emelie se gândi la propunerea pe care i-o făcuse cu câteva 
zile în urmă. Nu-i venea să creadă că-i scăpase. Era așa de 
evident: Teddy nu era genul ei. Un fost super-gangster. 
Pușcăriaș. Ratat. Poate că fusese doar băutura de vină; nu făcea 
față prea bine când era obosită. Sau poate că fusese stresul, 
faptul că se arunca în ceva nefamiliar, prima ei audiere de 
reținere, chiar a doua zi. Se dusese naibii și asta. Era o novice, 
complet lipsită de experiență. 

Vorbise separat cu clientul ei după ce se încheiase transmisia 
video. El dăduse din cap când îl întrebase dacă știe ce tocmai se 
întâmplase, dar cât de mult înţelesese cu adevărat era cu totul 
altă poveste. Zăcea liniștit în pat, nemișcat. 

Emelie se așezase totuși lângă pat. 

— Ştii că n-am mai lucrat până acum la astfel de cazuri, nu? Și 
că nu sunt avocat decât de câteva zile? 

Benjamin nu scosese niciun cuvânt. 

— Așa că, sincer, nu sunt nici pe departe expertă în așa ceva. 
Ar trebui să te apere cineva cu niște ani de experienţă. 

Ochii lui Benjamin rămăseseră închiși. 

Ce făcea ea era riscant nu numai din cauza firmei. Benjamin 
Emanuelsson avea restricții complete de comunicare. Ceea ce- 
nsemna că nu putea să aibă niciun contact cu lumea exterioară, 
iar asta se aplică și în cazul lui Emelie. Nu putea să încalce, pur 
și simplu, restricțiile. Dar Benjamin îi ceruse să-l facă pe Teddy 
să-nțeleagă. Se întreba ce însemna asta. Oare implicarea lui 
Teddy încălca restricțiile? Și dacă Benjamin o manipula de fapt 
ca să elimine - sau să introducă - niște informaţii care ar putea 
influenţa ancheta poliţiei? 

Mai pe șleau: nu doar slujba ei de la Leijon era în pericol. Era 
toată nenorocita ei de carieră - titlul proaspăt obţinut, tot ce 
însemna el. Se întreba dacă o lua razna: de ce fusese de acord 
să preia cazul? 

Merita? 

Asta depindea de ce voia Benjamin Emanuelsson. 


VP - 95 


Depindea de cine era el. Despre ce era vorba în realitate. Cine 
era omul mort. Ce se întâmplase pe Värmdö. 

Incercase din nou: 

— Benjamin, mă auzi? 

De data asta: un gest ușor din cap. 

— Ai înţeles ce ţi-am spus adineauri, despre mine ca avocat? 
Tot mă mai vrei pe mine? 

Din nou, Benjamin dădu din cap. 

La intrare, încă mai era întinsă banda poliţiei. Pe ușă era lipit 
anunţul 27:15: ACCESUL INTERZIS, în conformitate cu Codul de 
Procedură Judiciară, cap. 27, paragraful 15. Contravenienții vor 
fi urmăriți în justiţie. Dar Emelie avea permisiunea procurorului 
Rölén să arunce o privire. lar Jan - mentorul ei CSI, geniul la 
locul crimei, propriul ei superconsultant legist - poate că avea 
să descopere ceva ce scăpase din vedere poliţia. 

Se gândi la raportul de reţinere pe care-l primise înainte de 
audiere. Poliţia găsise în pădure îmbrăcăminte stropită cu 
sânge. Îmbrăcăminte care i-ar fi putut aparţine lui Benjamin - și 
care ar fi putut să aibă pe ea sângele victimei. Nu suna deloc 
bine. Cu puțin noroc, analiza de la Centrul Naţional de Medicină 
Legală n-avea să dureze prea mult. 

Benjamin era deja reţinut de aproape o săptămână, dar ea nu 
primise nicio informaţie nouă legată de caz. Așa stăteau 
lucrurile cu procedurile penale în Suedia, sau cel puţin așa i se 
spusese ei. Procurorul și poliţia efectuau investigația iniţială, 
beneficiind de așa-zisa confidenţialitate a anchetei preliminare. 
Până considerau că sunt pregătiţi să-și prezinte concluziile, nici 
suspectului, nici apărătorului acestuia nu li se permitea să afle 
nimic. Majoritatea avocaţilor așteptau pur și simplu răbdători să 
termine adversarii lor, dar Emelie avea alte planuri. Avea să 
încerce să ajungă undeva pe cont propriu. 

Jan se opri cu grijă sub banda lipită de poliţie. Purta mănuși 
de cauciuc. 

— Vă rog să nu atingeţi nimic. 

Incercă mânerul ușii exterioare. Era descuiată. 

Intrară în casă. 

Totul mirosea a mucegai. 

Un antreu mic, fără haine în cuiere. Poate că nu fusese 
niciuna de la bun început, dar, cel mai probabil, criminaliștii 
goliseră totul. 

Merseră mai departe, pătrunzând în casă. Bucătăria era la 
parter. Părea destul de pustie. Jan deschise bufetele și sertarele. 
Erau practic goale. Găsi niște tacâmuri și câteva farfurii în 
bufete. Cămara era goală. Și frigiderul. Unul dintre ochiurile de 
geam fusese înlocuit cu un plastic. 

— Probabil că poliţia a luat geamul și, cu siguranţă, a golit 
frigiderul, zise Jan. Dar restul pare ciudat. 

— De ce? 

— Hai să mergem. 

In sufragerie se aflau un fotoliu, o canapea și o măsuţă de 
cafea, din lemn. Un televizor vechi pe o banchetă. O lampă pe 
podea și un bec simplu care atârna din tavan. Dar nu erau 
covoare, nici tablouri pe pereţi, nu erau perdele și nici alte 
lămpi. 

Se opriră lângă masă. 

Emelie arătă spre ea. 

— Păi, știm ceva sigur: victima era pe aici, pe undeva. 

— Știţi cine era? 

— Nu, procurorul n-a autorizat publicarea informaţiei, dar era 
un bărbat. Probabil că nu l-au identificat încă. 

Jan se aplecă și râcâi cu un tampon de vată niște pete închise 
de pe podea. 

— Cadavrul a fost pe aici pe undeva, zise el. A fost o grămadă 
de sânge pe scândurile astea, vă zic eu. Și aici, la fel. 

Arătă spre peretele din spatele lor. Apoi se ridică; scoase un 
aparat foto și făcu niște poze. 

Treptele scârțâăiau îngrijorător, mai ales când urcă Teddy. 

La etaj, casa era și mai pustie. Cele trei cămăruțe erau practic 
goale, având fiecare doar câte un pat și o noptieră mică. 
Cearșafurile de pe paturi dispăruseră, dar jaluzelele erau încă 
trase. Și din nou: nici tablouri, nici perdele, nici alte mobile. 

— E prea gol aici, zise Jan. 

— Ce vrei să spui? întrebă Teddy. 

Era primul lucru pe care-l spusese de când coborâseră din 
mașină. 

— Poliţia nu golește de obicei locul chiar așa de tare. Nu iau 
mobila, tablourile și vesela. 

— Cred că pot să ghicesc ce înseamnă asta. 

— Și eu, zise Jan. 

Emelie se uită la tapetul cu flori. Părea să fi fost acolo de când 
fusese construită casă, cu cel puţin 100 de ani în urmă. 

— Locul ăsta nu pare să fi avut rolul unei case obișnuite, zise 
Teddy. Nu-i nici măcar un aspirator în debaraua de jos. 

— Staţi, zise Jan. 

Se aplecă. Erau din nou în antreul îngust. Emelie se trase în 
bucătărie ca să nu se atingă de Teddy. 

De data asta, Jan nu mai scoase niciun tampon de bumbac. 
Luă în schimb o lanternă. 

Se lăsară pe vine. Capetele lui Teddy și Emelie se aflau la 
câţiva centimetri unul de altul. Cu mâna liberă, Jan scoase o 
lupă, ţinând cu cealaltă lanterna aprinsă. 

Lângă baza peretelui, la vreo 20 de centimetri de podea, se 
vedeau patru pete mici întunecate. 

— Ce credeți că e? întrebă Jan. 

— Murdărie? Sânge? Mâncare? 

Jan îi ceru lui Emelie să ţină lanterna, în timp ce el luă un 
tampon steril și râcâi una dintre pete. Apoi se ridică și scoase 
ceva care arăta ca un flacon. Picură niște lichid pe tamponul de 
bumbac. 

— Tocmai am adăugat ceva care se cheamă verde 
leucomalachit... ia uitaţi-vă. 

Vârful tamponului steril părea maroniu. 

— Apoi adaug puţină apă oxigenată. 

Jan picură cu o pipetă un alt lichid pe tampon. 

— Et voilà. 

Tamponul se făcuse brusc albastru. 

— Petele alea de pe perete sunt de sânge. Și reacția asta 
chimică se produce numai cu sânge omenesc. 

Emelie se aplecă și cercetă din nou cele patru pete micuțe de 
sânge. 

Jan arătă spre ele: 

— Și nici n-au vreo formă clasică. Vedeţi? Sunt mai mici în 
partea de sus, mai mari și rotunjite în jos. 

Se ridică. 

— Are cineva vreo concluzie? 

Teddy își drese vocea. 

— Forma înseamnă că au ajuns pe perete venind de sus. Ceea 
ce înseamnă că s-a întâmplat ceva violent și în antreu - nu doar 
în sufragerie. Cineva a rănit o persoană care nu era întinsă și nu 

stătea jos. Cu alte cuvinte: cineva a fost rănit aici, în timp ce 
stătea în picioare. Dar nu e mult sânge, deci probabil că n-a fost 
fatal. 


Politia din comitatul Stockholm 


Interogatoriul informatorului „Marina”, 15 decembrie 2010 
Joakim Sundén 
Locaţie: centrul Haninge 


Notă 3 (prima parte) 


Transcrierea convorbirii 


JS: Cum te simți azi? 

M: De fapt, încă nu prea bine. Știi, dacă treci prin ce-am trecut eu, 
te pot copleși uneori amintirile vechi. In ultima vreme... Tot nu 
dorm bine... 

JS: Știu, dar tot e bine că ai venit azi. Nu știe nimeni că ești aici, 
nu? 

M: Dumnezeule, nu, categoric nu. 

JS: Bun. Continuăm de unde am rămas? 

M: Sigur, bine, îţi spuneam cum m-am întâlnit prima dată cu 
Michaela în biroul de la Clara's, nu? 

JS: Așa e. N 
M: in regulă, am început să-i ajut în 2005, spre sfârșitul verii. În 
principal seara. Cecilia și copiii urmau să mai stea la ţară încă vreo 
câteva săptămâni, până să înceapă școala. 

Michaela a făcut tot ce-a putut să mă învețe, deși știam deja de la 
serviciu cele mai multe lucruri. Am înființat și am înregistrat firme, 
am inventat descrieri de companii și sedii. Am găsit adrese, am 
produs pe bandă rulantă parolele de unică folosință care se 
foloseau pe vremea aia, autentificări pentru digipass și autorizaţii, 
am ţinut contabilitatea și m-am ocupat de formalităţi. Nu mi-a 
trebuit mult să-mi dau seama că Sebbe nu era beneficiarul final și 
că lucram de fapt pentru altcineva. După câteva săptămâni, Sebbe 
a hotărât să merg și eu la o întâlnire cu un director de bancă din 
Handelsbanken. Era prima dată când aș fi fost... paravan pentru ce 
făceam. j 
Dar în clipa când am văzut-o pe Michaela, m-am îngrijorat. În 
mașină ne aștepta Maxim. Nu poţi să mergi la o întâlnire cu un 
manager de bancă serios arătând așa cum arăta ea - în blugi super 
strâmţi și un tricou deschis care era așa de decoltat, că sânii ei falși 
păreau că stau să țâșnească în orice clipă, plus niște tocuri așa de 

înalte că nici măcar ea - și presupun că era obișnuită cu ele - nu 
putea să meargă ca lumea fără să se sprijine de ceva. 

JS: Cine e, de fapt, Michaela? 

M: Aăă, nu vreau să discut despre asta chiar acum. 

JS: Are o relaţie cu Sebbe? 

M: Categoric nu. Nu se prea îngrămădesc femeile la unul ca Sebbe. 
JS: Dar tu și Michaela? 

M: Ce legătură are asta? 

JS: Sunt doar curios. 

M: Ti-am promis că o să fiu meticulos și o să-ţi spun tot. Și așa o să 
fac. 

JS: Deci nu-ţi plac femeile care arată așa? 

M: N-am zis asta. Dar totdeauna mi-am propus să-i fiu credincios 
soţiei mele de-atunci. Nu prea vreau să mai discut despre chestia 
asta cu Michaela. Asta-i situația. O să spun însă că în momentul în 
care am văzut-o în stradă în ziua aia, am zis: „Probabil că ar fi mai 
bine să-ţi găsim altă bluză sau vreun soi de eșarfă”. 

S-a uitat la mine de parcă i-aș fi sugerat să-și facă schimbare de 
sex. 

După un sfert de oră, eram în biroul managerului băncii. Michaela 
vorbise nervoasă la telefon, în iugoslavă sau ce-o fi fost, și apoi 
dăduse fuga la un magazin de lux. Se întorsese după zece minute, 
purtând o bluză închisă la gât. In jurul gulerului avea niște pietricele 
care străluceau ca niște cristale. Ca să fiu sincer, nu eram convins 
că era mult mai bine decât ce avusese pe ea înainte. 

Oricum, încăperea nu era chiar dichisită. De ghișeele aflate la 
câţiva metri ne despărțeau doar niște pereţi de sticlă. 

Managerul băncii s-a prezentat drept Stig Erhardsson. Părea agitat 
și, când și-a atârnat haina, am văzut că avea pete mari de 
transpiraţie la subraţ. 

După câteva politețuri, am preluat eu discuţia. 

— Am venit din partea companiilor Power Work Pool și Power 
Kitchen Pool, iar firma noastră e condusă de oameni care lucrează 
deja de zece ani pe piaţa de resurse umane. Scopul PWP, așa cum 
ne spunem noi, este să asigure forța de muncă pentru companiile 
de construcții și pentru șefii din industrie în tot sud-estul Suediei. 
PKP activează în industria de catering. Compania-mamă din Suedia 
se numește Power All Pool. Mai avem și alte firme, dar vrem să 
vedem cum merg lucrurile cu dumneavoastră înainte să trecem și 
la celelalte. 

Stig își făcea de lucru cu pixul. 

N-aveam nicio problemă să-l citesc - anii în care încercasem să 
interpretez expresia oamenilor la mesele de poker aveau anumite 
beneficii. Omul nu voia decât să scape de-acolo. 

— Foarte bine, și acum aţi vrea să folosiţi serviciile noastre, dacă 
înţeleg eu bine? a întrebat el repezit. 

— Exact. Avem trei companii care au nevoie de conturi pentru 
tranzacţii, conturi de business și conturi de salarii. 

— În regulă, bine, putem rezolva imediat. O să vă prezint Gabriellei 
Hernandez. Poate să vă ajute cu toate actele și o să fie persoana 
dumneavoastră de contact la bancă. 

— Grozav. Mai e ceva ce aș vrea să discutăm. E destul de important 
pentru noi. 

l-am explicat lui Stig Erhardsson că principalul proprietar și o parte 
din activitate își aveau sediul în ţările baltice, i-am spus că ne 
ocupam de o oarecare restructurare internă și aveam strategii 
pentru reducerea obligațiilor fiscale. 

Stig a dat din cap. 

Mi-am zis așa: Nici măcar nu întreabă cine e principalul acţionar, n- 
a cerut să vadă niciun registru de acţionari, n-a cerut nicio 
informaţie despre activitatea de până acum a firmei. Se 
mulțumește cu ce-i spun eu. Nici măcar copii după actele noastre 
de identitate n-a cerut. Inainte să încheiem întâlnirea, a deschis ușa 
și a chemat-o pe Gabriella, noua noastră persoană de contact. 

Mai târziu, în mașină, cu Maxim, Michaela a rânjit. 

— l-ai văzut petele de transpiraţie de la subrat? 

— Da, era stresat. 

— Are și o mașină frumoasă, a râs Maxim. 

— O mașină frumoasă? am întrebat eu. 

— Trebuie să-i abordezi când au altceva pe cap, a zis Michaela. l- 
am tamponat acum o oră Mercedesul Benz CLS 350 AMG. Era în 
parcarea subterană de la centrul comercial. După aia i-am chemat 
pe polițai. Probabil că au sunat să-i dea vestea proastă chiar înainte 
să discute cu noi. 

— Ce dracu' spui acolo? 

— ți plac mașinile? Era chiar frumoasă: vopsea metalizată, roţi de 
18 inchi, finisaj interior cu lemn, 270 de cai-putere. A cumpărat-o 
alaltăieri. Așa e, Maxim? Maxim bătea darabana la volan. 

— Vrlo fino”, a zis el. 

Pe drumul înapoi către casa noastră de la ţară, a început - dacă 
scuzi limbajul - să plouă în draci și am rămas blocat în trafic. 
Aveam de gând să ne întoarcem la Stockholm lunea următoare. 
Totul urma să revină la normal - cel puțin pentru Cecilia, Benjamin 
și Lillan. Imi aduc aminte că l-am sunat pe Viktor din mașină, pentru 
că voiam să-i povestesc despre beleaua în care mă băgasem. Abia 
se mutase la Skâne, dar poate că avea cum să mă ajute să găsesc 


15 Foarte drăguţ (în sârbă în orig.). 

o cale de ieșire. Ploaia lovea în mașină ca un foc de armă 
automată. 

— Heeei, Matty, băiete. 

Părea fericit... 

— Se pare c-o duci bine. 

— Aha, e oarece soare pe-aici. E altfel decât pe-acolo. 

— Plouă cu bulbuci. Ce faci? 

— Culeg afine. Vin niște prieteni mai încolo. 

Traficul începuse, în sfârșit, să se deblocheze. Ploaia nu se ostoise. 
— Aha, ascultă, voiam să vorbesc ceva cu tine. 

Am auzit o altă voce în fundal. 

— Sigur, a zis el. Dar acum e Fia cu mine. 

Aglomeraţia se rărea. Am apăsat pe accelerator și am luat-o după 
mașina din faţă. 

— Te sun mai încolo, am zis. 

Viktor a părut ușurat. Puteam să-l văd dând din cap în direcția 
nevesti-sii, făcându-i semn că discuţia nu mai durează mult. Habar 
n-avea încotro mă îndreptam în momentul ăla. 

O fracțiune de secundă, mi-a trecut prin cap un gând teribil de 
sumbru. 

In ploaie: trebuie să-mi desfac centura, să trag brusc de volan, să 
intru în zidul de piatră de pe marginea drumului. 

În ploaie: cum suprafața alunecoasă mi-ar explica moartea. 

In ploaie: cum ar șterge sângele unui personaj tragic. 


Nota continuă pe altă pagină. 
14. 


Isak avea căștile pe urechi. Erau negre, cu un „b” roșu 
inscripţionat pe ele: Beats by Dre. Nikola voia și el o pereche, 
dar erau prea scumpe pentru cineva care tocmai stătuse un an 
într-o instituție pentru delincvenţi minori. 

Numărul Unu mânca. 

Numărul Unu mânca și avea căștile pe urechi. 

Singurul sunet pe care-l auzea: clefăitul șefului. ` 

Nikola era încă în picioare. Nu știa dacă se poate așeza. Il 
aștepta pe Isak să ridice privirea. Sau măcar să dea vreun semn 
că ar ști că Nikola se află în încăpere. 

Isak: țeastă rasă, burta strivita de marginea mesei, deși 
împinsese scaunul în spate. Vulturul siriac tatuat pe antebraţ. 
Deși nu era, de fapt, chiar un vultur. Chamon îi spusese: era o 
torță, sau poate un soare, cu aripi. „Vulturul trebuie să fie roșu, 
pentru tot sângele care-a fost vărsat. Am fost persecutați secole 
de-a rândul”. Glasul lui Chamon fusese serios. Vorbele 
prietenului său îi amintiseră lui Nikola cum se pornea bunică- 
său, când începea să vorbească despre războiul din ţara lui. Dar 
nu era războiul lui Nikola. Și nu era nici ţara lui, indiferent ce 
spuneau democraţii suedezi. 

xxx 

Trecuseră câteva zile de la întâmplările din club: bărbaţii 
mascaţi care dăduseră buzna înăuntru și luaseră banii, care-l 
împușcaseră în picior pe omul lui Metim. 

Yusuf îi ceruse lui Nikola să vină singur la Steakhouse Bar. 
Toată lumea știa că lsak avea o masă în sala asta, la 
restaurantul ăsta. Că aici își lua masa. Că aici își ţinea întâlnirile. 

Senzaţia din stomac: de rahat. 

Atmosfera din încăpere: foarte, foarte de căcat. 

De când se întâmplase, Nikola stătuse acasă, în pat. Nu 
îndrăznise să iasă. Nu îndrăznise nici măcar să sune pe cineva, 
temându-se de ce ar fi spus Yusuf sau Chamon. Înspăimântat de 
interceptările poliţiei. 

Dar apoi sunase Isak. Când se întâmpla asta, veneai. Chiar 
dacă ar fi putut fi sfârșitul. 

e 

La Steakhouse Bar era întuneric pe dinăuntru. Pereţii și 
podelele erau negre, acoperite cu chestii  Tex-Mex:€ 
contrafăcute: cranii de bizon, cactuși de plastic, niște sombrero 
și niște chitare albe idioate care arătau mai mult ca niște tobe 
cu coarde. De obicei, în weekend era mai multă lume. 

In prima sală, cea de la stradă, erau opt mese cenușiu-închis. 
Lângă ferestre erau șase separeuri, cu câte două canapele 
așezate faţă în faţă. Și peste toate: un bar purpuriu, model XXL. 

Incăperea următoare era mai drăguță. Șapte mese rotunde, 
cu feţe de masă albe. Scaune cu perne de piele grena și podea 
de lemn care scârțâia în timp ce Nikola se îndrepta spre Isak. 


16 Elemente cu caracteristici culturale mexicane și originare din sud-vestul Statelor 
Unite. 

Erau singuri. Yusuf îl întâmpinase pe Nikola la intrare, îi luase 
telefonul și apoi îl împinsese înăuntru. Ușa se închisese. 

Oare acum se terminase? Oare Isak o să-i spună câteva vorbe 
de rămas-bun alese cu grijă și apoi o să-i ceară să urce în 
mașina lui Yusuf? Să conducă peste Podul Brooklyn prin ploaia 
torențială. Să-l dea la pești. Să petreacă două ore săpând în 
balastiera de la Tuvângen și apoi să rămână în picioare pe 
marginea gropii, cu ochii închiși. Așteptând să vină glonțul. 

Idioţii ăia crezuseră probabil că or să fie cel puţin 300.000 
bani gheaţă. Sincer, totuși: trebuia să te cauţi la cap dacă îţi 
imaginai că 300.000 merită să-ţi asumi riscul ăsta. Poate că se 
gândiseră că or fi mai mult de-atât. Că Isak o să ceară o sumă 
mai mare. Probabil că-l urmăriseră pe unul dintre mesageri - 
sperând că avea toţi banii - și apoi bătuseră pur și simplu la ușă. 

Așa că marea întrebare era: Cine le dăduse codul? Era vreun 
trădător printre ei? 

O bătaie normală. Patru scurte. 

Isak își scoase căștile și împinse deoparte farfuria. 

— Ai încercat antricotul de-aici, cotletul? 

— Nu. 

— Vino încoace. 

Șeful tăie o bucată de carne. Era clar că voia ca Nikola să 
rămână în picioare. 

— i se zice Omul cu Biblia, da? 

— Uneori. 

— Îţi trebuie biștari? 

Nici măcar nu-l întrebase cum se simte. 

— Nu, nu neapărat. 

— Ai nevoie de ajutor? 

— Nu, ce vrei să spui? 

— Ai fost plecat o vreme. 

— Am fost la Spillersboda. 

— Am auzit că băieţii au sărbătorit cu tine. 

— Maa, a fost destul de drăguţ. 

Isak se scărpină în ureche. 

— Ce face Teddy... Björne? 

Isak și Teddy. Prieteni waaaay back”. Nikola nu credea că se 
văzuseră în ultimii zece ani, nici cât fusese Teddy la închisoare, 
nici după aia. Dar orișicât. 

— E bine, și-a găsit casă. Lucrează pentru o firmă de 
avocatură. 

Era plăcut să vorbească despre Teddy, sau Björne, cum era 
evident că-i zicea Isak. 

— N-are nicio noimă. Bjorne să lucreze ca un oarecare. Să 
plătească impozite. Să muncească din greu pentru altcineva. 
Vechiul meu prieten, omul care n-a dat niciodată înapoi, care 
avea totdeauna o armă ascunsă în toaletă, pentru orice 
eventualitate, care trișa totdeauna statul cu milioane... are 
serviciu? 

— Mda, nu știu... 

— Ai și tu aceleași gene ca el? 

Nikola auzea muzica din încăperea de-alături. 

— Dacă n-ai fi nepotul lui Teddy, te-aș plesni, te-aș da afară în 
şuturi și i-aș zice lui Yusuf să te ducă în pădure. Să pună mâna 
pe-o bâtă de baseball și să-ţi facă genunchii chiseliță. Inţelegi? 

Isak bău ultima gură de cola din pahar. 

— Ticălos mic și prost ce ești! Ai dat-o-n bară. Cum dracu’ ai 
putut să-l lași să fugă? De ce nu l-ai împușcat pe nenorocitu’ 
ăla? Avea arma chiar în mutra mea. 

Gura lui Nikola: uscată, de parcă tocmai fumase o țigară 
gigantică de iarbă în foaie de trabuc. Nu putea să scoată niciun 
sunet. 

— Jur, le-aș fute muma-n ochi... continuă Isak. 

Nikola se simţi ușurat: măcar șeful nu credea c-ar fi și el 
implicat. 

— ... așa că acum, răhățel ce ești tu, trebuie să rezolvi cu 
banii lui Danny. Pagubele. Nemernicii ăia au fugit cu geanta cu 
150.000 în ea. Ințelegi? 

Nikola nu putu decât să răspundă: 

— Mda. 

— Și l-au împușcat în picior pe omul lui Metin, la 20 de 
centimetri de sculă. Trebuie plătit și pentru asta. Așa că mai 
sunt încă 100.000. Asta înseamnă că trebuie să-mi aduci 250 de 
miare. Înţelegi? 

Nikola răspunse mormăind ceva. 

— Și încă ceva, zise Isak. Trebuie să afli cine erau nemernicii 
ăia. Întâi am crezut că era Metim - dar după aia a fost împușcat 
omul lui. După aia, m-am gândit că trebuie să fie Danny - dar el 
ar fi primit oricum banii. Așa că acum n-am nicio idee. Fă ce 

vrei, cum vrei. Eu vreau doar numele. Ai priceput? După aia pot 
să uit că te-ai purtat ca o minunăţie fără coaie. 

Afară, în stradă, i se învârtea capul mai rău decât după primul 
joint de om liber. 

Era suficient de greu cu banii. 

Dar să afle cine fusese atât de nebun, încât să-l atace pe 
Numărul Unu: cum ar fi putut avea Nikola vreo șansă? Era 
terminat. Totuși, cumva, trebuia să-și recâștige poziţia. Dacă 
sfârșea căpătând o reputaţie proastă, putea la fel de bine să 
plece din ţară. 

Habar n-avea ce să facă. 

— Nicko. 

Cineva îl strigase pe nume. Cercetă strada. Piața era aproape 
pustie. Tribunalul din depărtare arăta de parcă s-ar fi legănat. 

— Nicko, aici. 

Era o fată, cu ochelari de soare, deși soarele apusese. 

— Nu mă mai ţii minte? 

Și apoi își dădu: Paulina. Fata care băuse vin cu prietenele ei 
în parc. Fata pe care o cunoscuse la petrecerea din prima lui 
seară în libertate. Care îl întrebase dacă bunică-su îi citea din 
clasici. 

— Mda, hei. Cześć’! 

— Ai învăţat poloneză? A fost rapid. 

Nikola: cu mintea varză. Întâi, efortul de a sta în faţa lui Isak. 
Ultimatumul. Condiţiile. Și acum, Paulina. Nu știa cum să se 
descurce cu toată situaţia asta. Voia doar să se ducă acasă și să 
se bage în pat. 

Dar, în același timp: voia să rămână aici, să stea de vorbă cu 
ea. 

— Sună ca limba sârbă, zise el. 

— Vrei să mergem pe undeva? Am putea să ne ducem la 
Stanley's. 

Pană de curent. Era pe punctul să facă scurtcircuit. 

Voia. Nu putea. 

Dorea. Nu reușea. 

Încercă să zâmbească. 

— Altă dată. Cu altă ocazie ar fi grozav. 

— În regulă, atunci o să-ţi cer numărul, ca să vorbim la un 
moment dat. 


18 Bună (în poloneză în orig.). 

Acasă, mai târziu. 

În cadă. 

In bucătărie. 

În pat. 

Pulsul îi bubuie într-o venă de la tâmplă. 250 de miare. Bum. 
Să găsească doi ucigași plătiţi nebuni. Bum. 250 de miare. Bum. 
Doi ucigași plătiți săriţi de pe fix. Bum. 

Nu putea s-o lase pe Linda să-l vadă plângând. 

Cum mama naibii o să rezolve asta? 

Linda se întoarse la ora opt. Recunoscu zgomotele din hol, 
bufnitura genţii lăsate jos. Scârțâitul ușii de la șifonier când își 
agăța haina subțire. 

Își încuiase ușa - nu putea vorbi acum. 

Trecură ore întregi. _ 

Încercă să joace ceva pe telefon. Încercă să doarmă. 

Nimic nu mergea. 

Îl sună pe Chamon. 

— Hei, frate. 

— Hei. 

— Care-i treaba? 

— Nu mare lucru. 

— N-am mai vorbit de ceva vreme. 

— Nu. 

— Suntem în regulă? 

— Nu. 

— De ce? 

— Yusuf zicea că vrea Isak să discute cu tine. Că ar trebui să 
mă ţin deoparte. 

— Am vorbit azi cu Isak. 

Nikola auzea jocurile video în fundal. Chamon era probabil 
acasă. Ca de obicei, se juca. 

— Deci aţi vorbit? Ce-a zis? 

— A zis că am dat-o-n bară când i-am lăsat să plece și fin'că 
nu l-am împușcat pe ăla în spate. Dar încă mai sunt în cărți. N-o 
să mă dea afară. N-o să-mi facă nimic rău. Mă rog, nu încă. 

— Rahat, frate, asta-i grozav. Nicko, mă bucur. 

O senzaţie plăcută. Căldură în suflet. 

— Dar e o șmecherie. Trebuie să scot 250 de miare într-o 
lună. 

— Ah, rahat. 

— Stai, că nu-i tot. Trebuie să aflu și cine erau idioţii care au 
luat banii. 

— Și cum ai putea să faci așa ceva? 

— Habar n-am. Dar trebuie s-o fac. O să-i găsesc și am o idee. 

Nikola minţea. Habar n-avea cum o s-o facă, dar ce altceva 
putea să spună? 

— Ascultă, Nicko, nu ești de unul singur, zise Chamon. 

Liniște în fundal. Probabil că oprise jocul. 

— O să te ajut. Tu ești aho a/ meu. 

Nikola simţi și mai multă căldură. 

Chamon: un prieten adevărat. 

Un frate. 


15. 


Soarele strălucea, iar cerul era albastru. Absolut toţi locuitorii 
din Stockholm păreau că vor să stea pe terasele cafenelelor și 
restaurantelor, înfășuraţi în pături, deși tot tremurând, și să 
pretindă că a venit deja vara. 

Teddy citise toată hotărârea judecătorească declarativă de 
deces de la Agenţia fiscală. Pe scurt: Mats fusese înregistrat de 
o cameră de supraveghere când sărea de pe puntea superioară 
de la pupa navei - nivelul opt pe M/S Viking Mariella, unul dintre 
feriboturile mai mici ale companiei Viking Line. De la 12 metri 
deasupra apei, mare agitată, aproape furtună (un vânt de 75 de 
kilometri la oră), bilet de adio, căutări zadarnice cu bărci de 
salvare a doua zi. Un diagnostic precaut, coroborat cu 
declaraţia: Mats Emanuelsson a prezentat semne de depresie 
profundă. Restul documentelor reprezentau variaţiuni pe 
aceeași temă. Funcţionarii de la Fisc consideraseră de cuviinţă 
să ia o decizie imediată, bazată în principal pe condiţiile meteo: 
In lumina circumstanțelor, se va considera că Mats Emanuelsson 
este decedat. 

El, Emelie și Jan discutaseră în mașină cu o zi înainte, pe 
drumul de întoarcere din Värmdö. 

Puteau să analizeze sângele pe care-l găsiseră? Asta era, în 
definitiv, marea întrebare: Cine era bărbatul mort? 

— Cum ai putea să te aperi de acuzaţia de crimă, când nu știi 
nici măcar cine e persoana care a murit? întrebase Teddy. 

Jan rânjise larg. 

— De fapt, care dintre voi e avocatul? Totuși, e o întrebare 
foarte bună. O să analizez sângele. Să vedem dacă găsesc vreo 
corespondenţă. 

— Mai putem face și altceva? întrebase Emelie. 

Teddy se gândise: știa așa de puţine. 

— O să așteptăm și o să vedem, zisese el. Mai devreme sau 
mai târziu, o să apară raportul preliminar. Dar tot mai sunt o 
mulțime de lucruri pe care le putem face acum. 

e 

Teddy luă legătura cu Dejan și-l întrebă dacă are timp să se 
vadă. Vocea lui Dejan era de-a dreptul piţigăiată. Totdeauna 
făcea așa când era entuziasmat. Propuse imediat o bombă din 
Flemingsberg. 

Se întâlniră câteva ore mai târziu. Se salutară unul pe celălalt: 
rotirea braţului, hanas/ap - o strângere de mână puternică. Nu 
ca suedezii: o strângere de mână flască și o privire timidă în 
ochi. Teddy trecu direct la subiect: 

— Uite, Dejan, știu că nu-ţi place să vorbești despre zilele de 
demult, dar știi pentru ce am fost închis. 

— Sigur, frate. 

— N-am întrebat niciodată înainte, dar ce știi despre tipul pe 
care l-am înhăţat? 

— Nimic. Sincer. Nu mai multe ca tine. 

— Ne-au spus că era plin de bani, c-o să primim și noi o parte 
din alea trei milioane. Au zis că de-asta stătea la hotel, ţi-aduci 
aminte, când îl urmăream, că stătea la hotel? 

— Rahat, Teddy, sigur că-mi aduc aminte. M-am gândit tot 
timpul cât ai fost închis. Și înțeleg dacă ești pornit, dar trebuie 
să uiţi de asta, frate. Ce-a fost, a fost. 

— Dar ce știai despre el, poţi să-mi spui? 

— Ți-am zis, nu mare lucru. 

— Ştiai că era jucător de cărţi? 

— S-ar putea să fi pomenit Ivan ceva. Probabil de-asta avea 
grămezi de bani. Dar știi, s-a dus naibii totul. Păcat că nu poți 
să-l întrebi pe Ivan, dacă chiar vrei să știi. 

Teddy luă o înghiţitură zdravănă de bere. Ivan era cel care le 
spusese ce să facă. Era cel care le spusese să-l înhaţe pe Mats. 
Dar murise cu șase ani în urmă. Cancer pulmonar, se pare. 

— Doar răscumpărarea o voia Ivan? 

Dejan scoase ghemotocul de snus din gură și-l lipi sub 
tejgheaua barului. 

— Mda, lisuse, ai auzit tu altceva? Adică, noi doi n-am făcut 
niciodată treabă pentru altceva în afară de biștari. 

După ce plecă, Teddy îl sună pe Loke. 

Loke: hacker de primă mână, dar ajunseseră să se cunoască 
la închisoarea Hall. Loke făcea doi ani pentru distribuţie de 
fișiere - information wants to be free!” și alte rahaturi. Ciudat 
era că închiseseră un maniac pasionat de calculatoare de 27 de 
ani, cu braţe albicioase și subţiri și puţin sâsâit laolaltă cu 
distribuitori de droguri, oameni din diverse bande și criminali cu 
acte-n regulă, dar asta era situația. 

Oricum, lui Teddy îi plăcea băiatul. Loke îl făcuse „ratat bășit” 
pe unul dintre deţinuţii nou-veniţi - Ibbe Salah. Problema era că 
Salah - în afara faptului că era închis pentru vătămare gravă și 
infracţiuni armate grave - era Sergeant al Arms? în banda 
Scorpions Sweden. 

Pătrunseseră cu forța în celula lui Loke și-i ziseseră direct: 
„Dai 100 de miare și uităm de asta”. Dar Loke refuzase, crezând 
că poate să scape cu vorba bună, așa cum aproape că reușise 
să atragă de partea sa opinia publică suedeză în timpul 
procesului. 

A doua zi, cineva i se căcase în mâncare. 

După încă o zi: cineva îl călcase pe picior așa de tare, că-i 
zdrobise degetele. 

Până într-a treia zi, începuse să priceapă mesajul: cineva se 
strecurase în celula lui și îi pusese un cui cu vârful în sus în 
saltea. 

Până la urmă, se adunaseră cu toţii în camera lui Teddy. 
Salah, Loke, Teddy și doi dintre oamenii lui Salah. Teddy era 
veteran în aripa lui de închisoare. Toată lumea știa că e un om 
de onoare. Până la urmă, a rezolvat în așa fel, încât Loke a plătit 


1% Informaţia vrea să fie liberă (în engl. în orig.). 
20 Persoană numită pentru menţinerea ordinii într-o organizaţie legislativă, judiciară 
sau socială (în engl. în orig.). 

5.000 în contul membrilor Scorpionilor și, astfel, problema a 
dispărut. 

Teddy crezuse că Loke o să fie pornit și supărat - dar adevărul 
era exact invers. Din ziua aia, Loke Odensson îi fusese loial fără 
greș. 

— İn regulă, dragule, strigă Loke în telefon când își dădu 
seama că e Teddy. 

— Hei, frate, spuse Teddy. Trebuie să te întreb ceva. Tii minte 
când l-ai verificat pentru mine pe Mats Emanuelsson? 

— Da. 

— M-am tot gândit. Poţi să-l mai verifici o dată? Chiar făcea 
parte dintr-o rețea scârboasă, cu toate chestiile alea? 

Loke părea fericit, ca de obicei. 

— O să văd ce reușesc să aflu. 

Teddy se duse iar la Cecilia. Intrebă dacă poate să arunce o 
privire în camera lui Benjamin. Intrebă dacă știa ceva despre 
Topstar. 

— Aş vrea să te pot ajuta, dar habar n-am. Mats avea o viață 
separată ca jucător, iar eu nu știam nimic despre ea. 

Dar tot o întrebă. Numele prietenilor, șefilor, colegilor lui 
Mats. Cecilia răspunse cât de precis putea. Teddy îi ceru să 
revină asupra tuturor detaliilor pe care le știa despre răpire. 

Cecilia stătea în picioare lângă chiuvetă și începuse să toarne 
cafea, exact ca data trecută când fusese acolo. li întoarse 
spatele. Demonstrativ. 

— Nu vreau să mai vorbesc despre ce i s-a întâmplat lui Mats. 

Inainte să plece, Teddy îi ceru să-l lase să arunce o privire la 
subsol. 

— De ce? 

— Ştii că încerc să dau o mână de ajutor. Am găsit niște 
lucruri interesante în geanta aia a lui Benjamin. Așa că mă 
gândeam că poate la subsol... 

— In regulă, bine. Avem cel mai mare spaţiu la subsol din 
toată clădirea, iar copiii mei refuză să mă lase să-l golesc, așa 
că n-o să poţi să dai vina pe nimeni altcineva. Sunt nostalgici. 

Avea dreptate. Spaţiul lor era neașteptat de mare pentru un 
apartament. Și era o debandadă totală, tot felul de lucruri care 
umpleau boxa până la pereţii despărțitori din plasă. Teddy 
scotoci printre haine de iarnă, costume de karate, schiuri, saci 
cu pământ și abajururi. Grămada incredibilă de lucruri pe care 

suedezii ăștia obișnuiți le ţineau în spaţiile de depozitare era o 
nebunie - erau ca niște veveriţe: adunau lucruri fără niciun 
motiv real. Găsi o cască veche care arăta de parcă ar fi fost din 
al Doilea Război Mondial, un costum de înot de neopren și o 
colecţie de cuțite de vânătoare. Deschise câteva genţi cu 
echipament de fotbal, coșuri cu chestii de înot și cutii cu jucării 
vechi. Într-una dintre ele, găsi un pistol cu aer comprimat. 

O întrebă pe Cecilia despre cuțite, armă și cască. 

— Sunt lucrurile lui Benjamin, spuse ea repede. Colecţiona 
lucruri de-astea când avea vreo 14 ani. 

Teddy încercă să distingă un tipar. Răpirea - prădătorul care 
voia computerul - jocul de cărți - sinuciderea - bănuielile de 
acum la adresa lui Benjamin. Dar mintea îi era tot pustie, ca un 
cer fără nor. li mulţumi Ceciliei și se îndreptă spre casă. In seara 
aceea, îl sună Loke. 

— Scumpete, eu sunt. 

— Ai găsit ceva? 

— Nu tocmai, dar nu mai sunt la fel de sigur ca înainte. 

— De ce? 

— Adică nu-s sută la sută sigur că Mats însuși făcea parte din 
rețea. Dar pe computerul lui erau fișiere legate de niște indivizi 
scârboși care le-o trag unor copii, asta-i sută la sută. Așa că, 
sincer, probabil c-ar trebui să retrag o parte din ce ţi-am zis 
înainte. Nu pot să fiu sigur că aceeași rețea a fost și în spatele 
răpirii. 

— In regulă, mersi. Mai e vreo cale să afli mai multe despre 
ei? 

— AŞ avea nevoie de acces la computer sau de o copie a 
hardului. 

— Bine, în regulă. Mi-au confirmat și alţii că se pare că noi, 
dacă înţelegi ce vreau să zic, computerul îl voiam. 

— Poate, dar tot cred că am mers puţin prea departe cu ce- 
am zis data trecută. 

— In regulă. Incă ceva. Topstar: poţi să verifici dacă e vreun 
club cu numele ăsta în Stockholm? Sau dacă a fost vreunul? 

Loke plescăi din buze. 

— Drăguţă, asta-i chiar pe gustul meu și sună mult mai puţin 
sinistru decât computerul ăla. O să pescuiesc după club. Să 
vedem ce reușesc să găsesc. 

Riche: distins, stilat, locul potrivit să vezi lume. De generaţii 
întregi, /ocu/ din Stockholm unde să ieși la prânz, iar seara: 
eternul bar numero uno. 

— Arăți ca un nenorocit de mumintrolf!, zise Jossan, 
îmbrăţișând-o pe Emelie când se întâlniră la Riche la prânz. 

— Ce vrei să zici? 

— Albă ca hârtia, albă ca laptele, cum vrei tu. E totul în 
regulă? Nu prea pare. 

N-o mai văzuse pe Josephine de câteva zile. Emelie: din nou 
copleșită de muncă la serviciu. Începuse un nou dosar. Trebuia 
să pună cap la cap niște acorduri privind calitatea serviciilor 
pentru un operator de telecomunicaţii. 

Jossan: ocupată cu negocierile-maraton dintre Cross Port 
Dynamics Ltd. Și niște fonduri de capital de risc importante care 
voiau să obţină intrarea în companie. Plecase în Luxemburg încă 
de săptămâna trecută, luptându-se 18 ore pe zi pentru un client 
irascibil care era și mai tânăr decât ea. 

Emelie nu se simţise niciodată chiar așa de confortabil la 
Riche, dar Jossan îl sărută pe obraz pe șeful de sală, își așeză 
geanta Chloe pe umăr și intră grăbită, de parcă ar fi fost 
restaurantul ei. 

Paharele erau atârnate în cerc deasupra barului - garantau 
succesul într-un așa-zis „bar de divorțuri”. Anders Timell, 
proprietarul restaurantului, alerga de colo-colo cu părul în 
dezordine, pupând oamenii ca un nebun. Interiorul era destul de 
luminat, dar zgomotul și zumzetul erau cele de la miezul nopții. 

Riche: Emelie identifica doar cele mai cunoscute feţe din elita 
financiară, dar cu siguranţă mai erau mulţi alţii. Manageri de 
fonduri private de investiţii, analiști, investitori în fonduri de risc. 
Și apoi mai erau și obișnuitele celebrităţi: Viggo Cavling, Sven 
Hagströmer, Tintin von Thulin, Jonny Johansson și, bineînțeles, 
Magnus Uggle. Plus Douglas Kreuger. Acesta din urmă era unul 
dintre cei mai tineri parteneri pe care-i avusese vreodată Leijon. 
Emelie puse jos meniul. 


21 Personajele principale într-o serie de cărţi și benzi desenate ale scriitorului și 
ilustratorului finlandez Tove Jansson, publicate între 1945 și 1993. Moomintroll sunt o 
familie de personaje de basm de culoare albă, asemănătoare cu niște hipopotami. 

— Ce mai faci? Cum a fost în Luxemburg? 

— Vreau să zic că e imposibil să găsești brânză quark acolo. 

— Sigur, că ai nevoie de brânza ta quark și sucul fără zahăr la 
micul dejun în fiecare zi? 

— In fiecare zi. Nu sunt eu genul de femeie care face 
compromisuri. Evită toate felurile de calorii, ăsta-i șpilul. În plus, 
sala de sport a hotelului era foarte deprimantă, așa că am 
inventat propriul meu exerciţiu Tabata?. Întâi genuflexiuni 
combinate cu flotări, apoi flotări, apoi abdomene, apoi 
genuflexiuni, apoi... 

— Planșa, apoi planșa laterală - pe ambele părți - apoi ridicări 
de genunchi cu rotaţie și, în cele din urmă, ridicări pe spate. 

Josephine lăsă și ea meniul din mână. 

— Mă cunoști, fetiţă. 

Zâmbi. 

— Dar eu simt că nu te mai cunosc. Nu-mi spui niciodată când 
e ceva în neregulă. Pentru că, să știi, îmi dau seama, ceva nu e 
în regulă. 

Despre Jossan puteai spune că nu e o grămadă de lucruri. Nu 
era nici intelectuală, nici interesată de mediu sau de 
reprezentarea sexelor în structurile de putere. Dar erau trei 
lucruri la care se pricepea mai mult decât orice persoană pe 
care-o cunoscuse vreodată Emelie: acordurile de transfer de 
bunuri, gențile Hermes și oamenii. 

Doar ca să fie sigură, Emelie își deconectase mobilul din 
reţeaua telefonică de la birou. Era o simplă măsură de 
precauţie: dacă primea un apel despre Benjamin de la 
închisoare sau de la tribunal, nu voia să treacă prin centrala 
principală. Cineva de la Arestul Kronoberg o caută pe Emelie 
Jansson. Genul ăsta de apel ar fi stârnit surprindere. Și la 
tribunal dăduse adresa de acasă și adresa de e-mail personală - 
una pe care și-o făcuse gratis pe Gmail. 

Singurul lucru de care nu se putea apăra era presa. După 
audierea de prelungire a arestului, fuseseră câteva articole 
despre crimă și în Expressen, și în Aftonbladet. 

Bărbat inconștient reținut sub suspiciunea de crimă. 


22 Antrenament de mare intensitate, dezvoltat pe baza unui studiu publicat în 1996 de 
profesorul Izumi Tabata și folosit inițial pentru pregătirea patinatorilor de viteză. 
Studiul a folosit perioade de 20 de secunde de antrenament intens, urmate de 10 
secunde de odihnă, ciclurile repetându-se timp de patru minute. 

Victimă neidentificată asasinată cu brutalitate. 

Ba chiar îi luaseră un interviu fostului ei profesor de drept 
penal, întrebându-l de ce e ţinută în arest preventiv o persoană 
în stare de inconștienţă. Din fericire, numele ei nu fusese 
pomenit nicăieri. 

— Hei, ground control to Major Tom”. E cineva acasă? 

jossan puse tacâmurile pe farfurie. Abia se atinsese de 
mâncare. 

— În afară de faptul că ai o groază de lucru și ceva nu e în 
regulă, ce mai faci? 

Emelie n-avea răspunsuri la întrebările lui Jossan. | se învârtea 
capul. 

Nu, nu se învârtea. Ardea. 

Se ridicară de la masă. Nici măcar nu băgase de seamă că 
Jossan plătise nota. 

Afară, la aer curat. 

— Hai să ieşim pe undeva altă dată, pentru că azi ești cu 
mintea în altă parte, zise Jossan. 

Emelie își dădu seama ce spusese Jossan abia după ce 
plecase. Chiar nu fusese o prietenă bună. Cu totul absentă. 
Singura vagă consolare era că Jossan putea în mod clar să 
glumească pe tema asta. 

e 

— Bun venit pasagerilor care călătoresc azi cu noi pe ruta 
spre Copenhaga. Mă cheamă Marcus și sunt conductorul acestui 
segment de tren. Fumatul nu este permis nicăieri la bordul 
acestui tren și aș vrea să vă reamintesc că este interzis și 
consumul de alcool care nu a fost cumpărat în tren. Sper că vă 
veți bucura de călătoria de azi cu SJ”. 

Fără ţigări, își zise Emelie. Nici chiar la baie. Deși merg cu 
clasa |. 

De fapt, voia doar să doarmă. Să profite de legănatul ușor al 
trenului ca să se destindă. În doar câteva ore, urma s-o vadă pe 
maică-sa. Poate și pe taică-su. 

Tatăl ei lucra ca funcţionar la Comisia suedeză pentru 
Agricultură, deși Emelie nu înțelesese niciodată cu adevărat ce 
anume făcea acolo. Nu știa decât că erau mult prea indulgenţi 


23 Referire la cântecul Space Oddity al lui David Bowie, lansat în 1969 (în engl. în 
orig.). 
24 Statens Järnvägar - compania feroviară de stat suedeză. 

când era vorba să-i dea liber în zilele lui proaste. Totuși, în 
copilăria ei, fusese în regulă în cea mai mare parte a timpului, 
mai puţin când avea perioadele lui dificile. Totdeauna o 
încurajase să înveţe bine, fără s-o preseze, și-i susținuse 
alegerile. Și el, și maică-sa fuseseră activi în mișcarea pentru 
izolarea Africii de Sud și în alte grupuri idealiste, dar implicarea 
lor politică se diminuase de mult, iar acum păreau să fie 
interesaţi mai mult de diverse tipuri de împlinire personală. 
Ideile măreţe despre lumea înconjurătoare fuseseră reduse, 
pentru maică-sa, la principii de hrană sănătoasă, conștientizarea 
nemijlocită a momentului prezent și decoraţiuni interioare. 
Pentru taică-su, se părea că nu mai rămăsese nimic în afară de 
câte un pic de tâmplărie și proastele obiceiuri legate de vinul 
roșu. 

Emelie se întreba cum or să fie următoarele zile. 

Norrköping. Linköping. Mjölby. 

Avea să ajungă în curând. 

e 

Procurorul Annika Rölén ceruse o prelungire. Cu alte cuvinte, 
voia să-l mai ţină pe Benjamin în arest încă vreo câteva 
săptămâni, cât continua ancheta poliţiei. Urma să facă analize 
ADN, să caute în continuare urme, să verifice amprente digitale, 
să-ncerce să găsească urme de praf de pușcă și fibre de 
îmbrăcăminte. Probabil că aveau să facă și o autopsie, să 
apeleze la legiști ca să analizeze rezultatele și să investigheze 
activităţile lui Benjamin în zilele dinaintea crimei. Să-i verifice 
telefonul, să controleze releele de telefonie la care se 
conectase, să-i controleze cardurile bancare. 

Cel mai important era să afle cui aparținea îmbrăcămintea din 
pădure și al cui sânge era pe ea. 

Detectivul-inspector Kullman încercase să-l mai interogheze o 
dată pe Benjamin - singurele cuvinte pe care reușise să le 
scoată de la el fuseseră: „Nu înţeleg”. În rest, zăcuse pur și 
simplu, de parc-ar fi fost mort. 

Dar Emelie își continuase propria anchetă paralelă. 

Conform înregistrărilor de la Cartea Funciară, Dag și Linnea 
Rosting îi vânduseră casa iluzoriului spaniol acum cinci ani. 
Emelie luase legătura cu ei și vorbise întâi cu Linnea. Femeia 
era mai în vârstă, era evident după voce, și-i dăduse telefonul 
soțului ei. 

Nici Dag Rosting nu știa mult mai multe. 

— Am vândut casa de vară veche printr-un agent. Era a 
familiei noastre din 1894. Poţi să crezi așa ceva? Dar pe copii 
nu-i interesa, deși era chiar pe malul lacului. Ei nu voiau decât 
să se ducă la Gumusluk în fiecare vară. 

— V-aţi întâlnit cu cumpărătorul? 

— Nu, niciodată. Va trebui să discuţi cu agentul. Agenţia care 
se ocupase de tranzacţie se numea Fastighetspartner. Emelie 
încercase să ia legătura cu agentul, dar se pare că acesta 
plecase din agenţie. Îi transferaseră apelul și obținuse numărul 
lui de telefon, dar nu-l găsi. Lăsă un mesaj, spunându-i ce și 
cum. „Mă numesc Emelie Jansson. Sunt avocat și vă sun în 
legătură cu un subiect foarte delicat, referitor la o casă din 
apropiere de Ângsvik, pe Värmdö, pe care aţi vândut- -O acum 
vreo cinci ani. Trebuie să aflu cine a cumpărat casa”. 

Spera s-o sune cât se poate de repede. . 

Mai verifică și în alte părţi. Se duse la Angsvik și bătu la ușa 
celei mai apropiate case. O vilă vopsită în galben, la vreo 400 de 
metri distanţă, la intersecția cu drumul principal. li deschise o 
femeie cu ţinută ușor dezordonată și o pereche de ţânci care 
păreau să facă ju-jitsu brazilian în antreul din spatele ei. 

Emelie se prezentă. Numele vecinei era Helena. 

— Mă-ntrebam dacă știți cine a stat în casa de-acolo. 

Femeia ţipă la fiarele din spatele ei: 

— Dacă nu vă potoliţi, nu mai pupaţi voi poveste la culcare. 

Cei doi băieţei nu părură s-o audă. Femeia se întoarse spre 
Emelie. _ 

— De fapt, nu știu. Nu prea vedem pe nimeni pe-acolo. li 
vedeam des pe doamna și domnul Rosting. Erau foarte drăguți. 

— Dar acolo mai locuiește cineva de când a plecat familia 
Rosting? 

— Așa credem. Dar, știți, e destul de bine ascunsă de copaci, 
așa că nici când te plimbi pe drum nu prea vezi înăuntru. Liliecii 
și gardul viu de lemn-câinesc sunt destul de dese. 

— Dar credeţi c-ar fi cineva acolo în mod obișnuit, că stă 
cineva acolo? 

Copiii din antreu păreau să comită violențe grave unul 
împotriva celuilalt. Emelie nu știa cum poate gândi cineva în 
hărmălaia de-acolo, dar probabil că era ceva normal în casa 
aceea. 

— Probabil că nu, zise Helena după o clipă. Dar am văzut 
diverse mașini trecând în direcţia aia. Și, când am fost astă- 
toamnă cu barca, am văzut niște oameni pe debarcaderul din 
josul casei. Bănuiesc că e doar o casă de vacanţă pe care 
proprietarul n-o prea iubește. 

— Cât de des ați văzut mașini pe-acolo? 

— Sincer, nu chiar așa de des. Nu-mi aduc aminte să mai fi 
văzut pe cineva trecând de mai mult de trei-patru ori de când 
familia Rosting a vândut casa. 

— Și numai vara? 

— De fapt, nu, dacă stau să mă gândesc. Știu sigur că o dată 
a fost iarna. 

— Știţi ce fel de mașini aţi văzut acolo, modelul, detalii de 
genul ăsta? 

— Habar n-am, dar pot să-l întreb pe soţul meu când vine 
acasă. Se pricepe mai bine la chestii de-astea. 

— Și oamenii de pe debarcader cum arătau? 

Helena se întoarse spre copii. 

— Vă rog, puteţi să tăceţi naibii puţin? 

Țâncii se uitară la ea de parcă ar fi fost nebună, apoi se 
ridicară și o zbughiră. Totuși, funcţionase: nu mai urlau. 

— Am văzut doi bărbați, continuă Helena. Și acum, că 
întrebaţi... era ceva cu ei, deși eram foarte departe, am avut 
senzaţia că... erau foarte diferiţi. 

— Diferiţi cum? 

— Nu știu. Am avut doar senzaţia că suntem de pe planete 
diferite, dacă mă-nţelegeţi. 

— Nu chiar. 

— Adică, din câte-mi aduc aminte, erau îmbrăcaţi altfel, părul, 
conformaţia... toate erau diferite. Toate. Stilul, știi, aveau un stil 
complet diferit. Asta vreau să zic. 

Din nou, Emelie habar n-avea dacă a avansat măcar un 
centimetru. Totuși, confirmase teoria lui Jan. În casa aia nu 
locuia nimeni, cel puţin nu tot timpul. Dar cineva, poate chiar 
mai multe persoane, veneau în vizită din când în când. Oameni 
care arătau foarte diferit, indiferent ce-nsemna asta. 

Emelie ceruse să vadă toate documentele pe care le mai avea 
Cecilia din perioada în care fusese căsătorită cu Mats. Voia să- 
ncerce să-l înţeleagă. Actele, documentele - specialitatea ei. 
Cecilia nu mai avea prea multe. Emelie sunase la bănci, la Fisc, 

la alte autorităţi: cu procura de la Benjamin, putea obţine acces 
la tot felul de acte suplimentare. 

Studiase notificări, declaraţii de impunere, contracte de credit 
și rapoarte financiare. Familia Emanuelsson stătuse în 
Kungsholmen şi apoi cumpărase o casă în  Alvsjâ. 
Împrumutaseră bani, ca toată lumea. Verifică din nou 
înregistrările din Cartea Funciară, se uită la declaraţii de pensie 
și istorice de asigurare. Nu găsi nimic ciudat, așa că verifică din 
nou totul în amănunt. A doua oară, începu să observe diverse 
lucruri. 

Cu vreun an înainte de răpire, Mats făcuse ipoteci noi pe 
proprietăţile familiei și luase și niște împrumuturi personale 
uriașe. Apoi, cu câţiva ani înainte să se sinucidă, începuse să 
câștige mai puţin; venitul declarat se redusese, practic, la zero. 
Sună s-o întrebe pe Cecilia. 

— Habar n-am, zise ea, dar managerul băncii noastre mi-a 
spus despre toate chestiile astea cu împrumuturile mult mai 
târziu, când eram deja divorţaţi și Mats le achitase. lar slujba lui, 
adică eu credeam că lucra normă întreagă, dar ce știu eu? îmi 
dau seama acum câtă încredere am avut. Pokerul era a doua lui 
viaţă. 

Emelie se gândi: să declari venituri practic zero și, în același 
timp, să achiţi împrumuturi enorme. Cât de bun era Mats la 
poker? 


17. 


Teddy voia răspunsuri repede. Îl sună pe Nikola. După 
Spillersboda, se văzuseră cum se cuvine o singură dată. 

Nikola și un prieten. Teddy se mai întâlnise și înainte cu 
băiatul. Chamon. Atunci, lucrurile o luaseră un pic razna, dar azi 
puştiul era calm. Se întâlniră la Espresso House de pe 
Hamngatan. Teddy își aminti de Fredric McLoud; se gândi că un 
loc ca ăsta îi adusese prăbușirea. 

Pe dinăuntru, locul arăta de parcă puseseră o bibliotecă în 
junglă, deși-ţi sărea în ochi faptul că totul era artificial. Scânduri 
de lemn pe podea, o droaie de plante de plastic peste tot, cărți 
false în biblioteci false. Totuși, fotoliile de piele erau drăguțe. 

Teddy se gândi cum invadaseră locurile de felul ăsta tot 
Stockholmul. Pe de altă parte, existau cafenele și înainte să fie 
închis, sigur că da, dar erau toate independente, unice. Acum 
abia dacă mai găseai câte una care să nu facă parte dintr-un 
lanț. Parcă lumea nu se simţea în siguranţă să bea o cafea sau 
să mănânce o negresă dacă nu erau exact la fel cu cele pe care 
le putea lua la trei străzi distanţă, de la următoarea cafenea din 
același lanț. 

Chamon și Nikola vorbeau despre lucruri familiare. Sâcâiala 
Lindei. Vorbăria lui Bojan, care-i zicea să vină cu el la biserică. 

— Nikola, trebuie să-nţelegi ce simte Linda, zise Teddy. Bine? 
Ești bărbat în toată firea acum - poartă-te ca atare. 

Era păcat că nepotul lui îl adusese și pe Chamon - vorbea cu 
mult mai agresiv când era și el de față. In plus: se întâmpla și 
altceva cu Nikola; Teddy îi citea pe faţă. Dar pentru că venise și 
prietenul lui, nu aduse vorba despre asta. 

Chamon și Nikola voiau să discute despre zilele de altă dată. 
Să asculte povești de pe-atunci. Când Teddy și Dejan furaseră 
500 de sticle de vin spumant de lux dintr-un centru de 
conferințe din Vallentuna. Când Teddy îi dăduse afară pe 
Screwbacks din Södertälje, mai mult sau mai puţin de unul 
singur. 

După o vreme, Teddy scoase pachetul de cărţi de joc pe care-l 
găsise sub patul lui Benjamin. 

— Vreo idee? Topstar. Club de jocuri de noroc, cred. Cu cinci 
până la nouă ani în urmă. Ştiţi dacă mai există și acum? Poate 
cu alt nume? 

Se holbară la el. 

— Vorbești serios? Aveam 11 ani atunci, zise Nikola. Pot să-l 
întreb pe Yusuf, totuși, poate știe el ceva. Se mai distrează câte 
un pic cu așa ceva, cam în fiecare seară. A trebuit să-l salvăm 
zilele trecute - un neică nimeni a luat-o razna. 

leșiră la aer. 

Chamon și Nikola se duceau spre oraș. 

— O să se uite la un ceas, zise Nikola, făcând cu ochiul. Lux a- 
ntâia. 

Teddy își aduse aminte. Mașina. Lanţul. Ceasul. Ce rost avea 
să ai casa ta și să poţi să-ţi iei concediu medical, dacă n-aveai o 
mașină cum se cuvine? Și un ceas dolofan la mână. 

Îl îmbrăţișă pe Nikola. Nepotul lui mirosea ca de obicei. 
Străfulgerări de memorie: prima dată când avusese grijă de 
copil. Nikola trebuie să fi avut vreo trei ani. În pat: Nikola voia să 
se-ntindă și Teddy lângă el până adormea. Așa că se-ntinsese, 
se lungise lângă el, ca să nu cadă din pat. Işi îndoise gâtul cât 
de mult putuse... răsufla încet, liniștit... temându-se că, altfel, 
Nikola i-ar lua aerul de care avea nevoie. 

Se-ntoarse. Tipul cu vindiac era din nou acolo. Teddy era sigur 
- exact același individ care încercase să-l urmărească prin 
Zinkensdamm. 

— Apropo, Nikola, am nevoie să mă ajuţi cu ceva, zise Teddy. 

Îl văzu pe Nikola îndreptându-se. Și pe Chamon. În sfârșit: o 
ocazie pentru ei să sară în ajutorul tipului care fusese cândva 
unul dintre cei mai apropiaţi de Isak. 

— Am o coadă, un poliţai sau ce naiba o fi. Îl vezi pe tipul ăla? 

e 

Porniră spre Norrmalmstorg. Jocul se inversase: în mod 
normal, Teddy era cel care-i urmărea sau îi păzea pe alții. 

Trecură de Kungstrădgârden. Cireșii din jurul fântânilor erau 
în plină floare. Era însă cel mai neîngrijit parc din Stockholm, 
ceea ce era o tâmpenie, pentru că putea fi cu adevărat cel mai 
impresionant din oraș. Nu se știe de ce, persoana responsabilă 
decisese să-l umple temporar cu corturi pline de acadele și bere 
în pahare de plastic. De parcă locuitorii din Stockholm fix de 
asta aveau nevoie, de încă un loc lipsit de originalitate unde să 
mănânce. 

Bărbatul păstra distanţa: era bun, dar nu chiar așa de bun. 
Puțin mai încolo, pe stânga, se afla Gallerian, clasicul centru 
comercial. 

Teddy coti pe Regeringsgatan. Nikola și Chamon se uitară la 
el. 

— Ce vrei să faci? 

— Doar să discut cu el, răspunse Teddy. 

Garajul Parkaden era la numai câteva străzi distanță. Când 
ajunseră acolo, se opri la ușile liftului. Se-ntoarse spre nepotul 
lui și prietenul acestuia. Le dădu câteva instrucţiuni. 

Apoi luă liftul în sus. 

Auzea pașii bărbatului în casa scării. Tipul încerca probabil să- 
și dea seama după zgomote la ce etaj coboară Teddy. 

Ușile liftului scârţâiră. Toată parcarea era plină de mașini. 

Se opri aproape de casa scărilor. 

După șase secunde, domnul Vindiac deschise ușa - ce tâmpit. 

Sări când îl văzu pe Teddy așa de aproape de el, încât aveau 
fețele la doar vreo 30 de centimetri una de alta. Tipul avea gene 
lungi, părul tuns scurt și nasul coroiat. 

În garaj nu se mai afla nimeni. Teddy: 

— Ce naiba vrei? 

Ochii bărbatului erau larg deschiși. Materialul canadienei 
foșnea. 

— Aăă... 

Și apoi se-ntoarse pe loc. Deschise ușa și o luă la fugă în jos 
pe scări. 

Rahat, acum Teddy era tâmpitul. 

Porni în goană după el. 

Tipul era, în mod evident, în formă. Teddy cobora câte patru 
trepte odată și tot nu-l ajungea din urmă. Deja rămăsese fără 
suflare. Îl văzu la câţiva metri în faţă, în casa scării. Pereţi de 
beton cenușii. 

Grăbi pasul. Tot nu era de-ajuns. Omul păstra distanța. Lui 
Teddy îi era teamă c-o să cadă. C-o să se rostogolească pe 
trepte. C-o să-și rupă gâtul. 

Acum cobora câte cinci trepte odată. 

Aveau să ajungă curând în stradă. 

Apoi, Teddy schimbă tactica. Se opri. Gâfâind ca un alergător 
la suta de metri. 

Auzi cum pașii tipului se pierdeau. 

Poate că avea să meargă totuși. Le dăduse instrucţiuni clare 
lui Nikola și Chamon. 

— Așteptaţi jos. Dacă iese și se-ntoarce la post, la birou sau 
de unde dracu' a venit, îl urmăriţi, bine? 

— Am priceput. 

— O să fie nevoie să-l urmăriţi pe rând. Ca să nu vă observe. 
Bine? 

Zâmbetul lui Nikola se întinsese practic de la o ureche la alta. 
Era cât se poate de fericit. 

Tipul cu vindiac trebuia să deschidă ușa de jos în fix șapte 
secunde. 

18. 


Ajunsese la Jönköping. Emelie și maică-sa își mâncau cina în 
tăcere. Ciudat: maică-sa era de obicei plină de întrebări și-i 
plăcea să vorbească. Și Emelie făcea conversaţie în mod 
normal. Numai pentru a-și face părinţii fericiţi. 

Dar nu și azi. Absența lui le aducea aminte de cum fusese 
înainte. 

Maică-sa pregătise cod cu cartofi fierţi, hrean și unt topit. Era 
delicios. Bucătăria arăta ca întotdeauna. Dacă la Stockholm 
lumea își renova bucătăria odată la trei ani, mama și tatăl ei 
erau exact la polul opus: „N-are rost să schimbi proiectul 
câștigător”, spunea de obicei taică-su, cu un chicotit. „Am făcut 
bucătăria asta cu mâinile mele”. 

Scânduri de lemn și suprafeţe de lucru din oţel inoxidabil. 
Dale de ceramică în spatele sobei și al chiuvetei. Bucătărie anno 
1995. Emelie avea nouă ani pe-atunci. 

Desert: fondant de ciocolată cu sos de zmeură. Maică-sa chiar 
făcuse eforturi. Emelie nu mai putea suporta: 

— In regulă, destul, spune-mi ce se întâmplă. 

Maică-sa lăsă lingura jos. 

— Nu te-a prea interesat în ultima săptămână. 

— Am fost supra-încărcată la serviciu. Știi cum e acolo 
câteodată. 

— Un telefon durează cinci minute. Puteai să suni când te 
duceai la baie. Sau nu vă lasă nici să faceţi pipi? 

— Oricum, eu nu fac. Durează prea mult. 

Emelie spera că maică-sa o să râdă. In loc de asta, ea strânse 
farfuriile și începu să le așeze în mașina de spălat, cu chipul 
împietrit. 

— O să mă duc să-l caut, zise Emelie, ridicându-se. 

e 

Jönköping noaptea. 

Era spre sfârșitul lui mai. Cerul era încă luminat. 

Merse cu bicicleta spre centru, pe  Huskvarnavăgen. 
Geamurile uriașe de la Kinnarps Arena arătau de parcă tocmai 
fuseseră lustruite. Işi aminti de toate meciurile de hochei pe 
care le văzuse acolo împreună cu taică-su. Aveau abonamente 


VP - 123 


pentru tot sezonul: în picioare, în cea mai ieftină zonă, în 
secțiunea albastră. Când era el bine dispus. 

Bicicleta era a ei, o relicvă din vremea școlii. Zornăia și 
zăngănea, dar, după ce-i umflase roţile, mergea ca o bicicletă 
de curse. _ 

Toboganul de apă din faţa piscinei era pustiu. Intr-o seară de 
primăvară din liceu: săriseră gardul și înotaseră în piscina 
exterioară. Beţi. Extaziaţi. Entuziasmaţi de viitorul care-i 
aștepta. Deși Emelie știa chiar de pe-atunci că voia să plece. 

Pe Strandgatan, lacul Vättern se întindea ca o pătură cenușie 
de-o parte a străzii. De cealaltă parte, apele lacului Munksion se 
legănau în briza serii. Era un mister: de ce lacul uriaș era 
nemișcat, în timp ce lacul mai mic clipocea? 

începu la The Bishop's Arms. Sute de beri diferite, interior cu 
tematică irlandeză, feţe de masă în carouri. Barul era pe 
jumătate pustiu. Totuși, trecu de la masă la masă, doar ca să se 
asigure. Nu era acolo. 

Merse până la Juneporten și Murphy's. Lumea părea să se 
distreze. Văzu un fost coleg de clasă, dar se-ntoarse cu spatele 
la el. Tatăl ei nu era nici acolo. 

Mai verifică niște locuri. Bombe, cârciumi, pizzerii cu licenţă 
pentru băuturi. Baruri sportive, restaurante thailandeze, localuri 
deschise la prânz care încă nu încinseseră. Majoritatea erau 
practic goale. lar el nu era în niciunul dintre ele. Știa că uneori 
se ducea acasă pe la prieteni, dar nu știa unde stau aceștia. 

În cele din urmă ajunse la O mie și una de nopţi. Localul din 
interiorul pieţei acoperite. Nu se gândise la el de la-nceput, 
presupusese că e închis. Intră. Interioare cafenii, măsuţe negre. 
Un bar care arăta parcă acoperit tot cu faianţă. 

Acolo era. Lângă peretele cel mai îndepărtat. Cu alţi doi 
bărbați, pe care nu-i recunoștea. 

Deși, într-un fel, îi cunoștea: hainele lor mototolite, obrajii 
nebărbieriţi, nasurile roșii borcănate. Păreau liniștiți, nu violenţi, 
dar volumul discuţiei arăta cât de beți erau. 

Era ora 11. Taică-su fusese acasă doar sporadic în ultimele 
zece zile. 

Înaintă încet. i 

Se concentră asupra mișcărilor pe care le făcea. Incercă să 
rămână calmă. 


VP - 124 


Cârciuma era pe jumătate plină. Muzică venind încet din 
boxe, medie de vârstă considerabil mai ridicată decât în locurile 
unde mergea ea de obicei când venea acasă. 

Se opri la masa lor. Suporturile pentru băuturi făceau reclamă 
la berea Mariestads. Ținea mâinile în buzunare. Era foarte 
calmă. 

— Tată, zise ea cu voce limpede. 

Nicio reacţie. 

Din nou: 

— Tată. 

Unul dintre bărbaţi ridică privirea. Avea ochi roșii. Dinţi 
stricaţi. Îi făcu semn cu cotul tatălui ei. 

Tatăl lui Emelie se lăsă pe spate și-i întâlni privirea. O văzuse 
de multe ori până atunci: mustrările de conștiință, 
autocompătimirea, rușinea. Ochii sticloși. Și încă ceva: furia. Că-l 
întrerupe cineva. Că nu-i puteau accepta, pur și simplu, 
slăbiciunea. 

— E vremea să vii acasă, zise Emelie. 

Nu se putea gândi decât că nu vrea să ajungă niciodată ca el. 

Ceilalţi doi bărbaţi începură să mormăie: 

— Are dreptate, Lars. 

Știau cine e, deși nu se prezentase. Asemănarea dintre ei era 
izbitoare, așa cum spunea adesea chiar taică-său, dar poate că- 
și aduceau aminte de ea de când era mică. 

Taică-său începu să caute ceva în buzunarele de la pantaloni. 
Tot nu-i spusese niciun cuvânt. 

În cele din urmă, scoase un sul de bancnote, strâns cu o 
bandă elastică. 

Nu era obișnuită să vadă bani ţinuţi așa: era prea nesofisticat. 
De modă veche. Citise undeva că suedezii folosesc cardurile 
bancare mai mult decât orice altă nație din lume. 

Taică-său scoase câteva bancnote de 100 de coroane. Emelie 
își dădu seama că-și păstra, probabil, banii așa ca să ascundă de 
maică-sa cât de mult cheltuia în localuri ca ăsta. Se ridică. 

— Bine, atunci. Taxi? 

Îi întinse sulul de bancnote. 

— Nu, am venit cu bicicleta. Dar o s-o împing. Putem să 
mergem pe jos. 

Îi trecură prin cap două gânduri: Mama o să se bucure. Apoi: o 
să se certe. 

Și un al treilea: sulul de bancnote. 

Mai obișnuit în trecut. 

Mats Emanuelsson: jucător de cărți, spusese Cecilia. 

Poate că nu conturile și rapoartele financiare erau locul unde 
trebuia să caute? Poate că Mats prefera să folosească mai 
degrabă bani gheaţă? 


19. 


De la: Loke Odensson 


În regulă, drăguță, am scormonit un pic. A fost un loc pe nume 
Topstar până în 2008. Adresă și nume noi acum, se cheamă Star 
Gamers. Dar e același club. Se ocupă de el aceiași oameni. Vulpoi 
bătrâni, băgaţi în asta de peste 15 ani. Adresa: Döbelnsgatan 34. 
Trebuie să te înregistrezi ca să intri, te pot ajuta eu. Bem un mied 
curând? 

Pupici / LO 


Star Gamers. Logoul: opulenţă, sentimentul luxului. „A”-ul din 
cuvântul „Star” era înlocuit cu o pică. Marginile literelor: aurii. Și 
dedesubt, cu text sclipitor, Clubul unde orice este posibil. În faţa 
clubului, un cerșetor fără un picior. lar când Teddy cobori scările 
și intră în club, avu senzația că era oricum, numai luxos nu. Mai 
fusese aici o dată, în ziua în care primise mesajul de la Loke - 
doar cât să-și arate faţa, dar fără să atragă atenţia. În seara 
asta: a doua oară - trebuia să rămână vigilent. 

Și mai mult snus și gumă de mestecat decât în mod obișnuit. 
Trebuia să rămână atent. Lucrurile erau probabil la apogeu chiar 
acum. 

Star Gamers avea o singură sală mare, la subsol. Pereţii erau 
acoperiți cu postere care făceau reclamă la diverse site-uri de 
jocuri și cazinouri pe net, iar într-o parte a încăperii se afla un 
bar. Prin încăpere erau răspândite patru mese mari îmbrăcate în 
fetru verde, iar de-a lungul celuilalt perete erau și câteva 
separeuri: probabil pentru băut bere sau pentru jocuri mai 
restrânse, unul la unul. Pe ici, pe colo, aveau și câteva jocuri 
mecanice. 


VP - 126 


Nouăzeci la sută erau bărbaţi. Teddy își amintea atmosfera de 
data trecută. Suedezi înnebuniţi după pariuri, infractori de 
profesie, asiatici. Făceau pariuri la bar: angajaţii clubului 
acționau ca agenţi de pariuri. Șansele să câștige AIK liga erau 
patru la cinci. Și mesele erau pline: oameni concentrați și tăcuţi, 
cărţile cu faţa în jos pe masă înaintea lor - era genul de loc unde 
ridicai doar un colţ al cărții ca să verifici ce și cum. Teddy își 
aduse aminte de partidele de la pârnaie. 

Star Gamers făcea tot ce putea să păstreze lumea acolo, să-i 
facă pe clienţi să joace ore în șir și cu mize mari. O mulţime 
dintre cei de-acolo păreau să poată obţine credit la bar. Aveau 
bere, cola, Red Bull, stimulente... cocaină pentru cei care chiar 
aveau nevoie să reziste. Teddy vedea oameni care ofereau 
periuțe de dinţi și prosoape de faţă reci, de pus pe cap. Era și o 
cameră unde puteai să dormi și o alta cu două dintre fotoliile 
alea de masaj, pe care le tot vezi în aeroporturi. Prin încăpere se 
învârtea o femeie care-ţi făcea masaj la ceafă pentru 100 de 
coroane. Pentru o sumă de cinci ori mai mare, puteai să primești 
ceva în plus în camera din spate. 

Teddy se gândi la Nikola. Îl urmărise împreună cu Chamon pe 
bărbatul cu vindiac. Exact cum spera Teddy, omul se grăbise să 
iasă din parcare, se oprise uitându-se în jur ca un smintit și apoi 
o luase cu pas grăbit în josul străzii și coborâse la metrou cu 
scara rulantă. 

Se dăduse jos la Fridhemsplan: Nikola și Chamon îl văzuseră 
intrând într-un imobil de pe Sankt Eriksgatan. Pentru Teddy era 
suficient - verificase adresa. La etajul al treilea: Swedish 
Premium Security, o companie de securitate privată, ceva 
asemănător cu Redwood, unde lucra Jan. 

Încercase să afle cine lucra pentru companie, dar nu era chiar 
genul de informaţie pe care s-o trâmbiţeze firma. Așa că-i 
ceruse iar ajutorul lui Loke: „O să aflu eu cumva. Promit, 
dulceaţă”. 

Altfel, nicio veste. Teddy îl sunase pe fostul șef al lui Mats; 
Niklas îl chema. Niklas își aducea aminte de Mats, dar n-avea 
multe de spus. 

— E mare păcat, zise el. Mats a fost multă vreme bolnav. Nu 
se simţea bine, mai ales după tot ce se petrecuse. 

Teddy stătea la bar. Ceruse să discute cu cel care conducea 
clubul. Le spusese vag despre ce era vorba. a 

După câteva ore de plictiseală, nu mai avea stare. In jurul lui, 
oamenii se uitau ţintă la cărți. 

Se gândi la Sara. Trecuse mai mult de un an de când stătuse, 
în întuneric, în fața casei ei. Sara, cu un copilaș în braţe. Un 
bărbat în casă. Poate că era de înţeles că nu voia să stea de 
vorbă cu el. 

Apoi, lângă el, la bar, apăru un tip durduliu, cu ochelari de 
soare. 

— Hei, zise el. 

Puse ceva în mâna lui Teddy. Avea degetele pline de bătături. 

— Sună-mă. ` 

Teddy desfăcu pumnul. În palmă: o bucăţică de hârtie cu un 
număr de telefon pe ea. 

A doua zi se trezi la ora cinci. Oricum așa se trezea. Se-nvârti 
prin zona veche din Solna. Străzile curate, niciun miros puternic. 
Regatul păsărilor și al celor fără adăpost pentru scurt timp. 

Sara își lăsă copilul la creșă devreme. 

Băieţelul avea deja cam un an și jumătate. Teddy se simţea 
ca un prădător: o așteptase în mașină, în fața casei ei. O 
urmărise cât mersese cu căruciorul, vreo 400 de metri până la 
creșă. Stătuse de cealaltă parte a străzii când ea deschisese 
porţile și dispăruse în clădirea verde de lemn. 

Pe de altă parte: în ultimul an trăise din urmărirea oamenilor - 
ar fi trebuit să se obișnuiască până acum. Și era sigur că azi nu-l 
urmărise nimeni pe e/. Schimbase vagoanele în metrou de 
câteva ori, se oprise, făcuse ocoluri complicate. 

Trecerea anilor avusese bunăvoință cu înfățișarea ei, își dădu 
el seama când Sara ieși din nou în stradă. Chipul îi avea aceeași 
strălucire ca și înainte, privirea avea aceeași intensitate. Stând 
în bucătăria ei, cu băiatul în braţe. Sau înainte de asta - în 
camera de vizite de la închisoare - trecuseră mai mult de patru 
ani de când o văzuse de aproape. 

Sara fusese gardian; el ispășea o pedeapsă lungă. Ea se 
îndrăgostise încet-încet de el; el fusese înnebunit după ea. 
Relaţia lor începuse șovăielnic, dar odată ce-și dăduseră 
amândoi seama ce voiau, ea hotărâse să-și prezinte preavizul, 
spunând că nu-și poate face treaba cum se cuvine dacă avea o 

relație cu un deținut. Teddy înțelesese logica deciziei, dar în 
același timp îl și duruse. 

Se văzuseră în continuare după aceea. Ea îl vizitase cu 
regularitate, vorbeau zilnic la telefon, își trimiteau scrisori lungi 
despre viaţă și viitor. 

Sara începuse să pună întrebări despre motivul pentru care 
fusese condamnat Teddy - începuse să se intereseze de răpire, 
dar apoi totul se năruise, iar ea întrerupsese orice legătură cu 
el. 

Teddy încercase s-o sune când ieșise, după încă vreo câţiva 
ani, ba chiar și vorbiseră - dar ea fusese categorică: nu se 
puteau întâlni. Niciodată. 

Teddy se-ndreptă spre ea. Probabil singura femeie pe care o 
iubise vreodată. 

— Bună, Sara. 

Femeia purta jeanși albaștri și o haină de piele neagră. Își 
dădu seama că habar n-avea dacă mai lucra ca gardian. 

— Teddy, ce cauti aici? 

Niciunul dintre ei nu făcu nicio mișcare. Fără îmbrăţișări. Fără 
strângeri de mână. 

— Trebuie să vorbesc cu tine. 

— M-ai urmărit? 

— Nu, nu, adică da, te așteptam aici. 

Sara se dădu câţiva pași în spate, spre gărduleţul care 
înconjura creșa. 

— Trebuie doar să vorbesc cu tine, te rog, zise el. 

Umerii Sarei se lăsară în jos, iar ea se relaxă. 

— Mă bucur să te văd. Arăți foarte bine. 

— Mai bine decât în ultima vreme. Lucrez acum, am casa 
mea, totul merge înainte. Tu ce faci? 

— Grozav. Sunt cercetător acum, la universitate. 

— Tot criminalistică? 

— Exact. 

Zâmbi. 

— Pare să ţi se potrivească. 

Erau așa de multe lucruri pe care voia să le spună. Dar venise 
aici cu un motiv. 

— Uite, a apărut ceva și nu cred c-o să vrei să vorbești despre 
asta, dar tot trebuie să te întreb. 

Ea se uită în jur. Din clădirea din spatele ei începuseră să iasă 
femei și copii. 

— Ce? 

— Băiatul lui Mats Emanuelsson e reținut sub suspiciunea de 
crimă. 

— Ce? Băiatul lui Mats? Băiatul tipului pe care l-ai răpit? 

— Mda, și mi-a cerut ajutorul. 

— O, lisuse, deci iar se-ntâmplă ceva? 

— Mda, ceva care are legătură cu ce s-a întâmplat atunci, așa 
m-am gândit și eu. Doar că nu știu ce. Insă-mi aduc aminte că tu 
te-ai interesat de ceea ce s-a întâmplat cu adevărat când am 
făcut ce-am făcut, acum nouă ani. Nu trebuie să-mi spui nimic, 
dar știu că te-a oprit cineva. Știu că te-a făcut să renunţi să mai 
scotocești și să rupi orice legătură cu mine. 

Chipul Sarei arăta altfel acum: nu mai era ea însăși, puternică 
și matură. Teddy vedea acum altceva - și încă limpede. Teamă. 
Putea citi teama în ochii ei. 

— Înţeleg ce spui, zise ea. Dar trebuie să înţelegi și că nu pot 
vorbi despre așa ceva. Nu mai sunt de una singură. Am un 
băieţel. Am un partener. 

— Știu. Nu vreau să te presez. 

Sara se scărpină în cap și-și duse o mână la frunte. 

— Poate, Teddy, poate. Nu știu... 

— Depinde de tine... 

— O să mă gândesc. 

— Bine. 

Îi dădu numărul lui de telefon. 

Porniră de-a lungul gardului. In depărtare, se auzea zgomotul 
făcut de copiii de la creșă. 

— Câţi ani are băiatul tău? întrebă Teddy. 

— Un an și șapte luni. 

— Cum îl cheamă? 

— ÎI cheamă Edward. 

— Frumos nume. 

Liniște acum în jurul lor. 

— Mulţumesc. Îi spun Teddy, zise ea. 


Politia din comitatul Stockholm 


Interogatoriul informatorului „Marina”, 15 decembrie 2010 
Anchetator: Joakim Sundén 

Locaţie: centrul Haninge 


Notă 3 (partea a doua) 


Transcrierea convorbirii (continuare) 


M: Aveam din nou o viaţă practic normală. Copiii se-ntorseseră la 
școală și la creșă. Asta era în toamna lui 2005. Din nou agitația 
obișnuită de dimineaţă - strânsul echipamentelor de gimnastică și 
al costumelor de balet. Așa arăta viaţa mea pe-atunci. Știi ce vreau 
să zic. Ai copii? 

JS: Nu, din nefericire, nu. 

M: Aha, păi, asta e. Roata hamsterului. Viaţă de zi cu zi, știi tu, 
nebunia de la birou. leșeam destul de des pentru prânzuri 
prelungite, mă duceam cu bicicleta până la Clara's. 

Țineam la birou dosarele cu evidența contabilă oficială pentru 
companii, dar dosarele speciale, și prin asta înțeleg contabilitatea 
reală, le ţineam pe laptopuri pentru care aveai nevoie de o 
grămadă de parole doar ca să le deschizi. 

Aveam grijă și de relaţia cu banca. Nu puteam risca să devină 
bănuitori în legătură cu fluxul de bani, depozitele mari de lichidităţi 
și retragerile masive sau cu faptul că firmele începuseră să 
închirieze iahturi de 25 de metri în Croaţia și la Marbella și 
Hummere în Stockholm. Sau că plăteau facturi pentru mese de 
peste 7.000 de euro la Zaranda în Palma. 

Mutam bani în conturi din Estonia, apoi trimiteam aceiași bani la o 
casă de schimb valutar din Stockholm. Uneori, trimiteam bani la 
bănci din Luxemburg, Dubai, Hong Kong sau Channel Islands. Asta 
se-ntâmpla înainte ca băncile naţionale din ţările astea să fi 
renunțat să mai fie așa de secretoase. Totul mergea conform 
planului meu. Făceam facturi pentru firme și restaurante suedeze, 
urmăream împrumuturile ilegale și declaraţiile legale. Am obţinut 
autorizaţii pentru smurfii?5 noștri, ca să poată administra conturi 
noi. Am scris minute de la întâlniri de comisii și comitete de 
conducere. Am înregistrat oficial adrese și parteneri. Maxim se 
asigura că avem întotdeauna datele personale ale unor oameni 
care păreau dispuși să ne împrumute numele lor. Și, după câteva 
săptămâni, numele meu nu mai era legat de nici măcar una dintre 
companiile noastre. 


25 Smurfing sau structurare - divizarea sumelor mari de numerar în sume mai mici și 


depunerea acestora, de către mai multe persoane, în diverse conturi bancare. Este 
utilizat, în primul rând, pentru a ocoli prevederile legale privind raportarea 
tranzacţiilor în numerar care se evidenţiază imediat când tranzacţia depășește o 
anumită sumă. (Cf. „Manual de instruire privind combaterea spălării banilor și a 
finanţării terorismului. Oficiul naţional de prevenire și combatere a spălării banilor”.) 

Am pus cap la cap documente pentru credite și leasing. Am 
negociat cu proprietarul unei supervile din Palma. Urma s-o 
închirieze una dintre companiile noastre. Totul mergea la fel de uns 
ca rulmenţii în Merțanul lui Stig Erhardsson înainte să fie scos de pe 
inventar. 

Dar mai făceam și altceva. Nu știu de ce, nu-mi ieșeau din minte 
cuvintele înțelepte pe care le spusese Sebbe cu câteva luni în 
urmă: „Pe lumea asta trebuie să-i ţii sub control pe oameni”. 

Așa mă prinseseră pe mine. Controlul lor asupra mea era motivul 
pentru care mă aflam aici. Și ce-am făcut? Am început să strâng 
diverse lucruri pentru mine. Am cumpărat un laptop și am hotărât 
că asta o să fie asigurarea mea de viaţă. Am transferat, copiat și 
salvat pe el tot ce putea fi de valoare. Nume de clienţi, conturi 
bancare, nume de companii. Oameni de afaceri care lucrau în zona 
gri, metode de realizare a tranzacţiilor, legături la conturile noastre 
criptate. Mi-am zis: niciodată nu poţi avea prea mult control asupra 
situaţiei. 

JS: Unde e laptopul acum? 

M: Era singura mea garanţie, poţi să-nţelegi asta, dar tot el m-a 
băgat în buclucuri și mai nasoale. Din nefericire. 

JS: Vreau să-l văd. 

M: Nu-l mai am. O să ajung și la ce s-a-ntâmplat cu el, promit. 

La câteva luni după asta, Sebbe mi-a trimis un mesaj că vrea să ne 
întâlnim la Clara's. Dar nu ca să lucrăm. „Diseară ne distrăm”, a zis. 
l-am spus Ceciliei că s-ar putea să întârzii. 

— La serviciu, ca de obicei? 

— Nu, de fapt o să mă-ntâlnesc cu niște vechi prieteni de la poker. 
S-a încruntat. 

— A, nu mi-am dat seama că era ceva social. 

S-a întors și a început să șteargă blatul de bucătărie. 

— Benjamin merge la fotbal după școală. Poţi să-i iei acum ghetele 
și șortul, și restul? 

Am început să-i adun lucrurile. 

Și apoi am auzit că-mi sună telefonul, care era pe blat. Cecilia l-a 
luat ca să mi-l dea. Dar și-a tras mâna înapoi și a început să apese 
pe butoane, încăperea parcă se răcise. S-a uitat fix la mine. 

— Ce-i asta? a întrebat, ridicând telefonul. 

Am văzut mesajul: „Ne vedem diseară, da? îmbrăţișări. Michaela”. 
JS: Ce-am zis... (sunet de râs) 

M: Mmm... vreau să-ţi spun că n-a fost amuzant. Cecilia ţinea 
telefonul, uitându-se ţintă la mine. Mi-au trecut prin cap diverse 
variante. Poate trebuia să-i spun adevărul: să-i spun că eram într- 
un impas, trebuia să mă-ntâlnesc cu elita mafiei din Stockholm într- 
un club din Stureplan, că-i ajutam zilnic să spele bani - bani despre 

care nu puteam decât să bănuiesc de unde veneau. Dar Cecilia n-ar 
fi crezut în niciun caz - în plus, pur și simplu nu puteam face asta. 
Trebuia să rezolv situaţia singur, fără s-o târăsc și pe ea după mine. 
Așa c-am luat telefonul și am zis: 

— E crupierul de la club. S-ar putea să vină și ea diseară. Și-a sucit 
capul brusc. 

— Credeam că sunteți doar bărbaţi. 

— Nu, nu suntem, am zis. 

Speram să nu mai întrebe așa ceva niciodată. . 

Eram la Clara's cam în fiecare zi, în birouri. Intotdeauna ziua sau 
seara, în cursul săptămânii. Dar acum era aproape 11 noaptea, într- 
o sâmbătă. Părea ciudat să mă-ntâlnesc cu Michaela. Știam că nu 
greșisem cu nimic în ceea ce o privea, și totuși... nu ne mai 
întâlniserăm niciodată într-un context de genul ăsta. In faţă era 
deja o coadă uriașă. De fapt, semăna mai mult ca o mulţime 
furioasă. Oamenii ţipau și se împingeau, iar gorilele se plimbau 
înainte și înapoi cu căștile în urechi, refuzând să privească pe 
cineva în ochi. Pur și simplu, nu era lumea mea. Nici măcar nu 
știam cum să intru. Apoi m-a bătut cineva pe umăr. M-am întors. 
Era Maxim. Mi-a făcut cu ochiul. 

M-a împins prin mulţime ca un bodyguard care trece printr-un grup 
de paparazzi, un profet din Vechiul Testament despărțind apele 
Mării Roșii. L-am urmat înăuntru. 

In colț erau câţiva recepţioneri îmbrăcaţi în costume închise și 
purtând mănuși negre, care întâmpinau oaspeţii și întorceau 
capetele încet dintr-o parte într-alta. l-au făcut un semn din cap lui 
Maxim. Fetele purtau genţi cu diverse modele de monograme și 
mergeau cu pași mari pe lângă bar, de parcă ar fi participat la o 
paradă de modă. Nu se uitau la nimeni altcineva. Trepte, coridoare 
înguste. Cordoane roșii. Alte gorile: Și iar alte trepte. Credeam că 
știu să mă orientez pe-acolo, dar acum eram încurcat. 

Candelabre de cristal. Frapiere de argint pline de șampanie. 
Oameni dansând pe scaune. Muzica în fundal: cineva cu o voce 
leneșă spunând la nesfârșit drop it like it's hot. 

În cele din urmă: salonul VIP suprem. Pereţii erau îmbrăcaţi în 
catifea roșie, iar lămpile arătau ca niște păianjeni uriași. Era un pic 
mai liniștit înăuntru - lumea mânca la unele dintre mese. Habar n- 
avusesem nici măcar că exista etajul ăla. 

De la una dintre mese s-a ridicat un bărbat și a venit spre noi. Era 
Sebbe. Purta o bluză polo neagră și costum închis. Trebuie să 
recunosc că arăta de-a dreptul elegant în seara aia. 

— Omul meu, a strigat acoperind zgomotul și muzica de fundal. 
M-am așezat pe unul dintre scaunele neocupate. In afară de Sebbe, 
erau încă patru bărbaţi în jurul mesei. 

— Unde-i Michaela? am întrebat. 

Sebbe a rânjit. 

— Astă-seară e doar pentru băieți. 

Sincer, nu-mi aduc aminte bine cine erau toți oamenii ăia, dar era 
unul care avea un restaurant undeva în Södertälje, care se chema 
Steakhouse Bar, dacă-mi aduc bine aminte. 

JS: Ce altceva mai știi despre el? 

M: Nu mare lucru. Avea părul brunet, era sirian, zicea el. Ceilalţi 
semănau mai mult cu Maxim. Tipi masivi, nasuri turtite, păr scurt. 
Au trecut ore întregi. Am tăcut în cea mai mare parte a nopţii. Ba 
chiar m-am dus și la masa de b/ackjack, la un moment dat. Nu era 
jocul meu favorit, dar tot era mai bun ca ruleta. Jucătorilor de poker 
le plac caii și jocurile de cărţi, chestii unde îndemânarea și 
cunoștințele înseamnă ceva. 

Ceilalţi vorbeau, ciocneau paharele și se plimbau peste tot, 
pălăvrăgind între ei. Veneau femei, fete tinere și se așezau pe 
genunchii bărbaţilor; peste tot erau șampanie și shoturi. Muzica se 
auzea mai tare. 

La un moment dat, tipul din Södertälje s-a aplecat spre mine. 

— Vrei una? 

M-am uitat în jos. Avea o tabletă albă în mână. 

— Pentru mahmureală? am întrebat. 

A rânjit. 

— Nu, și mai bun. Mai ușor de ţinut când e așa, mai puţine motive 
să se lipească de ea vreun ochi curios. 

A zdrobit pilula în palmă, iar aceasta s-a transformat într-o pulbere 
fină. Apoi s-a ridicat și a dispărut o vreme. Treptat, m-am îmbătat 
destul de tare. Clara's n-avea nimic în neregulă noaptea. Prietenii 
lui Sebbe erau amabili. M-au întrebat despre pasiunea pentru fotbal 
a băiatului meu și cu ce se ocupa soția mea. Am vorbit despre 
penaltiurile Italiei în finala cu Franţa. Ei au discutat despre 
caricaturile cu Mahomed?* - îmi aduc aminte că erau un subiect 
destul de fierbinte la vremea aia. Grupul era împărțit. Tipul din 
Södertälje și Sebbe credeau că e o tâmpenie și o provocare să-l 
desenezi pe Mahomed așa. Ceilalţi îi considerau pe musulmani 
niște animale, care erau singurele vinovate. 

La un moment dat, după miezul nopţii, am observat că atenţia 
tuturor, indiferent ce făceau, s-a îndreptat spre un bărbat care 
stătea în dreptul scaunului gol de lângă mine. Era destul de scund, 
cu părul pieptănat într-o parte și cu o cămașă albă pe care nu și-o 


26 Caricaturi înfăţișându-l pe profetul Mahomed publicate în septembrie 2005 de 


cotidianul danez Jyllands-Posten. Setul de 12 caricaturi a stârnit nemulțumirea 
grupurilor musulmane și a determinat ulterior un val de proteste violente în mai multe 
țări musulmane. 

băgase în jeanșii largi. Cel mai mare ceas de aur pe care-l văzusem 
vreodată. L-am recunoscut din pozele de pe peretele din birou. 

JS: Cine era? 

M: Nu știi? 

JS: Nu. _ 

M: Șeful lor. li spuneau Kum. 

JS: Aha. 

M: Au înaintat, unul după altul. Kum a întins mâna. Avea un tatuaj 
mic cu o cruce între degetul mare și arătător. Mai văzusem unul la 
fel și înainte. Patru caractere chirilice, CCCC, câte unul în fiecare 
cadran al crucii. Dar nu mai văzusem niciodată bărbaţi în toată firea 
făcând ce s-a întâmplat mai apoi: i-au pupat cu toţii mâna. 

Kum s-a așezat lângă mine. M-a-ntrebat dacă-mi place locul. Dacă 
am mâncat, dacă a fost bun. Dacă personalul își face treaba. Dacă 
Sebbe avea grijă de mine. După aia, am început să vorbim despre 
altele. Ce nebunie era că un suedez a vândut cu mai mult de 18 
miliarde de coroane o companie care se numea Skype. Ce 
dezgustătoare erau bombele de la metroul din Londra. 

— Ce am învăţat din asta? a întrebat el. 

— Habar n-am, am răspuns. 

— Că trebuie să ne respectăm principiile. N-am mai mers cu 
metroul din 1991. Și ce s-a întâmplat în Anglia nu face decât să 
arate c-a fost decizia corectă. 

Nu puteam să-mi dau seama dacă glumea sau nu. 

— Omul trebuie să călătorească doar cu mașina lui sau a unui șofer 
de încredere. Asta-i regula mea. 

— Deci nu iei taxiul niciodată? 

Kum ridică paharul spre mine, aproape ca și când ar fi dorit să dea 
noroc. 

Părea să bea apă. 

— Nu, niciodată. Când mă duc undeva, vreau să știu cine e la volan. 
Înţelegi ce vreau să spun? a zis el. Apropo, trebuie s-o salut și pe 
Michaela. Ințeleg că lucrurile merg bine - te place. 

Apoi Sebbe s-a aplecat și i-a spus ceva la ureche. Kum s-a ridicat în 
picioare, iar Sebbe l-a condus de-acolo. 


20. 


__Emelie și Teddy se aflau într-un taxi, îndreptându-se spre 
Ostermalm. Adresa: super ostentativă. Narvavägen 4. 

Bărbatul care-i dăduse cartea de vizită lui Teddy la Star 
Gamers fusese concis când îl sunase. 

— Și prietenul meu, și eu am vrea să ne-ntâlnim cu tine. Am 
auzit că pui întrebări în stânga și-n dreapta. Îl știm pe Mats de la 
club. Vino acasă la prietenul meu. Putem să stăm de vorbă 
acolo. 

— Ai reușit să afli ceva? întrebă Emelie când se așeză lângă 
el, pe bancheta din spate. 

— Nu chiar. 

Teddy vorbea încet, ca să nu-i audă șoferul. 

— Dar m-am gândit la substratul poveștii ăsteia. Cred că 
putem fi destul de siguri că există cineva, poate chiar un grup 
de persoane, aflat în culisele răpirii lui Mats și care avea ceva 
de-a face cu ce anume-o fi fost pe computerul ăla. Nu mai sunt 
sută la sută sigur că Mats însuși era membru al vreunei reţele, 
dar există undeva cineva care nu vrea ca informaţiile de pe 
computerul ăla să se afle. De asta sunt sută la sută sigur. ȘI, 
chiar dacă s-a-ntâmplat acum nouă ani, sunt convins că 
povestea lui Benjamin are o legătură cu asta, altfel nu m-ar fi 
implicat pe mine. 

— Și asta ce-nseamnă? 

— Benjamin vrea să-nțeleg, așa că mă gândesc că vrea să 
găsim legătura dintre ce i s-a-ntâmplat lui taică-său și crima din 
Värmdö. Nu știu dacă are ceva de-a face cu reţeaua asta, sau cu 
tipii pentru care lucram eu, sau cu altcineva, dar trebuie să 
aflăm cu cine se vedea el. Pentru ce anume trăia el în anii de 
dinainte să moară. Cine era el. Trebuie să-l descifrăm ca să 
găsim legătura. 

— Mda, la asta m-am gândit și eu. 

— Ti-am zis că încă se-ntâmplă diverse lucruri? Am fost 
urmărit. i 

Teddy continuă cu glas scăzut. li povesti despre bărbatul de la 
Swedish Premium Security. 

Emelie simțea că i-ar trebui ceva care să-i calmeze nervii. 

Nu era un apartament, ci un etaj întreg. Calcul mental: cel 
puțin 330 de metri pătrați, tavane la aproape patru metri 
înălțime. 

În vestibul îi întâmpină o tânără. Părea să aibă câţiva ani mai 
mult ca Emelie. Extensii lungi de păr negru, pantaloni de mătase 

fără formă, un pulover bej de cașmir cu model tricotat și balerini 
negri cu logo Chanel în vârf - ţinuta tipică pentru Stureplan. 

— Ți-au ajuns musafirii tăi micuţi, strigă ea spre interiorul 
apartamentului când Teddy făcu prezentările. 

Apăru un bărbat. Probabil că era tatăl fetei. Purta ceva 
incredibil de ciudat: Emelie nu mai văzuse niciodată așa ceva - 
părea o combinaţie între un halat și un smoching, de culoare 
grena, cu o eșarfă cu model complicat la gât. Apoi își dădu 
seama ce era: o haină de casă. Ş 

Bărbatul dădu mâna cu ei și se prezentă drept Bosse. li 
conduse înăuntru. Un excentric, clar. 

Trecură printr-o cameră de biliard, o bibliotecă și ceva care 
arăta ca un salon. Peste tot pe pereți erau opere de artă cu 
iluminare specială, depășind chiar și colecţia din biroul lui 
Magnus Hassel, deși tablourile astea erau mai vechi - era 
aproape sigură că una dintre pânzele uriașe din antreu era un 
Miró, iar alta, un Rothko. Pereţii erau zugrăviți în diverse nuanţe 
de verde-pal și gri. Pe podea, covoare persane originale. 
Probabil că nu fusese niciodată într-o locuinţă mai luxoasă. 

În sfârșit, o încăpere care se potrivea cu stilul hainei de casă. 

— Vă rog, luaţi loc, zise Bosse. Asta e ce numesc eu camera 
bărbaţilor. Vreţi vreunul ţigări cubaneze? 

Nici Emelie, nici Teddy nu erau dornici de așa ceva. Emelie 
vedea o bibliotecă de stejar plină cu cărți, plus două dulapuri în 
perete cu uși de sticlă închisă la culoare. Presupuse că erau 
umidificatoare pentru trabucuri. 

Teddy îl salută pe omul care ocupa deja unul dintre fotolii. 

Acesta îi întinse mâna lui Emelie și-i oferi o strângere de 
mână slabă și distrată, prezentându-se drept Boguslaw. 

— Dar puteţi sa-mi spuneţi Boggan. Eu sunt cel care i-a cerut 
lui Teddy să sune, în caz că vă întrebaţi. 

Teddy dădu din cap. a 

— Bine. Și aș vrea să trec direct la subiect. I| cunoșteaţi pe 
Mats Emanuelsson? 

— Stai o clipă, zise Bosse. Nici măcar nu v-am oferit ceva de 
băut. Ce să fie? Whisky cu apă minerală? Sau poate s-o rog pe 
Ayleen să facă niște cocteiluri? E un geniu când are un pai în 
mână, dacă știți ce vreau să zic. 

Emelie nu știa dac-ar trebui să se ridice și să plece, să nu dea 
atenţie celor spuse sau să râdă alături de ceilalți. Vorbea despre 


VP - 137 


propria lui fiică? Sau fata care-i condusese înăuntru era 
partenera lui? Oricum, între ei era o diferență de cel puţin 30 de 
ani. Se-ntreba ce fel de reacţie aștepta el. 

— În regulă, uite cum stau lucrurile, zise Bosse după o clipă. 
Amândoi am fost prieteni cu Mats. Era un tip drăguţ, cu o minte 
grozavă când era vorba de teoria probabilităților și un pic prea 
dependent de jocurile de noroc. Deși probabil că toți suntem 
așa. De ce vă interesează? 

Teddy se uită la Emelie. Era decizia ei - Emelie era cea 
îngrădită de confidenţialitate. Decise să renunţe la ea. 

Explică pe scurt cine era și apoi spuse: 

— Băiatul lui Mats e reţinut și bănuit de crimă. Așa că, fără să 
intrăm în prea multe detalii, am vrea să știm mai multe despre 
Mats. 

Bosse sorbi din paharul înalt. Își făcuse un Bloody Mary și 
vorbise cel puţin cinci minute despre cât de important era ca 
ingredientele să fie suficient de reci. 

— O, Doamne, asta nu-i bine. L-am întâlnit o dată pe băiatul 
lui Mats pe stradă, trebuie să fie vreo zece ani de-atunci. Un 
copil drăguţ. Ce s-a întâmplat? 

— Mă tem că nu pot spune mai mult de-atât. Dar am vrea să 
știm cât de mult se poate despre tatăl lui. 

Boggan începu să vorbească. 

— Vreau să zic că Mats era un tip chiar mișto. Totdeauna 
calm. Făcea uneori jocuri de primă mână. A făcut într-o seară 
15.000 de euro, dar a și dat-o în bară mult. Mult. jucam la 
Topstar, Exen și la Sumpen, dar așa făcea toată lumea. A venit 
odată cu noi la Vegas, căutând peștele cel mare. Adică, știți voi, 
peștele - visul oricui, jucători dezlănţuiţi - idioţi cu prea multe 
lovele, care nu știu când să se oprească. A avut și un sponsor 
câţiva ani. Apoi s-a-ntâmplat chestia aia nasoală. A fost răpit. Și 
după aia n-a mai fost la fel. 

— Un sponsor? 

Emelie se aplecă în faţă pe canapea. 

Boggan dădu pe gât băutura: un martini - tipii ăștia aveau un 
fel de eleganţă dubioasă. În mod evident, și ei erau jucători. Clar 
trăiau într-o zonă financiară gri. Unși cu toate alifiile. Dar având 
încă destulă energie și umor. 

— Exact, zise Boggan. Cei care nu deţinem grămezi de bani 
sau care n-am moștenit sume mari și proprietăţi, cum e Bosse 

aici de față, avem uneori nevoie de așa ceva. Ca să putem intra 
în jocurile mari, știți voi. Dar Mats nu ne-a zis niciodată cine era 
finanţatorul lui. 

Nici Bosse nu știa. 

— Nu-l vedeai niciodată pe tipul ăsta, nu venea niciodată la 
club - de parcă Mats nu voia să știm cine era. 

Se băgă în vorbă și Boggan: 

— Dar nu era doar un moș oarecare; odată, la câţiva ani după 
răpire... o încurcătura naibii, cu bătaie și de toate. Atunci puteai 
să-ți dai seama în ce se băgase... 

Bosse voia să termine propoziţiile lui Boggan - ăștia doi îi 
aduceau aminte lui Emelie de niște colege de clasă din liceu: 
semănau ca două picături de apă, Tweedledum și Tweedledee?. 
Fuseseră dintotdeauna împreună. Le plăcea aceeași muzică, 
gândeau la fel: asta ar fi spus și ei. Se îmbrăcau la fel, vorbeau 
la fel. Se purtau de parcă erau o singură persoană. 

— Așa că de-asta voiam să vorbim cu voi, zise Boggan. Pentru 
că tipul părea că avea ceva de ascuns. Credem că Mats avea 
mai multe în comun cu el, nu doar juca pe banii lui. 

— Cum ar fi? 

— Nu prea știm, dar, după răpire, Mats stătea din ce în ce mai 
mult cu el. Și pe-atunci chiar o lăsase mai moale cu pokerul, așa 
că nu mai putea fi vorba de finanţarea câtorva jocuri sau, 
oricum, nu doar de asta. 

— Și ce-mi aduc aminte de finanţatorul ăsta al lui e că avea 
tatuat un tigru pe braţ, semăna cu tine, completă Bosse și arătă 
spre Teddy. 

e 

Emelie lucra 16 ore pe zi. Dormea ca naiba noaptea. O 
chinuia stresul. Pastilele de dormit pe care le dădea pe gât erau 
la fel de eficiente ca nişte jeleuri. În timpul zilei, vedea dublu de 
extenuare. Îi era teamă să nu facă greșeli. În postul ei, 
rigurozitatea era preţuită chiar mai mult decât iscusința juridică. 
Recunoștea avertismentele, dar în momentul ăsta nu-și 
permitea să n-o ia pe scurtătură. Trebuia să facă ceva. 

După întâlnirea cu Bosse, făcuse o plimbare scurtă prin oraș. 
Nu pentru cumpărături sau cafea. Avea nevoie de ceva care s-o 
ajute. Poate că n-avea voință, dar n-avea nici de ales. 


27 Expresie folosită pentru două persoane între care există doar diferenţe minore. 

Cabinetul doctorului era pe Norrlandsgatan. Mai fusese acolo 
de câteva ori. Acum vreun an, avusese amigdalită și-i trebuise 
penicilină. Asigurarea pe care-o avea de la Leijon o îndrumase 
către un mare spital privat, dar era mai departe, iar ea avusese 
o senzaţie plăcută în locul acesta. 

Etajul al treilea: Direkthălsa. Din câte știa Emelie, aici nu lucra 
decât un singur doctor, iar ea pe doctorul Gunnarsson voia să-l 
vadă. După ce fusese la el ultima dată, dăduse o căutare după 
numele lui - ar fi trebuit să funcţioneze și de data asta. 

Nu trebui să aștepte mult. Era plăcut să scape de obișnuitele 
reviste pentru femei și peștii cu ochi răutăcioși din acvariul din 
sala de așteptare. 

Gunnarsson îi luă tensiunea și făcu niște însemnări pe 
computer. Emelie îi explică: 

— Sunt stresată. Am foarte multe de făcut. Nu dorm, am 
umerii și spatele foarte încordate. Intru în panică și nu mă pot 
concentra. 

Gunnarsson îi puse câteva întrebări. Dac-a mai avut și înainte 
senzațiile astea. Dacă erau mai intense în anumite situații. 
Emelie răspunse „da” la ambele întrebări. 

— Cred c-ar trebui să începi să ai mai multă grijă de starea ta 
generală de sănătate, zise doctorul Gunnarsson. Să faci mai 
multă mișcare, să mănânci cum trebuie - fără fast-food. Trebuie 
să încerci vreo formă de relaxare, yoga, meditaţie, poate tehnici 
de conștientizare a prezentului. 

Emelie n-avea timp de așa ceva. Zise ce știa că voia să audă 
medicul. 

— Le-am încercat deja pe toate. N-ajută. Am nevoie de 
altceva. Sunt sută la sută sigură. 

Împinse un plic peste masă. Gunnarsson avea degete îngrijite. 
Deschise plicul. Emelie pusese înăuntru 3.000 de coroane, în 
bancnote de câte 500. 

Glasul medicului deveni dintr-odată complet inexpresiv. 

— Am înţeles. Păi, să-ți scriem atunci o reţetă. 

Stesolid?, 5 mg. 

Când Emelie se ridică să plece, îi spuse: 

— Numai să fii atentă cu astea. Sub nicio formă să nu iei mai 
mult decât doza pe care am prescris-o. Stesolid poate să dea 


28 Denumire comercială pentru diazepam, utilizat îi pentru stări de anxietate. 
VP - 140 


dependenţă, uneori provoacă somnolenţă, în cele mai grave 
cazuri, poate duce la depersonalizare. 

— Ce-i asta? 

Gunnarsson se lăsă în faţă peste birou. 

— Păi, cum s-o descriu? O senzaţie de irealitate, de 
nesiguranţă în legătură cu identitatea ta. 

Lângă cabinet era o farmacie. Emelie se așeză la rând. Avea 
neapărată nevoie de ceva imediat, îi tremurau mâinile, avea 
gura uscată, vedea triplu. 

Farmaciile, în ultima vreme - după valul de privatizări, 
pierdeau mai mult timp încercând să vândă creme hidratante și 
balsamuri de păr decât medicamente. 

Îi veni rândul. Reţeta ar fi trebuit să fie deja înregistrată în 
sistem. Îi dădu farmacistului codul de identitate, iar el dispăru în 
spate ca să-i aducă ce avea nevoie. 

— Bună. 

Emelie se-ntoarse. 

Nu. Nu. 

Magnus Hassel. 

Cu coada ochiului, îl văzu pe farmacist întorcându-se spre 
tejghea cu tabletele. 

— Bună. 

Nu știa ce să spună. 

— îţi cumperi pastă de dinţi? întrebă ea în cele din urmă, fără 
nicio legătură. 

— De ce, ţi se pare că-mi miroase gura? 

Magnus zâmbi. 

Trebuia să iasă de-aici. Să fugă. S-o ia la goană. Dar ar fi 
părut și mai ciudat. In plus, încă nu plătise. 

— Nu, nu, doar că-n ultima vreme se pare că pentru așa ceva 
vii la farmacie. 

Emelie întinse ambele mâini, acoperind repede sticluţa. Spera 
că Magnus n-avusese timp să citească eticheta. 

Farmacistul zâmbi. 

— Plătiţi cu cardul? 

Magnus era tot lângă ea. Emelie strânse sticluta, sperând că 
farmacistul n-o să spună nimic despre ce-i dăduse adineauri. 
Dar cum să reușească să-și scoată portofelul din geantă cu o 
singură mână? 

— Nu, doar ridic niște tablete pentru alergii, zise Magnus. 
Aproape c-a venit sezonul polenului. 

Emelie o făcu dintr-o mișcare: împinse geanta spre mâna 
stângă, dădu drumul sticluţei, înhăță portofelul. 

În două minute, era deja în stradă. Era prea mult de suportat. 

Deschise imediat sticluța și înghiţi o pastilă. Spera că o să-și 
facă efectul rapid. 


21. 


Pirate Bay, swefilmer.se, megadownloader.com. 

Linda n-avea abonament la Netflix sau HBO ca orice părinte 
normal - n-avea nici măcar canalele pe cablu C More sau 
Viaplay. 

N-o deranja, fie pentru că ducea lipsă de lovele, fie pentru că 
fusese el plecat de-acasă așa de multă vreme. 

Nikola detesta site-urile de piraterie: totul părea așa de banal. 
Improvizat, sărăcăcios. Dar de-acolo își lua toate filmele acum. 
The Avengers”*, The Hobbit*, The Fast and the Furious”: cât 
cuprindea. 

Acasă: în patul lui, în faţa televizorului, lângă cuptorul cu 
microunde - în ultimele zile, trăise cu pizza la microunde. Se 
simțea așa de apatic. N-avea chef nici măcar să se masturbeze. 

Linda îl bătea tot timpul la cap. 

— Trebuie să-l suni iar pe George Samuel. S-a purtat frumos 
cu tine, te-a lăsat să pleci la timp când erai acolo. Sunt sigură c- 
o să te primească înapoi. 

Dar era deja prea târziu. George sunase să-i spună că n-o să 
meargă: 

— Îmi pare rău, frate, dar probabil c-ar fi mai bine să-ţi cauţi 
de lucru în altă parte. 

— Atunci o să vorbesc eu cu el, poate că se răzgândește, 
zisese mama. Nu vrea să te piardă. 


29 „Răzbunătorii” (2012), film în regia lui Joss Whedon, cu Scarlett Johansson, Robert 
Downey Jr., Chris Evans și Gwyneth Paltrow (în engl. în orig.). 
30 „Hobbitul” (2012-2014) - serie de filme în regia lui Peter Jackson, cu Martin 
Freeman, lan McKellen, Benedict Cumberbatch, Orlando Bloom (în engl. în orig.). 
31 „Furios și iute” (2001), film în regia lui Rob Cohen, cu Paul Waler și Vin Diesel (în 
engl. în orig.). 

Nikola se răsuci pe canapea. 

— Ştii ceva, mamă? 

— Ce? 

— De fapt, ești al naibii de meseriașă. 

Ea ridică privirea, crezând probabil că face mișto de ea. 

— Nu renunţi niciodată când e vorba de mine, nu-i așa? 

Linda își trecu o mână prin părul lui, așa cum făcea când era 
mic. 

— Un Maksumic nu renunţă niciodată, Nicko. Știi asta, nu? 

Două sute cincizeci de miare: pe asta trebuia el să pună 
mâna. Plus chestia cealaltă: să-i găsească pe indivizi. 

Banii: misiune imposibilă. Se gândise să stea de vorbă cu 
Teddy - dar când se întâlniseră nu fusese momentul potrivit, 
atunci când le ceruse lui Nikola și Chamon să-l urmărească pe 
tipul ăla. 

Să-i găsească pe tâlhari: un rahat periculos - avuseseră coaie 
să-l atace pe Isak când era înconjurat de propriii oameni. 
Probabil că erau nebuni de legat. Suficient. Era de-ajuns. 

Trebuia să se ocupe de situaţia asta. 

Tâlharii: unul dintre ei își lăsase arma pe podea când îi 
înfipsese Nikola pistolul în spinare. Doar de la asta putea porni: 
un Kalașnikov. Un AK-47 care, chiar în momentul acela, era 
ascuns la subsol, într-o ladă cu haine vechi de iarnă. 

Doar faptul că se afla acolo: un risc prea mare ca să și-l 
asume - infracţiune gravă la regimul armelor. Cel puţin zece luni 
dacă prindeau de veste poliţaii. 

Ideea lui: să ducă arma la Gabbe, ca să se uite la ea. Tipul s- 
ar putea să fie în stare să-i spună de unde provenea. 

Banii. Planificare în curs. El și Chamon luaseră de la niște 
prieteni două geci Everest închise la culoare, la fel cu pantalonii. 
Și pantofii lor: negri ca noaptea. 

Luaseră cagulele de la Mickes MC, de la marginea orașului - 
motocicliștii le ziceau „glugi de motor”. Oricum: ideea era să-și 
ascundă feţele de camerele de supraveghere. 

Mai discutaseră ei despre ideea asta și înainte. Ica Kvantum, 
Willys, Lidl, magazinele uriașe de mâncare. Erau o mulţime. 
Peste tot prin zona Stockholmului. Din senin, suedezii deveneau 
americani. Făceau cumpărături doar în centrele comerciale 
enorme din afara orașului. Garaje nebunești și deprimante. 
Cărucioare de cumpărături, model supradimensionat. Copii care 

urlă și rafturi de pâine care se întind pe câte jumătate de 
kilometru. Nikola se întreba ce făcea lumea înainte să apară 
magazinele astea. Poate că suedezul obișnuit își cultiva pe- 
atunci rahaturile proprii. Ca iarba acum. Orice bulangiu avea o 
seră miniaturală în debaraua de-acasă, cu tot cu lămpi cu 
ultraviolete, ventilatoare și aditivi nutritivi la fiecare ghiveci. 

Nikola venise prima dată cu ideea într-una dintre permisiile de 
la Spillersboda. 

— Unul dintre magazinele alea uriașe, am putea da o lovitură 
la unul din ele. Tre' să aibă o grămadă de lovele în seif după ce- 
nchid duminica. 

Chamon rânjise. 

— Ține și tu pasul cu vremurile, frate. Acum ăia au paznici la 
bani. Toţi banii gheaţă de la case sunt păziţi și ridicaţi înainte de 
sfârșitul zilei. Dar ai dreptate, totuși. Au bancnote, căcălău de 
bani. Doar că nu de la casele obișnuite. 

Trebuia să se-ntâmple. Refuza să fie un paria, mazilit pe 
banca de rezerve - să joace în ligile inferioare. Voia să conteze. 

Doar dacă n-ar fi fost atât de speriat. 

Trebuia să se schimbe acum. Big time”. 

Se duse la Chamon. Stătea pe canapea, ca de obicei: GTA V? 
pe monitor, cutii de Red Bull peste tot, o grămadă uriașă de 
iarbă pe o farfurie de pe masă. Prietenul lui își lăsase o bărbuţă 
- arăta ca o combinaţie între Jack Sparrow și un cântăreț de 
hard-rock: ca băieţii de la Slayer. 

Nikola încercă să facă planul. 

— Intrăm, luăm tot ce au și după aia o-ntindem. Vreau să zic, 
cât de greu poate să fie? 

Chamon îi explică: magazinele aveau bani de la celelalte 
standuri. Grătare și cărbuni, îngrășământ și plante, cartofi și 
căpşuni proaspete, rulouri cu scorțișoară și pâine: tot ce vindeau 
la standurile de afară. Plus loteria, lozurile și ziarele pe care le 
vindeau la o casă specială de la intrare. 

Chamon opri jocul. 

— E ceva ce nu trebuie să uităm, frate. Avem nevoie de 
cineva din interior, cineva care poate să ne spună unde să 
mergem, unde ţin banii. 


32 în stil mare (în engl. în orig.). 
33 Grand Theft Auto - joc de acţiune produs de Rockstar Games. 

Cu câteva zile în urmă, Paulina îi trimisese un mesaj. Mintea 
lui Nikola era vraiște. Totuși, era fericit. 

Se-ntâlniseră într-o seară la O'Learys: acolo unde se văzuseră 
prima dată. Venise singură: era așa de curajoasă - avea 17 ani 
și urma Să se vadă cu misteriosul slav care vorbea siriacă, Omul 
cu Biblia. Poate că nu era chiar așa de misterios. Scos din joc un 
an de zile. Plus: cine fusese el înainte, mai precis? 

Comandase o bere, iar ea își luase un pahar de șampanie și 
vorbiseră de toate: școala ei. Perioada pe care el o petrecuse la 
Spillersboda. Și nu în cele din urmă cărțile pe care le citiseră - 
un sentiment ciudat. Nu vorbise niciodată despre cărţi cu 
altcineva în afară de Teddy și de bunică-său. 

Paulina avea părul strâns: i se vedea toată fața. Nasul drept, 
ochii plini de întrebări despre el. Ce dracu', ar trebui s-o ducă 
acum acasă și să se urce direct pe ea. Apoi să-l sune pe unul 
dintre băieţi și să-i spună. Ce bunăciune. Mă dorea, cum fac 
toate. Mi-am dat drumul pe fața ei de patru ori. 

Singura problemă: nu știa ce să facă. Parcă-l legase cineva de 
podeaua din bar, cu mâna în buzunar. 

Trebuia să se mute mai aproape de ea, să-i pună o mână pe 
coapsă, să-i spună în șoaptă cuvinte tandre. Să flirteze cu ea, să 
pară sigur pe el. Mergem la tine sau la mine? 

Dar nu putea. Același lucru, la nesfârșit. 

El: slab. 

El: un idiot. 

El: așa de speriat. 

Plecară fiecare pe drumul lui la 12 și jumătate. 

Nu erau ca toţi ceilalți. 

A doua zi, l-a sunat pe unul dintre băieţii cu care fusese la 
Spillersboda. Amintire vagă: tipul vorbise despre vărul lui, care 
lucra într-unul dintre magazinele alea uriașe. Saman. 

Bingo: Saman lucra de șapte ani într-un depozit al ICA Maxi 
din Botkyrka. Un om onorabil cu un shurda*? nebun pe post de 
nepot. Dar, potrivit prietenului său, Saman trecea printr-un 
divorţ. Avea nevoie de lovele. 

Nikola nu-i spuse despre ce e vorba, dar stabiliseră să se- 
ntâlnească la piscina din Slagsta, probabil aproape de ograda 


34 Aprox. flăcău, în argoul folosit în cartierele suedeze cu populaţie importantă de 
imigranţi (Rinkebsysvenska). 

tipului. Nikola habar n-avea - tot ce știa: trebuia cumva să 
reușească. 

leși. Imprumutase mașina de la Linda. 

In stânga era plaja - o să fie plăcut în câteva săptămâni, când 
o să fie cald de-a binelea și gagicile or să-nceapă să decoreze 
plaja ca niște jalapeios pe pizza. ` 

Vărul tipului își acoperise fața cu o eșarfă. In plus: o pălărie 
trasă pe ochi și ochelari de soare. Arăta aiurea, ca un guru al 
superjafurilor - ce dracu’, nici măcar nu era sigur că omul care 
vine spre el e Saman. 

Durere de stomac. Chiorăieli. Nikola își dorea să fi fost și 
Chamon cu el. 

Era polițai? Vreun ciripitor jegos? N-avea senzaţia aia - dar ce 
ştia el despre asta? 

Ridică o mână. ÎI salută de la distanță. Tipul mai înaintă vreo 
câțiva pași. 

Ajunseseră față în față acum. Flăcăul purta mănuși de piele: 
ce dracu', frate, sărise calul cu totul. 

Sau? Poate c-ar fi trebuit să-și ascundă și el fața. Se-ntreba 
ce-i spusese, de fapt, flăcăului tipul de la Spillersboda. 

— Bună, bună. 

— Nu că n-aș avea încredere în tine, dar poate că am putea 
face o plimbare? zise Nikola. 

Dacă era o acţiune acoperită a poliţiei, nu voia să rămână 
printre copaci. Dacă era pe bune, voia să pară experimentat. 

— Mda, nicio problemă. Am zis că ăsta ar fi un loc bun, dar, 
dacă vrei, sigur. 

Porniră de-a lungul plajei. 

— Imi place vărul tău, zise Nikola. Am făcut o grămadă de 
chestii împreună. 

— Nu-mi spune de el, răspunse vărul. E oaia neagră a familiei. 

Nikola trebuia să afle dacă ăsta era cu adevărat Saman. 

— Ai fost să-l vezi cât era închis? 

Făcură câţiva pași pe nisip. | se afundau pantofii, nu era 
plăcut. 

— La Spillersboda? Nu, n-am avut timp. 

— Dar unde a fost înainte, la Häggvik? 

— Häggvik? N-a fost niciodată acolo. Are un suflet bun. Dintr- 
o familie bună. Taică-său e imam, să știi. 

Pentru Nikola, era suficient - tipul știa destul de multe. Era ce 
trebuie. 

— Am o ofertă pe care nu poţi s-o refuzi, zise el. 

— Ce? 

— Zece la sută din cât luăm. 


Politia din comitatul Stockholm 


Interogatoriul informatorului „Marina”, 17 decembrie 2010 
Anchetator: Joakim Sunden 
Locaţie: centrul Farsta 


Notă 4 (prima parte) 


Transcrierea convorbiri 


JS: Ce vreme azi! Zăpadă, zăpadă, zăpadă. 

M: Mmm... 

JS: Ai apucat să-ţi faci cumpărăturile de Crăciun? 

M: Nu, nu prea, nu. 

JS: Am înțeles. 

M: Nu-mi aduc aminte unde am rămas. 

JS: N-are importanţă. Poţi să-ncepi de unde vrei. Cum ziceam, Mats, 
cel mai important lucru e să te simţi în largul tău. Sunt aici pentru 
tine. Să ascult ce ai de spus. Nu trebuie să-ţi faci griji. 

M: Mulţumesc. 

JS: Pot să te-ntreb ceva? Mă interesează situaţia cu Cecilia. Mesajul 
de la Michaela a fost singurul lucru despre care a pus întrebări? 
Adică, al doilea serviciu era în principal seara, nu? 

M: Mda, punea întrebări despre o mulțime de lucruri, dar am 
început să fac tot mai mult din treaba suplimentară în cursul zilei. 
În 2005, la sfârșitul toamnei, am redus la 70 la sută norma la KPMG. 
Am dat vina pe stres. M-au trimis la medicul companiei și nici 
măcar n-am minţit prea mult când i-am zis că nu dormeam și 
sufeream de dureri de stomac din când în când. Era o gastrită 
ușoară, a decis medicul. Totdeauna am avut cam 81 de kilograme. 
Am avut mai mult sau mai puţin aceeași greutate toată viaţa mea 
de adult, dar în toamna aia am scăzut undeva în jur de 75. 

Cecilia tot mai voia să știe de ce lucram așa de mult, dar am tot dat 
vina pe șefii mei și pe clienţii imprevizibili, dar și pe faptul că 
mergeam la club un pic mai mult. Partea asta era adevărată - 
jucam puţin. Și cred că se gândea probabil și că aveam o aventură. 
Dar, oricum, eram foarte îngrijorat pentru Cecilia. Intâi, pierdusem 
la cărți tot ce aveam noi, apoi fusese nevoie să fac o grămadă de 

tâmpenii. Și acum trebuia să mint practic despre tot ce făceam. 
Începusem să mă satur. Nu mai voiam să-mi arunce tot timpul 
aceleași priviri îngrijorate sau bănuitoare. Voiam să se uite la mine 
ca pe vremuri. 

JS: Și cum mergea treaba din punct de vedere financiar, dacă nu 
mai lucrai program normal la KPMG? _ 

M: Ăăă... (inaudibil)... primeam niște bani. În ultima luni din fiecare 
lună, aveam pe birou un plic cu 20.000 de coroane. Asta compensa 
în mare parte ceea ce pierdusem trecând la program redus, plus că 
erau... neimpozabili. 

Dar aveam tot mai mult de făcut și, la începutul lui 2006, i-am cerut 
șefului meu, Niklas, să-mi reducă și mai mult programul, până la 
jumătate. 

In ianuarie, i-am cumpărat Ceciliei bilete la Mamma Mia, la Londra. 
Era foarte pasionată de muzică, începuse chiar să cânte într-un cor, 
ceea ce cred că-i prindea bine - însemna că are o ocupaţie uneori 
seara. 

Ne-am dus la Londra într-un weekend prelungit în februarie și, când 
ne-am cazat la hotel, ne-au spus că ne-au schimbat rezervarea și 
ne-au oferit un apartament. Priveliștea era incredibilă și era un 
început minunat pentru weekend. N-am întrebat niciodată cine a 
aranjat să ajungem acolo, dar, când am venit acasă, Michaela era 
destul de curioasă dacă am avut jacuzzi și terasă și dacă vedeam 
de la fereastră Trafalgar Square. 

Au început să-mi vină și alte idei. Economia Suediei era în creștere, 
toată lumea uitase de prăbușirea dot-com care avusese loc cu 
câțiva ani înainte, iar economia luase un avânt de parcă era un tren 
fără frâne. 

Prietenul meu Bosse era cel care vorbea întotdeauna despre bursă. 
A adus vorba odată, când jucam. 

— Sunt venituri cu adevărat mari pentru oricine vrea să-ncerce. E 
exact ca la Hold'em. Dacă știi să numeri, poţi să-nvingi sistemul. 
Ştii, am cumpărat acţiuni la o firmuliţă care se cheamă SinterCast, 
cu 49 de coroane bucata. Produce aliaje pentru motoare de mașini. 
Am intrat cu 200 de miare. Apoi s-a aflat că le-a cumpărat Ford 
Motors tehnologia. După trei săptămâni, acţiunile valorau 100 
bucata. Asta înseamnă 200.000 fără să mișc un deget, zisese 
Bosse. 

Prietenul lui, Bogustaw, s-a scobit în nas. 

— Dar pentru tine e ca o bășină trasă-n vânt. Atâta ai spart la masa 
de joc luna trecută. 

Bosse s-a uitat la cărți înainte să le pună pe masă. 

— Nu cred că pricepi. Tocmai asta-i ideea. Aici, lucrurile merg în sus 
și în jos. La bursă, merg doar în sus, în orice caz pe termen lung. 

Ascultam. Mă gândeam. Și-ncercam să-nțeleg. 

Am început să citesc ziarele financiare și revistele de afaceri. M-am 
abonat la informări de la diverse companii de analiză și brokeraj. 
Am vorbit cu Bosse la club și cu Stig Erhardsson la bancă. Am citit 
mesajele din grupurile de discuţii online - toată lumea se 
entuziasma de succesele de la bursă, explicându-și modul de 
gândire. Am început să fiu atent la estimările afacerilor, raporturile 
preț/profit și analizele tehnice. Mi-am făcut cont la un broker online 
ieftin, Nordnet, doar ca să studiez mișcările de pe piaţă. Am tras 
propriile concluzii. Nu era chiar așa de ușor cum pretindea Bosse, 
dar existau niște asemănări clare cu pokerul - matematică și 
psihologie în modele previzibile. Puteai să obţii sume imense de 
bani dacă făceai totul cum trebuie. Simţeam cum revine microbul, 
răzbunător. Din nou. 

Cam tot pe-atunci, Suedia a lansat A treia directivă privind spălarea 
banilor. Era o chestie de la UE, se ocupa de ea Financial Action Task 
Force, în principal pentru lupta împotriva terorismului și chestii de- 
astea, dar a avut un impact enorm asupra jobului meu suplimentar. 
Dintr-odată, toţi clienţii puteau fi identificaţi prin documente, detalii 
sau informaţii venite din alte surse decât de la noi. În trecut, 
băncile aveau, pur și simplu, o politică numită „cunoaște-ţi 
clientul”, dar, deodată, puteau să-l cunoască tot felul de firme și 
consultanţi. Contabili, avocaţi și, pe deasupra, casele de schimb 
valutar au început să solicite întâlniri faţă în faţă, să vrea să afle ce 
fel de afaceri aveam, să obţină informaţii despre scopul relaţiei de 
afaceri, să-nțeleagă de ce trebuie făcute tranzacțiile cu bani 
gheaţă. Era o harababură nenorocită, complet exagerată - un pic 
dementă, de fapt. Nu prea eram noi Al-Qaida. 

Cel mai rău era că ajungeau sub lupă până și filialele bănoase, cum 
erau anticarii sau dealerii de mașini, curăţătoriile și firmele de 
construcții. Orice plăţi cash de mai mult de 15.000 de euro trebuiau 
verificate și raportate. 

Stăteam în fiecare noapte să calculez și să mă gândesc. 
Probabilitatea unei restricţionări severe. Posibilităţile apariţiei unor 
constrângeri. Înlocuirea investiţiilor. Am decis că trebuia să ne 
punem ouăle în mai multe coșuri, știi? Practic, asta-nsemna să luăm 
legătura și cu alte bănci și să-ncepem să punem bazele unor relaţii 
de încredere cu ele și să găsim noi modalităţi să facem ce făceam 
noi. Așa că am dat câteva telefoane, am avut niște întâlniri pe la 
diverse birouri din tot orașul. In final, companiile noastre aveau 
conturi la SEB, Handelsbanken, Nordea, Swedbank și Danske Bank, 
dar și la o grămadă de „bănci de plastic”, cum le zic eu, lkano, 
Resurs, mda, știi tu ce vreau să zic. 

În același timp, mă gândeam tot timpul și la propriul meu 
aranjament. Dac-aș fi putut doar să-mprumut, pentru câteva 
săptămâni, niște bani din fluxul nostru de numerar, aș fi putut 
câștiga suficient cât să-i bag undeva pe Sebbe și pe ceilalţi, să-mi 
iau familia și să mă mut definitiv în altă parte. 

Dar, într-o bună zi, am primit un telefon de la un avocat. 

— Vă sun de la firma de avocatură Leijon. Mă întrebam dac-aţi fi 
interesat să vă întâlniți cu un client de-al meu. 

— Nu mă ocup eu de conturile clienţilor. Ar fi mai bine să discutaţi 
cu directorul meu, Niklas, am spus eu. 

— Nu, clientul meu vrea să aibă o întâlnire cu dumneavoastră, pur 
și simplu. Vrea să vă vedeţi în legătură cu cealaltă activitate a 
dumneavoastră, dacă-nţelegeţi ce vreau să spun. 

Birourile firmei de avocatură se aflau nu departe de Clara's. Nu mai 
fusesem niciodată acolo. Interioarele erau din materiale naturale: 
lemn de esenţă tare, granit și gresie. Totul radia competenţă și 
încredere. 

Am urcat într-unul dintre birourile de pe colț de la ultimul etaj. 
Priveliștea asupra Stockholmului era incredibilă. 

De cealaltă parte a mesei, cu o ceașcă de cafea în mână, avocatul 
stătea lângă un bărbat pe care nu-l cunoșteam pe-atunci, Peder. 
Peder purta cravată și o pereche de ochelari rotunzi. S-a ridicat 
drept în picioare, a întins mâna cu un zâmbet și s-a prezentat doar 
cu prenumele. Avea dinţii nefiresc de albi. Era probabil de vârsta 
mea, poate cu câţiva ani mai mare. 

— Mats, mă bucur de cunoștință. Vreau de ceva vreme să discut cu 
tine, a spus. Apropo, îl cunoști pe avocatul meu? 

Celălalt bărbat părea stânjenit de felul familiar de a se comporta al 
lui Peder. 

— Acum, că v-aţi cunoscut, cred c-o să vă las în pace, a zis avocatul 
și s-a ridicat. 

Odată ce s-a închis ușa în urma lui, Peder și-a împletit degetele. Pe 
degetul mic, avea un inel de aur cu sigiliu. 

— Reprezint un număr de persoane care au nevoie de ajutorul tău. 
Nu știam de ce eram eu cel care stătea aici, și nu Sebbe. Era peste 
nivelul meu. Făcusem multe în ultimele șase luni, dar nu luasem 
niciodată legătura cu oamenii care chiar se foloseau de serviciile 
noastre. 

— Avem bani în anumite locuri și trebuie să-i mutăm în altă parte. 
De fapt, e destul de simplu. Dar statul suedez, UE și țara aia uriașă 
din vest condusă de evrei ne fac viaţa grea. Așa cum sunt sigur că 
știi. 

Am înghiţit în sec, m-am gândit că, dac-o poate face Sebbe, pot și 
eu. Am vorbit cât de calm am putut. 

— Doar spune-mi ce-ţi trebuie și o să aranjăm. 

Peder s-a lăsat pe spate în scaun. Mă ducea cu gândul la Sean Penn 
în Carlito. 

— Excelent. 


Nota continuă pe o pagină separată. 
22. 


Dejan ajunsese să fie înnebunit după câini, în sensul propriu 
al cuvântului. Își cumpărase cu patru luni în urmă un bull-terrier 
și hotărâse să-i spună Mauler”, după regele artelor marțiale 
suedeze. 

— Potaia îmi mănâncă într-o zi mai mult timp decât toată 
treaba pe care o fac într-o săptămână, zise el. 

— Nu te-ai gândit niciodată să-l duci la un hotel pentru căţei? 
întrebă Teddy. Sigur primesc bani, ceea ce e bine pentru tine. 
Poate chiar îl adoptă. Pare un pic cam palid. Sigur îi dai carnea 
care trebuie, ce zici? 

Era cel mai alb câine pe care-l văzuse vreodată Teddy. Până și 
interiorul urechilor era alb. Dar se pare că era interzis să 
glumești despre Mauler - faţa lui Dejan își pierdea orice 
expresie. Teddy mai văzuse asta și înainte și-și ceru imediat 
scuze. 

Se-ntâlniseră tot în Flemingsberg, de data asta în pădurea din 
spatele gării. Teddy sunase și spusese că e urgent. 

Dejan: vechiul lui prieten de dinaintea celor opt ani de 
pârnaie. Scutierul lui, prietenul lui bun - camaradul lui în atâtea 
belele, că le pierduse șirul. Cel mai important: Dejan - omul 
care-l ajutase să-l răpească pe Mats Emanuelsson, dar al cărui 
nume Teddy nu-l pomenise niciodată în timpul procesului. 

Pe atunci: Teddy în arest preventiv, cu restricţii totale, timp 
de șapte luni, interogat de poliţie de opt ori și de multe alte ori 
la tribunal. li oferiseră o reducere a pedepsei, în pofida faptului 
că așa ceva era interzis în Suedia - plus programul de protecţie 
a martorilor, „echivalentul unei rente până se pune pe picioare”, 
ziseseră ei, și un ajutor pentru studii. Il amenințaseră că-i 
35 Alexander L. Gustafsson (n. 1987) - cunoscut luptător suedez de arte marţiale 
mixte, supranumit „Mauler” (Boxerul). 

implică și familia, că-l iau cu forța pe Nikola, c-o zdrobesc pe 
sora lui, Linda. Dacă nu le spune cine a mai fost implicat. Dacă 
nu-i dă în vileag pe tovarășii lui. Să-i dea în gât pe Dejan și pe 
Ivan. Kum. _ 

Dar Teddy își ţinuse gura. Nu spusese o vorbă. Işi încasase 
anii de pușcărie fără să se plângă. 

Dejan ar fi trebuit să fie cel care să-i plătească o rentă pentru 
tot restul vieții lui. Sau Kum. 

Îl lăsă pe Dejan să vorbească. Mauler era pui când îl luase - 
curs de dresaj, plus unul pentru reacţie la comenzi și mers în 
lesă. Și unul pentru ceva ce se numea „dresaj cu clicker”, în 
urma căruia câinele învăţa să execute comenzi când stăpânul 
folosea un dispozitiv metalic care scotea un anumit sunet. 

— Uite, aproape că poate să facă o întoarcere completă de 
cap, zise Dejan, apăsând clickerul ca un nebun. 

Mauler se uită la el și răsuci capul. 

— Asta-i tot? întrebă Teddy. 

Pe lângă ei trecu în viteză un tren. 

— O să reușească, Teddy, o să reușească. Mișcarea capului la 
stânga e primul pas. 

Dejan se aplecă și scărpina câinele după ureche. 

— Nu-i așa, drăgălașule? Da. 

Lui Teddy nu-i venea să-și creadă urechilor. Singurul lucru 
faţă de care mai arătase Dejan vreodată atâta afecțiune fusese 
propria sculă. 

Vedea în depărtare clădirea imensă a bibliotecii liceului 
S6dertorn, iar în dreapta proiectele rezidenţiale colorate. 
Flemingsberg. Aici se îngrămădeau studenţii la stomatologie, 
economiștii și cercetătorii în domeniul identităţii de gen. 
Avocaţi, procurori și judecători, imediat în spatele gării. Cam 
până aici ajungeau: nu puneau niciodată piciorul dincolo de 
calea ferată de navetă. 

Acum trebuia să treacă la subiect. 

— Dejan, îţi aduci aminte că te-am întrebat acum câteva 
săptămâni ce anume știi despre Mats? 

— Mda, dar n-are rost să continuăm pe tema asta. Las-o baltă. 

— Nu, n-o să las nimic baltă. Mi-ai spus că juca. 

— Mda. 

— Dar n-ai zis și că avea un finanţator, unul dintre noi? 

— Ce vrei să zici? 

— Dejan - Teddy ridică vocea - mă cunoşti. Ştii bine ce am 
făcut pentru tine. Opt ani. Tu n-ai făcut niciunul. Așa că 
încetează cu minciunile. 

Zâmbetul prietenului său se stinse. Teddy îi așteptă reacţia: 
se putea termina în multe feluri. 

Dejan își vâri mâinile în buzunare și se-ncruntă. 

Teddy ridică bărbia. Nu se lăsa niciodată. 

Dejan: 

— În regulă, Teddy, pentru tot ce-ai făcut. Nu știu mai multe 
decât ţi-am zis deja, dar e adevărat. Sebastian Petrovici, ţi-l 
aduci aminte? 

— Mda, puţin, pierdea vremea la Clara's, nu? 

— Exact. El era finanţatorul lui Mats. Și cred că făceau și 
afaceri împreună. 

— Deci chiar l-am răpit pentru bani? 

— M-ai întrebat și data trecută și jur, pentru mine, n-a fost 
vorba decât de bani. Dar Ivan e mort și Dumnezeu știe ce plan 
avea el cu nenorocita aia de răpire. 

— Dar Sebbe Petrovici... știi pe unde e acum? 

— Nu l-am mai văzut pe individ de trei, poate patru ani. Cred 
c-a plecat, s-a mutat pe undeva, prin străinătate. 

e 

Leijon acceptase o prelungire a contractului de închiriere a 
maşinii. 

Acum se-ndrepta, Împreună cu Emelie, spre Solna, ca să se 
vadă cu Sara. Făcu toate ocolurile posibile, pentru că voia să 
scape de Swedish Premium Security. Îi dăduse lui Emelie o 
explicație vagă despre cine era Sara, lăsând deoparte doar 
anumite părți. 

— Ai program scurt? întrebă el. 

Emelie păru să nu audă ce spusese el, privind doar pe geamul 
mașinii. Afară, în direcția pereților enormi de sticlă cenușie ai 
noului spital Karolinska. Parcă se coborâse din ceruri un nou 
oraș și aterizase pe marginea autostrăzii E4. 

— Lucrezi program scurt acum? încercă el din nou. 

— Disponibilitatea e tot ce contează în munca asta. Dacă vrea 
clientul să aibă un acord finalizat până luni, duminică noaptea 
trebuie să lucrez la greu. 

Un gând negru: Teddy urma s-o vadă în scurt timp pe Sara. 
Nu mai fusese de ani de zile cu o femeie. Ultima dată se 

întâmplase la închisoare, într-un pat de scânduri îmbrăcate în 
vinil, și fusese cu ea. 

— Cum era tatăl tău? întrebă Emelie când virară spre Solna. 

— De ce vrei să știi? 

— Mă întrebam doar, știi, cum era. În copilăria ta. 

— Grea întrebare. Poţi să faci cunoștință cu el cândva. Stă în 
Hägersten. 

— Era familist, o ajuta pe mama ta? Sau era mereu plecat? 

— Când eram mic, lucra la Scania în Södertälje, asambla 
camioane și alte chestii de-astea. Mama lucra tot acolo, dar la 
departamentul financiar. Din câte îmi aduc aminte, se ajutau 
mult unul pe altul. Dar după aia... 

Vorbea mult mai încet ca de obicei. 

— Apoi ea a murit, iar tata a deschis un restaurant de prânz în 
Solna și după aia abia dacă mai dădea pe-acasă. Ai fi zis că 
puteam petrece mai mult timp cu el, dar nu, aveau grijă alţii de 
noi. 

— Cine? 

— Sora mea, Linda, de exemplu. Ea a avut grijă de mine și de 
fratele meu mai mult decât a făcut-o vreodată tata. 

— Dar e doar cu un an și jumătate mai mare ca tine, nu? 

— Mda, dar când eram mai mici, parcă avea de două ori 
vârsta mea. De fapt, tot așa pare și acum. 

Emelie râse. 

— Ştii, Teddy, am impresia că vârsta ta e foarte 
schimbătoare. Într-un sens bun, vreau să zic. 

Teddy se întrebă ce voia să spună. 

În cele din urmă, ajunseră. Solna. Tottvăgen 28. Casa Sarei. 

Tencuială roșie. La parter erau aprinse luminile, iar Teddy 
vedea plantele în ghivecele de la ferestre. Se lăsa înserarea. 
Strada era liniștită: dispăruseră toate skateboardurile copiilor și 
scuterele adolescenților. Peisajul idilic cu vile se topea în asfinţit 
pe ziua de azi. 

Teddy se gândi: pretutindeni, oamenii nopţii. 

Parcă mașina puţin mai departe de casă, pentru că nu voia să 
blocheze nicio intrare sau să împiedice traficul. 

Emelie avea geanta pe braţ: probabil că ţinea laptopul în ea, 
pentru că-l avea întotdeauna la îndemână. 

— Când a sunat, ţi-a zis ce vrea să-ți spună? întrebă ea în 
timp ce închideau ușile mașinii. 

— Nu, a spus doar că e dispusă să discute despre ce a 
descoperit și ce a făcut-o să se oprească. 

— Cea făcut-o să se oprească? 

— Asta cred că voia să spună: ce a făcut-o să nu se intereseze 
mai departe de cele întâmplate. 

Tocurile lui Emelie ţăcăneau pe pavaj. 

Bătură la ușa Sarei, iar ea răspunse după o clipă. 

— Bună, zise ea, aruncându-i o privire lui Emelie, care se 
oprise în ușă. 

— Poţi să ai încredere în Emelie. E avocatul lui Benjamin 
Emanuelsson. 

În spatele lor, se apropia o mașină. 

Ceva-l făcu pe Teddy să se-ntoarcă. 

Unul dintre geamurile mașinii era lăsat. Un sentiment 
neplăcut - mergea prea încet. 

Zări un bărbat îmbrăcat cu haine închise la culoare; era 
aplecat în afara mașinii și ridicase braţul. Un obiect. Ceva lung. 
În mână. 

Teddy văzuse destul. 

— Are o armă, strigă el și se aruncă la pământ, trăgând-o și 
pe Emelie după el. 

Încercă s-o prindă pe Sara și s-o trântească și pe ea. 

Auziră împușcăturile. Una, două, trei, patru. 

Văzu ochii măriţi ai Sarei. 

Mașina prinse viteză. Cauciucurile scârțâiră. 

Nu se putea așa ceva. 

Sara zăcea pe preșul de la ușă. 

Teddy înnebunise. Ei, oricine or fi fost, săriseră calul. Era pe 
punctul să explodeze. 

Nu, nu putea s-o facă: se aruncă peste Sara. 

Avea bluza întunecată peste abdomen. 

Emelie ţipa în fundal. 

Sara se uită fix la el. Încercă să spună ceva, dar nu reuși 
decât să tușească. 

— Adu mașina, îi strigă Teddy lui Emelie. 

Puse un prosop peste rană, fără să apese prea tare pe 
stomacul Sarei. Emelie conducea. O transportase pe Sara cât de 
atent fusese în stare - părea să fi fost lovită de un singur glonţ, 
dar el auzise mai multe împușcături. Dacă glonţul i-a atins 

coloana, ar fi fost un dezastru dacă ar fi mișcat-o cum nu 
trebuie. 

După un minut. Mergeau pe Solnavâgen, spre spitalul 
Karolinska. Emelie claxona mașină după mașină. Îi zgâlţâia 
zdravăn pe bancheta din spate. Sara era în braţele lui. Ochii: 
fixaţi asupra lui Teddy. 

Avea respiraţia mai rapidă acum. 

— O să fie în regulă, o să fie în regulă, repeta el, ca un fel de 
mantra. 

Prosopul era îmbibat de sânge. Trebuia să oprească 
hemoragia cumva. Dacă glonțul i-a atins aorta, nu mai avea 
mult de trăit. 

Sara îl prinse de cot. 

— Teddy... zise ea. 

Tuși și scuipă sânge. Îl strânse mai tare. 

O vedea transpirând. 

— Teddy... zise ea din nou... singur acasă. 

Și atunci înţelese - Emelie sunase deja la 112 să spună că 
mergeau spre spital, dar nu putea să mai sune încă o dată în 
timp ce gonea pe străzi. 

Teddy pipăi în buzunar după telefon. Ochii nu i se desprinseră 
de Sara. Răsuflarea îi suna sacadat acum. Știa ce înseamnă 
asta: pierduse prea mult sânge. 

Până la urmă, îl găsi: formă 112. Îi spuse operatorului ce se- 
ntâmpla. 

— O persoană a fost împușcată și o ducem la spital. Dar 
băieţelul ei a rămas singur acasă: Tottvăgen 28 în Solna. 
Edward. 

Sara mormăi ceva la el în braţe. Nu auzi ce. Avea fața palidă, 
pielea își pierduse orice urmă de culoare. 

Işi răsucea capul dintr-o parte într-alta, delirând. 

Fuck. Işi dădea seama. Se ducea. Răsuflarea, paloarea pielii, 
sudoarea rece: intra în șoc, și după aia... fuck - nu se putea 
gândi acum la asta. Apăsă prosopul mai tare. 

— Sara, uită-te la mine. Nu te da bătută. Rămâi cu mine. O să 
fie în regulă. 

Emelie conducea mai repede ca un hoţ de mașini. Probabil că 
aproape ajunseseră. 

— Te rog, Sara. Ascultă, ţii minte când ne-am întâlnit prima 
dată și mi-ai spus c-ai început cursurile de criminalistică? Îți 
aduci aminte ce-am întrebat eu? 

Sara avea ochii încă deschiși. 

Teddy continuă. 

— Îți aduci aminte? Am întrebat dacă au și vreun curs despre 
mine. 

Nicio reacție. 

— Ai râs. 

Sara intrase în hiperventilaţie. 

Era pe altă lume. 


23. 


Gabbe păru să se bucure că-l vede pe Nikola și-i făcu semn să 
intre. O adâncitură în canapea: Nikola se scufundă în ea. 

Omul purta aceleași haine ca și data trecută. Diverși sfinţi și 
părinţi ai bisericii siriace îi cercetau de pe pereţi. 

Pe măsuța de cafea, o farfurie cu ceapă și o roșie tăiată felii. 

— la să mănânci ceva, zise Gabbe. 

Nikola nu putu să nu se gândească la bunică-său. Lui Gabbe 
nu părea să i se potrivească deloc rolul de dealer de arme. 

— Unde ţi-e telefonul? întrebă el. 

— Acasă, răspunse Nikola. 

Știa partitura. 

— Cum ai ajuns până aici? 

— M-a adus Chamon. 

— Și de unde știi că n-aţi avut un poliţai pe urme? 

— Am coborât la 400 de metri de-aici. Jur, nu mă urmărește 
nimeni. 

— Nu sunteţi întregi la capetele voastre nenorocite. 

— De ce? 

— Să-ncepeţi iar un război. 

— N-am fost noi de data asta. 

— Și după aia să încerci să dai de mine la telefon. Trebuie să 
fii mult mai atent, habibF€. 

Bătrânul: clar de 50 de ori mai bun la școala vieții decât arăta. 


3 Dragule (în arabă în orig.). 
VP - 157 


Nikola își puse o mănușă de iarnă pe care o găsise acasă - nu 
voia să lase amprente. Apoi o scoase din geantă. 

— Uite AK-ul pe care l-au lăsat în urmă. 

Și Gabbe purta mănuși. Luă arma. 

Pe mâner avea bandă adezivă neagră. 

— Ăsta nu-i un AK-47. 

— Aă, și atunci ce e? 

— Un Rk 62. Pușcă de asalt, așa i se spune. E versiunea de 
Kalaşnikov a finlandezilor, cam același lucru, dar a lor. 
Rynnäkkökivääri, așa i se zice. 

— Știi finlandeză? 

— Nu, dar e o armă bună. Îmi place. Prietenii noștri au tras cu 
ochiul la ea când au dezvoltat Galilul. 

— Care prieteni? 

— Israelienii. Sunt din Liban, știi? Sunt creștin. 

— În regulă, și ce știi despre arma asta? 

Gabbe: nu numai că știa totul despre arme - era și regele 
pălăvrăgelii. 

— Știu câte ceva. Am avut un aranjament acum vreo șase 
luni, tot felul de lucruri, dar s-a dus naibii. Voiau prea mulţi bani. 
Două dintre armele pe care urma să le cumpăr erau ca asta, tot 
cu numerele șterse, ambele din 1995. Anul trecut, finlandezii au 
făcut puștile Rk 62 cu pat rabatabil. Au pierdut timpul cu forma, 
au făcut un model de test cu selectorul pe stânga, ca să-l poţi 
manevra cu degetul mare. Deșteaptă mișcare, de fapt, dar 
armata finlandeză a început să se plângă. Așa că vreau să zic, 
aceste prototivuri... prototicuri... 

— Prototipuri? 

— Exact. N-au făcut decât 20 de prototipuri. Cineva a săltat 
anul trecut cinci din ele dintr-un depozit de arme de lângă Âbo. 
Asta de-aici și cele pe care trebuia să le cumpăr eu sunt toate 
tipul acela. 

— Ah, rahat, deci trei din cinci? 

— Da. 

Nikola luă iar arma. 

— Cine încerca să le vândă? 

— Abrohom. ÎI știi? 

— Abrohom Michel? Vărul lui Metim Tasdemir? 

— Exact. 

— Deci Metim e în spatele poveștii? 

— Nu știi asta, și nici eu nu știu. 

| se învârtea capul. Metim Tasdemir. Lider de clan. Cap de 
familie. Gangster de carieră. Metim: îl lasă pe unul dintre propriii 
lui oameni să fie împușcat în picior. Metim: întâi a-ncercat să-l 
facă pe Isak să decidă asupra despăgubirilor. Apoi a înhăţat 
aceiași bani chiar de sub nasul lor. 

Ce escroc. 

Și totuși: Metim Tasdemir - un adevărat profet al violenţei, 
influent în sânul mafiei. Un tip care în mod clar nici măcar nu-l 
respecta pe Numărul Unu. 

Nikola nu știa ce să facă. Tipii ăștia erau cu multe clase peste 
el. Numai la gândul ăsta făcea pe el: că Metim ar fi aflat că-l 
bănuiește. 

Se ridică să plece. 

— Apropo, poţi să mă ajuţi să mă descurc cu Internetul ăsta al 
meu? întrebă Gabbe. E inutil. 

Nikola ezită. Apoi se răzgândi. 

— Sigur, dar poţi să-mi dai ceva în schimb? Văd că ai câte 
ceva. 

Gabbe: poate că nu știa nimic despre instalarea canalelor TV 
digitale - dar era un afurisit de geniu când venea vorba de 
arme. 


24. 


La birou, venise momentul discuţiilor anuale despre 
dezvoltare. Angajaţii ar fi trebuit să fie ţinuţi permanent la 
curent cu modul în care au fost evaluaţi, unde se situau în 
ierarhie - chiar dacă, oficial, totul se referea la dezvoltarea 
profesională și personală. 

Emelie nu-și dorea deloc să fie acolo în momentul ăsta, fusese 
în concediu medical de la atacul din Solna, dar n-avea de ales. 
Nu și dacă voia să-și păstreze serviciul. 

Aceiași doi parteneri ca și anul trecut. Leijon nu strica tradiţia. 

Anders Henriksson era un ultratocilar de 49 de ani, care se 
căsătorise a doua oară cu o secretară de 27 de ani; se comporta 

de parcă avea 30 de ani, dar credea că Tiësto” e o mașină 
electrică din California. În plus, era unul dintre cei mai buni 
experţi în Fuziuni și Achiziţii din Suedia. În ultima ediţie din 
Legal 5005, era înscris drept Leading Individual”, iar descrierea 
lui suna așa: „a brilliant analyst - creative and authoritative”“. 
Emelie era sigură că era strălucit, cel puțin strict din punctul de 
vedere al IQ-ului, dar în ceea ce privește așa-numitul EQ“, 
probabil că ar fi trebuit să fie considerat incredibil de solicitant. 

Magnus Hassel nu mai avea nevoie de nicio altă prezentare. 
Dacă lucrai în filială, știai cine e. Descrierea lui nu mai fusese 
actualizată de ani de zile. Scria de mult că era „the c/earest 
shining M&A star în Sweden”*? și „incredibly impressive”. 

Emelie fusese interogată de poliție după cele petrecute în 
Solna. Chiar și ei se miraseră: „Ce treabă ai tu cu asta?”. Habar 
n-avea ce putea și ce nu putea să spună. 

Sara își pierduse cunoștința cu câteva minute înainte să 
ajungă la spital - pentru o secundă sau două, Emelie crezuse că 
s-a terminat. Teddy tipa de pe bancheta din spate: „Nu, nu, nu”. 

Dar ieri o sunase să-i spună că Sara a scăpat. Se pare că 
operaţia durase ceva mai mult de patru ore. O salvaseră faptul 
că Tottvăgen era aproape de spitalul Karolinska, faptul că Teddy 
decisese s-o ducă ei în loc să aștepte Salvarea și faptul că-i 
oprise sângerarea. 

e 

— Deci, Emelie, cum ţi se pare ţie că merge? o întrebă Anders 
cu vocea lui piţigăiată și forțată. 

Jossan susţinea că, ultima dată când lucrase cu el, avocatul 
părţii adverse întrebase dacă poate să danseze moonwalk în 
pauză, așa de tare îi semăna la voce cu Michael Jackson. 

Emelie era pierdută în gânduri. Trebuia să-și facă ordine în 
viaţă. Nu mai avusese niciun iubit după Felix, cu care ieșise 
câteva luni anul trecut. Nu se vedea niciodată cu verișoara ei, 


37 Tijs Muchiel Verwest (n. 1969), cunoscut drept Tiesto - DJ și producător de muzică 
olandez. 
38 Catalog anual independent al firmelor de avocatură din întreaga lume. 
39 Personalitate de vârf (în engl. în orig.). 
4 Un analist strălucit - creativ și competent (în engl. în orig.). 
^ Indice de inteligență emoţională. 
42 Cel mai strălucitor star din Suedia în domeniul Fuziunilor și Achiziţiilor (în engl. în 
orig.). 
43 Incredibil de impresionant (în engl. în orig.). 

deși stătea și ea tot în Stockholm. Vorbea din când în când cu 
părinţii la telefon, dar acum două săptămâni, când se dusese la 
Jönköping, se văzuse cu ei prima dată după multă vreme. 
Vorbea cu fetele la antrenamente, dar, de câte ori propuneau să 
se vadă la prânz sau să iasă la băut, ea n-avea timp. 

Intre liceu și facultate, stătuse un an să studieze la Paris, dar 
apoi își limitase aria de interes: terminase cele nouă trimestre 
de cursuri juridice în doar șapte. Direct la ţintă. Concentrată 
asupra obiectivului. Serviciul era viaţa ei. O avea pe Jossan și 
încă vreo câteva consiliere juridice de-acolo. Avea un viitor. Cel 
mai important: aici însemna ceva, era în elementul ei. 

Stăteau, exact ca și cu un an în urmă, în biroul lui Anders, și 
nu într-una dintre sălile de ședință. Avea câteva fotolii într-un 
colț. Pe podea, un covor ţesut cu fir maroniu-roșcat strălucitor. 

— M-am dezvoltat, m-am concentrat pe înţelegerea clientului 
și nu doar pe partea de business a dosarelor. Am titlul de 
avocat, pot să merg mai departe, răspunse ea. 

— Ne-am uitat prin cazurile tale din ultimul an, zise Magnus. 
Pe toată perioada de 12 luni, arată totul bine. Dar... 

Emelie credea că știe încotro se îndrepta. 

— În ultima lună ai lucrat mai puţin de 47 de ore facturabile. 
Tocmai ai avut câteva zile de concediu medical, dar nu pari 
foarte bolnavă. 

Emelie încercă să rămână cât de neclintită putea, să nu se 
dea de gol cu ceva. Simţea transpiraţia adunându-i-se pe spate. 
Magnus putea să-ntrebe curând de întâlnirea lor de la farmacie, 
curios ce ridicase ea atunci. 

— Ce s-a întâmplat, Emelie? Ce-i cu reducerea asta de 
activitate din partea ta? De ce ţi-ai luat concediu medical? 

Emelie le zâmbi. Pe dinăuntru, tremura. Stesolid. 

— Am avut ghinion luna asta: am fost răcită, amigdalită, 
gripă, gastroenterită, cum vreţi să-i spuneţi. N-am putut să 
lucrez cum trebuie. 

— Dar azi pari cât se poate de teafără, dacă mă întrebi pe 
mine. Dacă te simţi rău, dacă ai febră sau ţi-e greață sau așa 
ceva, trebuie să te duci la doctorul companiei. Avem asigurări 
de sănătate excepţionale pentru tine și ceilalți asociaţi. La Leijon 
avem grijă de angajaţii noștri. 

— Știu, o să mă gândesc. Vreau numai să mă descurc cât mai 
bine. 

Habar n-avea ce să spună. Nu știa decât că ei nu trebuiau să 
afle la ce lucra ea în realitate și cum se simţea de fapt. 

Mai vorbiră o vreme. Comparară orele ei facturabile cu cifrele 
medii, discutară despre noile responsabilităţi, vorbiră despre 
noile grupuri de lucru ale companiei. In tot acest timp așteptase 
întrebarea despre ce cumpărase de la farmacie. 

Nu scria în niciunul dintre materialele companiei, nici pe 
pagina lor web, nici în vreuna dintre broșurile pe care le 
înmânau studenţilor flămânzi din anii terminali - dar principiul 
de nestrămutat era up or ouť*. Pe scurt, dacă nu continuai să 
câștigi tot mai mult, dacă nu li se părea că te miști destul de 
frumos, on track”, era de așteptat din partea ta să-ţi cauţi alt 
serviciu. Urma să fie ceva subtil, dar, în cele din urmă, începeau 
să-ți apară în inbox anunţuri cu „se caută avocat de business”, 
fără alte comentarii. 

Avansezi sau pleci. Principiul era suficient de simplu. Dacă nu 
erai făcut să te descurci la cele mai înalte nivele, trebuia să 
pleci. 

Maică-sa era revoltată de sistem încă de când începuse 
Emelie să lucreze acolo. 

— Dar, scumpo, nu pot să dea afară oamenii așa, pur și 
simplu. În ţara asta avem o siguranţă a locului de muncă. Din 
fericire, partidele de dreapta n-au reușit niciodată s-o abolească 
de tot. 

— Dar nu te concediază. Doar se așteaptă să le înmânezi tu 
preavizul. 

— Deci te provoacă să pleci, cu alte cuvinte? 

— Cine vrea să stea undeva unde nu-și găsește locul? 

Emelie se smulse din gânduri și ridică privirea. Magnus tocmai 
încheiase un monolog despre valoarea percepută de client. 

— Deci, Emelie, cred că, într-un fel, am cam terminat aici, zise 
el. Dar gândește-te la ce ţi-am zis, că avem grijă de voi, de 
angajaţii noștri. Sunteţi importanţi pentru noi. 

e 

Azi era ziua când expira termenul pentru formularea 
acuzațiilor împotriva lui Benjamin, deşi era deja clar că 
procurorul va mai solicita o prelungire de două săptămâni. 


44 Avansezi sau pleci (în engl. în orig.). 
45 Conform planului (în engl. în orig.). 

Considera că ancheta era departe de a fi încheiată - și, chiar și 
cu cele două săptămâni în plus, timpul ar fi tot la limită. 

Când Emelie se-ntoarse de la discuţia despre dezvoltare, 
Jossan lucra la computerul ei. In sfârșit, se întorsese acasă din 
Luxemburg. 

— Te simţi mai bine, Pippa? 

— Nu știu, răspunse Emelie. 

Oricum, supraviețuise neașteptat de bine întrebărilor lui 
Magnus. 

Josephine îi spuse că, după Luxemburg, dormise 20 de ore. 
Băuse două câni de ceai Pukka, făcuse patru mișcări din salutul 
soarelui și se dusese direct în pat, fără să-și pornească măcar 
telefonul. 

— N-au decât să se împace cu asta. Contractul era încheiat, 
așa că mi-am luat o zi liberă. 

De data asta, era chiar iritată. 

— leri am fost chemaţi în sala partenerilor, toţi care 
lucraserăm la proiectul ăsta. A zis: „Aţi fost neprețuiți. Aţi dat 
dovadă de adevăratul spirit Leijon. Aţi făcut treabă bună. 
Serios”. Și după aia ne-a dat fiecăreia câte o sticlă de Sancerre 
Gitton, ca mulțumire. „Un mic bonus”, așa a zis idiotul. Așa c-am 
verificat online prețul, nu costă nici 200 de coroane sticla. Și știu 
că Jonas Bergqvist a primit o cină la Oaxen când a terminat 
proiectul Bubble. Destul de zgârcit, dacă mă-ntrebi pe mine. 
Vrei să bem împreună vinul diseară? 

Emelie se gândi. In afara câtorva drumuri până la birou, ca să 
rezolve probleme urgente, în ultima vreme își petrecuse cea mai 
mare parte a timpului acasă, cu gânduri groaznice trecându-i 
prin cap. 

e 

Jossan stătea pe Norr Mälarstrand: un apartament ostentativ, 
cu două dormitoare, cu marmură de Carrara în baie și cuptoare 
Gaggenau în bucătărie. Chiar așa: cuptoare, la plural - „Îţi 
trebuie și un cuptor cu aburi”, susținea Josephine. Totul părea 
nou-nouţ. „Standard internaţional”, spusese agentul imobiliar - 
Jossan îi pusese să evalueze apartamentul, nu c-ar fi avut de 
gând să se mute. 

Vorbiră despre cravatele colorate ale lui Magnus Hassel și 
despre colecţia lui de artă. Discutară despre cât de stresate se 
simțeau - Emelie era cât pe ce să-i spună despre dosarul lui 

Benjamin. Presiunea de la Leijon. Presiunea de a apăra un 
suspect de crimă. Împușcăturile de acasă de la Sara. Își irosea 
energia - era sfâșiată în două. Avea nevoie de pilulele ei. 

— Am fost la doctor și mi-a dat ceva pentru stres, zise ea. 

Jossan vru să afle mai multe, dar Emelie îi ocoli întrebările - n- 
avea niciun rost să-i spună că, tehnic, porcăriile pe care le lua 
erau narcotice. Nu putea să vorbească despre asta, nici chiar cu 
Josephine, unul dintre puţinii oameni pe care-i putea considera 
prieteni. 

După sticla de Sancerre și o alta de Chablis, Jossan îi spuse ce 
se-ntâmplase cu doi ani în urmă. 

— Înainte să ajungem în același birou, adică. Eram în mijlocul 
unei tranzacţii uriașe care a durat trei luni. N-avusesem nici 
măcar un singur weekend liber, lucrasem până după miezul 
nopții în fiecare zi. Partenerul tocmai zisese: „La firmele 
britanice, au hoarde de est-europeni și indieni flămânzi care 
sunt dispuși să dea tot ce au mai bun. Trebuie să concurăm cu 
asta, nu?” Când s-a terminat, rezervasem un weekend prelungit 
la Roma cu mama. Simţeam că am nevoie să mă relaxez un pic. 
În loc de asta, am fost aruncată chiar a doua zi în proiectul Two 
Star, a trebuit să renunţ la excursie. Era o nebunie, de-a dreptul 
nebunie. Am lucrat zi și noapte timp de două săptămâni. Adică, 
pe bune zi și noapte. Cred c-am dormit mai puţin de 40 de ore în 
total în perioada aia. Nu știam ce să fac, am sunat-o pe mama și 
am plâns, și am tot plâns. Până la urmă, un amic mi-a dat să 
încerc ceva, într-o punguţă de plastic. Cu totul Breaking Bad. 

— Nu pricep. 

— Amfetamine, Emelie. M-au scăpat de panică, mi-au dat un 
impuls. Dar după patru zile, le foloseam dimineaţă, după-masa 
și seara, iar gânaul că aș putea continua fără ele mă făcea să 
intru în panică. A fost o nebunie. 

Emelie nu știa ce să zică. Amfetamine. Jobul ăsta era un risc 
pentru sănătate mai mare decât își putea închipui maică-sa. Dar 
lucrurile stăteau altfel cu ea, nu? Ea controla situația. N-avea de 
gând să piardă controlul. 

În bucătăria lui Jossan, totul arăta foarte bine. Poate că era 
lumina. Abajurul era incredibil de jos, la vreo 60 de centimetri 
deasupra mesei, iar spoturile de sub dulapurile suspendate 
luminau slab. Blenderul de alamă lucea. Covorul de pe podea 
părea moale. Jossan însăși părea frumoasă într-un fel la care 

Emelie nu se gândise serios până acum. Poate că era doar din 
cauza vinului și a discuţiei. A faptului că vorbeau cu adevărat. 

Totuși, trebuia să schimbe subiectul. 

— Sunt câteva lucruri pe care chiar aș vrea să le discut cu 
tine. Chestii de serviciu, într-un fel, dar nu chiar. E în regulă? 

— Sigur. 

Emelie își înșfăcă geanta din hol. Deșertă pe masa din 
bucătăria lui Jossan documentele despre Mats Emanuelsson și 
celelalte obiecte pe care le găsiseră în geanta lui Benjamin. 

— Nu pricep, zise ea. Fac un audit asupra finanțelor private 
ale cuiva și nu reușesc să le pun cap la cap. 

O oră mai târziu, trecuseră prin toate. Fluturași de salariu 
vechi, declaraţii bancare și liste de carduri. 

— Poţi să fii sigură de un singur lucru - acest Mats 
Emanuelsson n-avea cum să susţină o familie întreagă din 
venitul lui, nici de la serviciu, nici din capital, zise Jossan. Cel 
puţin nu dacă nevastă-sa lucra ca administrator la consiliul local. 
E imposibil. 

Avea dreptate - după ce verificaseră împreună situaţia 
financiară a lui Mats, era clar, așa cum și bănuise Emelie. 

— Și cheia aia, zise Jossan. Sunt destul de sigură că e de lao 
casetă de valori. Trebuie să fie una de modă destul de veche, 
dacă are o cheie de-asta, dar mai dai uneori peste așa ceva. Ai 
mai avut de-a face cu așa ceva în vreun alt dosar? 

Arătă spre cheia din geantă. 


25. 


Pădurea de lângă Bârsta. Molizi și pini deși. Pământul: o 
umbră neîntreruptă. Viaţă în beznă. 

În faţa lui Teddy: o groapă. 

Groapa /ui. 

În trecut, venise de multe ori aici. Împrumutase cazmaua și 
hârlețul de la Tagg. 

Vechea lui ascunzătoare: nu-și închipuise c-o să se mai 
întoarcă la ea. Își jurase c-o să lase în urmă lucrurile tăinuite 
aici, amintiri ruginite ale unei vieţi trecute. 

Hârleţ și cazma. Sudoare pe frunte. Mănuși de protecție și 
noroi pe bocanci. Avea spinarea fleașcă. Rădăcini, pietroaie, 
pământ. O să ajungă curând destul de adânc. In groapa cu 
armele /ui. 

Era cu totul înnebunit de furie. 

Îl prostiseră să-l răpească pe Mats Emanuelsson acum nouă 
ani, probabil îl făcuseră și pe Ivan să creadă că e vorba numai 
despre bani. El era singurul care făcuse închisoare pentru asta. 
Apoi, acum patru ani, Mats plecase și se sinucisese. Tot e; 
făcuseră ceva ca să se întâmple și asta. Și acum Benjamin era 
reținut sub suspiciunea de crimă - cumva, era tot ceva legat de 
povestea asta. Teddy era sigur. Ei îl urmăreau și se ţineau după 
el. Ei încercaseră să-l ciuruiască și, în schimb, aproape că o 
uciseseră pe Sara. 

Săriseră mult calul. Cel mai important: e/ îl ajutase pe răpitor, 
fără să-și dea măcar seama. Avea de plătit o datorie. Deja 
așteptase prea mult. 

Gândurile i se îndreptară către Sara. Prima dată când venise 
la închisoare, împreună cu cealaltă colegă, Emma. Când îi 
spusese să nu-i mai ceară Emmei lucruri pe care n-avea voie să 
le facă, Teddy o ascultase. Și chiar atunci, în momentul ăla în 
care o asculta pe Sara. Atunci începuse să se schimbe ceva în 
el. Momentele lor în camera comună, timpul petrecut pe 
coridoare când nu mai era nimeni în jur, orele din camera de 
vizite. Scrisorile, telefoanele. Toate, cu ea. 

Se gândi că renunţase la ea ca femeie, exact cum renunţase 
și ea la el. Dar știa că n-a renunţat la ea ca persoană. 

O călătorie din adâncuri înspre suprafaţă. Cu Sara, se 
schimbase totul. 

Și acum: Teddy o lua de la capăt. Se știa cum e, o simţea. Era 
vechiul lui sine și nu putea face nimic în legătură cu asta. 

Făcuse bășici de la săpat, deși purta mănuși. Sârma pe care o 
înfășurase cu ani în urmă în jurul unuia dintre copaci era încă 
acolo. Și scrijelitura pe care o făcuse în scoarță era la locul ei, 
deși nu era foarte clară. Împinse cazmaua cât de adânc putu în 
pământ. 

Acolo: ceva dur - valiza Samsonite în care ascunsese totul. 
Propriul lui cufăr cu comori. 


Doar câteva duști rămase în sticla de whisky. 

Două prize de snus sub buză. Fără gumă. Nu-i păsa deloc: azi 
voia doar să simtă gustul tutunului. 

Era acasă. Apartamentul lui duhnea. Un kebab pe jumătate 
mâncat. Cutii de pizza și doze de cola. Băgase în șifonier pistolul 
și pușca Remington cu ţeava retezată: faptul că stătuseră 
îngropate aproape un deceniu nu părea să le fi afectat. 

Trecuseră cinci zile. Nu îndrăznise să ia legătura cu Sara - 
pentru binele ei, mai mult decât orice altceva. Supravieţuise 
atacului din mașină, dar era vina lui că se-ntâmplase. El era cel 
pe care-l urmăreau. Spera că Sara spusese poliţiei ce se- 
ntâmplase. El, cel puţin, o făcuse, în scurtul interogatoriu pe 
care i-l luaseră în spital. 

Apartamentul lui Teddy era așa de mic, încât dacă stătea la 

masă putea vedea toţi pereţii și toate colţurile. Vedea cămara 
mică, din care din nefericire lipsea o mașină de spălat vase, ușa 
și lanţul de siguranță pe care-l punea cu grijă de fiecare dată 
când se-ntorcea acasă. 
__ Într-un fel, apartamentul îi aducea aminte de celula de la 
Osterâker. Podeaua de plastic avea aceeași nuanţă de bej. 
Pereții erau îmbrăcaţi cu același tapet alb-murdar cu model în 
relief. Salteaua de pe pat avea aceeași textură de burete. 
Priveliștea din bucătărie era la fel de deprimantă: o altă cladire 
la trei metri mai încolo. Nu voia să recunoască, dar i se păruse 
liniștitor. Deși acum nu mai era așa de sigur. 

Oricum, sigur că uneori bea, dar cu una dintre regulile de aur 
- control. Situaţia o putea lua razna lesne, era posibil să aibă 
cineva nevoie de o admonestare. Când sunau Ivan sau unul 
dintre ceilalţi, trebuia să fii pregătit. Nu fusese niciodată o 
problemă să lenevească sau să doarmă la trei după-masa. Dar 
trebuia să fii în stare să te scoli, și încă repede. Marca lui fusese 
întotdeauna T-E-A-M-A. Și controlul era cheia ei. 

Dar azi nu-i păsa de nicio culoare. Nu dădea doi bani pe 
numele lui. Teddy n-avea nicio marcă. 

Teddy: cu sentimentul tot mai puternic că voia să ucidă pe 
cineva. 

Avea o idee. Primul pas era Swedish Premium Security. Era 
momentul pentru un război total. Nu știa dacă ei erau în spatele 
atacului de-acasă de la Sara - n-avea importanţă. De-acum, n-o 
să se mai ţină după el niciun nenorocit de spion amator. 

Loke îl ajutase să obţină o listă cu cei care lucrau pentru 
companie. Restul fusese simplu: reușise să găsească online 
fotografii ale majorităţii angajaţilor. Teddy îl recunoscuse pe cel 
care-l urmărise prin oraş. Îl chema Anthony Ewing. 

Ridică sticlele de la punctul de livrare din supermarket. 
Propofol-Lipuro“f. Loke: cunoștințe impresionante despre aşa- 
numitele farmacii online - nu era nevoie să pierzi vremea la 
doctor sau să ridici reţetele. Produsele veneau ambalate în folie 
de plastic cu bule și cutii de carton. Timbrul arăta că veneau din 
Spania, dar semnele de pe ambalaj păreau chinezești. 

După asta, se-ndreptă direct spre suburbia Hässelby. 

Pe-acolo era foarte liniștit. De-a dreptul idilic. Până azi. 

Așteptă în mașină în faţa intrării de la locuinţa tipului. Casa 
arăta ca din anii '80, ca toate celelalte de pe stradă. Acoperiș 
plat. Ferestre mari. O trambulină uriașă care ocupa cea mai 
mare parte din peluză. În plus: aceleași mașini, aceleași valori, 
toate aparținând clasei mijlocii. 

Teddy își acoperise cu bandă adezivă literele și numerele de 
pe plăcuţele de înmatriculare. 

În jur de ora patru, veniră doi adolescenţi cu skateboarduri și 
intrară în casă. 

Pe la șase, ajunse și o femeie, cu sacoșe de cumpărături în 
mâini. 

Teddy începuse să se trezească. Dar focul dinăuntru era la fel: 
ardea al naibii și se întindea spre exterior. 

La șapte, veni și Anthony cu Audi-ul lui A4. 

Mașina lui Teddy era parcată în faţa ușilor garajului. Anthony 
opri motorul și așteptă să se mute Teddy. 

Dar el nu atinse volanul. În schimb, își trase cagula pe faţă și 
coborî din mașină. Deschise brusc ușa Audi-ului. Scoase acul 
umplut cu Propofol-Lipuro. Îl înfipse în gâtul bărbatului. 
Nemernicul purta același vindiac ca ultima dată când îl 
urmărise. 

Teddy făcuse și înainte chestii de-astea. 

Anthony ţipă. Incercă să coboare din mașină. Teddy îl ţinu pe 
loc. 

După cinci secunde, dormea ca un prunc. 

Teddy îl scoase târâș din mașina lui și-l îndesă în portbagajul 
mașinii sale. O șterse. 

Poate că văzuse vreunul dintre copii sau poate nevastă-sa. 
Poate vreun vecin - doi. Dar ce puteau face? Doar n-aveau 
niciun număr de înmatriculare de la care să pornească. 

O oră mai târziu. Teddy îl plesni pe Anthony pe obraz. ÎI ciupi 
de braţ. 

Oprise în pădure, tot la Bârsta. Îl mutase pe Anthony pe 
bancheta din spate. Cu brațele legate la spate cu cablu, iar 
picioarele, cu bandă izolatoare. 

— Ce dracu'... reuși să-i scape cu un accent ușor englezesc, 
înainte ca Teddy să-i vâre sub nas vechiul lui Zastava. 

— Taci din gură și ascultă. 

li apăsă arma pe vârful nasului. Era moale, de parcă ar fi fost 
făcută din spumă. 

— Vreau numai să știu un singur lucru, după aia poţi să pleci. 

Genele lui Anthony tremurară; erau lungi. 

— Pentru cine lucrezi? 

— Ce vrei să spuli...? 

— Răspunde-mi. 

Teddy îi apăsă și mai tare arma în nas. 

— Te rog, nu face nimic... 

— Pentru cine lucrezi? Cine te plătește să mă urmărești? 
Anthony privea cruciș, cu pupilele fixate pe ţeava armei. 

— Nu știu. 

— Și care-i treaba ta? 

— Te rog... 

Teddy apăsă și mai tare. 

— Bine, a trebuit să efectuăm o urmărire personală secretă. 
Strângere de informaţii. A trebuit să documentăm activităţi, 
contacte, ore, locuri. 

Gura lui Anthony abia se deschidea când scuipa cuvintele. 
Probabil că nu voia să-și miște faţa prea mult. 

— De ce? Ce-ncercaţi să aflaţi? 

— Habar n-am. Pe cuvânt. Noi doar îi transmitem informaţia 
șefului nostru, care o trimite clientului. 

Teddy trase siguranţa. 

— O să te-ntreb pentru ultima dată. Pentru cine lucrezi? 

— Jur, jur, habar n-am, hohoti el. Șeful meu mi-a retrimis un e- 
mail cu detaliile misiunii. Nu ne-ntâlnim niciodată cu clienţii față 
în faţă. Vedem doar e-mailurile. 

— Ce adresă? 

— Stai. Poţi să te uiţi, dacă mă lași să-mi iau telefonul. 

Teddy tăie legăturile de cablu. Stătea ca pe ghimpi acum. 
Ținea pistolul tot în nasul individului, în timp ce acesta bâjbâia 
după telefon. Căută prin inbox. Ridică telefonul, ca să-l vadă 
Teddy. Un e-mail. Mesajul spunea în mare cam ce descrisese 
Anthony adineauri. Și se încheia cu inițialele KS. Adresa de e- 
mail părea o aiureală: 459294Qcountermail.com. 

Rahat - Ewing nu minţea. Teddy trebuia să-l pună pe Loke să 
verifice și asta. 

Parcă era într-o bulă. Indiferent încotro se-ntorcea, dădea de 
același perete lunecos. Trebuia s-o spargă, să iasă de-acolo. 

Se gândi: Mats avea un susţinător cu care făcea afaceri. 
Sebbe Petrovici. Sebbe făcea parte din aceeași echipă cu care 
era încurcat și Teddy pe vremuri. 

Asta măcar indica o direcţie clară. 

Una care-l ducea la pasul al doilea: Kum. 


26. 


Sediul Handelsbanken din Kungsholmen. După un schimb de 
replici cu casiera, aceasta deschise ușa și o conduse jos pe 
Emelie. Pe pereţi, reclame la serviciile băncii. Câștigă mai mult 
cu banii tăi - fă-ți un cont bonus chiar acum. Ce glumă: ratele 
dobânzilor în Suedia erau negative în momentul ăsta. Poate că 
nu era chiar așa de ciudat că oamenii își ţineau banii la saltea. 

Bancnote, monede. Nu toată lumea folosea carduri de credit 
și servicii de online banking. Și mai ales nu acum câţiva ani, 
când începuseră problemele lui Mats. 

Cheia era subţire și dreptunghiulară, iar pe o bucată de hârtie 
pe care o găsise în geanta lui Benjamin se aflau două cuvinte și 
niște numere. Kungsholmen, 3234. Când le găsiseră, nici Teddy, 
nici Emelie nu înțeleseseră ce-nsemnau. Dar, după ce Jossan 
pomenise de cheie, totul începuse să capete logică. 

— Nu mai sunt multe persoane care să folosească acum 
casete de valori, zise casiera. În 2012 am introdus o interdicţie 
de păstrare a banilor în ele. În plus, aproape toate tranzacţiile cu 
obligaţiuni sunt înregistrate electronic în zilele noastre. Uneori 
mă-ntreb pentru ce le mai vrea lumea. 

Și Emelie se întreba. 

Casiera îi arătă lui Emelie cum să iasă din seif când termină și 
apoi închise după ea ușa de fier forjat. Emelie rămase singură. 
Se duse la caseta 3234 și băgă cheia în încuietoare. Se potrivea. 
Nu mai făcuse niciodată așa ceva și avea senzaţia că e într-un 
film vechi din anii '80. Scoase caseta - avea cam 30 de 
centimetri lungime și era grea -, o duse în cabină și trase 
draperia. Puse cutia pe masă. 

În afara unui plic care avea tipărite jos cuvintele „Forum 
Exchange” era goală. În plic era ceva. Îl deschise. 

O bucată de hârtie, tot de la Forum Exchange. Pe ea, citi: 
MTCNFE 30230403 și: Cere totul într-o pungă de plastic 
albastră. 

Când ieși, îi sună telefonul. Era agentul imobiliar care lucrase 
pentru Fastighetspartner la vremea când fusese vândută casa 
din Värmdö. 

— Am primit mesajul dumneavoastră. Voiaţi să știți mai multe 
despre casa din Angsvik? 

Emelie explică din nou totul. Își aducea aminte cine semnase 
actele când familia Rosting a vândut casa? 

Agentul își drese vocea. 

— De fapt, îmi aduc aminte câte ceva, ceea ce nu mi se- 
ntâmplă în mod normal. Dar asta a fost puţin neobișnuit. 
Cumpărătorul era spaniol, Juan Arravena Huerta, dar vorbea 
perfect suedeza. Și nici nu arăta a spaniol. 

— Nu? Cum arăta? 

— Era uriaș, acoperit cu tatuaje. Îmi aduc aminte că avea un 
tigru pe unul dintre braţe. 


Politia din comitatul Stockholm 


Interogatoriul informatorului „Marina”, 17 decembrie 2010 
Anchetator: Joakim Sundén 
Locaţie: centrul Farsta 


Notă 4 (partea a doua) 


Transcrierea convorbirii (continuare) 


M: Prin primăvara lui 2006, Maxim și băieții lui au început să 
muncească pe bune. Michaela și cu mine am început să-i zicem 
Omul Smurf, aproape că-l făcea să pară simpatic. 

JS: Omul Smurf? 

M: Mda, știi, era mâna dreaptă a lui Sebbe și avea sarcina să ne 
găsească smurfi - tipii care făceau toate tranzacţiile individuale. 
Trebuia să se asigure că se purtau cum trebuie. Dar presupun că nu 
se purta prea drăguţ și din punctul lor de vedere. 

Cea mai mare parte a timpului lucram pentru indivizii lui Peder, așa 
le spuneam, dar încă făceam diverse și pentru clienţii mai vechi. 
Chiar nu știam multe despre Peder, întotdeauna suna de pe un 
număr ascuns, iar când îmi trimitea e-mailuri - ceea ce se-ntâmpla 
rareori - veneau de fiecare dată de pe altă adresă anonimă. Nu l- 
am mai văzut niciodată la sediul firmei ăleia de avocatură, dar ne- 
ntâlneam, poate o dată pe săptămână, în diverse locuri din oraș și- 
mi dădea documentele și numerele de cont necesare, plus alte date 
de contact pentru diferite companii de management din Bahamas 
și firme de avocatură cu sediul în Liechtenstein. Intr-o după-amiază, 
eram la muncă - la serviciul meu normal - și a venit Niklas. 

— Mats, a zis el, mă sâcâie ceva. Putem să stăm puţin de vorbă 
mâine, după prânz? 

— Sigur, care-i problema? 

— Câteva facturi care nu se leagă. Trebuie să-mi spui ce-ai făcut cu 
ele. 

Inima a început să-mi bată nebunește: banii pe care-i luasem de la 
clienţi ca să-i plătesc lui Sebbe. Așteptasem să se-ntâmple, dar 
încercasem să uit că avea să vină momentul. 

In acel timp, eram la turație maximă cu altele. Și aveam în cap o 
idee, o idee care ar fi putut să mă scape definitiv, pe mine și pe 
copiii mei, de porcăria aia. Se baza pe două lucruri esenţiale. 

Primul erau așa-numitele opţiuni de cumpărare. Pare complicat, 
dar, de fapt, e destul de simplu - un instrument financiar derivat. 
Plătești o primă pentru acest drept - deși nu există nicio obligaţie - 
ca să cumperi o acţiune de bază la un anumit preț, la un anumit 
moment din viitor. Toată treaba avea la bază modele matematice 
pe care le știam bine, Black-Scholes și alte chestii de-astea. Bosse 
făcuse o avere cu acţiunile lui la SinterCast. Dar, cu o opţiune de 
cumpărare, lucrurile ar fi stat cu totul altfel. Dacă, în loc să 
cumpere acţiunile singur, i-ar fi plătit unui tert 30.000 de coroane 
pentru opţiunea de cumpărare pentru 40.000 de acțiuni la prețul de 
50 de coroane/acţiune, iar apoi preţul ar fi crescut la 100, așa cum 
se și-ntâmplase, ar fi făcut două milioane în loc de 200.000. Și 
singurul risc ar fi fost prima pe cele 30.000. Matematica era 
limpede: să câștigi o sumă anormal de mare cu o miză iniţială mai 
mică și în timp mai scurt. lar lucrul bun era că tranzacţiile cu genul 
ăsta de opţiune practic explodaseră în Suedia în ultimii câţiva ani. 
Se potrivea perfect. 

Al doilea lucru era informaţia. Aveam nevoie de informaţie. Pentru 
că-mi dădusem seama de ceva: tranzacţiile cu certificate de 
obligaţiuni nu semănau deloc cu masa de poker, unde puteai să 
mergi la bluf și să joci o mână care nu valora, de fapt, nimic. Nu 
puteai duce de nas piața sau, cel puţin, nu și dacă nu puteai 
controla răspândirea informaţiei. Dar informaţia era echivalentul 
unui mare bluf - dacă știai lucruri pe care nu le mai știa nimeni 
altcineva puteai să te mişti înaintea celorlalți jucători de pe piaţă. 
Un fel de formă inversă a psihologiei pokerului. Aș fi știut ce lipsea 
înainte să mă implic cu totul. 

Pentru fiecare mare achiziţie, ai nevoie de o armată de consultanţi. 
Corporaţii care să sfătuiască fondul de investiţii, bancheri care să 
finanţeze achiziţia, propriii consultanţi financiari ai companiei care 
primește oferta. Ca să nu mai zic de toate firmele de avocatură, 
audit și relaţii cu investitorii implicate. Cu alte cuvinte, pentru 
fiecare afacere mare sunt implicaţi o droaie de consultanţi, iar ei au 
cunoștință de ce urmează să se-ntâmple înainte să se-ntâmple cu 
adevărat. Ideea mea se baza pe faptul c-ar fi fost imposibil ca toată 
lumea să-și ţină gura. Am început să ascult cu atenţie. 

Dar asta nu rezolva problema întrebărilor șefului meu. N-am 
terminat încă de povestit despre asta. Facturile pe care le 
măsluisem. 

Viaţa mea era ca o bombă. Totul putea să sară în aer în orice clipă. 
Stăteam acasă, la masa din bucătărie. De data asta, nu lucram. 
Lillan adormise, iar Benjamin era în camera lui, citind sau jucându- 
se la calculator sau ceva de genul ăsta. Am stins lămpile, am aprins 
câteva lumânări și am scos niște brie, brânză de capră și biscuiţi. 
Cecilia era surprinsă, dar bucuroasă, i se vedea pe faţă. 

— Am intrat în niște belele, am spus, încercând să par liniștit. 
Ridurile fine din jurul ochilor o făceau să pară calmă. De fapt, 
probabil că era destul de fericită în momentul ăla. Excursia la 
Londra fusese minunată. Situaţia noastră financiară începea să 
revină încet-încet la normal, datorită banilor pe care-i primeam de 
la Sebbe. Ar urma să încasez și potul cu opţiunile de cumpărare, mă 
gândeam - fără limite. In plus, Cecilia devenise activă la biserică. 
Nu mai cânta doar în cor, se ducea la seminare și alte chestii de- 
astea. Mama ei fusese întotdeauna religioasă. Presupun că de aici i 
se trăgea - și i se părea că asta o linişteşte. 

— Am o întâlnire cu Niklas mâine la serviciu. E îngrijorat de ceva. 

— Ce-ar putea să fie? 

Știam c-o să întrebe, dar tot n-aveam un răspuns bun. 

— Nu sunt sigur, dar cred că trebuie să fie vorba despre o greșeală 
pe care am făcut-o acum câţiva ani. 

Inelul de logodnă strălucea vag, ca un vis care se destramă. 

— Ce înseamnă asta? E grav? 

— Presupun c-o să aflu mâine. 

— Dar trebuie să știi mai multe, nu? Câteodată pari să te afunzi cu 
totul în munca ta, Mats. Nici măcar nu mai sunt trează când vii 
acasă noaptea. Chiar e numai serviciul? 

Nu era un subiect bun de conversaţie, mai ales de când văzuse 
mesajul de la Michaela, dar tot m-am simţit puţin ușurat că nu mă- 
ntreba mai multe despre discuţia cu Niklas. 

— E munca, pe cuvânt, i-am zis. Dar nu doar la KPMG. Mai fac și 
alte chestii. 

— Stai, ce fel de chestii? 

— Am o idee proprie de afaceri. 

— In regulă, sună bine și nu vreau să te acuz de nimic, dar când o 
să mai avem și noi doi timp să stăm de vorbă? 

— Nu ne-a fost bine la Londra? 

— A fost minunat, dar vreau să zic aici, acasă, discuţii de zi cu zi. 
Trebuie să putem să stăm de vorbă. 

— Nu știu ce să zic, Cecilia. Cred că stăm de vorbă. 

— Mda, dar numai despre cine-i duce pe copii la școală, chestii de- 
astea, nu discuţii adevărate. Nu așa cum vorbim la Sankt 
G6ransvâningen. 

— Te referi la seminare? 

— Se cheamă convorbiri existenţiale. Reflectăm la tot felul de 
lucruri. Ar trebui să vii și tu odată. Cred că ţi-ar prinde bine. 

— Hmm. 

— Și mai cred că ţi-ar prinde bine să-ţi iei și tu odată o vacanţă 
adevărată. Poţi? 

Ar fi trebuit să iau o decizie în momentul ăla. S-o ascult pe Cecilia. 
Să mă opresc pentru o vreme. O vacanţă de câteva săptămâni ar fi 
fost, probabil, de-ajuns. Departe de KPMG. De Sebbe, Maxim și 
Michaela. Poate c-aș fi putut chiar să mă duc cu nevastă-mea la 
una dintre convorbirile alea existenţiale. Dar n-am făcut-o. Am ales 
o altă cale. lisuse... 

JS: Regreţi? 

M: Lucrurile ar fi putut sta altfel. Ar fi fost mai bine pentru toată 
lumea. În primul rând, pentru familia mea. Dar e ceva în mine. Nu 
știu ce e, dar mă împinge înainte, chiar dacă de obicei ajung 
undeva unde nu-mi doresc. 

JS: Am înțeles. Zi mai departe. 

M: Ne-ntâlneam o dată pe săptămână. Sebbe îmi spunea ce să fac 
în restul timpului, sau uneori îi spuneam eu, folosind e-mailuri 
criptate. Totdeauna voia să ne vedem când era la sală. Stătea pe 
banchetă și ridica greutăţi la Gym-Max, știi, sala aia de pe 
Regeringsgatan, e deschisă tot timpul, și el răsufla din greu. „Asta 


VP - 174 


înseamnă mișcare. Ridici greutăţi doar cu braţele, nu alte porcării 
de poponari”, zicea el. Purta tot timpul ochelari de soare, chiar și 
înăuntru. 

Aveau ecrane TV atârnate pe pereţi, Eurosport 24/7, iar din 
difuzoare se revărsa muzică euro-tehno. Postere antice cu Arnold 
Schwarzenegger pozând și Ove Rytter încordându-și mușchii la 
Campionatele Internaţionale de Culturism. Uneori părea că toţi cei 
de-acolo erau doar variaţiuni ale lui Sebbe. 

Maxim stătea în spatele lui, gata să prindă bara dacă Sebbe nu se 
descurca. 

Tatuajele lui Sebbe se mișcau în ritm cu greutăţile, pe mușchii 
încordați. 

— L-am făcut pe primul în Olanda, când aveam 16 ani. Rahat, frate, 
îmi place Amsterdamul, a zis el. 

Pe frunte îi lucea sudoarea. 

— După aia, l-am făcut pe al doilea în Goa, când aveam 18 ani. 

A arătat un tatuaj lung care urca peste biceps. Venele îi șerpuiau ca 
niște viermi peste mușchii încordați. 

— Trei și patru sunt de la Christiana din Copenhaga. Au acolo un 
salon de tatuaje drăguţ. 

Numitorul comun pentru toate locurile unde fusese era evident. 

— Te-ai gândit vreodată ce scârbos or să arate când o să ai pielea 
îmbătrânită și ridată? l-am întrebat eu rânjind. Sebbe s-a ridicat 
repede. 

— Vino încoace, a zis. 

Maxim și-a trosnit degetele. 

Sebbe mi-a prins încheietura. 

M-am aplecat spre faţa lui transpirată. 

— Lucrezi pentru mine, eu te plătesc, a șuierat el. Dar trebuie să fie 
ceva limpede: să nu te pui niciodată cu mine. Niciodată. 

Așa era Sebbe. Reacţiona imediat. 

JS: Cunosc genul. Dar tot nu mi-ai spus ce s-a întâmplat cu șeful 
tău. 

M: Așa e. Ne-am întâlnit în biroul lui Niklas. De fapt, era singurul 
de-acolo care avea un birou separat. Mie-mi plăcuse totdeauna și 
cred că și el mă plăcea pe mine, deși nu mai lucram cu normă 
întreagă. Dar tot aveam o senzaţie foarte neplăcută în stomac când 
m-am așezat. Trebuie să fi fost vorba de facturile a/ea, n-avea ce 
altceva să fie. 

Niklas mă aștepta cu mâinile încleștate. Compania făcuse un audit 
intern, printre altele și pe un eșantion aleatoriu din companiile cu 
care lucram eu. Atunci observaseră plăţile acelea. Verificaseră la 
trei dintre companiile care păreau să fi emis facturile, dar acestea 
nu știau nimic despre ele. Eu făcusem tranzacţiile, a explicat Niklas. 

Dar cel mai ciudat lucru era că toate facturile aveau același număr 
de cont, al unui cont de care nu reușeau să dea. 

Știam că trebuie să fie vorba despre facturile alea. Probabil că 
arătam ca un idiot în ziua aia, încercând să ascund cât de agitat 
eram. 

Niklas m-a întrebat din nou dacă pot explica, dacă-mi aduc aminte 
ceva. Am scuturat doar din cap și am zis că habar n-am. Aveam 
mintea golită. 

Trebuie să fie o greșeală. Pur și simplu, nu-mi aduceam aminte. 

M-a privit direct în ochi. 

— Am nevoie de mai mult de-atât, Mats, a zis. Trebuie să-ți aduci 
aminte ceva. 

Am avut iar sentimentul ăla: de parcă eram o insectă, stând în 
echilibru pe marginea iadului, pe muchia unui infern. De parcă 
eram doar un simplu obiect lipsit de însemnătate pe punctul de a fi 
zdrobit sub greutatea realităţii. 

Reușisem să evit așa de multe întrebări în lunile de dinaintea acelui 
moment, găsisem atâtea explicaţii despre motivul pentru care 
dispăream așa de mult la prânz, spusesem atâtea povești despre 
cum mă simțeam și de ce-mi redusesem programul de lucru. 
Lumea le acceptase pe cele mai multe dintre ele - colegii au 
înţeles, ziceau ei; și clienţii nu observaseră, pentru că făceam în 
continuare ce aveam de făcut. 

— Dacă nu-mi dai răspunsuri directe, n-am de ales și trebuie să 
trimit toate astea la afaceri interne și poate chiar la poliţie. Ştii 
asta, nu? a zis Niklas. 

Castelul din cărți de joc pe care îl ridicasem era pe punctul să se 
prăbușească. Bomba pe care stăteam era pe punctul să explodeze. 
Aveam nevoie, mai mult ca oricând, de investiţiile mele colaterale. 
JS: Ai fi putut să-i spui totul, nu? Dacă era un șef bun, poate c-ar fi 
putut să te ajute să scapi? 

M: Mda, poate că ai dreptate. Era un șef bun. Dar nu am făcut asta. 
Nici măcar nu mi-a trecut prin cap. Eram îngrozit. Folosisem același 
număr de cont pentru multe alte tranzacții după aceea. 

În seara aia, nici măcar nu m-am dus acasă, la Cecilia. Am dormit la 
birou la Clara's - sau mai degrabă ar trebui să spun că am 
„dormit”; am răsfoit documente, am verificat conturile noastre 
secrete, am încercat să-mi dau seama ce legături ar putea fi între 
contul ăla și mine. Și, cum am spus, nu i-am cerut ajutorul lui 
Niklas. I l-am cerut în schimb celuilalt șef al meu, Sebbe. l-am spus 
ce s-a întâmplat. 

JS: Dificilă situaţie. 

M: Pot să-ţi spun ceva, Joakim? Chiar îmi face bine că pot să 
vorbesc despre toate astea. 

JS: Mă bucur să aud asta. Deci cum s-a rezolvat cu Niklas? 

M: Sebbe s-a ocupat în felul lui. El și Maxim au făcut o vizită la trei 
dintre clienţii pe numele cărora fuseseră emise facturile. Le-au spus 
în termeni simpli că, dacă nu explică facturile alea ca rezultat al 
unor erori interne, le sparg rotulele, le dau foc la case, le vâră o 
țeavă în cur, pun un șobolan în ea și după aia îi înfundă capul acolo. 


Nota continuă pe altă pagină. 
27. 


Lidingö. Nu era ca Solna sau Hässelby: case de vacanţă 
pentru clasa de mijloc și Forduri și Citroenuri confortabile. Aici, 
erai câteva trepte mai sus pe scara socială. Nu chiar ca 
Djursholm și nici ca Ostermalm - dar pe-aproape. Lidingö: unul 
dintre refugiile favorite ale clasei privilegiate. Un loc unde se 
puteau destinde netulburaţi, puteau socializa cu egalii lor, se 
puteau întâlni între patru ochi. Un loc unde puteau evita să intre 
în legătură cu altcineva în afara unor variaţiuni ale lor înșiși. 

Piese clare ale puzzle-ului. Sebbe, care făcuse afaceri cu 
Mats. Sebbe, care fusese unul dintre oamenii lui Kum, exact ca 
Teddy. 

Prea multe indicau în aceeași direcție. Spre Kum. 

Nu exista decât o singură direcţie: nicio alta n-ar fi adus nimic 
util. 

Era ora 10:00. Teddy miza pe faptul că o să se întoarcă acasă 
la un moment dat în seara aia. 

Emilijan Mazer-Pavic, zis și Tata Em, zis și Mazern. Pentru 
cunoscători: doar Kum”. În Stockholm mai fuseseră și alţii care- 
și ziceau așa. Jokso, Radovan, dar și alţii. Mazern nu era singurul 
- dar era unicul pe care Teddy îl considerase nașul /ui. 

Pe vremuri: mitul. Stockholmul nu mai era ca înainte, în anii 
'90 și începutul anilor 2000, când toată lumea știa cine 
controlează lucrurile. Și totuși, nu erau mulţi care să fie 
respectaţi, ca el, în toate zonele. Mitul lui Kum: omul care 
petrecuse 20 de ani evitând la mustață încercările neobosite ale 
poliţiei de a-l trimite la închisoare. Omul despre care se spunea 

c-a câștigat din tutun, cocaină, băutură și spălare de bani mai 
mult decât câștigase până la el oricine din Stockholm. Omul 
căruia nu-i puteai găsi pe Google nici măcar o fotografie. 

Mazern: albanezii încercaseră să-l belească; Hells Angels 
încercaseră să-l doboare; mafia concurentă din Muntenegru 
trimisese două echipe de ucigași să-l ciuruiască pe el și să-i 
tragă o mamă de bătaie neveste-sii. Se zicea că trupurile 
ucigașilor profesioniști se aflau în fundaţia spitalului Karolinska, 
dar că sculele le erau pe fundul unui lac. Kum: mai multe vieți 
decât zece pisici la un loc. 

Istoria: Srpska dobrovoljačka garda“. La vremea aia, Teddy 
avea 12 ani. Discuţiile, taică-său în faţa radioului în fiecare zi: 
primăvară, 1992 - Bijeljina și Zvornik. Lunetiștii care deschideau 
calea pentru artilerie. Care-și schimbaseră însemnele Armatei 
populare iugoslave cu cele ale Gărzii voluntarilor sârbi. Emilijan 
Mazer-Pavic: unul dintre soldații de elită din gruparea Tigrilor lui 
Arkan. Teddy nici nu-l întâlnise de prea multe ori pe-atunci, în 
viaţa lui din trecut. El și Dejan făceau mai mult treburi pentru 
Ivan și ceilalţi șefi de sub Kum. 

leri, așteptase în fața casei lui Anthony Ewing. Azi, era aici. 
Până acum, șase ore. În mașină, pe stradă, în faţa vilei lui Kum. 

Teddy urina într-o sticlă de plastic cu gura foarte largă. Ca 
atunci când lucra pentru Leijon. 

La viaţa lui, avusese parte de multă așteptare. Așteptase să 
se deschidă ușa celulei, la 7:30 în fiecare dimineaţă, așteptase 
în camera de vizită în timp ce Sara, Linda sau unul dintre puţinii 
prieteni care veneau să-l vadă treceau de controlul de 
securitate. Așteptase să intre în atelier, unde făceau căsuțe 
pentru păsări, scăunele cu trei picioare și bănci pentru parcuri. 
Așteptase fereastra de două ore când era deschisă, în fiecare 
săptămână, biblioteca. Când avusese nevoie să facă duș. Când 
voise să-și cumpere ciocolată de la chioșc. Când își dorise să 
discute cu sora lui, cu tatăl lui. Așteptări de ore, de zile întregi. 
Tot ce voise să facă fusese controlat de altcineva. Tot ce era 
important era limitat de timpul și puterea altora. 

Era sătul de așteptat. 


48 Garda voluntarilor sârbi, grupare paramilitară cunoscută și drept „Tigrii lui Arkan”, 
condusă de Zeljko Ražnatović; a luptat în războaiele din Croaţia (1991-1993) și 
Bosnia-Herțegovina (1992-1995). 

În seara aceea, la opt și jumătate, în faţa porţilor trase un 
BMW X5, clasa M. Se aprinse un reflector. Porţile se deschiseră, 
iar mașina trecu de ele. 

Cinci minute mai târziu, începură să se aprindă luminile prin 
toată casa. 

Teddy se dădu jos din mașină și vorbi cât putu de clar în 
interfonul de la intrare. 

După o vreme, porțile se deschiseră și pentru el. 

Aleea cu pietriș scrâșnea, de parcă ar fi mâncat nuci cu gura 
închisă. Zgomotul îi răsuna în cap. 

Apăsă butonul soneriei. Ușa se deschise. Nașul însuși. Teddy 
era surprins că a îndrăznit așa ceva. 

Mazern arăta exact la fel ca acum nouă ani. Semnele de 
acnee, părul cărunt, pieptănat neglijent într-o parte. Aceiași ochi 
mici și întunecațţi, pătrunzători ca niște cuie. 

Purta o cămașă descheiată la gât, o haină bleu de in și 
mocasini subțiri de piele întoarsă: o costumaţie de-a dreptul 
văratică. Senzaţie de Riviera. Senzaţie de Båstad. O cină fără 
griji pe un iaht pe undeva. Sau o seară înmiresmată în Serbia. 

Teddy făcu un efort. Îi sărută mâna lui Kum - se purta așa 
cum era de așteptat să se poarte. Văzu inițialele pe manșetă: 
EMP. Auzi sângele cum îi bubuie în urechi. 

Intrară în sufragerie. 

— Șliboviţă sau whisky? întrebă Kum. 

— Șliboviţă, zise Teddy. Cu gheaţă. Mulţumesc. 

Kum se așeză într-un fotoliu - sângeriu, cu braţe aurii. Pocni 
din degete. Teddy își dădu brusc seama că-n spatele lor se mai 
afla un bărbat, lângă barul aflat într-unul dintre colţurile 
încăperii. 

Prin fereastra panoramică: golful Värtan. Mai aproape: 
grădina iluminată. Decoraţiunile dinăuntru: un talmeș-balmeș 
total. Mobilă de modă veche: stil clasic sau cum i s-o zice. 
Picioare de masă aurii împodobite, perne cu model leopard pe 
fotolii, rame aurii uriașe în jurul tablourilor. Încăperea arăta 
aiurea. 

Gorila din spatele barului le aduse băuturile. 

— la loc, te rog, zise Kum. A trecut ceva vreme, Teddy, abia 
te recunosc. Arăţi ca taică-tău, doar că fără nasul roșu. 

Teddy se așeză pe canapeaua de vizavi de Kum. Abia se 
abţinea: îi venea să se arunce asupra bărbatului. Să-l atace pe 


VP - 179 


nemernicul din faţa lui. Să-l arunce prin fereastra imensă. Își 
dorea să-și fi adus pistolul cu el. Dar, în același timp, asta ar fi 
însemnat sinucidere curată. 

— Dejan îmi spune că ești bine, continuă Kum. Că ţi-ai găsit 
un apartament și o slujbă bună. In branşa avocăţțească, a zis, 
dar eu i-am spus: nu se poate. Așa e, Teddy? Nu lucrezi ca 
avocat? 

Teddy trase adânc aer pe nas. 

— Mda, fac câte un pic de treabă pentru o firmă de avocatură 
din când în când. 

— Totul a luat-o razna. BMW face mașini nepoluante și Teddy 
Maksumic e avocat. Cum vine asta? 

— Nu sunt avocat, dar jobul e în regulă. Câștig o pâine, știi tu. 

— Un job nu trebuie să fie doar în regulă. Trebuie să fie 
fantastic. 

— Sunt încântat. Acum. 

— Poate că te-ar interesa să lucrezi iar pentru mine? De-asta 
ai venit? 

— Nu. Voiam să te întreb ceva. Despre cu totul altceva. 

— în regulă. De ce n-ai sunat? Dejan are numărul meu. 

— Voiam să te privesc în ochi. 

— Aha, și ce speri să vezi? 

Din nou, Teddy voia să se arunce peste el. Să-i spargă nasul 
nemernicului. Să-i zdrobească ţeasta de podea. Să-l pocnească 
în rinichi. Dar spuse: 

— Vreau să-ţi văd ochii, sufletul, dacă ai așa ceva. 

Kum scoase aerul din plămâni. 

— Bine, bine, ia-o ușurel. Hai să fim civilizaţi. Ce vrei să știi? 

— E vorba despre Mats Emanuelsson. 

Mazern se ridică. Se duse la băruleţ și-și umplu paharul. Cu 
spatele spre Teddy, privea pe fereastră. Afară, lacul se întindea 
întunecat. Suedia se întindea și ea întunecată, deși era o noapte 
luminoasă de vară. 

— Așa bănuiam și eu. Ai încasat-o bine acolo. 

— Vreau să știu ce-a fost cu răpirea. Pentru că n-a fost vorba 
doar de bani - voiau și un computer, poate un hard-drive. 

— S-ar putea să ai dreptate, prietene, și, cum am mai zis, îmi 
pare rău pentru felul cum a mers treaba. Dar Ivan s-a ocupat de 
toate alea. Eu n-am fost implicat în felul ăsta. lar acum el e 
mort, știi asta. A fumat prea multe ţigări fără filtru - n-a reușit 

niciodată să scape de patrie. Cancerul de plămâni e un infern. 
Dar nu cred că știa nici el multe despre detalii. 

— Dar ordinul de la tine a venit. 

— Habar n-am. Am ajutat o mulţime de oameni atunci. 

— Sebbe Petrovici? Ce-avea el de-a face cu Mats? 

— Destul, Teddy; tu mă știi cum eram acum nouă ani, dar s- 
au întâmplat multe de-atunci. Ce-a fost, a fost, cum se zice, 
Svedani“”, sunt un om pașnic acum. Stau aici, pe Lidingö, știi, 
am familie, copii. Acum mă concentrez asupra proprietăţilor. 
Stau cu vecinii, antrenez echipa de fotbal de juniori, de-astea. 
Dacă trece trenul peste o cucoană pe linia Lidingö, e marea știre 
a săptămânii pe-aici. 

Kum se întoarse spre el. 

— Te-ai gândit vreodată la asta, Teddy? Unde am crescut noi, 
n-aveam nicio linie Lidingö, niciun tramvai pitoresc care să ne 
ducă de colo-colo, printre case luxoase. Asta-i singurul gen de 
loc unde ai parte de așa ceva, Lidingö, Saltsjöbaden, Djursholm, 
știi exact despre ce vorbesc. Ai propria ta linie de tramvai ușor - 
ești o persoană specială. La sud de Stockholm sau la vest de 
Bromma nu există așa ceva. E adevărat, au linie ferată acum, 
dar nu-i un tramvai micut și drăguţ, n-or să aibă niciodată așa 
ceva. Un tramvai local e un semn că un loc e sau nu ce trebuie. 
E foarte simplu. Așa că ascultă-mă, Teddy, pentru că se pare că 
nu pricepi. Totul e mai bine aici, suntem mai calmi, ne petrecem 
timpul cu oameni liniștiți; aici toată lumea respectă valorile 
suedeze. Pricepi acum? Ne e bine aici. Nu mai sunt același om 
care eram. Nu sunt ca tine. 

Kum sorbi din băutură. Acum era aproape de Teddy. Scund - 
mai scund decât își amintea Teddy. Dar Mazern tot mai părea 
să-l domine ca un fel de turn ameninţător. Teddy se gândi la ce 
spusese. 

— Ce fel de mașină mai conduci acum, în afară de X5? 
întrebă. 

— De ce vrei să știi? 

— Ești bărbat, nu? Îţi plac mașinile? 

— Bineînţeles. 

— Și atunci, nu mai ai și alte mașini? Acolo, afară, trebuie să 
mai ai cel puţin două. 

— Mda, bineînţeles, nevastă-mea are un Golf. Și apoi, îmi ţin 
odoarele în altă parte. Poţi să vii odată pentru o raită. Am un 
Porsche 911 vechi, din 82, un Rolls-Royce Phantom, apoi am un 
'rari. 

— Ce model? 

— Ferrari California. De anul trecut. E favoritul meu. Când 
întorci cheia... trebuie să auzi sunetul. Parcă vrea să te înghită. 

— Asta trebuie să însemne că mergi cu mașina, atunci? Nu iei 
tramvaiul? 

— Sigur că nu. Cine crezi că sunt eu? 

— Știu exact cine ești, replică Teddy. 

Kum mai făcu un pas către el. Când se apropie, Teddy 
observă că gorila din spatele barului se clintise și ea. 

— Nu vrei să crezi în schimbare, Teddy. Ești exact ca statul 
suedez. Încă mă mai vânează, dar eu sunt acum alt om. Doar 
pentru că n-am plătit impozite ani de zile, așa cum au făcut toți. 
Acum vor să le plătesc milioane. Nu-i un mod de viaţă 
respectabil, dar n-am avut de ales. Asta-i motivul pentru care 
mașinile nu sunt pe numele meu. Toate porcăriile pe care le 
face în continuare statul; altcineva trebuie să fie paravan pentru 
afaceri, casa e pe numele soţiei, știi și tu cum e. Statul e ca un 
terrier. Odată ce mușcă, i se înţepenește falca. Să nu fii ca ei, 
Teddy. Eliberează-ţi mintea. 

Teddy se ridică Acum vedea semnele vârstei pe chipul lui 
Mazern - firele cenușii în barba nerasă. Ridurile de pe obraji. 
Cutele de pe frunte. Fusese la conducere, ordonase răpirea lui 
Mats. lar Sebbe Petrovici făcea cumva legătura între toate. 

Teddy se apropie. Nu dădu înapoi. Cinci centimetri de Kum. 

— Nu-mi place să mă repet... 

Pauză de efect. 

— Dar o să te zdrobesc dacă nu-mi spui exact ce s-a 
întâmplat cu Mats Emanuelsson. O să regreţi dacă nu vorbești 
cu mine acum. Vreau să știu exact cine v-a cerut, ţie și lui Ivan, 
să comandaţi răpirea și care a fost scopul nenorocitei ăsteia de 
povești. 

Simţea izul de șliboviţă în răsuflarea lui Kum. 

— Dacă aș mai fi încă cu cel de pe vremuri, Teddy, nu doar că 
te-aș omori. Ți-aș lua fiecare membru al familiei și l-aș zdrobi ca 
pe niște insecte. 

28. 


Emelie și Teddy erau la masă la Wienercafeet. Luau micul 
dejun. Aveau o întâlnire de lucru. Trecuseră aproape două 
săptămâni de la atac, iar atmosfera era încordată. Era prima 
dată când se întâlneau de-atunci. Detalii de alamă, interior în 
lemn, tejghele de sticlă, hiaturi de masă din marmură. Stil de 
bistro franțuzesc înmulțit cu 1.000, ca multe alte locuri din 
Stockholm în acest moment. Asta era ciudat în legătură cu 
orașul: toţi voiau să fie individualizaţi și unici, dar urmau cu toți 
exact aceleași tendințe. Nu că ar fi avut vreo importanţă: 
cafelele espresso și sandvișurile erau fantastice, iar în spate era 
un salon unde puteau să stea de vorbă în relativă liniște. 

Teddy fu concis. Nu considera c-a făcut vreun progres. 
Fundături, indiferent în ce parte se întorcea. 

Emelie povesti ce găsise în caseta de valori. Și conversaţia cu 
agentul imobiliar care semnase contractul pentru casa din 
Värmdö. 

li spuse lui Teddy despre combinaţia de cifre și litere pe care 
o găsise pe biletul de la bancă: MTCNFE 30230403. Făcuse o 
mică investigaţie și descoperise că însemna Money Transfer 
Control Number Forum Exchange. Cu alte cuvinte, era numărul 
folosit când erau retrași bani dintr-un cont la Forum Exchange, 
un lanţ de schimb valutar. Un așa-numit număr de control. 

Se dusese la o filială de pe Götgatan. Îi arătase tinerei din 
spatele geamului gros de sticlă armată numărul de control. 

— Da, e corect, zisese ea veselă. Puteţi retrage un transfer de 
cash folosind codul acesta. Dar trebuie sa-mi arătaţi actele de 
identitate sau pașaportul. 

Emelie îi dăduse carnetul de șofer. 

Casiera avea părul castaniu lung și unghii incredibil de lungi. 

— Imi pare rău, spusese ea. Nu vă pot lăsa să efectuaţi 
retragerea. Mă tem că trebuie să fie altcineva. 

Atunci, lui Emelie îi venise o idee. 

— Puteţi să mi-i daţi într-o pungă albastră de plastic? 
întrebase ea. 

Casiera se uitase la Emelie de parcă-i ceruse ceva nepotrivit. 

— Nu v-am spus adineauri că nu pot face nimic cu actele 
dumneavoastră? 

Emelie era pe punctul de a pleca, dar îi veni altă idee. În 
spatele casierei, în spaţiul îngust din spatele geamului, erau 
câteva grămezi de plicuri și foi cu antet. Se uitase la plicul și 
biletul pe care le găsise. Același logo, aceeași firmă: Forum 
Exchange. Dar păreau în același timp și ușor diferite. 

— Pot să vă întreb altceva? 

— Bineînţeles. 

Emelie ridicase plicul. 

— Acesta a fost trimis de la dumneavoastră? 

Femeia se uitase de parcă-i venea să scoată o lupă să 
examineze plicul - oricum, nu era nimic în neregulă cu dorinţa ei 
de a ajuta. 

— Da și nu, zisese ea. Așa arată plicurile și hârtia când vin de 
la sediul nostru central de pe Vasagatan. 

Oamenii de afaceri începuseră să plece din cafenea, lăsând 
loc doamnelor septuagenare, cu părul făcut permanent și 
îmbrăcate cu pulovere cafenii tricotate. _ 

Emelie și Teddy încercau să-nțeleagă care era legătura. In 
mod clar, era ceva de mare interes pentru ei: bărbatul care 
cumpărase casa de pe Värmdö în numele spaniolului fusese 
probabil Sebbe Petrovici, același bărbat care făcuse afaceri cu 
Mats și care era finanţatorul său la poker. 

Doamnele în vârstă din jurul lor îl cercetau pe Teddy. Era 
ciudat, aparţinea unei alte lumi. Nu era genul de om cu care să 
faci o plimbare prin oraș, genul pe care să-l prezinţi prietenilor 
sau potenţialilor clienţi. Și femeia aia, săraca, Sara - ce 
sentimente avea pentru ea? 

Azi era altfel. Avea ochii întunecați, o ţineau la distanţă. 

— Tot ce știu e că n-ajungem nicăieri, dar Mazern știe mai 
mult decât spune, zise el. Sebbe era unul dintre oamenii lui. 

— Și atunci ce vrei să faci? 

— N-am de gând să mă las până nu pricepe că trebuie să 
vorbească. Să mă ajute. Mizeria asta o să sară-n aer, dar ce 
contează? Jur, o să cedeze. N-o să fie în stare să facă faţă 
situației când o să mă pornesc. 

— Teddy, suntem împreună în povestea asta. Ce o să faci? 

Teddy își scoase portofelul și puse o bancnotă de 100 de 
coroane pe masă înainte să se ridice. 

— Pur și simplu nu pricepi. 

Emelie trebuia să se-ntoarcă la birou. Negocierile pentru 
acordul privind calitatea serviciilor se terminaseră, dar apoi 
ajunsese să fie implicată într-un dosar de verificare a 
antecedentelor. Era vorba în principal de contracte cu furnizori 
și clienţi, acorduri de angajare, programe de opțiuni de 
cumpărare de acţiuni și autorizaţii de mediu și de construcție. In 
realitate, era un mic audit - majoritatea proiectelor ca acesta 
implicau considerabil mai multe materiale - dar îi dăduseră 
proiectul să-l rezolve singură. Firma vândută era o companie de 
colectare a deșeurilor, astfel încât cel mai important capital erau 
acordurile pe care le avea cu autorităţile orășenești și 
districtuale. Cumpărătorul făcuse o ofertă preliminară de 20 de 
milioane de euro. _ 

Totuși, Emelie nu plecă de la cafenea după ce ieși Teddy. Işi 
scoase laptopul. Avea nevoie să-și adune gândurile. Să-ncerce 
să rezume ce știau și ce nu. _ 

In primul rând: încă nu știau cine era bărbatul mort. Incercase 
să citească cât mai mult pe tema asta și părea neobișnuit că 
procurorul ţinea secretă identitatea victimei. Rareori exista 
vreun motiv real pentru așa ceva - doar victima nu risca să fie 
supusă vreunor presiuni externe. Insă uneori, pur și simplu, nu 
puteau stabili cine era victima. Poate că asta se-ntâmpla și 
acum: oricine o fi fost bărbatul, fusese împușcat în faţă și, dacă 
nu se afla în baza de date cu amprente sau în registrul ADN, 
procuratura nu se putea baza decât pe amprentele dentare. 
Problema în cazul ăsta era că și dinţii erau probabil deteriorati, 
așa c-ar fi putut fi dificil. 

In al doilea rând, nu era vorba doar că fusese cineva împușcat 
în cap în sufragerie. Se mai întâmplase ceva și în antreu - și 
acolo erau pete de sânge și proveneau de la cineva care stătuse 
în picioare. Chiar și într-o situaţie ideală, poliţia ar fi găsit 
sângele așa cum îl găsiseră și ei - dar nu putea să fie sigură. 
Doar timpul avea să arate dacă poliţia ţinuse sau nu cont de 
asta în anchetă. 

In al treilea rând, casa din Värmdö nu părea locuită 
permanent, ci dădea mai degrabă impresia că nu se știe cine 
voia doar să-și petreacă, din când în când, timpul acolo, în 
intimitate. Asta era ciudat - existau un sistem de alarmă, mobile 
și ceva decoraţiuni, dar nu arăta ca o casă locuită. 


VP - 185 


Și, în ultimul rând: spera că Teddy o să reușească să-și 
păstreze rațiunea. Ce văzuse azi o înspăimântase: era un alt 
om. Cineva foarte aproape să cedeze. Poate că așa fusese acum 
nouă ani, înainte să intre la pușcărie. Poate că era starea sa 
normală. 

Forum Exchange de pe Vasagatan era mai mare decât cel 
unde fusese mai devreme. Incercă aceeași procedură la casă. Le 
dădu numărul de control și ceru totul într-o pungă albastră de 
plastic. 

De data asta, casiera reacţionă diferit. 

— Sigur, fu tot ce zise, chiar fără să-i ceară actul de 
identitate. 

Douăzeci de secunde mai târziu, îi întinse o pungă de bani 
cam cât un portofel de groasă. Emelie o deschise și se uită atent 
înăuntru. Bancnote: păreau câteva mii de euro și coroane 
suedeze. 

În spatele ei se făcuse coadă. Casiera voia să treacă la 
următorul client. 

— Îmi cer scuze, dar trebuie să-ntreb, este posibil să văd de 
unde provin banii? întrebă ea. 

— Păi, adică, sunt de aici, așa, ca de obicei. 


— Cum adică așa, ca de obicei? 

— De câte ori cereţi punga albastră de plastic, Stig 
Erhardsson este cel care o pregătește. Nu? î 

Emelie rămăsese fără grai. Îi mulţumi casierei. În drum spre 
ieșire, dădu o căutare pe Google după Stig Erhardsson. Avea un 
rezultat chiar înainte să iasă în stradă. 

Stig Erhardsson: nu oricine. 

Stig Erhardsson era un mare ștab. 

Numără banii din pungă. Mai mult de 100.000 de coroane. 


29. 


În mașină. Ostermalm. Nemișcat. 
Teddy aștepta. Din nou. 


VP - 186 


Trei zile până la midsommar“. Oamenii se agitau, mișcându- 
se ca niște păsărele dezorientate. 

În exact același loc ca și data trecută. Banérgatan: Teddy își 
aducea aminte cum îl urmărise pe Fredric McLoud. Cum rânjise 
Magnus Hassel și spusese c-o să folosească dovezile de abuz de 
droguri ca să scadă preţul cu două sute de milioane. Emelie îi 
spusese că înţelegerea nu fusese încă finalizată. De aceea voia 
să-l găsească azi pe McLoud. 

O amintire, dinaintea pușcăriei. El, taică-su, Linda și micuțul 
Nikola, în vizită la Darko, în Malmö. 

Nikola nu avea mai mult de patru ani. Teddy trebuie că avea 
vreo 19-20 de ani - pe punctul să intre în afacerile importante. 
Totuși, venise cu ei; Darko fusese întotdeauna foarte tare. 

Îl duseseră pe Nikola la plajă, nu-și mai aducea aminte la care 
dintre ele. Nisipul se întindea în depărtare, zone largi cu iarbă, 
câteva debarcadere, un camping înspre parcare, minigolf și 
ceva ce se numea centru de agrement. Toate porcăriile alea 
tipice pentru suedezul de rând. Oameni absolut peste tot - 
fusese o vară caldă în anul ăla. 

Darko: fiul cel bun. Își adusese aminte să aducă o pătură și o 
cutie cu tot felul de chestii: coca-cola, biscuiţi Maryland, 
cârnăciori pentru tata. Bojan nici măcar nu se uitase la cola sau 
la biscuiţi - proprietar de restaurant ce era el. Frate-su adusese 
chiar și scaune pliante și căni din care să bea. Teddy nu se mai 
simţise așa de suedez din timpul liceului. Nikola o luase la fugă 
direct spre malul apei. În pofida senzaţiei de funcţionar cu 
program fix, Teddy se simţise bine. Îi creștea inima când îl 
vedea pe Nikola ţipând de bucurie, în timp ce alerga în apă. Se 
pălăciseră mai mult de-o oră. 

Teddy se-ntorsese la ceilalţi. Linda era pe pătură, tăind un 
pepene. Darko și tata vorbeau despre bombardamentele NATO 
din Serbia. 

Viaţa era pașnică. 

Atunci Linda ridicase privirea. 

— Unde-i Nikola? întrebase ea. 

Nu-l vedeau lângă apă. Se duseră să se uite. Nu era nici în 
apă. 


5% Midsommar - una dintre cele mai importante sărbători în Suedia, în weekendul 
cuprins între 20 și 26 iunie; iniţial, era serbat în ziua de Sf. lon și marca solstițiul de 
vară. 

— Era aici când ai urcat, nu? 

Fusese, Teddy era sigur. Unde s-ar fi putut duce? 

Se plimbaseră de colo-colo. Se uitaseră peste tot. Copii în 
costume de baie. Sute de copii de patru ani, cu aceeași culoare 
a părului, constituţie și înălțime ca și Nikola: dintr-odată, părea 
să fie cea mai comună înfățișare din Suedia. Dar niciunul dintre 
ei nu era Nikola. _ 

Rahat, rahat, rahat. Teddy intrase în apa verde. Incercase să 
se uite în depărtare. Să se uite după mâini care flutură, după 
picioare care se agită. După copii care-și pierd răsuflarea. 

Copiii săreau de pe debarcader, lăsându-i pe părinţi să-i 
arunce în sus, împroșcând apa cu colacii și aripioarele 
gonflabile. Dar nu și Nikola. 

Linda începuse să plângă. Bojan începuse să ţipe la Teddy. 

Darko tăcea, plimbându-se în sus și-n jos. Incercând să 
zărească ceva. 

Teddy era cât pe ce să se piardă cu firea - omul care în mod 
normal își păstra calmul. Îi venea să strige la toţi blestemaţii de 
pe plajă să tacă din gură și să nu se mai miște un minut, ca să-și 
poată găsi nepotul. 

Minutele treceau. 

Bojan: 

— Dă o fugă la centrul de agrement și vezi dacă ne pot ajuta. 

Teddy o luase la goană. Acolo aveau un sistem de amplificare 
și-i pusese să dea un anunţ. 

— Căutăm un băiat de patru ani, care se numește Nikola, cu 
slip roșu; îl caută mama lui. 

Minutele treceau. Teddy o vedea în depărtare pe Linda, stând 
pe iarbă, cu o mulţime adunată în jurul ei. Işi ţinea mâinile pe 
față. Plângând în hohote. 

Nu putea să se fi-ntâmplat nimic rău. N-avea cum să i se fi- 
ntâmplat nimic rău lui Nikola. 

Lui Teddy îi era greață. Mergea în cerc, de jur-împrejur, de jur- 
împrejur, de jur-împrejur. Nu știa ce să facă. 

Venise cineva la el. 

— Cred că v-am găsit băiatul. 

Era pe unul dintre debarcadere, cu un băț în mână. Nicko; 
părea așa de liniștit. 

Linda alergase spre el plângând. 

— Șșș, mamă, spusese el. Trebuie să taci. Pescuiesc. 

Teddy discutase cu Tagg despre cum mai mergeau treburile 
în ultima vreme. Se-ntâlniseră în Axelsberg cu câteva zile în 
urmă. El Bocado: o bere mare costa doar 22 de coroane. Tagg 
stătea pe-aproape și toată lumea îl saluta de parcă ar fi făcut 
parte din personal. Arăta ca întotdeauna: corp de halterofil, cu 
ținută de hamal, părul pieptănat cu cărare și barbă ţepoasă. 

— Și Mazern ce mai face în ultima vreme? 

— Rahat, T, habar n-am. Întreabă-l pe Dejan. 

— Nu pot să vorbesc cu el despre chestii de-astea, nu știe pe 
ce picior să danseze. Și nu vrea niciodată să discute despre 
Kum. 

— Aha, m-am prins. Totuși, sincer, nu știu. Acum cinci, șase 
ani, se ocupa de cocaină, cai, curve, practic orice. Dar acum... 
îmi pare rău. În plus, eu n-am avut de-a face niciodată cu de- 
astea, eu mă bag doar pentru acţiune, pentru lovituri. Eu, unul, 
sunt nobil. 

— Nu ești nobil, zise Teddy, deși știa ce voia să spună Tagg. 

— Ştii și tu cum e. N-am avut niciodată de-a face cu mizeriile. 
Eu sunt omul jafurilor, sunt onorabil. Știi pentru ce am fost 
închis. 

Teddy știa și el prea bine. Se aflaseră pe același culoar ani de 
zile. Tâlhărie în formă agravată la un tezaur de lângă Eskilstuna. 
Tagg și alţi câţiva planificaseră totul până în cele mai mici 
detalii. Ba chiar testaseră mai multe trasee cu mașina cu care 
voiau să fugă. Prada: mai mult de 18 milioane în bani gheaţă, o 
sumă uriașă pentru patru băieţi de cartier. Erau profesioniști, 
stătuseră cu capul la fund în primele câteva săptămâni, 
rămăseseră acasă, se uitaseră la toate sezoanele din The 
Sopranos și Entourage. Nu ieșiseră în oraș, se abţinuseră de la 
șampanie, nu dansaseră pe mese în cluburile din Stureplan și nu 
aruncaseră pe femei 30 de miare pe noapte. Dar și așa se 
dusese naibii totul. Unul dintre băieţi fusese oprit la un control 
de rutină, se comportase superagitat și, dintr-un motiv oarecare, 
poliţia rutieră decisese să se uite în geanta lungă pe care-o 
vârâse în mașină: era plină de pistoale de plastic. Restul se știa. 
Pistoalele de plastic corespundeau cu pistoalele surprinse de 
camerele de securitate în timpul jafului și găsiseră și ADN-ul lui 
Tagg pe ele. Polițaii începuseră să-l preseze: făcuseră descinderi 
la domiciliu, găsiseră un computer, reușiseră să recupereze 

niște fișiere șterse, identificaseră o legătură cu un proprietar din 
Eskilstuna, luaseră legătura cu el și-i arătaseră fotografii ale lui 
Tagg. „L-aţi văzut pe omul acesta?”. Sigur, proprietarul îl 
cunoștea, Tagg închiriase un apartament în imobilul lui, chiar 
peste drum de tezaur. 

— Totuși, poate că știe unii dintre băieţii tăi? întrebase Teddy. 

Tagg luase o gură de bere. 

— Poate. Pot să-ţi dau niște nume. N-ai decât să-i întrebi tu. 

Dintr-odată, se lumină la faţă. 

— Apropo, am auzit de la Loke că ai comandat niște chestii de 
la farmacia lui. 

— Mda... dar nu pot să vorbesc despre asta. 

— Sincer, frate, ar trebui să încerci pilulele lui afrodiziace. 
Sunt cele mai tari. Fata mea e încântată când le înghit. 

Așadar, în ultimele câteva zile, Teddy discutase cu prietenii lui 
Tagg. Ali Cuţitarul, Calle Nebunul, Omul cu melci și ceilalți. Unii 
știau câte un pic și-i spuseseră. „Nu mai e ca atunci când erai și 
tu în joc, frate”, ziceau ei. Își aduceau aminte de numele lui - 
aveau încredere în el. l-au spus că slavii suedezi erau practic 
exterminați acum. Preluaseră alţii: sirienii, kurzii, tigrii, Taxi 
Aslan și camionagiii lui. Summa summarum: Mazern se 
orientase spre activități mai dubioase. Juca în ligile mari acum - 
iar băieţii lui Tagg n-aveau informaţii de-acolo. 

Loke îi promisese lui Teddy să încerce să intre în e-mailurile 
de la Swedish Premium Security și să se ocupe de adresa de 
contermail.com. Cu două zile în urmă, îl sunase: 

— Îmi pare rău, frate, au o securitate al naibii de tare la firma 
aia, mai rău ca la mine. Nu pot să intru. Imi pare rău. 

— Și adresa de la care au primit misiunea? 

— Countermail e cel mai solid sistem criptat de e-mail din 
lume. Să-ncerci să-l spargi e tot așa de imposibil ca și să-ncerci 
să-l asasinezi pe Kim Jong-un cu un pistol cu apă. 

Teddy detesta fundăturile. 

Probabil că nu Kum se aflase în spatele răpirii. Altcineva era 
interesat de computer - dar, oricum, Mazern știa perfect cine o 
comandase. Știa, dar refuza să vorbească. Asta era miza 
războiului lor. Să-l facă să vorbească, să-l îndrume pe Teddy mai 
departe. N-avea cum altfel să meargă mai departe în momentul 
ăsta: răpitorii înșiși erau prea adânc ascunși în umbră. Cecilia și 

Swedish Premium Security îi puteau oferi câte ceva, dar și astea 
păreau mai degrabă niște fundături. 

Teddy începea să-și dea seama și de altceva: va trebui să 
plătească un preţ pentru războiul lui. S-ar putea să fie nevoit să 
plece din Suedia. Sau cel puțin va trebui să-i scoată de-acolo pe 
Bojan și pe Linda. 

Și atunci îi veni ideea: cineva care l-ar putea ajuta. Cineva cu 
o grămadă de biștari. 

e 

Azi dura mult. Puștiul nu ieșise toată dimineața. 

Teddy încerca să asculte un audiobook, cu volumul scăzut: 
Egenmäktigt förfarande”, de Lena Andersson. 

Mașina lui n-avea CD player, ceea ce-l enerva, dar tipul de la 
biroul de închirieri îi aruncase o privire ciudată când întrebase. 

— Pe ce planetă aţi trăit în ultimii ani? CD playerele sunt, cum 
ar veni, din Epoca Bronzului. Cu mașina asta, puteţi să ascultați 
direct de pe telefon. 

Teddy știa exact pe ce planetă fusese în ultimii opt ani, dar n- 
avea nicio dorinţă să-i explice asta unui angajat de 22 de ani de 
la biroul de închirieri de mașini, care nu i-ar fi dat în veci mașina 
dacă n-ar fi acoperit Leijon factura. 

La ora 1, apăru și el, în cele din urmă. Fredric McLoud. 

Mai bine îmbrăcat de data asta: pantaloni de bumbac 
purpurii, cămașă albă și o haină de in albastru-închis. Din 
buzunarul de la piept îi flutura o batistuţă roșie. Se-ndreptă spre 
Djurgårdsbron. După ce-l urmărise săptămâni în șir, Teddy îi știa 
prea bine rutina. Asta era o direcție neobișnuită pentru McLoud. 

Teddy îl urmă. Trecu pe lângă câteva mașini Porsche Panama 
și mame cu cărucioare, care mergeau în pas vioi spre insula 
Djurgården, cu încălţările lor Nike și colanţii de compresie. 

După un sfert de oră, înțelese. Liljevalchs, galeria de artă - 
Teddy nu mai fusese acolo niciodată. McLoud sărută pe obraz o 
femeie și apoi intrară împreună. 

Din nou, azi fusese ușor de urmărit: poate credea că n-are 
nimic de pierdut. Sau poate că McLoud avea de data asta treburi 
cinstite - își petrecea timpul cu o prietenă. 

Teddy urcă treptele. Liljevalchs Konsthall, citi el. Scris auriu 
pe un perete zugrăvit în roșu. Clădirea era imensă: de modă 
veche, dar nu foarte veche. Piatră în culori diferite, stâlpii cu aer 

de coloane. Deasupra intrării era un banner. Chiar acum: Market 
Air Fair - principalul târg de artă contemporană din Scandinavia. 

Era cu mult în afara zonei obișnuite a lui Teddy. Dar urmăritul 
lui era înăuntru. Subiectul lui. 

Plăti la casă și intră. 

Tavane înalte, lumina revărsându-se dinspre ferestre, săli 
uriașe. Oameni albi, tăcuţi, rătăceau primprejur: privind cu 
atenţie operele de artă, uitându-se la picturi, salivând la 
sculpturi. Teddy îi studie pe toţi: nu era o încăpere cu suedezi 
tipici, în niciun caz - erau cei mai buni dintre cei buni. Era 
societatea: văzu Rolexuri la încheietura mâinii, mocasini în 
picioarele bărbaţilor, chipurile nefiresc de netede și bine 
machiate ale femeilor. 

Și chestiile de pe pereţi: zări o listă cu obiectele de vânzare. O 
sută cincizeci de miare pentru o pânză micuță, complet albă, cu 
excepția a doua dâre negre. Trei sute de miare pentru fotografia 
neclară a unui horn. 

Nu sunt singurul care o ia razna, se gândi Teddy - toată 
lumea se ţicnise. 

In următoarea sală, Fredric McLoud discuta cu prietena lui. 

Părea să fie răcit: își trăgea nasul ca un puști de doi ani în 
februarie. Sau ca un dependent de cocaină care nu poate 
renunța, nici măcar acum, după ce fusese prins în fapt. 

Femeia care era cu el părea să cunoască pe toată lumea. 
Sărutări pe obraz, râsete artificiale, îmbrăţișări. Sărutări pe 
obraz, râsete artificiale, îmbrăţișări. Nu se abătea de la tipar. 

Pantalonii pe care-i purta păreau să fie un soi de colanţi de 
dans, iar bluza avea un imprimeu bizar pe ea: un buldog care-și 
dezgolea colții. Nu prea părea genul lui Fredric. Poate că era 
vreun soi de dealer de artă. După câteva minute, era cufundată 
într-o discuţie cu cineva de la galerie. 

Teddy ezită. Dacă se ducea, risca să piardă definitiv slujba la 
Leijon. Cu toate astea, trebuia s-o facă. N-avea altă cale. 

Se apropie de Fredric prin spate. li șopti la ureche: 

— Tot eu. 

McLoud se-ntoarse și scăpă catalogul pe care-l ţinea strâns în 
mână, iar acesta lovi podeaua cu o bufnitură. Femeia cu tricoul 
cu buldog aruncă o privire spre ei. Teddy zâmbi. 

Fredric McLoud avea expresia cuiva care suferă de o durere 
de dinți îngrozitoare și o migrenă puternică. 


VP - 192 


— Ce dracu’ vrei? șopti el. 
Teddy răspunse pe un ton normal, de conversaţie. 
— Am o propunere. 


30. 


Ajun de midsommar. Cam cea mai luminoasă noapte a anului. 
Din punctul ăsta de vedere, Suedia era frumoasă: anotimpurile 
chiar însemnau ceva. 

Nikola se-ntâlnise cu Chamon în faţa casei. Cineva scrijelise 
pe zid, în arabă, Jos cu turcii. 

Toată lumea petrecea azi. Nu conta dacă erai vreun super- 
suedez, nepotul unui sârb sau dacă veneai din Irak și erai în ţară 
doar de zece ani - midsommar era încântător. Un ritual 
hedonist: tradiţia ultrasuedeză care plăcea tuturor. Nu că 
dansau toţi în jurul prăjinilor împodobite cu flori, îngânând 
cântecele idioate, vu/pea fuge pe gheață - nimeni nu știa cu 
adevărat ce-nsemna asta. Nu că mâncau toţi pește afumat - 
deși bunicului Bojan îi plăcea - și beau rachiu rece din păhărele 
mici - lui Bojan îi plăcea și asta. Și nu că făceau toţi coronițe de 
flori și nici că se îmbătau și conduceau băuţi. Dar toată lumea 
făcea câte ceva. Și toată lumea trebuia să cumpere de mâncare. 

Diseară, seiful de la ICA Maxi avea să dea pe dinafară de 
biștari. O zi-record. Cea mai mare pradă din istoria recentă. Nu 
prea putea să dea greș. 

— Hei, frate, zise Chamon, trăgându-și gluga pe cap. Erau 
îmbrăcaţi amândoi la fel. Țineau căștile sub braţ. 

— Ești gata? 

Nikola dădu din cap. 

— La naiba, da. 

În loc să meargă cu trenul, luară autobuzul. Astfel puteau să 
evite camerele video de pe peroane. Chamon îi spuse o poveste 
scârboasă. 

— Îl mai ţii minte pe Ashur? L-au închis pentru rahatul ăla cu 
șantaj. Tipii ăia de la depozit, știi? Oricum, taică-său a murit cât 
era el închis la Hall. Așa că a cerut să se ducă la înmormântare 
și ei au început să se poarte ca niște bulangii îngrozitori. A 
trebuit să-l pună pe avocat să scrie o tonă de plângeri la ăia de 

la închisoare, dar până la urmă au fost de acord. Așa că ăștia 
trei gardieni îl duc la biserică. Era al naibii de supărat că murise 
taică-său, dar se bucura că poate să-i aducă un ultim omagiu. Și 
știi ce s-a întâmplat când au ajuns? 

— Habar n-am. Am fost departe de lume un an de zile. 

— Au zis: „Nu te lăsăm să cobori din dubă decât cu cătușe la 
mâini și la picioare”. Ashur le-a zis că nu intră cu cătușe în 
biserică, de faţă cu toată lumea de la înmormântare. Dar ei nu 
s-au lăsat. Poliţaii ăia, știi, ce dracu’ credeau c-o să facă Ashur? 
să fugă din biserică? 

— Ce s-a întâmplat? 

A refuzat să coboare. Au trebuit să-l ducă înapoi la pârnaie. 
Nu-i mişto, să trebuiască să te înjosești așa de fată cu mama, 
bunicul, cu fraţii și surorile. 

— lisuse, ce cretini. 

— Exact. Și știi ce s-a întâmplat după aia? 

— Nu. 

— S-au ales cu un shurda scos din minţi. Acum, băiatul urăște 
din toată inima ţara asta. 

Parcară motocicleta de 125 cc și ATV-ul în spatele unei 
grădiniţe de lângă magazin. 

Proaspăt furate: ieri le luaseră. Nikola desfăcuse contactul cu 
o șurubelniţă mare care avea un fel de manşon în capăt. O 
lovise cu un ciocan și apoi luase o cheie și răsucise. Scosese 
bucăţelele de plastic din contact și urmărise firele până la micul 
cub de plastic. Incă un pic de muncă și apoi nu mai trebuia 
decât să pornească alimentarea. Tăiaseră siguranţa de la roată 
cu un clește pentru buloane. 

Parcaseră și un scuter în spatele magazinului, în caz că aveau 
vreo problemă cu celelalte vehicule. 

Acum erau sus, printre copacii de deasupra parcării, uitându- 
se în jos la supermarketul imens. Șapte, opt mașini: încă parcate 
jos. Poate că erau lăsate acolo peste noapte. 

Chamon avea o staţie de poliţie în rucsac și mănuși subțiri de 
grădinărit antiaderente. 

Clădirea din fața lor: o piesă enormă de Lego, așezată între 
autostradă și blocurile înalte de oțel și sticlă. Intrarea mare, cu 
ușile rotative automate, era închisă. Aproape toate luminile erau 
stinse. Dar clădirea tot părea să scânteieze cumva: înăuntru îi 
aștepta un cufăr cu aur sclipitor. 

Miezul nopţii. Singurul moment când se-ntuneca ușor în 
perioada asta a anului. Începură să-mpingă motocicletele spre 
clădire. Nikola simţea cum i se accelerează pulsul. Poate. O 
șansă dintr-un milion. Marea lui evadare. Șansa lui la glorie. 
Singura lui cale de scăpare. 

Fuseseră în recunoaștere trei zile la rând. Se plimbaseră de 
jur-împrejur, numărând căile de ieșire. Nu era decât un singur 
drum de acces în parcare, dar mai erau platformele de încărcare 
din spate, plus o alee spre ceva ce era, probabil, intrarea pentru 
personal. Pe lângă parcare, era o alee pentru biciclete, care se 
înfunda mai departe, în susul dealului. Cel mai isteț era să nu 
folosească o mașină. Riscul era prea mare să le blocheze cineva 
ieșirea. Motocicleta de 125 cc și ATV-ul însemnau că se puteau 
mișca mai ușor și erau mai flexibili. Puteau acoperi o suprafaţă 
mai mare. 

Intraseră și ieșiseră din magazin. Se plimbaseră cu un 
cărucior, cumpăraseră câteva pungi de chipsuri și suc călduț. 
Navigaseră. Încercaseră să-și dea seama pe ce ușă ar trebui să 
intre, care era cel mai rapid traseu prin interiorul magazinului. 
Întotdeauna cu ochelari de soare și cu glugile pe cap. 
Încercaseră să arunce o privire la tavan, să localizeze camerele 
de supraveghere și alarmele. După aceea, arseseră hainele cu 
care fuseseră îmbrăcați. 

Nikola își trase vizorul pe ochi și porni motorul. Motocicleta 
era o frumuseţe, de cros. 

Conduseră ultimii două sute de metri până în spatele clădirii. 
Era posibil să existe camere și nu voiau să le apară chipurile pe 
înregistrare. Rucsacul îi foșnea. Îndesase în el uneltele, o sacoșă 
de Ikea și alte chestii de care aveau nevoie. 

Ușa metalică nu era foarte rezistentă, asta știau deja. Mai 
puţin de două minute cu o rangă și era larg deschisă. 

Alarma era imediat în stânga lor: introduseră codul pe care-l 
aveau de la Saman. Țiuitul îi aducea aminte de automatul de 
cafea de la Spillersboda. 

Făcură câţiva pași în spate. Se urcară pe motociclete și urcară 
iar dealul. 

Staţia de poliţie în poala lui Chamon. Numărară minutele. 
Ascultară să prindă vreun semn c-ar fi fost alertaţi agenţii de 
securitate și ar urma să vină la magazinul din faţa lor. 
Frecvenţele radio ale poliţiei erau blocate în ultima vreme - nu 

le puteau asculta. Nikola avea un binoclu la gât. Din când în 
când, îl ridica și se uita în jos la drumul principal. Vreun vehicul 
al agenţilor la intrare? Poate că au declanșat o alarmă 
silențioasă, vreo sirenă pe care n-o putea auzi nimeni. 

— Mergem? întrebă Chamon după ce trecuseră, fără niciun 
incident, 45 de minute. 

Durere de stomac: Nikola avu imediat un sentiment neplăcut 
legat de ea. 

— Rahat, nu știu... 

— Nu-i nicio alarmă. Ar fi ajuns deja de-un secol. 

— Maa, totuși... 

Chamon se ridică. 

— Stai, zise Nikola. 

Se urcă pe motocicletă. Porni motorul și conduse până la 
tunelul pe sub Hâgelbyvăgen. 

Chamon se întreba probabil ce dracu' făcea - dar Nikola 
trebuia s-o facă. g 

Își scoase telefonul. Era închis - îl deschise. ÎI sună pe Teddy. 
Stătea la vreo 600 de metri distanță, dar Nikola n-apucase încă 
să treacă pe la el. 

Răspunse după o vreme, dar nu părea obosit. 

— Hei, Teddy, eu sunt. 

— Hei, toate bune? 

— Mda. Ascultă, pot să trec pe la tine acum? S-ar putea să-l 
aduc și pe Chamon. 

— Sigur, mda. Dar, ascultă... 

— Ce? 

— Încă nu sunt acasă, am avut o zi grea. 

— A, rahat. Atunci, altă dată? 

— Nu, nu, vino puţin mai încolo. Oricând vrei. Doar sună la 
ușă și după aia bate. 

Chamon ridică bărbia când se-ntoarse Nikola. 

— Ce-a fost asta? 

— Trebuia să dau un telefon. 

— Telefoanele ar trebui să fie închise, frate. 

— Știu, dar mi-am adus aminte că unchiul meu stă pe- 
aproape. L-am întrebat dacă putem să trecem pe la el. Doar așa, 
ca să știi. 


Poliția din comitatul Stockholm 

Interogatoriul informatorului „Marina”, 17 decembrie 2010 
Anchetator: Joakim Sundén 
Locaţie: centrul Farsta 


Nota 4 (partea a treia) 


Transcrierea convorbirii (continuare) 


M: La sfârşitul primăverii lui 2006, Peder m-a invitat la un 
eveniment. A zis: „O mulțime de oameni sunt interesați de ce faci 
tu, Mats” și mi-a oferit o idee vagă despre ce avea să se petreacă. 
Pentru început, am avut ocazia să văd Suedia de sus. Sörmland 
văzut din aer. Domenii de vânătoare, copaci verde-deschis, lacuri 
sclipitoare. Mda, am mers cu elicopterul. Fusese ideea lui Peder, el 
zisese c-ar trebui să ne facem o intrare „îndrăzneaţă”. „Băieților o 
să le placă”. Habar n-aveam cine erau ceilalți oaspeţi, dar probabil 
că asta și era ideea. In fine, elicopterul a aterizat pe o peluză mare, 
lângă un hambar. Am coborât. Nu știam cum se numea locul ăla 
sau unde eram exact, dar casa era imensă, stilul secolului al XVIII- 
lea. Nu era un castel. Avea mai degrabă un aer de proprietate la 
țară. Lemn galben, ţigle roșii, trei coșuri. 

Ne-au întâmpinat trei bărbaţi, care ne-au condus spre casă prin 
curentul făcut de palele elicei. Inchiriasem un smoching. Peder îmi 
sugerase că așa ar fi cel mai bine. Elicopterul a decolat din nou și- 
mi aduc aminte cum m-am gândit că taxiul spre casă urma să coste 
mult când aveam să plec. Pentru o clipă, am regretat și că m-am 
dus. Nu mă prea pricepeam la socializare. Dar era ceva cu Peder. În 
comparaţie cu Sebbe, Maxim și ceilalţi cu care lucrasem în ultima 
vreme, părea singurul om normal. 

lar seara a fost plăcută de la bun început. Am băut ceva într-unul 
dintre saloanele mari. Cred că mai erau încă vreo 20 de persoane. 
Toţi bărbaţi, dar nici măcar asta nu mi s-a părut ciudat. Peder m-a 
prezentat câtorva dintre ei. A râs și mi-a zis Mr. Money Man. Apoi 
am explicat totul. Peder mă asigurase că toţi ceilalți erau 
„conștienți de complexitatea situaţiei”, cum zisese el. Cu alte 
cuvinte, că pot să am încredere în ei. 

Cred că am vorbit vreo jumătate de oră. Am explicat lucrurile într- 
un fel care să nu pară deloc suspect. Mai mult în zona gri-deschis. 
Am vorbit despre diferenţele dintre diversele paradisuri fiscale, 
despre cum afecta Directiva a treia privind spălarea de bani 
reglementările din Suedia. Nu le-am dat niciun fel de indicii 
concrete - asta ar fi însemnat să le ofer gratis ideile de afaceri ale 
lui Sebbe, ale Michaelei și ale mele -, dar cred că am sugerat 

suficient cât să-nțeleagă toată lumea premisa de bază: că există o 
soluție pentru orice. 

După aceea, am luat o cină cu trei feluri de mâncare. Pe pereţi se 
afla o combinaţie de portrete de secol al XIX-lea și fotografie 
modernă. Dar tot timpul cât am stat acolo, am avut planurile mele 
proprii. Știam cine sunt cam jumătate dintre oamenii din încăpere. 
Unii se prezentaseră; pe alţii doar îi recunoscusem. Erau din 
familiile industriei suedeze, investitori în fonduri de risc... unii erau 
parteneri în diverse firme de avocatură. Am ascultat, am încercat 
să trag cu urechea, să orientez discuţia. Erau toţi pe jumătate beţi, 
cu garda jos. 

Bărbatul de lângă mine era cel mai promiţător. 

— Categoric se-ntâmplă ceva, sunt deplin convins, a spus el. Omul 
meu de la Goldman Sachs spune că Investor a apelat la ei pentru 
consiliere. Și prietenul meu de la Bain and Company s-a ocupat de 
un dosar pe care l-au prezentat la EQT*?. Apoi, avocatul meu mi-a 
pomenit întâmplător că lucrează la niște acorduri înaintea unor 
verificări de antecedente la compania respectivă. Și aici vorbim 
despre Gambro®. Sută la sută. E supracapitalizată și are lichidităţi 
de 6,5 miliarde. Doar că habar n-am când. O să-ncerce s-o cumpere 
ca pe-o curvuliţă thailandeză. N 

După cină, atmosfera generală era bună. Intr-una dintre camere era 
un fel de spectacol, dar cea mai mare parte din timp am stat de 
vorbă cu Peder, așa că n-am văzut ce se-ntâmpla acolo. 

— Acum, că ești aici, vreau să verifici ceva, mi-a spus. Am primit o 
mulțime de întrebări de la administraţia financiară din Marea 
Britanie și vor să le răspund săptămâna asta. E în legătură cu 
companiile din Channel Islands. 

Aveam tot timpul din lume. Oamenii ăștia erau o adevărată 
comoară. 

Peder m-a condus într-o încăpere lăturalnică - arăta ca o cameră de 
lucru, cu un birou imens cu o călimară veche și acoperit de hârtii. 
Un cap de mistreț împăiat pe perete. Draperiile grele de catifea 
verde erau trase. 

intrebau despre plăţile din Estonia, ziceau că facturile nu se 
închideau. 

— Poţi să le compari, să vezi dacă le poţi face cumva să aibă vreo 
noimă? Chiar am nevoie să mă ajuţi cât mai repede. 

Peder s-a așezat la birou și a scos un laptop; nici nu-mi dădusem 
seama că-l avea cu el. Mă uitam peste umărul lui. A introdus o 


52 Grup suedez de investiţii de capital, format din 20 de fonduri, cu investiţii în țările 


nordice, ţările de limbă germană, China și America de Nord. 
53 Companie de tehnologie medicală, specializată în producţia de echipamente de 
dializă. A fost preluată în 2013 de Baxter International. 

parolă ca să-l deblocheze. Ciudat lucru, nu-mi puteam lua ochii de 
la tastatură. Totdeauna am fost bun la numere. Pur și simplu, mi le 
aduc aminte mai bine decât majoritatea oamenilor. 

Mi-a arătat niște tabele în Excel. 

— E în regulă dacă te las cu astea o vreme? m-a întrebat. Și așa am 
început să verific documentele. Depozite și retrageri. Așa-numitele 
walking accounts** - lanţuri de transferuri între diferite conturi. 
Totul, ca să fie mai dificil pentru autorităţi, dacă încep să-și bage 
nasul. Dar privirea mi-a fost atrasă de altceva. Pe birou, mai era 
încă un laptop. Am lucrat în continuare la tranzacţiile și fluxurile de 
numerar ale lui Peder, dar nu mă puteam concentra ca lumea. Ceva 
nu-mi dădea pace. Am scos din geantă laptopul meu, cel pe care 
adunam informaţii. Fiindcă pentru asta-l foloseam, aveam cabluri 
de tot felul la mine. Întâi, l-am conectat la computerul lui Peder. În 
mai puţin de zece minute, am reușit să copiez pe hardul meu 
jumătate din hardul lui. 

Apoi m-am întins după celălalt computer. L-am deschis. Am 
încercat același nume și parolă pe care văzusem că le-a introdus 
Peder în celălalt laptop. Mergeam, pur și simplu, pe ghicite. Și 
acum, privind în urmă, știu că era cel mai tâmpit risc pe care mi-l 
asumasem vreodată. Pentru că a funcţionat. 

La început, n-am putut să văd decât o grămadă de fișiere cu 
denumiri fără nicio noimă. Dar m-am uitat puţin mai atent și am 
găsit și alte directoare, unele cu nume mai suspecte. XXXDream. 
XXXBelow 13. Și, dintr-un motiv oarecare, am avut același impuls pe 
care l-am avut și cu primul computer. Am copiat tot ce am găsit. 
După o oră, s-a întors Peder. 

— Mats, dacă ai terminat aici, cred că e momentul să pleci acasă, 
mi-a zis. 

M-a urmat afară. Pe aleea de pietriș, aștepta deja o mașină neagră. 
— Mulţumesc mult c-ai venit. Știu că a fost incredibil de folositor 
pentru toată lumea. 

Peder mi-a făcut cu ochiul și m-a prins de braţ. 

Când am ajuns acasă, mi-am pornit computerul. Am dat click pe 
unul dintre fișierele pe care le copiasem. Era un film. 

Se vedea o încăpere slab luminată și un pat dublu. Patru bărbaţi. O 
femeie, deși poate că femeie e prea mult spus - era o fată. Nu-mi 
dădeam seama exact ce vârstă avea, dar nu cred să fi avut mai 
mult de 13-14 ani, sunt sigur. Stătea în patru labe în pat. Unul 
dintre bărbaţi o penetra pe la spate. li făcea sex oral altuia. Și sunt 
destul de sigur că plângea. 

Am dat click pe alt fișier video. Era o altă încăpere, dar se vedea 
mai mult din pereţi, podeaua cu dale, lumină mai bună. De data 
asta, era o fată legată cu ceva ce păreau să fie chingi de plastic. 
Avea ceva în gură, o minge. Și avea ceva și între picioare, poate că 
o sticlă. Tot corpul îi era acoperit cu pete maronii. Trebuie să fi fost 
rahat, în film era și un bărbat, care îi urina pe faţă. 

Am deschis un al treilea fișier și apoi un al patrulea, dar nu puteam 
să mă uit decât la câteva secunde din fiecare. Era cel mai 
dezgustător lucru pe care-l văzusem... 

JS: Știi al cui era computerul? 

M: Nu, dar parolele erau aceleași. 

JS: Dar dacă nu era al lui, al cui crezi că era acel al doilea 
computer? 

M: Habar n-am. 

JS: Ce ai făcut după aia? 

M: Nimic. Și regret până în ziua de azi. 

JS: Nu, haide, nu era responsabilitatea ta. 

M: Mie nu mi se pare. Ar fi trebuit să fac ceva atunci. E 
responsabilitatea oricui. 


31. 


Când Emelie era mică, sărbătoreau midsommar în Roslagen. 
Acolo stătea mătușa ei la vremea aceea, într-un sătuc: 
Berhagen. Ea și soţul ei închiriaseră casa mai întâi ca locuinţă 
de vacanţă, dar apoi o cumpăraseră și se mutaseră acolo. 

Sărbătoarea anuală de midsommar avea loc la primăria 
satului. Emelie și verișoara ei, Molly, se duceau până acolo în 
fiecare zi. Cumpărau îngheţată, se uitau la roata morii vechi și 
vorbeau vrute și nevrute. Nu erau apropiate, abia dacă se 
vedeau în restul anului: dar în momentele acelea, timp de o 
săptămână în fiecare an, puteau vorbi despre orice. Asta o 
susținea pe Emelie tot restul anului. Nu conta ce altceva se 
petrecea în viaţa ei, nu conta ce credea despre școală, 
profesori, prieteni sau  maică-sa. Și taică-său. O avea 
întotdeauna pe Molly: într-o bulă, ferită de orice altceva. 

Sărbătoarea începea la 12, cu decorarea stâlpului. Locuitori 
din sat, oaspeţi de peste vară și diverși alţi vizitatori veneau cu 
nuiele de mesteacăn și flori. După aceea, cei mai mulți plecau la 
prânzul de midsommar. Heringi marinaţi cu smântână, arpagic 

și cartofi. Pâine crocantă și brânză maturată. Prăjitură 
Västerbotten, salată cu ouă și anşoa, căpşuni cu frișca. Și, 
bineînţeles, rachiul. La ora 15, începea sărbătoarea adevărată. 
Trebuia ridicat stâlpul, care avea mai mult de zece metri: o 
treabă pentru bărbaţi. Emelie era întotdeauna îngrozită că taică- 
său o să se lovească sau chiar mai rău: c-o să dărâme prăjina și 
o să lovească pe altcineva. Pentru că midsommar era una dintre 
sărbătorile lui preferate: una dintre zilele din an când era 
acceptabil din punct de vedere social să bei tărie și să te 
„abţiguiești un pic”, cum îi plăcea lui să zică. 

Probabil că avea vreo 12 ani când s-a întâmplat, în cele din 
urmă. Emelie, Molly, maică-sa, mătușă-sa și ceilalți dansau în 
jurul stâlpului, urmându-l pe Olle Högström, care conducea 
grupul. Ca de obicei, era îmbrăcat în costum tradiţional; după 
cum zicea mătușa Ingrid, așa făcea de 30 de ani. Cântau Ritsch 
ratsch  filibombombom, filibombombom. Făceau și mișcările, 
țopăind. Dacă aia ar fi fost ziua în care hotărau extratereștrii să 
coboare pe Pământ ca să vadă cum era viaţa pe mica noastră 
planetă, s-ar fi întors pe loc în lumea lor. Niște nebuni ca ăștia n- 
aveau cum să facă parte dintr-o civilizaţie inteligentă. 

Nu se vedea nici urmă de tata, dar Emelie putea citi 
îngrijorarea pe chipul maică-sii. 

După încă vreo câteva cântece, unii începuseră să stea de 
vorbă, alţii râdeau. Alţii se desprinsesem din dans și se duseseră 
pe podeţul de peste pârâu. Se opriseră. Ce se-ntâmpla? lar 
chipul mamei: neliniște profundă în ochii ei. 

Emelie și maică-sa își desprinseseră mâinile. Dansul încetase. 
Muzica tăcuse. 

Se duseră la pod. Molly era lângă ea. Câţiva oameni se 
întoarseră și se uitară la Emelie. Aveau zâmbetul pe buze, dar în 
ochii lor mai era ceva. Nu-și dăduse seama atunci, dar se simțea 
de parc-ar fi știut deja: ce vedea era milă. 

Taică-său stătea în pârâu. Dezbrăcat, cu excepţia cămășii ude 
care i se lipise de corp. Genunchii îi sângerau. Pe jumătate 
cânta, pe jumătate țipa un fel de poezioară: „Noaptea are 
ghirlande de nori de aur și zânele joacă în luncă, nimfa cu o 
cunună de frunze cântă la scripcă în izvorul argintat”*. 

Emelie nu uitase niciodată priveliștea aceea. Din toate 
ocaziile când le făcuse de rușine, fiind penibil și tâmpit, de asta- 

și aducea aminte cel mai limpede. Nu fusese prima dată, și nici 
măcar nu fusese cel mai rău. Dar altceva o făcuse să iasă în 
evidenţă. Poate pentru că era practic despuiat. Sau poate 
pentru că fusese și Molly de faţă. Molly - care ar fi trebuit să fie 
ferită de lumea lui Emelie. Molly - care-ar fi trebuit să nu fie 
pângărită de secretul familiei. 

Nu mai sărbătoriseră niciodată midsommar în Berhagen. 

Azi, ea era cea care bea. Emelie și Josephine erau la o 
petrecere, acasă la unul dintre prietenii ei. 

Un apartament la ultimul etaj pe Linnégatan, amenajat super- 
luxos. Jossan îi spusese dinainte: 

— A adus cu avionul ușile alea vechi de lemn de la un castel 
din Bordeaux și le-a transformat într-o masă. Și-a proiectat 
singur și unitatea TV și a adus tâmplării de la Svenskt Tenn5 să 
i-o facă din nuc și foiţă de aur. O să vezi. Chiar e remarcabil. 

Ușile spre terasă larg deschise: era o seară plăcută. Emelie se 
întreba dacă Jossan voia să se culce cu tipul cu pricina. Lucra la 
SEB Equities, înainte lucrase la Enskilda și era, indiscutabil, o 
stea promițătoare în lumea băncilor de investiţii. De fapt, Emelie 
lucrase cu el acum câţiva ani la o tranzacţie, dar nu-i înţelesese 
niciodată cu adevărat farmecul. Avea obiceiul enervant să-și 
miroasă tot timpul mâinile. Deși poate că de-asta îl considera 
Jossan un suflet-pereche: și ea avea un fetiş pentru loţiunile și 
cremele de mâini. 

Întâi, se așezară la cină. Toţi doisprezece. Ceilalţi vorbeau 
doar despre aceleași cunoștințe comune, aceleași baruri, 
chicoteau la aceleași bancuri. Emelie se-ntrebă dacă se 
cunoșteau dinainte unii pe alţii - deși știa că nu era așa. 

Băură martini înainte de masă. Vin și bere la masă. Apoi 
shoturi: Stolichnaya Elit și OP”. Ştia că n-avea voie să se 
îmbete: dacă bea prea mult, puteau apărea efectele secundare 
ale pastilelor ei. 

Lui Emelie îi zbură gândul la taică-su. Nu înțelegea de ce nu-l 
părăsise maică-sa. De ce nu renunţase el la băutură. 

Și acum: maică-sa sunase s-o întrebe dacă poate veni în 
vacanţă la Stockholm împreună cu el, eventual să stea la ea. 
Acum era mai bine. Ei, haide: să stea cu ea - ideea era bizară. 


56 Firmă de design interior cu sediul la Stockholm, fondată în 1924. 
57 OP Anderson - marcă de agvavit. 

Dar n-avusese inima să spună nu. O să fie nevoie să-și facă 
tabăra la birou câteva zile. 

Gazda lor vorbea despre o achiziţie prin îndatorare la care 
lucra. În mod clar, Jossan și celelalte fete nu erau interesate. 
Asta era ciudat la Josephine - era un avocat incredibil de dăruit: 
dacă o întrebai pe Emelie, cea mai bună din generaţia ei de la 
Leijon. Muncise pe rupte să avanseze; era în comitetul pentru 
divertisment al firmei, era implicată în clubul de cultură, 
campionatul de fotbal și activităţile pro bono ale firmei. Avea 
toate premisele să devină partener. Dar, în același timp, n-o 
interesa absolut deloc nimic din ceea ce n-avea legătură cu 
munca, nici măcar în domeniile unde făceau bani clienţii ei. Pur 
și simplu, îi plăcea avocatura. Poate asta o aducea și mai 
aproape de perfecţiune - nu era niciodată invidioasă pe clienţii 
ei. Tipii ăia care câștigau de o sută de ori mai mult ca ea, 
munceau doar pe jumătate și, prin comparaţie, păreau tâmpiţi 
de-a binelea. 

Emelie încercase să se-mbrace frumos în seara asta. 

Stătuse ore în șir în fața oglinzii, probând mai mult sau mai 
puţin toată garderoba, în diverse combinaţii. În cele din urmă, 
se hotărâse la o pereche de pantaloni de mătase largi de la Zara 
și o bluză neagră subţire de la Marc by Marc Jacobs - probabil 
cel mai scump lucru pe care și-l cumpărase vreodată. 

Cu toate acestea, tot se simţea cumva nelalocul ei. Josephine 
și celelalte fete arătau mult mai bine decât ea. Jossan purta un 
ceas cu diamante încrustate și avea o brățară Cartier Love pe 
una dintre mâini. O altă fată avea o brățară Collier de Chien, din 
piele neagră și aur roșu - Emelie n-ar fi recunoscut-o dacă 
Jossan n-ar fi stat pe site-urile acestor mărci de câte ori avea 
vreun moment liber. Emelie o-ntrebase de unde-și luase brățara. 
leșise din zona ei de confort: dar așa ar fi trebuit să faci când 
stăteai de vorbă - discutai despre sală, design interior, haine, de 
unde poţi cumpăra diverse lucruri. Aproape că învățase până 
acum - în definitiv, avea aproape 30 de ani. 

Gândurile îi zburară la dosar. Teddy era altfel, încordat. 
Emelie nici măcar nu știa ce face; avea telefonul închis de zile în 
șir. Trebuia să stea de vorbă cu el. 

Jan luase legătura cu ea să-i mai comunice din rezultatele 
analizelor făcute în casa din Värmdö: ADN. Veștile nu erau chiar 
încurajatoare. Găsiseră ADN-ul lui Benjamin în câteva locuri. 

Poate că era vinovat. Poate că, până la urmă, el îl ucisese pe 
bărbatul găsit în casă. Incercă să alunge gândul acesta. Nu era 
treaba ei să hotărască asta. Era avocat - datoria ei prioritară era 
loialitatea față de client. Dar, emoţional, dacă Benjamin era un 
ucigaș - cum putea ea să-și dea osteneala ca să-i obţină 
achitarea? Să lupte pentru eliberarea lui în societate, înapoi pe 
străzi, unde ar fi putut face iar același lucru? 

O sunase pe Cecilia ca s-o întrebe dacă există ceva însemnări 
medicale legate de Mats. Îi dăduse lui Jan plicul de la bancă, să-l 
analizeze. Fusese să-l vadă pe Benjamin. Era tot în pat, cu ochii 
închiși, dar, după ce stătuse acolo o vreme, încercând să-l facă 
să-și dea seama de prezența ei, pronunţase patru cuvinte: „A 
găsit Teddy ceva?” 

Emelie nu știuse ce să-i spună. 

Se-ntorsese la banca din Kungsholmen și-ntrebase cine venea 
de obicei la caseta de valori. li spuseseră că nu știau. Poate că 
mințeau, dar, în orice caz, nu era un subiect despre care chiar 
să discute. Ar fi trebuit să-și fi dat seama și singură. 

Jossan și celelalte fete vorbeau despre conturile de Instagram 
- ale lor, dar în principal ale altora. Emelie n-avea cont, abia 
dacă avea Facebook, sau cel puţin nu-și verifica niciodată 
propria pagină - oricum, încetase să mai primească acolo vreo 
cerere de la prieteni. 

Discuţia se mută. Un nou ruj care-ţi mărea buzele ca să pară 
mai pline. Toastară, mâncară desertul: trifle** cu căpşuni. 
Pandișpanul din stratul de bază era însiropat într-un fel de 
lichior, amestecat cu căpșuni tăiate, cremă de vanilie și frișcă. 
Lui Emelie îi plăcea gustul, deși mama ei ar fi râs la ideea dea 
comanda mâncare de midsommar. Chelneriţa turnă vinul de 
desert. Emelie începea să se îmbete. 

Discuţia se mută la ce urmau să facă peste vară. Jossan se 
ducea la Biarritz, în caz că nu sfârșea iar în vreo tranzacţie 
uriașă, așa cum se-ntâmplase anul trecut; băiețașul-bancher se 
ducea la casa familiei sale de la Båstad. Două dintre fete 
mergeau la Torekov. 

— Știţi, adevărații oameni de Torekov, adevărații cunoscători, 
se duc la Orskăr din 16 iulie, imediat ce se încheie sezonul de 


58 Desert tradiţional britanic, cu blat, fructe, jeleu, cremă și frișcă așezate în straturi și 
servit rece. 

vânătoare. Dacă te duci înainte, înseamnă că nu știi nimic. N-ai 
ce să cauţi la Torekov, zise una dintre ele. 

— Nu, nu, adevărații oameni de Torekov, cei care merg 
demult, adevărații cunoscători, duc barca la stânga când merg 
la Kohallen, pentru că se înoată mai prost acolo. Dar cei noi au 
întotdeauna bărcile pe dreapta, pentru că se gândesc: nu-i 
nimeni aici, zise altcineva. 

Pe tipul care stătea vizavi de Emelie îl chema Eugene și era 
avocat la una dintre firmele concurente cu Leijon. 

— Plin de nou-veniţi, zise el. Vara trecută, am văzut până și 
un negrotei la Torekov. 

Băieţii râseră. Emelie se uită ţintă la Eugene. 

Jossan își puse paharul pe masă. Cu zgomot. Toată lumea se 
întoarse spre ea. Jossan în centrul atenţiei. 

— Mai spune o dată cuvântul ăla și am plecat, zise ea. 

Un sentiment neplăcut în apartamentul de la mansardă. 

Un sfert de oră mai târziu. Lui Emelie îi sună telefonul. 
Numărul lui Teddy. Își împinse scaunul în spate și oftă ușurată 
că poate să iasă din încăpere. 

— Alo? 

— Eu sunt. 

— Știu. 

— Ce faci? 

— Incerc să sărbătoresc midsommar cu o grămadă de idioţi, 
răspunse ea. Tu ce faci? 

— Nu mare lucru. 

— De ce nu m-ai sunat? încerc să dau de ține de câteva zile. 

— Emelie, n-am timp să mă cert cu tine acum. Ascultă: dacă 
nu-ți dau niciun semn într-o oră, cheamă imediat poliția. În 
regulă? Sunt în Killinge, chiar în capul insulei Lidingö. Tot ce 
vreau e să suni la 112 dacă nu primești niciun semn de la mine 
până cel mai târziu la 12. 


32. 


Ajun de midsommar la țară. 
Ajun de midsommar cu Emelie. Era lângă el în maşină. 
Categoric, el nu-i ceruse să vină. Ba chiar dimpotrivă, de fapt: 

protestase. Dar ea refuzase să cedeze. „Nu face nicio tâmpenie. 
Vin acum, chem un taxi. Stai acolo”. 

Dintr-un motiv oarecare, o așteptase. Poate era plăcut că-i 
păsa. Sau poate era doar o precauţie, pur și simplu: pentru ceea 
ce pusese el la cale, era mai bine să fie doi decât unul singur. 

Ajun de midsommar în faţa unui hambar din Killinge. Dac-ar fi 
fost undeva, la ţară: un adăpost pentru vaci sau cai, pentru 
tractoare și alte utilaje, un depozit pentru tot felul de lucruri - 
cereale, unelte, fân sau cartofi. Dar nu acest hambar. Acest 
hambar adăpostea ceva mult mai valoros. Ușile glisante erau 
închise. 

Pistolul lui Teddy era pus bine în buzunar. Din nou - 
mulțumea vechii lui comori din pădure. 

Nu-i spusese lui Emelie cu ce se ocupase în ultimele câteva 
zile. Fredric McLoud cedase destul de ușor la Liljevalchs și-l 
urmase afară. Puștiul nu voise să facă o scenă; era de înţeles. 

În Djurgården atmosfera era pașnică. Un tramvai trecu pe 
lângă ei, iar gândurile lui Teddy se îndreptară spre vorbele lui 
Kum. S-ar putea ca Djurgården să fie cel mai frumos loc din 
toată ţara. În depărtare, vedea intrarea la muzeul Skansen. 
Probabil că fusese acolo ultima dată când era la școală. Nu, n- 
avea cum să fie așa: fusese odată cu Linda și cu Nikola. 

— E simplu, spusese Teddy. Vreau să fac o înţelegere cu tine. 

Sprâncenele lui Fredric McLoud zvâcniră, iar el începu să-și 
miște necontrolat o mână. Părea să aibă spasme. 

— E ceva al naibii de anormal cu tine. 

— Nu, sunt bine zilele astea. Am fost mai rău, crede-mă. 

— Mi-ai distrus viața. Afacerea. Totul. 

Se opriseră vizavi de intrarea la Skansen. Familii cu copii mici 
se revărsau către intrare. 

— Înțelegerea n-a fost încheiată încă, spusese Teddy. Nu-i 
nimic finalizat. Și, fără mine, cealaltă parte n-are nicio dovadă 
despre nimic care începe cu „c” și se termină cu „ocaină” - știi 
tu, chestia care-ţi place ţie așa de tare. Așa că uite care-i planul 
meu: eu nu-i ajut. Tu câștigi numai din asta 190 de milioane de 
coroane. 

Fredric își trase nasul. Apoi zâmbi. Purtarea lui ciudată 
dispăruse pe loc. 

— Vorbești serios? 

— Înâm. 

— Ești un star. Dar n-or să fie 200 de milioane? 

— Nu. O sută nouăzeci. 

— De ce? 

— Am spus că facem o înţelegere. Păstrez eu zece. Și vreau 
un milion din sumă până mâine. 

Coasta insulei Lidingö. Killinge. Tufișul. Pustiu. Hambarul: 
înconjurat de un gard. Teddy fusese aici și mai devreme, să 
cerceteze locul. Văzuse câinii. Doi dobermani, plus camere de 
securitate. Probabil că erau și senzori de mișcare. 

Stăteau în mașină de jumătate de oră. Așteptând, pur și 
simplu. Teddy voia să fie sigur că nu-i nimeni înăuntru. Vârfurile 
întunecate ale copacilor arătau ca o cortină neagră pe cerul 
albastru-închis. Cea mai luminoasă noapte a anului. O noapte 
tâmpită ca să-ncerci așa ceva. Dar, pe de altă parte, o noapte 
bună. Nu era nevoie de lanternă; nu era nevoie să atragă 
atenţia camerelor. 

— Ce pui la cale, Teddy? Spune-mi acum. 

— Tu rămâi aici, în mașină. Eu o să ies o vreme. 

— Asta nu-i nici pe departe un răspuns la întrebarea mea. 

— Eşti avocat. 

— Sunt. 

— E cel mai bine să nu știi chiar tot. 

— De ce? 

— Un avocat ar trebui să-mpiedice nedreptățile, nu-i asta 
regula? 

— Mda, dar principala noastră îndatorire e loialitatea față de 
clienții noștri. Asta e scris și-n regulament. Benjamin e clientul 
meu. Și tu mă ajuţi să-i acord sprijin. Deci, întrebarea mea 
pentru tine e următoarea: ce ai tu de gând să faci e pentru 
Benjamin? 

— Depinde cum privești lucrurile. 

Tăcere în mașină. Mirosul scaunelor de piele și al parfumului 
ei. 

Teddy se-ntreba cu cine fusese la petrecere. 

Display-ul iluminat arăta miezul nopții. 

Emelie păruse să suspine. 

— Închipuie-ţi c-ar fi vinovat, zise ea. 

— Habar n-ai dacă e. 

Apoi Teddy deschise ușa și păși în noapte. 

Gardul avea aproape doi metri înălţime. În mâna lui Teddy, o 
pungă de plastic. 

Se opri la doi metri depărtare de gard: ar fi dificil să fie văzut 
pe camere de la distanţa asta - erau îndreptate spre zona din 
interiorul gardului, acolo unde nu voiau intruși. Plescăi din buze. 

— Aici, băiete. 

Nimic. 

Fluieră. Plescăi încă o dată din buze. 

După un minut sau două, apărură câinii, uitându-se urât la el 
de după gard. Cu ochi gălbui. 

Mârâiau ameninţător. Deschise geanta și aruncă peste gard 
bucățile de carne pe care le cumpărase cu câteva ore înainte. 
Antricoate - mâncare de calitate. Tăiase fripturile în câteva 
locuri și injectase Propofol, aceeași porcărie pe care i-o dăduse 
și celui care-l filase. Fiecare dintre fripturi: destulă substanţă 
activă să doboare un cal. 

Cei doi câini erau complet nemișcaţi. Cu picioarele drepte, 
gâturile întinse. Frumoase animale - Teddy n-avea nimic cu ele. 
Se uitau în continuare urât la el. Așteptau. Mârâiau. Hălcile de 
carne aterizară la câţiva metri de ei. Se părea că voiau să vadă 
ce o să se-ntâmple. Stăteau în continuare în picioare. Teddy se 
dădu câţiva pași în spate, arătându-le că nu-l interesează ce fac. 
Cel mai important: că nu-l interesează să intre. 

Unul dintre câini era mai mare decât celălalt. Părea să 
adulmece carnea. Teddy abia îi putea distinge. Câinele mai mic 
se duse spre una dintre hălci, o mirosi, o linse, dar nu mușcă din 
ea. Poate că aștepta să vadă ce făcea câinele mai mare. Mai 
trecură câteva minute. Ambii câini erau aplecaţi peste fripturile 
lor, cercetând carnea. Teddy se gândi: trebuie să meargă - eo 
mișcare clasică. 

Și chiar atunci câinele mai mare luă friptura în gură. În mai 
puţin de cinci secunde, dispăruse. Celălalt îi urmă exemplul. 
Acum nu mai trebuia decât să aștepte. 

Se gândi cum încercase să-l ajute pe Nikola. 

După cum vedea Teddy lucrurile, nu era decât o singură cale. 
După vechile lui obiceiuri. 

Tagg aranjase o întâlnire într-un parc de lângă Liljeholmen cu 
un agent imobiliar de pe piaţa neagră - era bine-cunoscut faptul 
că piaţa închirierilor era controlată de tipi pe care Tagg îi știa de 
mult. 

Era un loc ciudat, plin de cadre pentru căţărat și tobogane în 
formă de ananași, pere și pepeni. O explozie tropicală de 
culoare, cu peluze de plastic care-și păstrau clorofila verde tot 
anul. 

— Îmi pare rău, trebuie să am grijă de copil azi. M-am gândit 
că parcul ar fi un loc bun de întâlnire. 

Bărbatul care venise spre Teddy cu mâna întinsă nu arăta 
deloc cum își imaginase el. Avea ţeasta netedă ca un fund de 
bebeluș și n-avea sprâncene. Poate că era bolnav, făcea vreun 
tratament - oricum, așa arăta. Și adevărul e că era îmbrăcat 
aproape la fel ca Teddy. 

Agentul făcuse semn spre un copilaș care urca pe un tobogan 
în formă de banană. 

Teddy încercase să-i atragă atenţia, dar privirea bărbatului se 
muta tot timpul înapoi spre tobogan. 

— Ce anume cauţi? 

— E pentru nepotul meu. 

— În regulă, și el ce vrea? 

— Are nevoie doar de un loc unde să stea, nu prea departe de 
Södertälje - acolo stă maică-sa. Poate să fie o garsonieră. 

— Atunci, e în regulă în suburbii? între Stockholm și 
Södertälje? 

— Mda - la sud de Södermalm, Flemingsberg, Tumba. 

Agentul făcuse un pas spre Teddy. Avea pielea nefiresc de 
palidă, iar gâtul era acoperit de tăieturi ca de la bărbierit. Poate 
că, până la urmă, nu era bolnav și hotărâse doar să-și radă 
barba și capul. 

— Procesul e destul de simplu, sincer. Mă ocup eu de tot, 
spusese el. Întâi, îl punem pe lista de așteptare, apoi îi 
repartizăm un apartament pe undeva, pentru câteva săptămâni 
- Vällingby, de exemplu. Am niște contacte bune cu câţiva 
proprietari de-acolo, iar lista de așteptare e relativ scurtă. Totul 
arată bine și corect în scripte. O să fie adresa lui oficială, de 
domiciliu, și, cum a fost deja o vreme în lista de așteptare, n-o 
să se întrebe nimeni cum a obținut-o. Apoi, după alte câteva 
săptămâni, schimbăm cu apartamentul pe care o să-l cumpere. 
Așa, schimbarea e complet curată. Oricine vinde casa n-are 
nevoie decât să fie înregistrat în apartamentul cu care a făcut 
schimbul, apartamentul lui fictiv, cu alte cuvinte - și asta pentru 

cel puţin două luni. Credibilitatea e totul în branșa asta, sunt 
convins că poţi să înţelegi. 

— În regulă. Și cât durează, cu totul? 

Agentul își arătase dinţii. 

— Stai așa. Dacă vrei să demarez măcar procesul, vreau 100 
de miare în plic. 

— Poftim? 

Agentul rânjise în continuare. 

— M-ai auzit. Dacă e să te ajut, am nevoie de 100.000 de 
coroane. P.S.M. Pe sub mână, știi? 

Beznă. Câinele mai mic zăcea pe jos, cu labele întinse în faţă. 
Urechile erau încă atente, dar nu scoase niciun sunet când îl 
văzu de cealaltă parte a gardului. Teddy mai așteptă câteva 
minute. Câinele închise ochii. Zăcea cu capul în iarbă, adormit. 

Nu se vedea nicio urmă a câinelui mai mare. Teddy începu să 
dea ocol gardului. Ocoli spatele clădirii. Atunci îl văzu. Chiar la 
intrare: era și el întins pe jos, dar când îl văzu pe Teddy începu 
iar să mârâie. 

Teddy se dădu câţiva pași în spate, voind să evite orice fel de 
scenă la care ar fi putut reacţiona camerele. Nu c-ar fi avut mult 
de așteptat: după trei minute, dobermanul căzu lat. 

Teddy se duse înapoi la mașină, deschise portbagajul și-și luă 
lucrurile. 

— Ai terminat? întrebă Emelie. 

— Mai durează cinci minute. 

— Ce faci? 

Nu-i răspunse. 

Emelie cobori din mașină și se opri în faţa lui. 

— Trebuie să-mi spui ce faci. 

Teddy nu mai avea mult timp. Trebuia să se miște repede. 

— Nu, zise el, încercând s-o ocolească. Fac lucrurile în felul 
meu acum. 

inapoi la gard. În faţă. Cleștele pentru buloane. 

Tăie rapid gardul - parcă ar fi tăiat aţă. Trecu prin gaură - cu 
ochii tot timpul pe câinele mic. Încă mai stătea întins. Un cățeluș 
drăguţ. 

Cinci minute mai târziu, deschidea ușile grele. 

Işi scoase lanterna. Raza de lumină se lovi de obiectele 
metalice. 

Le putea vedea. Ferrari California. Rolls-Royce Phantom. 
Porsche-uri vintage. Mercedes McLaren. 

Odoarele lui Kum. 

Teddy intră. 


33. 


Emelie încercă să-și facă o promisiune de midsommar: să nu 
mai bea niciodată când ia antidepresive. li bubuia capul și se 
simţea adormită. Voia să ia un pumn de analgezice, să se 
încolăcească pe bancheta din spate și să doarmă. Işi dădu 
seama și că bolborosise când vorbise cu Teddy - nu era băutura, 
era sigură. Nu băuse chiar atât de mult, deși simţea și efectul 
shoturilor și al vinului. 

Gândurile i se îndreptară spre ce făcea Teddy. Poate c-ar fi 
trebuit să-l urmărească. Dar, în același timp, îi era bine în 
mașină, la căldură și în liniște, se simţea cumva în siguranţă. Era 
o noapte de midsommar frumoasă. Mult mai frumoasă decât 
cina de-acasă de la prietenul lui Josephine. 

Îi trimise câteva mesaje lui Jossan. 


Mai ești la Calle? 


Mda, ce idiot Eugene ăla © 

Pe bune. Bine ai făcut că i-ai zis câteva. 
De-aia ai plecat? 

Mda, aveam și ceva treabă. Trebuie să lucrez. 
Emelie, sincer: ești în regulă? Y% 


Lui Jossan îi păsa. Dincolo de toate semnele emoji, de glume 
și discuţii despre creme împotriva ridurilor, nu contenea s-o 
întrebe pe Emelie cum se simţea, de fapt. Voia tot ce-i mai bun 
pentru ea. Însă Emelie nu știa ce să spună: trecuse multă vreme 
de când nu mai avusese o prietenă bună. 

e 

Luase legătura cu compania de feriboturi și-i întrebase când 
cumpărase Mats Emanuelsson bilet pentru feribotul de pe care 
se aruncase. S-a dovedit că nu făcuse călătoria o singură dată, 

ci de cinci ori, în decurs de câteva săptămâni, înainte să se 
arunce peste bord. Intrebarea era de ce. 

Emelie luase din nou legătura cu compania. Ceruse listele de 
pasageri pentru fiecare dintre călătorii, dar refuzaseră să-i ofere 
acest tip de informaţie. In schimb, începuse să caute starea 
vremii pentru diferitele zile în care făcuse traseul acela. Vremea 
fusese proastă de fiecare dată. Era de înţeles: voia să se 
sinucidă - dar atunci n-avea nicio noimă faptul că alesese o zi 
când apa era liniștită ca oglinda. 

Bordul mașinii deveni dintr-odată portocaliu. Lumini care 
licăreau. Era ceva în neregulă. Emelie ridică privirea și se uită 
prin parbriz. 

Rahat: afară ardea ceva. Flăcările se ridicau spre cer, de 
parcă tocmai aruncase cineva o bombă incendiară peste 
hambar. De parc-ar fi fost făcut din hârtie. De parcă turnase 
cineva benzină peste el și aruncase un chibrit. 

Deschise ușa mașinii și strigă: 

— Teddy? 

Dacă era înăuntru, n-avea să mai audă de el. 

lisuse. Alergă spre flăcări. Simţi căldura, în pofida distanţei. 

— Teddy! urlă ea din nou. 

Și apoi îl văzu, venind încet spre ea. Parcă era finalul unui film 
de Hollywood: eroul evitând exploziile, limbi de flăcări lingând 
ecranul în fundal. Ce dracu' târa în urma lui? 

Ceva masiv și întunecat în fiecare mână. 

Și apoi văzu ce era: doi câini imenși. 

Teddy îi lăsă jos și deschise ușa din partea șoferului. 

— Imi pare rău că a durat atât de mult, zise el. Dar nu voiam 
să se prăjească și câinii. 

Conducea prea repede. 

După câţiva kilometri, Emelie își regăsi vocea; îi trebuiseră 
câteva minute să-nţeleagă totul. 

— Ce-a fost asta? Ești nebun? 

Chipul lui Teddy era calm. 

— L-am presat puţin. O să vrea curând să stăm de vorbă. 

— Nu dau doi bani pe asta. Știi de ce? Pentru că incendierea 
clădirilor e împotriva legii. Pentru că e și periculos. Și pentru că 
acest Kum probabil că o să vrea să te omoare acum. 

— Nu-mi pasă, nu-nțelegi? Aici e vorba de onoarea mea. Kum 
are legătură cu reţeaua care a comandat răpirea lui Mats, iar ei 

au ceva de-a face cu crima din Värmdö și cu Benjamin. Așa că 
nu mai are niciun fel de importanţă dacă e sau nu legal sau 
dacă-l face pe Kum să nădușească. Vreau să-i prind pe 
nemernicii ăia - datorez asta familiei Emanuelsson, tuturor 
cărora le-au distrus e; vieţile, și mie însumi. Kum trebuie să 
înceapă să vorbească, atâta tot. 

— Ești nebun. 

— Nu eu ţi-am cerut să vii. 

— Nu, dar ce-aveai de gând să faci acum, ei? Nu-ţi dai seama 
ce ai declanșat adineauri? 

— Nu-ţi face griji. Am făcut rost de bani. O să-i trimit de-aici 
pe toți cei la care ţin, până se termină toate. 

— De unde ai făcut rost de bani? 

Teddy îi spuse cum îl manevrase pe McLoud. 

— lisuse Hristoase, chiar nu ești sănătos, zise Emelie. 

— Tu chiar nu pricepi. N-o să pot să mă împac cu mine dacă 
nu rezolv asta. 

Emelie prinse mânerul ușii. 

— Oprește mașina. Mă duc singură acasă. 


34. 


Codul lui Saman funcționase. Așteptau. Locul părea cât se 
poate de liniştit. Nu apăruseră niciun fel de agenți de pază după 
ce forțaseră intrarea. 

Acum: înapoi, din nou, la aceeași ușă. 

Un coridor întunecat în fața lor. Lumini aprinse. Benzi 
luminoase mișto pe tavan. 

Se mișcau rapid. Și următoarea ușă era încuiată. Trebuia 
deschisă în mai puţin de 40 de secunde. 

Dădură buzna în magazinul imens. Raftul cu pâine avea, 
probabil, cel puţin 20 de metri lungime. 

În continuare, liniște totală: nicio alarmă, nicio sirenă. Știau 
traseul: pe lângă mezeluri, cârnaţi și brânza feta. Cotitură pe 
lângă raionul de delicatese. 

Nikola se ținea după Chamon. Casca îi sălta în sus și-n jos de 
parc-ar fi fost un personaj din 7oy Story. 

Înăuntru nu era beznă absolută: lumină slabă din tavan. 
Probabil ca să poată înregistra camerele în situaţii ca asta. 

Prăjiturile, borcanele cu heringi, bananele. 

Goniră prin zona cu fructe și legume, cu norișori de abur 
sclipind ca într-un fel de pădure tropicală. 

Acolo era ușa. Lângă mere. Asta știau deja că era mai grea. 
Dar aveau o soluţie și pentru ea: Saman le dăduse codul - a 
doua lui mare contribuţie la această mică operaţiune a lor. 

Introduseră numerele, o deschiseră. Un birou. Pe pereţi, 
postere din diferite campanii publicitare. Rafturi în dezordine. 
Monitoare de computer imense pe birou. Locul acesta nu-l 
putuseră verifica. De-acum înainte, se bazau doar pe 
informaţiile din interior. 

O alarmă începu să urle. 

Rahat. Nikola se uită la Chamon. Nu-și puteau vedea ochii 
unul altuia prin vizoare. Crezuse că au închis toate alarmele. 

Nikola ţipă, deși stabiliseră să nu vorbească înăuntru: 

— Crezi c-ar fi cazul să ieșim? 

Chamon clătină din cap. 

— Sigur că nu. 

Nikola apucă un scaun. Se urcă pe el și scoase un tub de 
spray cu vopsea neagră - neutraliză micul ochi atotvăzător din 
spatele grilei de ventilaţie. Al treilea pont al lui Şaman. 

Își scoaseră căștile - nu mai aveau nevoie de ele. Acum 
trebuia să facă treaba cea mai delicată. li aruncă din nou o 
privire lui Chamon: chiar or să meargă mai departe? Alarma 
aproape că-i spărgea timpanele. 

Seiful era într-unul dintre colțurile încăperii. 

Nikola scoase o șurubelniţă din geantă. Lungă, subţire, furată. 
Chamon ţinea ranga. 

Împreună: muncă de echipă - Saman le spusese în mare cum 
arăta seiful. 

După câteva clipe, reușiră să smulgă mânerul. Sub el: un 
orificiu. Așa și trebuia să fie. Dar, serios, ce tămbălău nenorocit 
făcea alarma aia: lui Nikola i se înceţoșase vederea. 

Semtex. Îl primise de la Gabbe, ca mulțumire că-l ajutase cu 
Internetul. El și Chamon modelaseră pasta în cârnăciori de câte 
zece centimetri, pe care-i puseseră în pungi de plastic și apoi îi 
înveliseră în folie cu bule de aer. Nu era periculos câtă vreme nu 
era expus niciunui fel de șoc - oricum, așa spusese Chamon. 

Omul susținea că mai făcuse așa ceva de două ori până acum - 
poate că era adevărat: fusese la câteva lovituri mari cu Yusuf. 

Chamon împinse prima bucată de explozibil în spaţiul unde 
fusese mânerul. Exersaseră și asta - nu erau amatori. In pădure: 
o folie de metal pe care o furaseră de pe un șantier de 
construcţii. Lipiseră chestia aia pe ea, o umeziseră, și bum. 

Atașară și detonatorul. Chamon îl făcuse singur: praf de pușcă 
din cartușe și artificii, pe care-l îndesase într-o ţeavă metalică. 

ÎI împinse ușor. ÎI fixă. 

Apoi se dădură înapoi. 

Prima pocnitură. 

Bum. 

Mirosul: fum, hârtie arsă și metal. 

Își văzură mai departe de treabă: altă încărcătură de 
explozibil. Seiful avea cam un metru înălţime. Mai îndesară 
explozibil în gaura făcută de prima explozie. Dacă puneau prea 
mult, aruncau în aer tot biroul: banii s-ar fi prăpădit - la propriu. 

Văzu sudoarea de pe fruntea lui Chamon. 

— Ajde”, o să încerc o încărcătură mai mare de data asta, 
strigă el ca să acopere alarma. 

Își puseră la loc căștile. 

De data asta, Chamon conectă detonatorul la o priză din 
perete. 

Deschiseră ușa și ieșiră. 

Așteptară. 

BUM. 

Era cel mai puternic zgomot pe care-l auzise vreodată Nikola. 
Borcanele cu gem se clătinară pe rafturi. Merele căzură din 
lădițele lor, rostogolindu-se pe podea ca niște mingi de tenis. 
Alarma: prin comparaţie, ca o șoaptă blândă. 

Nikola nu mai auzea nimic. Doar un ţiuit în urechi. Nu știa 
dacă erau sirene sau tinnitus. 

Deschiseră din nou ușa. 

Plin de fum, miros dezgustător. 

Nu vedeau nimic. 

Așteptară câteva clipe. 

Ușa seifului atârna în balamale; arăta ca botul unei mașini 
tamponate. 


59 Haide (în sârbă în orig.). 

O luară la fugă. Începură să înhaţe sacii de plastic plini de 
bani și să-i îndese în pungile lor de la Ikea. 

După 30 de secunde, Nikola sărea pe motocicleta lui de 125 
cC. 

Intraseră și ieșiseră ca niște profesioniști: trecuseră doar nouă 
minute de când pătrunseseră în magazin. 

Demară în trombă. Spera că și Chamon făcuse la fel; nu auzea 
nimic. Țiuitul din urechi devenea din ce în ce mai puternic. 

Și atunci văzu mașina de patrulare. G4S: agenţi de securitate 
care făceau pe polițaii adevăraţi. Nemernicii. Luă viteză. Işi dădu 
seama că agenții îi reperaseră. 

Chamon era acum lângă el. Motorul lui cu patru roţi, ca un lup 
imens din Hobbitul sau ceva asemănător. 

Văzură maşina de patrulare luând-o prin parcare și 
îndreptându-se către magazin. 

Nu pricepea cum de avuseseră timp să ajungă. 

Nu c-ar fi avut vreo importanţă. Cretinii ăia de doi bani 
ajunseseră prea târziu: Nikola și Chamon cotiră pe drumul mai 
îngust de lângă complexul Shurgard. Călcară acceleraţia: Lewis 
Hamilton la Monza - haliţi asta. 

Se-ntoarse: nu se mai vedea nici urmă de mașină. Probabil 
că-i pierduseră. 

Rânjea precum Joker$0. ATV-ul lui Chamon părea mai rapid: 
era în faţa lui. Hågelbyvägen drept în faţă. Urechile începeau să 
audă din nou. 

Nu-l mai vedea pe Chamon. Era prea mult în faţă. Făcu 
stânga, pe o pistă pentru biciclişti. Era întunecată și îngustă. De 
ce spărgeau nenorociţii ăia de copii felinarele? Huligani. 

Apoi auzi alt zgomot. Se uită în spate. Ticăloșii. Sirenele unei 
mașini de poliţie în depărtare. Nu era posibil. 

Acceleră și mai tare. Geanta de pe umăr sălta în sus și-n jos - 
destul de neprofesionist. Trebuia să-și fi luat și el o motocicletă 
cu patru roți. 

Dar era prea târziu. Se clătina și mai tare. Prea tare. 
Motocicleta începu să se hâţâne. Trebuia să arunce naibii 
geanta. 

Totul se înclina. Motocicleta era terminată. Derapă pe pietriș. 

Zbură prin aer ca o minge. 


50 personaj negativ creat de Bill Finger, Bob Kane și Jerry Robinson, care a apărut 
pentru prima dată în primul număr al benzilor desenate Batman (aprilie 1940). 

Acum chiar că s-a terminat, Își zise el. 

Parcă se vedea de sus: lovindu-se cu capul de pământ. 
Trosnindu-și spatele. Rupându-și o coastă. 

Şoc. Aterizase ușor în iarba înaltă de pe marginea pistei. Se 
rostogoli. Se ridică în picioare. 

Năucit. Zăpăcit. Terminat. Dar nevătămat. 

Auzi iar sirenele. 

La început, se gândi să se ghemuiască pur și simplu în iarbă: 
ceva îi spuse să meargă mai departe pe pistă. 

Trebuia să scape de cască. Dacă-l prindeau cu ea, era 
terminat - legătură directă cu motocicleta. 

Futu-i. Pierduse biștarii - pungutele de plastic cu bani erau 
risipite pe pista de biciclete din spatele lui. 

Alergă în jos pe un taluz scund. Aproape căzu. Pietricelele îi 
scrâșniră sub picioare. Auzi sirenele. Polițaii erau acolo. 

Merse mai departe. Prin beznă. Copaci peste tot în jurul lui. 
Vedea ceva sclipind printre trunchiuri. Apă. Un lac. 

Își scoase puloverul. Umplu casca și rucsacul cu pietre. Le 
aruncă pe toate în apă. 

Practic plângea: câţi bani tocmai risipise? 

Alergă mai departe. Un deal. leși dintre copaci. larbă înaltă. O 
luncă. Era obosit acum, nu putea să ajungă mult mai departe. 

Era întuneric, nu erau pe nicăieri prin jur case sau drumuri 
luminate. Se mișca încet acum - avea de gând să se-ndepărteze 
de poliție. 

Apoi auzi lătratul. Nu se poate - aduseseră câini. 

Câini de urmărire. 

Văzu întâi silueta unui alsacian, apoi și pe instructorul lui. 
Pierduse urma. Ce idiot. Câinele lătra de parcă ar fi vrut să-l 
mănânce de viu. 

Ce dracu' să facă? 

Se ghemui în iarbă. Era umedă. Un șănţțuleț: se făcu cât putu 
de mic. 

Spera că nasul afurisitului de câine să nu fie chiar așa de bun, 
până la urmă. 

Vedea în faţa ochilor chipul dezamăgit al Lindei. 

Spera că măcar Chamon scăpase demult. 

Se gândi la fată, la Paulina. 

Auzea câinele lătrând scurt. Acum, mai aproape. 

Midsommar fericit. Javră. 

PARTEA a lll-a 


lunie-iulie 


35. 


Nu mai stătea acasă. Nu mai era un secret, după ajunul de 
midsommar. Najdan „Teddy” Maksumic era în conflict cu fostul 
lui mentor. 

Best Western Årsta, Hotell Ibis, hostelul pentru tineret din 
Hornstull. Avea de gând să schimbe locul în fiecare noapte. N- 
avea cum altfel. În plus, nu știa dacă mai erau băgaţi și idioții 
ăia de la Swedish Premium Security: voia să-i evite cu orice preț 
și pe ei. 

Camerele de hotel arătau la fel. Podeaua de linoleum care 

voia să pară parchet autentic. Paturi duble, caraghios de tari. 
Sticle cu gel de duș fixate în perete, astfel încât oaspeţilor să nu 
le vină ideea să le șterpelească. Becuri cu consum redus de 
energie, conectate la senzori de mișcare; se stingeau după o 
vreme - prima dată când fusese cufundat în beznă, Teddy își 
făcea treaba mare. Crezuse că era probabil o pană de curent. 
Opt ani departe de Suedia. Uneori, se simțea ca un marțian. 
_ Teddy rătăcea prin noile lui cartiere. Årsta, Järva, Södermalm. 
Incerca să-și pună la punct următoarea mișcare. Ar fi putut să 
stea în locuri mai drăguțe, dar nu i se părea corect. Așa trebuia 
să trăiască. Să nu-i atragă atenţia lui Kum. Dar, în același timp, 
să-l preseze în continuare. 

Nu mai primise niciun semn de la Emelie de când își pierduse 
cumpătul în mașină, pe drumul de întoarcere de la hambarul lui 
Mazern. 

li trimisese Sarei un mesaj de pe un telefon nou - iarăși: nu 
știa ce resurse aveau băieţii ăia de la Swedish Premium 
Security: 

Sara, sper că te simţi mai bine. Mă gândesc la tine, voiam doar să 
știu că ești în regulă. Teddy. 


Linda îl sunase de midsommar. „L-au arestat pe Nikola”. 
Plângea când îi spusese putinul pe care-l știa. 

Teddy detesta când sora lui plângea. Detesta și mai tare când 
nepotul lui era în rahat. 

Își aminti convorbirea pe care-o avusese cu Nikola în seara de 
dinainte, când îi zisese că trece să-l salute. Nu era în cea mai 
bună formă atunci: tocmai dădea foc unui hambar. 

Dar încercase s-o liniștească pe Linda. 

— Mai e ceva, îi spusese după aceea. Trebuie să pleci din 
tară: 

— Ce vrei să spui? 

— M-a ajuns din urmă viaţa mea de dinainte și am niște 
chestii de făcut ca să-ndrept lucrurile. 

— Nu înţeleg ce vrei să spui. Încetează cu clișeele. 

Teddy se strădui să-i explice. 

Linda refuză, dar în orice caz fu de acord să stea la hotel, să-și 
ia câteva zile libere de la muncă. Teddy promise să-i returneze 
fiecare coroană cheltuită. 

O sună pe Emelie. Nu-i răspunse. Îi trimise un mesaj. Se duse 
la Leijon s-o caute. ÎI întrebă pe Magnus Hassel dacă știa unde e. 

— Nu, Teddy, fratele meu, habar n-am. Trebuie să-ntrebi la 
personal. Lucraţi împreună la ceva? _ 

Teddy clătinase din cap. Regreta că-l întrebase pe Hassel. In 
drum spre lift, cineva îl bătu pe umăr. 

— Bună, tu ești Teddy, nu? 

Era una dintre avocate, nu știa cum o cheamă, dar o mai 
văzuse pe-acolo. Era zveltă, cu părul vopsit blond, cu unghii bine 
îngrijite. Într-un fel, mai cizelată decât Emelie. 

— Eu sunt, răspunse el. 

— Sunt Josephine. Lucrez în birou cu Emelie. 

O auzise pe Emelie vorbind despre ea, Jossan, erau prietene - 
își dădu seama că s-ar putea să știe unde e Emelie. 

— Pe ea o cauţi? întrebă ea înainte ca Teddy să apuce să 
vorbească. 

— Mda, trebuie să stau de vorbă cu ea. Dar cred că e bolnavă 
sau ceva de genul ăsta. 

Josephine îi aruncă o privire bănuitoare. 

— Chiar e, Teddy? E bolnavă? Sau e vorba de altceva? 

Teddy nu scoase nicio vorbă. Veni liftul și se deschiseră ușile. 

— Uite ce e, trebuie să plec, zise el. Dar dacă-ţi dă vreun 
semn, îi spui să mă sune? 

Jossan îl privi urcând în lift. 

În drum spre hotel, intră într-un 7-Eleven și cumpără un 
pachet de gumă de mestecat. 

Hârtie texturată pe pereţi. Perdele pestrițe care nici măcar nu 
se oboseau să se dea de-o parte. Pe noptieră: o Biblie. Pe 
măsuța de cafea: o revistă gratuită despre arhipelagul 
Stockholm - insulele Fjăderholm, unde or mai fi și astea - 
aparent, un loc drăguţ de vizitat. Sub pat: pușca pe care-o 
dezgropase în pădure. Pistolul îl ascunsese la el în apartament. 

Singura chestie pozitivă în toată porcăria asta: absența 
nemernicului ăluia de la Swedish Premium Security fusese 
remarcabilă de când își începuse viaţa pe fugă. Poate că fusese 
o tâmpenie din partea lui să se ducă la sediul Leijon sau să- 
ncerce să ia legătura cu Sara. Dar, pe de altă parte, trebuia să 
rămână în mișcare. Știuse că drumul pe care-l alesese avea să 
implice și câteva probleme. 

Îi sună telefonul cel vechi. Număr ascuns. 

— Bună, Teddy, putem să ne vedem? 

Era Dejan - Teddy îi recunoscu pe loc vocea. 

Vechiul lui prieten: de rău augur. 

— Nu, nu-i un moment bun. 

— Dar vreau să te văd. Trebuie să vorbeşti cu cineva. 

— Mai încolo, când se liniștesc lucrurile. 

— Ce pui la cale, frate? Ai înnebunit? Vreau să vorbesc cu tine 
pentru că erai prietenul meu. 

Erai prietenul meu. Ultima dată când se văzuseră - când 
Dejan își adusese și câinele - nu folosise imperfectul. 

— Poţi să-i spui cui te-a pus să mă suni că acum nu mai există 
limite, zise Teddy. Înţelegi? Fără limite. 

Închise. Probleme - care făceau parte din toată povestea; 
trebuia să-l preseze pe Mazern. 

Se-ntinse în pat. Închise ochii. 

Dejan și cu el, când aveau 18 ani. Spargerea de la centrul de 
conferinţe. Călătoria la Amsterdam după ce-mpărţiseră alea 
zece kile. Petrecerile de la Green Bar. Momentele din maşină: 
când discutaseră despre părinţii lor. 

Telefonul sună din nou. Număr ascuns - ce anume nu 
pricepuse Dej an? 

— Bună, eu sunt. 

De data asta, nu era Dejan. Vocea era a Sarei. 

— Sara, ce faci? 

— Mai bine, dar probabil c-o să mai stau aici câteva zile. 

— Unde ești? 

— Karolinska, secția 57. 

— îmi pare foarte rău, Sara. Tot ce s-a întâmplat, totul e vina 
mea. Credeam că am scăpat de ei. Și-mi pare rău că ţi-am trimis 
mesajul. 

— Nu, nu-i nimic din vina ta. Eu sunt cea care a-nceput să 
scotocească totul când erai închis. Eu sunt cea care ţi-a cerut să 
vii la mine acasă. A fost alegerea mea, nu a ta. Teddy, vreau să- 
ţi pun la dispoziţie tot ce am aflat despre Mats. 

Teddy se ridică din pat. 

— Nu ne putem întâlni acum, e prea periculos pentru tine. 

— Dar chiar vreau să te văd. Am discutat despre asta cu 
partenerul meu. Sunt dispusă să-mi asum riscul. 


Politia din comitatul Stockholm 


Interogatoriul informatorului „Marina”, 19 decembrie 2010 
Anchetator: Joakim Sunden 
Locaţie: centrul Flemingsberg 


Notă 5 (prima parte) 


Transcrierea convorbirii (continuare) 


JS: Ei bine, planul e să terminăm înainte de Crăciun, așa că, dacă 
nu reușim azi, va trebui să ne mai vedem și mâine. E bine așa? 

M: Presupun că așa trebuie să fie. 

JS: Bine. E rândul tău, atunci. 

M: În regulă. Deci, venise momentul să-mi pun planul în aplicare. 
Eram aproape convins că urma o încercare de preluare a firmei 
Gambro. Se punea problema când. Imi aduc aminte că verificam de 
câteva ori pe zi preţul acțiunilor companiei. Fondurile SEB 
începuseră să cumpere acţiuni, iar ei aveau legături cu grupul 
Wallenberg. Începeam să văd un tipar, să înțeleg sincronizarea. 
Investitorii și alte persoane urmau să facă, în câteva săptămâni, o 
ofertă pentru pachetul majoritar, iar oferta trebuia suplimentată - 
cu alte cuvinte, era mult mai mare decât prețul real al acţiunilor. 

Vorbim despre o creștere de 15 până la 30 la sută în majoritatea 
cazurilor. Alternativă era să mă-ncarc cu câteva mii de acțiuni 
Gambro și apoi să aştept, pur și simplu - erau la prețul de 90 de 
coroane bucata. Dar ar fi costat o avere, bani pe care nu-i aveam. 
Și, în cel mai bun caz, ar fi fost vorba de un profit de poate 30 la 
sută, 100.000 de coroane sau așa ceva. Nu tocmai un profit bun. 
Cealaltă opţiune era să joc pe termen lung: cu alte cuvinte, să 
cumpăr opţiuni de achiziţie și să plătesc o primă pentru dreptul de 
a cumpăra în septembrie 200.000 de acţiuni Gambro la 85 de 
coroane bucata. Pentru asta, n-aveam nevoie decât de 100.000 de 
coroane. Dar câștigul ar fi fost enorm. 

Aveam informaţii la care aveau acces probabil doar 50 sau 60 de 
alte persoane. Ceilalți erau  constrânși de acordurile de 
confidenţialitate şi de reglementările privind informațiile 
privilegiate, dar eu eram jucător fără contract. Eram parior. 

Exista însă un clenci. N-aveam nici măcar suma de bani de care-aș 
fi avut nevoie pentru calea opțiunii de achiziție. Dar, aşa cum 
Sebbe mă obligase să-mi plătesc datoriile luând bani de la clienții 
mei de la KPMG, m-am gândit c-aș putea împrumuta un pic de la el 
acum și să fac pariul secolului. Nu voiam decât să clădesc un viitor 
mai bun pentru copiii mei. Mai mult, era un împrumut pe termen 
scurt. Doar câteva săptămâni. Avea să-și primească banii înapoi 
destul de curând. 

Și, practic, am cumpărat opţiunile printr-una dintre companiile de 
care mă ocupam eu. N-avea să observe nimeni. 

Vara lui 2006 a trecut destul de liniștit. Chiar și Sebbe părea să-și 
dea seama că aveam nevoie de puţin timp liber. Mi-am luat un 
concediu. Clienţii lui Peder se mai potoliseră un pic, deși chiar nu 
mai voiam să am nimic de-a face cu ei, de când copiasem 
conţinutul computerului ăluia. 

Eram la casa noastră de la ţară. Lillan învăţa să înoate, iar 
Benjamin făcea schi nautic. Incă nu putusem uita ce văzusem la 
petrecerea aia. In mod clar, reușisem să copiez filmele - șantaj 
perfect - pe computerul meu, ceva ce orice persoană normală ar fi 
dus direct la poliţie, dar n-aveam tupeul să le folosesc sau să fac 
așa ceva. Aș fi riscat să-mi dezvălui întreaga mea viaţă dublă, să 
distrug totul. 

Spre sfârșitul verii, ne-am dus în Danemarca și am închiriat o 
căsuţă în lutlanda de Nord. Mergeam în fiecare zi cu bicicleta câţiva 
kilometri până în interiorul insulei ca să găsesc semnal de telefon 
mai bun și scotoceam pe bursă de pe telefonul meu nou. Eram 
obsedat de prețul acţiunilor Gambro. 

Și apoi, într-o zi din septembrie, m-a sunat Michaela când eram la 
serviciu - serviciul meu normal. 

— Ce dracu’ ai făcut, tâmpitule? 

— Ce vrei să spui? am întrebat eu, încercând să par surprins. 

— Ştii exact ce vreau să spun. lisuse Hristoase, Mats. Trebuie să-i 
pui la loc imediat. 

Biroul de la KPMG nu era conceput chiar pentru astfel de 
conversații. M-am uitat la colegii mei - erau ca niște oițe blânde. 
Am încercat să-mi păstrez vocea calmă. 

— Bine, bine. Te rog, Michaela. O să repar totul și chiar mai mult 
decât atât. E o investiţie mare. 

— Nu știu despre ce dracu’ vorbești. Nu-s banii tăi. Și uite ce e: unii 
dintre noi n-au de gând să aștepte să dai banii înapoi. Unii dintre 
noi sunt al naibii de furioși pe tine. 

Am luat un taxi până acasă și am urcat scările în fugă. Am trecut de 
un bărbat în casa scării, un tip pe care nu l-am recunoscut, dar nu 
era nici Sebbe, nici Maxim, ceea ce era ceva. Nu mă puteam gândi 
decât să am grijă de laptopul meu, cel pe care aveam toate 
dovezile, și să încerc să-i conving pe Sebbe și pe Maxim că totul e 
în regulă. Dacă aveau de gând să-mi facă ceva, aveam destule 
mizerii să-i îngrop și pe ei, și pe jumătate dintre oamenii cu care 
lucram. 

In mod normal, nu eram acasă la ora aia. De obicei, plecam 
dimineaţa devreme și, la un moment dat în cursul după-amiezii, mă 
duceam direct de la KPMG la Clara's. Era așa de liniște, ciudat de 
liniște, și îmi aduc aminte că m-am gândit că și mirosea altfel. De 
parcă fusese altcineva în apartament. 

Am deschis computerul și am început să trec prin diferitele 
directoare. Era unul pe care nu-l denumisem nicicum - cel cu 
fotografiile și filmele de pe computerul de la petrecere. 

Dar apoi am simţit un miros și mai ciudat - un miros pătrunzător, 
înțepător, de ars. Am mai stat acolo o vreme, gândindu-mă că 
probabil ardea cineva ceva, deși în imobil nu era niciun șemineu 
sau, în orice caz, n-aveam știre de el. Poate că era un incendiu pe- 
afară, pe undeva. 

M-am ridicat și m-am dus la fereastră, am deschis-o și m-am uitat 
afară. Aerul părea să năvălească în apartament, de parcă era 
aspirat prin fereastra deschisă. Am închis-o la loc. Apartamentul 
duhnea deja de-a binelea. 

Am auzit un zgomot în bucătărie, ca un curent. M-am dus până 
acolo. 

Incăperea era cuprinsă de flăcări. 

Pereţii erau, în mod normal, de un alb strălucitor, dar acum flăcările 
se-ntindeau până la tavan, înnegrind toate suprafețele. Dogoarea 
aproape că m-a trântit la podea. Am început să tușesc. M-au 
sufocat fumul și vaporii. Mi-am dat seama că telefonul fix era acolo 

și am încercat să-mi aduc aminte dacă exista vreo poezioară cu ce 
ar trebui să faci în caz de incendiu. A/ertă, alarmă, ieși. Mă 
întrebam unde îmi pusesem telefonul, dar nu reușeam să-mi aduc 
aminte. Deja respiram greu; știam că trebuia să sun la pompieri. 
Trebuia să găsesc cumva niște apă, să sting focul. Trebuia să-mi 
salvez computerul. 

Tavanul era năclăit de fum. Tușeam ca nebunul. 

Tot apartamentul părea să se fi umplut deja de fum și m-am gândit 
că s-ar putea să fie mai mult aer aproape de podea. 

M-am lăsat în genunchi. Flăcările din bucătărie ajungeau acum 
până la tavan. 

Mă simţeam de parcă-mi îndesase cineva ace de pin pe gât și 
pietriș pe nas. 

M-am târât în patru labe spre dormitor. 

Dar simţeam ceva ciudat pe faţă, de parcă ar fi fost udă. Podeaua 
s-a înclinat spre mine. 

Probabil că-mi puseseră lentilele greșit la ochelari, mi-am zis. Nu 
vedeam nimic. În plus, plămânii mei păreau plini de cauciuc. 

Nu-mi mai aduc aminte de nimic după asta. 

Vocea calmă a moașei când se născuse Benjamin. Când Lillan avea 
cinci ani și m-am dus cu ea la camera de gardă, după ce reușisem 
să-i zdrobesc degetele în ușa de la subsol. Nunta noastră, cum 
părul Ceciliei o făcea să arate ca un înger. 

Pluteam. Intr-un fel, era plăcut. 

Nu știu ce fel de tratament mi-au făcut, dar au zis că fusesem 
inconștient zile în șir. Aveam arsuri de gradul 1, în cea mai mare 
parte bășici și iritaţii, dar aveam și alte răni la mâini și braţe. Mi-au 
spus că am leziuni provocate de inhalarea fumului și vaporilor 
toxici. Mi-au pus analgezice în perfuzia intravenoasă și m-au învelit 
în  cearșafuri curate și uscate. Vătămări ale plămânilor. 
Deshidratare. M-am trezit cu tot felul de tuburi băgate în mine. Mi- 
au spus că familia e bine, că stă la un hotel. Mi-au spus să beau suc 
cu paiul. 

Apoi mi-am dat seama că era cineva lângă mine. Stătea lângă patul 
meu. 

Era Cecilia. Ținea un pahar cu suc, îmi zicea să beau. N-am vorbit - 
de fapt, nici nu puteam; fumul îmi afectase gâtul. Dar nu era doar 
atât. Nu-i puteam explica. Sebbe ne dăduse foc la apartament. Era 
felul lui de a repeta ce-mi spusese odată la sală: „Nu te pune 
niciodată cu mine”. 

Am adormit cu Cecilia lângă mine. M-am cufundat din nou în lumea 
mea de vise. 

M-am trezit. Stătea din nou acolo. Nu știu dacă era aceeași zi, a 
doua zi sau poate o săptămână mai târziu. Pe perete era un tablou, 

un lac cu copaci de jur-împrejur. Soarele cobora peste copaci, iar 
cerul era portocaliu-roșiatic. Sunt sigur c-ar fi trebuit să te 
liniștească, dar culorile îmi aduceau aminte doar de bucătăria mea. 
— Ți-am văzut computerul de-acasă, a spus Cecilia. M-am întrebat 
despre ce vorbește. 

— Era deschis, am văzut pozele de pe monitor. Și pe celelalte 
salvate pe el. 

Parcă se despicase pământul sub mine. Parcă mă prăvăleam 
neajutorat spre un știu ce, dar știam c-o să mă lase iar inconștient. 
M-am întors. 

Văzuse fișierele de pe computerul meu. Speram că se referea la 
fișierele Excel și la contabilitatea mea paralelă, listele cu nume și 
conturi bancare. Dar ceva - mi spunea că nu despre asta vorbea. 
Inregistrările video de pe laptopul de la petrecere. Poate că și-a dat 
seama ce făcusem în ultimul an. Poate că și-a dat seama că 
fusesem prins într-un rahat cât casa. Dar filmele... ce puteai să spui 
despre ele? 

Am reușit să spun o singură propoziţie: 

— Cred că ăla e cel care a dat foc apartamentului. 

Mai târziu, în aceeași zi, a venit să mă vadă una dintre asistente. 
Cecilia plecase acasă. 

— Vă caută la telefon un bărbat. Sebastian, a zis. Credeţi că puteți 
vorbi? 

Receptorul atârna din căruciorul micuț de lângă pat. Am răspuns 
încet. 

— Alo? 

— Ce ţi-am zis eu, Mats? 

Clasul lui Sebbe suna neplăcut de blând. Pentru o clipă, mi-am dorit 
să fiu în stare să înregistrez convorbirea și să-l reclam la poliţie. 

— Ai zis că nu trebuie să mă pun niciodată cu tine, știu. Dar n-am 
făcut decât să împrumut niște bani pentru câteva săptămâni, asta a 
fost tot. Ai auzit vreodată de Gambra? 

— Sper că acum înţelegi cum merg lucrurile, prietene. Era ceva în 
neregulă cu el. II cunoșteam deja destul de bine pe Sebbe ca să știu 
că atunci când era furios vocea lui nu suna nicidecum calm. 

Și nu folosea cuvinte de genul „prietene”. 

— N-ai auzit? a întrebat el. 

— Nu, ce? 

— Michaela mi-a explicat totul. Niște escroci de la o companie care 
se cheamă Indap AB și e deţinută de Investor și EQT au făcut azi o 
ofertă pentru Gambro al tău. O sută cincisprezece coroane pe 
acțiune. Ceea ce înseamnă că chestia aia de-ai cumpărat-o tu, 
opţiunea sau cum îi zice, valorează șase milioane. Ești un afurisit de 
geniu. E fantasticno. 

Mă simţeam mai ușor ca un nor. Mai ușor chiar decât fumul. 

— O să trec cu vederea greșeala ta minoră dacă-ţi ţii gura despre 
incendiu, a zis Sebbe. De acord? 

Cecilia s-a întors a doua zi. Dar am început să-mi dau seama exact 
ce văzuse pe computer. Voia să știe cum ajunseseră acolo pozele și 
filmele. Credea că am nevoie de ajutor, că eram un fel de pedofil 
scârbos. Nu era doar nebunie, era și o senzaţie de singurătate. 

S-a așezat pe marginea patului, vorbindu-mi în felul ăla al ei delicat. 
— Când? întreba ea. 

Sau, uneori, doar: 

— Mats? 

Dar nu puteam să vorbesc cu ea despre asta; era imposibil. Orele 
treceau. Cineva avea un televizor sau un radio în salonul de alături. 
O asistentă a venit să vadă ce fac. După ce a plecat, Cecilia s-a 
înclinat și a șoptit: 

— O să predau computerul la poliție dacă nu-mi spui ce se-ntâmplă. 
Am închis ochii și am încercat să mă prefac că dorm. Sunt sigur că 
știa că sunt treaz. 


Nota continuă pe altă pagină. 


36. 


Pereţii celulei: în momentul în care-i atinse, Nikola simţi c-o să 
i se facă ţăndări tot trupul. Podeaua celulei: și mai rece de-atăt. 
Era încovrigat în poziţie fetală pe salteaua îmbrăcată în vinil 
verde. O senzaţie de gheaţă în stomac. Senzaţie de greață în 
gât. Opusul complet al celui mai scump model de la Hästens: 
salteaua din iad avea doar cinci centimetri grosime. 

Plastic: se curăţau mai ușor petele de vomă și sânge după ce 
era mutat câte un deţinut. Dar generozitatea statului era 
limitată: pătura era subţire și nu i se dăduse nicio pernă. 

Pereţi de beton acoperiţi cu graffiti și podea de ciment care 
duhnea a pișat. Nici toaletă, nici televizor, nici telefon: nimic de 
citit în afară de mâăzgălelile de pe pereţi. Nici pix sau hârtie. Nici 
măcar ceva cu care să se poată sinucide. Dacă voia să se ducă 
la toaletă, trebuia să-i anunţe cu cel puţin o jumătate de oră 
înainte: nimeni din personal nu părea să facă exces de zel. Și 
pentru cei care credeau că s-ar putea să arate ca una dintre 
celulele dintr-un film polițist suedez: un beculeț care atârnă din 

tavan și un microfon - s-o lase baltă. Lampa era prinsă așa de 
sus, că nici măcar Lebron James n-ar fi putut s-o atingă într-o 
săritură de 10 metri. 

Nikola mai fusese reţinut și altă dată, dar niciodată așa de 
mult. Trecuseră aproape trei zile de când câinele de urmărire își 
înfipsese dinţii în el în lunca aia. Nu spuseseră niciun blestemat 
de cuvânt până acum. Nimic. Tot ce se-ntâmplase fusese că doi 
poliţai îl interogaseră imediat după ce fusese înregistrat la 
secție. 

— O s-o facem fără avocat, așa că poate o să ieși mai repede. 

Nikola n-avusese energie să stea la discuţii. Brațul îi arăta ca 
o tocătură măruntă. Alsacianul mușcase adânc. Îi promiseseră c- 
o să vină un medic să-l vadă cât de curând, dar până acum îi 
puseseră un lichid nenorocit pe el și-i lipiseră un bandaj steril 
peste rană. 

Nu găsiseră absolut nimic asupra lui când îl luaseră în 
evidență, dar tot îl făcuseră să stea mai mult de trei ore pe 
banca scandalagiilor, cum îi spuneau ei, fără haine pe el în afară 
de boxeri. Era o demonstraţie de forță mai rea decât dacă Putin 
însuși ar fi zburat prin spaţiul aerian suedez. 

— Ești reținut ca suspect de tâlhărie în formă agravată... Abia 
reușea să asculte. Intr-un fel, totul era foarte plicticos. 

— Nu comentez, fusese tot ce zisese el. Neg totul. 

Poliţaii arătau ca niște cățeluși trişti - dezamagiţi. De parcă s- 
ar fi așteptat să se întindă pe jos pe burtă și să-i lase să i-o tragă 
pe la spate. Amândoi. 

Se-ntorseseră după câteva ore. 

— Haide, Nicko. Recunoaște și poţi să ieși de-aici. Nu ești așa 
de mare, locul ăsta nu-i pentru tine. Doar spune-ne și poţi să 
pleci. Poţi să vorbești cu maică-ta. Te ducem noi oriunde vrei tu. 

— Aduceţi-mi un doctor, era tot ce răspunsese el. 

xxx 

Nu reușise să doarmă. Sau să mănânce. Îi lipseau ţigările. Era 
disperat după o cola. Cu toate pastilele pe care i le dădeau, tot îl 
durea braţul. 

Nu știa cât de mult știau ei. Încercă să urmărească toate 
posibilităţile. Toate versiunile diferite pe care le putea spune - 
ce dovezi lăsaseră în urmă. Pe mânerele ușilor, pe seif, pe 
motocicletă, pe camerele de supraveghere. Nu știa nici măcar 

cum mersese urmărirea cu câini. Unde prinsese câinele urma 
lui? Putea să fi greșit? 

Poliţaii tot nu-i spuneam ce știau. Doar repetau aceeași veche 
mantra: „Ciripește și o să ieși mai repede de-aici”. 

Incepea să plângă imediat ce închideau ușa. 

Știa măcar c-ar fi trebuit să-l interogheze ca lumea. Știa că 
nu-l puteau ţine aici mai mult de patru zile fără să încerce mai 
întâi să-i confirme arestarea preventivă. Așa se-ntâmplase cu 
Chamon și cu niște băieţi de la Spillersboda. Auzise zvonurile: 
arestul preventiv era mai bun decât celulele de la secţiile de 
poliţie - cel puţin acolo aveau radiatoare în celule, paturi ca 
lumea și televizoare. Nu ca aici: depozit îngheţat, Guantânamo 
în miniatură. 

Avea nevoie de un avocat. Dar pe cine să aleagă? Problema 
era că Hans Svenberg, tipul pe care-l avusese ultima dată, chiar 
înainte să ajungă la Spillersboda, era pe jumătate senil. In plus, 
se pensionase. 

Dar oricum se vorbea prin cartier. Chamon avea un avocat la 
care recurgea întotdeauna, Erik Johansson - dar Nikola nu-l 
putea chema. Dacă-l arestaseră pe Chamon, Erik ] ar fi fost deja 
ocupat. Și, dacă exista un Dumnezeu și nu-/ arestaseră, tot nu-l 
putea lua pe Johansson. Incă mai exista riscul să-l ridice și pe 
prietenul lui. 

Se gândi și la alte nume pe care le auzise: Tobias Sandin, Clea 
Holingren, Björn Fälth. Floarea cea vestită - cei mai buni dintre 
cei buni, după cum zicea toată lumea. Dar, pe de altă parte, 
Nikola nu-l cunoștea pe niciunul dintre ei. Nu-i știa. Și în 
momentul ăsta avea nevoie de cineva care să fie familiar și 
sigur. O voia pe maică-sa. 

Se auzi o bătaie la ușă. Vizeta se mișcă într-o parte. 

— Vizitator. 

Nikola își frecă fața. 

— Cine? 

Ușa se deschise. Lumina îi arse ochii. Gardianul încreţi nasul, 
poate din cauza mirosului din încăpere. 

— Poliţia. 

— Cine? 

— Nu-mi aduc aminte cum îl cheamă. Te așteaptă în camera 
de interogatoriu. 

Nikola se ridică. Se-nfioră. Își puse papucii: ai serviciului 
penitenciar - nimeni n-avea voie cu pantofii lui aici. Işi târșâi 
picioarele pe coridor, cu gardianul în urma lui. Fiecare ușă avea 
o fantă pentru un cartonaș cu informaţii. Majoritatea erau goale, 
dar câteva dintre ele conţineau informaţii pentru personal. 

Diabet. 

Fără porc. 

Tendinte de sinucidere. 

Simon Murray se ridică în picioare când intră Nikola. 

— Bine, Nikola. Care-i treaba? 

Tipul încercă să-l îmbrăţișeze. Nikola se trase în spate. Omul 
ăsta nu era prietenul lui. 

Se așezară. 

— Uite ce-i, Nikola, voiam doar să vin și să stăm puţin de 
vorbă. Ce faci? A 

— Nu prea bine. E-al naibii de frig în celulă. Incă nu mi-au dat 
o pătură sau o bluză. Serios, o să fac pneumonie. 

— O să văd dacă pot să fac ceva. Vrei să vorbesc cu 
gardianul? 

— Mda, dacă vrei. 

— Sigur, nu vrea nimeni să mori de frig aici. 

Simon scotoci prin geantă. 

— Vrei? 

Tinea în mână un borcan de snus și un fursec. 

Nikola îndesă o priză de snus sub buză. 

— Deci ce puneai la cale? N-ai ieșit decât de-o lună. 

Simon Murray încercă să zâmbească. 

Nikola se gândea: ai un zâmbet distrus, fals, de jigodie. 

— Nimic. Totul e o greșeală nenorocită. N-am aruncat în aer 
niciun magazin ICA, așa cum zic ei că am făcut. Nici măcar nu 
m-au interogat. Și nu m-am vazut cu niciun avocat. 

— Pot să vorbesc cu ei și despre asta. Ce avocat ai cerut? 

— Niciunul încă. Mă gândeam. 

— Păi, asta explică de ce n-ai văzut încă niciunul. Ce face 
mama ta? Ai reușit să vorbești cu ea? 

— Nu, nici asta n-am făcut. 

— Cred că pot să mă ocup eu de toate. 

— Ar fi minunat. 

— Dar ascultă-mă, vreau să discutăm despre altceva. 

Nikola se concentră. 

— L-au prins și pe Chamon, zise Simon. Dar l-au dus pe alt 
coridor, ca să nu puteți să faceți porcăria aia cu bătutul în pereţi 
sau vorbitul prin vizete. 

Nikola simţi cum îi revine frigul în trup. 

— Dar nu asta-i important, urmă Simon. Trebuie să te 
descurci cu detectivii de caz. N-am niciun control aici. Ce vreau 
eu să știu e dacă o să vorbești despre proces. Procesul lui Isak. 

Prea multe gânduri dintr-odată. Îl aveau pe Chamon. Nikola 
încercă să-și dea seama cum îl prinseseră. Ce anume spusese. 

— Hei, Nicko, e cineva acasă? 

Simon îi dădu un ghiont în brat. 

— Aici sunt. Nu știu despre ce vorbești. 

— Știu că știi. Mai avem o anchetă în curs, una cu interceptări 
telefonice. Așa că știm c-ai fost implicat. Și știm că vorbeaţi 
despre războiul dintre familiile Tasdemir și Bar-Sawme. Care 
întorc pe dos toată zona Södertälje. Avem nevoie de ajutor să 
punem capăt porcăriei ăleia. Așa că spune-mi doar ce știi. Asta-i 
tot ce vreau. Nu trebuie să vorbești despre Chamon sau despre 
vreunul dintre prietenii tăi - nu-ţi cer așa ceva. Doar să-mi spui 
ce s-a întâmplat. 

— Habar n-am. 

— Haide, Nikola. Tocmai ţi-am spus, știu că tu și Chamon aţi 
ajutat la procesul lui Isak. Sigur nu-i așa de rău să confirmi 
câteva lucruri? O să rezolv cu păturile și un telefon la Linda; o 
să-ți aduc mâine niște mâncare bună și încă ceva snus. 

— Ți-am zis deja, nu știu nimic. 

Simon bătu darabana cu degetele în masă. 

— Bine, bine, înțeleg ce vrei să spui. Uite, o să sugerez ceva 
ce n-am mai făcut până acum. Și doar pentru că-mi placi. Tu nu 
faci parte din lumea asta. Mama ta muncește din greu, unchiul 
tău, Teddy, pare să se fi îndreptat și el. Și văd în tine, Nikola, că 
tu nu vrei așa ceva, chiar nu vrei. Așa că uite cum stă treaba: îţi 
promit c-o să te ajut să ieși din încurcătura asta. O să rezolv eu 
lucrurile în locul tău. Înţelegi? 

— Cum? 

— Mă tem că nu pot să intru în detalii. 

Durere de creieri. Colaps. Zumzet în cap. 

Simon voia să-l facă să ciripească. 

Ciripit, ciripit, ciripit. Păcatul tuturor păcatelor. Numărul unu 
în codul interdicţiilor totale ale hoţilor. Cel mai puternic principiu 
al omului: loialitatea. 

Dar, în egală măsură, dacă-l condamnau acum, se putea 
aștepta la cel puţin doi ani de închisoare, probabil mai mult. Și 
de data asta avea să fie pârnaie adevărată. Mai mult, Simon nici 
măcar nu-i cerea să vorbească despre băieţii lui. Doar despre 
idioţii ăilalţi. Și familia Tasdemir încercase să i-o tragă lui Isak. 

Totuși, o amintire. 

Nikola: vreo șapte ani, ceea ce însemna că Teddy avea vreo 
20. Îl luase într-o zi de la internat. Ploua. Un cadou de ziua lui: 
Teddy promisese c-o să meargă împreună la un meci de fotbal. 
Assyriska“! avea șanse bune să intre în liga Allsvenskan“?. Juca 
acasă, pe Bârsta IP, împotriva celor de la Örgryte IS. Toată 
lumea vorbea despre asta - până și profesorii de la școală. 

Prietenii lui umblau în vârful degetelor de la picioare în jurul 
lui Teddy, așteptând să-și pună Nikola haina. Nimeni nu spunea 
nimic, dar toată lumea știa, chiar și pe atunci: nu te prostești pe 
lângă unchiul lui Nicko. 

Merseseră ţinându-se de mână spre autobuzul care avea să-i 
ducă la stadion. Pumnul lui Nikola, ca un șoricel, liniștit și ferit în 
cuibul lui. Apărat de picăturile de ploaie. 

— Cum a fost azi la școală? îl întrebase Teddy. 

— Bine. 

— Ce ore ai avut? 

— Ca de obicei. 

Uneori, Teddy se purta ca mama și bunicul. Aceleași întrebări, 
aceeași sâcâială. Nu puteau mai bine să vorbească despre ceva 
palpitant? 

— Teddy, cine e cel mai puternic om din lume? L-ai cunoscut? 

Teddy răsese. 

— Eu sunt, nu știai? 

— Nu, dar serios. 

— Nu știu, dar e un tip foarte puternic pe care-l cheamă 
Magnus Samuelsson. L-am văzut ieri la televizor. Trăgea un 
tren. Dar haide, acum spune-mi. Cum a fost azi la școală? 

— Bine, dar a fost o bătaie în pauză. 


$1 Assyriska Fotbollsfăreningen (Assyriska FF) - club de fotbal suedez, înfiinţat în 1974 
în Södertälje. 
62 Prima Ligă profesionistă de fotbal suedeză. Assyriska a jucat în Allsvenskan în 2005. 

— De ce? 

— Nino și Marwan au ieșit în stradă și făceau ceva acolo și 
după aia au fost furioși pe mine. 

— Nu înţeleg, de ce erau supăraţi pe tine? 

— Fin'că m-am dus la profesoară și i-am spus. 

— Ai turnat? 

— Păi, profesoara noastră spune că e foarte periculos să ieși 
în stradă, că trebuie să spunem dacă se duce cineva, pentru că 
s-ar putea să moară dacă e călcat și... 

— Ţi-ai turnat prietenii? 

— Dar era periculos. N-ar trebui să spui așa ceva? 

Merseseră mai departe spre staţia de autobuz. Mâna lui 
Teddy părea cumva încordată. 

Mai târziu, în timpul meciului: favoritul lui Nikola, Andreas 
Haddad, juca, așa cum făcea de obicei, ca un zeu. Toată lumea 
era îmbrăcată cu echipamentul alb-roșu al echipei Assyriska. 
„Suntem AFF”, cânta lumea. Nikola îl auzise pe Teddy referindu- 
se la suporteri când vorbea cu alt tip: „Deși sunt slav, trebuie să 
spun că e destul de drăguţ aici: o grămadă de fete și familii”. 
Prietenul lui își pusese braţul în jurul lui: „Asta-i Södertälje. Eşti 
cu noi, suntem cu tine. Intrăm în ligă acum”. 

Restul meciului, Nikola și Teddy strigaseră alături de fani: „Noi 
suntem Suryoye*”. 

La pauză, se duseseră să cumpere hotdogi. 

— Nicko, m-am gândit, zisese Teddy. La ce-ai spus tu, că 
pentru prietenii tăi e periculos să iasă în stradă. A fost bine c-ai 
zis ceva. Dar a fost și greșit. 

— De ce? 

— Ai făcut ce trebuie când ai vorbit cu profesoara, pentru că-ţi 
era teamă că prietenii tăi ar putea păţi ceva. Dara fost și greșit. 

— Cum poate să fie și greșit, și bine? 

— Nu știu, așa e. E un principiu, nu torni. Știi ce e un 
principiu? 

— Nu. A 

— O regulă. Ceva ce pur și simplu nu faci. Inţelegi? Nu torni 
niciodată. Niciodată nu pârăști. 

Zâmbetul lui Simon Murray pierise. Camera duhnea a ciment 
umed. 

Voia un răspuns. 


63 Siriaci. 

E adevărat, familia Tasdemir era inamicul. Se asiguraseră că 
tipii cu cagule intră în încăpere, își flutură în aer nenorocitele lor 
de arme și că aproape îl găuresc pe Isak. Înșfăcaseră banii. 
Împușcaseră un om în picior. 

Și totuși. 

— Nikola, zise Simon. Știu că pare necurat. Dar hai să-ţi spun 
așa: cred că ei sunt deja pe cale de dispariţie. Tu ai putea foarte 
bine să începi ceva nou, ceva onorabil. 

— Despre ce vorbești? 

— Sirienii. De la procesul ăla imens, foarte mulţi dintre ei sunt 
închiși. Știi și tu. lar asta înseamnă c-or să vină alţii. Isak nu mai 
e singurul rege. 

— Unde vrei să ajungi? : 

— E simplu. O să te ajut - în toate sensurile. iți ofer o cale de 
ieșire din ceva care oricum e pe ducă. Tot ce vreau e o 
informație mică-mică de tot. 

Gândurile lui Nikola se-ndreptară iar spre Teddy. Spre ceea ce 
făcuse el în ultima vreme. Toată porcăria care se-ntâmplase 
acum un an, înainte de Spillersboda. Avocata cu care lucra 
Teddy. 

— Simon, poate c-ar trebui să te duci acasă, la nevastă, zise 
el. 

— Poftim? 

— Cred că Isak e probabil acolo și i-o trage chiar acum. 

— Ce dracu’ spui? 

— Că n-o să torn. Niciodată. A, și încă ceva... 

Se ridică - întâlnirea se terminase. 

— Spune-le poliţailor că vreau un avocat. O cheamă Emelie 
Jansson. 


37. 


Emelie îi sunase întâi pe asistenții, secretarele și subordonații 
lui - nu exista nicio cale directă spre Stig Erhardsson însuși. 
Directorul executiv de la Forum Exchange. In mod clar, un om 
foarte ocupat. Asistenţii lui îi spuseseră c-ar fi posibilă o 
întâlnire, dar nu în cursul verii, jumătatea lui octombrie ar fi în 
regulă? Asta însemna peste patru luni - nu era o glumă bună. 

În cele din urmă, încercă o măgărie. Trimise un e-mail de pe 
adresa ei de la Leijon și scrise că reprezintă un jucător important 
pe piaţa serviciilor de transfer de bani și bancare, un client care 
voia să discute despre posibilitatea începerii unor discuţii despre 
activităţile FE în Germania. Erhardsson răspunse a doua zi. 
„Biroul meu, mâine, 16:00”. 

Stig Erhardsson o primi într-o încăpere pentru vizitatori. Sediul 
central era la ultimul etaj al aceleiași clădiri în care se afla și 
filiala unde fusese înainte. Avea o priveliște minunată, cu turlele 
bisericilor din Gamla stan ridicându-se în depărtare, dar nu se 
compara cu perspectiva de la sediul Leijon. 

Când intră în încăpere, Emelie își dădu seama că s-ar putea să 
nu fie pe cât de simplu își imaginase. Lângă Stig Erhardsson se 
afla un alt bărbat, care se prezentase drept avocatul Forum 
Exchange, de la firma de avocatură Welanders. Emelie știa firma 
- era a cincea sau a șasea din Suedia. Era în regulă, categoric 
juca în liga mare, dar nu se apropia de Leijon în ceea ce privește 
nivelul de rafinament. 

— Sunteţi doar dumneavoastră, sau...? se miră avocatul. Nu 
sunteti partener, nu? 

În orice caz, își făcuse temele. 

— Nu, nu încă... 

Emelie se așeză. 

— O să trec direct la subiect. N-am fost în totalitate sinceră cu 
dumneavoastră. Nu mă aflu aici ca să reprezint o bancă. Nu mă 
aflu aici nici măcar ca reprezentant al firmei Leijon. Mă aflu aici 
ca avocat al apărării pentru un om care e reţinut sub 
suspiciunea de crimă. 

Făcu o pauză de efect și aşteptă o reacție. Avocatul își 
îndreptă rapid cravata. 

— Asta e remarcabil. Aţi stabilit o întâlnire cu Stig Erhardsson 
fără să spuneţi despre ce era vorba. 

— E important. 

— Poate că e, dar cred c-am terminat aici. 

Avocatul se ridică. Butonii îi luceau în lumina venită de la 
fereastră. 

Emelie rămase așezată. 

— Numele clientului meu este Benjamin Emanuelsson. Fiul lui 
Mats Emanuelsson. 

Stig Erhardsson își drese vocea și se-ntoarse spre avocat. 

— Vă rog să mă scuzați, dar cred că o să mă ocup singur de 
această întâlnire. 

Erhardsson nu era îmbrăcat ca un director executiv. Jeanși și 
o cămașă descheiată la gât. Nici măcar sacou. Nicio expresie pe 
chip. 

— Ce legătură aveți cu Mats Emanuelsson? întrebă Emelie. 

Stig Erhardsson răspunse încet: 

— De ce întrebaţi? 

Emelie nu știa ce fel de om stă în faţa ei. 

— N-are importanţă. Nu mă interesează decât ce știți despre 
viaţa lui Mats Emanuelsson, dacă-l cunoșteaţi sau nu. 

— Și de ce ar trebui să discut cu dumneavoastră despre asta? 

Emelie rosti limpede fiecare silabă când răspunse: 

— Pentru că aţi codat o casetă de valori la care fiul lui are 
acces. 

Stig se aplecă în faţă peste masă. Nu-și putea da seama cum 
îl afectase ce zisese ea. 

— Mats e mort, zise el. 

— Știu, dar aţi avut legături cu el? Familiei lui i-ar fi de folos 
dacă aţi vorbi cu mine. 

Stig închise gura, poate cântărind ce spusese Emelie. Observă 
că avea mâinile și unghiile foarte îngrijite. 

— ÎI ştiam pe Mats. Am făcut ceva afaceri împreună, îmi 
plăcea mult. Ce s-a întâmplat cu Benjamin? 

— Aţi citit în ziare despre crima din Värmdö? 

— lisuse, de asta e suspectat Benjamin? 

Emelie puse pe masă codurile pe care le găsise în caseta de 
valori, alături de banii pe care-i retrăsese de la biroul de schimb 
valutar. 

— Da. Și am reușit să obțin asta prin el. Deci, întrebarea mea 
pentru dumneavoastră este: despre ce-i vorba aici? 

Erhardsson o cercetă o clipă. Părea că petele întunecate de 
transpiraţie de la subraţ se măriseră brusc. 

— N-o să spun decât o dată, zise el. In cele din urmă. Și n-o să 
depun niciodată mărturie și nici n-o să recunosc nimic. Banii ăia 
sunt pentru Benjamin și sora lui. Am încercat să ajut financiar 
familia. Au avut destule probleme. 

— Și Mats? 

— Ce vreţi să spuneţi? 

— Cum era el, când era în viaţă? 

Altă căutătură lungă din partea lui Stig. Petele de transpiraţie 
de la subrat erau acum de mărimea unor farfurii întinse. 

— Cum ziceam, Mats a fost un partener de afaceri bun. Dar 
acum e mort și asta-i tot ce am de zis. 

e 

Tribunalul municipal Stockholm. În jumătate de oră, audierea 
lui Benjamin pentru prelungirea arestului preventiv avea să fie 
în plină desfășurare. Emelie voia să ajungă la timp. Benjamin 
urma să ia parte prin conexiune video, dar ea voia să se afle 
efectiv la tribunal de data asta, să-l poată privi în ochi pe 
judecător. 

Îi spusese secretarei că avea o întâlnire în oraș. Poate că asta 
era noua ei viață: apărător specializat în drept penal. leri venise 
o altă solicitare. Nepotul lui Teddy, Nikola. 

Aproape că nu i se păruse ciudat să spună da - chiar dacă, 
într-un fel, era o tâmpenie și mai mare decât să ia cazul lui 
Benjamin. Apărarea lui Nikola avea să fie publică și nu era 
tocmai un caz de primă mână, cum ar fi spus unii. Dar, în același 
timp, începea să se simtă tot mai confortabil în zona legislaţiei 
penale. 

Tot nu putea trece peste faptul că Teddy dăduse foc 
hambarului sau că-l șantajase pe McLoud pentru bani. Dar știa 
că n-avea să lase asta să-l afecteze pe nepotul lui. Se-ntâlnise 
cu puștiul odată, poate că de-asta acceptase dosarul. In plus, 
riscul să-l preia ziarele era minim - nu era vorba despre vreo 
infracţiune serioasă. Și, dacă avea noroc, Leijon n-avea să afle 
niciodată. 

Ușile înalte de stejar ale tribunalului erau grele. 

După ce intră, se așeză la rând pentru controlul de securitate. 
Nu era sigură dacă trebuia să aștepte - în definitiv, era avocat - 
dar ar fi fost prea jenant să-și facă loc până în faţă doar ca să fie 
trimisă înapoi. 

Holul de la intrare era impresionant. Arcade înalte de piatră, 
podele de marmură, sculpturi. O atmosferă de solemnitate, 
încărcată de istorie. Sălile Justiţiei - aici se aplică legea de o 
sută de ani. î 

Emelie pătrunse în curtea interioară acoperită. In aripile vechi 
ale clădirii fuseseră ridicate birouri noi vitrate și, la o înălţime de 
15 metri, se afla un tavan imens de sticlă, care transforma 

curtea interioară într-o altă încăpere gigantică. Își luă o cafea și 
se duse la ecranele de informare. 

Numărul cazurilor era covârșitor. Se strădui să se descurce 
printre ele. 

11:00: Procuratura - Reza Ali, tentativă de crimă, sala 12 

11:00: Procuratura - Maria Kymminen, furt etc., sala 3 

11:00: Procuratura - Abdi Muhammad, atac deosebit de grav 
etc., sala 28 

11:00: Procuratura - Jon Svensson, viol, sala 27 

Nimic. Trecu la ecranul următor. Până la urmă, reuși să 
găsească sala unde urma să aibă loc audierea lui Benjamin. 

Își aduse aminte ce-i spusese Stig Erhardsson - că susţinuse 
financiar familia. Poate așa reușiseră să se descurce când mai 
trăia Mats: sprijinul lui Stig îi ajutase să reziste. 

(J 

leri, se dusese din nou la doctorul Gunnarsson. 

— O să ţi-l prescriu de data asta, dar chiar trebuie să facem 
un control general amănunțit. 

Părea să vorbească serios. 

— Mda, bine, sigur. 

Emelie încercase să pară de acord: ochi mari, zâmbet ușor, 
încuviinţări rapide din cap. Dar serios. Nu se putea descurca 
acum fără Stesolid - n-ar fi făcut faţă. Ereditatea lui taică-su. 
Genele ei. 

Mutase tabletele într-o cutie goală de bomboane Läkerol. 
Înghiţi una cu o gură de cafea. Era singură în faţa sălii de 
judecată. R6len, procurorul, ar fi putut intra prin altă parte. 

Simţi o mână pe umăr. În spatele ei se afla un bărbat de 
vârstă mijlocie. Avea părul rar și ochelari rotunzi. Barbă și gura 
încleștată. 

— Bună ziua, sunteţi avocatul, Jansson? 

— Da, cine sunteţi? 

— Un vechi prieten al lui Benjamin Emanuelsson. Aș vrea să-i 
daţi scrisoarea asta. 

Bărbatul ţinea în mână un plic maroniu. 

Emelie îl cercetă preţ de câteva clipe. Bărbatul nu voia să-și 
spună numele. Voia să-i dea ceva lui Benjamin, deși ea habar n- 
avea ce. Era imposibil. Nu putea duce scrisori, telefoane sau 
orice fel de informaţie fără să fie aprobate întâi de procuror. 

— Îmi pare rău, dar nu pot. Are comunicările restricționate. 
Ştiţi ce înseamnă asta? 

— Da. Dar se poate să faceţi o excepţie? 

— Nu pot să-i dau scrisoarea fără s-o trimit la procuror ca s-o 
citească și s-o aprobe. 

Bărbatul puse plicul la loc în geantă. 

— Nu, zise el. O s-o las baltă, atunci. 


38. 


Taxiul parcă în rondul de la intrarea principală. Era plin de 
lume. Unul dintre cele mai mari spitale din Stockholm: 
pensionari, familii cu copii mici, oameni obosiţi și distruși - 
dintre care unii n-aveau cu adevărat nevoie să se afle acolo, dar 
n-aveau unde să se ducă în altă parte. O secţiune transversală 
prin Suedia: o versiune condensată a ţării. Mai mult sau mai 
puţin. 

— Elitele au spitalele lor acum, zise Tagg. Din cauza 
asigurării, știi? Dar eu nu-mi bat capul. Tu ai? 

— Mda, de fapt. De la serviciu. 

Teddy făcu un semn brusc. 

— Uite-i. 

În spatele lor trăsese o altă mașină. Crezuse că renunţaseră, 
în parte fiindcă-i făcuse ceea ce-i făcuse lui Anthony Ewing, în 
parte pentru că nu mai stătea acasă. Dar în momentul în care 
ieșise din hotel, avusese o senzaţie suspectă, senzaţia aceea că- 
i acordă cineva prea multă atenţie. Swedish Premium Security - 
era sigur, metodele erau aceleași. Câte o persoană care-l fila. 
Atunci îl sunase pe Tagg, care venise la întâlnire. Luaseră un 
taxi. Teddy văzuse deja de câteva ori aceeași mașină în spatele 
lor. Cum dracu' reușiseră să-l găsească din nou? 

Nu voia să știe și ei că venise s-o vadă pe Sara și cu atât mai 
puţin voia să știe unde era ea. Poate c-ar trebui să facă stânga- 
mprejur. 

Decise totuși să intre. Tagg pe urmele lui. Atitudine de hamal 
- se legăna dintr-o parte într-alta, cu umerii și braţele ușor 
întinse în faţă. „Nu provocăm probleme inutile, nu-i așa?” 

— Sincer, frate, azi nu-i chiar inutilă. 

Ușile automate se deschideau și se închideau continuu. La 
biroul de informaţii era coadă. Un aer de instituţie, dat de 
scaunele și mesele din cafenea. Schemele colorate de pe pereți 
erau cam la fel de lesne de înţeles ca limba chineză. 

Coridorul mirosea a mâncare. Tagg bătea darabana cu 
degetele pe picior. Își clătina capul de parcă s-ar fi mișcat după 
un ritm interior de neauzit. Erau undeva în urma lor - Teddy 
simţea furnicături în ceafă. 

— Eşti bine? Nu trebuie să mă ajuţi. 

Tagg își rotea degetele mari. 

— Rahat, frate, am revenit la Viaţă. Îmi place, știi? 

Gândurile lui Teddy zburară în altă parte: ironie de rahat. 
Agentul imobiliar dubios îl sunase cu niște vești de pe stradă: 

— Am o garsonieră grozavă cu o chicinetă în Tumba. 

— Prețul? 

— E ultimul etaj, priveliște minunată. Altfel, cam de rahat. 
Chiria e 3.500. ŢI-l dau cu 200. 

Teddy: un om destul de bogat. McLoud îi trimisese primul 
milion; restul avea să urmeze curând. Nepotu-său putea să aibă 
casa lui - dar acum idiotul ăla mic se dusese și ajunsese la 
închisoare. 

Deschise ușa spre secţia de oncologie. Cât de departe se 
putea de secţia 57. 

Tagg urma să aștepte afară. Se așezase pe o banchetă. 

— Îţi dau de veste dacă văd ceva. 

Rânji. 

— Poţi să-mi spui Jason Bourne®*. 

Teddy intră. Aparate imense pe roţi. Grupuri de doctori și 
asistente, în papuci Birkenstock și uniforme verzi de spital, 
sporovăiau. Pacienţii erau așezați, așteptând cea mai 
importantă discuţie din viaţa lor. 

Telefonul lui Teddy ţiui. £ aici. Aceiași tip din mașină vine pe 
coridor. 

Răspunse: Rămâi acolo. O rezolv eu. 

Un bărbat, probabil doctor, stătea la un computer în spatele 
unui perete de sticlă. Teddy bătu în geam. 

Doctorul își împinse ochelarii pe nas. 

— Cu ce vă pot ajuta? 

— Puteţi să-mi arătaţi ieșirea de incendiu? 

— Aăă, de ce? 

— Am venit să repar ceva. 

— Nu mi-a spus nimeni. 

Tipul avea o voce enervantă. Parcă era adolescent. Faroush 
Hooshmand, scria pe ecuson. 

— Păi, așa stau lucrurile. 

— În regulă, stai doar o clipă să verific în computer, să văd 
dacă ești înregistrat. 

Alt mesaj de la Tagg. Teddy se uită în jos la telefon. £ afară 
acum. În drum spre tine. 

Nu mai avea timp. Teddy deschise ușa, intră în camera de 
recepţie unde doctorul încă mai lucra la computer. Il prinse de 
gât - omul nu era tocmai un culturist: Teddy aproape că-l putea 
cuprinde cu totul. 

Il strânse cu putere. 

— Arată-mi numai unde e ieșirea de incendiu, fără abureli. N- 
am timp. 

e 

Zece minute mai târziu. Secţia 57. Sara stătea la prima masă 
din sufragerie. Haine de spital, plasturi care acopereau 
înțepăturile de la injecții de pe braţe, papuci în picioare. 

— Bună, zise ea. 

Un ton nefericit în vocea ei. 

Teddy se așeză. Doctorul îi arătase fără niciun alt cuvânt 
drumul spre ieșirea de incendiu. Urcase un etaj, bătuse la ușă și- 
i deschisese o asistentă nedumerită. Zece secunde mai târziu, 
primise alt mesaj de la Tagg: E în secție acum. Teddy n-avea 
timp să răspundă - nu c-ar fi avut vreo importanţă. 

Aproape alergase spre salonul Sarei. Tipul de la Swedish 
Premium Security putea să se ducă dracului. 

— Tot nu trebuie să stai cu mine dacă nu vrei, zise Teddy. 

— Vreau. 

— Cum te simţi? 

— Sunt în regulă. 

— Ce face Edward? 

— E bine. 

— E cu taică-său? 

— Mda, stau la un hotel pe undeva. Ne ajută poliţia. 

— Pe mine mă voiau. Mă bucur doar că ești bine. 

— Știu. 

Sara oftă. 

— A trecut așa de multă vreme de când am discutat despre 
Emanuelsson, și totuși... 

Teddy îi luă mâna. Avea pielea albă ca varul. 

— Ai văzut numărul de înmatriculare sau pe cineva din 
mașină? Eu eram pe burtă, la pământ, când s-au apropiat. 

Sara își trase mâna. 

— Doar imagini neclare. Nu prea era lumină. M-a întrebat și 
poliţia. Nu știu numărul de înmatriculare, dar era un bărbat, care 
arăta a suedez. Un singur lucru sărea în ochi, un singur lucru îmi 
aduc aminte. Partea de jos a feței arăta ciudat. 

— Cum ciudat? 

— Nu prea știu cum să zic, doar că pielea nu părea tocmai 
netedă. 

Pe podea, lângă Sara, era o cutie. Arătă cu capul spre ea. 

— Asta-i tot. L-am rugat pe partenerul meu să meargă acasă 
și s-o aducă de la subsol - e prima și ultima dată când îl implic în 
povestea asta. N-o pot ridica singură, îmi pare rău. 

Teddy se aplecă și luă cutia. 

— Ce-i aici? 

— Totul. Actele de partaj pentru proprietate de la divorțul 
dintre Mats și Cecilia, certificate de deces, înregistrarea de la 
camera de securitate de când s-a aruncat, raportul anchetei 
preliminare de când ai fost pus sub acuzare pentru răpirea lui, 
așa-zisele „zoaie” de la poliţie - materialul suplimentar din 
investigaţie -, plus o grămadă de note de-ale mele. Ai grijă de 
ele - au stat ascunse într-o husă de sac de dormit în subsolul 
meu mai mult de patru ani. 

— Mă mai întreb ceva, Sara. 

Teddy auzea mâhnirea din propriul lui glas. 

— Ce anume s-a întâmplat când ai încetat să te mai vezi cu 
mine? 

Sara își cobori privirea spre masă. 

— Chiar are importanţă? Șansele să meargă pe termen lung 
nu erau chiar așa de grozave, dacă e să vorbim realist. 

— Are importanţă pentru mine. 

Vocea Sarei sună și mai plată când îi răspunse. 

— M-a sunat un bărbat și a zis că, dac-o să mă mai văd cu 
tine și o să mai pun întrebări despre Mats Emanuelsson, în 

câteva ore o să mă violeze până mă omoară și c-ar trebui să fiu 
atentă la ceas. A zis c-o să ajungă și la tine. Nu știam ce să cred, 
dar a doua zi am primit un colet, iar înăuntru era ceasul meu. 
Fuseseră în apartamentul meu în timp ce dormeam și-l luaseră, 
așa că... mesajul era destul de clar. 

— În regulă, înţeleg. 

— N-am îndrăznit să merg mai departe, Teddy. Trebuie să ai 
grijă acum. Oamenii ăștia nu se încurcă. 

Teddy se ridică, ţinând cutia sub braţ. 

— Am terminat cu asta, nu mai trebuie să am grijă. Am altă 
strategie acum. 

Se-ndreptă direct spre biroul lui Loke Odensson. O firmă 
pentru securitatea datelor, chiar în buricul târgului. Sau, cum 
spunea mereu Loke: „În viaţă, trebuie să alegi de care parte 
ești. Acum am trecut de partea întunecată. Satana plătește 
bine, contribuie la pensie și n-o să mă aleg cu picioarele 
zdrobite pentru că am gura mare”. 

Loke introduse memoria USB în computer și afișă rapid 
conţinutul pe monitor: filmul de pe feribotul către Finlanda. 
Probabil că lui Teddy i-ar fi luat o oră doar ca să-și dea seama în 
care fantă să cupleze memoria. 

— Frumos din partea ta să vii în vizită așa, dulceaţă, zise 
Loke. Vrei cafea? Red Bull? Sau noul meu favorit - kombucha? 

— Ce dracu' e kombucha? 

— Ceai fermentat, are o căruţă de vitamine, bacterii 
sănătoase, antioxidanți, chestii d-astea. Cred că ţi-ar prinde 
bine, frate. 

— Tu doar ajută-mă cu ăsta. N-am timp de bacterii sănătoase. 

Chiar când Loke o afișă pe unul dintre monitoarele lui mari, 
imaginea era foarte clară pentru o înregistrare de pe camerele 
de supraveghere. 

Puntea unei nave: podea verde, pereți albi și balustrade. Cer 
și mare în fundal, nu-ţi dădeai seama unde se termină una și 
unde începe cealaltă, totul era cenușiu. Teddy îl recunoscu pe 
bărbatul care ieși pe punte: Mats Emanuelsson. Era doar în 
jeanși și un pulover, deși părea frig. Rămase în picioare o clipă, 
privind marea, apoi se urcă pe balustradă, își adună curajul și 
sări. 

— Ce dracu’ e asta? întrebă Loke. 

— Poţi să-mi arăţi totul din nou? Cu încetinitorul? 

Loke făcu ceva la computer. 

— Putem să ne uităm cadru cu cadru. 

Se uitară la înregistrare de la început. Teddy urmări din nou 
secvenţa. Mats avea haine subţiri. Mats urcase pe balustradă. 
Mats își făcuse curaj. Sărise. Cât de departe putea. 

Din nou. 

Chiar sărise departe. 

Și era ceva în legătură cu săritura aia. Teddy nu putea spune 
ce anume. 


Poliția din comitatul Stockholm 


Interogatoriul informatorului „Marina”, 19 decembrie 2010 
Anchetator: Joakim Sundén 
Locaţie: centrul Fiemingsberg 


Notă 5 (partea a doua) 


Transcrierea convorbirii (continuare) 


M: M-au externat din spital. Cecilia nu mă lăsa în aceeași cameră 
cu ea și copiii. De câte ori se uita la mine, mijea ochii. 

După câteva săptămâni, am reînceput treaba la KPMG, dar numai 
program scurt. Era toamna lui 2006. Renovarea - sau 
decontaminarea, așa îi ziceau - apartamentului mergea greu. 
Voiam să mă-ntorc acasă cât mai repede. Hotelurile sunt ca 
feriboturile alea către Finlanda - în copilărie, mergeam mult cu ele. 
La început, totul pare distractiv și captivant, dar după câteva ore 
toate arată monoton și deprimant. A 

Incendiul în sine nu mă mai deranja așa de tare. Intr-un fel, îl 
înțelegeam pe Sebbe. li făcusem zile fripte, pentru a doua oară. În 
lumea lui Sebbe, lumea în care lucram cu normă redusă, nu existau 
polite de asigurare și nu puteai să faci, pur și simplu, reclamaţie la 
poliție. Nu puteai decât să te ocupi singur de probleme. Să-ţi 
controlezi mediul într-un mod ferm și clar. Nu cred că voise să mă 
omoare sau nici chiar să-mi facă rău, de fapt. De unde să știe c-o să 
dau fuga acasă? Voia doar să transmită un mesaj. Și-l auzisem cât 
se poate de limpede. Fusese foarte abil. Anchetatorii nu găsiseră 
nimic care să sugereze c-ar fi fost ceva deliberat. Vorbeau despre 
aparatură și instalaţii prost făcute. Eu n-am făcut decât să dau din 
cap și să le alimentez bănuielile, spunându-le: „Am avut probleme 
de câteva ori cu mașina de spălat vase, care a scurtcircuitat totul. 
Sunt sigur că de la ea trebuie să fi pornit focul”. Dar cu Cecilia 
situaţia era tot groaznică. Nu se lăsa. Voia să știe, zicea ea. Credea 

că pozele și filmele sunt ale mele. Voia să mă vindece. Și știam că 
nu pot să-i spun adevărul. Nu puteam să mă-ntorc și să-i spun că 
ultimul an fusese doar o minciună. Mai mult, nu-i puteam spune 
adevărul, pentru că putea să fie periculos pentru ea și pentru copii. 
Totuși, mă tot întreba, iar și iar. Voia să-mi cerceteze profund 
psihicul. Acum, privind în urmă, îmi dau seama că a fost o mutare 
proastă din partea mea să nu răspund la niciuna dintre întrebările 
ei. Asta n-o făcea decât să insiste și mai tare, până am început să 
fac niște lucruri care au dus la catastrofă. Dar pe atunci îi dădeam 
doar răspunsuri nesatisfăcătoare: „Probabil că au ajuns pe 
computer când mă uitam la altceva”. 

Am crezut că asta era tot, dar Cecilia voia mai mult - voia să mă 
duc la poliţie și să spun tot. 

JS: Ce s-a întâmplat? 

M: Până la urmă, a făcut-o chiar ea, i-a sunat și le-a povestit ce 
văzuse pe computer. După aia, a trebuit să mă duc la secţia de 
poliţie. 

JS: Te-au interogat? 

M: Mda, o dată. 

JS: Ciudat, pentru că am încercat să aflu când te-au chemat, dar n- 
am reușit să văd nicio înregistrare a interogatoriului. 

M: E de-nțeles, dar o să ajung și la asta. Ce am spus la poliţie era 
mai aproape de adevăr decât ce-i povestisem Ceciliei. Le-am zis că 
nu erau filmele mele, că le copiasem pe computer din greșeală. 
Polițistul care mă interoga voia să vadă computerul, bineînțeles, 
dar nu era la mine. Cecilia îl găsise în apartament după incendiu și-l 
luase cu ea. Nu știam unde e. Polițistul a oftat și mi-a zis c-ar trebui 
să încerc să-l predau, că doar așa pot să meargă mai departe. 
Știam ce voia să spună și m-am gândit că pot să șterg tot ce avea 
de-a face cu afacerile lui Sebbe și să las poliţia să vadă restul, 
filmele alea oribile. 

JS: Și atunci, așa ai făcut? 

M: N-a fost așa de simplu. Cecilia nu voia să-mi spună unde era 
blestematul de laptop. Voia să mă mai duc și la alte interogatorii, 
să-ncep să fac terapie și alte chestii de-astea. Dacă n-ar fi fost așa 
de încăpăţânată și obtuză, lucrurile ar fi ieșit cu totul altfel. 

Dar apoi s-a întâmplat ceva, care a înrăutățit situaţia de zece ori. 
Credeam că s-ar putea să existe o cale de scăpare, sperând că totul 
nu era decât o greșeală uriașă. Așa că l-am sunat pe Peder. 

Părea să se afle pe o barcă sau poate că era iar în elicopter. 

— Trebuie să te întreb ceva, am zis. 

— Dă-i drumul. 

— E un pic delicat, dar am văzut niște filme ciudate pe un computer 
în casa aia de la ţară. 

Auzeam motorul bâzâind în fundal, palele rotorului sau ce-o fi fost. 
— Ce-i porcăria asta? am întrebat. Pentru că m-am dus la poliţie și 
le-am zis ce am văzut. 

După asta, zgomotul era aproape insuportabil. Peder părea să fi zis 
ceva, dar n-am auzit ce. Apoi telefonul a murit. 

După câteva zile, am primit un mesaj - mi-l aduc aminte cuvânt cu 
cuvânt. Spunea așa: /nțelegem că ai un computer care conține 
niște fișiere pe care n-ar trebui să le ai. Dacă-l predai la poliţie, îti 
violăm nevasta până o omorâm, iar copiii tăi vor înceta să mai 
existe. 

Pur și simplu mă holbam la cuvinte, încercam să pricep cum dracu' 
se ajunsese aici. Nu-i spusesem lui Peder că am o copie. Nu puteam 
să mă gândesc decât că informaţia scăpase de la poliţie, pentru că 
n-avea cum să vină de la Cecilia. 

JS: Dacă așa e, ăsta-i motivul pentru care nu pot să găsesc 
înregistrarea interogatoriului ăluia. 

M: Exact așa mă gândeam și eu. 

După asta, mi-am asumat toată vina faţă de Cecilia. Era absolut 
imposibil să-i spun adevărul. Parc-aș fi prins în undiţă un pește care 
era, pur și simplu, prea mare. Cecilia insista și insista și, indiferent 
cât de tare încercam să mă opun, a reușit să scoată mai multe de la 
mine. Am încercat să-i explic că mă uitam pe site-uri porno: „O 
grămadă de bărbaţi fac așa ceva, milioane, eram stresat la serviciu, 
și în plus tu și cu mine... nu mai suntem așa de intimi”. Și am 
încercat să-i spun că devenise tot mai rău, că ajunsesem pe site-uri 
urâte, că, pur și simplu, nu m-am gândit. Că motivul era legat de 
stres și lipsă de discernământ. 

Dădusem de belea. Mă descriam drept o persoană care nu se putea 
abţine să se uite la filmuleţe sado-masochiste. Dar adevărul e că 
eram foarte conștient că n-ar fi bănuit niciodată că filmele și pozele 
alea ar avea de-a face cu oricine altcineva. Atunci ar fi început să- 
ncerce să afle cine era acest altcineva și, probabil, ar fi predat chiar 
ea computerul. lar ei spuseseră foarte limpede ce urma să se- 
ntâmple dacă făcea așa ceva. 

Am încercat să stau de vorbă cu ea, s-o conving să-mi dea 
computerul, dar după aceea a devenit tot mai bănuitoare. 

Intr-o dimineaţă, mă duceam pe jos spre KPMG. Aer rece de 
toamnă, iar eu eram stresat, ca de obicei. Am trecut pe 
Barnhusbron. Toată zona din jurul gării centrale era în plină 
schimbare pe-atunci. Toată partea aceea a orașului era în plină 
dezvoltare, cu hoteluri și birouri peste tot. Urma să mă văd cu 
Cecilia mai târziu, la apartament. Aveam o întâlnire cu un inspector, 
care să ne prezinte tot procesul de decontaminare. Mai fuseserăm 
de două ori acasă, să alegem culorile și tapetul nou pentru pereți. 

Vorbiserăm despre bucătărie și ne dăduserăm seama că nu voiam 
să semene deloc cu ce fusese înainte. Sincer, era plăcut că puteam 
să discutăm normal, măcar o dată, despre ceva. 

Ajunseserăm la jumătatea podului când a tras chiar lângă mine o 
camionetă. 

Au coborât doi bărbaţi imenși. Instinctiv, mi-am dat seama că e 
ceva în neregulă, dar n-am avut timp să reacţionez. 

M-au săltat de pe pavaj și m-au aruncat, mai mult sau mai puţin, în 
spatele camionetei. Am opus rezistenţă. Am încercat să mă ridic. 
Unul dintre ei era aplecat deasupra mea. Am văzut că avea o 
seringă în mână. 

— Ce faci? 

Am simţit o durere ascuțită în gât. 

— Stai liniștit și n-o să se întâmple nimic. 

Și apoi parcă nu-mi mai puteam controla braţele și picioarele, parcă 
erau ale altcuiva. Imi aduc aminte că m-am gândit cum mă 
sufocase fumul. Dar acum era altfel. Ca un somn profund și liniștit. 
Am deschis ochii. Și... (inaudibil)... adică, nu-i ușor să vorbesc 
despre asta, deși au trecut câţiva ani... (își drege vocea). 

JS: E în regulă, nu te grăbi. Să ieşim mai bine să facem o plimbare? 
M: ...S-ar putea să fie cel mai bine... (inaudibil) 

(Pauză) 

M: Oricum, a fost plăcut să ieșim afară. Doar ca să știi, o să fiu 
concis. Am petrecut așa de mult timp discutând cu psihologi și 
terapeuți despre ce s-a întâmplat în zilele alea, că simt că nu mai 
am cuvinte. 

JS: In regulă, e bine, înțeleg. 

M: Așa, în regulă. Când am deschis ochii, era beznă - de parcă aș fi 
fost îngropat de viu. Cumva, eram într-un fel de mormânt. Am 
încercat să mă ridic în șezut, dar m-am lovit cu capul de ceva. Am 
pipăit cu grijă în jurul meu. Scânduri negeluite. Mirosea a lemn. 

Și atunci am înțeles. Parcă mi-a ieșit tot aerul din mine când am 
avut revelația, parcă au dispărut toată energia și toată viaţa. Eram 
într-o ladă. Mă băgaseră într-o nenorocită de ladă. 

Am încercat să rămân calm. Să gândesc limpede. Să respir adânc, 
să nu intru în hiperventilație. 

Apoi am început să ţip. 

— Daţi-mi drumul! Ajutor! 

Mda, tipam ca nebunul. Am ţipat până am rămas fără aer. După 
vreo 20 de minute, s-a deschis chiar în fața mea o vizetă micuță. 
Lumina era pătrunzătoare. Am mijit ochii. 

Am văzut un bărbat care privea în jos spre mine. N-o să-i uit 
niciodată faţa. 

— la-o ușurel, ce mama naibii, a zis el. Ţi-e foame? Vrei să te pişi? 

— Te rog, lasă-mă să ies. 

— Dacă vrei să te caci, trebuie să te leg întâi. 

— Ce vrei? Te rog, spune-mi doar ce vrei. 

— Nu mă ocup eu de asta. Dar ascultă: dacă plătești, o să se 
termine toate destul de repede. 

După aia, totul e neclar. Am făcut un efort să nu-mi aduc aminte de 
nimic, să reprim zilele alea în care am fost închis într-o ladă, cu mai 
puţin spaţiu decât în portbagajul unui Volvo. Un singur lucru pot să- 
ţi spun totuși, bărbatul ăla pe care l-am văzut prima dată nu era cel 
care se ocupa și de interogatorii - îmi aduc aminte expresia lui 
șocată, după câteva zile, când a deschis vizeta și a văzut ce-mi 
făcuseră. 

Mda, erau ceilalți. M-au scos din ladă. Nu știu cine erau. Purtau 
totdeauna măști. La început, am fost sigur că i-a trimis Sebbe. Că 
nu mă iertase. Că voia și mai mulţi bani, pentru că încercasem să 
fur de la el. Oricum, omul care mă păzea în casă zisese că-mi dau 
drumul dacă plătesc. 

Dar după o vreme mi-am dat seama că altceva voiau ei. Voiau să 
știe unde era computerul, dacă am mai spus și altcuiva ce 
văzusem. Nu erau oamenii lui Sebbe. Nu erau ai lui Kum. Lucrau 
pentru altcineva. 

Cineva mult mai rău. 

Mi-au smuls șapte unghii. Mi-au stins ţigări pe față. Au vârât chestii 
în mine. Au... (inaudibil)... adică... nu pot... 

JS: E în regulă, nu trebuie. Ti-am citit mărturia. Ai spus totul atunci, 
nu? 

M: Cea mai mare parte. Dar nu le-am zis niciodată că voiau 
computerul. N-am zis niciodată. Am crezut că e singurul lucru pe 
care-l pot face ca să-mi apăr familia. 

JS: Știu, e de înţeles. 

M: Oricum, după cinci zile și cinci ore, m-a salvat poliţia. Cecilia mi- 
a spus după aceea că răpitorii o sunaseră să-i spună că sunt la ei și 
că vor computerul. 

JS: Li l-a dat? 

M: Mda, l-a dat. Și, în același timp, a spus poliţiei c-am fost răpit. 
Nu știu cum au făcut, dar, după ce le-a dat computerul, poliția a 
reușit să-și dea seama unde eram. 

JS: Și computerul, ce s-a întâmplat cu el? 

M: Nu știu, l-au luat răpitorii. Nu mai există. 

JS: Şi n-a fost arestată și condamnată decât o singură persoană 
pentru ce ţi-au făcut, nu? 

M: A fost condamnată o singură persoană. Cel care vorbise cu mine 
primul. II cheamă Teddy Maksumic. 

39. 


Audierea pentru prelungirea arestului se încheiase. 

Procurorul Annika Rölén ceruse încă două săptămâni. Citase 
același argument pe care-l invocase tot timpul. Și mai 
prezentase încă un motiv în sprijinul acestor bănuieli: unul chiar 
nasol. Terminaseră analiza hainelor găsite în pădure: un tricou și 
o pereche de jeanși. Găsiseră ADN-ul lui Benjamin pe tricou, pe 
guler și o mânecă. Nivelul de probabilitate era +4, cel mai 
ridicat nivel posibil. Și lovitura finală: tricoul era destul de 
îmbibat de sânge. Sângele bărbatului mort. 

Emelie făcuse tot ce-i stătuse în puteri. Întrebase dacă au fost 
găsite urme de sânge și în altă parte în afară de sufragerie. 
Dacă au găsit amprente digitale, ADN sau vreun obiect. 
Întrebase dacă a fost găsită vreo armă. 

Annika Rölén refuzase să comenteze la majoritatea 
întrebărilor. Singura la care răspunsese fusese cea despre arma 
crimei. 

— N-am găsit-o încă, dar credem că victima a fost împușcată 
în cap cu un fel de glonţ cu expandare, care a explodat la 
impact. 

Legiștii mai aveau nevoie de timp - era la mintea cocoșului: 
bănuieli solide, motive de reţinere imperative. Tribunalul n-avea 
să elibereze niciodată un suspect de crimă când mai putea 
acorda câteva săptămâni de răgaz Centrului Naţional de 
Medicină Legală. De asemenea: Benjamin era încă, mai mult sau 
mai puţin, inconștient. Toată povestea era foarte neobișnuită. 

Dar Rölén avea un răspuns și pentru asta: 

— Emanuelsson se simte mai bine. Se poate ridica în șezut. 
Acum se poate și mișca de ici-colo. Reacționează la anumite 
tipuri de comunicare verbală. Asta înseamnă că riscul să 
altereze probele a crescut. 

După mai puţin de cinci minute de deliberări, judecătorul a 
decis că Benjamin va rămâne în arest preventiv. 

e 

Emelie ieși în stradă. Făcu semn unui taxi. În timp: ce-l oprea, 
căută pe Google gloanțele cu expandare la impact. Wikipedia își 
făcu datoria. Ideea acestui tip de muniţie era că glonțul își 
mărea volumul când lovea ţinta, ceea ce însemna că-i creștea 

diametrul. Părea ceva brutal. Totuși, poliţia suedeză folosea 
Speer Gold Dot ca muniţie de serviciu începând din 2003. 

— Stai. 

Se-ntoarse. Era Teddy - aproape alergând spre ea pe 
Scheelegatan. 

El era idiotul care dădea foc la hambare și fura bani. Un idiot 
care zise: 

— Știu ce s-a întâmplat cu Mats. 


40. 


Mats Emanuelsson luase feribotul spre Finlanda de cinci ori, 
dar nu sărise când fusese cel mai urât afară - deși șansele să-și 
atingă scopul erau cele mai mari. In schimb, se aruncase în 
mare pe cea mai bună vreme. Poate că nu reușise să se 
hotărască. 

Teddy stătea în fața lui Emelie lângă tribunal, explicându-i 
cum și-a dat seama. Emelie nu se mișcase nici măcar un 
centimetru. Teddy se bucura că-l asculta cu atâta atenţie. 

Era ceva ciudat în legătură cu felul în care sărise Mats. Teddy 
se tot uitase la film pe monitorul lui Loke și, până la urmă, își 
dăduse seama: cel mai firesc ar fi fost să sară cât mai aproape 
de marginea navei - unde șansele să fie tras sub vas erau cel 
mai mari. Dar Mats nu asta făcuse: se-ntinsese de parcă scopul 
lui era să doboare recordul mondial la sărituri în lungime. 

Teddy îi ceruse lui Loke să mărească imaginea. Mai era ceva 
care nu arăta cum trebuie. Incerca să-și dea seama ce anume. 
Mats era subţire, după cum spuseseră Boggan și Bosse - dar în 
înregistrare părea gras, deși era îmbrăcat subţire. 

Cadru cu cadru. De la capăt. Mărire. De la capăt. 

Și atunci văzuse. Mats avea ceva sub bluză. Ceva care-i 
ajungea până la gât. Un guler. Și era gros. 

Loke maărise și mai mult imaginea. Pe gulerul lui Mats era scris 
ceva: Ursuk BDS. 

Teddy mai văzuse numele și în altă parte. Loke îi aruncase o 
privire: 

— Șoricelule, gândești așa de intens, că tot uiţi să respiri. Eşti 
sigur că nu vrei niște ceai fermentat? Poate niște oxigen? 

Și atunci avusese revelația. 

Teddy văzuse un costum impermeabil cu același text pe el. 
Ursuk BDS. Şi ştia unde: în haosul din subsolul Ceciliei, al lui 
Benjamin și Lillan. 

După aceea, pusese totul cap la cap. Când sărise de pe 
feribot, Mats Emanuelsson purta un costum de scufundări pe 
sub haine. Sărise cât putuse de departe de navă. Concluzia era 
clară. Cineva care vrea să se sinucidă nu se-mbracă așa. Cineva 
care vrea să se înece nu sare în mare purtând un Breathable 
Diving Suit - un costum impermeabil de top. 

Gura lui Emelie era pe jumătate deschisă când Teddy termină 
de vorbit. 


41. 


Ca de obicei, îi luă jumătate de oră până să intre. 

Tot în secția șase. Ca de obicei, Jeanette Nicorescu o 
întâmpină călduros pe coridor. 

— Tocmai am avut o audiere pentru prelungirea arestului 
preventiv, dar n-a fost prezent decât prin conexiune video. Cum 
se simte? întrebă Emelie. 

— Pare în regulă. Ba chiar m-a salutat când am intrat ultima 
dată la el. 

Benjamin stătea în capul oaselor în pat. Avea ochii deschişi. 
Dar nu păru să remarce faptul că era și ea acolo. Emelie auzea 
zgomotele slabe făcute de gardieni pe coridor. 

— Bună, Benjamin. 

El reacţionă mormăind ceva. 

— Ce mai faci? 

Niciun răspuns. 

— N-ar trebui să ne mirăm prea tare că au decis să te ţină în 
continuare în arest, zise ea. 

El șopti ceva; Emelie nu reuși să distingă decât cuvântul 
razleţ: „Știu...” 

— Benjamin, Teddy și cu mine nu credem că tatăl tău s-a 
sinucis când a sărit de pe feribot, zise ea. Credem c-a plănuit 
totul ca să pară o sinucidere. Știi ceva despre asta? 

Se așeză lângă pat și-i luă mâna. 

Benjamin avea pielea rece. Îl simţi strângându-i ușor mâna. 

— Asta înseamnă da sau nu? 

— Da, șopti el, aproape de neauzit. 

— Tatăl tău e în viață? 

Alte mormăieli. Totuși, lui Emelie i se păru că l-a auzit 
spunând: „Nu... știu. În casă”. 

— Ce vrei să spui? Tatăl tău era în casă cu voi? 

Altă strângere slabă: da. 

— Ştii cine e persoana care a murit? 

Benjamin clătină din cap. Şopti încet: 

— Poate tata. 

— Mats a fost ucis? 

— Nu știu. 

— Ce făceai în casa aia? 

Mâna lui Benjamin era încordată. Chiar părea că se străduie 
să-și găsească vorbele. Spuse ceva, dar Emelie nu reuși să- 
nțeleagă. 

— Întâlnit... 

Işi dădu seama că trebuie să pună întrebări mai simple. 

— Te-ai întâlnit cu cineva în casă? 

Benjamin îi strânse mâna: da. 

— Te-ai întâlnit cu Mats acolo? 

Altă strângere: da. 

— Cecilia știe că v-aţi întâlnit acolo? 

Un moment de nemișcare, apoi Benjamin clătină din cap. 

— Ştie că Mats nu s-a sinucis? 

— Nu. 

— Mai știe cineva? 

Tăcere. Benjamin se străduia să se concentreze. 

— Li... 

Nu reuși mai mult. 

— Lillan? 

Niciun răspuns. Benjamin avea ochii închiși. 

— Te rog, Benjamin. Lillan știa? 

Incăperea se cufundă în tăcere. Mâna lui Benjamin căzuse pe 
pătură. 


— A zis ceva? întrebă Teddy. 
O aşteptase afară. 
— Ca să fiu sinceră, chiar nu vreau să vorbesc cu tine acum. 

— În regulă. Dar ai reușit să scoţi ceva de la el? 

— Mda, chiar a comunicat cu mine azi, măcar câteva cuvinte. 
Știe că Mats nu s-a sinucis, dar crede și că el s-ar putea să fie 
cel ucis în Värmdö. 

— Ah, rahat, zise Teddy. Și-a ucis propriul tată? 

Lui Emelie nici măcar nu-i trecuse prin cap gândul ăsta. 

Teddy se strâmbă. 

— Nu-mi pasă, acum trebuie să-nceapă să stea de vorbă cu 
noi. 

— E din ce în ce mai bine pe zi ce trece. Trebuie să plec. Mai 
am o audiere la tribunal azi. 

— Ce e? 

Emelie habar n-avea dacă Teddy știa - confidenţialitatea îi 
interzicea să spună pe cine reprezenta. Mai mult, tot n-avea 
niciun chef să stea de vorbă cu el. 

— E altă audiere pentru prelungirea arestului preventiv. 

Teddy ridică o sprânceană. 

— Aha, atunci știu. Mi-a spus Linda. ÎI ajuţi pe nepotul meu. 
Pot să vin și eu? 

Emelie clătină din cap. 

— Ajunge deocamdată. 


42. 


Deja aproape patru zile în celulă. 

Peste două ore: audierea pentru prelungirea arestului. Aveau 
să vină să-l ridice, să-i pună cătușele, să-l ducă la tribunalul din 
Södertörn. Prietenii lui vorbiseră de multe ori despre audierile 
astea, dar Nikola era virgin din punctul ăsta de vedere. Audierile 
pentru delincvenţii minori erau ca o grădiniţă în comparaţie cu 
astea. 

Avea frisoane. Diaree. Braţul încă-l durea ca dracu’ unde-l 
mușcase câinele. Se gândise să ia cureaua și să facă un lucru 
drastic, dar i-o confiscaseră. 

Simon Murray se întorsese. Arăta ca Matthew McConaughey - 
cu buzele strânse și privirea intensă. 

— Ştii c-o să-ți prelungească arestul, nu? întrebase el. 

Sentimentele lui Nikola: n-o să mai rezist câteva săptămâni 
într-o celulă. 

Simon: 

— Cred c-o să fie greu pentru tine, să stai luni întregi în 
izolare. 

Lui Nikola i se învârtea capul: spera că Chamon o să 
reușească să facă față presiunii; întotdeauna fusese cel mai 
calm. 

Simon: 

— Ştii că prietenul tău, Chamon, a început să vorbească, da? 
Spune că tu erai cel care avea nevoie de bani. 

Nikola se înflorase. Se gândise că avea nevoie să vadă pe 
cineva căruia îi păsa de el. Pe mama, pe bunicul, pe Teddy, pe 
oricine. 

Simon: 

— Dacă vorbești cu mine acum, o să aranjez să poată să te 
viziteze măcar Linda, și încă repede. 

Gândurile lui Nikola se îndreptaseră spre Ashur. Tipul despre 
care vorbise Chamon, care refuzase să se ducă încătușat la 
înmormântarea lui taică-su. 

Își dresese vocea. 

— Simon, poate că arăt cam naşpa, dar nu-s curva ta. Dispari 
de-aici și nu te mai întoarce. 

Stătea încovrigat în poziţie fetală pe salteaua lui. O lună în 
libertate - asta fusese tot ce reușise. Un ratat mare și prost. Un 
băieţaș care nu era destul de bun pentru jocul ăsta. 

Avea capul plin de gânduri de rahat. Încercă să doarmă. 
Încercă să se masturbeze. Asuda și îngheţa în același timp. 
Trebuia să bată în ușă să se ducă la toaletă din oră în oră. 

Se-ntrebă ce spusese Chamon. Celulele din celălalt coridor - 
era și el aici, pe undeva. Doar dacă nu avusese deja audierea și 
nu fusese mutat. 

Nikola nu se putea concentra nici măcar la ce urma să spună 
la audiere. Nikola: comportament total de ADHD. Un ciudat. 

Se gândea să-i ceară, până la urmă, gardianului să-l sune pe 
Simon Murray. 

Să le spună că e gata să ciripească. 

Venise să-l vadă și Emelie. Arăta așa cum își aducea el 
aminte. Păr lung, negru; ochi blânzi. Pantaloni și sacou negre. 

Trecuse direct la subiect: fără aiureli din partea ei. Ceea ce 
era în regulă pentru el. 

— Ce ţi-au spus? 

— Am avut doar un interogatoriu scurt. Zic că am spart un ICA 
Maxi. 

— Și tu ce-ai zis? 

— Am negat. Mă duceam la Teddy. Ştii cine e. Eram pe drum 
spre el când nenorocitul ăla de câine al lor m-a atacat și mi-a 
sfâșiat braţul. Uite. 

Ridicase mâna și-i arătase bandajul. 

— N-am nimic de-a face cu niciun jaf. 

— Și atunci de ce te bănuiesc pe tine? 

— Vreau să zic că eram pe-aproape, prin pădure, dar n-am 
fost în magazinul ăla. Doar că m-am rătăcit. 

În ora cât fusese acolo Emelie, totul păruse un pic mai bine. 
Discutaseră despre audiere și evoluţia procesului. Părea 
puternică. 

Se auzi o bătaie la ușă. Sunetul unei chei în broască. 

Erau gardienii. li puseră cătușele și porniră cu el pe coridor. 

Incercă să zâmbească. 

— Care-i celula lui Chamon? 

— Ştii doar că nu putem să-ți spunem așa ceva, zise unul 
dintre gardieni. 

ÎI împinseră într-o mașină: un V70 cu plasă la geamuri. 

Mașina urcă rampa și ieși din garaj. 

Afară era o zi senină de vară. Pe locurile din faţă, gardienii 
discutau despre ce o să facă în vacanţă. Nikola Jens Lapidus își 
aduse aminte când fumase iarbă prima dată: într-o pădurice de 
pe dealul din spatele școlii din Ronna. Frunzele copacilor erau 
verde-deschis; se simţțise de parcă nimic n-ar putea merge prost 
în lume, de parcă totul ar putea-o lua de la început. 

e 

Judecătorul părea îmbufnat. Costum cenușiu. Păr cărunt. Chip 
cenușiu. 

Procurorul purta un pulover, jeanși și o jachetă reiată. Nikola 
nu-nţelegea de ce nu putea să-și pună o cravată, nici chiar când 
avea de gând să închidă pe termen nedefinit o persoană încă 
nevinovată. 

Emelie intră încet în sala de judecată și se așeză. 

Se deschise și altă ușă și intrară câteva persoane, care se 
așezară de cealaltă parte a peretelui de plexiglas. Din cauza 
reflexiei, era greu de văzut cine era acolo. 

Nikola miji ochii. Incercă să vadă mai clar. O recunoscu pe 
Linda. Pe Teddy. 

Apoi ușa se deschise iar. Intră încă o persoană. Rahat - era 
Chamon. 

Șarpele ăla de Murray: minţise tot timpul. Chamon nu era 
deloc în altă celulă pe alt coridor. Chamon nu era nici măcar 
arestat. Chamon: liber ca o afurisită de pasăre a cerului. Murray 
încercase să-l prindă cu ceva pe Nikola. Să-l preseze. Să-l 
încarce cu și mai mult stres, chiar mai multă panică. Dar nu 
mizase pe faptul că Chamon o să aibă coaie să vină la audiere. 

— Aş vrea să cer o audiere cu ușile închise, zise procurorul. 

Emelie își închise carnetul. Solicitarea era întru totul 
previzibilă, ţinând cont că încă nu fusese prins al doilea făptaș, 
rămas necunoscut. 

— Nicio obiecţie, zise ea. 

Judecătorul vorbi cu glas autoritar. 

— In acest caz, o să continuăm cu ușile închise, ceea ce- 
nseamnă că restul audierii nu va fi public. Puteţi cere asistenţei 
să iasă din sală, vă rog? _ 

Nikola întoarse capul. Chamon ridică degetul mare. li zâmbi 
cu gura până la urechi. 

După încă o zi: arest prelungit, mai mult ca sigur. 

Celula era de o sută de ori mai bună decât cea de dinainte. 
Avea un pat și un birou micuţ. Un taburet de lemn. Avea chiar și 
o toaletă. Dar, mai presus de orice, avea un televizor. Totuși, o 
să stea aici câteva săptămâni în șir dacă Emelie nu reușea să 
facă minuni. 

Era undeva sus - probabil la etajul opt sau nouă al clădirii. 
Printre barele de la fereastră, vedea peste Flemingsberg. Vedea 
gara pentru trenurile de navetă și liceul, iar în depărtare 
ansamblul de locuinţe colorat Un milion de case. 

Nikola: nepotul programului Un milion de case. Nikola: se uita 
toată ziua la televizor. Nu se mai căţăra așa de rău pe pereţi. 
Dar tot o făcea al naibii de mult. Se întreba ce aveau poliţaii 
împotriva lui. Ce-ar zice Isak. Ce pusese la cale Murray. 


6 Program de construcţie de locuințe desfășurat în Suedia între 1965 și 1974, cu 
scopul de a asigura fiecărui cetăţean o locuinţă la un preț rezonabil. 

O oră pe zi în zona de exerciţii de pe acoperiș. Plasă peste tot, 
dar putea distinge cerul printre zăbrelele metalice. Cumpărase 
un pachet de Marlboro Red de la chioșc și pufăise opt ţigări 
prima dată când îl aduseseră aici. Șocul nicotinei era ca efectul 
ierbii. Totul începuse să se-nvârtă-n jurul lui. Zăbrelele se 
legănau. Nikola se clătina. 

A doua zi, pe acoperiș, o luă mai ușor cu ţigările. După un 
minut-două, auzi pe cineva strigând: 

— Hei, frate, cum te cheamă? 

Incercă să vadă cine era: zăbrelele erau prea apropiate unele 
de altele. Un tip pe partea cealaltă, în altă zonă îngrădită. Nikola 
răspunse și-și spuse numele. 

— Da' pe tine? 

— Kerim Celalî. De unde ești? 

— Södertälje. Ronna. Tu? 

— Axelsberg. Dar de fapt e Västerås. Pentru ce vor să ti-o 
tragă? 

— Tâlhărie în formă agravată. Tu? 

— Aăă... o aiureală. 

— Ei, hai... 

— Au zis că vindeam cocaină dintr-un depozit de lângă Piaţa 
Axelsberg. 

— Cât? 

— Câteva kile. 

— Abbou. 

— Mda, știi tu, dar exact asta spun ei. 

— Totuși... câţi ani ai? 

— Douăzeci și opt. Futu-i... aș lua 10, poate 14 ani dacă vor 
să mă condamne și pentru trafic. 

— Rahat. 

Tipul de pe partea cealaltă râse. 

— Ei, o să fie bine. Oricum, așa tre' să cred. Sincer, totuși, de 
fapt e al naibii de drăguţ să mai fi închis din când în când, știi? 
Un pic de liniște și pace. Nu tre’ să-ţi faci tot timpul griji de 
politai sub acoperire și băieţii lui Abdi. A fost așa de enervant în 
ultima vreme, știi? 

— Am auzit. 

Nikola auzise zvonurile. Kurzii controlau felii zdravene din 
traficul cu cocaină de-a lungul liniei roșii de metrou, dar, în 

ultima vreme, oamenii din Västerort și Black Scorpions 
începuseră să-ncerce să le recupereze. 

— Totuși azi e o zi frumoasă, zise Kerim. Bucură-te de soare, 
de cerul albastru. Putea fi mai rău. Puteam foarte bine să fiu 
unde-i vărul meu, la Kobane“”. 

— Ko... unde? 

— N-are importanţă, frate. Voiam doar să zic să te bucuri de 
ce ai aici. Nu-mi lipsește decât lemnul-dulce, nu poţi să cumperi 
așa ceva de la chioșc. Dar soarele strălucește, așa că n-o să mă 
gândesc la asta. Ș 

Nikola se uita la televizor mai mult ca oricând. /n mintea 
criminalului, Ex on the Beach, Lyxfällan, Paradise Hotel. Greu de 
înţeles: cum puteau să înghesuie atât de multe rahaturi în așa 
de puţine ore? 

Solicită să-mprumute Play Stationul - era unul singur pe 
coridor - și fu surprins când veni așa de repede. Până îl văzu - 
era un PS2. N-aveau voie cu console mai noi; aveau Wi-Fi 
integrat. Dar un PS2, Hristoase - Nikola avea vreo patru ani 
când apăruseră - era o antichitate, dinainte de epoca ecranului 
plat. Ar fi trebuit să trimită niște arheologi: asta făcea lumea la 
începutul anilor 2.000. Să pună chestia asta într-un muzeu, 
pentru numele lui Dumnezeu. 

În schimb, împrumută două cărţi de la căruciorul-bibliotecă. 
Trei secunde de Roslund & Hellström și una care se chema 
Străinul, scrisă de alt gagiu. Nu știa de ce o alesese, era doar 
ceva legat de titlu. | se potrivea. Asta era și el. Un slav printre 
sirieni. Un suedez printre sârbi. Omul care nu se integra 
niciodată. 

e 

A doua zi, Kerim îl strigă din nou. 

— Hei, Nikola, tu eşti? 

— Da, ce-i? 

— Nu mai e aşa frumos afară azi, frate, da ştii ceva? 

— Ce? 

— Nu contează. Oricum abia poți să vezi cerul printre barele 
astea. 


6 Partea de vest a Stockholmului. 

67 Kobane (Ayn al-Arab) - oraș sirian situat la granița cu Turcia, cu populație majoritar 
kurdă, asediat şi ocupat în 2014 de gruparea Stat Islamic. În urma unei campanii 
aeriene internaționale, luptătorii kurzi au preluat controlul asupra oraşului în 2015, 
care a fost ulterior atacat din nou de gruparea islamistă. 

— De când ești aici? 

— De un an și o lună. 

Nikola înghiţi în sec. Tipul de pe partea cealaltă a gardului nu 
fusese condamnat pentru nimic - dar tot îi luaseră un an din 
viaţă. 

— Și restricţii totale, continuă Kerim. Și ghici ce? 

— Ce? 

— Ești prima persoană cu care am vorbit în toată perioada 
asta, în afară de avocat și poliţai. Probabil c-au greșit ceva, de 
m-au pus în cușca de lângă tine, au uitat c-ar trebui să mă ţină 
departe de orice ființă vie. 

— Rahat, frate. Cum dracu' te-ai descurcat? 

— Ascultă, e cum ţi-am zis ieri: putea fi mai rău. 

Nikola se gândi. Chiar putea să fie mai rău? 

— Au vreo dovadă împotriva ta? întrebă Kerim. 

— Habar n-am, doar că mi-a luat un câine urma. Sunt 
nevinovat. 

— Toţi sunt nevinovaţi aici. Dar, serios, dacă asta-i tot ce au, 
atunci n-ai decât un singur lucru de făcut. 

— Ce? 

— Închide gura, respiră pe nas. Taci mâlc, știi? Trebuie să-și 
dea arama pe față până la urmă - o să vezi atunci ce cărți au pe 
mânecă. Stai calm, frate. Gândește-te la Kobane. 


43. 


Întâlnire cu Magnus Hassel, partenerul de la Leijon. Teddy era 
destul de surprins că-i luase așa de mult să reacționeze. 

Pereţii erau acoperiţi cu tablouri, iar rafturile bibliotecii joase 
erau pline de opere de artă mai mult sau mai puţin criptice: un 
craniu omenesc împroșcat cu ulei, cuburi făcute parcă din 
vopsea uscată, un schelet de pasăre și o minge de tenis galbenă 
într-o cutie de sticlă. Lui Magnus chiar îi plăcea contemporary 
art - la care se referea întotdeauna în engleză. Dar schimbase 
pânza mare din spatele biroului. De la distanţă, părea cu totul 
neagră: o întindere imensă de întunecime. Dar când se apropie, 
Teddy văzu niște tablete, pastile și capsule mici, întunecate, 

încrustate în operă. Aproape revărsându-se. Se-ntrebă ce- 
nsemna asta. 

Magnus își dădea seama că se gândește. 

— Îți place ultima mea găselniţă? E un Damien Hirst. 
Cicutoxin se cheamă, n-are decât trei ani. N-am crezut niciodată 
c-o să fie scoasă la vânzare, dar am avut noroc acum câteva 
săptămâni, cu niște intermediari buni. 

Teddy se așeză vizavi de Magnus. Biroul părea mai 
dezordonat azi, dar omul părea mai calm decât atunci când 
vorbiseră ultima dată. 

— Hai să trecem direct la subiect, Teddy. Ce s-a întâmplat nu- 
i bine. 

Teddy știa la ce se referă: îl sunase pe Magnus să-i spună că-i 
furase cineva toate dovezile în cazul McLoud. 

— Îmi pare sincer rău, dar cineva mi-a spart mașina. Acolo 
aveam totul, pozele, rapoartele de supraveghere. S-a dus și 
telefonul. lar asta înseamnă că au dispărut toate pozele. 

Chipul lui Magnus părea încordat. 

Pânza din spatele lui iradia beznă. 

— Uite ce e, zise el. N-or să mai fie alte joburi pentru firmă 
dacă nu rezolvi asta. Îţi dai seama cât valora informaţia asta 
pentru clientul nostru? 

— Mda, mi-ai zis. Două sute de milioane. 

— Și acum trebuie să le zic pur și simplu că dovezile au 
dispărut sau cum? Trebuie s-o rezolvi, Teddy. E foarte simplu. 
Găsește materialele. Asta e. 

Magnus se ridică: un semnal clar - în ceea ce-l privea, 
întâlnirea se încheiase. 

Du-te naibii, scârbă, se gândi Teddy - mă așteptam la asta. N- 
o să mai fie nicio dovadă pentru clientul tău - pentru că i le-am 
dat pe toate lui McLoud. 

În același timp, ăsta era sfârșitul primei slujbe adevărate pe 
care o avusese vreodată. Ce dracu' o să facă acum? Ce o să se 
aleagă de el? 

A doua zi. 

Parcă toată lumea se mișca de colo-colo în biserică. Icoanele 
imense deasupra altarului. Lumânările. Covorul roșu de pe 
podea. Oameni sărutând mâinile din icoane, picioarele lui lisus, 
aprinzând lumânări, făcându-și cruci peste cruci. 

La ultimul punct: Bojan era un maestru - își făcu de două ori 
cruce, se înclină de două ori, sărută imaginea sfântului din fața 
lui. Și apoi făcu același lucru - taică-său se purta așa cum se 
purtase și bunică-sa. Teddy își aminti că avea vreo zece ani 
când îi făcuseră o vizită la Vinca, un sat de lângă Belgrad. Barba 
preotului, robele purpurii, mirosul greu de fum. 

Dar azi: tata. 

Azi: Sf. Sava. Suedia. Stockholm. Enskede gârd“. La doar 
câţiva kilometri de imensa arenă Globe. 

Pe Teddy îl dureau picioarele. Alt aspect al acestei îndatoriri 
față de Dumnezeu de care-și aducea aminte din copilărie. Stai în 
picioare, practic, tot timpul. Așteptă. Se clătină în ritmul cântării. 
Pe undeva se afla un cor, care cânta a cappella. 

Bojan îi aruncă o privire. Teddy încercă să se-nchine. Mâna 
dreaptă. 

— Apasă, nu trage, obișnuia să-i spună bunică-sa. 

Degetul mare și arătătorul lipite. Celelalte strânse în palmă. 

Taică-său: 

— Nu te duci să-ţi arăţi respectul faţă de preot? 

Teddy știa ce vrea să spună. Voia să se ducă în faţă și să 
pupe patrafirul popii. 

— E prea aglomerat, tată. 

Era adevărat; biserica era ticsită. Dar era și o minciună: nu 
voia să sărute nimic acum. Dar voia să-i facă plăcerea lui taică- 
său. Să-i arate că ţine la el. Avea un motiv mai serios. Un scop 
real. 

Sara fusese externată din spital și primise protecţie din partea 
poliţiei. Linda stătea la hotel, ţinându-se la distanţă de locul de 
muncă. Teddy reușise să-l ducă și pe taică-său la hotel, dar nu 
era suficient. Trebuiau să plece amândoi, să plece din ţară. Cel 
puţin pentru câteva săptămâni. Până reușea să-l facă pe Kum 
să-nțeleagă. Din punctul ăsta de vedere, se bucura că Nikola era 
închis. Măcar la el nu puteau să ajungă. 

Incercă să se relaxeze. Taică-său avea să înțeleagă, în cele 
din urmă - doar n-avea nimic mai bun de făcut, iar cu banii de la 
McLoud, Teddy putea să-l trimită într-o vacanţă all-inclusive 
oriunde voia el. 


58 Comunitate în Söderort (în sudul Stockholmului), unde se află și sediul Eparhiei 
ortodoxe sârbe a Britaniei și Scandinaviei. 

În ultimele zile, încercase să ia legătura cu Lillan, dar nu-i 
răspunsese niciodată la telefon, iar Cecilia îi spusese că nu știe 
unde e. Dar Lillan știa că Mats își înscenase sinuciderea și, cu 
puţin noroc, era într-o formă mai bună decât frate-său. 

Din afară, biserica nu părea cine știe ce. Dar înăuntru era 
frumoasă. Iconostase din lemn de nuc și fresce în culori aprinse 
și aur. 

— Tradiţia noastră bizantină, explică Bojan. 

Teddy își întinse gâtul. 

— Știu, tată. Știu. Vreau să spui că pleci acum. Doar câteva 
săptămâni. Linda s-a mutat de-acasă. 

Bojan se-ntoarse. 

— De ce trebuie să faci tu mereu probleme? Credeam că te-ai 
schimbat până la urmă. 

Teddy încremeni. Ce făcuse taică-său ca să-i fie de ajutor în 
toţi anii ăștia? În copilăria lui? Ce făcuse când telefonaseră 
serviciile sociale, profesorii, consilierii și asistenții? Când 
bătuseră prima dată la ușă poliţaii - Teddy avea 12 ani - și-i 
spuseseră că a fost reținut în față la Teknikmagasinet, cu șapte 
arme cu aer comprimat în geantă? 

Își dorise dintotdeauna ca Teddy să fie ca Darko; nu-nţelegea 
absolut nimic. Și acum - acum, când Teddy încerca să-și ducă 
viaţa în legalitate, acum, când muncea - începuse să se plângă. 
Taică-său trebuia să înțeleagă - uneori, trecutul te ajunge din 
urmă. Bătrân tâmpit. 

În faţa bisericii, lumea mai zăbovea, stând la taclale o vreme. 
Taică-său voia să-l prezinte prietenilor lui. Teddy voia să plece. 

Până la urmă, Teddy și taică-său porniră spre staţia de 
metrou. Tunelul spre accesul către peroane era acoperit cu 
mâzgăleli: graffiti urâte și cuvinte dubioase. Urâtul e frumos. 
Frontul de Eliberare a Animalelor. Ucide un cetățean. 

— Te-ai hotărât? întrebă Teddy. Vreau să pleci cât de repede 
se poate. 

Bojan mergea încet. 

Ajunseră în staţie. 

Mult deasupra lor, pe o bară de metal care se-ntindea peste 
plafon, era o sculptură argintie a unei persoane care se legăna. 

Bojan arătă spre ea. 

— Ai văzut noua operă de artă pe care a adus-o SL®? E 
drăguță, cred. 

— Și întrebarea pe care ţi-am pus-o adineauri? 

Bojan își întinse abonamentul lunar spre poarta de trecere. 
Barierele de sticlă se deschiseră. Noul sistem încă-l surprindea 
pe Teddy de fiecare dată - făcea parte din noul Stockholm. 

— Mi-a venit o idee. Îţi iau bilete la Herceg Novi. O să vin și eu 
în două săptămâni; și cu Linda. Putem să stăm împreună o 
vreme, continuă el. 

Taică-su ridică privirea. 

— Herceg Novi. Muntenegru? în copilărie, mergeam de multe 
ori acolo. 

Teddy încercă să arate îngăduitor. 

— Știu, zise. Știu. 

Se despărţiră la Slussen. Bojan schimbă metroul și se duse 
spre magistrala roșie. Teddy știa unde se ducea. 

El cobori dedesubtul staţiei: sub-Slussen - beznă, mizerie și 
zgomotul autobuzelor. Cineva-ncerca să vândă pâine și rulouri 
cu scorţișoară pe o măsută așezată sub monitoarele cu 
informaţii. Altcineva se chinuia să se trezească din beţie pe o 
bancă de lângă magazinul Pressbyrân. Sus, la lumina zilei: o zi 
senină de vară. Jos, sub suprafaţă: răcoare, un sentiment de 
abandon și duhoare de pișat pe lângă stâlpi. 

Noul Stockholm. Orașul care pe vremuri măcar își dădea 
silința. Acum avea idealurile compromise. Ziduri anoste și staţii 
pline de graffiti. Cei care-și pot permite folosesc companii de 
taxi cu comandă prin aplicaţii pe telefon. Până și-n suburbiile 
îndepărtate prețurile caselor au urcat până la ceruri - dar ca să- 
ți pui ipotecă pe viaţă trebuie să fii întâi acceptat de bancă - și 
cele câteva locuințe cu chirie sunt tranzacţionate pe piaţa 
neagră de rețele criminale care n-ar ezita nicio milisecundă să i- 
o tragă cuiva care ripostează. Pe marginea străzilor sunt 
imigranţi din UE, dar nimeni nu vorbește despre felul cum 
întoarce toată lumea privirea. Curvele românce și nigerience își 
vând serviciile în mici bordeluri - lucruri care s-au întâmplat 
întotdeauna pe stradă în trecut s-au mutat acum în spatele 
ușilor închise ale apartamentelor și vilelor din oraș. Droguri 
legale comandate ordine erau livrate mai repede decât ai fi 
ajuns să le ridici singur de la Lina's. Și, în același timp, anumiţi 


69 Storstockholms Lokaltrafik AB - compania de transport public din Stockholm. 

oameni: cei care duceau societatea în spate - fac ce vor în 
spatele fațadelor. Prădători. 

Se urcă într-un tramvai. Linia Saltsj6. Se gândi la cuvintele lui 
Kum. 

Noul Stockholm: unde graniţele erau așa de clare, de parcă le 
trasase cineva cu acul pe o hartă a orașului. 

Și acum avea mai mulţi bani ca oricând. Nu c-ar fi voit să-i 
folosească pentru altceva în afară de a-i scoate din ţară pe tatăl 
și sora lui și de a-l ajuta pe Nikola. 

Douăzeci de minute mai târziu, mergea spre ferma Drevinge. 
Loke îl ajutase să restrângă lista locurilor unde s-ar fi putut afla 
Lillan. 

Caii de pe pășuni păreau fericiţi. Copii peste tot: doar fete, de 
la copilițe la adolescente. În depărtare, mai vedea și altele, 
stând cu spatele drept în șa. 

Intră la boxe. Același lucru și acolo. Cai, de toate culorile și 
mărimile, stând în despărțiturile lor sau cum se numeau boxele 
alea mici. Fete de toate vârstele făcând curăţenie, trăgând de 
curele de piele, ducând baloturi de paie. 

Lillan semăna mult cu fratele ei. Cu Mats. Teddy o recunoscu 
imediat. Șaisprezece ani. 

Se ocupa de un cal aflat într-una dintre boxe. Avea o perie 
într-o mână. Țesălându-l, poate. 

Se duse spre ea. Încercă să se uite fix în ochii ei. 


Politia din comitatul Stockholm 


Interogatoriul informatorului „Marina”, 20 decembrie 2010 
Anchetator: Joakim Sunden 
Locaţie: centrul Högdalen 


Notă 6 (prima parte) 


Transcrierea convorbirii 


JS: Crezi că terminăm azi? 

M: Până acum am străbătut vreun an și jumătate, așa c-au mai 
rămas vreo patru ani - din 2007 încoace. 

JS: Deci probabil că nu? 

M: Pot să-ncerc să-ți prezint doar o schiţă. 

JS: In regulă, bine. Cum ţi s-a părut să vorbești despre răpire ieri? 
M: Sunt lucruri pe care nu le uiţi niciodată, oricât de mult ai vrea. 

JS: Știu. Păi, hai să continuăm de unde am rămas. Ce s-a întâmplat 
după răpire? 

M: Totul s-a întunecat. Vorbeau despre TSPT - tulburare de stres 
posttraumatic. Tot aveam amintiri din timpul torturii. Și nu doar 
când aveam coșmaruri - cel mai neînsemnat lucru putea declanșa o 
reacție puternică. Dacă vedeam, de exemplu, o masă care avea 
aceeași culoare cu lada, intram în panică. Dacă simţeam mirosul 
gumei de mestecat pe care o foloseau ei, mă prăbușeam și aveam 
spasme groaznice. Vorbeau despre izolare emoţională, o lipsă de 
interes pentru activități normale. Am fost și internat în spital patru 
zile. Mi-au dat Zoloft”. Au zis că am tendinţe sinucidere. După 
câteva săptămâni, au decis că sufăr de depresie posttraumatică. Și, 
peste toate astea, mai erau și interogatoriile la poliţie și procesul, 
iar eu a trebuit să retrăiesc totul. A fost cu adevărat îngrozitor. 

JS: Lucrai în timpul ăsta? 

M: Nu în primele patru luni. După aceea m-am întors la vechiul meu 
job. Am început să mă simt mai bine. Doar că a durat o vreme. Am 
început să reduc treptat și pastilele anxiolitice. Mi-au crescut la loc 
unghiile, deși erau zgrunțuroase. Poliția îmi oferise niște alarme și 
rutine de securitate, dar știam că răpitorii n-or să se întoarcă dacă- 
mi ţin gura. Obţinuseră ce voiau. 

JS: Și Cecilia? Ea ce-a zis? 

M: Nu mare lucru. Adică, sigur că-i părea rău pentru mine, dar n-am 
discutat niciodată totul ca lumea. Probabil că nici ea nu voia decât 
să uite. 

JS: Și Sebbe? 

M: Mada, Sebbe. M-a sunat destul de repede după ce m-am întors 
acasă, dar nu voiam să vorbesc cu el. Apoi, într-o bună zi, la câteva 
săptămâni după răpire, a apărut, pur și simplu, la noi acasă. Când a 
sunat la ușă, eram în pat, pe jumătate drogat cu analgezice și 
anxiolitice. Cecilia era la serviciu, iar copiii erau la școală și creșă. 
M-am târât jos din pat și am tras pe mine un halat. 

— N-ai ce să cauţi aici, am șuierat prin ușă. 

Poliția blocase fanta pentru scrisori după tot ce se-ntâmplase. 

— Mats, ascultă-mă. Lasă-mă să intru. Vreau să stăm de vorbă. 

— Eu nu vreau să stau de vorbă cu tine. 

Aveam degetele pe butonul de alarmă pe care mi-l instalaseră. 

— In regulă, pricep asta, dar ascultă: nu eu am comandat rahatul 
ăla. Jur pe mormântul maică-mii. Eram ofticat pe tine fin'că-mi 
furaseși banii și știi ce s-a întâmplat atunci, nu c-am fi prevăzut că o 
să fii acasă. Dar chestia asta... jur... ce au făcut a fost cu totul de 
căcat... Voiam doar să-ți zic asta. 


70 Clorhidrat de sertralină, utilizat, printre altele, în tratamentul episoadelor depresive 
majore și a stresului posttraumatic. 


VP - 264 


Cred că mi s-a frânt glasul când am răspuns. Poate c-a auzit prin 
ușă. Dar chestia era că știam că spune adevărul. N-avea nimic de-a 
face cu asta. Nu el mă răpise. 

— Pleacă de-aici, Sebbe, am zis totuși. Și nu te mai întoarce. 

Până la urmă, viaţa a început să reintre într-un fel de rutină 
firească, deși nu lucram cu program întreg. Dar lucrurile erau mai 
dificile, totul părea să dureze mult mai mult. După ce pregăteam 
copiii dimineaţa, trebuia să stau întins în pat câte un ceas. Mersul la 
cumpărături putea să-mi dea o durere de cap care dura toată după- 
amiaza. Nici la serviciu nu eram eficient. Niklas înțelegea, spunea 
el, dar îmi dădeam seama că era dezamăgit. Trebuia să-mi recapăt 
forțele. 

M-am dus la club de câteva ori. Era singurul loc unde mă simțeam 
liniștit. Boggan, Bosse și ceilalți nu m-au întrebat ce s-a întâmplat. 
Știau doar ce citiseră în ziare. Nu le-am spus despre computer. Nici 
Cecilia. Pentru poliţie și tribunale, fusese vorba despre bani. Logica 
era simplă. Cineva crezuse că aveam grămezi de bani pentru că 
jucam poker și fusesem răpit pentru că-i voia pentru el. Au trecut 
luni întregi și, în primăvara aia, mă duceam la club cel puţin două 
seri pe săptămână. 

Intr-o seară, s-a-ntâmplat ceva. Erau acolo Bosse și Bogusław. Și 
Boggan începuse cu tablele, dar trecuse la poker în ultimii câțiva 
ani. Era oarecum supraponderal, așa că râdea de câte ori mă 
vedea: arătam ca o prăjină, iar eu fusesem slab și înainte de răpire. 
Și mai era și Bosse - sau Bosse cu Boa, cum i se zicea. Omul cu cel 
mai mare... (inaudibil)... din Stockholm, dacă-nțelegi ce vreau să 
spun, vorbea tot timpul despre el. 

— Rahat, ţii vreun regim nou sau ai luat un pic de HIV? Am auzit că 
e bună vitamina C, vindecă tot, a zis el când m-a văzut. 

Voiau să mă înveselesc un pic, încercau aceleași discuţii ca înainte. 
Ne-am așezat la masă și s-au împărţit cărțile. 

Boggan își ţinea cărţile aproape și Bosse trăncănea ca de obicei. 
Tipii mai tineri din jurul mesei nu știau dacă să-și dea ochii peste 
cap sau să râdă cot la cot cu el. 

— Sincer, totuși, a zis Boggan după o vreme. Cum te simţi? 

— Capul sus, înapoi pe picioare, am zis. 

— Totuși, chiar n-arăţi bine. Știu că trebuie să fi fost greu. Vrei să 
vorbim despre asta? 

Privirile băieților mai tineri de la masă zburau de la unul la altul. Nu 
știau despre ce vorbește Boggan. 

— Nu, e-n regulă, am răspuns și am pus cărțile jos. Bosse a rânjit și 
mai larg. 

— Nu e-n regulă. Trebuie să te-nveselești, fratele meu. 

Era o discuţie bizară, dar undeva, în străfundul meu, îmi plăcea. Mă 
tratau ca de obicei. Mă tachinau, încercând să mă facă să mă simt 
bine. In cele din urmă, am spus: 

— Probabil că ai dreptate. 

— În regulă, atunci, a hohotit Bosse. După ce câștig potul ăsta, cred 
că ar trebui să ne mutăm la clubul de striptease de pe 
Roslagsgatan. 

— Nu, nu mă puneţi la socoteală. 

— Mda, tu. Haide, ai nevoie să te simţi bine în seara asta. 

Au tot tinut-o așa, zicând c-ar trebui să vin și eu. Nu-mi voiau decât 
binele. Odată, cu vreo 20 de ani înainte, fusesem într-un loc de 
genul ăsta - era înainte să apară Cecilia în peisaj -, dar toată 
povestea mi se păruse jenantă. Ochii sclipitori ai fetelor, felul în 
care se mișcau așa de aproape de mine, râsul lor artificial. Totul 
părea așa de necinstit, nu c-aș fi avut de gând să fac ceva cu 
femeile alea, dar oricum. Atmosfera, ierarhia, lipsa de autenticitate, 
asta mă deranja. Dar în seara aia, cu Boggan și Bosse, eram 
resemnat. Eram prea obosit să zic nu. 

Semnul de deasupra ușii anunţa că era un club pentru domni, cu 
cele mai fermecătoare doamne din Stockholm, dar intrarea arăta 
oricum, numai somptuoasă nu. Anticamera era acoperită cu plăci 
negre de furnir și draperii de stofă roșie. 

— Un singur lucru, băieți: de obicei nu merg în locuri de-astea. E 
doar pentru tine, Mats. Fetele ca astea se sperie când mă văd, dacă 
știi ce vreau să spun, s-a fudulit Bosse. 

Boggan și cu mine știam exact la ce făcea aluzie, dar gorila imensă 
din ușă, un tip cu o haină Canada Coose și un tatuaj ACAB” pe gât, 
nu părea să priceapă. A mârâit. 

— Ce dracu' spui? Fetele or să se sperie de tine? 

Bosse și-a făcut numărul ca de obicei. 

— Nimic pentru care să-ţi faci tu griji, prietene. 

— Vrei să intri sau nu? 

In spatele bodyguardului ACAB a apărut un alt bărbat. Era chiar mai 
masiv decât primul, dacă se putea așa ceva. 

— Vreau foarte, foarte tare să intru, a zis Bosse. Făceam o glumă 
doar despre prietenul meu cu un singur ochi. Doamnele se sperie 
dacă nu le avertizez dinainte. Celălalt uriaș a înaintat spre Bosse, l- 
a prins de bărbie și l-a împins în perete. 

— Ce faci? a încercat Bosse să protesteze. 

Uriașul s-a repezit: 

— la-ţi prietenii și plecaţi de-aici. 


71 Acronim pentru „All Coppers Are Bastards” (aprox. Toţi poliţaii sunt niște 

Ar fi trebuit să plecăm atunci. Să ne-ntoarcem și s-o luăm din loc. 
Ăștia doi erau plini de agresivitate. Poate c-ar fi părut rușinos și 
mizerabil, dar am fi uitat cu totul până a doua zi dimineaţă. 

Dar, nu știu de ce, am înaintat spre uriaș. Incă-l ţinea pe Bosse. 

— Dă-i drumul. 

— Tu cine ești? 

— Nu-i treaba ta. Doar dă-i drumul. 

Uneori, anumite momente din viaţă par să se desfășoare cu 
încetinitorul. Așa trebuie să fie, pentru că altfel ar fi imposibil să-ţi 
treacă prin cap așa de multe gânduri într-un interval de timp așa de 
scurt. O mișcare ce nu durează mai mult de o secundă, dar 
avusesem timp să mă gândesc la tot - să mă-ntreb dacă Bosse 
jucase la cacealma la ultima mână sau dac-o să am nevoie de 
copci. M-am gândit la ce se alesese de viața mea: uită-te la mine, 
făcând scandal la intrarea într-un club de striptease. Nu asta aveam 
de gând când învățasem cum funcţionează zarul dublu la table, în 
cafeneaua aia mizerabilă din Södermalm. 

Pumnul n-a fost așa de tare. M-a lovit într-o parte a capului, dar tot 
am căzut. Probabil din cauză că fusese primul tip, cel cu tatuaj pe 
gât, care mă lovise din spate. 

Boggan s-a aruncat pe tipul ACAB, iar Bosse a început să dea din 
picioare și să-l lovească pe cel care-l ţinea. 

În pofida tuturor chestiilor prin care trecusem, în toată viaţa mea de 
adult nu mă băgasem în nicio bătaie adevărată, așa că, în timp ce 
zăceam pe podea, încercând să mă ridic, am apucat telefonul. 
Țipam în el ca un idiot. 

Apoi am ridicat privirea. Individul ACAB părea că e pe punctul să-l 
omoare pe Boggan. Il împinsese în tejghea și-l tot pocnea cu capul 
de ea. 

Bosse reușise să scape de celălalt uriaș, dar avea s-o ia de la capăt 
în orice clipă. li citeam în ochi cât de speriat era. 

M-am năpustit înainte și am început să lovesc în spinarea 
paznicului. Cumva, am reușit să înăbuș panica pe care o simţeam 
adunându-se în mine. Imi goneau prin cap imagini cu felul în care 
mă aruncaseră în spatele furgonetei. Interiorul lăzii. Ochiul 
incandescent al ţigărilor pe care mi le stinseseră pe față. 

— Lasă-l în pace, am strigat. 

Boggan avea fața plină de sânge. Capul i se legăna înainte și 
înapoi. 

Trebuia să scăpăm de-acolo, eram ca niște șoricei de câmp pe 
lângă fiarele alea. 

Am încercat să-l trag pe Bosse deoparte și am deschis ușa. Am 
simţit cum ne lovește aerul rece de toamnă. Dar după aia mi-am 
adus aminte de Boggan. Era încă înăuntru. 

M-am întors și am intrat din nou. 

— Dă-i drumul. 

Individul ACAB a mărâit la mine: 

— Poponari ce sunteţi. Vă faceţi de râs. 

Știau că nimeni nu chema poliția când era maltratat într-un loc ca 
ăsta. 

Așa că am stat acolo, la cinci metri distanță, șuierând unii la alţii 
preț de câteva minute. Ei refuzau să-i dea drumul lui Boggan. Noi 
refuzam să-l lăsăm acolo. 

Până la urmă, am luat-o de la capăt. Era inevitabil. M-am repezit 
înăuntru să fac tot ce puteam pentru prietenul meu. 

Dar idioţii ăia nu erau doar mari, erau și rapizi. 

Individul ACAB mi-a tras un șut în gambă. Mi s-a îndoit piciorul sub 
mine. lar eram la podea. 

Am încercat să mă ridic în patru labe. După aia am simţit un picior 
în piept. Parcă frânsese cineva un chibrit, trupul meu nu era decât 
un chibrit. 

M-am prăbușit. 

Bosse țipa ceva în fundal. 

Am simţit altă lovitură. N 

M-am încovrigat în poziţie fetală. II vedeam pe Boggan: și el era la 
podea. 

Mi-am acoperit faţa. 

Am încercat să-mi încordez corpul. 

Dar nu mai veniră alte lovituri. 

Mă-ntrebam ce s-a-ntâmplat. 

Mi-am desfăcut braţele la timp cât să văd o bâtă de baseball 
lovindu-l pe individul ACAB în spinare. 

Doi bărbaţi, purtând cagule, stăteau deasupra noastră. Paznicii 
erau la podea. 

— Javre nenorocite. Atacaţi niște indivizi pe măsura voastră, striga 
bărbatul cu bâta de baseball. 

A coborât bâta pe coapsa individului ACAB: buf - suna ca atunci 
când tragi cu șutul foarte tare la penalti. 

M-am adunat și m-am ridicat în picioare. Am încercat să-l ridicăm și 
pe Boguslaw. 

Buf, din nou. Gorilele urlau de durere. Scuipau dinţi sparți. 

Buf. 

Am văzut fluide corporale pe podea. 

Am văzut un nas care semăna mai degrabă cu o umflătură 
însângerată. 

Buf. 

Am văzut un maxilar care părea să atârne într-un mod ciudat. 

L-am târât afară pe prietenul nostru. 

— Acum aveți de-a face cu noi, bulangiilor. Ticăloșilor, răcnea tipul 
cu bâta de baseball. 

Buf. 

Nu mai țipa nimeni. 

Intrarea era tăcută. Gorilele rămăseseră nemișcate pe podea. 
Bărbatul a ridicat din nou bâta de baseball, peste capul paznicului. 
Să-i spargă ţeasta. Să-i împrăștie creierii. 

— Stai! am strigat, ia-o ușor. 

S-a oprit. Și-a tras cagula suficient cât să-i pot vedea fața. 

— Rahat, frate, tu m-ai chemat, nu? Ar trebui să te bucuri. 

Era Sebbe. Și chiar îl chemasem - deși-ncercam să-l îndepărtez. N- 
avusesem altă cale - mersesem prea departe într-o direcție pe care 
n-o puteam controla și, fără el, aș fi fost omorât în bătaie. 

Nu știu dacă mă bucuram să-l văd. Dar știu că am fost ușurat și am 
știut chiar atunci că Sebbe era cea mai loială persoană pe care o 
cunoscusem vreodată. 


Nota continuă pe altă pagină. 


44. 


Se afla în biroul ei de la firmă. Sâmbătă seara. Începuse 
perioada vacanțelor - în orice caz, pentru restul Suediei. Dar la 
firmă treaba mergea din plin, ca de obicei. Jossan nu era acolo, 
dar cel puţin alte 25 de persoane lucrau în birourile lor. Asociati, 
parteneri, chiar și o parte din așa-numitul personal 
administrativ. Secretarele. Din punctul ăsta de vedere, birourile 
Leijon erau ca un stat comunist: chiar și partenerii munceau pe 
brânci, 365 de zile pe an. Dar exista o diferenţă imensă: ca 
partener principal, te puteai aștepta, la sfârșitul anului, la un 
bonus respectabil de cel puţin zece milioane de coroane. 

Biroul lui Emelie era la etajul al șaptelea. De la fereastră, 
putea vedea până în Södermalm. Turnurile și cupolele clădirii 
Laurinska, vechiul lift de la Mariahissen și cupola bisericii 
Katarina se înălțau într-o asociere solitară. Mai departe, vedea 
masa mătăhăloasă enormă în formă de sferă a arenei Globe, 
construită cu 20 de ani în urmă. În ultimii ani, fusese un val de 
construcţii de arene - prin comparaţie, Globe era acum un pitic. 

Degetele îi reveniră pe tastatură. 

lritare. O sâcâiau prea multe lucruri. 

Nu era doar volumul mare de muncă. Nu putea să dea vina 
decât pe ea însăși pentru asta. Dacă vrei să fii un avocat de 
business foarte eficient și, pe lângă asta, să faci și pe apărătorul 
public și privat, trebuia să fii dispus să muncești ca un câine. 
Dar realitatea îi făcea probleme. Venise momentul să plătească. 
Avea diverse chestii de terminat înainte de vacanţă. De fapt, 
problema nu era că avocaţii voiau să aibă vara liberă - dacă un 
client zicea „sari!”, trebuia să-ntrebi „cât de sus?”. Nu, 
problema erau chiar clienţii, e; erau cei care voiau să-și ia liber. 
Voiau să dispară. La Saint-Tropez. Båstad. The Hamptons. Și 
voiau să știe că tranzacţiile lor sunt încheiate înainte să plece. 

Și o sâcâiau și maică-sa, și taică-său. Ajunseseră în seara de 
dinainte. „O să fie drăguţ, Emelie. O să venim în prima 
săptămână de vacanţă”, zisese maică-sa. Or să doarmă în 
sufragerie. Mama pe canapea și tata pe o saltea pneumatică pe 
podea. De ce nu puteau și ei să-și restrângă vacanţa, ca niște 
oameni normali? 

O sâcâia și că nu apuca să meargă la sală. Nu fusese la Leo 
decât de patru ori de când începuse porcăria asta cu Benjamin. 
Lucrase ridicol de intens de fiecare dată - sau poate că i se 
părea așa doar fiindcă obosea mai repede, fiind într-o formă 
foarte proastă. N-ar fi trebuit să se lase prinsă în toate astea. 
Dar acum era prea târziu. 

Ştia că trebuia să existe o legătură pe care n-o vedea, îl 
ucisese Benjamin pe taică-său în Värmdö? Poate că întrezărise o 
ocazie, ţinând cont că, oficial, Mats era deja mort. Trebuia să 
lase deoparte gândurile astea. N-avea nicio importanţă ce se- 
ntâmplase în realitate: Emelie era apărătorul lui. Trebuia să-i 
preia cauza și să-și facă treaba cu ce avea la dispoziţie, să lupte 
pentru ea atâta vreme cât respecta legea și codurile de 
practică. lar acum, când Benjamin putea spune mai mult decât 
un cuvânt-două din când în când, era mai clar ca oricând că 
nega comiterea crimei. Treaba ei era să lupte pentru această 
poziţie. 

Și mai era și Teddy. Refuza să păstreze legătura cu ea. Se 
întreba dacă era deranjat că se repezise la el după ce se 
întâmplase la hambar - dar de atunci îl mai văzuse la tribunal. 

O agasa. Faptul că voia să stea de vorbă cu el. Să-l vadă. Nu 
era vorba doar despre ce lucrau împreună. 

Își apucă geanta. Găsi cutia de Lăkerol. O scutură și scoase o 
pastilă. Stesolid - prietenul ei. Maică-sa sunase deja de cinci ori, 
s-o întrebe când ajunge acasă. 

— E sâmbătă, doar n-o să lucrezi toată noaptea? 

Emelie îi dăduse răspunsuri evazive. N-avea timp acum 
pentru o predică despre cum ar trebui să-și trateze personalul o 
firmă ca Leijon în cursul verii. 

— Tata a pus draperiile groase în sufragerie. E bine, ce zici? 

Emelie răspunse mormăind ceva. 

— Hei, hei. Lucrăm până târziu, nu? 

Era unsprezece și jumătate. Emelie se răsuci. Magnus Hassel 
se sprijinea de tocul ușii. Cutia ei cu pastile era tot pe masă. 

Magnus avea o batistuţă portocalie la buzunarul hainei. 

— O tonă de treabă de făcut în perioada asta a anului. 

— Adevărat, în plus nici nu m-am simţit bine, zise Emelie. 

— Așa e, am discutat despre asta. Toate bune? Te simţi mai 
bine? O să te vedem iar la program normal? 

— Așa sper. Nu știu prea bine ce-a fost cu mine. Oricum, mă 
simt mult mai bine acum. 

Magnus făcu un pas înainte. 

Ajunsese aproape deasupra cutiei. Emelie aruncă o privire - 
era larg deschisă. Dacă se uita în jos și-i cerceta conţinutul, ar fi 
văzut că e plină cu capsule deschise la culoare și nu cu 
bomboanele normale de culoare verde. 

— Și, ai trecut des pe la Kungsholmen, din câte aud? 

Emelie simţi cum îi piere culoarea din obraji. Kungsholmen - 
acolo era tribunalul: Nu știa cum a putut afla Magnus că fusese 
acolo pentru audierea de prelungire a arestului. Probabil turnase 
la Leijon vreun avocat pe care ea nu-l știa. 

Dacă Magnus afla ce punea ea la cale, totul se termina. 

— Nu, nu chiar, răspunse ea evaziv. 

Magnus își descheie haina și se sprijini de biroul ei. Totdeauna 
făcea așa: o descheia înainte să se așeze undeva. Cutia cu 
pastile era la doar câţiva centimetri de piciorul lui. 

Dacă știa că preluase cazul în pofida faptului că el îi spusese 
în mod explicit să n-o facă, nu mai era nicio cale de întoarcere. 

Magnus se aplecă în faţă. 

— Nu? Pentru că am auzit de la Jossan că v-aţi distrat nu 
demult la ea acasă. 

Și, cu asta, Emelie înţelese: Josephine locuia în Kungsholmen, 
la doar câteva sute de metri de tribunale. Magnus știa, în mod 
clar, că fusese acolo, acasă la Jossan. Nu vorbea despre celelalte 
drumuri ale ei în Kungsholmen. Simţi cum i se destind umerii. 
Cum i se relaxează degetele. 

— Ascultă, zise el. Dau vineri o mică petrecere de vară la casa 
mea de la ţară. Ar fi minunat dac-ai putea să vii. 

Emelie expiră. 

— Sigur, zise ea. 

Magnus luă cutia de Läkerol și o ridică în mână. Emelie 
încremeni. Ce-o să facă acum? Chiar era o tâmpenie. Dacă-i 
dădeau un șut pentru că luase un caz penal, nu putea să dea 
vina decât pe ea însăși, dar dac-o dădeau afară din cauza 
pastilelor, era ghinion curat. 

Magnus închise capacul și puse cutia jos. Era clar că voia doar 
s-o mute. 

— Poţi să vii cu Jossan și cu ceilalţi din departament. O să 
rezerv un taxi nautic de la Stavsnăs. 


45. 


Deja două săptămâni în arest preventiv. Singura parte plăcută 
a fiecărei zile: ora de pe acoperiș. Și lui Kerim îi venea rândul să 
iasă tot atunci, întotdeauna la aceeași oră. Işi treceau unul 
altuia ţigări printre gratii, uneori se plimbau fără ţintă, ca niște 
lei în cușcă la zoo. Kerim, în momentul ăsta: singura persoană 
cu care stătea de vorbă. Nikola nu-l văzuse niciodată ca lumea, 
îi întrezărea doar silueta prin golurile dintre zăbrele. 

Azi era o altă zi frumoasă. Razele soarelui pătrunzând printre 
bare. Nikola se-ntreba de ce aveau nevoie de bare deasupra 
capului - zidurile aveau aproape patru metri înălţime: doar nu se 
putea căţăra nimeni peste ele. Și dac-ar fi reușit cineva să facă 
pe Omul Păianjen, tot n-ar fi avut unde să se ducă. Nu prea era 
o opţiune să sari 30 de metri până jos. Asta era unul dintre 
motivele pentru care se aflau pe acoperiș. 

— Azi sunt agitat, frate. 

— De ce? 

— De toate. Sincer, de toate. Azi îmi văd copilul. 

— Vizită drăguță, supravegheată? 

— Așa ceva. 

— Cred că eu mă văd cu avocatul. 

— Pe cine ai? 

— O cheamă Emelie Jansson. 

— N-am auzit niciodată de ea. E bună de ceva? 

Nikola chiar nu știa. 

— Așa sper, zise el. 

Kerim se foi prin cușca lui. Părea să se plimbe, lovind barele, 
care zornăiau. 

— Am avut o grămadă de avocaţi, dar acum îl am pe Pehr 
Söder. E destul de drăguţ. 

— Face ce vrei? Vorbește cu băieţii de-afară? 

— Nu, frate, de fapt, nu. ȘI-I respect pentru asta, fin'că știu că 
e unul dintre cei mai buni. Zdrobește martorii ca pe ouă. 

— Când l-ai avut ultima dată? 

— Chestia aia cu Orașul Sigur, ai auzit de ea? 

— Nu. 

— Adică... începu Kerim. 

Încă mai părea să se miște prin cușcă: vocea i se pierdea din 
când în când. 

— Am făcut câţiva ani, furt. Dar când am ieșit, am dat imediat 
de belea. Cu cât mă încurcam mai rău, cu atât veneau serviciile 
sociale și administraţia locală cu chestii mai faine. În final, au 
făcut în așa fel, încât să fiu lider de grup în proiectul lor de Oraș 
Sigur. Era drăguţ. Canadiene gratis, un loc unde puteam să 
pierdem vremea seara, când nu patrulam. Dar patrulele erau 
cele mai mișto - să dea naiba, mă plăteau pentru asta, să ies și 
să recrutez alți tovarăși. 

— Asta-i o nebunie. 

— Numai ei sunt de vină. Ascultă: bătrânul meu a fugit de 
turci, s-a dus la o universitate dată naibii în Germania - e 
incredibil de deștept. Dar aici e un nimeni fără serviciu, a depus 
cereri pentru o sută de chestii, dar tot ce reușește e să fie om 
de serviciu la metrou. Stă și se holbează toată ziua la televizorul 
de-acasă, mănâncă börek” și fumează Marlboro. Ca și părinţii 
celorlalţi fraţi. Sigur că vreau să lucreze băieţii pentru mine. N-a 
fost o decizie grea. 

Un băzâit. 

Mai tare. Venea de deasupra. Deodată, nu mai era bâzâit - 
era un tunet. Nikola ridică privirea. Un elicopter. 

Ce dr... Un afurisit de elicopter, chiar deasupra capetelor lor. 

Kerim strigă ceva, dar Nikola nu putea auzi ce spune. Părul îi 
flutura în toate părțile, de parc-ar fi fost în mijlocul unui uragan. 
Hainele îi fâlfâiau. 

Nikola se repezi înainte și încercă să vadă ceva printre gratii. 
Era prima dată că-l vedea bine pe Kerim. Tipul: clădit ca o budă 
de cărămidă - tatuat până la gât. Avea chiar și o lacrimă verde 
sub unul dintre ochi. 

Se-ntâmpla ceva acolo. 

Elicopterul încă plana deasupra lor. Nikola văzu cum cade 
ceva: o frânghie, cu ceva care atârna de capăt. 

Kerim se mișcă în cușcă: luă poziţie - prinse ce atârna din 
elicopter. Nikola încercă să vadă ce era. 

Peste vuietul elicopterului se adăugă un alt sunet. Nikola reuși 
să-l identifice: Kerim ţinea ceva în mână. Un fierăstrău electric. 
Rapid: Kerim tăie barele dintr-o parte. Își făcu un reazem pentru 
picior, ca să se poată urca. 

Douăzeci de secunde mai târziu: Kerim tăiase barele din 
acoperișul cuștii. Nikola văzu două dintre ele căzând la pământ 
cu un zăngănit. 

Vântul. Furtuna. 

Auzi o voce. Kerim. Stătea în picioare pe acoperișul cuștii lui 
Nikola. 

Strigând: 

— Vii, frate? Te scot eu. 

Chipul Lindei când va afla. 

Expresia lui Teddy când va auzi. 

Oftatul lui Bojan când îi va spune unul dintre ei. Tăios. 

Rânjetul lui Chamon: aprobare. Râsetele băieților de la 
Spillersboda când citeau despre asta. 

Focalizare înainte. Zâmbetul lui Isak când afla despre așa 
ceva. 

Bubuitul elicei rotorului era aproape. Kerim strigă iar: 

— Haide, da sau nu? 

Nikola îi răspunse strigând: 

— Nu, frate, nu pot. Îmi pare rău. 

Un zâmbet serios. O sclipire în ochi. O voce posacă. 

La două zile după evadarea lui Kerim: prima vizită a Lindei. 
Supravegheată. Aveau toate motivele din lume s-o aprobe: 
Nikola rămăsese în cușca lui, când avusese ocazia să fugă. In 
Suedia, nici măcar nu era ilegal să evadezi - în codul de legi nu 
exista nimic care să spună că nu poţi evada cu un elicopter. 

Ziarele o luaseră razna. Relatările scoteau scântei. Evadare 
spectaculoasă din închisoare. Zbor de precizie necesar pentru 
fugă. Baron al drogurilor încă urmărit - „Nu sunt multi care 
reușesc să piloteze astfel un elicopter”. 

Nikola zâmbi. Spera că acum Kerim stătea undeva la căldură, 
cu șlapi în picioare, o băutură rece în mână și o cantitate 
dezgustător de mare de lemn-dulce de mâncat. 

— Mă bucur că ai rămas, zise Linda. Deși mă-ntreb dacă 
bunică-tău n-ar fi râs cumva în caz că te duceai cu el. 

Polițistul care stătea în capul mesei, supraveghind vizita, își 
drese vocea. 

— Nu puteți discuta despre așa ceva. 

Nikola îi citi tristeţea în ochi. 

— Teddy nu se simte prea bine, zise ea. 

— Poftim, de ce? 

— Nu știu exact ce se-ntâmplă cu el, dar e stresat. Pune la 
cale ceva dubios, cred. 

Polițistul își drese iar vocea. 

— Nu puteti discuta nici despre asta. 

Maică-sa își împinse scaunul în spate. 

— Nu pot să vorbesc cu băiatul meu despre unchiul lui? 

— Nu, îmi pare rău. 

— Bunicul a plecat în Muntenegru, zise ea. 

— De ce? 

— Nu știu, dar s-ar putea să mă duc și eu o vreme. Să mă- 
ntorc la procesul tău. E în regulă? 

— De ce? 

— Va trebui să-ţi explic mai încolo. Așa vrea Teddy. 

— În regulă, am încredere în el. 

— Cum de-au ajuns lucrurile așa, Nikola? 

— N-am făcut absolut nimic, sunt nevinovat... 

Polițistul îi întrerupse din nou. 

— Terminaţi cu asta, nu puteți discuta despre dosar. Vreţi să 
închei vizita sau cum? 

Ochii Lindei fulgerară. 

Nikola șuieră: 

— Habar n-ai. 

Linda dădu din cap. 

— Habar n-ai ce e compasiunea. Ar trebui să-ţi fie rușine. 
Pentru prima dată după ani întregi, erau de acord. 


46. 


Lumea făcuse o serie de întoarceri emoţionale la 180 de 
grade. Teddy: o bombă incendiară ambulantă. Teddy: cât pe ce 
să explodeze. Teddy: instabil ca un dependent de heroină cu un 
ac proaspăt ascuţit. Totuși: avea un plan. Să-l strângă cu ușa pe 
Kum. Să facă în așa fel, încât să devină prea riscant pentru el să 
nu spună adevărul. 

Muncea zi și noapte. Detesta camerele de hotel. Era încântat 
că Bojan și Linda se duseseră în ţara natală a lui taică-său. Îi 
plăcea că Nikola era după gratii: protejat. Văzuse în ziare că din 
aceeași închisoare evadase un băiat, cu un elicopter. 

Cumpărase cinci telefoane ieftine cu cartele preplătite și-și 
aruncase aparatul vechi într-un canal. Hoinărea încoace și 
încolo, oprindu-se la diferite bancomate, bănci și birouri de 
schimb valutar, retrăgând cât de mult putea din banii lui 
McLoud. li pusese și pe Tagg și Loke să se deghizeze ca să 
retragă și ei lovele: avea nevoie de bani gheaţă, nu voia să lase 
nicio urmă digitală. 

Nu-și bătuse capul s-o sune pe Emelie. Adevărul era că nu 
prea avusese timp să se gândească la ea în ultima vreme. 

Teddy făcea ocoluri, se complica în tot ce făcea, schimba 
camerele de hotel din două în două zile, întorcea capul cel puţin 
o dată pe minut. N-o să-i mai prindă urma încă o dată, nu prin 
Swedish Premium Security, oamenii lui Mazern sau polițai. 

Işi continuă tururile prin cluburile de jocuri de noroc: întrebă 
despre Mats Emanuelsson și Sebbe. Majoritatea se uitau la el ca 
la un idiot, așa că se-ntoarse la Bosse și Boggan - și îi presă cât 
de mult putea. Dar ei n-aveau niciun răspuns: „Ti-am spus deja 
tot ce știam”. 

Studie iar și iar materialele pe care le strânsese Sara. ÎI 
dureau ochii. Înghiţi Cipramil”? și aspirină. 

Din câte își dădea seama, nu era nimic neobișnuit în legătură 
cu actele de divorț. Citi raportul preliminar. Citi rând cu rând 
restul documentelor de la poliţie. Instrucţiuni de la procuror, 
convorbiri cu vecinii care stăteau în apropierea cabanei, 
rapoarte privind producerea unor incidente, rapoarte privind 
comiterea infracţiunii, corespondenţă cu compania de telefonie 
pentru a obţine înregistrări de la antenele acesteia. În ochi îi 
jucau pete de lumină și-ncercă să doarmă preţ de 20 de minute 
ca să-și ascută simţurile. Luă iar documentele. Biroul din camera 
lui arăta de parc-ar fi aparţinut unui profesor nebun. Acolo: 
controla din nou situaţia. În dosarele de la poliţie se afla și un 
raport de la locul faptei. Îl compară cu raportul de la ancheta 
preliminară, materialul care fusese făcut public. Cuvânt cu 
cuvânt. Era același raport: timp, loc, arie de acoperire, fotografii. 
Cabana unde se ascunseseră el și Dejan. Unde-l ţinuseră pe 
Mats închis în ladă. Unde, când el nu era acolo, veniseră niște 
indivizi și-l torturaseră pe Mats. 

Și atunci își dădu seama: ceva nu era în regulă. Tehnicienii 
care cercetaseră locul faptei găsiseră un muc de ţigară pe 
treptele de piatră din faţa casei. Dar acesta lipsea din raportul 
anchetei preliminare. Tot restul era o copie exactă - mai puţin 
tigara. Cineva modificase raportul, se asigurase că n-avea să fie 
niciodată trimisă la analize - probabil că pe ea se afla ADN-ul 
celui care comandase răpirea. 

A doua zi, aștepta în față la arena de tenis Kungliga, pe 
cealaltă parte a străzii. Arma, într-o geantă, pe jos, la picioare. 

La intrare fluturau trei steaguri suedeze. Un ceas deasupra 
ușilor: ora zece. Mazern era înăuntru. 

Suedia cea trainică și statornică. Kum juca tenis cu lideri din 
business și antreprenori cu start-upuri. N-avea decât să pretindă 
cât voia că e deplin integrat - dar, dacă făcea asta, putea al 
naibii de bine să nu-i ascundă lui Teddy diverse lucruri. Și acum: 
meciul lui de dimineaţă aproape se terminase. X5-ul lui era 
parcat lângă alte SUV-uri și mașini de 900.000 de coroane. 

Îl vânaseră pe Teddy, îi răniseră pe alţii. Acum era rândul lui 
Kum să aibă parte de ce le făcea el altora. 


73 Denumire comercială pentru escilatopram, utilizat printre altele în tratamentul 
episoadelor de depresie majoră, de panică sau anxietate. 


VP - 277 


Clădirea părea de modă veche și actuală în același timp. 
Cărămizile galbene - senzaţie de trecut. Acoperișul curbat și 
ferestrele imense - de parcă înăuntru se ocupau de călătorii 
spaţiale, nu de tenis. 

Se deschiseră ușile. Primul care a ieșit - una dintre gărzile lui 
personale. Sau poate era doar adversarul lui Kum din ziua aia. 
Tipul avea umerii laţi, arăta ca o gorilă. 

Apoi, însuși Mazern. Cu racheta de tenis într-o geantă pe care 
o ducea în spate. Teddy făcu un pas înapoi, în tufișuri. 

La zece metri de mașină. 

Gorila o luă înainte legănându-se. 

Kum, în urma lui. 

In scurt timp, Teddy putea să-l împuște în stomac, cu o ploaie 
frumoasă de alice mari din vechiul lui Remington - dar atunci 
orice știa Mazern despre toată porcăria asta cu Emanuelsson s- 
ar fi dus cu el în mormânt. Asta nu era bine. 

Așa că preferă să aștepte. 

Gorila își smucea capul într-o parte și în cealaltă, ca un 
bodyguard din serviciile de securitate. Știau că Teddy e pe 
urmele lui Kum. Erau vigilenţi. 

Începuseră să iasă și alţii de pe terenurile de tenis. Steagurile 
fluturau în vânt. 

In momentul ăsta: Kum deschise ușa mașinii. Gorila se urcă 
pe locul pasagerului. 

Teddy înaintă. Ridică arma. 

Bang. 

Trase un foc, drept în spatele mașinii. 

Vedea limpede prin geamurile laterale: Kum și gorila erau 
ghemuiţi înăuntru. 

Dădu ocol mașinii. Se opri chiar în faţa ei. SUV-ul era înalt. 

Bang. 

Un foc prin parbriz. 

ÎI sparse într-o mie de bucățele. Probabil că Mazern era 
acoperit de cioburi. 

Un mesaj suficient de clar. 

Teddy o luă la fugă. Se asigură că nu-l urmărea nimeni de 
cealaltă parte a tufișurilor. 

Chemase un taxi să-l ia de pe Lidingövägen. Îl aștepta exact 
unde trebuia. 

Sări în mașină. Dădură câteva ocoluri, până se asigură că nu-l 
urmărea nimeni. 

Deschise ușa să coboare și se îndreptă spre mașina lui. Dar 
întâi: se întinse după camera de la oglinda retrovizoare. O 
smulse. Doar ca să fie sigur. 

Teddy ţinea legătura cu taică-su și cu Linda. Se simțeau bine 
în Muntenegru, chiar dacă Linda-și făcea griji pentru Nikola. Se 
dusese la Sankt Goran, spitalul unde fusese internat Mats 
Emanuelsson după răpire, și-ncercase să discute cu medicii și cu 
ceilalți membri ai personalului. Unul după altul, îl tratară cu 
răceală. „Confidenţialitate, confidenţialitate, confidenţialitate” - 
pricepuse din prima. Așa că se-ntoarse acasă la Cecilia. Voia să 
înţeleagă. 

— Lucra doar program scurt, deci cum v-aţi descurcat? Ştii 
dacă mai făcea și altceva? 

Cecilia își trosni gâtul. Poate că trăiau din câștigurile lui la 
poker. 

— A sărit de pe feribot. Ştii de ce a făcut-o? întrebă el. 

— Nu, dar a fost foarte deprimat ani de zile după răpire. 

— Mai spune-mi despre computer. 

— Ti-am spus deja. 

Erau discuţii fără rost. Teddy nu mai suporta, așa că făcu un 
pas înainte. Se apropie. O domina. Răsuflarea ei îi ajungea la 
nivelul pieptului. O prinse de umeri. 

— Ce faci? Ești nebun? 

Ochii Ceciliei: mari, de parc-ar fi văzut o stafie. 

— Spune-mi despre computer. 

Ochii Ceciliei erau și mai mari. 

— Dă-mi drumul. 

Teddy îi dădu drumul. Cecilia se prăbuși pe un scaun. Teddy 
se întreba ce căuta el acolo. A 

După câteva clipe, Cecilia se ridică. Işi netezi cutele de pe 
bluză. Se uită urât la el. 

— Pleacă. 

— Nu înainte să-mi răspunzi la o întrebare. Ai copiat 
conţinutul computerului ăluia? 

Ochii Ceciliei se-ngustară. 

— De unde ai știut? 

Asta îi spusese Lillan. 

Cecilia: 

— Trebuie să pleci acum. Începi să devii insistent. 

Grajdurile. Mirosul cailor. II recunoscuse după câteva clipe; la 
urma urmelor, trecuseră doar câteva luni de când stătuseră de 
vorbă în parc. O clipă, se gândise că Lillan era cât pe ce s-o ia la 
fugă, dar ea continuase să-și ţesale calul. 

— Nu mi-e teamă de tine. Nu și dacă Benjamin ţi-a cerut 
ajutorul. 

— Oricum n-are de ce să-ţi fie teamă, zisese el. 

Coborâse glasul. De jur-împrejur erau fete și femei. 

— Vrei să facem o plimbare? 

Lillan părea matură pentru vârsta ei. 

— Nu călărești? 

Fata urcase în șa. Teddy mergea pe-alături, prin noroi. Calul 
era imens. Murg cu coama neagră. Lillan avea o cască neagră și 
purta o vestă de protecţie peste pulover. 

Teddy intrase în detalii. Îi spusese că plasarea în detenţie îl 
epuiza pe Benjamin. Că fratele ei îi ceruse lui Emelie să-l facă pe 
Teddy „să-nțeleagă”. 

— Și ne-a spus că tatăl vostru nu s-a sinucis, zisese Teddy. 

Calul mergea încet. Lillan nu strângea frâiele în mâini. Totuși, 
Teddy văzu că tresărise. 

— De ce? De ce voia Mats să se ascundă? 

Lillan își opri calul. Descălecă. Miji ochii spre soare. Vorbi 
încet. 

— Nu știu exact, dar îi era teamă. Ajunsese într-o situaţie în 
care, orice-ar fi făcut, ar fi fost tot timpul ameninţat. Și, dacă 
dispărea pur și simplu, cineva ar fi venit după noi ca să-l oblige 
să iasă la iveală. 

— Cine? 

— Nu știu. Poliţia, poate. Sau tu - cel pentru care lucrai. Poate 
alții. 

— Şi l-ai văzut și tu, ca Benjamin, după ce a dispărut? 

— Cam o dată la trei luni, în ultimii câţiva ani. De obicei în 
casa din Värmdö. Îl iubesc pe tata. i 

Teddy se gândi o clipă la răspunsul ei. Işi iubea tatăl. Se 
întrebă ce simțea Benjamin pentru el. 

O ultimă întrebare: 

— L-ai mai văzut sau ai mai primit vești de la el după ce 
Benjamin a fost arestat? 

Calul fornăi în spate. 

— Nu, de-asta sunt îngrijorată. L-am sunat și i-am trimis e- 
mailuri, dar își schimbă des telefonul. Se teme tot timpul c-o să 
fie descoperit. Așa că fie îi e prea frică să ia legătura - probabil, 
ca să mă protejeze pe mine -, fie e mort. 

Lillan se-ntoarse și porniră înapoi pe jos. 

— Mai e ceva ce trebuie să știi, despre computerul pe care-l 
voiai când a fost răpit. 

— Da? 

— Mama a făcut o copie. Benjamin și cu mine am găsit-o 
acum câţiva ani. 

Teddy încercă să-și adune gândurile. Ce prost fusese; știa că 
fusese vorba despre computer și nu despre bani - de ce n-o 
presase pe Cecilia în legătură cu asta? 

— Ce era pe el? 

Lillan îi spusese ce știa. Era prima dată când vorbea cu cineva 
care chiar văzuse conţinutul computerului: filme îngrozitoare, nu 
fusese în stare să se uite decât la câteva dintre ele. Dar 
Benjamin văzuse mai multe, doar ca să se asigure că nu era și 
Mats printre bărbaţii ăia. Informaţii pe care cineva nu le voia 
scoase la lumină. O reţea de prădători. Teddy simţea cum ia foc. 
Renunţase mult prea ușor la toată povestea cu computerul. 

— De fapt, mai e ceva ce trebuie să știi, spusese Lillan când 
se apropiau de grajd. A mai venit aici să mă caute un bărbat. Mi- 
a zis una dintre fete. De-asta m-am dat la fund în ultima vreme, 
am stat la prieteni și chestii de-astea. 

— Ştii cine? 

— Nu, dar fata mi-a zis că avea un semn roșu pe obraz, ca o 
cicatrice. Mi-a zis că-ți dădea fiori. 

Tiparul: cuvintele Sarei de la spital. Și bărbatul care o 
împuşcase avea ceva „care nu era neted” pe față. 

Linda îl sunase pe Teddy de la Herceg Novi. li spusese că Isak 
luase legătura cu ei, că voia să-l sune Teddy - schimbatul 
telefonului și al numărului funcționase exact cum plănuise 
Teddy. 

— Björne, e adevărat ce-am auzit, că acum te-ai făcut avocat? 
fu primul luau pe care-l întrebă Isak când îl sună Teddy. 

Nu se mai văzuseră de mai mult de nouă ani. Isak era singurul 
care-i spunea Björne - într-un fel, suna mai frumos decât Teddy. 
Teddy-bjârn'*. Ursuleţ. 


74 Urs (în suedeză în orig.). 

— Putem să ne vedem? 

— E vorba despre nepotu-meu? 

— Mda, cam așa. 

Deci așa: All Training MMA. Sală de arte marţiale la subsol. 
Templu al violenței. Mecca luptelor, cu majusculă. 

Podeaua era moale. Pereţi zugrăviți în alb. Saci de box și alţii, 
tip pară, prinși de tavan. Mănuși de box și mănuși pentru arte 
marțiale mixte și corzi atârnate la intrare. 

Copii abia trecuţi de zece ani repezindu-se unii la alţii pe 
podea. Un antrenor îmbrăcat cu pantaloni de trening și hanorac 
precipitându-se și dându-le instrucţiuni. „Apleacă-te aici. Prinde 
acolo. Răsucește aici”. Principiul era simplu: folosește legile 
fizicii și conformaţia corpului ca să-i provoci maximum de 
vătămări adversarului. 

— Nepotul meu e nestăpânit. 

Isak arătă spre doi băieți făcuţi grămadă pe saltea. Teddy nu- 
și dădea seama la care dintre ei se referă - braţele și picioarele 
copiilor formau o încâlceală imposibilă. 

leșiră din zona de antrenament. Pe ţevi, abţibilduri de reclamă 
la niște selecţii de muzică pe canale radio de la Spotify și 
postere de propagandă pentru Democraţii Suedezi. 

Isak își aprinse o ţigară. Lanţul de aur din jurul încheieturii 
zornăi ca o cătușă. Probabil cântărea o tonă. 

— A trecut multă vreme, frate. Chiar mă bucur să te văd, 
habibi. 

— Și eu. 

Pălăvrăgiră câteva minute. Vechi amintiri din copilăria și 
adolescenţa lor. Când aranjaseră să se vadă cu Screwbacks la 
cariera de piatră din Tuvângen și se duseseră singuri pe jos 
până acolo. Cum îi priviseră în ochi pe vicepreședintele de la 
Screwbacks, pe Sergeant at Arms, doi membri de rând ai bandei 
și un grup de aspiranţi. Cum își scosese Teddy arma chiar sub 
nasul vicepreședintelui și-i zisese în faţă: „Ne lăsaţi în pace sau 
vă ia mama dracului”. 

Isak râse așa de tare, încât Teddy crezu c-a uitat și să mai 
respire. Dar apoi se întoarse spre el. Îi suflă un nor de fum în 
față. Buna dispoziție îi pieri. 

— Teddy, ascultă. Trebuie să știu ce pune la cale nepotul tău. 

— Ce vrei să spui? 

— Poliţaii sunt acum tot timpul pe urmele noastre. Se 
infiltrează, caută informatori, strâng oamenii cu ușa să toarne. 
Și au fost călare și pe Nikola, știu sigur. Vor să toarne. 

— Și ce legătură are asta cu mine? Am ieșit din joc. Întreabă-i 
pe prietenii lui. Întreabă-l pe Chamon. 

— l-am întrebat, crede-mă. Dar știi cum e. Nicko o să-ţi dea 
mai multă atenţie ţie. Și-mi sare ţandăra imediat - fără glumă. 
Mă-nţelegi? 

Isak își trecu încet mâna prin barba nerasă. 

— Chiar dacă aș putea fi de ajutor, știi că Nicko e închis în 
momentul ăsta, cu restricţii totale, zise Teddy. Nu pot nici măcar 
să-l văd sau să vorbesc cu el la telefon. 

Isak rânji. 

— Totuși, ţi-o tragi cu avocata lui, nu? Emelie sau cum îi zice? 
Fă-o prin ea. 

Teddy: la o fracțiune de secundă să-i spargă nasul vechiului 
său prieten. 

Putea deja să-i vadă sângele pe pavaj. 

Să audă urletele lui Isak. 

Propria lui condamnare la moarte - imagini în minte. 

Nu! își recăpăta controlul. De dragul lui Nikola. 

Respiră. 

Respiră adânc. 

— O să văd ce pot să fac. 

Isak rânji. 

— Minunat. Inima ta e încă la locul ei, habibi. A, da, și încă 
ceva. 

— Ce? 

— Vorbește tot Stockholmul despre gâlceava ta cu Mazern, 
Kum sau cum îi ziceai tu. Sunt ani de zile de când nu l-am mai 
văzut pe escrocul ăla bătrân, dar vrei să stai de vorbă cu el între 
patru ochi... doar voi doi, știi? 

— Am vorbit deja. 

— Serios? Fără să se uite niciunul dintre băieţii lui? 

— Nu, nu așa. 

— Exact. Încă mai am niște contacte care-l cunosc. 

— Poţi să mă ajuţi? 

— Dacă mă ajuţi și tu. 

— In regulă, o să-ncerc. 

— Bine. Fin'că lucrurile stau fix așa: Mazern se duce la o curvă 
în fiecare sâmbătă, după prânz. E singurul client pe care-l 
primește acasă. lar eu știu adresa. Te bagi, Bjorne? 

Teddy zâmbi. 

— Isak, frate, n-am fost niciodată mai băgat de-atât. 


47. 


Casa de la țară a lui Magnus Hassel era incredibilă. Conacul, 
cum îi spunea el, era imens, de cel puţin trei ori cât casa 
părinţilor lui Emelie. De la cumpăna dintre veacuri, construit 
probabil de vreun negustor spre sfârșitul secolului al XIX-lea. lar 
perspectiva de pe verandele cu ferestre duble era fantastică. 
Marea se-ntindea ca o saltea imensă de yoga albăstrui-verzuie, 
la doar vreo sută de metri, în josul unei pante cu iarbă. 

Peluzele arătau de parcă ar fi fost tunse cu forfecuța de 
unghii. Și adăpostul pentru bărci era imens. Emelie își aducea 
aminte din studenţie de reglementările privind accesul public pe 
plaje - obţinerea autorizaţiei pentru a construi așa ceva nu era 
de glumă în perioada asta. Fie aveai legături bine plasate la 
municipalitate, fie, dacă nu, o rezolvai altfel. Vedea chiar, înspre 
apă, și o piscină, și un pavilion. 

Treizeci de oameni. Toţi de la birou, marea majoritate din 
departamentul lui Emelie, M&A - Mergers & Acquisitions - 
socializând pe peluză. Magnus ținea un discurs de bun venit: 
„Ne strângem în jurul dosarelor și dăm naștere căldurii omenești 
la Leijon; suntem viaţa și sufletul biroului. Inima acestuia”. 

Personalul de servire turna șampanie și circula în sus și-n jos 
cu tăvi pline de tartine cu caviar. Emelie cunoștea pe toată 
lumea și totuși rămăsese lângă Jossan. | se părea că prietena sa 
era temelia ei în seara aceea. 

Avusese bătăi de cap până să se decidă cu ce să se-mbrace: 
invitaţia era ambiguă - ţinută informală de vară. Nu se putea 
hotărî între o rochie mov-deschis de la Greta și pantaloni de in și 
sacou. Maică-sa încercase să-i dea câteva sfaturi. Emelie se 
enervase. Dacă era să fie cinstită, n-avea chef de nicio 
petrecere. Dar, în același timp, îi prindea bine să ia parte la 
evenimente sociale - firma privea cu ochi buni chestiile de genul 

ăsta - și era posibil s-o și înveselească. Sau cel puţin așa zisese 
Jossan. „E cea mai bună cale să te asiguri că avansezi. Ore 
facturabile pentru fiecare dosar, deși majoritatea celor de aici 
reușesc asta destul de ușor. Dar abilităţile sociale sunt cele care 
contează în cele din urmă. Să fii plăcută. Să faci parte din gașca 
de la serviciu”. 

Cina. Feţe de masă cu floricele, biletele cu numele, 
aranjamente florale imense, o flotă întreagă de pahare de vin - 
Emelie nu era sigură în ce ordine ar fi trebuit să le folosească. 
Nu c-ar fi avut vreo importanță, își dădu ea seama - personalul 
de servire umplea mereu numai câte unul odată. 

Lângă ea stătea chiar Magnus. Era preocupat să le 
povestească despre casă celorlalţi vecini. El și soţia lui o 
văzuseră cu vreo 20 de ani în urmă, când făceau o excursie cu 
barca împreună cu niște prieteni. 

— Soţia mea s-a îndrăgostit de ea. Și ce nu faci ca să fie șeful 
fericit? 

Toată lumea râse. 

Emelie: înghiţise două pastile de Stesolid în baie, cu vreo 
jumătate de oră înainte. 

Spera că pupilele n-or să trădeze cum se simte. Transpiraţia, 
gura uscată, senzaţia de somnolenţă. Nu, își zise ea, e exact 
invers: mi-e mai bine când iau pilule. 

Ciocniră paharele. Magnus o privi în ochi. Își ţinea paharul cu 
degetul mic ridicat. Emelie sorbi din vin: nu putea să bea decât 
cel mult 100 de mililitri - nu acum, când dublase doza de 
Stesolid. Totuși, înghiţi. Avea gust bun, răcoritor. Jossan îi făcu 
cu ochiul de la cealaltă masă. Magnus îi admiră rochia. O-ntrebă 
ce planuri avea pentru vară. Dacă-i plăcea să stea în Vasastan. 

Adevărul e că n-avusese timp să-și facă planuri de vacanţă. 
Ceruse câteva zile libere luni, dar încă nu primise niciun 
răspuns. În ceea ce o privea, lipsa unui răspuns era echivalentă 
cu o aprobare. În cursul zilei, părinţii ei „trăiau experiența 
Stockholmului”, după cum spunea maică-sa, dar Emelie bănuia 
că, de fapt, voiau să trăiască experienţa e; - că ea era motivul 
pentru care veniseră. Pentru că nu credeau că se simte prea 
bine. 

— Putem măcar să luăm prânzul împreună într-o zi? o sâcâia 
maică-sa. 

Emelie fusese sinceră: 

— Dacă vrei să mă vezi, trebuie să vii la Norrmalmstorg la 12. 

li ceruse secretarei să rezerve o masă la Prinsen. Taică-său 
fusese impresionat, dar sceptic. 

— li pui pe alţii să facă așa ceva în locul tău? 

Magnus se întoarse spre ea. Acum vorbea mai încet. 

— Ascultă, Emelie, m-am gândit la concediul medical pe care 
ți l-ai luat și la ce am discutat în analiza ta de dezvoltare. Voiam 
doar să spun că eu cred că ţi-ai revenit acum - sută la sută. Așa 
că să dăm noroc pentru asta. 

Işi ridică iar paharul: paharul mai mare, plin cu vin roșu. 
Emelie îi urmă exemplul. Înghiţi. 

Magnus se aplecă în faţă. 

— Am auzit că vrei să-ţi iei niște concediu acum, la începutul 
lui iulie? 

Emelie simţi un val de stinghereală. Chiar îi trebuia puţin timp 
liber. Timp să lucreze în liniște la dosarele lui Benjamin și Nikola. 
Să se vadă cu părinţii ei. Poate chiar să se și odihnească. 

— Pentru că ideea e că a apărut un loc la un curs de vară la 
Columbia University din New York, continuă Magnus. Cred că ar 
fi perfect pentru tine. U.S. Private Equity for Experienced 
European Lawyers. Șase săptămâni la New York, suportăm noi 
toate cheltuielile. In plus, primeşti salariul întreg pe toată 
perioada. Cum sună? 

Ochii îi sclipiră. Chiar era bine intenţionat - era o ocazie 
pentru care merita să și ucizi pe cineva. Șase săptămâni libere 
la NYC, vara, la un curs care probabil că nu era prea solicitant și, 
mai mult decât orice: firma miza pe ea. Voiau s-o păstreze - îi 
arătau că vor să vină în ajutor, să cheltuie bani, doar ca s-o facă 
să se simtă apreciată. 

Ridică paharul de vin și luă o înghiţitură considerabilă. 

— Sună extraordinar, zise în cele din urmă. Trebuie doar să- 
mi verific agenda. 

— O ai pe telefon, nu? Poţi să verifici acum? Și nu-ţi face griji 
pentru dosare, o să mă asigur că se implică alţii și le preiau. 

Avea senzaţia că limba i s-a înţepenit în cerul gurii. 

Magnus nu părea îngrijorat. 

— Hai să mai vorbim mai încolo. După ce apuci să verifici. 

După cină, cafeaua cu brandy fu servită în altă încăpere. 
Cineva dăduse drumul la muzică. Într-un colţ, se afla un pian cu 

coadă. Soarele avea să apună curând peste apă. Era zece și 
jumătate. 

Emelie se strecură afară ca să-l sune pe Teddy. Acum trebuia 
să răspundă. Dar avea telefonul tot închis. Se-ntoarse la 
petrecere. li privi pe oamenii dinăuntru. Pălăvrăgeau și râdeau. 
Discutau tot despre planurile de vacanţă și despre vreme. 
Majoritatea aveau deja la bord câteva pahare de vin, așa că 
auzea și alte subiecte de conversație. Povești vitejești de la 
diverse tranzacţii, zvonuri despre colegi. Bârfe despre alte firme, 
alte bârfe despre parteneri. 

Vorbi o vreme cu Jossan. Vorbi cu secretara ei. Vorbi cu Claes, 
Emma și George. Toţi erau consilieri juridici și avocaţi, ca și ea. 
Toată lumea bea. Toată lumea râdea amabil. Toată lumea se 
uita la paharul ei. Cercetând-o îndeaproape de câte ori ducea 
buza paharului la gură și bea. Deși poate că totul era doar în 
mintea ei. 

Băuse deja prea mult la cină. Chiar trebuia să se ducă și să 
se-ntindă puţin. Dar taxiul nautic nu venea decât la ora două, iar 
aici n-avea unde să doarmă. 

Se gândi la Nikola. Se-ntrebă dacă așa fusese și Teddy înainte 
să-și ispășească sentinţa. Fusese tot timpul politicos cu ea, dar 
se menținea ferm pe poziţie: nu comisese nicio infracţiune. Nu 
fusese la ICA Maxi. Nu știa nimic despre vreun seif aruncat în 
aer. Și avea mai puţină încredere în politai decât avea Magnus 
în adversarii lui din orice mare tranzacţie. 

Procuratura promisese că ancheta preliminară se va încheia în 
scurt timp, ceea ce-nsemna că audierea principală o să aibă loc 
în următoarele câteva săptămâni. Nu putea să fie la New York 
când avea loc. 

Magnus veni spre ea, cu două pahare de coniac în mână. 

— Știu că e puţin cam brusc, dar chiar avem nevoie de 
răspunsul tău până cel mai târziu mâine. 

Îi întinse un pahar. 

— Sau preferi altceva? Bailey's? Gin tonic? 

Emelie întinse mâna și luă paharul. Era o tâmpită. 

— Vrei să facem o plimbare? întrebă el. 

leșiră pe peluză și coborâră spre piscină. Lămpile montate sub 
nivelul apei luminau aproape sinistru faţa lui Magnus. 

— Noroc. 

Paharele scoaseră un clinchet. Emelie sorbi cât de puţin 
putea. | se învârtea capul. 

— Nu-ţi place coniacul? 

— Nu, nu, e în regulă. 

Chiar nu mai putea să bea acum. 

— Dacă muncești în continuare ca până acum, poţi să ai o 
casă ca asta, într-o bună zi. Ai capacitatea necesară. Și nu sunt 
singurul care crede asta. Ești un diamant neșlefuit, Emelie - știi 
ce vreau să zic? 

Magnus sorbi iar din pahar, plescăind sonor din buze. 

Emelie roti lichidul chihlimbariu în pahar. Simţea că-i vine să 
verse. 

— Mulţumesc. 

Era singurul cuvânt pe care reușise să-l spună. 

Magnus se aplecă și își înmuie un deget în piscină. 

— Marea e încă rece, dar aici temperatura e plăcută. Crezi că 
vrea cineva să înoate? 

— S-ar putea. 

Magnus veni și mai aproape de ea. 

— Toate bune cu tine? 

Nu-i trecea decât un singur gând prin cap: nu ciocni acum. Nu 
mai putea să bea nicio picătură, închise gura. 

Simţi cum o cuprinde greața. 

— Aici eraţi. 

O voce cunoscută. 

Chipul lui Magnus se aprinse. Emelie se întoarse. 

— Aveţi de gând să înotaţi? întrebă Jossan râzând. 

— Poate, zise Magnus cu un rânjet. O să mă duc să-ntreb 
dacă vrea să se încumete cineva. Sauna e deja pregătită. 

Josephine puse o mână pe umărul lui Emelie. Aerul era 
răcoros acum. 

— Ești terminată. 

— Mda, dar n-am băut mult. 

Abia bâiguia cuvintele. 

Piscina părea un val imens care pulsa și era pe punctul s-o 
înghită. 

— Vrei să vomiti? 

— Așa cred, răspunse Emelie, făcând câţiva pași șovăitori 
înainte. 

Stesolid și alcool: știa despre ce e vorba. 

Vărsă, direct în piscină. 
Antreuri, felul principal, desert. Cafeaua cu alcool. 


Poliţie din comitatul Stockholm 


Interogatoriul informatorului „Marina”, 20 decembrie 2010 
Anchetator: Joakim Sundén 
Locaţie: centrul Högdalen 


Notă 6 (partea a doua) 


Transcrierea convorbirii (continuare) 


M: Pe plan personal, ieșisem din rahat. Terminasem cu ședințele de 
terapie și cu psihologii. Lucram din nou pentru Sebbe, Michaela și 
cu mine făceam din nou ce făcusem dintotdeauna. Maxim se ocupa 
de restul. Era jumătatea lui 2007. După câteva luni, mi-am 
prezentat preavizul la KPMG. Cecilia voia să ştie de ce, pentru că se 
purtaseră întotdeauna așa de bine cu mine și mă susținuseră în 
perioadele dificile. Dar i-am spus doar că aveam nevoie de o 
schimbare. Se gândea că m-am dus la altă firmă de contabilitate 
normală, mai mică, și cred că, într-un fel, așa am și făcut. 
Emanuelsson, Petrovici & Co, servicii frauduloase - mutăm, spălăm 
și reinvestim. Contabilitatea în sine era solicitantă: suficient de 
bună ca să fie aprobată de un auditor, dar, în principal, erau doar 
aiureli. Aveam grijă de declaraţiile și estimările de venituri și 
returnări de TVA. Am înregistrat companii noi, le-am dat alte nume 
și adrese - găseam tot timpul noi membri ai consiliilor de 
administraţie. Tot nu știam de unde-și lua Maxim așa-numiții 
„portari”, dar știam că firmele trebuie să se schimbe, astfel încât 
autorităţile să nu poată ţine pasul cu noi. Am lichidat companii și 
am transferat activităţi reale și inventate către firmele noi. Am 
făcut acorduri de transfer de active și achiziţii de acţiuni. Am 
transmis prin fax instrucţiuni către bănci din aproape toată lumea. 
Cât fusesem plecat nu se-ntâmplase mare lucru. Michaela mai 
învățase câte ceva, Sebbe începuse să fie un pic mai agresiv cu tot 
aranjamentul, iar Maxim căuta mai mulţi smurfi și aducea mai mulţi 
portari ca oricând. 

Dar munca era aceeași. Cu o excepţie: am refuzat să mai lucrez 
pentru Peder. 

Sebbe voia să știe de ce. 

— E o jigodie, un porc, a fost tot ce i-am zis. Ar trebui să-i bage 
cineva un glonţ între picioare și altul între ochi. Sebbe n-a mai 
insistat. Poate că-nţelesese. Era doar fericit că mă-ntorsesem. 
Michaela îmi dusese dorul, a zis el. 

l-am spus că am demisionat de la slujba mea de zi ca să pot să fac 
față celor dorite de el. Chiar a doua zi, mă aștepta un cadou când 
am ajuns la Clara's: un ceas de aur, un Omega Seamaster Planet 
Ocean. L-am luat și l-am cântărit în mână. 

— A, ce drăguţ, a zis Michaela. Cred c-o să-ţi vină. 

L-am pus la mână fără tragere de inimă - era ceasul perfect pentru 
cineva ca mine. Știau că-mi plăcea să fac windsurfing. Michaela mi- 
a privit încheietura. Se potrivea perfect. 

— E minunat, pe bune, am zis. 

A zâmbit. 

— Zici? Mișto. Eu l-am ales. 

Sub cutie era un plic. In el, era un teanc de bancnote de 500 de 
coroane, 120 de bucăţi, plus un bilet scris de mână - cu o caligrafie 
neciteață îngrozitoare. Esti un șofer bun. Mă bucur să te văd iar în 
acțiune. Nu puteam decât să bănuiesc cine-l scrisese. 

A doua zi, m-am dus la NK și am cumpărat un colier pentru Cecilia - 
un diamant de un carat. Am lăsat ceasul Omega la birou. 

Din nefericire, între Cecilia și mine lucrurile tot nu erau în regulă. 
Ne mutaserăm într-o casă în toamna lui 2007. Trecuse un an de la 
răpire și speram că un proiect comun de care să ne ocupăm avea 
să ne reapropie. Niciunul dintre noi nu se simțea cu adevărat bine 
în apartament - dar pentru mine era o aducere-aminte permanentă 
a incendiului. 

Am început să renovăm casa cea nouă. Mi-am dat seama că era o 
cale minunată să folosesc o parte din banii de buzunar pe care mi-i 
dăduse Sebbe. La urma urmelor, tâmplării voiau să fie plătiți cash. 
Era domeniul meu. 

— Nu putem să ne descurcăm legal, fără banii tăi de la poker? a 
întrebat Cecilia când am încercat să-i explic avantajele metodei 
mele. 

— Lasă-mă pe mine să mă ocup de asta, am zis. 

Mi-a cuprins braţul și m-a ţinut așa. Degetele i s-au afundat în 
bicepsul meu. Nu era frumos din partea mea, dar mă bucuram că-și 
imagina că sunt bani câștigați la poker. 

— Mats, a zis ea, te-ai schimbat. 

Nu m-am mișcat. Știam c-o să-mi dea drumul până la urmă sau, și 
mai bine, o să mă strângă în braţe. 

— Ştii prin ce-am trecut. 

Am oftat. 

— Nu-i ușor. 

Mâna i-a alunecat pe lângă corp. Stăteam faţă în faţă și aerul dintre 
noi părea greu, dens. 

— Nu, a zis ea. A început dinainte de asta. 

Cam în perioada aia, aveam probleme și cu Benjamin. Mânca bătaie 
la școală. Unii dintre ceilalți copii îl sâcâiau de ceva vreme, dar, în 
iarna aia, lucrurile se agravaseră. Era adolescent de-acum, dar 
poate că era puţin naiv pentru vârsta lui. Cel mai mult îl interesau 
Lego Technic și fotbalul. Dar bătăușii păreau să se concentreze 
asupra faptului că făcea box thailandez. ÎI împingeau în perete, îi 
arătau că nu-i chiar așa de tare doar pentru că face arte marţiale. A 
venit acasă și ne-a povestit cum câţiva dintre ei l-au pus la pământ 
și l-au lovit între picioare. Apoi a început să ne spună că-i furaseră 
lucrurile. Îi distruseseră haina cu vopsea; își găsise fularul plin de 
rahat. Dar cel mai rău era că-ncepuseră să le facă la fel și colegilor 
lui, pedepsind pe oricine stătea de vorbă cu el. ÎI izolaseră complet. 
Am sunat-o pe diriginta lui. 

— La vârsta asta, băieţii pot fi un pic dificili uneori și știu că în 
pauze se bat în joacă și altele de felul ăsta, dar n-am observat să 
fie nimeni atacat în mod special, a zis ea. E un joc între ei. Chestii 
de băieți. 

— Dar fularul? Era plin de un fel de excremente. 

— Da, totuși nu știu nimic despre asta. l-am luat deoparte pe doi 
dintre băieți și i-am întrebat, dar nici ei nu știau nimic. Nu cred că 
mă minţeau. 

Nu mai erau prea multe de spus. Am încercat să uit de toate 
muncind și mai mult. 

Uneori, cred că lucrurile se-ntâmplă automat, că trupul 
reacţionează înainte să apuci să te gândești. Ca un fel de reacţie în 
lanț. Eram un adolescent plictisit, așa că am început să joc table. 
Tablele au dus la poker. Pokerul a dus la datorii de joc. Datoriile m- 
au obligat să-ncerc să aranjez lucrurile cu Sebbe, care m-a obligat 
să-i spăl banii. Banii m-au făcut să-ncerc să câștig și mai mult cu 
instrumentele financiare derivate, ceea ce l-a scos din minţi pe 
Sebbe și așa a descoperit Cecilia filmele de pe computer, ceea cea 
dus la răpirea mea... care, în schimb, m-a afectat în așa fel, încât 
am ajuns să fac ceea ce am făcut. 

Vreau să zic că uneori mă gândesc că poţi urmări lucrurile în urmă 
cât de mult vrei. Nimic nu apare din senin. Nimic din ce face cineva 
nu e complet independent de acțiunile altora și orice se-ntâmplă 
poate, teoretic, să fie urmărit până la naștere. N 

Intr-o luni, m-am dus la școală la Benjamin. Inainte de asta, 
fusesem la Järnia și cumpărasem un cuțit Stanley. M-am dus pe 
terenul de joacă și am așteptat. După o vreme, l-am văzut pe unul 
dintre puștii care-l băteau și-l hărțuiau pe băiatul meu. M-am dus 
spre el. 

— Poţi să vii cu mine o clipă? 

Răhăţelul ăla mizerabil s-a uitat în sus la mine de parcă aș fi fost un 
străin, deși trebuie să fi știut cine eram. Dar a venit totuși cu mine - 
copiii sunt ciudaţi din punctul ăsta de vedere, chiar și când au 13 
ani. Zici ceva cu destulă autoritate, și ei fac orice vrei tu. 

Am ieșit în stradă, mai departe de locul de joacă. 

II împingeam pe băiat în faţa mea, printr-o parcare, până în spatele 
unei furgonete. Joel îl chema pe băiatul ăla. Benjamin îmi spusese 
că el era șeful. Era cel care crease un grup de discuţii online doar 
ca să instige împotriva lui Benjamin și era cel care făcuse pipi în 
ghetele a doi dintre colegii lui, ca pedeapsă că vorbiseră cu băiatul 
meu. El era cel care-l legase pe Benjamin de un copac în spatele 
școlii. Rămăsese acolo cinci ore, până să reușim să-l eliberăm, 
aproape scoțându-i umerii din articulaţii. Ce s-a întâmplat în 
continuare nu-i ceva de care să fiu mândru, dar fierbeam. L-am 
plesnit pe băiat, cu forţă. | s-a înroșit obrazul, ca un semn de 
interzis. Apoi am scos cuțitul cu o mână și i-am prins bărbia cu 
cealaltă. 

l-am apăsat cuțitul pe gât. 

Avea ochii plini de lacrimi. 

— Dacă spui cuiva, te omor, așa, ca să știi, i-am zis. 

Plângea. Își ţinea capul perfect nemișcat. 

— Uite cum o să fie de-acum înainte. Tu nu te atingi de Benjamin, 
nu mai spui nimic urât despre el. O să te asiguri că toată lumea îl 
tratează cu respect. Tu răspunzi și ai grijă să se simtă bine. In 
fiecare zi. 

Copilul a suspinat, dar nu știu dacă din cauză că-l durea sau pentru 
că-i era rușine. 

Am plecat. 

Când am ajuns acasă, Cecilia stătea în bucătărie. Părea foarte 
serioasă. 

Am crezut că auzise ce-i făcusem bătăușului. In schimb, mi-a zis: 

— Vreau să divorțăm. 

M-am așezat. Nu-nţelegeam bine, dar în același timp parcă mă și 
așteptam. 

— Vorbești serios? 

— Da. 

— Haide, trebuie să vorbim întâi. 

— Am depășit punctul ăla, Mats. Nu putem să trăim în lumi 
paralele. 

Mă-ntrebam dacă știe cu adevărat cât de separate fuseseră viețile 
noastre în ultimii câţiva ani. 

— Putem rezolva, Cecilia, am încercat eu. 

— Nu. Tu nu mă iubeşti pe mine și eu nu te iubesc pe tine. Nu cred 
că te iubești nici măcar pe tine însuți. 


VP - 292 


Nota continuă pe altă pagină. 


Raport câine utilitar 
Unitatea canină 

Semnat de Karl Jârnnacke 
Districtul Stockholm 

Data: 21 iunie 

Câine utilitar: Tassie, D1 
Confiscare realizată: Nu 
Material pentru analiză: Nu 


Urmărire după ce intrușii de la ICA Maxi din Botkyrka au abandonat 
vehiculul cu care fugiseră, pe o pistă neasfaltată la Hâgelbyvăgen, 
în Botkyrka 


Misiune: 

Colega Anna Petterson a văzut doi suspecți dispărând de la locul 
faptei pe o motocicletă și un ATV. ATV-ul a dispărut, din nefericire. 
Suspectul pe motocicletă a fost, totuși, urmărit de RB 23-5 849, pe 
Hăâgelbyvăgen și apoi pe o pistă neasfaltată transversală de pe 
drum. Contactul vizual menţinut pe toată durata. La aproximativ 
200 de metri după intrarea pe pistă, suspectul a părăsit motocicleta 
și a dispărut în zona împădurită dinspre nord. Motocicleta a fost 
abandonată pe pistă. 

Eu, instructorul de câini K. Jârnnacke, de la poliția din Stockholm, 
am început de lângă motocicletă căutarea suspectului. Câinele 
utilitar Tassie a prins urma la a doua încercare. Adulmecarea a 
început într-un șanț, la circa 20 de metri sud de pistă. A continuat 
spre sud, de-a lungul șanțului. Câinele nu a ezitat. După vreo sută 
de metri, urma a cotit în direcție estică, spre lac. 

La aproximativ 100 de metri la vest de lac, am ajuns într-o luncă și 
am avut contact vizual cu un individ care se deplasa în direcţia 
urmei. Era încă întuneric, dar după circa un minut am stabilit că și 
individul respectiv mă văzuse. Am strigat că dau drumul câinelui 
dacă nu se oprește. Individul n-a ţinut cont de avertismentul meu și 
am eliberat câinele ca să-l prindă. Când câinele a ajuns la persoana 
respectivă, eu mă aflam la vreo 30 de metri distanță. Când am 
ajuns la individ, l-am împins și a căzut la pământ. Am administrat și 
câteva lovituri de distragere cu mâna, în cap și piept. Ulterior, l-am 
imobilizat pe suspect cu cătușe. 


La datorie. 


Karl Jârnnacke 

48. 


Atacul de unul singur al lui Teddy. Războiul lui Teddy 
împotriva acelui Goliath din lumea gangsterilor. Lipsa de 
alternativă a lui Teddy. Crezuse că omul o să cedeze mai 
repede, dar încă tot nu mergea. Teddy îl sunase pe Mazern de 
cel puţin opt ori, ca să-ncerce să-l facă să vorbească. Kum 
închidea, pur și simplu, când își dădea seama cine era la telefon. 

Așa că, azi, Mazern avea să vorbească. Foarte simplu. În 
pofida haosului instaurat. Indiferent de risc. Teddy se-ndrepta 
spre locul unde stătea metresa lui Kum. 

Societatea supravegheată: multă lume se plânsese de ea. 
Celor mai mulţi nici nu le păsa. Dar pentru Teddy era o 
adevărată problemă. In faţa garajului unde-și parcase mașina, 
deasupra intrării la Leijon, în liftul spre peron - pretutindeni, ochi 
mici și rotunzi. In plus: toate telefoanele astea inteligente 
afurisite - în metrou sau în autobuz oamenii nici măcar nu mai 
citeau cărți, se holbau în schimb la ecrane și puteau folosi 
telefoanele ca să facă poze, să înregistreze filme sau să salveze 
clipuri audio. Să-și facă o înregistrare. Era ultimul lucru pe care-l 
voia azi Teddy: să fie înregistrat. 

Dintr-un motiv oarecare, balustrada de cauciuc se deplasa 
mai repede decât scara rulantă. O mișcare desincronizată. În 
contratimp, ca și viaţa lui: facea diverse lucruri - dar era 
desincronizat de toate celelalte. Teddy - Emelie. Teddy - Linda 
și Bojan. Teddy - noul lui sine. 

Arma era în geantă, lângă el. 

Işi petrecuse noaptea într-un alt hotel mizerabil. Hotelul Star 
Spânga. Cinci sute pe noapte, dar cearșafurile păreau murdare 
și covorul era plin de pete întunecate, care-l făceau să se 
gândească la un singur lucru: sânge. 

Cumpărase niște baclava în piaţă, dulceaţa și fisticul 
aducându-i aminte de Bojan. Îl sunase aseară. Verificase dacă el 
și Linda sunt bine. Taică-său nu se plânsese - îi plăcea căldura, îi 
plăcea că-și putea vorbi propria limbă și gustul noroios al 
cafelei. Linda voia să vină acasă - era îngrijorată pentru Nicko. 

Pe de altă parte, Teddy tot nu luase legătura cu Emelie ca să-i 
transmită mesajul lui Isak pentru Nikola. 


VP - 294 


EI se ducea în fiecare sâmbătă la aceeași femeie, după cum 
zicea Isak. Hjorthagen. O adresă pe Artemisgatan. Frumos și 
aproape de Lidingö - dar unde stătea ea venitul mediu era, 
probabil, doar vreun sfert faţă de cel din Lidingö. 

Tagg nu voise să vină cu el de data asta. Teddy înțelegea - 
prietenul lui făcuse deja mai mult decât era de așteptat. Era în 
regulă. 

Jalo, citi el pe cutia de scrisori. N-avea ușă securizată. Teddy 
sună. Spera că, deși știa că Teddy e pe urmele lui, Kum era tot 
un nemernic în călduri. 

Nu veni nimeni la ușă. Apăsă din nou pe butonul soneriei. 

Auzi dinăuntru un zgomot de pași târșâiţi. Încuietoarea zornăi. 
Ușa se deschise puțin, cu lanţul întins în faţa lui. Prin crăpătură 
se zări un chip: o femeie într-un halat roz. Buze mărite artificial. 
Pometți înalți și un strop de naivitate în privire. 

Teddy simţea cum îi pulsează o venă la tâmplă. 

Se aruncă în ușă cu toată greutatea. Lanţul cedă. Ușa se 
deschise brusc, iar femeia strigă: 

— Ce faci? Cime se baviš?” 

Teddy îi puse arma la frunte. Închise ușa în urma lui. 

Strigă la ea: 

— Gde je on?'6 

Nu fu nevoit să caute prea departe. Casa era mică: o 
bucătărie, o cameră. Rafturi de lemn, goale în afara câtorva 
reviste și a unor ghivece cu plante veștejite. Pe noptieră, 
prezervative, lubrifiant și pastile. Și în pat: e/. Gol. Jalnic. 

O viziune. Fostul lui naș. Cu zece ani în urmă: un gigant în 
lumea interlopă din Stockholm. O legendă în viață a 
gangsterilor. Acum: un bătrân ridat și sfrijit, cu o sculă flască. 

Teddy o împinse într-o parte pe femeie, care se prăbuși 
grămadă pe podea. Cu mâinile la faţă. Suspinând: „We, ne” ”. Pe 
un scaun se afla un maldăr de haine. Teddy distinse monograma 
pe ceva bleu: EMP. Emilijan Mazer-Pavic. 

Impinse ţeava puștii în tâmpla idiotului despuiat. 

— Vă zbor creierii amândurora dacă nu-ncepi să vorbești. Știi 
ce vreau să aflu. 

Kum întoarse încet capul. 


75 Ce faci? (în sârbă în orig.). 
76 Unde e? (în sârbă în orig). 
77 Nu, nu (în sârbă în orig.). 

Teddy ţinea arma ferm: era îndreptată spre fruntea lui acum. 
Se-ntrebă ce-l deranja cel mai tare pe nemernicul bătrân: să-i 
zboare creierii, să păţească ceva curva de pe podea sau să afle 
nevastă-sa. 

Se priviră în ochi. 

— Tu ai fost ăla care mi-a dat foc la lucruri în Killinge? întrebă 
Kum. 

— Pusi mi kurac’. O să dau foc și casei ăsteia, dacă nu-ncepi 
să vorbești. 

— Și ai tras în mașină de mi-ai făcut-o praf la tenis? Ai 
înnebunit, malf? Teddy. Nu mai gândești limpede. Ar fi trebuit 
să te omor. 

Teddy coborî arma. Îl văzu pe Kum răsuflând. 

Trase în ușa băii. 

Zgomotul fu mai puternic decât se așteptase. Kum și femeia 
țipară amândoi. Ușa era făcută surcele. 

Teava înapoi la capul lui Kum. 

— Următorul e între ochii tăi, picko“. 

Mazern: șocat. 

Femeia de pe podea: legănându-se înainte și înapoi, 
mormăind ceva în sârbă... 

Mazern: insistent. 

— O să-i spui... nevesti-mii? 

Teddy ripostă: 

— Ai lucruri mai importante pentru care să-ți faci griji acum. 
Dacă vorbeşti, n-o bag și pe ea în povestea asta. 

Ridică iar pușca. Ținti. Văzu ceva ce nu mai văzuse niciodată 
în ochii lui Kum. Mai văzuse de multe ori, la alţii. Pe chipul lui 
Mats, când îl puseseră în ladă. În ochii vicepreședintelui de la 
Screwbacks. Pe chipurile tuturor oamenilor de care se ocupase. 
În viaţa lui de dinainte. 

Lui Kum îi era frică. 

Încercă să-și tragă pătura pe el. Când începu să vorbească, 
vocea îi era slabă. 

— Mă știi... Sunt un om care o să facă în continuare ce-a 
făcut, până ajunge fie la morgă, fie într-o vilă cu piscină din 
Lidingö. 


78 Să mi-o sugi (în sârbă în orig.). 
7? Micuţ (în sârbă în orig.). 
80 Termen vulgar, aprox. scârbă, javră (în sârbă în orig.). 

— Ce dracu' vrei să zici? 

— Stai... lasa-mă să vorbesc. Am reușit, nu? 

— Ce înseamnă asta? 

— Că am terminat-o. Jur pe maj/kin grob*!. Nu m-am mai băgat 
în ultima vreme. Am terminat cu cocaina, cu amfetaminele. Am 
terminat cu întâlnirile în garderobe, cu ţigările. Am terminat 
chiar și afacerile cu facturi. Nu vreau să mai am nimic de-a face 
cu tot ce-a fost. Am trecut mai departe. Și după aia apari tu și 
pui întrebări despre ce s-a întâmplat acum nouă ani. Despre 
Mats Emanuelsson. Nu vreau să am nimic de-a face cu rahatul 
ăla. E chiar așa de greu de înţeles? 

— Atâta doar că ai ceva de-a face cu asta, replică Teddy 
răspicat. Așa că n-ai de ales. 

Ochii, tot timpul ochii - era ceva în ochii lui Mazern. 

— Despre ce dracu' e vorba? întrebă Kum. Spune-mi care ţi-e 
problema, Teddy. 

Teddy ţinea arma cu ambele mâini, pentru că nu voia să 
înceapă să tremure de oboseală. Îi spuse cât de concis putea. 
Că băiatul lui Mats Emanuelsson fusese arestat, fiind bănuit că a 
ucis un bărbat necunoscut, că se-ntâmplase ceva când se 
dusese la Sara, că Mats își înscenase propria sinucidere. 

Se uită la Kum. Și iar: ochii. Nu erau doar plini de spaimă. Mai 
era și altceva acolo. 

Lui Teddy îi luă o vreme să povestească totul. Se așeză într- 
un fotoliu: pușca pe braţul acestuia, încă îndreptată spre relicva 
din pat. Femeia de pe podea era mai liniștită acum. Mazern nu 
se mișca. Tăcut. 

— Deci, acum știi, zise Teddy după ce termină. Și nu da vina 
doar pe Ivan. Știu că e mort și nu poate să dea explicații. 

Kum trase pătura mai sus, peste el. 

— O să fac o înţelegere cu tine. 

— O să mi-o tragi. 

— Nu, o înţelegere adevărată. Mi-ai dat foc la mașini și ai tras 
în mine, dar o să-ţi spun ce știu. Insă pentru asta, o să plătești 
naibii pentru ce ai făcut. Compania de asigurări refuză. Zice că e 
fraudă. 

Lui Teddy nu-i venea să creadă: Mazern vorbea despre o 
înţelegere. Se gândise că va trebui să folosească banii lui 


81 Mormântul mamei (în sârbă în orig.). 

McLoud ca să trăiască în străinătate tot restul vieţii, cu un preţ 
pus pe capul lui. Și acum? 

— Nu te cred. De ce? 

— Pentru că și eu îi urăsc pe nemernicii ăia, zise Kum. Nici eu 
n-am știut niciodată care era scopul răpirii. 

— Cât vrei? întrebă Teddy. 

— Opt milioane, plus încă unul pentru că l-ai speriat pe 
bodyguardul meu de s-a căcat pe el la sala de tenis, plus 
compensaţii pentru ușa de la baie pe care tocmai ai făcut-o 
tăndări. 

Kum zâmbi strâmb. Poate că era convins că Teddy nu și-ar 
putea permite. 

Teddy îi răspunse la zâmbet. Întinse mâna liberă. 

— Scumpe maşini. 

— Trișezi, zise Kum. 

— Mă țin de cuvânt. 

Teddy scoase telefonul. Loke îi arătase cum să facă. Apăsă pe 
el cu degetul mare, în timp ce ținea arma ferm cu cealaltă 
mână. Ca să evite orice bănuială, împărțise banii în patru 
conturi diferite. Afișă ecran după ecran. Îi arătă lui Mazern: 
vorbea serios. 

— ldi u kuract?. Să fiu al naibii, zise fostul lui naș, ridicându-se 
din pat. 

Își strânsese pătura în jurul lui ca pe un prosop. 

— Atunci avem o înțelegere. 

Kum se-mbrăcă. Se așeză pe scaunul de lemn de lângă 
măsuţă. Femeia stătea în picioare în bucătărie. Închisese ușa. 

— Cine a comandat răpirea lui Mats? 

Kum se răsuci. 

— Un bărbat, un suedez. Ne-am întâlnit o singură dată, afară. 
A folosit un mesager să-mi dea banii după ce s-a terminat 
treaba. Mi-a trimis e-mailuri de câteva ori, dar legătura lui 
principală era Ivan. 

— Nume? 

— Nu știu. 

— Cum arăta? 

— A fost acum multă vreme. Nu-mi pot aduce aminte detaliile. 
Era de vârstă mijlocie. Ochelari. Dinţi foarte albi. 

— Mai ai adresa de e-mail? 


82 Du-te naibii! (în sârbă în orig.). 

— Nu, îmi pare rău. Era pe un computer vechi. M-am 
descotorosit de el cu secole în urmă. 

— Și Sebbe Petrovici, el ce treabă avea cu Mats? 

— Ştii o mulţime de lucruri, din câte am auzit. 

— Răspunde-mi la întrebare. 

Kum își scarpină încet obrazul. 

— Sebbe a fost la început finanţatorul lui Mats, la poker, știi 
tu. Apoi Mats a devenit Mr. Gold. Magicianul îi ziceau. Cu alte 
cuvinte, i-a ajutat - cu de toate, dacă înţelegi ce vreau să zic. Și 
cu investiţii. 

Teddy îi ceru să continue. Kum mai vorbi câteva minute. Mats 
fusese regele neîncoronat al facturilor false. Un expert, un 
contabil foarte bun. li ajutase ani de zile. 

— Și atunci, de ce ai fost de acord cu răpirea cuiva care lucra 
pentru tine? întrebă Teddy în cele din urmă. 

— Pentru că Mats începea să devină o povară. Sebbe a 
exagerat și l-a speriat și după aia s-a dus la poliţie. Era un risc, 
asta e. Mats devenise un o povară. 

— Și atunci, de ce s-a aruncat de pe feribot? 

Kum: 

— De fapt, nu știu. Poate că tot se mai simţea ca naiba după 
ce i-au făcut în timpul răpirii. 

Teddy se uită urât la el. 

Din nou. Ochii ăia. Îl surprindeau. Îl sâcâiau. Acum, din alt 
motiv: avea senzaţia că Mazern spunea adevărul. Că, de fapt, 
nu minţea. 

— Ai promis să-mi spui totul. Tocmai am căzut de acord. 

— Nu pot să-ţi mai spun nimic altceva, pentru că asta-i tot ce 
știu. Dar ţi-am promis să te ajut, și mai există o persoană care 
știe. În Palma. 

— Cine? 

— Du-te acolo și vezi cu ochii tăi. 

Teddy se ridică. 

Kum: 

— Încă ceva, Teddy. Trage-le-o zdravăn nemernicilor ălora și 
din partea mea. Regret că i-am ajutat. Și că a trebuit să faci tu 
opt ani de pușcărie. 

49. 


Unul dintre gardieni, cel care avea tot timpul părul lucios și 
mirosea a usturoi, îl duse pe Nikola în cușca de pe acoperiș. 
Cătușele nu erau prea strânse. Credeau că el era de comitet, nu 
fugise cu Kerim când avusese ocazia. Puteau să se ducă naibii. 

Azi: un alt băiat în cușca de alături. Lui Nikola nu-i păsa cine 
era. Aproape venise momentul pentru audierea principală. 
Oricum o să scape din găoaza asta. În cel mai bun caz: o să fie 
un om liber, cu un zâmbet larg cât E4 de pe cana lui. /n worst 
caset?: o să fie într-o dubă de transport, în drum spre închisoare. 
Cel puţin doi ani, probabil mai mult - și de data asta n-o să se 
mai pună problema să fie trimis la delincvenţi minori. 

Dar avea un plan. 

Raportul preliminar avea 350 de pagini. Venise ieri. Gardianul 
cu păr lucios bătuse la ușă și trântise teancul de hârtii pe podea, 
înainte să apuce el să se ridice. Se uita la Let's Dance în reluare. 

Nikola: urmase sfatul lui Kerim - nu scosese niciun cuvânt la 
interogatorii, decât ca să se plângă de cât de dezamăgit era de 
ei. În schimb, le ascultase întrebările - erau nevoiţi să-l întrebe, 
să-i comunice bănuielile - și-ncercase să se prindă cât de multe 
știau. Nu-i zisese multe nici măcar lui Emelie. li spusese același 
lucru pe care-l spusese și poliției: se aflase în locul nepotrivit, la 
momentul nepotrivit. 

Dar acum putea săpa mai adânc în dovezile lor, să vadă ce au 
împotriva lui. Să le combată argumentele. La detalii se pricepea. 
Marcase paginile, subliniase concluziile anchetei de la fața 
locului, rapoartele de la Centrul Naţional de Medicină Legală, 
raportul făcut de instructorul câinelui. Citise cu atenţie analiza 
făcută motocicletei, imaginilor de pe camerele de supraveghere 
și reziduurilor de explozibili din birou. Un lucru era clar: n-aveau 
nicio idee despre Chamon. Citi mai departe. Verifică 
interogatoriile pe care i le luaseră lui, agenţilor de securitate 
care ajunseseră la faţa locului și polițiștilor care-l urmăriseră. 
Era chiar și o convorbire telefonică pe care o avuseseră cu 
Teddy. Doar câteva rânduri. 


— Ați primit vreun apel în ajun de midsommar? 


83 în cel mai rău caz (în engl. în orig.). 

— Nu-mi aduc aminte. 

— Putem să vă verificăm telefonul? 

— OK. 

Notă:  inspectorul-șef verifică telefonul  martorului Teddy 
Maksumic și constată că la data în cauză a fost primit un apel 
de la 0733-577488 (numărul de telefon al suspectului Nikola). 
— Se pare că v-a sunat nepotul, ar putea fi așa? 

— Maa, acum, că spuneți. Nikola m-a sunat să mă-ntrebe dacă 
poate să treacă pe la mine. 

— Mai fusese la dumneavoastră acasă și înainte? 

— Adică în seara aia? 

— NU, vreau să zic dacă mai fusese vreodată în apartament. 

— Nu, niciodată. A ieșit recent dintr-o instituție pentru 
delincvenți minori. 


Asta era ceva decisiv. Nikola știa ce strategie o să adopte la 
tribunal. Se felicita cât putea că-l sunase pe Teddy. Dacă Emelie 
își făcea bine treaba, ar fi putut să aibă până la urmă o șansă. 

Dar, indiferent de proces, era terminat. Scurtul răstimp 
petrecut în detenţie nu anulase ce-i promisese lui Isak - c-o să 
aducă banii și o să afle cine sabotase înţelegerea dintre Metim 
Tasdemir și familia Bar-Sawme. Habar n-avea ce să facă. Banii 
de la ICA erau împrăștiați pe jos când căzuse cu motocicleta. 
Spera că Isak o să dea dovadă de oarecare înţelegere. 

Pe de altă parte, slabă speranţă să se-ntâmple așa. Bătrânul, 
Gabbe, îi zisese că aproape cumpărase și el același tip de armă. 
Din aceeași serie de prototipuri furate din Finlanda. Nu putea fi 
o coincidenţă. Abrohom Michel. Unul dintre oamenii lui Metim. 
De la ei trebuie să fi provenit armele. Nikola îi ceru gardianului 
să sune pe cineva. 

Simon Murray veni după câteva ore. Un toc gol la centură. 
Probabil că predase pe undeva arma. 

— Nu credeam că mai vrei să vorbeşti cu mine. 

Nikola: 

— Nu vreau. Dar vreau să fac o înţelegere... 

Simon se așeză vizavi de el. Azi era nebărbierit, într-un fel, 
arăta mai în vârstă decât ultima dată când se văzuseră - poate 
din cauză că firele de păr de pe bărbie aveau cu totul altă 
culoare decât părul din cap - erau de un alb strălucitor. 

— Am citit raportul preliminar. Ai încercat să mi-o tragi cu 
Chamon. Ai zis că l-au prins, dar nu era așa. 

Nikola se gândise bine. Acum atacul era cea mai potrivită 
abordare. Murray: întotdeauna încercând să facă pe polițistul 
bun, dar fusese o greșeală să mintă în legătură cu Chamon. li 
dădea lui Nikola un avantaj, pentru care va trebui să plătească. 

Simon se foi pe scaun. 

— Îmi pare rău. Am greșit, cred, nu știam de fapt totul. Nikola 
trecu direct la subiect. 

— Pe dracu’. Ştiai foarte bine ce faci. Dar am o întrebare 
pentru tine: vrei să fii politaiul care face o descindere la cea mai 
mare ascunzătoare de arme din Södertälje? 

— Zi-mi mai multe. 

— Depinde de ce ai de oferit. 

Un moment de cumpănă. Voia să vadă dacă Murray era 
dispus să negocieze, să intre în joc. Să ocolească regulile ca să 
obţină ceva. În fond: cine era, mai exact, Simon Murray? 

— Zi-mi mai multe, repetă Simon. 

— Dacă îţi spun locul unde se află o armă, și locul ăla are 
legătură cu mine, poţi să nu iei în considerare asta? 

— Ai zis cea mai mare ascunzătoare de arme din Södertälje și 
acum vorbești despre o singură armă? 

— Poţi să prinzi peștele cel mare dacă ești dispus să-i dai 
drumul peștișorului. 

— Aha, deci asta e. 

Simon Muray se cufundă în tăcere. N-avea fire albe doar în 
barbă. Polițaiul care stătea vizavi de el avea șuviţe de păr 
cărunte pe tot capul. Lui Nikola aproape că-i păru rău pentru el - 
un om care încărunţise prematur, care n-ajunsese niciodată să 
aibă parte de distracţie, care nu înghiţise decât porcării de la 
unii ca el. Care muncise din greu pentru stat, fără să fie măcar 
în stare să viseze la o viaţă de lux. 

— Ce zici? 

— Nu pot să-ţi promit nimic. Dar, dacă-mi spui, ai cuvântul 
meu că n-o să raportez atâta vreme cât rămâne așa, între noi. 

Nikola făcu pasul. Acum e acum. Se arunca în gol. Nu mai era 
vorba doar să dezvăluie ceva despre el. Avea de gând să 
vorbească despre alţii. Se-ntreba dacă și asta se punea ca 
turnătorie. 

— Există o armă automată, o pușcă de asalt - un Rk 62 - în 
subsolul meu, zise el. Nu-i a mea, dar acolo o s-o găsești. Și 
dacă faci o descindere la locuinţa unei anumite persoane, o să 
găsești o grămadă minunată în subsolul acesteia. 

— De unde știi? 

— Nu întreba. Știu și gata. lar chestia din subsolul meu - aia e 
peștișorul. 

— Unde-i ascunzătoarea? 

— Întâi uită-te în ochii mei și zi-mi dacă avem sau nu o 
înțelegere. 


50. 


Avionul SAS urma să decoleze în 30 de minute. Palma de 
Mallorca. De mai mult de 50 de ani, destinaţia de vis a 
suedezilor: erau zboruri permanente în direcția asta. 

Lângă ea, la cafeneaua din faţa porţii 13, stătea Teddy. 
Cafeaua și smoothie-ul pe care le cumpăraseră adineauri 
costaseră 94 de coroane. In oraș puteai să mănânci un prânz 
decent la prețul ăsta, dar aeroporturile erau aeroporturi. Dacă 
Emelie n-ar fi fost așa grăbită și n-ar fi avut o asemenea durere 
de cap, s-ar fi uitat la parfumuri, alcool și genţi Samsung; și-ar fi 
cumpărat ceva. O regulă nescrisă: când călătorești, e de 
așteptat să faci cumpărături în mod irațional. 

II sunase pe Teddy cu două ore înainte. De data asta, își 
ascunsese numărul, ca să nu vadă că e ea - răspunsese. 

— Chiar trebuie să stăm de vorbă, spusese ea. 

— Poate, dar sunt în drum spre Arlanda în momentul ăsta. 
Plec spre Mallorca în două ore. 

— Ce faci acolo? Nu poţi să-ţi iei vacanţă acum. 

— Chiar crezi că-mi iau vacanţa? 

— Vin eu la tine, atunci. 

Nu prea știa de ce o făcuse. Poate că era doar extenuată de 
toate. Și, de fapt, era în concediu de la serviciu, încă mahmură 
după petrecerea de aseară a lui Magnus. Oricum. Chiar trebuia 
să-l vadă. 

Plătise biletul la aeroport. SAS Plus: clasa business în versiune 
nouă - îi ziceau altfel, dar cereau exact același preţ gras. 

Teddy îi spuse că s-a întâlnit cu Lillan. Și Kum. 

— Sper că nu i-ai făcut vreo tâmpenie, zise Emelie. 

— A avut parte de altele și mai rele, răspunse el. De fapt, i-am 
dat cam toți banii lui McLoud. 

Incercară să se concentreze în scurtul timp de dinainte să 
decoleze avionul și să fie înghesuiți între urechi curioase. 

Avionul începu să ruleze pe pistă, în timp ce afară se revărsa 
ploaia. Picăturile izbeau asfaltul ca niște mici bombe, iar cerul 
era mai cenușiu decât costumele de cașmir ale lui Magnus 
Hassel. Emelie se trezi gândindu-se că fermierii de acasă, din 
Jönköping, sunt probabil în al nouălea cer. 

Nu le dăduseră locuri alăturate, dar cele de lângă Emelie erau 
libere. Se gândi să-l cheme pe Teddy să stea cu ea, dar se hotărî 
să n-o facă. Poate i se părea deja că e insistentă, pentru că se 
ţinea după el până la Palma. _ 

Se lăsă pe spate în scaun - încercă să doarmă. Incă mai 
simțea mahmureala, sau ce-o fi fost, ca o tobă mare pe care i-o 
bătea cineva în cap. 

Il sunase și pe Magnus. O convorbire scurtă - mult prea 
scurtă, poate. 

— Mulţumesc pentru petrecerea de ieri. A fost minunată. 

— Mulţumesc. Mă simt cam greoi azi, ca să zic așa, heh. A 
fost în regulă barca la întoarcere? 

— Da, categoric. 

Își aminti cum vomitase în piscina lui - Jossan își folosise 
jacheta să curețe apa și să culeagă de-acolo particulele. 

— A fost cu 70 la sută reducere pe Net-a-Porter, așa că nu 
contează, zisese ea. 

— M-am gândit la ce ai zis tu, despre New York, îi spuse 
Emelie lui Magnus. 

— Mda? 

— Nu pot să merg, îmi pare rău. Am alte planuri pentru vară. 

— Ce planuri? 

— Cred că i-ai putea spune un fel de job. Cam asta în 
principal. 

— înţeleg, mă rog, n-o să te presez. Dar chiar cred c-ar fi fost 
un curs perfect pentru tine, iar New York-ul... Mie-mi place NYC, 
tie nu? 

Patru ore și jumătate mai târziu. Era cinci și jumătate după- 
amiaza. Căldura umedă îi lovi ca un zid când coborâră din avion 
la Palma de Mallorca. 

Nu-și bătură capul să se cazeze la hotel; n-aveau decât 
bagajele de mână. Și, dacă lucrurile mergeau conform planului, 
ar fi putut să se vadă cu persoana care știa mai multe chiar în 
seara aceea și să plece a doua zi dimineaţă. 

— Te-am citat ca martor, zise Emelie. Pentru că te-a sunat 
Nikola. 

— Pare de bun-simţ. Dar o să spun ce s-a întâmplat, nimic 
altceva. 

— La ce te așteptai? 

— Eşti avocat. Crezi că justiţia e un joc. 

Emelie privea Palma prin geamurile coborâte ale taxiului. 
Drumul de coastă: natură duală. În dreapta: întâi, catedrala - 
enormă. Apoi: inima pitorească a orașului vechi. In depărtare, 
capcanele pentru turiști scăldate în soare. Baruri de sangria și 
gelaterii. Mai departe, pe drum: clădiri vechi anoste amestecate 
cu hoteluri ostentative. lar în stânga, bărcile. Deveneau din ce în 
ce mai mari pe măsură ce se-ndreptau spre vest. Bărci de 
pescuit autentice și șalupe cu cabină înlocuite de bărci mari de 
familie, care ar fi arătat ca niște fiare vechi dacă ar fi fost 
andocate în arhipelagul Stockholm. Și, în cele din urmă, iahturile 
- erau imense. Emelie nu mai văzuse niciodată așa ceva. Arătau 
mai degrabă ca feriboturile spre Finlanda decât ca niște vase 
private. 

— Teddy, de ce m-ai evitat în ultima vreme? întrebă ea. 

Acum era rândul lui Teddy să se întoarcă spre geam. 

— Pentru că ai fost așa de ofticată din cauza poveștii cu 
McLoud. 

Emelie încercă să-și aducă aminte, dar apoi, aproape fără să 
se gândească, spuse: 

— Am fost foarte furioasă pe tine. S-ar putea să mai fiu. Dar 
știi, de fapt, de ce? 

— Nu. 

— Pentru c-am fost dezamăgită de foarte multe ori până 
acum de oameni iresponsabili care se pun pe ei înșiși pe primul 
plan. lar cu tine... nu știu, presupun că am sperat că o să fii în 
stare să te ţii departe de fosta ta viaţă. Să te lipești de noua ta 
imagine. Să reziști, știi? 

Coborâră din taxi. Senzaţia în reluare: din nou căldura. 

Carrer del Bisbe Miralles. Numărul 19. Teddy știa unde merg. 
Un zid zugrăvit în alb. O vilă gălbuie în spatele lui. O piscină 
ornamentată de-a lungul unei laturi a clădirii. Emelie transpira. 
Curgeau apele pe ea, peste tot - nu apucase să se schimbe 
înainte să plece din Stockholm, doar își înhăţase pașaportul, 
câteva perechi de chiloți, un tricou și o periuţă de dinţi și sărise 
într-un taxi. 

La poartă erau o sonerie și o cameră video mică. Teddy ţinu 
apăsat butonul. 

Auziră o voce: 

— Buenas tardes. Como puedo ayudară* 

Teddy răspunse într-o engleză nesigură. _ 

— Am vrea să-l vedem pe proprietar. In legătură cu Mats 
Emanuelsson. 

Bărbatul din cealaltă parte răspunse într-o engleză stricată. 

— Scuze, nu acasă. Mâine puteţi veni înapoi? 

— E important, zise Teddy. Și cine stă aici știe deja că vin. 
Puteţi să-l sunați, să-i spuneţi că aştept? 

După zece minute, auziră iar vocea. 

— Nu, azi nu. Mâine. Zece. Veniţi atunci. 

Hotelul Pere Antoni se afla la celălalt capăt al Palmei, acolo 
unde bărcile erau din nou micute. Emelie nu știa de ce alesese 
Teddy o cameră tocmai aici, dar se dovedi că proprietarul 
hotelului era suedez: tipul musculos de la recepţie le vorbi cu un 
puternic accent de Skâne. Era instructor de yoga, le zise. 

— Dacă vă interesează, e un curs de Mysore mâine dimineaţă, 
la șase și jumătate. 

judecând după decor: un hotel boutique, nu extrem de stilat, 
dar de bun-gust. O senzaţie de Mediterana, cu o notă 
scandinavă. Culori pale, mobilă de bambus, podele de piatră 
răcoroase, lămpi de alamă pe tavan. 

— Micul dejun se servește la ora 7 în fiecare dimineaţă, zise 
recepţionerul bronzat când le înmână cardul de acces. Și, dacă 
sunteţi interesaţi, oferim o sesiune de CrossFit după aceea, la 
ora nouă. 

— Pot să rezerv o cameră single? întrebă Emelie. 

Recepţționerul păru surprins. 


5 Bună ziua. Cu ce vă pot fi de folos? (în sp. în orig.). 

— A, am crezut că sunteți împreună. Nu sunt sigur că mai 
avem altă cameră liberă, dar o să văd ce pot face. 

Mâncară la restaurantul de alături. Calamar și creveţi în 
usturoi. Pâine albă într-un coș pe masă. O sticlă de Rioja. Emelie 
își scoase pantofii și-și lăsă picioarele să atingă pământul de sub 
masă. Pietrele de pavaj erau calde încă. 

Încercară să pună cap la cap ce știau. Să-și structureze 
teoriile. Să-nţeleagă clar faptele. 

Mats: spăla bani pentru mafia iugoslavă, era un om care 
lucrase pentru sau cu Sebbe ani de zile înainte să-și însceneze 
propria moarte. Probabil că lucrase cu Forum Exchange și cu 
Stig Erhardsson. Acum nouă ani, acasă la familia Emanuelsson 
avusese loc un incendiu - tot nu știau nimic despre cauza 
acestuia. Dar, după câteva săptămâni, Mats fusese răpit. lar 
motivul din spatele răpirii părea să fi fost obţinerea unui 
computer. Tot nu știau dacă afacerile lui Mats cu Sebbe aveau 
vreo legătură cu răpitorii. Sau de ce decisese Mats să se 
ascundă cinci ani mai târziu, convingând pe toată lumea că e 
mort. 

Mats era speriat, ducea o viață pe fugă, deși nu putuse 
suporta să nu-și mai vadă copiii. Asta era firesc. Cabana din 
Värmdö era un fel de refugiu, un loc unde-i putea vedea pe 
Lillan și Benjamin. Dar cineva se dusese acolo și-ncercase să-i 
atace. Poate chiar reușise. Poate că Mats era mort. De-a binelea 
de data asta. 

Trebuie să fi avut o legătură cu reţeaua aceea; Emelie 
împărtășea convingerea lui Teddy. Nu Mazern se ocupase, era 
doar comisionar, ca și Teddy, pentru cine o fi fost liderul. Intr-un 
fel, nu descoperiseră nimic valoros. Totul se-ntorcea direct de 
unde porniseră. 

În piaţetă erau trei restaurante. Sunetul apei care lovea 
ţărmul, o briză caldă venind dinspre Mediterana. Zăreau mici 
ace de lumină în depărtare - probabil de la bărci chiar mai mari 
decât cele pe care le văzuseră azi, ancorate undeva în beznă. 

Mai fusese aici și înainte, cu părinţii, când avea 11 ani. 
Magaluf: nu era departe de Palma. Singura ei amintire limpede 
din excursia aceea era că taică-său aproape că se înecase în 
piscina hotelului. Sărise să-l salveze un turist german: îl trăsese 
afară din apă ca pe un șobolan înecat. Rămăsese în cameră tot 
restul vacanței, dându-și pasienţe și ascultând radioul. 

Era ora 11 seara. Teddy plăti nota. Se-ntoarseră la hotel, iar 
recepţionerul le spuse că, din păcate, nu mai sunt camere 
libere. 

— Atunci, poate ar trebui să încerc să găsesc o cameră la alt 
hotel, zise Emelie. 

Teddy îi luă geanta. 

— La ora asta, noaptea? O să cer un pat pliant și poţi să dormi 
la mine în cameră. 

Camera era drăguță: curată. Pereţi deschişi la culoare, un pat 
cenușiu-șters, boxe de iPhone încastrate în lemn închis. O terasă 
care dădea spre curtea hotelului, barul exterior și piscina de 
dedesubt. 

Bărcuţele din port se legănau în suflul brizei. Emelie stătu 
acolo o vreme, privind marea. 

Teddy se ocupa să facă patul suplimentar. Purta doar un 
tricou și boxeri, iar în lumina caldă a veiozelor părea incredibil 
de puternic, ca un supererou din desene animate, sătul să tot 
salveze lumea. Mișcări atât de calme și de simple - o pace care 
se răspândea în cameră. Era cât se poate de departe de a fi 
genul ei - pușcăriaș, fost infractor profesionist, încă pe jumătate 
nebun. Dar își dădea seama că nu-i fusese niciodată teamă să 
rămână singură cu el, indiferent de cât de periculos ar fi fost el. 

intunericul nu era copleșitor. Părea să ofere siguranţă. Totuși, 
în cameră era o oarecare tensiune. Asculta răsuflarea lui Teddy, 
felul cum se sucea și se-ntorcea în patul pliant - scârțâia. Emelie 
nu putea dormi. 

Și auzea: nici el nu putea dormi. Și el stătea treaz. 

Avusese ceva tupeu cu câteva săptămâni în urmă: „Nu vrei să 
rămâi, nu?”. Nu putea să-nţeleagă de ce fusese așa de directă. 

Incercă să alunge gândurile astea din minte. Să treacă mai 
bine în revistă cazul lui Benjamin. Al lui Nikola. Toată povestea 
cu Mats. Se gândi la mâncarea din seara asta, la usturoi - poate 
că de-asta nu putea să doarmă. Era și cald în cameră: ar putea 
să dea mai tare aerul condiţionat, dar deja băzâia zgomotos. Se 
gândi la cel cu care se vor întâlni dimineaţă. Văzu imaginile: 
hambarul, în flăcări. Până când nu mai putu. 

— Ești treaz? 

— Mda, șopti el. 

— Ii scârțâie patul. Poate e mai bine să vii încoace. 

ÎI auzi ridicându-se, trei paşi ușori pe podeaua acoperită de 
covor. Trupul lui cald lângă alei. 

Degetele lui Emelie îi atinseră obrazul: barba ca șmirghelul pe 
vârfurile degetelor. 

Zidul zugrăvit în alb. Clădirea gălbuie din spatele lui. Din nou 
Carrer del Bisbe Miralles, numărul 19. A doua zi dimineață. Ora 
zece fix - exact cum spusese vocea din interfon. 

Soarele era deja apăsător în Palma. Emelie era obosită. Nu 
adormiseră până pe la 4. Se prinseseră unul de celălalt de parcă 
n-ar fi vrut să-și mai dea drumul niciodată. Și-o traseseră de 
parcă era ultima dată când mai puteau simţi atingerea altei 
persoane. 

Porţile se deschiseră. Veni să-i întâmpine un bărbat scund, cu 
mustață. 

— Por favor, síganme®. 

Intrară în vilă. Din exterior, Emelie crezuse că are două etaje, 
dar acum văzu: grandoarea din interior era izbitoare; plafoanele 
erau la cel puțin cinci metri înălțime. Pereți de piatră galbenă, 
sculpturi și alte obiecte pe piedestaluri, măsute și vitrine. Pe 
pereţi, erau oglinzi și candelabre vechi. În antreu era o fântână 
micuță de marmură. Perne cu imprimeuri cu model de leopard și 
tigru pe canapea. Emelie nu mai văzuse niciodată așa ceva: era 
o senzaţie de lux de care nici chiar casele lui Bosse sau Magnus 
nu se apropiau. 

De ei se apropie o femeie. Părea să aibă cam aceeași vârstă 
cu Emelie. Avea părul brunet scurt, haine albe de in și șlapi în 
picioare. Ochelari de soare care-i acopereau ochii. Sânii îi erau 
apăsaţi sub bluză - păreau nefiresc de mari. 

— Bună, zise ea în suedeză. Credeam că vii singur, Teddy. 

— Tot ce știu eu, știe și Emelie Jansson. Sper că e în regulă. 

Femeia o măsură pe Emelie din cap până în picioare. Apoi 
dădu din cap. 


51. 


Se așezară sub o pergolă de lângă piscină. 


55 Vă rog să mă urmaţi (în sp. în orig.). 

Teddy nu scoase o vorbă, doar se holba la femeie. Avea ceva 
familiar, dar nu putea să spună ce. Poate că semăna cu cineva. 

— Vreţi ceva de băut? întrebă ea. 

Emelie ceru un suc. Teddy, apă. li servi bărbatul cu mustață. 

Teddy era obosit. Emelie lăsase garda jos aseară. Nu păruse 
să fie vorba doar despre sex, dar poate că-și făcea iluzii. Işi dădu 
seama că-și dorise asta de foarte multă vreme. Nu prea 
vorbiseră, dar păruse în regulă. În felul lor, erau pe aceeași 
lungime de undă. 

Femeia sorbi din paharul cu gin tonic. 

— Mă întrebam ce dracu' mai pui la cale. 

Suedeza ei nu suna întru totul firesc - poate că stătuse în 
străinătate așa de mult, că-i afectase pronunția. Dar apoi își 
dădu seama ce era: avea accent sârbesc. Nu-și dădea seama 
cum de nu se prinsese. 

— Ce vrei să zici? 

— Exact ce am zis. Ai incendiat un garaj și ai dat atacuri prin 
tot Stockholmul ca un tâmpit. Atrăgând toate felurile de mizerii 
și atenţia asupra ta. Ce pui la cale? 

— Cine ești tu să mă întrebi așa ceva? 

Femeia din fața lui se holba, probabil, la el din spatele 
ochelarilor de soare. 

— Nu mă recunoști? 

Accent sârbesc. O femeie care părea să aibă vreo 30 de ani, o 
femeie pe care categoric o recunoștea. Ar fi trebuit să-și dea 
seama - dar mintea îi era goală. 

— Ai tras în tata și vrei să afli detalii despre Mats 
Emanuelsson, dar nu știi cine sunt eu? 

Cu asta, în capul lui își găsiră locul toate piesele. Era mult mai 
tânără când o văzuse ultima dată, la o petrecere la Clara's, cu 
mulți ani în urmă. Femeia care stătea în faţa lui era Michaela 
Mazer-Pavic. 

— Eşti fata lui Kum. Vrei să știi de ce-am făcut eu ce-am făcut 
sau vrei doar să te auzi vorbind? 

Michaela își ridică ochelarii. Avea ochii roșii; părea obosită. 

— la-o ușurel, zise ea. Spune-mi ce se-ntâmplă. 

Teddy îi explică pe scurt ce-i spusese și lui Kum. Că Benjamin 
Emanuelsson era reţinut pentru crimă, ce reușiseră să afle 
singuri, ce le spusese Kum. 

— Ştiam că tatăl tău are niște informaţii, dar n-o să vorbească 
de la început, așa că n-am avut de ales și a trebuit să-l oblig să 
iasă la lumină, zise el. După care mi-a zis că tu știi mai multe. 

Michaela strigă după bărbatul cu mustață. 

— Miguel, puedo conseguir otro? Gracias!’ 

Micuţul ei valet era rapid. În mai puţin de un minut, pe masă 
se afla un alt gin tonic. 

Când Teddy termină, Michaela se lăsă pe spate. 

— Păi, tot ce ţi-a spus tata e adevărat. 

Paharul părea înghețat. 

Începu să vorbească. Despre cum Mats avea obligaţii faţă de 
Sebbe din cauza datoriilor la cărți. Cum îi ajutase cu banii, pe 
lângă jobul lui normal. Cum fusese asistenta și supervizorul lui. 
Fuseseră vremuri nebune: sistemul n-avea nicio șansă în fața 
metodelor lor - UE, SUA și autorităţile suedeze erau mici copii pe 
lângă ei. lar Mats era forța motrică, rotița zimţată și lubrifiantul 
și le făcea pe toate să meargă ca unse. 

— Dar apoi a încercat să ne-o tragă. Sebbe a luat-o razna și 
voia să-l sperie. Le-a dat foc la casă. Planul nu fusese niciodată 
să fie și Mats în apartament, dar, nu știu de ce, în ziua aia a dat 
fuga acasă. Sebbe a fost cel care a sunat la pompieri, pentru că 
omul nostru trecuse pe lângă Mats în casa scării. Acolo s-a 
întâmplat ceva, după incendiu. Nevasta lui Mats, Cecilia, a găsit 
ceva pe un computer și l-a obligat să se ducă la poliţie. Apoi, 
după câteva săptămâni, a fost răpit. La ordinele tatei. De către 
tine. 

Teddy încă își mai ţinea paharul în mână și-și dădu seama că 
nu băuse nicio picătură. 

— Știu despre computer. Dar cum au ajuns fișierele pe el? De 
unde le avea Mats? 

— Nu prea știm. Mats n-a zis niciodată. Dar credem că le-a 
luat de la cineva care avea legătură cu un tip căruia îi ziceam 
Peder. 

— Cine-i ăsta? 

— Peder Hult îl chema. Am făcut afaceri cu el o vreme. Mats 
era contactul lui. Dar Hult era așa de-al naibii de secretos, că nu 
știm mare lucru despre el. Nici măcar nu sunt sigură că-l chema 
Hult. După răpire, Mats a refuzat să mai lucreze cu el. 


36 Poţi să-mi mai aduci unul? Mulţumesc! (în sp. în orig.). 

— Dar cum putea să știe cineva că nevasta lui Mats îl 
strângea cu ușa să se ducă la poliţie? 

— Ne-am întrebat și noi. Dar știi cum sunt polițaii în Suedia. 
Probabil c-a fost o scurgere de informaţii. Cineva din interior a 
vândut informaţii. Presupun că, dacă-i plătești mai bine, n-or să 
se mai poarte ca niște nemernici lacomi. 

Michaela făcu o pauză, dându-le timp să priceapă ce spusese. 
Apoi continuă: 

— Mats s-a întors, totuși, a lucrat pentru noi ani de zile după 
aceea. Dar apoi s-a întâmplat ceva, care l-a făcut să se arunce 
de pe feribotul ăla. 

Teddy se aplecă în faţă pe scaunul lui de trestie. 

— Știm că nu s-a sinucis. 

Michaela dădu din cap. 

— Mda, mi-a spus tata că știi. 

— Deci ce vreau eu să știu este de ce. De ce a trebuit să-și 
însceneze propria moarte? 

Michaela sorbi din băutură. 

— Nu știu. 

— Și cine l-a ajutat? 

— L-am ajutat amândoi. 

— Amândoi? 

Michaela părea descurajată. 

— Sebbe Petrovici și cu mine. Am făcut o chestie pe care o 
numeam Stockholm Delete. Ştii ce înseamnă? Uneori avem 
nevoie să dispară oameni din câte o companie, așa că mai 
aranjaserăm lucruri dintr-astea și înainte. Dar, în principal, 
Sebbe a fost cel care l-a ajutat. El e cel care știa de ce era 
nevoie de așa ceva. Pe mine m-a ţinut deoparte. Cu cât știam 
mai puțin, cu atât mai bine. 

— Deci Sebbe l-a ajutat pe Mats să-și însceneze propria 
sinucidere? 

— Mda. 

— Unde e acum? 

Michaela trase aer în piept. 

— Nu știu nici măcar dacă mai trăiește. Mă tem că s-ar putea 
să fie cel pe care l-au mătrășit în Värmdö. Tipii ăștia sunt clar 
dispuși să facă orice ca să nu lase să se afle beleaua aia. 

Cercurile întunecate de sub ochii ei părură dintr-odată fără 
fund. 

— Sau poate că pe Mats l-au ucis. Poate că a fost eliminat de- 


a binelea, de data asta. N-am mai avut vești de la niciunul dintre 


e 


de-atunci. 

Notă 6 (partea a treia) 


Transcrierea convorbirii (continuare) 


M: Exact cum a zis Sebbe, șeful acela a luat legătura cu mine. Era 
în 2008. S-a dovedit că era Stig Erhardsson. Nu mai știam nimic de 
el de aproape trei ani. Și nu mai era doar director de filială, se 
mutase - acum era director executiv la o chestie numită Forum 
Exchange, al doilea lanţ de schimb valutar din Suedia. De fapt, 
făceam deja prin ei o parte din transferurile și retragerile noastre 
de numerar. 

Ne-am întâlnit la sediul lor central de pe Vasagatan. La parter era 
cea mai mare filială, dar mai sus în clădire aveau băieţii cu cifrele - 
egalii mei, practic - și conducerea. 

Stig a coborât să mă-ntâmpine la recepţie. Era mai plinuţ decât 
ultima dată când ne văzuserăm și avea bărbuţă, îi stătea bine. 

M-a condus în biroul lui. Era golaș, minimalist. Nimic pe pereți, 
nimic pe birou - nici măcar un computer. Singurul lucru care arăta 
că e biroul lui Stig era o fotografie înrămată care stătea pe pervaz. 
O fetiță îmbrăcată în rochie, cu o panglică în păr. Semăna leit cu 
taică-su. Poza dădea un aer puţin mai personal încăperii, dar eram 
sigur că, în mod normal, participa la întâlniri în sălile de conferinţă. 
Intâi ne-am văzut de amabilităţile obișnuite. 

Apoi, Stig a coborât vocea. 

— Înţeleg că iar ești implicat în niște tranzacţii efectuate prin noi. 
Nu știam dacă era o ameninţare sau o promisiune prudentă. La 
vremea aia, Michaela și cu mine n-ar fi trebuit să devenim deloc 
vizibili în operațiuni. 

— Poate, am zis. 

— Cred că e minunat c-aţi decis să ne folosiţi așa de des. Și mi-ar 
face plăcere să văd că ne folosiţi și mai mult serviciile. Așa că amo 
propunere. 

Acest Stig era un om diferit de cel pe care-l cunoscusem înainte. M- 
am gândit cum râseseră Sebbe și Michaela de cămașa lui 

transpirată. Cum discutaseră despre distrugerea Merțanului lui 
scump. Totuși, acum era relaxat și încrezător, ca un boxer de 
categorie grea înaintea primei runde. 

— Pot să-ţi garantez un proces mult mai direct decât ești obișnuit, 
fără probleme, fără întrebări inutile. Scânteiuţele mele pot să 
rezolve totul. 

— Scânteiuțe? 

— Mada, fetele de la birou. Sunt foarte drăguțe și e foarte simplu să 
faci treabă cu ele. 

— Sună foarte interesant. 

Stig se scărpină în barbă. 

— Dar noi doi va trebui să găsim un fel de înţelegere reciproc 
avantajoasă. 

— Bineînțeles. Cum or să funcţioneze lucrurile, din punct de vedere 
strict teoretic? 

Am discutat câteva minute despre detaliile practice. La fereastră 
începu să coboare o tendă cu temporizator. 

— Oamenii tăi trebuie să folosească formularea asupra căreia am 
convenit dinainte, zise el. Hai să zicem că asta o să fie cheia ta. 

— Sunt numai ochi și urechi. 

— Prima dată, omul tău trebuie să spună că vrea totul pus într-un 
plic, într-o pungă de plastic albastră. Putem face mici variaţiuni 
după asta, dar haide să fie așa prima dată. E singurul lucru 
important, să spună asta. In privinţa Ceciliei, situaţia era destul de 
liniștită. Mă mutasem de acasă la câteva săptămâni după ce-mi 
spusese că vrea să divorțeze. Mi-am dat seama repede că se 
gândise la asta de ceva vreme. Sau, de fapt, că se hotărâse cu un 
an în urmă și de-atunci tot amânase. In mod evident, copiii erau 
supăraţi. Lillan resimţise cel mai greu vestea - nu putea să- 
nțeleagă de ce mami și tati nu mai pot să stea împreună. „Nici 
măcar nu vă certaţi”, a zis ea. „Nu ca mama și tatăl lui Axel și Ebba 
- tot timpul ţipă unul la altul”. 

Dar asta era problema, m-am gândit eu, sau așa vedea lucrurile 
Cecilia. Incepuserăm o călătorie împreună, dar în ultimii trei ani 
merseserăm în direcţii atât de diferite, că nici nu ne mai zăream 
unul pe celălalt. A 

Am găsit un apartament în Ostermalm. Nu mai era vorba de sume 
mici într-un plic de la Sebbe. in fiecare lună, mă asiguram că 
transfer cel puţin 50.000 de euro în diferite conturi pe care le 
controlam în Elveţia, în Isle of Man sau Dubai. 

încă mă mai vedeam cu Benjamin și Lillan din două în două 
săptămâni, de joi până duminică. Petreceam câte o seară tihnită 
acasă sau mergeam la film. Uneori, mergeam cu toţii la grajdurile 
lui Lillan și o ajutam cu caii. Singura parte grea erau serile de 

duminică, atunci când se-ntorceau la Cecilia. Detestam să rămân 
fără ei. 

După o vreme, a venit momentul primelor noastre tranzacţii noi 
prin Forum Exchange. M-am așezat la biroul de la Clara's. Era zece 
dimineața, iar filiala de pe Vasagatan tocmai se deschisese. Asta 
era momentul când era cea mai puţină lume. Maxim promisese să 
mă ţină la curent la telefon. 

— l-am zis de o sută de ori ce are de făcut. Crede-mă, zisese el. 
Smurfulețul o să se ducă la ghișeu și o să ceară o mapă rigidă de 
plastic. Intră acum. Sunt la vreo 200 de metri. 

Așteptam toţi la telefon. Inima îmi bătea să-mi spargă pieptul. 

— Vezi ceva? am întrebat la un moment dat. 

— Nici de-al naibii. Ninge. 

Minutele treceau. M-am gândit ce viață bună aveam, în pofida 
tuturor celor întâmplate. Finanţele erau solide - chiar dacă se aflau 
toate în străinătate. Tocmai petrecusem un weekend minunat cu 
copiii. Cu Cecilia practic nu vorbeam niciodată, în afara ocaziilor 
când trebuia să hotărâm orele la care să lăsăm copiii. Era exact 
cum Îmi doream. 

— Se întoarce acum, a zis Maxim. 

— Cum arată? 

— Normal. Gura pungă, dinţi cariaţi, privire împăienjenită. 

— Ce? 

— Glumeam. Stai o clipă. 

Fiecare secundă părea că durează o veșnicie. 

Am auzit un foșnet și o conversaţie neclară între Maxim și 
altcineva, speram că era smurful. 

Maxim reveni la telefon. 

— Da, patru milioane cash în opt plicuri, fiecare într-o pungă de 
plastic foarte moale. Codul funcţionează. Bancnote noi de 500. Și 
smurful nici n-a trebuit să completeze vreun formular despre scopul 
retragerii. Să trăim! 

Era incredibil. Fără întrebări, fără formulare de completat, fără 
așteptare - fără porcăriile gen cunoaște-ți clientul. Mă simţeam 
senzațional. Endorfine. Simţeam efectul - ca atunci când umflam 
potul la poker. 

Atunci am început cu adevărat să ne punem în mișcare. După trei 
luni, am lăsat una dintre companiile noastre să cumpere un 
Mercedes AMG GTS și l-am închiriat - pe zero coroane - prietenului 
nostru Stig Erhardsson, în semn de mulțumire pentru ajutor. Era de 
două ori mai scump decât Merţanul pe care i-l lovisem înainte de 
prima întâlnire. 

In următorii câţiva ani, am mutat cinci sute de milioane de coroane 
prin filiala din Vasagatan. Inţelegi? Cinci sute de milioane. Toţi cei 

cu care lucram și-au transferat banii pe acolo. Erau implicate sute 
de companii, majoritatea din domeniul construcţiilor, dar aveam 
până și restaurante, hoteluri, curăţătorii, firme de ajutor casnic, 
școli, securitate, săli de forță și de publicitate. Procesul era simplu, 
baza de clienţi era uriașă. 

Să zicem, de exemplu, că un antreprenor construia un complex de 
locuințe în oraș. Antreprenorul angaja o grămadă de alte firme - 
tâmplărie, beton, prefabricate, electricieni, instalatori și orice mai 
avea nevoie. Firmele astea urmau să fie facturate de companii pe 
care le inventaserăm noi, cel mai adesea companii de recrutare pe 
hârtie. Firmele plăteau facturile și, astfel, obțineau costuri 
deductibile și TVA-ul aferent. Companiile noastre mutau apoi banii 
pe diferite canale, în principal prin bănci și firme din ţările baltice, 
dar uneori și prin Dubai - sau Luxemburg, Liechtenstein și Channel 
Islands, dacă aveam de-a face cu chestii mai importante. După 
aceea, trimiteam banii înapoi prin diferite tranzacţii, împrumuturi 
fictive, plăţi pentru activităţi de consultanță imaginare ori achiziţii 
de proprietăţi în Est. Sau îi transferam, pur și simplu, fără explicaţii 
prin biroul de schimb valutar de pe Vasagatan, unde smurfii noștri 
retrăgeau cash și-l predau aproape integral firmelor de construcții, 
care foloseau după aia banii ca să plătească salariile oamenilor, 
fără vreun impozit inutil. 

Toţi cei implicaţi aveau de câștigat din sistemul ăsta. Compania 
omului nostru, Erhardsson, a câștigat de la noi aproape 20 de 
milioane din taxe de retragere. Antreprenorii puteau folosi oameni 
pentru care plăteau mai puţin. Firmele de construcţii puteau evita 
să mai plătească taxele pentru angajaţi și recrutau oameni cu mai 
puţini bani. lar oamenii înșiși evitau plata impozitelor și câștigau 
mai mult. lar noi luam 15 la sută pentru servicii. 

Dar banii adevăraţi veneau din achiziţia de opţiuni. După criza 
financiară din 2008, preţurile la bursă scăzuseră și o mulțime de 
companii deveniseră brusc proprietăţi dezirabile. Oricum mă- 
ntâlneam tot timpul cu bancheri, auditori și avocaţi, nu în ultimul 
rând și cu Stig Erhardsson, și să zicem că trăgeam cu urechea. 
Ascultam toate zvonurile pe care reușeam să le prind, îndreptam 
discuţiile încotro voiam eu. Nu mulți dintre cei cu care mă-ntâlneam 
lucrau cu adevărat la nivelul necesar, pentru companii listate, dar 
mulți dintre ei știau oameni care știau alți oameni. Și, din nou - în 
fiecare tranzacție erau implicaţi așa de mulți, că era imposibil să se 
păstreze secretul. 

Așa că invitam la cină oamenii potriviţi. Am mers la Londra și i-am 
dus pe auditori la meciuri din Premier League, am aranjat excursii 
de weekend la Grand Prix-ul din Monaco împreună cu un grup de 

contabili-șefi. Ai auzit vreodată de aproape zgomotul făcut de o 
mașină de F1? 

JS: Nu cred. Puternic, bănuiesc? 

M: Sună de parcă e conceput să-ţi facă rău. Oricum, eram în cărți 
când a fost preluat K-Med. Știam despre zvonurile privind achiziţia 
AstraZeneca - nu s-a întâmplat, de fapt, niciodată, dar tot au 
crescut prețurile. Eram bine pregătit în toamna trecută, când Custia 
a făcut oferta pentru JK Display. A venit și Stig Erhardsson în câteva 
excursii cu noi. 

Aveam legături în Luxemburg și firme paravan în Liechtenstein. 
Autoritățile de-acolo încercau să controleze totul - ar fi reacționat 
dacă vedeau pe cineva cumpărând dintr-odată cantități mari de 
opţiuni. Totul trebuia făcut prin intermediari, cântărit și planificat cu 
grijă. 

Benjamin se descurca mai bine la școală. Lillan își iubea caii. Sebbe 
se asigura că am o grămadă de bomboane, cum le spunea el. 
Pastile care mă făceau fericit. Michaela mă ajuta să-mi înnoiesc 
garderoba, din când în când. Băieţii voiau mereu să ies cu ei, dar nu 
mergeam decât când eram în străinătate. In Suedia preferam să 
rămân anonim. Ca să nu mă lungesc: uneori îmi spuneau Regele. 
Magicianul. Mr. Gold. Imi trăiam viaţa. 

Totuși, uneori mă-ntreb ce fel de viaţă era aia. Apartamentul ne 
fusese incendiat, iar eu fusesem răpit și torturat. Imi schimbam 
telefonul o dată pe săptămână, mă ocupam de sute de firme pe an, 
înghițeam Losec? și MDMA?! doar ca să pot să mă descurc cu 
ulcerul și psihicul meu terminat. 

Tot ce făceam, făceam pentru copii, nu pentru altcineva. Pentru ca 
Lillan și Benjamin să nu ajungă niciodată să aibă datorii, ca mine. Și 
totuși... adică, rahat... toate porcăriile prin care trecusem se 
răsfrângeau și asupra lor. Uneori mă întrebam cum putusem să las 
lucrurile să ajungă așa de departe. Fusesem un idiot. Și, acum două 
luni, au început să apară primele fisuri. 

JS: Ce s-a întâmplat? 

M: A murit Maxim. 

JS: Cum? 

M: Nu știu. Nu mi-au spus totul. Dar a luat-o razna ceva, credcăa 
fost un accident de mașină. 

JS: Unde? 

M: Pe E4. Era și Sebbe în mașină. El a scăpat, dar și-a fisurat niște 
coaste și și-a rupt mâna. 

JS: In regulă. 


87 Denumire comercială pentru omeprazol, medicament antiacid. 
88 Ecstasy. 

M: Mmm... și încă mai e vai de el, și-mi pare rău de toată povestea. 
Am lucrat împreună ani de zile. Maxim mă făcea să râd. 

JS: Ai zis fisuri. Ce altceva s-a mai întâmplat? 

M: Am fost arestat și am ajuns aici, cu tine. 


Nota continuă pe altă pagină. 
52. 


Telefonul lui Emelie începu să ţâărâie și să băzâie chiar în 
momentul în care-l deschisese, la aterizarea avionului. Sarcini, 
notificări din calendar. Se revărsau alerte de apeluri pierdute, 
alarme de primire a mesajelor, piuituri pentru cele 208 e-mailuri 
necitite. Ba chiar băzâi și pentru noile alerte de la Facebook, în 
pofida faptului că nu-l folosea niciodată. Trebuia să elimine 
opțiunea asta; era o nebunie. 

Deși era ora cinci într-o duminică după-amiază, se duse direct 
la birou. Nu mai putea s-o ţină așa multă vreme. Excursii în 
Mallorca și două cazuri penale în care se simțea la fel de 
neajutorată ca un student în primul an la Drept. În plus: maică- 
sa și taică-său la ea acasă, disperaţi să facă o excursie cu ea în 
insulele Fjăderholm, să viziteze Arsenalul Regal, să iasă măcar 
la masă împreună. Majoritatea apelurilor pierdute erau de la 
maică-sa. 

Înghiţi două pastile de Stesolid în taxi. Nu se apropiase nici pe 
departe de finalizarea acordului cu Investor Incubation PPL. Și 
chiar trebuia să încerce să reducă pastilele. Deși nu le lua de 
foarte multă vreme. Încă vreo câteva zile n-aveau ce să strice. 

Mâncă împreună cu Jossan o cină încălzită la microunde. Nici 
nu se obosiră să coboare în sufrageria de la etajul de dedesubt. 
Emelie trebuia să-nceapă să-l caute pe Peder Hult sau măcar să- 
i pomenească lui Benjamin numele, dar n-avusese încă timp. 
Trebuia să se pregătească și pentru procesul lui Nikola. 

Mâncarea era încălzită inegal. Emelie se fripse la un dumicat, 
dar următorul părea să fi fost proaspăt scos din frigider. Regretă 
că nu dăduse o fugă până la McDonald's. 

jossan nici măcar nu-și încălzise mâncarea. Scosese, în 
schimb, o sticlă imensă de plastic din frigider. 

— Ţin un regim nou, zise ea, turnând conţinutul verde într-un 
pahar. Sucuri. 

— Și asta înseamnă ce? 

— Nimic altceva în afară de sucuri presate la rece azi, la micul 
dejun, prânz, gustare și cină. Asta e cu kale, pir, spanac, mere, 
floarea-soarelui, castravete, salată și ghimbir. Super sănătos. 
Vrei să guști? 

Emelie sorbi din băutură. Gustul era acrișor, se simţea 
puternic ghimbirul. Se strâmbă. 

— Tot e mai bun decât pastilele pe care le înghiţi tu, Pippa. 

Emelie privi în jur. Nu mai era nimeni pe-aproape. 

Nu-și dăduse seama că Jossan știa. 

— Nu mă simt prea bine, Josephine. Sunt așa de multe pe 
care nu le știi. 

Tânjea după Teddy. 

A doua zi, promisese că iese la prânz cu părinţii. Secretara ei 
le rezervase o masă la Ludmar; aveau o terasă frumoasă. Dar 
încă mai ploua - dacă nu altceva, măcar asta avea să-i trimită 
pe părinţi înapoi la Jönköping. 

Acum îi aștepta. Cel mult o oră: n-avea timp de mai mult. 
Aseară, când se-ntorsese de la birou, începuse să citească 
raportul anchetei preliminare din dosarul lui Nikola. Nu era prea 
gros, dar era cu totul nou pentru ea. Sublinie, făcu notițe pe 
margine, transferă notele într-un document de pe computer. 
Punctul ei de plecare era declaraţia lui. N-avea nicio importanţă 
ce credea ea că s-a întâmplat. Nikola negase orice infracţiune - 
el era în drum spre Teddy. 

— O, ce locșor adorabil, strigă maică-sa când se așeză la 
masă. Știi ce ne-au întrebat când am ajuns? Dacă noi suntem 
familia Jansson. Probabil că se vedea pe noi. Nu-i minunat? 


53. 


Ultima dată când fusese judecat Nikola: furt, comercializare 
de bunuri furate, ultraj. De data asta, era jaf cu circumstanţe 
agravante. De fapt, se așteptase la o sală de judecată mai 
ostentativă, cumva mai impunătoare. 

Curtea districtuală Södertörn era construită cu mai puţin de 
zece ani în urmă. Pe fereastră, se vedea închisoarea unde 
fusese ţinut în ultimele câteva săptămâni. Putea distinge chiar și 
cuștile de pe acoperiș. Kerim - Shawshank Redemption 
dispăruse fără urmă, „ca o bășină în vânt”. 

Sala: mare. Banca: înaltă. Scaunele erau făcute din lemn 
deschis la culoare și tapiţate cu piele verde-pal. Atmosferă 
modernă: fără ornamente. Peste tot, linii drepte. În spatele 
judecătorului de ședință și al judecătorilor consultanţi se afla un 
fel de țesătură verde pe perete. O schemă de culori clară: tonuri 
deschise și verde. In esenţă, să-l facă să considere că se află 
într-un loc unde o să fie tratat cu blândeţe. Gogoașa secolului. 

Judecătorul: o femeie de vârstă mijlocie, cu o faţă de parcă 
suferea de o durere permanentă în gât. Colţurile gurii nu se 
mișcau deloc deasupra buzei de jos. Îi aducea aminte de 
bătrâna care-ţi dădea fiori din The Woman în Black 2%. 
Judecătorii consultanţi arătau de parcă se născuseră în secolul al 
XIX-lea: Nikola se-ntreba care dintre ei o să înceapă să sforăie 
primul. Singurul care nu părea să se fi hotărât înainte să intre în 
sală era grefierul, un tip tânăr, cu barbă, care-și aranja tot 
timpul nodul cravatei. 

— Bună dimineaţa, zise tare Emelie când intrară în sală. 
Venise să-l vadă în camera de detenţie și intrase în sală după el 
și gardieni. Îi plăcea tonul ei puternic și plin de încredere. 

Procurorul se afla deja la masă: își instala computerul. O 
femeie cu părul rar și un aer otelit, cu o privire care spunea eu- 
sunt-călăul-tău-birocratic aţintită asupra lui. O scârbă în cea mai 
scârboasă formă. 

Emelie trase scaunul lui Nikola, își puse geanta pe masă și 
începu să scoată teancuri de hârtii. Nu se grăbea: document 
după document - în afară de ea, toată lumea era așezată. Nikola 
aprecie și asta - avocata lui n-avea să se grăbească de dragul 
nimănui. 

— Da, bună dimineaţa, spuse judecătoarea. Haideţi să 
începem audierea de azi în dosarul B 2132-15. Este de față 
procurorul public Karin Forsryd, așa este? 


89 „Închisoarea îngerilor” (1994), în regia lui Frank Darabont, cu Morgan Freeman și 
Tim Robbins (în engl. în orig.). 

% „Femeia în negru 2: Îngerul morţii” (2014), în regia lui Tom Harper, cu Jeremy Irvine 
și Helen McCrory (în engl. în orig.). 

Procurorul răspunse hotărât: 

— Da. 

— Și, de cealaltă parte, Nikola Maksumic? 

Nikola se aplecă spre microfonul subţire. 

— Da. 

| se păru că se auzise de parcă glasul i-ar fi tunat prin 
încăpere. 

— Și lângă tine, apărătorul tău public, avocatul Emelie 
Jansson. 

— Așa este. 

Din nou - Emelie vorbise limpede. 

Judecătoarea scrise ceva, apoi spuse: 

— In acest caz, mă-ntreb dacă există vreun motiv pentru 
amânarea audierii de azi. 

Procurorul și Emelie răspunseră în același timp: 

— Nu. 

Nikola aruncă o privire spre stânga: locurile pentru public 
erau aproape pline. Mai multă lume decât își imaginase. Poate 
că erau doar vizitatori obișnuiți, elevi de școală nefericiţi aflaţi în 
excursie. li vedea pe Chamon și pe Yusuf, oricum: amândoi îi 
făcură cu ochiul. Era și Paulina acolo. Încercă să-i descifreze 
expresia. Părea serioasă. Niciun zâmbet - nu? Era la vreo 15 
metri distanţă, așa că era greu de văzut. Dar măcar era acolo. Și 
apoi maică-sa - revenită din călătoria ei dubioasă. 

Judecătorul de ședință vorbea în continuare: despre 
procedura audierii și cine era fiecare. Apoi, procurorul își începu 
observațiile de deschidere. Emelie îi explicase deja lui Nikola 
ordinea etapelor și-i spusese cum o să încerce, probabil, 
procurorul să-l prindă în cursă. Oricum, mai trecuse prin asta și 
înainte. Nu-i mai dăduse atenţie - nu era chiar așa de interesat 
de procese. 

Vizionară imaginile de la camerele de supraveghere din 
magazin și din apropierea acestuia, cu două persoane, ambele 
îmbrăcate cu haine închise la culoare și cu căști de motociclişti, 
pătrunzând și alergând printre rafturi. Nu găsiseră totuși nicio 
cască și, când analizaseră hainele lui Nikola pentru a identifica 
particule de explozibil, nu găsiseră absolut nimic. Nici amprente 
sau urme de ADN, nici în magazin și nici pe motocicleta 
abandonată în apropiere. Sursa explozibililor era o firmă de 
construcţii din Bålsta. Aceasta fusese jefuită cu doi ani înainte, 

dar nu știau mai mult de-atât. Tehnicienii realizaseră mulaje 
după îndoiturile de pe uși, dar nu găsiseră nicio rangă cu care să 
le compare. Poliţia îi luase telefonul și-l descărcase: nici chiar 
acolo nu găsiseră nimic în defavoarea lui. 

Primul noroc al lui Nikola: purtase mănuși tot timpul, își ţinuse 
casca pe cap și folosise spray-ul pe camera de supraveghere din 
birou: nu i se văzuse niciun moment faţa. 

Al doilea: aruncase puloverul, casca și rucsacul în lac. 

Fusese o treabă făcută curat. 

Ghinionul lui: poliţaii reușiseră să aducă foarte repede un 
câine de urmărire la locul faptei. 

După o oră, procurorul terminase comentariile. Următorul 
punct pe ordinea de zi era interogatoriul lui. Se aplecă spre 
Emelie și-i șopti: 

— Nu pot s-o fac. 

— Poftim? 

— Nu mă simt bine. 

Emelie ceru o pauză. Nikola se repezi la toaletă - avea 
impresia că urma să facă pe el. Dar nu se-ntâmplă nimic. In cele 
din urmă se ridică, își dădu cu apă pe faţă și ieși. Gardienii de 
afară zâmbeau - probabil că erau obișnuiți cu oamenii care 
cedau sub presiune. 

Încercă să se stăpânească. Se uită ţintă drept în faţă și își 
încleștă mâinile sub masă. Ascultă întrebările procurorului. 

| se păru că a durat trei zile dar, după vreo oră se terminase. 
N-avusese multe de spus, doar repetase același lucru iar și iar: 
„Mă duceam acasă la unchiul meu. Poate să confirme. Puteţi 
vedea în telefonul meu, îl sunasem. M-am rătăcit și apoi a venit 
în fugă câinele poliţist și m-a făcut bucăţi”. 

Se-ntrebă dacă Emelie chiar credea că e nevinovat; cam așa 
părea. 

Audierea se prelungi. Făcură pauză la prânz. Poliţiştii îl duseră 
înapoi la închisoare și-i dădură un castron cu supă de fasole și 
niște pâine. Nu reuși să ia nici măcar o înghițitură. 

După întoarcerea în sala de judecată, veni rândul agenţilor de 
securitate și al polițailor să apară în boxa martorilor. Se 
prezentară pe rând. Răspunseră la întrebările procurorului: „Ce 
ați văzut în fața magazinului? Cum arăta motocicleta? Cum 
mergea? în cât timp după aceea v-aţi urcat în mașină? Cum 
arăta persoana aflată pe motocicletă?” 

Nu păreau să știe prea multe, dar câţiva dintre ei încercară să 
spună că motociclistul avea conformaţia lui Nikola. Că pantalonii 
motociclistului semănau cu cei pe care-i purta Nikola când a fost 
arestat. Emelie nu puse nici măcar o întrebare. Nikola se-ntreba 
ce făcea - trebuia să se lupte cu ei. Să-i interogheze și ea pe 
toți, să-i facă să admită că, de fapt, nu pot spune nimic despre 
asemănări concrete. 

Mai făcură o pauză și după-amiază. Emelie veni cu el în 
încăperea unde era ţinut la tribunal. În comparaţie cu asta, 
prima celulă în care fusese părea un apartament imens din 
Ostermalm. În asta nu era nimic în afară de un scaun - și el, și 
Emelie preferară să rămână în picioare. 

— De ce-i lași să înșire toate mizeriile alea? întrebă el în clipa 
când gardienii închiseră ușa. 

— N-au venit cu nimic nou. 

— Dar spun că m-au recunoscut. 

— Pot să spună orice vor, dar persoana pe care au văzut-o 
purta cască și haine închise la culoare. N-au de unde să știe 
dacă erai tu sau altcineva. N-aveai casca la tine când ai fost 
arestat. Și asta-nseamnă că nu e cazul să risc să-i fac să spună 
ceva care ţi-ar putea dăuna. 

— Dar judecătoarea arată de parc-ar vrea să-mi dea 15 ani. 

— la-o mai ușor. Nu contează decât instructorul câinelui. 
Pentru că ei zic că animalul ţi-a luat urma. Și încă n-am auzit 
mărturia asta. i 

Dar acum, ușa din fundul sălii de judecată se deschise. In 
încăpere intră un poliţist în uniformă. Centura îi zornăia: staţie 
de emisie-recepţie, chei, lanterne și alte porcării de poliţie. 
Nikola îl recunoscu: alsacianul tipului îi confundase braţul cu un 
os de ros. 

— Karl Jârnnacke? întrebă judecătoarea. 

Polițistul dădu din cap și se așeză în boxa martorilor. Avea 
perciuni roșcați înguști și mâini aspre. 

— Aţi fost chemat astăzi în calitate de martor în acest dosar, 
la solicitarea procuraturii. Aţi mai depus până acum mărturie la 
tribunal? 

— De multe ori. 

— în acest caz, să trecem la jurământul martorului: Eu, Karl 
Jârnnacke... 

— Eu, Karl Jârnnacke. 

— Jur solemn... 

— Jur solemn. 

— Să spun adevărul, tot adevărul și numai adevărul... 

— Să spun adevărul, tot adevărul și numai adevărul... 

Judecătoarea îl privi cu asprime pe instructorul câinelui, așa 
cum îi privise pe toți martorii de dinainte. 

— Aș vrea să vă reamintesc acum că tot ce declaraţi este sub 
jurământ. 

Jârnnacke începu să vorbească. Își respectă raportul cuvânt 
cu cuvânt - probabil că-l recitise chiar înainte să intre, tocilarul. 

Procurorul îi puse câteva întrebări despre urmărire. Cât de 
tare trăsese câinele pe urmă. Cât de sigur era Jârnnacke că totul 
se petrecuse așa cum trebuia. 

Nikola încercă să stea drept pe scaun: era greu. Gaborul ăsta 
încuraja violenţa, ca un gândac pe care-ţi vine să-l strivești sub 
picior. Cuvintele lui îl înfundau pe Nikola. Făceau Curtea să 
creadă că animalul găsise mirosul corect, că dovezile erau clare. 
După câteva minute, procurorul îi mulțumi. Se terminase: Nikola 
avea să fie închis. Se întreba câţi ani o să ia de data asta. 

Dar atunci judecătoarea se întoarse spre Emelie. 

— Acum este rândul apărării să interogheze martorul. 

— Vă mulțumesc, doamnă judecătoare. 

Avea vocea mai blândă acum. Ridică privirea spre Karl 
Jârnnacke. 

— De cât timp sunteţi instructor de câini? 

— De vreo patru ani. 

— Și înainte de asta aţi absolvit cursurile pentru dresaj canin 
ale poliţiei, așa este? 

— Așa este. 

— Presupun că există anumite reguli și regulamente pe care 
trebuie să le învăţaţi în cadrul cursurilor? 

— Da, bineînțeles. 

— Și anumite texte despre folosirea câinilor pentru urmărire, 
așa este? 

— Așa este. 

— Deci trebuie să le fi citit, dacă aţi absolvit cursul? 

— Da. 

Nikola nu știa ce face Emelie. Polițistul răspundea da la toate 
întrebările ei simple. Nu făcea nimic să se bată cu el - era 
incredibil de slabă. 

— Dumneavoastră aţi redactat raportul în acest caz, așa este? 
întrebă Emelie. 

— Da, așa este. 

— Și conţinutul este în totalitate adevărat și corect, da? 

— Da. 

— Și n-aţi omis nicio informaţie vitală, așa este? 

— Nu. 

— Așa este? 

— Da, n-am omis nimic. 

— În regulă, să pornim de aici. O să vă citesc acum din raport: 
„Urma începea de lângă un șanț, la vreo 20 de metri sud de 
pista neasfaltată” - da? 

— Da. 

— Așa s-a întâmplat? 

— Da, așa s-a întâmplat. ` 

Emelie făcu o pauză și începu să scotocească prin geantă. In 
sală se lăsase o tăcere de mormânt. Nikola nu înţelegea absolut 
nimic. Emelie scoase trei cărţi și câteva broșuri și le puse în faţa 
ei, pe masă. Apoi, zise: 

— Am scos adineauri următoarele cărți: „Dresaj de urmărire”, 
de Janne Salminen, „Câini de căutare”, de Frans Larsson, și 
„Urmărirea cu câini”, de la Clubul suedez de câini utilitari. 
Presupun că sunteţi familiarizat cu ele? 

— Da. 

— Am descărcat și instrucţiunile, și recomandările generale 
ale Comisiei Naţionale a Poliţiei privind examinarea câinilor 
deținuți de poliţie, RPSFS 2000:5, FAP 214-2. Aveţi cunoștință și 
de aceasta, așa este? 

— Da, bineînțeles. 

— Atunci, întrebarea mea este următoarea: scrie, în vreuna 
dintre aceste cărți sau în instrucţiunile Comisiei, că metoda de 
urmărire cu câini este sută la sută sigură atunci când urma 
începe la 20 de metri distanţă de obiect? 

— Nu știu, dar este posibil. 

— Scrie așa ceva în „Dresaj de urmărire”, de Janne Salminen? 

— Nu știu. 

— Aha... Eu susţin că nu există o astfel de afirmaţie în cartea 
aceea. 

— În regulă... 

— Nu sunteţi de acord? Credeţi că Salminen ajunge la vreo 
altă concluzie în cartea sa? 

— Nu știu, am spus doar... 

— Nu, bineînţeles. Scrie în „Câini de căutare”, de Frans 
Larsson? 

— Vreau să zic, nu știu, nu-mi aduc aminte. 

— Nu vă aduceţi aminte ce scrie în carte? 

— Nu asta voiam să spun, dar nu-mi aduc aminte dacă în 
cartea aceea anume scrie ceva despre acel subiect anume. 

— Nu vă aduceţi aminte? 

— Nu. 

— În regulă. Dar în „Urmărirea cu câini”? 

— Ei, haideţi. Nu știu, v-am spus. Ce importanţă are? Pleci cu 
câinele de la diferite distanţe de punctul de origine și până la 
urmă dai lovitura. Uneori, e posibil ca locul faptei să fie 
contaminat de colegi. 

— Și prin contaminarea locului faptei vreţi să spuneţi că alţi 
ofițeri de poliţie - care au ajuns înaintea dumneavoastră la 
motocicletă - ar fi putut lăsa o urmă pe care a depistat-o ulterior 
câinele, așa este? 

— Da, în mare. Dar după aceea câinele adulmecă pământul și 
o ia pe urma corectă - deși poate de la o distanță mai mare. 

— Totuși, n-aţi scris nimic despre asta în raport, nu-i așa? 

— Nu. 

— Deci asta înseamnă că ați omis informaţii din raport? 

— Se poate spune și așa, dar nu erau informaţii esenţiale. 

— Nu este o informaţie esenţială că alţi ofiţeri de poliţie ar fi 
putut să contamineze locul faptei? 

— Nu. Știam ce căutăm. Asta e important. 

— Deci aţi omis că este posibil ca locul faptei să fi fost 
contaminat? 

— Am răspuns deja la întrebare. 

Emelie ridică puţin glasul. 

— Nu, n-aţi răspuns. Răspundeţi cu „da” sau „nu”, vă rog. Aţi 
omis, în raport, faptul că locul faptei ar fi putut fi contaminat? 

— Nu știu. 

Emelie se-ntoarse spre judecătoare. 

— Vă mulțumesc, doamnă judecător. Nu mai am alte 
întrebări. 

Nikola era topit. Fusese genială. Era mai mult decât 
inteligentă. Instructorul câinelui părea un idiot care habar n-are 
ce scrie în cărțile pe care le citise și care fie fusese neglijent, fie 
minţise în raport. În plus, Emelie se oprise chiar la timp. Nu- 
ntrebase dacă locul faptei chiar fusese contaminat. Se gândi la 
ce zisese Kerim: Emelie îl zdrobise. 


54. 


Peder Hult. Cine dracu' era ăsta? În total, erau mai mult de o 
mie de oameni cu numele ăsta în Suedia. Patru sute dintre ei 
aveau între 40 și 70 de ani. Cam o sută dintre ei stăteau în zona 
Stockholm. 

Michaela nu fusese în stare să-l descrie cum trebuie; nu-l 
întâlnise niciodată personal și trecuseră ani de zile de când 
vorbise ultima dată despre el. Un om de afaceri de vârstă 
mijlocie, cam asta era tot ce știa. Habar n-avea unde stătea, 
unde se născuse sau la ce companie lucra. Nu știa cum 
intraseră iniţial în legătură cu el Sebbe și Mats. 

— Clienţii noștri erau deseori destul de secretoși, din motive 
evidente, era tot ce avusese de zis atunci când Teddy încercase 
să afle mai multe. _ 

Totuși, Teddy căuta ca nebunul. li ceruse lui Loke să facă tot 
ce știe. Ba chiar se întorsese la Boggan și Bosse ca să vadă dacă 
știau ceva, dar aceştia habar n-aveau. Îi întrebase pe Lillan, 
Cecilia și Kum. Nu făcuseră decât să clatine din cap. O pusese 
pe Emelie să-l întrebe pe Benjamin, dar băiatul, deși era clar că 
se simte mai bine, îi aruncase o privire goală. Îi trimisese chiar și 
un e-mail anonim lui Anthony Ewing și-i zisese c-o să aibă 
probleme dacă nu-i povestește totul despre Peder Hult. Nu 
primise niciodată răspuns. Swedish Premium Security era 
începutul și sfârșitul lanţului. 

Îi plătise lui Kum. Nouă milioane de motive să-l urască pe 
Mazern. Dar, pe de altă parte: Teddy ar fi trebuit să se bucure 
că rezolvase lucrurile fără să se aleagă cu un glonţ între ochi. 
Viața revenise la normal - nu mai era milionar, deși încă îi 
rămăseseră câteva sute de mii după ce plătise pentru vacanţa 

Lindei și a lui Bojan și cumpărase apartamentul pentru Nikola. 
Putea să se descurce o vreme fără să lucreze pentru Leijon. 

Emelie părea să fi făcut treabă bună la audierea principală a 
lui Nikola, chiar dacă lui Teddy nu i se permisese să stea în sala 
de judecată înainte să depună mărturie. Interogatoriul în sine 
mersese repede: pur și simplu, repetase ce spusese deja 
polițiștilor. | se părea curios să fie interogat de Emelie, cineva cu 
care se culcase - se-ntreba dacă asta era în conformitate cu 
principiile morale și etice ale profesiei ei. 

O-ntrebase și pe Michaela de ce credea că bărbatul mort din 
Värmdö ar putea fi Sebbe. 

— Pentru că stă aici, cu mine. A plecat cu niște treburi pentru 
câteva săptămâni, dar n-am mai primit niciun semn de la el de 
pe 14 mai. 

— Ştii dacă apare în registrul de amprente digitale sau de 
ADN în Suedia? 

— De fapt, nu cred, oftă ea. 

— Mai are tatuajul cu tigru pe braţ? 

Michaela păru că era cât pe ce să izbucnească în plâns. 

— Mda. Ala și încă multe altele. Mă tot plângeam de ele. 

Teddy: 

— Putem obţine ADN-ul lui de pe vreun obiect de-aici? Păr? 
Sânge? Orice, ca să-l putem compara cu al victimei. 


Poliția din comitatul Stockholm 


Interogatoriul informatorului „Marina”, 20 decembrie 2010 
Anchetator Joakim Sunden 
Locaţie: centrul Högdalen 


Notă 6 (partea a patra) 


Transcrierea convorbirii (continuare) 


M: S-a întâmplat acum vreo douăsprezece zile și părea foarte 
simplu. Sebbe urma să ia ceva de la cineva în Gamla stan. De fapt, 
Maxim sau unul dintre ceilalţi se ocupau de chestiile astea, dar, știi, 
el nu mai e printre noi. Era o excepţie. Trebuia doar să rămân în 
mașină și să aștept. Când se-ntorcea Sebbe, urma să-l duc undeva. 
N-am pus întrebări fără rost. Nu era treaba mea. 

JS: De ce nu putea să conducă Sebbe? 

M: Ti-am zis, și-a rupt mâna în accidentul în care a murit Maxim. 

JS: A, da, aşa e. 

M: Oricum, era în miezul zilei. Nu știu de ce aleseseră ora și locul 
ăla, dar poate că era o idee bună să alegi o zonă totdeauna plină de 
lume. 

Am parcat mașina în Kornhamnstorg. Era o mașină închiriată. Așa 
că da, Range Roverul de care m-ai întrebat acum câteva zile nu era 
nici al meu, nici al lui Sebbe. 

Sebbe a coborât. L-am privit îndepărtându-se și oprindu-se sub unul 
dintre copacii desfrunziţi. In dreapta era o cafenea. Lacul era 
acoperit cu un strat subţire de gheaţă - a dat înghețul devreme 
anul ăsta. Am așteptat. Sebbe stătea acolo, fumând. Timpul trecea 
încet - nu știu de ce ne grăbiserăm așa de tare. Nu se-ntâmpla 
nimic. 

M-am gândit la Benjamin - tocmai împlinise 16 ani și weekendul 
trecut folosise apartamentul meu ca să dea o petrecere pentru 
prieteni. Când m-am întors, la două dimineaţa, casa era curios de 
curată. Benjamin dormea pe canapeaua din sufragerie. M-am 
întrebat câți dintre prietenii lui chiar veniseră. N 

Sebbe şi-a aprins a patra țigară. Părea calm. In momentul ăla, 
aşteptam deja de jumătate de oră. 

O vreme, m-am gândit să pornesc ușor motorul și să plec. Să mă 
întorc la Clara's și să aştept să apară Sebbe și să ţipe la mine c-o 
ștersesem; chiar nu eram învăţat cu așa ceva, să stau într-o mașină 
în stradă. Dar gândul s-a evaporat cât se poate de repede. 
Bineînţeles că n-aveam tupeu să fac așa ceva. Și, sincer vorbind, 
nici nu voiam. Sebbe e... ei, bine, e cine e și cu toţii acceptaserăm 
greu moartea lui Maxim. 

Dar ceva nu părea în regulă afară. Trecuse o oră și nu se-ntâmplase 
nimic. Sebbe mi-a trimis un mesaj: Probabi/ am înțeles greșit ora. 
Mai astept puțin. Dar eu aveam o presimţire sumbră. Nu era doar 
faptul că dura o veșnicie. Mai erau și doi bărbaţi. Unul dintre ei 
purta un fel de fular. Stătea în cafeneaua de peste drum; îl vedeam 
pe geam. Părea să vorbească într-un handsfree. Celălalt purta o 
canadiană de camuflaj și stătea sub un copac, la vreo zece metri de 
Sebbe. Și el vorbea la telefon. Doi bărbaţi care stătuseră în același 
loc mai mult de o oră, fără să-și scoată căștile nici măcar o clipă. 
Doi bărbaţi care se tot uitau la Sebbe. Care păreau să schimbe 
priviri între ei din când în când. 

După un sfert de oră, i-am trimis un mesaj lui Sebbe. Cred că 
trebuie să plecăm. Pare ceva în neregulă. Am o presimţire urâtă 
despre doi tipi care se uită tot timpul la tine. 

N-am primit niciun răspuns. Sebbe era la vreo 50 de metri de mine. 
L-am privit aprinzându-și a opta ţigară și privind în depărtare spre 
Slussen. 

După câteva minute, s-a întâmplat ceva. Sebbe s-a întors. Spre el 
venea un bărbat - purta o pălărie de modă veche, așezată într-un 
unghi oarecum neglijent, și ducea o geantă de umăr. Sebbe l-a 
salutat. Am crezut că era probabil unul dintre smurfii noștri, cei de 
care avea de obicei grijă Maxim, l-am privit cum au schimbat 
câteva cuvinte și au pornit apoi pe Lilla Nygatan. Imediat, l-am 
văzut pe bărbatul cu fular ridicându-se și ieșind din cafenea, iar pe 
cel cu canadiană de camuflaj plecând de sub copacul lui. Îi 
urmăreau pe Sebbe și pe prietenul lui. Nu mai era nicio îndoială. 
L-am sunat pe Sebbe. N-a răspuns, l-am trimis un mesaj. Te fi/lează. 
Niciun răspuns. Mi-am adus aminte când a venit la clubul de 
striptease și ne-a salvat, pe mine și pe prietenii mei de la poker. Am 
coborât din mașină. 

Gamla stan: inima istorică a Stockholmului, punctul central. N-am 
nicio relație personală cu partea asta a orașului, doar niște amintiri 
vagi despre un tur turistic pe care-l făcusem cândva, prin liceu, 
când ghidul ne povestise despre masacrul de la Stockholm. Kristian 
al II-lea - Kristian tiranul, știi? - a tăiat acolo capetele multor 
suedezi. Asta era acum 500 de ani. Același lucru încă se-ntâmplă în 
alte părţi ale lumii. 

Suedia s-a schimbat, și s-a tot schimbat. Acum e o țară sigură. Un 
stat pentru oameni, sau cel puţin așa se spune - un stat social fără 
egal. Și poate că e adevărat. Tot ce știu e că-i al naibii de ușor să 
speli bani murdari în ţara asta. Și că dacă ești destul de sus în 
ierarhie, poţi să le faci celorlalţi orice vrei. 

M-am luat după Sebbe. 

El și tipul cu pălărie demodată stăteau de vorbă. Mergeau încet pe 
una dintre străzile mai înguste. Cei doi bărbaţi se ţineau la vreo 20 
- 30 de metri distanță. Nu puteam să cred că Sebbe nu i-a 
observat. Credeam că are experienţă, că e întotdeauna vigilent, ca 
Maxim. Am încercat să-l sun din nou. 

După încă vreo câţiva metri, s-au oprit. Tipul cu pălărie și-a dat jos 
geanta de pe-umăr și i-a dat-o lui Sebbe. Puțin mai jos, pe aceeași 
stradă, bărbatul cu fular ţinea ceva în mână. M-am apropiat și am 
văzut ce era. Un aparat foto. Mi-am dat seama ce se-ntâmpla. 
Voiau o dovadă a faptului că geanta a fost predată. Un fel de 
dovadă împotriva lui Sebbe. Au plecat mai departe. Atunci am 
înţeles care era următoarea lor mișcare. Voiau să obțină mai multe 
dovezi, voiau să-i aresteze. Bărbatul cu fular și celălalt, cu 
canadiana de camuflaj, se îndreptau spre Sebbe și prietenul lui, iar 
în urma mea veneau rapid în aceeași direcţie încă doi bărbaţi. 
Totuși, nu mă văzuseră. Incă-l puteam avertiza pe Sebbe, puteam 
să strig la el, să-i atrag atenţia. 

Bucătăria noastră în flăcări. Sebbe în bătaia de la clubul de 
striptease. Chipul lui distrus când ne spusese ce i s-a întâmplat lui 
Maxim. Bezna din ladă, omul care se ocupase de asta. 

Am tipat cât de tare am putut: 

— Fugi, Sebbe... poliţia. 

S-a întors spre mine. Cred că a-nţeles chiar în clipa aia. Erau la vreo 
20 metri de el. Putea să scape. O luă la fugă. Sunt destul de sigur 
că în geanta aia nu erau droguri. Sebbe nu se ocupa cu așa ceva. 
După cinci secunde, eram cu faţa la pământ și un genunchi în 
spinare. Mi-au pus cătușe și m-au dus la secţie. Și știi deja restul. 
JS: Mada. 

M: Sebbe e încă în libertate, nu? Nu l-aţi arestat? 

JS: Nu, nu l-am arestat. Poţi să ne ajuţi? N 

M: Ti-am spus o mulțime de lucruri, dar asta n-o s-o fac. Imi pare 
rău. 

JS: Poate c-o să revenim mai încolo. Voiam să-ți mulțumesc, oricum. 
Ne-ai oferit o sumedenie de informații valoroase. In ceea ce 
priveşte înțelegerea noastră, n-o să fii implicat în povestea asta. O 
să fii sursa mea anonimă, Marina. 


55. 


Îi telefona secretara: 

— E o livrare pentru tine jos. 

— O livrare? 

— Viveca zice că-i un buchet de flori. Să-l aduc? 

— Nu, vin eu să-l iau. 

Emelie se-ntreba cine i-ar fi putut trimite flori. Nu se putea 
gândi decât la o singură persoană. Nu luă liftul, aproape fugi pe 
scări. 

Podeaua din salonul de primire era făcută din dale imense de 
calcar de Gotland, iar pereţii erau îmbrăcaţi în lambriuri de 
lemn. Nu lambriuri vechi, de inspiraţie britanică, ci un perete 
neted și mat, de mesteacăn. Biroul de recepţie era o bucată de 
granit cenușiu-închis. Ideea era să simbolizeze Suedia antică: 
stabilitate și tradiţie. 

Încăperea era mândria firmei Leijon. Mesajul: jucăm la nivelul 
înalt al unor firme londoneze exclusiviste ca Staughter and May, 
Parabis și Stewarts Law. Cu alte cuvinte, firmele cu cel mai mare 
PEP, sau Profit per Equity Partner, unde un parteneriat după 

patru sau cinci ani însemna, în principiu, independenţă 
economică pentru deceniile următoare. Nimeni nu putea să 
considere Leijon drept vreo firmă de avocatură suedeză 
provincială, plină de avocaţi locali și obișnuiți, dar recepţia nici 
nu-ţi dădea aceeași senzaţie de gol pe care o aveai de multe ori 
la firmele mari. Când pășeau prin ușile de stejar aparent lipsite 
de personalitate de la etajul al șaptelea, clienţii simțeau, din 
toate punctele de vedere, că tocmai au pătruns într-una dintre 
cele mai de seamă firme de avocatură din Europa. 

Emelie gâfâia când ajunse jos. In mod clar, era într-o formă 
mai proastă decât credea. 

Viveca îi dădu buchetul. 

Emelie sfâșie hârtia în casa scării, în timp ce urca. Trandafiri 
roz și bujori imenși - trebuie să fi costat o avere. Pe una dintre 
tulpini era prins un bilet. 

Multumesc pentru ajutor! / Nicko 

Emelie se gândi la hotărârea pronunţată cu o zi înainte. 

„Nikola Maksumic susține că se afla în zonă pentru că 
intenţiona să se ducă în vizită la unchiul lui. Într-adevăr, de pe 
telefonul lui a fost inițiat un apel câtre unchiul său, chiar 
înaintea momentului la care a avut loc infracţiunea. Totuși, nu 
pare deosebit de credibil c-ar fi decis să-și viziteze unchiul la o 
oră așa de târzie, nici că s-ar fi putut rătăci așa de tare, încât să 
ajungă în locul unde a fost interceptat de instructorul câinelui. 

In Suedia, respectăm principiul conform căruia, pentru a avea 
loc instrumentarea cazului, fapta atribuită persoanei respective 
trebuie dovedită dincolo de orice îndoială. Cu alte cuvinte, 
trebuie să fie excluse orice alte posibile succesiuni de 
evenimente. 

Tribunalul districtual conchide că urmărirea n-a început direct 
de la motocicleta în discuţie. În plus, nu s-a stabilit nici dacă 
zona din jurul motocicletei a fost contaminată, nici câte alte 
urme suplimentare ar fi putut porni din această zonă. Nu putem 
spune cu certitudine a cui urmă a depistat-o câinele la distanţa 
de 20 de metri. Așadar, nu poate fi exclus ca acesta să fi 
identificat urma lui Nikola Maksumic la o anumită distanţă în 
această zonă și să fi mers pe ea, în locul urmei adevăratului 
suspect. In opinia Curții, este așadar dificil să tragem, numai pe 
baza urmăririi cu câine, o concluzie privind legătura lui Nikola 
Maksumic cu motocicleta sau locul faptei”. 

Dosarul fusese închis. Curtea respectase principiul prezumţiei 
de nevinovăție. 

Benjamin se simţea din ce în ce mai bine. Putea să se ridice 
din pat și să facă vreo câţiva pași; mânca singur mese ușoare și 
putea să exprime anumite lucruri. Potrivit lui Jeanette de la 
secția șase, ajunsese undeva în jur de 14 pe scara Glasgow. 
Mergea în direcţia bună - în câteva săptămâni, ar fi putut să 
revină la normal. 

Dar, în egală măsură, nu știa mai mult decât scosese deja 
Emelie de la el. Știa că fusese în casă cu taică-său și era sigur că 
el nu omorâse pe nimeni. Dar nu-și putea aduce aminte nimic 
altceva. De exemplu, nu știa cine era bărbatul mort. Ăsta nu era 
un semn bun. 

Procurorul sugerase că ancheta preliminară se va încheia 
foarte curând. Asta-nsemna c-o să poată să vadă și ea dovezile 
pe care reușise, de fapt, să le strângă poliţia. În fine. Dar 
însemna și că-n scurt timp după aceea vor fi formulate 
acuzaţiile împotriva lui. Şi apoi, procesul de fond. Se cutremură 
gândindu-se cum o să treacă Benjamin prin așa ceva, când se 
simţea în halul acela. Dar era și mai îngrijorată de felul cum o să 
facă ea faţă. Încă mai era novice. Chiar dacă dosarul lui Nikola 
mersese extraordinar de bine. 

Era copleșită de treabă la Leijon. Magnus parcă-i dădea de 
lucru de două ori mai mult ca de obicei. Nu-i zisese nimic direct, 
dar când se afla în biroul lui, punându-l la curent cu ceva, o- 
ntrerupsese în mijlocul unei propoziţii: 

— Anders Henriksson începe mâine restructurarea la 
Kungsborgen. Au avut deja niște întâlniri preliminare cu 
avocatul lor principal. Te-am recomandat pe tine să conduci 
echipa de cercetări pentru antecedente. 

Era clar ce voia să spună: la revedere, vară. Probabil că era cu 
capsa pusă pentru că ea refuzase oferta de la New York. Asta 
era pedeapsa ei. Singurul avantaj era că și Jossan fusese trecută 
la „îndatoriri solare”, cum zicea ea când trebuia să lucreze vara. 

— De fapt, nu mă deranjează chiar așa de tare, zicea ea. 
Oricum, planurile mele erau foarte plicticoase, sinceră să fiu. 
Toate prietenele mele au iubiţi, unele dintre ele au deja și copii 
și n-aş fi îndrăznit să sper că tu o să fii liberă. Tu trăieşti în 
lumea ta micuță. Apropo, te culci cu cineva în ultima vreme? 

Emelie nu se putu abţine să zâmbească. 

— Mda, un pic, răspunse ea. 

— Un pic? Cum te culci cu cineva un pic? 

— Faci sex, dar nu știi dacă e potrivit pentru tine. 

— Aha, în cazul ăsta, eu nu m-am culcat niciodată prea mult 
cu cineva. 

Emelie râse. Jossan: 

— Oricum, sunt sigură că nu-i un avocat de la serviciu. 

— De unde știi? 

— Așa-mi zice intuiţia. 

— Intuiţia ta nu-i totuși destul de bună ca să ghicești cine e. 

Dintr-un motiv oarecare, voia să vorbească despre Teddy, 
dar, în același timp, ar fi murit dacă Jossan își dădea seama cu 
cine se culcă, de fapt. 

— Poate că nu, zise Josephine, dar, din câte te știu eu, e 
cineva care te lasă să nu te mai prefaci. Cineva care te face să 
te relaxezi, să fii tu însăţi și să uiţi cu totul că trebuie să fii o 
femeie de carieră raţională. De asta ai nevoie. Dar - și asta-i 
problema ta, Pippa - s-ar putea să nu fie ce te-ai așteptat. S-ar 
putea să nu fie cineva pe care l-ai alege teoretic. 

— Și atunci, pe cine aș vrea eu teoretic? 

— Idioţi. 

— Și cine mă face să fiu eu însămi? 

— S-ar putea să nu știi nici tu. Dar mușchii tăi de-acolo, de 
jos, au înţeles de mult. Așa că ar trebui să-i asculţi pe ei, să nu 
te mai opui. 

Îi sună telefonul. De data asta, direct de la recepţie. 

— Livrare pentru tine jos. 

— Poţi să te uiţi tu ce e, Viveca? 

Emelie nu credea c-ar mai putea fi alte flori de la Nikola. 

— Mda, e de la Procuratură. Dosare și documente, vreun caz. 
Presupun că trebuie să fie o greșeală? 

— Mda, așa cred. Ține-l acolo, vin eu jos să arunc o privire. 

Raportul preliminar. Rölén îl trimisese probabil la adresa 
greșită: Emelie nu dăduse niciodată adresa de la Leijon. Totuși, 
simţi cum i se accelerează pulsul, voia să apuce dosarele și să- 
nceapă să citească pe loc. Știau cine e bărbatul mort? Işi 
dădeau seama că Mats fusese în casa aia? 

56. 


O adunare dubioasă. Nu-i mai văzuse de ani de zile pe băieții 
ăștia. Teddy era ca un elefant aflat într-o sufragerie, pe care-l 
vede toată lumea, dar nimeni nu discută despre el. Sau poate c- 
ar trebui spus un elefant aflat pe punte. Oricum, pentru ceilalţi 
era ca peștele în apă, unul din gașcă. 

Alt fel de petrecere: Dejan împlinea 35 de ani. Steagul sus. 
Prietenul lui închiriase o barcă: un afurisit de iaht. Nu chiar la fel 
de mare ca bestiile pe care le văzuseră Teddy și Emelie în 
Palma, dar destul de impunător ca să arate ca o uriașă navă 
spaţială albă, care, din locul unde era ancorat la Nybrokajen, 
arăta cu stridenţă că e vorba de bani proaspăt câștigați. 

Black Pearl, așa scria cu litere uriașe pe spatele ei. După mai 
mult de o săptămână de ploaie torențială, ieșise, în sfârșit, 
soarele. Dejan îi întâmpinase pe punte: rânjind ca unul care 
tocmai câștigase barca la vreun pariu. Deși nu era așa - 
ambarcaţiunea era închiriată, măcar de-atât își dădea seama și 
Teddy. 

— E-așa de-al naibii de mișto. Platformă de înot hidraulică în 
spate, trei jet ski-un Rahat, frate, azi o să ne distrăm. 

Dejan îi conduse. Teddy și câţiva dintre ceilalți cercetară 
barca luxoasă. Dejan trăncănea mai departe: high gloss black 
American walnut” pe podele, un gril Gaggenau în bar și propria 
saună, cu intrare de pe platforma de înot de la pupa. 

— Sunseeker Manhattan 84, are opt ani vechime. Mișto, nu? 
Viteză maximă peste 30 de noduri, se zice. O să coste 20 de 
miare doar benzina. 

Teddy bănuia că închirierea jucăriei uriașe a prietenului său 
costa de cel puţin patru ori mai mult. Dar era parte din farmecul 
lui Dejan să spargă atâtea lovele. 

Interiorul era șic. Peste tot, frapiere și sticle de șampanie. 
Perne cu imagini de staruri și un sentiment de patriotism 
american transmis de canapelele de piele. Urcară pe punte. 
Băieţii care-l recunoșteau îl salutau. Pahare de șampanie în 
mâini. Cămăși hawaiiene și tricouri. Ochelari de soare en masse. 
Alex, Safia, Birra, Denko, băieţii de dinainte. Dar și feţe noi. 

Băieți mai tineri cu bluze cu mânecă scurtă și bermude, tatuaje 
care păreau noi și bicepși lucraţi. 

Teddy nu se afișa în șort azi: în schimb, avea obișnuiţii lui 
pantaloni de bumbac. Sub ei: oțel rece - un cuțit militar, din 
fibră de carbon. La nevoie. Încă mai încerca să nu atragă 
atenţia, mutându-se dintr-un hotel mizerabil într-altul și dând 
telefoane doar de pe numere sigure - și voia să se asigure că se 
poate apăra în caz de urgenţă. 

Vârfurile verde-închis ale pomilor din parcul Berzelii arătau ca 
o cortină pașnică în spatele docului. Monumentul lui Raoul 
Wallenberg sub copaci - ca niște grămezi mari de lavă rece. 
Teddy se gândi la taică-său. În lumea lui, Raoul Wallenberg era 
cel mai mare suedez care trăise vreodată. „Una dintre puţinele 
ocazii când un suedez a făcut și altceva decât să stea deoparte, 
plângându-se de restul lumii”, zicea Bojan. 

Teddy era, de fapt, surprins că fusese invitat. Se-ntreba dacă 
era o idee chiar așa de bună să plece din oraș o zi întreagă. 
Avea de făcut diverse lucruri. Dar, în egală măsură: poate știa 
cineva ce i se-ntâmplase lui Mats. Poate-l cunoștea cineva pe 
Sebbe. Sau pe Peder Hult. 

Motorul zumzăi. Pasarela fu ridicată. Dejan strigă: 

— Am plecat. Toţi nemernicii ăia cu pânze ar face bine să aibă 
grijă. 

Căpitanul trase în jos de manșă: barca prinse viteză. Teddy 
împinse o priză de snus sub buză și-și băgă în gură o gumă de 
mestecat. 

În depărtare, vedea foișoarele și turnurile de la muzeul 
Nordiska - părea ceva desprins dintr-un film Disney. Se mai 
gândise și înainte - orașul era împărţit în sectoare la fel de 
limpede ca țările într-un joc de Risk. 

Două ore mai târziu. Era patru după-amiază. Soarele era 
aproape prea cald. Câinele lui Dejan, Mauler, arăta de parcă 
leșinase. Pluteau în largul orașului Vaxholm. 

— Mergem spre largul mării. 

Dejan râse. 

— E momentul să lăsăm ancora și să scoatem jet schiurile 
curând, ei, frate? După aia vine petrecerea. 

Teddy rămăsese mai mult pe punte. Lăsase lumea să vină la 
el și să stea de vorbă, nu invers. 

Pe scara îngustă urcă un tip. Se-ndreptă încet spre Teddy, 
parcă pozând pentru fotografi. Unii oameni chiar așa erau: toată 
viața li se desfășura de parcă ar fi jucat într-un film de acţiune. 
Tipul avea nasul borcănat și fruntea teșită - toată faţa arăta de 
parcă în copilărie intrase direct într-un zid. Rânji: 

— Hei, frate, a trecut al naibii de mult timp. 

Era Matteo - făcuseră împreună doi ani la Hall. Tipul se 
alesese cu cinci ani pentru ajutor și instigare la o tâlhărie cu 
circumstanţe agravante. Arăta exact la fel ca atunci când erau 
închiși, cu excepţia faptului că acum îl strângea tricoul peste 
burtă. Se-mbrăţișară bărbătește: o strângere la piept largă, 
bătăi pe spate - tot timpul atenţi să nu fie prea intimi. 

— Cu ce te mai ocupi în ultima vreme? 

Teddy îi vedea cu coada ochiului, pe Alex și Safia: urechile ca 
niște antene de satelit - bineînţeles că-i interesa ce făcea 
Najdan „Teddy” „Bj6ne” Maksumic. Niciunul dintre ei nu stătuse 
închis nici pe departe la fel de mult ca el. 

— Nu mare lucru. 

— Am auzit că ești un soi de avocat sau așa ceva. 

În gura lui Matteo luci un dinte de aur. 

— Dar n-are cum să fie adevărat, nu? 

— Nu, nu e. Tu ce faci? 

— Mici facturi, frate. 

Teddy înțelese. În ultimii câţiva ani: genul ăsta de fraudă se 
întinsese în Stockholm mai repede decât un capriciu oarecare al 
modei. Furt de identitate, ajutoare plătite unor persoane fictive 
cu dizabilităţi imaginare și altele de genul ăsta. Companiile 
plăteau fără să se gândească facturi falsificate de câteva mii de 
coroane. Aceasta din urmă era afacerea lui Matteo. 

Prietenul lui de la pușcărie luă o mână de pufuleţi cu brânză. 

Trimit zilnic câte 100 de facturi. E suficient dacă plătesc cinci 
dintre ei, știi tu, atunci am făcut 25. Te-ai prins la calcul? E ca 
oala cu smântână. Nu trebuie decât să te servești. 

Teddy privi peste apă și încercă să pară interesat: fosta lui 
lume - atracţia permanentă a lucrurilor pe care le poţi obţine din 
diverse infracţiuni. 

Pe mare erau o mulţime de bărci cu pânze. Nu mai fusese 
niciodată la bordul vreuneia și, pe loc, i se păru că acest fapt 
aparţine vieţii pe care încă o ducea Matteo. Nu mai ieșise 

niciodată cu barca: ce anume spunea asta despre copilăria lui 
Teddy? 

— Îţi aduci aminte ecuaţia pe care o făceam? întrebă Matteo. 

Teddy își amintea. Înainte s-o cunoască pe Sara. Când tot ce 
făcea avea legătură cu schimbarea monedelor în bancnote. Bani 
ușor câștigați, lunecând prin viață ca o sculă bine lubrifiată. 
Teddy și Matteo calculaseră cât puteau obţine din diferite 
infracțiuni și ce condamnare riscau dacă ar fi fost prinși. 

Când vorbi, din gura lui Matteo se împrăștiară bucățele de 
pufuleţi. 

— Coroane pentru fiecare an petrecut în închisoare. Tii minte 
care era cea mai mare răsplată? 

Teddy încercă să fie politicos. 

— Nu, nu prea. Curve? 

— Nu, Hristoase. Aștia pedepsesc dragostea mai dur decât 
oriunde altundeva. Chiar dacă ești handicapat de nu se poate, 
nu poți plăti pentru un final fericit. 

— Coca? 

— Ne, ne, ne te-ai ţicnit? Cu coca te alegi cu o veșnicie la 
pârnaie. 

— Fraudă? 

— Exact, fratele meu, dar împotriva firmelor. Nu păţește nimic 
niciun om obișnuit. Fără violenţă. Jur, poţi să scoţi cinci milioane 
pe an ușor, și abia dacă e vreun risc să ajungi la mititica. 
Răsplată record. 

Matteo trăncăni în continuare. Povestea cum îi ceruse 
avocatului să-i închidă contul de Facebook ultima dată când 
fusese judecat. Nu pentru că-i era teamă de ce-ar putea găsi 
polițaii. 

— Nu, voiam doar să mă asigur că nu vede doamna mesajele 
primite de la fetele cu care mă vedeam pe lângă ea. 

Vorbiră mai departe. Veniră și Alex, și Safia și o ţinură tot așa. 
Teddy avea scopul lui: întrebă de câteva ori despre Sebbe, 
despre Michaela. Încercă să scoată cu grijă ceva de la ei: cum 
spălaţi banii înainte? Vă ajuta cineva? 

Dar era o greșeală. Oamenii obișnuiți nu vorbeau despre așa 
ceva - un principiu simplu: îţi ţii gura, trăiești mai mult. Matteo 
era singurul care părea că vrea să-l impresioneze pe Teddy, ca 
un băieţel de doi ani - dar, pe de altă parte, el nu fusese 
niciodată unul dintre iniţiaţi. 

Dejan îi întrerupse strigând: 

— Gata friptura! Haideţi jos. 

Opt ore mai târziu. Era întuneric. O zi întreagă pe mare. 
Senzaţie de fierbințeală pe piele. Trăsături fericite pe chipuri. 

Pilotaseră jet sKi-urile de parcă ar fi fost mașini de FI. 
Trăseseră puţin cu pușca în porumbei de lut aruncaţi de pe 
punte, agățaseră un colac de cauciuc în urma bărcii, se 
bucuraseră de soare, pocniseră dopuri de șampanie prin tot 
arhipelagul ăla afurisit. Pe la ora cinci, lângă Black Pearl trăsese 
o barcă pneumatică. La bord urcaseră clătinându-se opt fete de 
20 de ani, cu părul vopsit blond și costume de baie înflorate. 

Matteo, Alex, Safia și ceilalţi aproape căzuseră peste bord de 
bucurie. Dăduseră drumul la sistemul audio: hituri vechi și 
siropoase la volum maxim. Dejan radia ca soarele. Mauler se 
legăna în ritmul muzicii. Senzaţie de Wolf of Wall Street, dar pe 
ape de 20 de grade - oamenii petreceau așa de intens, că până 
și un abstinent s-ar fi ales cu o mahmureală. 

Teddy se simțea puţin ameţit - din mai multe puncte de 
vedere. Kum era în termeni buni cu el - și, într-un fel sucit, era 
chiar plăcut că rămăsese fără banii lui McLoud: îi ardeau 
buzunarele, așa goale cum erau. Taică-său și soră-sa erau acum 
acasă. Nepotu-său scăpase - categoric fusese băgat în jaful de 
la magazinul ăla, dar, dacă procurorul n-o putea dovedi, nu 
puteau decât să-i dea drumul. Totuși: Swedish Premium 
Security, răpitorul, poliţaii corupți - oameni care încă mai erau 
pe urmele lui. 

Câteva ore mai târziu, barca se legăna, lovind ușor docul. 
Băieţii făceau hărmălaie în fundal. 

Teddy și Matteo se-ndreptară spre taxiuri. Restul găștii ieșea 
în oraș cu Dejan. Rezervaseră o masă. Aranjaseră să vină și 
câteva fete. 

Teddy și Matteo urmau să ia împreună un taxi: amicul lui 
stătea în Hallunda, nu departe de Alby. După cinci minute, 
Matteo era adormit pe umărul lui Teddy. Ce mai escroc - bălea 
ca un câine. 

Teddy își lăsă capul pe spate. Poate c-ar putea să-l depună pe 
Matteo în fața ușii și să se ducă înapoi în oraș, să treacă pe la 
Emelie. Ar trebui să fie acasă până la ora asta - Emelie, femeia 
muncitoare de nădejde și conștiincioasă. Dar nu - era prea beat 
pentru așa ceva. 

Plăti șoferul și cobori din mașină clătinându-se. Matteo se târa 
pe pavaj. 

— Pământul e moale, bălmăji el. 

— Haide, zise Teddy. 

— Nu, mă duc singur, nu-i departe. 

Taxiul le dispăru din vedere. Clădirile înalte din jurul lor arătau 
ca niște copii identice sau poate că vedea el dublu, chiar triplu. 
Nu se zărea nimeni. Matteo încerca să se ridice, dar Teddy tot 
se mai îndoia c-o să fie în stare să ajungă acasă de unul singur. 

Amândoi se clătinau - ca niște catarge în furtună. 

Lângă ei trase un Volvo V70. Tot numai antene și geamuri 
întunecate. 

Coborâră doi bărbați. 

Teddy avu o presimţire urâtă. 

Unul dintre ei veni spre el. Păr blond, jachetă neagră de piele. 

ÎI pocni pe Teddy cu toată forța în stomac. 

Teddy se îndoi de șale. Rămase fără suflare. Totuși - vechiul 
obicei, ridică braţele să-și apere capul. 

Norocos. Bărbatul flutură ceva spre el. Simţi o durere 
arzătoare în braț. 

Se trase înapoi. Încercă să-și găsească echilibrul. Lovi: parcă 
dădea într-un copac - probabil că tipul purta vestă de protecţie 
pe sub haină. 

Îi auzi strigând: 

— Poliţia, la pământ. 

Bâjbâi după cuțit. 

Un zgomot. Nu văzu ce se-ntâmplase, dar Matteo ajunsese la 
pământ. Prietenul lui răcni. 

Teddy apucă mânerul cuţitului. 

Nişte pumni lovindu-l în piept. 

Lovindu-i faţa. 

Simţi ceva rupându-se. 

Apoi, din spate, apăru celălalt bărbat. Îl prinse strâns, încercă 
să se apere. 

Urlă de durere. Căzu la pământ. Simţi cum i se amestecă 
sângele cu praful de pe jos. 

Bărbatul avea în mână ceva de plastic: un Taser. 

Cu un ultim efort, Teddy se ridică, încă ţinut în braţe de unul 
dintre atacatori, și lovi cu capul în spate. Omul urlă. 

Și, în timp ce urla, bărbatul cu părul blond îl împunse cu 
Taserul: Teddy îi văzu faţa. De la ureche până la gură: un semn 
roșu. 

Șocul îi trecu prin picioare, prin stomac și piept - de parcă-i 
trăsese cineva cabluri de oțel prin șira spinării și le trăgea în sus 
și în jos. 

Totul se întunecă. Ochii. 

Beznă afară. 

PARTEA a IV-a 


lulie 


57. 


Comunicat de presă 
Captură importantă de arme în Södertälje 


Patru persoane au fost arestate și plasate în arest preventiv, 
ieri, în Södertälje, pentru deținere de arme de foc. 

În timpul unui raid realizat în cursul acestei săptămâni pe 
Oxbacksgatan, în Södertälje, a fost găsit un depozit secret de 
arme. Ancheta tehnică se află încă în desfășurare, dar 
rezultatele obținute până în prezent arată că este vorba despre 
cinci arme automate de tip Kalașnikov și arme de asalt similare, 
de producţie străină. Au fost găsite și 11 pistoale și o cantitate 
uriașă de muniţie. În subsol și în apartamentul aferent acestuia 
au fost reţinuţi patru bărbaţi, cu vârste între 26 și 37 de ani. Toţi 
se află în custodia poliţiei. 

Poliţia crede că armele găsite ar fi urmat să fie folosite în 
mediul bandelor criminale. 


58. 


Nikola: fericit ca omul care tocmai a scăpat de o condamnare 
pe viață și s-a ales, pe deasupra, și cu un hogeac. Poate nu era 
chiar așa de ciudat: fusese eliberat. lar Teddy îi găsise un 
apartament. Era minunat de-a binelea. Compensaţie autentică: 
un noroc neașteptat ca să echilibreze tot ghinionul pe care-l 

avusese în ultimii ani. Nikola vs. stat: 2-1. Poate că până la urmă 
exista un Dumnezeu. 

Totuși, mai erau lucruri de făcut. Treburi neterminate. Raidul 
nebunesc al lui Metim. Greșeala lui. Ordinele lui Isak - ţi s-a 
făcut frică, acum rezolvi problema. 

În primele zile, nu făcu nimic. Doar se relaxă la maximum. 
Rulă jointuri, dar nici măcar nu le fumă. Stătu acasă și nu făcu 
decât să se joace cu noul lui iPhone - alt cadou de la unchiul lui. 
Aproape că n-avea mobilă în casa lui cea nouă, dar Teddy îi 
aranjase un pat, o masă și două scaune. Chamon îi 
împrumutase un televizor. Pentru Nikola, era suficient. Linda îi 
adusese cearșafuri, tacâmuri și două castroane. Nikola tot mai 
comanda doar pizza și kebab cu de toate - le mânca direct din 
cutie. 

Maică-sa era chiar fericită. Chicotea ca o fetișcană de 14 ani. 

— Avocata ta a fost fantastică. 

Dar Nikola se purta cu răceală. 

— De ce ai fugit când eram închis? 

— Teddy a spus să plecăm, nu ţi-a zis? 

Nikola era dur ca o stâncă - de fapt, nici pe departe. Se 
înmuie după cinci minute. 

— Maa, știu. E așa de bine să fiu afară, mamă. O să mă adun 
acum, jur. Apropo, știi pe unde-i Teddy? 

Nu știa; se întreba și ea același lucru. Incercaseră amândoi să- 
| sune toată ziua, dar nu dăduse niciun semn. 

Diseară, Nikola se ducea la Chamon acasă. Chiar voia să-i 
arate casa lui nouă - dar bănuia că prietenul lui voia să-i 
sărbătorească eliberarea. Petrecerea de eliberare numărul doi, 
în decurs de nouă săptămâni: s-ar putea să fi fost un record 
mondial dat naibii. 

Murray se ţinuse de cuvânt. Pușca de asalt din subsolul lui 
Nikola dispăruse până să iasă el, dar nu avusese loc nicio 
descindere. O reperase totuși într-una dintre pozele publicate de 
poliţie. Trei puști de asalt înșirate: Rk 62, 95 TP, cu pat 
rabatabil. Toate cu siguranţa pe partea stângă - dar una singură 
avea bandă adezivă neagră pe pat. Murray: vulpea aia șireată. 
Adăugase pușca imensă la captura lor. Nici că se putea mai 
bine. În mintea lui Nikola era un plan extraordinar de deștept. 

Plus urî alt sentiment. Nu începuse să asude când se gândise 
la ce avea de făcut. Nu-l durea burta. N-avea dureri de cap. De 

fapt, dormea bine. Probabil că i se-ntâmplase ceva în timpul cât 
fusese izolat, în timpul discuţiilor lui cu Kerim, în cușca de pe 
acoperiș. Ce-o fi, o fi: orice era mai bine decât să fii închis la 
izolare. 

Sună la ușa lui Chamon. Liniște. 

Sună din nou. Auzi șoapte. 

Ușa se dădu de perete. Chamon, Yusuf, Bello și câţiva dintre 
ceilalți erau în antreu. 

— Eşti un învingător, frate! răcniră ei. 

ÎI purtară pe braţe. Apartamentul micuț al lui Chamon: 
atmosferă evidentă de petrecere. Chipsuri, floricele, seminţe de 
floarea-soarelui. Peste tot, sticle de Red Bull și coca-cola în 
frapiere. Votcă și cutii de bere aliniate pe măsuţa de cafea. 
Niște afurisite de baloane colorate atârnate de tavan. Plus o 
liniuţă frumoasă. O grămadă zdravănă de coca pe o tavă de 
metal și un tub de argint pentru tras pe nas. Chamon trebuie să 
fi aruncat pe asta cea mai mare parte din ce înhăţase în urma 
raidului. Ca o petrecere de aniversare pentru copii, combinată 
cu un soi de omagiu pentru Scarface. 

Nu erau decât șase, dar petrecură ca jumătate din Stureplan. 
Baloanele dispăruseră după zece minute. Amicii lui arătau de 
parcă-și cufundaseră feţele în zahăr vanilat. Pahare pe jumătate 
pline de votcă și Red Bull pe toate suprafeţele. Muzică de la 
iPhone-ul lui Chamon bubuind în boxe: Rihanna, Kanye West. 
Zara Larsson. 

Se înghesuiră pe canapeaua de piele și jucară ore în sir GTA. 
Xbox One - proaspăt ridicat și lucios. Vecinul sună la ușă și le 
ceru să nu mai facă zgomot. Chamon își trase în jos pantalonii 
și-i arătă curul bietului irakian. Rulară bancnote de 500 de 
coroane: mai traseră puţin pe nas. Își făcură se/fie-uri. Încercară 
șepcile lui Chamon. Avea mai mult de 50 - toate șutite de la 
același magazin Stadium din oraș. Se cățărară pe canapele și se 
legănară în ritmul muzicii. Vecinul bătu iar la ușă: de data asta, 
împreună cu ginerii lui în spate. Totul se transformă într-o bătaie 
în casa scării. Toată lumea pica peste tot. Chamon râse, zicând 
c-o să se arate Hillary Clinton cu un acord de pace și după aia 
toată lumea o să trebuiască să-i sugă pula. 

Nikola dădu pe gât cinci sticle de bere în mai puţin de o oră. 
Chamon tot zicea s-o cheme pe Darina, curva cu care se 
întâlnise ultima dată când dăduseră petrecere. Nikola ţinea 

controllerul de la Xbox invers, dar asta n-avea nicio importanță 
pentru jocul lui. Se pișă de la balcon. Mimă niște mișcări de MMA 
cu Yusuf în mijlocul lăzilor împrăștiate pe podea: reușiră să dea 
jos singurul tablou de pe perete al lui Chamon - o grămadă de 
simboluri bizare pe o bucăţică de pergament. 

— Ce mama naibii faceţi - alea sunt hieroglife adevărate! ţipă 
Chamon, încercând să-i prindă în același timp și pe Nikola, și pe 
Yusuf. 

Râdeau așa de tare, că aproape făcură pe ei. 

Trecură ore întregi. Sistemul audio se stricase după ce 
Chamon vărsase votcă pe el. Unii dintre băieţi începură s-o ia 
spre casă. Nikola îi îmbrăţișă pe toți: 

— Sunteţi cei mai buni, băieţi. Pe bune. Dacă aţi fi fost slavi, 
ca mine, aș fi sărit pe voi la duș. 

Mai trecu o oră. Chamon, Yusuf și Nikola începură să-și revină. 
Nikola bea apă. Toţi ceilalți plecaseră. Deodată, se auzi soneria. 
Nikola găsi o bâtă de baseball. Se uitară unul la altul - iar 
nenorocitul de vecin? Sau de data asta erau polițaii? 

Chamon se uită prin vizor. Deschise ușa. 

Afară, singur: Isak. 

Vorbi rar: 

— Pot să intru? 

Chamon se holba. Nikola se-ntreba ce făcea aici, ce voia. 

Yusuf nu părea surprins: poate că el îl chemase pe Numărul 
Unu. 

Chamon aruncă de pe canapea controllerele de Xbox și 
sticlele. Dădu deoparte cojile de seminte și floricelele 
neexpandate. Isak se așeză. Își trecu dosul mâinii prin barbă. 
Apartamentul arăta ca un oraș prădat de ISIS. 

— Văd că aveţi o petrecere. 

Chamon și Nikola stăteau încă în picioare. 

— Mda, îl sărbătoream pe Nikola, zise Chamon. 

— Bine, băieţi, bine. 

Isak se întoarse spre Yusuf. 

— Deschizi geamul? Miroase ca într-un bordel. Chamon îi 
întinse o sticlă de bere. 

— Vrei? 

Isak, cu chipul împietrit: 

— Am venit cu A8-ul. 

Afară era întuneric. Televizorul era închis. Toată zona era 
liniștită. 

— Voiam doar să vin și să te felicit, Nikola, zise Isak. Trebuie 
să fi avut un avocat dat naibii. Unde ai găsit-o? 

— Emelie Jansson, zise Nikola. Ai cunoscut-o. Ea e cea care a 
lucrat cu unchiu-meu. 

— A, rahat, ea e. A fost aprigă fata aia. Și abilă, se pare. Isak 
se scărpină între picioare. 

— Yusuf mi-a zis despre descinderea de-acasă de la Abrohom 
Michel. Că ai... vorbit cu autorităţile... ca să te asiguri că se 
petrece. 

Nikola simţi că-i ia foc faţa. Vorbise cu Murray, îi spusese lui 
Chamon despre asta. Lucrase cu un polițai - împotriva tuturor 
regulilor. Păcat de moarte în ochii lor. 

— Nu-ţi face griji, urmă lsak. Ai făcut ce trebuia. Există 
întotdeauna excepţii, pentru orice. M-au atacat, mi-au stricat 
procesul, s-au căcat pe onoarea mea. Acum știm cine sunt și nu 
le-au mai rămas arme. Sunt presați. Poliţaii au făcut treaba în 
locul nostru. Dar tot nu te-ai ocupat de cel vinovat, Nikola. 

Isak se ridică. Podeaua scârţâi sub pașii lui când plecă. 

Jumătate de oră mai târziu. Ora 1 dimineața. 

Nikola și Chamon stând în mașina acestuia din urmă. Rahat, 
efectele cocainei încă îi mai cântau în cap Lil Wayne. 

— Serios, Chamon, nu știu ce să fac. Sunt al naibii de bine 
organizați. 

Capul lui Chamon se clătina în sus și-n jos. 

— Nu așa de organizaţi pe cât vor să crezi. În plus, patru 
dintre oamenii lui sunt închiși. O să rezolvăm, frate... cumva. 

Nikola încercă iar să ia legătura cu Teddy, probabil pentru a 
200-a oară în ziua aia: avea telefonul tot închis. Ce dracu'? 

Chamon parcă în fața casei. Se zicea că acolo stătea Metim 
Tasdemir. 

Încercă să pescuiască nu știu ce din buzunar. 

— Vrei? 

Îi întinse lui Nikola o punguţă de praf. 

— Neah, nu-mi mai trebuie. 

Chamon se aplecă și trase pe nas direct din pungută. 

— Nicko, frate, acum e momentul. 

Coborâră din mașină. Nikola încetini. Credea că scăpase de 
asta - dar o simţea limpede: din nou ghemul de spaimă din 
stomac. Ajunge, trebuia să-l oprească. 

Chamon era cu câţiva metri în fața lui. Sparseră fereastra de 
lângă ușa bucătăriei. In grădină erau niște jucării de plastic și o 
piscină gonflabilă. Chamon își băgă braţul prin spărtură și 
deschise fereastra. li sângera degetul mare. 

Se ajutară unul pe altul să intre. Fiecare avea câte o bâtă de 
baseball în mână. Nikola voia să fie ferm, și totuși dârdâia ca o 
blestemată de periuţă de dinţi electrică. 

Auziră un copil plângând. Chamon porni primul, cu bâta de 
baseball ridicată deasupra capului, ca o sabie de samurai. 

Beznă. Aprinseră luminile. Tapet cu dungi. Un șemineu fals. 
Lămpi cu LED sub mobilă - dădeau întregii încăperi o nuanţă 
albăstruie. Lumânări imense pe podea. 

Plânsetul continua. Intrară într-o încăpere: roz peste tot. 
Ursuleţi și personaje din Frozen. Lângă un perete: nemernicul de 
Metim Tasdemir schimbând scutecele fetiţei. Probabil că nu-i 
auzise spărgând fereastra. Când îi văzu, Metim își ridică 
sprâncenele aproape până în creștet. 

O fracțiune de secundă: diverse imagini care-i treceau prin 
minte. Celula. Cușca de pe acoperiș. Unde o să ajungă iar dacă 
se duce naibii treaba asta. Era pe punctul să cedeze. Nu voia 
decât să lase jos bâta și să fugă. 

Totuși: ridică bâta de lemn la fruntea lui Metin: 

— Ticălosule. 

Picături de sudoare pe fruntea individului. 

— Ușurel, băieți. 

Voce slabă. Senzaţii slabe. 

— E copilul aici, ce mama naibii. Ușor, ușor. Putem să 
rezolvăm. 

Fetița plângea. Metim o strânse în braţe. 

Nikola nu știa ce să facă. Se simţea paralizat. Un bebeluș. Nu 
putea să facă rău unui bebeluș. 

— O s-o luăm ușor când o să încetezi să ne-o mai tragi. Stai 
jos. 

Metim se prăbuși pe un taburet aflat într-un colț al camerei. 
Lângă el era un cărucior de copil. 

Metim Tasdemir - probabil singurul om din orașul ăsta care 
putea să concureze cu Isak - începea să se tânguie. 

— Nu-i faceți nimic, vă rog. 

— N-o să-i facem niciun rău, zise Nikola. 

Metim își puse fetița pe un covoraș cu elefănţei zburători. 
Părea mai liniștită acum. 

Nikola îl pocni pe Metim drept în faţă. Simţi pumnul lovind 
nasul: Metim își înăbuși un țipăt. 

Chamon își duse bâta la tâmpla individului. 

— Am văzut pozele gaborilor. Nu suntem idioţi - erau ale tale. 
Și erau același puști finlandeze pe care le-ai folosit când ai dat 
peste cap procesul lui Isak. 

— Ce dracu' zici acolo? 

Metim își șterse cu tricoul sângele care-i curgea din nas. Ce 
puţoi bleg și jalnic mai era și ăsta? 

— Oxbacksgatan, acolo stă Abrohom; e omul tău. E la 
pușcărie, la naiba. Așa că lasă tâmpeniile. 

Metim gemu. 

— Nemernici ce sunteţi voi, mi s-a părut că era una în plus în 
poză, aia cu patul cu bandă adezivă. Aţi turnat voi cumva, 
trădătorilor. 

Nikola îi mai trase un pumn. Sângele împroșcă pijamaua 
copilașului. Metim își dezgoli dinţii, dar rămase tăcut. 

Fetița începu din nou să plângă. 

Chamon întinse telefonul. 

— Tocmai am înregistrat ce ai spus. Isak vrea 500 de miare ca 
să uite ofensa. Cum vrei s-o facem? 

Nikola puse o mână pe fetiță și o mângâie blând pe spate. 
Pijamaua era roz, iar el îi simţi șira delicată a spinării prin 
materialul subţire. Era cea mai mică persoană pe care o 
atinsese vreodată. 

Copilul se liniști. 

Poate c-ar fi trebuit să-l sune mai bine pe Simon Murray? Să-l 
predea poliţiei pe Metim. Să lase să se încheie toate cum așa 
trebuie, nu să înceapă un alt conflict între clanuri, care s-ar fi 
extins și ar fi durat ani de zile. Ar fi făcut rău și mai multor 
oameni. Și mai mulţi morţi, probabil. Care i-ar fi garantat 
aproape sigur și mai multe dureri de stomac și coşmaruri. 

Dar Metim nu făcu decât să dea din cap. Părea oarecum 
ușurat. 

După aceea: Chamon și Nikola, la O'Learys. Răzând, 
relaxându-se. Ce noapte dată naibii. Nici măcar nu puteau să 

bea. În loc de asta, comandaseră amândoi cola zero cu multă 
gheață și trei paie. Restaurantul era pe punctul de a se închide. 
Totul fusese aproape prea simplu. Metim le dăduse, în mai puţin 
de zece minute, o pungă de plastic plină de bani. După 
mângâierea liniștitoare a lui Nikola, fetița căzuse într-un somn 
adânc, exact ca Frumoasa din Pădurea Adormită. 

— Serios, totuși, ar fi trebuit să-l presăm mai tare. Trebuie să 
fi avut cel puţin un milion dosit acolo, zise el gânditor. 

Punga cu bancnote atârna sub bar. Nikola o atinse. 
Biodegradabil, citi pe ea. Se întrebă în cât timp s-ar face banii 
terci dacă ar îngropa totul în pădure. 

Il sunară pe Isak, care râse cinci minute când Nikola îi povesti 
ce se-ntâmplase. 

— Schimba scutece, zici? 

— Mda. 

— Treaba mare sau treaba mică? 

— Cred că era un căcat. 

Isak părea pe punctul să se înece de râs. Chicoti așa de mult, 
că bateria lui Chamon aproape că se descărcă. 

Se liniști spre finalul convorbirii. 

— Eşti un bărbat adevărat, Nikola, nu ca Metim - care se 
ocupă cu treburi femeiești, schimbă scutece și alte porcării de- 
astea. Tu și Chamon puteţi să păstraţi câte 150 fiecare. Distraţi- 
vă în seara asta. Vezi să-ți găsești o fată de futut. O meriti, 
prietene. 

Nikola luă în serios cuvintele șefului. Sări de pe scaunul de 
bar. 

Venise momentul. 

T 

Paulina îi deschise ușa. Lui Nikola nu-i trecuse prin cap c-o să- 
| lase să vină la două și jumătate noaptea - dar îi răspunsese 
imediat la mesaj. 

Paulina: pantaloni de trening și o bluză tricotată lălâie. Haine 
confortabile. Fără machiaj. Părul strâns în coc. Îi simţea 
parfumul până în hol și în camera ei. Strălucea. 

La etaj, părinţii ei dormeau. 

II conduse într-o cămăruţță. Un pat îngust, un fotoliu. O 
bibliotecă plină de cărţi și un televizor. Era pornit. Un film 
american. 

— La ce te uiţi? o întrebă. 

— Homeland, zise ea. Sunt cu totul obsedată, mă uit toată 
noaptea. 

— Ah, rahat, e chiar așa de bun? 

Paulina se așeză pe pat și închise televizorul. 

Nikola se simțea perfect treaz și cu mintea limpede. Dar tot 
mai avea o imagine neclară în cap: fetița lui Metim. 

— Ştii, m-am bucurat așa de tare când te-au eliberat, zise 
Paulina. 

Îi prinse mâna. În continuare: trupușorul fetiţei în minte. Voia 
să-i spună Paulinei ceva despre ea. Să-i spună că, deși s-ar 
putea să fi făcut un lucru rău, acum se terminase. Că totul o să 
fie în regulă. 

Se așeză lângă ea pe marginea patului. 

Paulina își puse mâna pe coapsa lui. 

Simţi o răbufnire pulsând în el. 

Era liber. Făcuse rost de banii lui Isak, făcuse ce trebuia să 
facă. Fetița nu fusese rănită. Și acum, era într-o cameră liniștită, 
singur, cu fata după care era leșinat. 

S-ar putea să fi fost cel mai bun moment din viaţa lui. 

Se aplecă în faţă și o sărută pe Paulina pe buze. 


Expressen, 21 iulie 


Bărbat în vârstă de 21 de ani, pus sub acuzare pentru uciderea 
unei victime neidentificate 


Tânărul de 21 de ani acuzat de asasinarea unui bărbat 
necunoscut în insula Värmdö a apărut azi în faţa instanţei. 

Într-o seară de la jumătatea lunii mai, un agent de securitate 
a fost chemat la o vilă din apropiere de Angsvik, pe insula 
Värmdö. La sosire, a făcut o descoperire macabră. In interiorul 
casei, a dat peste un bărbat ucis în mod brutal. Tânărul de 21 de 
ani a fost găsit ulterior într-o mașină aflată în apropierea casei și 
a fost reținut a doua zi dimineaţă. 

Astăzi, au fost prezentate acuzaţiile împotriva tânărului de 21 
de ani, bănuit că a luat viața victimei împușcând-o în faţă. 
Identitatea persoanei decedate rămâne totuși necunoscută. 
Ancheta preliminară, dată publicităţii tot astăzi, susține că au 
fost efectuate teste ADN asupra victimei și încercări de 
identificare după amprentele stomatologice. In pofida acestui 
fapt, nu a fost posibilă confirmarea identităţii sale. 

Procurorul public Annika Rölén va apela la mai mulți martori 
la proces, inclusiv la mărturii ale unor agenţi de pază, legiști și, 
nu în ultimul rând, tehnicieni care au analizat locul crimei. 

„Nu putea s-o facă nimeni altcineva. Bărbatul de 21 de ani era 
singura persoană aflată în apropiere, iar el a refuzat să ofere 
vreo explicaţie în legătură cu motivul prezenţei sale acolo”, 
potrivit lui Rölén. 

Avocata bărbatului, Emelie Jansson, nu a făcut niciun 
comentariu. 


59. 


Întâlnire-fulger cu Magnus Hassel și Anders Henriksson - 
Emelie putea bănui despre ce era vorba. Nu se întâlneau într- 
unul dintre birourile partenerilor, ci într-una dintre sălile de 
conferință de la ultimul etaj - spaţiile mai formale rezervate în 
general clienţilor, cele cu priveliști fantastice. Din nou, acesta 
era un semn clar legat de ce voiau. 

Jossan văzuse deja articolul pe expressen.se Fusese publicat 
cândva în ziua de dinainte. Primul lucru pe care-l spuse când 
intrase pe ușă fu: 

— Credeam că ești isteaţă. 

Emelie se-ntoarse cu scaunul de birou. 

— Și eu. Se pare că n-aveam dreptate. Vreun sfat despre ce 
ar trebui să spun? Ești avocat, nu? 

— Habar n-am. Are ceva de-a face cu Teddy? 

— Indirect. Crezi că mă dau afară acum? 

— Probabil, răspunse Jossan, fără să pară deosebit de tristă. 
De ce, Emelie? De ce? 

Emelie trase adânc aer în piept. 

— Îți spun mai încolo. Dac-o să am vreun răspuns bun până 
atunci. 

Se gândi că nu știuse niciodată cu adevărat de ce alesese 
Dreptul și cum se orientase treptat spre ramura sa comercială. 
Cum luase testele, alesese cursurile de specializare potrivite, 
căutase de lucru la cele mai bune firme din Stockholm - fusese 
selectată de toate. Leijon fusese prima ei opţiune. 

Josephine aproape că pufni. 

— Or să te azvârle cu capul înainte, indiferent ce le spui. Dar 
ești curajoasă, recunosc. Dă-mi un mesaj când îţi ţii pledoaria 
finală la tribunal. Vreau să vin și să ascult. Și, dac-o să câștigi, te 
scot la cină la Matbordet. Ai auzit de el? Are două stele - 
restaurantul nou al lui Mathias Dahlgren; stai la masa unde 
gătește efectiv. 


Emelie era singură în sala de ședințe. Pe masă erau o tavă, 
patru cești de cafea, un termos argintiu și un bol mic cu praline. 
Nu se așeză. In loc de asta, se duse spre ferestrele panoramice 
și încercă să-și maseze umărul. Principala suferinţă a avocaţilor: 
probleme de spate, din cauza încordării și a statului pe scaun 
prea mult. 

Părinţii ei plecaseră acasă până la urmă, și în niciun caz prea 
repede. Bănuise că erau dezamăgiţi că nu stătuse mai mult cu 
ei, dar n-ar fi trebuit să se plângă. Nu ea era cea care sugerase 
să vină și, în plus, stătuseră la ea gratis. Un aspect pozitiv era că 
avea impresia că taică-su fusese treaz tot timpul - de parc-ar fi 
așteptat ocazia să-i demonstreze că poate. 

Se-ntreba totuși unde dispăruse Teddy. | se păruse că relaţia 
lor fusese mai relaxată după excursia în Palma, deși abia 
avuseseră timp să se vadă, pentru că fusese foarte ocupată. Dar 
acum părea să aibă iar telefonul închis. Se-ntreba dacă mai era 
supărat pe ea și, dacă da, de ce. 

Trebuia să stea de vorbă: venise ancheta preliminară în 
dosarul lui Benjamin. N-avusese încă timp s-o citească în 
detaliu, dar un lucru era limpede: bărbatul mort nu era Mats. În 
pofidă stării lui instabile, Benjamin se exprimase clar: bărbatul 
mort din fotografiile medicului legist nu era tatăl lui. 

Totuși, nu putea spune dacă era Sebastian Petrovici. În 
niciuna dintre poze nu apărea vreun tatuaj cu tigru, iar faţa nu 
mai era practic o față. Cu toate astea, Emelie îi trimise și 
Michaelei o poză scanată, ca să verifice. Nu primise încă niciun 
răspuns. ` 

Se deschise ușa. In încăpere intrară Magnus Hassel și Anders 
Henriksson, urmați de Alice Strömberg, şefa de la HR. Parcă 
mergeau înșiraţi, o mică procesiune în drum spre o ceremonie 
sacră: pentru prima dată în istoria firmei, urma să fie dat afară 
un avocat. Poate. 

Așteptă până se așezară. Zâmbeau toţi, vorbind despre 
vremea schimbătoare: întâi un interval de soare și secetă, apoi 
ploaie torențială, apoi iar căldură. 

— Vremea a devenit excesivă în ultimii câţiva ani. Trebuie să 
fie efectul de seră, zise Anders Henriksson cu vocea lui 
pițigăiată. 

Azi o ducea cu gândul la Mickey Mouse. 

Magnus Hassel se scărpină în cap. 

— Mda, mă gândeam la vremea când am ajutat Forsfall să 
vândă uzinele alea alimentate cu cărbuni și să evite amenzile de 
la Agenţia pentru Energie. Voiau să-i oblige să treacă la 
tehnologii mai puţin poluante. 

Alice Strömberg le turnă fiecăruia câte o ceașcă de cafea. 
Magnus Hassel luă o pralină. 

— Deci, zise el. N-a trecut chiar așa de mult de când am stat 
de vorbă, la întâlnirea de dezvoltare personală din iunie. Și 
atunci am zis că totul e în regulă, dar că ţi-ai luat câteva zile de 
concediu medical. Apoi ţi-am oferit șase săptămâni la New York, 
plătite de firmă. Dar azi-dimineaţă am citit în ziar că reprezinţi 
pe cineva într-un proces de crimă. Am vrea o explicaţie. Măcar e 
adevărat? 

Emelie trase adânc aer în piept. 

— Da, e adevărat, din păcate. 

Sprâncenele lui Magnus tresăriră. Un tic involuntar. 

— De ce nu ne-ai spus? 

— Te-am sunat și am încercat să te conving să fii de acord, îţi 
aduci aminte? 

— Nu. 

— În mai, într-o dimineaţă devreme. Părea că abia te-ai trezit. 
Cred că te trezisem din somn. 

— Nu-mi aduc aminte. Habar n-am despre ce vorbești. 

— Probabil că n-are importanţă, zise Emelie. Oricum ai spus 
nu. 

— Exact. 

Anders Henriksson interveni în discuţie. Poate că vocea 
semăna mai mult cu a unui eunuc decât cu a lui Mickey, era 
practic un falset. 

— Din păcate, noi nu putem accepta genul ăsta de caz și chiar 
nu putem accepta să ne lucreze cineva pe la spate. Așa că avem 
o sugestie. Alice, vrei să te ocupi tu? 

Îi făcu un semn directoarei de HR. 

— Emelie, ce ai făcut tu e foarte grav. 

Când își înclină capul teatral, Alice avea o expresie de parcă 
se uita la un pisoi drăgălaș. 

— Riscă să afecteze reputaţia firmei. Clienţii noștri ar putea 
începe să se întrebe de ce cineva din personalul nostru apără un 
ucigaș... 

— N-a fost condamnat încă. 

— Da, dar clienţilor noștri tot o să li se pară ciudat. Noi nu 
lucrăm în acest domeniu al legii, așa cum bine știi. În plus, avem 
o regulă, conform căreia toate dosarele trec pe la parteneri; să 
preiei un caz din proprie iniţiativă este inacceptabil. Știi și asta. 

— Știu tot ce spui, zise Emelie. Și vreau să-mi cer scuze că n- 
am informat firma când am luat cazul ăsta. Dar, așa cum văd eu 
lucrurile, m-am ocupat în timpul meu liber. Am reușit să fac tot 
ce mi s-a cerut aici - cu excepţia faptului că am fost obligată să- 
mi iau două zile libere după un eveniment tulburător. M-am 
asigurat că Leijon nu are nicio legătură cu asta, n-am dat adresa 
firmei în nicio corespondenţă sau altceva de genul ăsta, iar 
numele firmei nu este pomenit în articole. Sunt avocat și, 
conform regulilor Baroului, toată responsabilitatea îmi aparţine 
mie, nu firmei. 

Alice o privea. Și Magnus. Anders Henriksson se uita urât. 

Alice își strânse mâinile. 

— Suntem dispuși să trecem, într-o oarecare măsură, peste ce 
ai făcut, pentru că ne dăm seama că te-ai descurcat bine în 
trecut. Deci, propunerea noastră e următoarea: renunți la cazul 
pe care l-ai acceptat ca apărător privat. Clientul tău va trebui 
să-și găsească alt avocat. Tu o să pleci, cu salariul întreg pe 
șase luni. O să-ţi aranjăm totuși un loc de muncă nou, ca avocat 
de business la una dintre firmele pentru care lucrăm. 

Emelie se sili să rămână calmă. 

— Categoric nu pot să renunţ la caz. Acuzaţiile au fost 
formulate acum câteva zile, așa că procesul de fond o să 
înceapă curând. Ar fi o lipsă de etică incredibilă din partea mea 
să-mi las clientul în acest stadiu al procedurilor. 

Expresia lui Alice nu se schimbă. 

— Cealaltă opţiune este să fii concediată. Fără plată, fără alt 
serviciu. Ar trebui să-ţi strângi lucrurile și să pleci imediat după 
această întâlnire. 

Emelie era acum cât pe ce să izbucnească în plâns de- 
adevăratelea. 

— Nu pot să renunţ la dosar, nu în acest stadiu avansat. Ar fi 
o greșeală. Lipsă de loialitate faţă de client. Știu c-ar fi trebuit să 
anunţ firma, dar am considerat că n-am de ales și trebuie să 
preiau acest caz. Știţi că sunt practic făcută pentru firma asta. 
Trebuie să existe vreo cale de ieșire. Dacă apar întrebări din 
partea presei, putem da un comunicat în care să spunem că m- 
am ocupat pe cont propriu. 

Alice își strânse buzele. 

— Te rog, Emelie... 

Faţa lui Anders Henriksson căpătase o tentă roșiatică. 
Magnus, pe de altă parte, se lăsă încet pe scaun, care scârţăi. 

— Emelie, o să fiu complet sincer cu tine. Eşti una dintre 
preferatele mele. 

Se opri puţin, ca să se înțeleagă ce a spus. 

— Și nu sunt mai puţin impresionat să aud că, în paralel cu 
toată munca de aici, te ocupi de un caz de crimă, pe lângă 
faptul că ai fost și bolnavă două zile. Sunt dispus să-ți acord o a 
doua șansă. 

Anders Henriksson nu mai avea fața roșiatică. Era stacojie - 
ca un stop de circulație. 

— Stai un pic, Magnus, ce-i asta? 

Magnus nu se-ntoarse. Pur și simplu continuă: 

— Emelie s-ar putea să fie cel mai bun avocat pe care l-am 
cunoscut. 

Chiar dacă Anders Henriksson era foarte bine privit la Leijon și 
era deja partener de câţiva ani, Magnus Hassel îl surclasa. 
Magnus era unul dintre cei mai influenţi avocaţi din ţară. 
Adusese de cel puţin cinci ori mai multe dosare decât Anders și 
venituri de peste zece ori mai mari; era un simbol la Leijon, 
omul care juca golf cu familia Wallenberg, mergea la vânătoare 
cu directorii grupului SCA și se ducea să înoate la Torekov cu 
elita lumii businessului suedez. Dacă Magnus Hassel voia să 
păstreze pe cineva la firmă, atunci așa avea să se întâmple. 

— Tot ce-ţi cer, Emelie, este să renunţi la caz, urmă el. Nu 
poți merge mai departe cu el. Imi pare rău. Cred în tine, și tu știi 
asta. 

Emelie se uită ţintă la el. Putea să rămână în firmă; avea o 
ultimă șansă. Dar trebuia să plătească un preţ. Ce dracu' fusese 

în capul ei? Că bănuielile împotriva lui Benjamin aveau să 
dispară de la sine, doar pentru că-și asumase ea rolul de avocat 
al lui? Că presa n-o să bage în seamă o crimă doar pentru că ea 
lucra ca apărător privat? Că Leijon ar accepta ca unul dintre 
avocaţii săi să-și petreacă mai mult de 30 la sută din timpul cât 
nu dormea lucrând la un caz penal? Fusese naivă, nu gândise în 
avans. 

Emelie se îndreptă spre Rörstrandsgatan. Mai avea de lucru 
după ce ajungea acasă. Pregătiri. Casa duhnea a gunoi stătut. 

Jossan o îmbrăţișase după întâlnire. 

— Să-mi spui dacă vrei să ieși în oraș să bem ceva mai târziu. 

Când ajunse acasă, se așeză pe pat. Își cuprinse picioarele cu 
brațele. Trebuia să se apuce de lucru, dar avea mintea goală. 

Il sună pe Teddy. li trimise un mesaj. Ba îl sună chiar și pe 
Nikola. 

Când închise telefonul după ce-i lăsase un mesaj lui Nikola, își 
dădu seama că încercase s-o sune cineva. Avea un mesaj în 
căsuță vocală. 

Bună, sunt Matteo, sunt un vechi prieten de-al lui Teddy - 
cred că-l știi. Dejan zice că ar trebui să iau legătura cu tine. Poți 
să mă suni cât mai repede? E important. 

Era ora trei după-amiază. O după-amiază deosebit de 
mohorâtă, la sfârșit de iulie. 


Notă de serviciu Poliţia din comitatul Stockholm 


Semnat: Joakim Sunden 
Data: 12 ianuarie 2011 
Referitor la supravegherea informatorului „Marina”. 


În ultimele câteva săptămâni, subsemnatul a lucrat și a supervizat 
un informator cu numele de cod Marina. A fost oferită o mare 
cantitate de informaţii, din care mare parte poate fi considerată de 
încredere (conform metodelor de apreciere în vigoare). 
Subsemnatul a încercat să verifice și să investigheze mai departe 
detaliile. Subsemnatul i-a raportat cu regularitate comisarului 
Anders Mieler. 

Marina a primit din partea subsemnatului garanţii privind păstrarea 
anonimatului, pentru asigurarea faptului că informatorul poate oferi 
detalii cât mai nestingherit și, făcând astfel, poate contribui la lupta 
împotriva criminalităţii organizate atât în ţară, cât și pe plan 
internaţional. Subsemnatul dorește să sublinieze că nu au avut loc 


VP - 356 


interogatorii documentate cu Marina, nu au fost făcute înregistrări 
și nici note. 

Recent am aflat faptul că Ivar Lövberg, procuror-șef adjunct, a 
solicitat numele real și datele de contact ale informatorului Marina. 
Lvberg l-a informat pe subsemnatul că solicită începerea imediată 
a unor interogatorii oficiale cu Marina, pentru a garanta 
documentarea informaţiei și faptul că martorul poate fi interogat în 
fața unei instanţe de judecată. Subsemnatul se opune comunicării 
acestor detalii. Subsemnatul este de părere că Marina trebuie să 
rămână și pe viitor sursă anonimă; acesta este acordul pe care-l are 
subsemnatul cu informatorul. 


La datorie. 


Joakim Sundén 
60. 


O celulă. 

Nu se putea. O nenorocită de celulă. 

Nu. Nu. Nu. 

Ba da. 

Ajunsese înapoi, era închis. Deja de mai mult de o zi și 
jumătate. Podeaua rece. Becul care atârna de tavan. Frig peste 
tot. Reţinut. 

Nu. 


Când se trezi prima dată, încercă să se ridice. Uriașe din 
cauza durerii care-i ardea laba piciorului. Probabil că avea ceva 
fisurat sau fracturat. Durerea din coaste - una sau mai multe 
erau probabil rupte. N-avea nicio oglindă, dar când își atinse 
nasul practic leșină. 

In cele din urmă, reuși să se ridice în picioare. Se uită după 
butonul de intercom, dar nu-l găsi. Părea să fie una dintre 
celulele mai vechi, unde trebuia să baţi în ușă. 

Lovi cât de tare putu. Strigă. N-ar fi trebuit să mai ajungă 
niciodată aici, își făcuse o promisiune. In spatele unei uși 
metalice încuiate. Al unor zăbrele groase, care păreau tocite și 
care acopereau fereastra. Să se-ndrepte către o condamnare la 
închisoare. 

Încercă să vadă ceva afară, să se uite peste zid. larba de 
dedesubt părea neîngrijită. Probabil că era la Österåker sau, 
poate, la Salberga. Se-ntreba de ce-l duseseră așa de departe 
de Stockholm. 

Nu veni nimeni să deschidă ușa. Nu putea nici măcar să audă 
zăngănitul cheilor pe coridor. 

Bătu din nou în ușă. Mai tare. Mai puternic. 

Nu se întâmplă nimic. 

Se întinse pe spate pe podea și încercă să lovească ușa cât de 
tare putea cu piciorul sănătos. Bubuitura răsună în celulă. 

În cele din urmă, vizeta se deschise doar un pic. O crăpătură 
subțire. De cealaltă parte, văzu un ochi și jumătate de nas. 

— Ce vrei? 

Un glas răgușit. 

Teddy dădu să se ridice. 

— Vreau să știu ce dracu' se întâmplă. De ce am fost arestat? 

— Îmi pare rău, nu sunt în măsură să discut asta. O să afii 
destul de curând. 

— Am nevoie de un doctor. Sunt zdrobit. Piciorul e un 
dezastru. Coaste rupte. 


— Mda, poate. 
— Poţi măcar să stingi lumina? 
— Da. 


Vizeta se închise cu un zăngănit. Lumina din plafon se stinse - 
întrerupătorul trebuie să fi fost tot afară. Teddy se târî pe podea 
până la saltea. Încercă să-și adune gândurile: ce anume se 
întâmplase? Nu-și putea aduce aminte mare lucru în afară de 
faptul că se distrase toată ziua pe barca lui Dejan. Pe jumătate 
beat, cu un Matteo cherchelit în taxi. Apoi: bărbaţii care-i 
atacaseră și strigaseră că sunt polițiști. Frânturi: îl trântiseră și 
demaraseră în trombă, cu el în mașină și Matteo încă în stradă. 
Restul era în ceaţă. Își aducea aminte totuși destul de clar ceva: 
unul dintre nemernici avea o cicatrice roșie pe obraz. De la 
ureche până la gură. 

încercă să se relaxeze. Nu prea mergea. 

Pereții celulei păreau să se apropie, apăsându-l. Aerul era 
greu de respirat. Nu putea să intre în hiperventilaţie, n-avea 
voie să facă atacuri de panică. Mai fusese în situaţia asta și 
înainte. Reușise să facă opt ani fără să se piardă cu firea. 

Primele câteva ore în celulă atunci, când îl arestaseră pentru 
răpirea lui Mats Emanuelsson: polițaii de la operaţiuni speciale îl 
împușcaseră în burtă și tocmai fusese operat. Zăcea pe saltea, 
exact ca acum, pe jumătate drogat cu Citodon? și Ipren”, și se 
gândea la același lucru: la maică-sa. Zona tihnită pentru copii de 
la bibliotecă, toată numai canapele și perne, el ghemuit în 
braţele ei. „Fraţii Inimă de leu” în mâna ei. „Dar va trebui să 
faci anumite lucruri, altfel nu ești ființă umană, ești doar o 
bucăţică de tin”. Vocea mamei. 

— Băiatul meu de aur, spusese ea. Știi ce înseamnă asta? 

El clătinase din cap. Avea șase sau șapte ani. 

— Ce lucruri trebuie să fac, mamă? 

Ea îl sărutase pe obraz, deși lui nu-i plăcea când o făcea de 
față cu alții. 

— Trebuie să fii bun, Teddy. Uneori trebuie să fii bun, chiar 
dacă e greu. 

încercă să se ridice. De-a lungul anilor, nu fusese întotdeauna 
bun. Ăsta era rezultatul, echilibrul cosmic: fusese închis din 
cauza nenumăratelor lui păcate. 

Se uită iar pe fereastră. Nu doar iarba era înaltă și uscată. Și 
zidurile păreau jerpelite. Nu putea vedea mare lucru în afara 
câtorva vârfuri de copaci dincolo de ele. Dar reperă o masă de 
ping-pong veche și două porți de fotbal răsturnate. Nu putea să 
fie Salberga - celulele de arest de acolo erau legate de 
complexul penitenciar mare, care fusese renovat de curând. Nu 
putea fi nici Österåker; ar fi recunoscut împrejurimile, chiar dacă 
aripa arestului era în altă clădire. Poate că-l ţineau în altă parte 
- mai departe de Stockholm. 

Ceva era în neregulă, era sigur de asta - doar că nu era deloc 
sigur ce anume. 


% Analgezic și antipiretic pe bază de fosfat de codeină hemihidrat și paracetamol. 

?33 Denumire comercială pentru ibuprofen. 

% „Fraţii Inimă de Leu” (Bröderna Lejonhjärta), roman fantastic pentru copii scris de 
Astrid Anna Emilia Lindgren și publicat în 1973. 

61. 


Nikola se simţea odihnit. În pofida petrecerii deșănţate de azi- 
noapte și a emoţiilor pe care le avusese înainte să-i facă ce-i 
făcuseră lui Metin. Și în ciuda faptului că stătuse cu Paulina 
până dimineaţă târziu. Nu se uitase la ceas. Își închisese 
telefonul. Se bucurase de viaţă. Se bucurase de Paulina. 

Dar acum își deschisese telefonul. Șapte apeluri pierdute de 
la un număr pe care nu-l știa. Patru apeluri pierdute de la maică- 
sa. _ 

Era după-amiază și se îndrepta spre casă. In mod normal, 
Linda era obișnuită să aibă telefonul închis - dar îi promisese c-o 
să se schimbe. N-avea energie s-o sune. In momentul ăsta, voia 
doar să se mai bucure puţin de senzațiile plăcute. Fără 
distrageri. Să se mai agaţe câteva ore de fericirea care clocotea 
în el. 

Dormiseră până la prânz. Când se sculaseră în cele din urmă, 
părinţii ei nu erau acasă. Nikola nu era sigur nici măcar că știau 
că fusese acolo. 

— N-are importanţă, spusese Paulina. Sunt polonezi, nu 
saudiţi. 

Micul dejun: suc de portocale și pâine prăjită cu șuncă. 
Paulina mâncase un grepfrut. Ziarul local pe masă. Zărise pe 
prima pagină un articol despre succesele poliției în războiul 
împotriva așa-numitelor bande criminale. Fotografia cu armele 
din comunicatul de presă. 

După micul dejun se întorseseră în camera Paulinei. Se 
uitaseră la televizor. Vorbiseră despre școală și procesul lui 
Nikola. Se sărutaseră. Se îmbrăţișaseră. Făcuseră dragoste. 

Se plimbaseră prin cartier. Nikola, cu braţul în jurul ei. Se 
așezaseră pe o bancă în parc lângă Brunnsângsskolan și se 
giugiuliseră ca niște adolescenți. După o vreme, se întorseseră 
la Paulina acasă și se uitaseră la jumătate de episod din 
Homeland. Lui Nikola îi plăcea tipul cu ochelari și barbă. Același 
calm îl simţea în momentul ăsta. Făcuseră niște smoothie-uri. 
Vorbiseră despre diverși prieteni comuni. Făcuseră iar dragoste. 


Nikola urcă încet scările. Încă un etaj. Spre apartamentul lui. 
N-avea planuri pentru restul zilei, voia doar să facă un duș și să 

se schimbe. Poate c-o să-l sune pe Chamon. Sau pe Teddy - 
dacă răspunde de data asta. Sau poate c-o să iasă cu Paulina, 
dacă voia și ea. 

Apoi simţurile de Spider-Man începură să zumzăie. Ca atunci 
când îl urmărea cineva. Mai făcu vreo câţiva pași. In holul din 
faţa apartamentului, era o femeie care se sprijinea de perete. 
Până nu se-ntoarse, nu-și dădu seama cine e. Emelie fucking 
Jansson - super-avocata lui. 

— De ce nu răspunzi la telefon când te sună avocatul tău? îl 
întrebă ea cu un zâmbet, iar el o îmbrăţișă. 

— Am fost cam ocupat aseară. 

Emelie încă mai zâmbea. 

— Aha, asta era. Dar de fapt e patru și jumătate după-amiaza, 
știi, și am încercat să te sun de vreo sută de ori. S-a întâmplat 
ceva. 

Zâmbetul îi pieri. Intrară în casă - nu-și bătu capul să-i explice 
că Teddy îi cumpărase apartamentul. Voia doar să audă de ce 
depusese Emelie efortul să vină până la el. 

Îi explică. Cineva care se numea Matteo o sunase acum o oră 
sau două. 

— El și cu Teddy erau ieri la o aniversare de 35 de ani. 
Aseară, au luat împreună un taxi până în Alby. Se pare că erau 
amândoi foarte beţi. Dar când au coborât din mașină, au fost 
atacați de doi... polițiști, a zis el. L-au luat pe Teddy. 

Nikola aproape răcni: 

— Nu se poate. 

— Au apărut cu o mașină. Matteo a crezut că era o mașină de 
poliţie fără însemne, iar ei au strigat că sunt polițiști, dar felul 
cum s-au purtat părea puţin... deplasat, crede el. Practic l-au 
lăsat lat pe Teddy. L-au aruncat pe Matteo pe capota mașinii și i- 
au pus cătușe, deși abia se putea ţine pe picioare. După aia l-au 
lăsat pe jos, tot cu cătușe, și au plecat - cu Teddy. Poliţiștii 
normali nu se prea poartă așa. 

— Matteo a sunat la poliţie? 

— Nu, nu prea cred că e genul de om care să sune la poliţie 
din prima, dacă știi ce vreau să zic. 

Nikola cercetă podeaua din priviri. 

— În plus, i-am zis și eu să nu sune, urmă Emelie. Teddy și cu 
mine lucram de câteva luni la ceva și pare că ar avea legătură 
cu niște polițiști corupți. Cineva a modificat un raport preliminar 

și acum avem ce ne spune Matteo. Nu putem să luăm legătura 
cu ei. Trebuie să rezolvăm singuri. 

— Cum să rezolvăm? 

— Trebuie să-l găsim pe unchiul tău. Și tu o să mă ajuţi. 

Pentru început, se duseră acasă la Teddy. Cu taxiul - arăta 
ciudat, dar Emelie nu părea să aibă mașină, deși era cel mai dat 
naibii avocat din oraș. 

Ușa era descuiată. Casa lui Teddy arăta ca apartamentul lui 
Chamon după petrecere. De fapt, mai rău. Așternuturile 
fuseseră sfâșiate, peste tot erau tacâmuri, lenjerie de corp și 
cărţi. Nikola recunoscu câteva titluri despre care vorbea mereu 
Teddy: „Abatorul cinci” sau „Misterele fluviului”. Ghivecele lui cu 
plante erau zdrobite pe covorașul de lângă canapea. Coșul de 
gunoi fusese răsturnat pe podea. Destul de evident: cineva 
ajunsese acolo înaintea lor. Cineva care voia să găsească ceva. 

Emelie începu să vorbească repede - părea stresată. Nikola 
avea o senzaţie neplăcută în stomac. 

Emelie sună pe cineva căruia îi spuse Jan. 

— Poţi să vii la Alby și să arunci o privire la locul faptei? 
Spargere. Mulţumesc. 

Nikola nu făcea decât să se holbeze. Teddy își aranjase 
frumos casă, dar acum era distrusă. Scaunele - răsturnate. 
Cuvertura - mototolită pe podea. Ușile șifonierului - larg 
deschise. 

Atunci își aduse aminte ceva. Intră în baia mică. Acolo nu era 
dezordine, probabil pentru că nu erau prea multe de răvâășit. 
Dulăpiorul era deschis. Teddy era un om cu gusturi simple: un 
deodorant, un aparat de ras, un tub cu spumă de ras, pastă de 
dinţi, o periuţă de dinţi și un recipient cu scobitori de plastic. 
Unchi-său nu părea să aibă și vreo loţiune după bărbierit. 

Nikola se duse spre toaletă. Săltă capacul rezervorului și se 
uită înăuntru. Era întuneric, dar zări ce căuta - cel puţin asta nu 
găsise cine fusese înainte. Băgă mâna în apă. Își aduse aminte 
ce spusese lsak: Björne - „cel care n-a dat niciodată înapoi, care 
avea totdeauna o armă ascunsă în toaletă, pentru orice 
eventualitate”. 

Apa era rece. Scoase punga și o deschise. Un Zastava. 
Vechea armă a lui Teddy: Nikola îl auzise vorbind despre ea. Era 
încărcată. 

Emelie vorbea nonstop la telefon. Cu tipul pe care-l chema 
Jan. Cu alţii, Nikola habar n-avea cu cine. Era o după-amiază 
frumoasă, cerul încă avea nuanţa aia de albastru de vară. 
Urcară într-un taxi. După o vreme, Emelie lăsă telefonul. 

— Am stat de vorbă adineauri cu prietenul lui Teddy. Loke 
Odensson. Ştii cine e? 

— Nu, dar l-am auzit pe Teddy vorbind despre el. 

— E un geniu în computere. O să ne ajute. 

— Cum? 

— Matteo n-a văzut numărul de înmatriculare al mașinii fără 
însemne. Dar m-am gândit. A zis că mașina a lovit un stâlp de 
lumină când a plecat. Matteo e sigur de asta - trebuie să aibă o 
urmă pe aripa din faţă. Loke tocmai verifica toate atelierele din 
Stockholm care repară genul ăsta de avarii la mașini Volvo. Sunt 
destul de multe, dacă le incluzi și pe cele fără autorizaţie. Dar 
de acolo trebuie să-ncepem. E posibil ca mașina să fi fost lăsată 
la vreun garaj, pe undeva. Loke o să ne trimită o listă de adrese. 

— Ar trebui să ne despărțim? 

— Probabil c-ar fi cel mai bine, mda. Ai mașină? 

— Nu, dar pot să împrumut una. 

Un sfert de oră mai târziu, Nikola sări din taxi în față la 
Chamon. Emelie îi aruncă o privire aspră. 

— Mă suni în clipa când te urci în mașină? 

— Mda, fără grijă. 

Încruntarea ei păru dintr-odată mai adâncă. 

— Când o să se termine toată porcăria asta? 

Nikola ridică din umeri. 


62. 


Citi raportul preliminar de la zece seara până la cinci 
dimineaţă. Audierea de fond urma să înceapă peste trei zile și 
nu-și prea permitea să piardă noaptea căutând un Volvo cu 
aripa înfundată. Dovezile procuraturii erau solide. Întrebarea era 
dacă sunt suficient de solide. Până acum, Emelie căutase în 
zadar ceva care să vină în apărarea lui Benjamin. Mai avea o 
speranţă: procuratura trebuia să dovedească fără urmă de 

îndoială că e vinovat. Dacă putea induce fie și cel mai mic 
dubiu, Benjamin ar fi fost eliberat. 

În casă fuseseră găsite amprentele și ADN-ul lui - asta era de 
așteptat. Fusese găsit într-o mașină aflată în apropiere și nu 
reușise nici măcar să spună ceva esenţial în ultimul 
interogatoriu - observase că nu-i spusese anchetatorului 
principal, Kullman, cu cine fusese; pomenise doar de o 
„cunoșştinţă”. Asta nu era suficient ca să fie închis. 

Dar găsiseră și lucruri mai grave: reziduuri de praf de pușcă 
pe mâinile lui Benjamin. Fuseseră analizate de experţii în 
armament de la Centrul Naţional de Medicină Legală. 
Reziduurile corespundeau perfect cu particulele similare de pe 
gloanţele explozive care penetraseră ceafa victimei și-i 
distruseseră faţa. Și, mai presus de toate, tricoul și blugii din 
pădure erau pline de ADN-ul lui Benjamin și sângele victimei. 

De la ora șapte în dimineaţa aceea, Emelie și Nikola vizitaseră 
diverse garaje. Ea începuse într-un capăt al orașului, Nikola în 
celălalt. Verificau atelierele în ordine. 

Prima ei opţiune fusese Bilia. Erau ateliere autorizate pentru 
reparaţii de Volvo și erau 14 în tot districtul. Tumba, Tyresö și 
așa mai departe. Încercă să-și aleagă cel mai bun traseu cu 
putinţă. In câteva locuri, le ceru să sune la următorul garaj și să- 
ntrebe dacă fusese lăsat la reparat vreun Volvo V70 s albastru- 
închis, cu aripa din faţă înfundată. Verifică oricum peste tot - se 
duse la toate atelierele. N-avea încredere în nimeni. 

La felul cum avea de gând să meargă Emelie, taxiul ar fi 
costat suficient cât să ducă la faliment și un oligarh. Așa că, în 
loc de asta, împrumută mașina lui Josephine, un „X2 micuţ și 
iute”, cum zisese Jossan. 

In plus, se silise să arunce în toaletă pastilele de Stesolid. 
Ceva o făcuse să se hotărască: trebuia să se descurce fără ele - 
fără benzodiazepină de-acum. Stesolid: o soluție de moment, 
dar n-avea să scape de el atât de repede. Totuși, își asuma 
riscul. Trebuia să renunţe la pastile. Acum trebuia să fie ea 
însăși sută la sută. 

In schimb fuma cu geamul coborât. Spera că Jossan n-o să 
poată simţi mirosul. Opri la centrul Skärholmen - înfulecă în mai 
puţin de cinci minute un Big Mac cu cartofi prăjiţi. Bău niște ceai 
cu nume bizar, ca să se calmeze. Spera că lucrurile or să 
meargă. 

Vorbi cu Jan. Nu găsise nimic important în apartamentul lui 
Teddy. Vorbea constant cu Nikola. Vorbise cu Loke: întrebase 
dacă mai exista și altă cale să urmărească o mașină de poliţie 
fără însemne. Dacă putea găsi un poliţist cu o cicatrice pe față. 

Îl sună din nou pe Matteo și-l întrebă dacă-și mai putea aminti 
și altceva despre mașină, dar combinaţia dintre beţia lui și atac 
aruncase totul în ceaţă. Îl sună chiar și pe vechiul prieten al lui 
Teddy, Dejan - luase numărul de la Matteo -, iar el îi răspunsese 
politicos, părând mahmur și îngrijorat pentru Teddy. Dar nu știa 
nimic, zisese el. 

Deja 36 de ore fără somn. Ca pe ultima sută de metri într-o 
tranzacţie uriașa. Dar mai rău, evident - de data asta cineva era 
cu adevărat în pericol. 

Începea la fel peste tot pe unde încerca: conducea până la 
atelier și se plimba primprejur, cercetând mașinile parcate 
afară. Apoi, după ce le verifica pe toate, cerea să stea de vorbă 
cu cineva. „Soţul meu a adus mașina, dar nu știu numărul de 
înmatriculare” și așa mai departe - o considerau inocenţa în 
persoană: o femeie tânără, albă, bine-crescută. Și ținuse peste 
tot pe unde încercase: o lăsaseră să intre - de obicei, nu erau 
mai mult de 10 - 20 de mașini înăuntru. 

În câteva locuri, reperase Volvo-uri albastru-închis, modelul 
potrivit. Îl suna pe Loke - era disponibil tot timpul - și-i citea 
numerele de înregistrare. El verifica. Toate erau înregistrate pe 
numele unor persoane fizice, fără nicio legătură cu poliţia. Sau 
cel puțin nu din câte putea să vadă Loke. Teddy nu depindea 
doar de ea acum - Emelie trebuia să se bazeze pe Nikola și pe 
Loke. Și pe Matteo, oricine o fi fost acesta. 

Oricum privea lucrurile, era o încercare cu bătaie lungă: 
funcţiona doar dacă mașina chiar fusese dusă la reparat. Dar, 
potrivit lui Matteo, fusese o tamponare serioasă. „Nu-i genul de 
porcărie cu care să te plimbi prin oraș. Mai ales dacă e mașină 
de sticlei. Totdeauna le repară imediat. Așa de tipicari sunt, 
nemernicii”. 

Cu bătaie și mai lungă era și să-și închipuie c-o să poată să 
facă legătura între o mașină pe care ar fi găsit-o și cel care era 
în spatele dispariţiei lui Teddy, dar trebuia să încerce. Nu putea 
să renunţe acum. 

Bilia, filiala din Nacka. Întoarse, trecând de benzinărie. Logoul 
cu litere ascuțite strălucea deasupra intrării de culoare 

portocaliu-aprins. Filiala asta avea ferestre imense: nu era un 
loc unde reparau doar mașini - aici și vindeau. Se vedea că 
voiau să le expună. Volvo și Renault. Peste tot, reclame: One 
Stop Shop - de la service și reparații până la retușuri și 
remedierea vopselei ciupite de pietricele. Service gratuit trei 
ani! Câștigați o mașină de închiriat! 

Se dădu jos din mașină. Porni prin parcarea imensă, încercă 
să-și aprindă o ţigară - a 21-a pe ziua de azi. Bătea vântul, iar 
părul îi flutura în toate părțile, așa că se trase între două mașini 
parcate și se lipi de zidul clădirii. Bricheta se aprinse; trase în 
piept. Intoarse capul. Se uita direct la un Volvo V70 albastru- 
închis cu o înfundătură imensă pe aripa din dreapta, deasupra 
roții din față. li dădu ocol. Trei antene în spate, geamuri închise 
la culoare. Dacă exista ceva care să arate a mașină sub 
acoperire, atunci asta era. 

Formă ultimul număr apelat: Loke O. 


Înregistrare personală 
15 ianuarie 2011 


JS: Mulţumesc că ai venit așa de repede. S-a întâmplat ceva. 

M: Ce? 

JS: S-a aflat numele tău. 

M: Ce dracu'? Mi-ai promis... 

JS: Știu, știu. Dar s-a implicat unul dintre nenorociţii de procurori și 
vrea să depui mărturie... 

M: E complet ridicol. Ce dracu' fac acum? 

JS: Uite, ascultă: am refuzat să-i dau procurorului numele tău. Dar 
apoi au cerut evidența convorbirilor mele telefonice din rețea și pot 
să vadă pe cine am sunat în ultimele câteva săptămâni. Ești unul 
dintre cei cu care am vorbit. E cea mai tâmpită chestie în care am 
fost băgat vreodată. Procurorul a verificat informaţia și ţi-a obţinut 
numele. 

M: N-o să depun mărturie împotriva lui Sebastian și a celorlalți. N-o 
fac. Spune-i procurorului. Nu ăsta a fost planul. 

JS: Crede-mă, am încercat. Inspectorul meu a vorbit cu procurorul. 
Dar procurorul spune că e de datoria lui să descopere adevărul 
legat de informaţiile pe care le-am obţinut de la tine. Zice că nu 
poate să lase lucrurile așa, neverificate, știi? Și asta înseamnă că 
trebuie să depui mărturie public. Sunt niște jigodii, toţi ăştia. 

M: Rahat, rahat, rahat... nu pot. 

JS: Or să te prindă mai devreme sau mai târziu, și atunci n-o să ai 
de ales și o să fii nevoit să depui mărturie. 

M: Atunci spune-i procurorului c-o să depun mărturie, dar doar 
împotriva omului de la casa aia de la ţară... Și mai e ceva ce nu ti- 
am spus despre computerul pe care li l-a predat Cecilia răpitorilor. 
JS: Ce? 

M: Există o copie, pe un hard drive. Sunt dispus să negociez cu 
procurorul. Spune-i asta. 

JS: Hristoase, Mats, pe slavi îi vor ei. 

M: Nu-mi pasă absolut deloc. N-o să vorbesc despre Sebbe, pur și 
simplu n-o să vorbesc. Dar jigodia aia de Peder, sau al cui o fi fost 
computerul... cine m-o fi răpit... poate. 

JS: Mada, informaţia asta e într-adevăr valoroasă în termeni de 
negociere, ţinând cont de ce sunt dispuși să-ți facă... dacă-nţelegi 
ce vreau să spun. In mod clar, cineva e extrem de dornic să 
împiedice aflarea informaţiei ăsteia. 

M: Sunt în poziţia să negociez? 

JS: Nu știu. Poate că nu tu. 


63. 


Se trezi în sunetul cheilor. Ușa celulei se deschise. Pe 
coridorul de-afară stătea un bărbat în uniformă albastru-închis 
de gardian de închisoare. Nu purta ecuson. 

— Ora de interogatoriu. 

Bărbatul ţinea în mână o pereche de cătușe. 

Teddy întinse mâinile și-l lăsă pe gardian să i le pună. N-avea 
rost să facă scandal. 

Șchiopătă câţiva pași - îl durea piciorul ca naiba - până când 
gardianul deschise altă ușă și-l împinse înăuntru. În camera de 
interogatoriu era un miros stătut. Măcar scaunele nu erau fixate 
în podea, cum erau în majoritatea celorlalte închisori. 

— Așteaptă aici, zise gardianul și închise ușa. 

Teddy auzi cum încuie broasca. 

Nu erau nici ferestre, nici telefon. De obicei exista un telefon, 
o linie securizată, astfel încât cei aflaţi în arest preventiv să 
poată face apeluri supravegheate către rude. 

Se-ntrebă ce credeau că a făcut. Singurele infracțiuni pe care 
le comisese în ultimele luni erau că îl atacase pe Anthony Ewing, 
îl șantajase pe Fredric McLoud și dăduse foc câtorva dintre 

mașinile lui Kum. Dar niciuna dintre astea n-avea, sub nicio 
formă, cum să ajungă la urechile poliţiei. Fiecare dintre ei avea 
motivele lui să-și țină gura. 

Teddy mâncase sandvișul pe care i-l aruncaseră în celulă, 
învelit în folie. Se căcase în hârdăul din colț. Era ceva în 
neregulă cu locul ăsta. Totuși, încăperea unde-l ţinuseră trebuie 
să fi fost la un moment dat celulă de închisoare - de asta era 
sută la sută sigur. Era singurul lucru legat de clădire despre care 
știa sigur că e adevărat. Acolo mai fuseseră închiși și alți oameni 
înaintea lui. Tot restul era în neregulă. 

Se deschise ușa. 

În sala de interogatoriu intră un poliţist. Bocanci solizi, bluză 
cu mânecă lungă, jeanși obișnuiți, un toc gol la centură. Impinse 
în încăpere o măsuţă de televizor pe rotile. Altcineva închise ușa 
pe dinafară. Teddy cercetă chipul bărbatului. Era tipul care-l 
atacase când coborâse din taxi și care-l arestase. Gaborul cu 
cicatrice pe față. 

— Najdan Maksumic, zise el. Sau ai prefera să-ţi spun Teddy? 

Avea un fel ciudat de a vorbi, parcă suferea de răgușeală 
cronică. 

Teddy îl privi în ochi: păreau cumva apoși... 

— Vreau un avocat. 

Polițistul trase încet scaunul de vizavi de el și se așeză. 

— Nu, nu cred că este necesar. 

— De ce anume sunt acuzat? 

— O să ajung și la asta. În primul rând, infracțiuni grave 
legate de trafic de droguri. 

— În cazul ăsta, vreau un avocat. 

— Da, Teddy, o să ai nevoie de un avocat, dar înainte o să 
facem un mic interogatoriu special. N-o să fie genul de 
interogatoriu cu care ești învăţat. 

— Cum te cheamă? întrebă Teddy. 

— O să ajungem la asta mai târziu. 

Și atunci își dădu seama. Nu era deloc reţinut de poliţie; nu 
era în închisoare. Totul era măsluit. larba înaltă, porţile de fotbal 
răsturnate, gardianul fără ecuson, lipsa telefonului. Nu știa unde 
era, unde-l duseseră, dar era sigur: asta nu era o operaţiune 
oficială. Într-un fel, făcea parte din celelalte chestii. În plus, omul 
ăsta era ofiţer de poliţie adevărat, asta era clar. Dar nu era 

deloc îngrijorat că va fi descoperit - Hristoase, poate că planul 
era ca Teddy să nu aibă ocazia să vorbească după aceea. 

— Dacă ne păstrăm calmul, o să meargă repede, zise el, dând 
drumul ecranului de televizor. 

Mâinile lui Teddy erau încă legate. Se întreba ce dracu' 
făceau. Bărbatul ieși. 

[| 

Dură câteva clipe până să apară imaginea. Ecranul era 
împărțit. Pe fiecare parte a ecranului se vedea câte o femeie 
care părea să se afle în aceeași situaţie ca și el. Cu cătușe, într- 
o încăpere goală. Una dintre ele părea să aibă un fel de fire 
prinse de braț. Teddy le recunoscu pe amândouă. 

Femeia aflată pe o parte a ecranului era Cecilia. Cealaltă era 
Lillan. Se uită mai atent: Cecilia avea ceva ce părea o clemă 
prinsă de deget, iar aceasta era conectată la un aparat aflat pe 
masă. Părea un fel de casetofon demodat. Il văzu pe omul cu 
cicatrice intrând în încăperea unde stătea Cecilia. Se-ntoarse 
spre cameră. 

— Pe masă se află un detector de minciuni. Așa cum vezi, 
Cecilia e conectată la el. Am învățat cum să le folosesc la 
cursurile speciale de la Langley. Din nefericire, ţara asta nu-mi 
permite să le folosesc, dar sunt, de fapt, mult mai de încredere 
decât își închipuie multă lume în Suedia. 

Bărbatul se îndreptă spre Cecilia și-i puse ceva la gât - s-ar 
putea să fi fost Taserul pe care-l folosise și pe pielea lui Teddy. 

— Vreau să înţelegi cât de serioase sunt interogatoriile astea. 
Dacă minţi, n-o să mă mulţumesc să constat asta la detector. O 
să te și pedepsesc. 

Puse Taserul la gâtul Ceciliei. 

Femeia se scutură. 

Țipă. 

Pe ecranul de televizor, dinţii ei dezgoliţi arătau aproape ca 
niște colți de lup. 

— Ințelege toată lumea? 

Polițistul se întoarse din nou spre cameră. Cicatricea arăta de 
parcă ar fi fost măzgălită cu vopsea de ulei. 

Teddy ţintuia ecranul cu privirea. Cecilia plângea. Lillan 
răsufla greu. Nu știa dacă-l puteau vedea sau auzi. 

Polițistul își trase un scaun și se așeză în faţa Ceciliei. 

— Deci, Cecilia, hai să-i dăm drumul. Doar câteva întrebări de 
calibrare la început. Răspunzi cu da sau nu. 

— Te rog, dă-mi drumul. 

— Nu, nu, acum o să-ți pun niște întrebări. Numele tău este 
Cecilia Emanuelsson? 

Cecilia se legănă ușor. 

— Răspunde, te rog, la întrebare. Numele tău este Cecilia 
Emanuelsson? 

— Da. 

— Bine. Locuiești pe Brânnkyrkagatan? 

— Da. 

— Ai fost măritată cu Mats Emanuelsson? 

O scurtă pauză înainte să răspundă: 

— Da. 

— Merge strună. 

Bărbatul răsuci niște butoane pe aparat. 

— l-ai fost necredincioasă lui Mats Emanuelsson cât aţi fost 
căsătoriţi? 

Legănatul Ceciliei încetă cu o smucitură. 

— Nu, niciodată. De ce? 

— Eram doar curios. 

Bărbatul mai învârti butoanele de pe aparat. 

— în regulă. Acum, aș vrea să știu următoarele. Mats 
Emanuelsson s-a sinucis aruncându-se de pe un feribot în 
ianuarie 2011? 

Cecilia începu iar să se legene, de parcă tot corpul, cu 
excepția braţelor, s-ar fi aflat într-un balansoar. 

— Răspunde, te rog, la întrebare. 

Cecilia avea chipul palid. 

— Da, s-a sinucis. 

— Ai vreo idee de ce a sărit? 

— Nu, nu chiar, dar fusese răpit cu câţiva ani înainte. Nu cred 
că se simţea bine... 

Bărbatul se ridică. 

— Răspunde doar cu da sau nu. 

Cecilia închise gura. 

Bărbatul ridică Taserul. 

— Ştii de ce a sărit? 

— Nu. 

— A vorbit cu tine în săptămânile de dinainte să sară? 

— Nu, din câte îmi aduc aminte. 

Teddy auzea cum îi bubuie sângele în cap. Voia să dea din 
picioare, să rupă ușa și să-l doboare pe nemernicul cu cicatrice. 
Dar știa că n-avea nicio șansă. Nu cu cătușe, uși încuiate și un 
așa-zis poliţist cu o armă, undeva pe-afară. 

Bărbatul întrebă: 

L-ai văzut pe Mats în ultimele trei luni? 

— Ce vrei să spui? E mort. 

— O să repet întrebarea. L-ai văzut pe Mats în ultimele trei 
luni? 

— Nu, nu l-am văzut. 

Polițistul cercetă câteva clipe detectorul de minciuni. Lui 
Teddy i se părea că se află în aceeași încăpere cu Cecilia; îi 
auzea până și răsuflarea. 

— Aţi avut un incendiu în apartament acum vreo nouă ani, nu- 
i așa? 

— Da. 

— Ai văzut ceva când te-ai dus după aceea în apartament, 
nu? 

— Da. Era un computer. 

— Exact. Și, după aceea, Mats a fost răpit. Îţi aduci aminte? 

— Dacă-mi aduc aminte? N-o să uit niciodată. 

— Și ai predat computerul cuiva? 

— Da, l-am pus într-o casetă din Gara Centrală, așa cum mi- 
au spus să fac. 

— Corect. Acum începem să ne apropiem de punctul principal. 
Aș vrea să știu dacă, înainte să-l predai, tu sau Mats ați făcut o 
copie a informaţiilor de pe computerul acela. 

Din nou tăcere. Mișcările smucite ale Ceciliei reveniseră, 
partea de sus a corpului i se legăna înainte și înapoi. 

Bărbatul cu cicatrice era nemișcat. 

Teddy se gândi la folia de aluminiu în care fusese înfășurat 
sandvișul. O păstrase. Avea un plan, dar nicio idee dacă avea să 
meargă. 

Cecilia părea să plângă. 

— Ahh, ce am făcut noi ca să merităm așa ceva... lisuse. 

— Acum răspunde doar la întrebare, te rog. Aţi făcut, tu sau 
Mats, o copie? 

Teddy se ridică. Se duse spre ușă. Era încuiată. Lovi în ea cât 
de tare putu. 

Pe ecranul televizorului, îl văzu pe bărbatul cu cicatrice 
întorcând capul. 

După câteva secunde, ușa se deschise și gardianul reveni. 

— Ce vrei? 

— Am de făcut o mărturisire. 

— Ce? 

— Spune-i colegului tău, sau cine mama naibii e el, că pot eu 
să-i povestesc despre copie, despre hard disk. 

Teddy observă reacţia omului la ultimele lui cuvinte. Hard 
drive-ul. 

Cinci minute mai târziu, bărbatul cu cicatrice era în sala de 
interogatoriu a lui Teddy. Testul cu detectorul de minciuni al 
Ceciliei fusese suspendat. In schimb, se ocupau să-l lege pe 
Teddy la aparat. 

Scaunul scârțâi când bărbatul se așeză. 

— Deci, o mărturisire, zici? 

Se-ntoarse către detectorul de minciuni. 

— E momentul să-ți dau câteva întrebări. 

Teddy rânji, deși i se părea că stomacul lui vrea să se 
autodevoreze. 

— De fapt, se spune să pui întrebări. 

— Așa te porţi? Să mai încercăm odată cu Cecilia? 

— Nu, dă-i drumul. 

Polițistul începu cu întrebări de calibrare similare celor pe 
care i le pusese Ceciliei. Apoi trecu mai departe, întrebă dacă 
Teddy știa că Mats se sinucisese pe bune, dacă Teddy îl 
cunoscuse. Dacă Emelie îi povestise că Benjamin spusese ceva 
despre ce se petrecuse în casa din Värmdö. Teddy răspunse 
cinstit. 

În cele din urmă, bărbatul zise: 

— Și ce anume vrei să mărturisești? 

El era Teddy „Bjorne” Maksumic. Omul care nu turnase 
niciodată. Gangsterul. Legenda vie. Trecuse printr-o grămadă de 
interogatorii la viața lui, așa de multe că le pierduse șirul încă 
dinainte să împlinească 18 ani. De când era chiar mai mic: 
funcţionari de la asistenţa socială, javre de la serviciile sociale, 
anchetatori pentru delicte comise de minori. Teddy: un 
profesionist la jocul ăsta. Expertul experţilor. Știa cum să 
manipuleze oamenii care încercau să-l interogheze. Cum să 
ascundă adevărul. Să mintă. Cu alte cuvinte: nemernicul ăsta cu 

cicatrice putea să-și ia detectorul de minciuni și să și-l bage 
undeva. Teddy avea de gând să trișeze ca naiba - ca de fiecare 
dată când avea de-a face cu polițaii. 

— Am obţinut o copie după conţinutul computerului ăluia, zise 
el. 

Ochii poliţistului erau lipsiţi de viaţă - totuși, Teddy văzu ceva 
în ei. Poate o licărire de surprindere. Apoi cobori privirea și-și 
cercetă aparatul. 

— Ce-ai zis? Ai o copie după conţinutul computerului pe care-l 
avea Mats Emanuelsson acum nouă ani, când l-ai răpit? 

Teddy încercă să se calmeze. Să se relaxeze. Să inspire 
Prozac. Să pretindă că avea din nou 19 ani și era într-o celulă, 
bănuit de vătămare corporală gravă, deţinere de droguri sau 
altă porcărie de-asta. Să pretindă că a revenit acolo unde era 
cel mai obișnuit să fie - într-un conflict cu legea. 

Nu știa dac-o să fie în stare s-o scoată la capăt. Habar n-avea 
cum funcţionează detectoarele de minciuni. Dar încercă totuși. 

— L-am răpit pe Mats la ordinul unui tip pe care-l chema Ivan; 
e mort acum. Știu că voiau computerul în schimbul eliberării lui 
Mats. lar când a pus mâna pe el, Ivan a făcut o copie pe un hard 
drive. Am copia aia de când a murit el. 

Polițistul răsuci iar butoanele pe detectorul lui de minciuni. 

— Răspunde doar cu da sau nu la întrebări. 

— N-ai pus o întrebare la care să răspund cu da sau nu, idiot 
ce ești. 

— Crezi că ești în situaţia să-mi vorbești așa? Vrei să mai 
capete vreuna dintre femei o porţie de Taser? 

Teddy zâmbi crispat - chiar mai larg de data asta. Alungă 
toate temerile, își înăbuși teama. Domină încăperea. Se 
întorsese în timp. Sută la sută, cu totul. 

— Dacă măcar sufli peste Lillan sau Cecilia sau continui cu 
nenorocitele tale de teste cu detectorul de minciuni, copia mea 
o să fie trimisă la poliţia adevărată, jur pe mormântul mamei; 
Am salvat-o în cloud, așa că n-o să poţi să ajungi niciodată la ea. 
Doar așa, ca să știi... 

Pauză de efect. 

— Ticălos ce ești. 

64. 


Nikola nu-l mai văzuse niciodată pe tip, dar îl auzise pe Teddy 
vorbind despre el. Însă se vedea de la o poștă: era un 
supermaniac autentic. Cu barbă și un ciocan al lui Thor uriaș 
atârnându-i la gât, pantaloni închiși la culoare, bocanci negri 
imenși și o haină de piele care ajungea până la pământ - deși 
vremea era minunată. În mod normal, Nikola s-ar fi gândit că 
individul e doar un împiedicat bătrân și adormit, mai ales cu 
numele pe care-l avea. Dar era unul dintre cei mai apropiaţi 
prieteni ai lui Teddy - și asta era suficient ca să-l convingă de 
orice. 

Se-ntâlniseră toţi trei - Emelie, Loke și Nikola - la atelierul 
Bilia din Nacka, dar nu chiar lângă mașină; nici nu era nevoie. În 
loc de asta, stăteau în mașina lui Emelie. Era un X1 drăguţ. 
Nikola se întrebă de unde reușise să-l invoce. 

— Au adus Volvo-ul a doua zi după ce a fost ridicat Teddy, 
zise Loke. E înmatriculat de poliția din Stockholm. l-am trimis o 
poză și lui Matteo și a confirmat că aspectul și culoarea îi par 
familiare. Aș zice că e o probabilitate mare. Cred că e mașina pe 
care-o căutăm. 

— Putem să aflăm cine o conducea? întrebă Nikola. 

— Din păcate, nu. Am spart până și baza de date cu clienţii 
Bilia ca să văd cine a lăsat-o aici, dar au scris doar „Autoritatea 
de poliţie” și un număr de identificare. Presupun că polițiștii sub 
acoperire nu vor să-și dea numele. Sunt timizi, știi? Dar am altă 
idee. 

Loke întinse un cub de plastic, cam cât o cutie de chibrituri. 

— Un dispozitiv de urmărire GPS. M-am gândit că-l pot prinde 
sub mașină. După aia putem să vedem unde se duce când o 
ridică. 

Emelie se răsuci pe locul din faţă. 

— Dar ar putea dura secole întregi până să vină să ia mașina 
- zile, săptămâni poate. Nici n-a fost reparată încă. 

Nimeni nu mai zise nimic timp de câteva minute. 

Atmosfera: mizerabilă. 

Nikola încercă să se gândească la ceva isteţ. Afară, mașinile 
circulau prin incintă: nu știa cum de mai aveau loc în parcarea 
deja plină. 

Poate, se gândi. Poate că avea o idee. 

Acum: cinci ore mai târziu. Ora șapte seara. Fuseseră de 
acord cu ideea lui. 

Emelie se dăduse bine pe lângă unul dintre tipii de la service, 
oferindu-i zece mii bani gheaţă dacă-ncepe să lucreze imediat la 
Volvo-ul albastru-închis. 

— Și vreau să zic imediat, adică acum. De fapt, ar fi minunat 
dacă ar fi gata ieri. 

Apoi riscară. Nikola sună la 11414%. 

— Bună ziua, sun de la Bilia Nacka. E vorba despre una dintre 
mașinile dumneavoastră, număr de înmatriculare NGF 239. A 
fost adusă zilele trecute pentru niște reparaţii la caroserie. 

— Aha. 

Operatorul nu dădea dovadă decât de un interes limitat. 

— Persoana care l-a adus a lăsat un număr de identificare. 
Puteţi să-mi spuneţi numele? 

— Îmi pare rău, nu, dar pot să transmit un mesaj. 

— Nu puteți să-mi faceți legătura cu persoana respectivă? 

— Nu, îmi pare rău, nu doar cu un număr de identificare. 

— Aha, în regulă. Păi, mașina e reparată. Am făcut o evaluare 
specială, așa că a fost destul de rapid. Dar nu mai poate să stea 
aici prea mult, pentru că mâine dimineaţă începem lucrările de 
refacere a parcării. Înainte de asta, trebuie să scoatem toate 
mașinile și, dacă e încă aici, va trebui s-o remorcăm. Îmi pare 
rău că e așa urgent. 

— Da, trebuie să recunosc, așa e. Dacă nu avem timp s-o 
ridicăm, unde o s-o duceţi? 

— Mă tem că nu știu exact. Dar avem un antrepozit la nord de 
Uppsala. Sperăm însă că lumea o să poată să vină să-și ridice 
mașinile la timp. 

— Hmm. Bine, trebuie să încerc să găsesc persoana 
respectivă. 

— Dacă puteţi, mulţumesc. Cât mai repede. 


35 Număr de telefon al poliţiei suedeze pentru sesizări care nu implică probleme 
urgente. 

A doua zi. Dimineaţa devreme, veni un bărbat să ridice Volvo- 
ul. Nu reușiseră să-i vadă prea mult din față, pentru că purta 
șapcă și ochelari de soare, dar probabil că n-avea importanţă: 
acum aveau un punct de plecare. Cineva pe care să-l 
urmărească. 

Mașina o luă întâi spre oraș, pe Kungsholmen. Trase în fața 
unei secţii de poliţie de pe Polhemsgatan. Emelie rămase în 
mașina lui Jossan. Așteptă. Nikola cobori să verifice. 

Se simțea hăituită. Procesul de fond în dosarul lui Benjamin 
începea în două zile și, deși stătuse noaptea trecută și citise cu 
atenţie raportul preliminar, începea să rămână fără energie. 
Trebuia să găsească un detaliu - inexactități sau orice altceva ar 
fi fost în favoarea lui Benjamin. 

Îi lipsea Stesolidul. Dar pastilele erau în canalizare acum. 
Trebuia să se descurce fără ele; se hotărâse, chiar dacă nu-și 
prea aducea aminte de ce. 

Nikola sună după câteva ore. Era în Kronobergspark, urmărind 
mașina cu un binoclu. 

— Același tip se urcă în mașină, zise el. Vin la tine și putem 
să-l urmărim mai departe. 

Priviră Volvo-ul mergând pe Drottningsholmsvăgen, spre 
Thorildsplan, și apoi urcând pe Essingeleden. Un punct albastru 
care clipea pe ecranul lor GPS. Păstrau o distanţă între 300 și 
500 de metri. Ideea lui Loke cu dispozitivul de urmărire 
funcţiona. Era așa de ușor de mers după mașină. 

Autostrada, spre sud-vest. Trecură de suburbii. De Alby, 
apartamentul lui Teddy și un ICA Maxi care fusese prădat. Și 
apoi, cu câţiva kilometri înainte de Södertälje, mașina viră și o 
luă drept spre sud. 

Emelie se întreba încotro se îndreptau. Poate c-ar fi trebuit să- 
i ceară ajutorul lui Jan. Dar nu - Jan era consultantul, nu soldatul 
ei. Sau poate c-ar fi trebuit să sune la poliţie; trebuia să aibă 
vreun fel de departament special pentru chestii de-astea. Dar 
era și riscant; erau implicaţi polițiști, chiar dacă de partea 
greșită, și în mod clar dispuneau de resurse. 

Un drum de țară, numărul 225. La sud de Södertälje. Nikola 
stătea cu GPS-ul în poală lângă ea, ca un fel de copilot de raliu. 

Văzură Volvo-ul oprindu-se. 

Håga, citiră pe un semn. Era ora unu, în miezul zilei. Peste tot 
în jurul lor, natură verde-închis. Vara avea să intre curând pe 
ultima sută de metri. 

Emelie și Nikola parcară lângă un pâlc de copaci, la vreo 300 
de metri de Volvo. Erau la ţară de-acum. Câmpuri și ferme peste 
tot în jurul lor. Holde și vaci pe marginea drumului. Emelie se 
uită la Nikola. Părea mult mai calm decât era ea. 

— Ce zici? 

— Căutăm pe Google? 

Emelie își scoase telefonul și căută numele localităţii. 

Primul rezultat era Wikipedia: 


În 1943, Serviciul pentru penitenciare și eliberare condiţionată a 
deschis la Hâga un spital pentru infractori. În 1970, instituţia a fost 
închisă și redeschisă ca închisoare corecțională. A fost dezafectată 
la începutul lui 2015. 


Nikola citea peste umărul ei. 

— Ce dracu”? ÎI ţin închis într-o închisoare abandonată? 

— Sper că-l ţin prizonier, zise Emelie încet. Sper că mai e în 
viaţă. 

Nikola fornăi. 

— E cât se poate de aiurea. 

Când răspunse, Emelie se simţi ca Jossan - cineva care poate 
face pe oricine să râdă, indiferent cât de nasoală era situaţia; 
care reușea să vadă partea amuzantă a lucrurilor, indiferent cât 
de prost stăteau. 

— Sunt superavocatul tău. Ai încredere în mine. 

Era o nebunie. Cu totul futut, într-un fel complet smintit. 

In același timp, lui Nikola îi și plăcea: muncise ca nebunul 
toată după-amiaza. Abia avusese timp să răsufle. Alergase ca un 
maniac cu trei joburi de funcţionar în același timp. Faza era 
următoarea: pentru prima dată în viaţa lui, lupta cumva pentru 
o cauză bună. O să-l salveze pe unchi-său. Mie-n sută. 

Emelie făcea pe șefa cu el mai rău ca Sandra de la 
Spillersboda. Îl trimisese pe Loke prin împrejurimi - dar el nici 
măcar nu se dăduse jos din mașină. Stătea acolo cu laptopul pe 
genunchi, lucrând fără întrerupere. Nikola nu știa ce face acolo. 
Emelie se-ntorsese la Stockholm, la Biroul de planificare urbană, 
ce-o mai fi fost și ăla. Cât era plecată, Nikola se opinti prin 
pădure cu binoclul, ca un culegător de ciuperci. 

În jurul clădirii era un zid și, în exteriorul lui, un gard. 
Electrificat, dacă te luai după plăcuţele cu avertismente. Încercă 
să vadă dacă e întreg. Așa părea, din nefericire, și putea auzi și 
bâzâitul ușor al curentului care trecea prin metal. In plus, cineva 
montase niște camere de supraveghere de dimensiuni reduse în 
mai multe locuri de pe gard. Când termină, se-ntoarse la Loke 
și-i spuse ce văzuse. 

Emelie reveni după două ore, cu niște schiţe ale fostei 
închisori Hâga. 

— Planificarea urbană tocmai a desecretizat planurile astea, 
pentru că nu mai are regim de securitate strictă. 

Văzură totul: fiecare fostă celulă, zonele comune, casele 
scărilor și - cel mai important - intrările în clădirea principală. 

— Ai fost judecat pentru că ai aruncat în aer un ICA și știu că 
ai negat - și ai scăpat - dar dacă, întâmplător, știi cum să faci 
rost de niște explozibili... trebuie să intrăm pe-aici. 

Emelie arătă un punct de pe hartă. 


Nikola se duse în Södertälje. Dură mai puţin de un sfert de 
oră. Era patru după-amiaza, iar el avea noroc: Gabbe era acasă. 
De data asta, Nikola plăti pentru explozibili. 

— Mi-am luat Wi-fi, zise bătrânul. Ştii ce-i aia? 

Nikola gândi rapid. 

— Nu, îmi pare rău, răspunse. Am stat la delincvenţi minori un 
secol. 

— Păcat, altfel puteai să mă ajuţi să-l setez. 

Nikola promise să se-ntoarcă altă dată. Se duse direct la 
Chamon. 

— Hei, frate, ai venit să-mi lași mașina? întrebă prietenul lui 
când îl văzu la ușă. Știi că de fapt nu-i a mea, dar într-o zi... 
walla. 

— Neah, habibi. 

Nikola cobori vocea. 

— Vreau să mă ajuţi să arunc în aer o ușă metalică de 200 de 
kile. 

Câteva ceasuri, lucrară cu explozibilii. Chamon făcu un cadru 
înalt de doi metri și lat de 90 de centimetri și montară pe el 
explozibilul plastic și detonatorul. Cu grijă, puţin câte puţin, cu 
prudenţă. Ascultau King Kunta la nesfârșit, își împingeau snus 
sub buză și beau apă. 

— Nu poţi să bei cola sau cafea, sau Monster, sau ceva de 
genul ăsta când lucrezi cu așa ceva, frate, te face să-ţi tremure 
mâinile, zise Chamon. Și nu vrei așa ceva. Apropo, ai nevoie de 
ajutor mai încolo? 

Bineînţeles că aveau nevoie de ajutor, dar Nikola răspunse: 

— Neah, e bine. 

Chamon făcuse deja destule pentru el. Nikola se bucura doar 
că prietenul lui nu întrebase despre ce anume e vorba. 

Când soarele începu să apună, Nikola se duse pe un șantier 
pe care-l reperase în Norsborg. Un bloc de locuințe, macarale 
imense, fundații. Semne uriașe: /nterzis accesul neautorizat. 
Nikola trase într-o parte gărdulețul și intră. După 15 minute, 
plecă având la el ce-i trebuia: niște cabluri lungi. 

Se lăsase noaptea. Stăteau lângă mașina lui Loke. Vremea 
era încă plăcută. Stelele străluceau pe cer ca niște avioane. In 
afara lor, singura lumină venea de la computerul lui Loke, de 
câte ori se așeza pe un pietroi și începea să lovească în 
tastatură ca un copil-minune care ia amfetamine. 

Emelie îi întinse un pachet de ţigări. 

— Vrei și tu? 

Nikola aprinse întâi ţigara ei, apoi pe a lui. 

— Te-ai gândit, zise el, că s-ar putea să nu fie înăuntru? 

Emelie expiră fumul. Stătea dreaptă, iar tricoul închis pe care- 
| purta era întins pe mușchii brațului. Dar Nikola vedea în jurul 
ochilor ei riduri pe care nu le observase când îi fusese avocat. 

— Nu, ai dreptate, spuse ea. Dar au acolo ceva ce nu vor să 
vadă nimeni. Gândește-te doar la camerele pe care le-au montat 
și la gardul electrificat. 

Nikola se gândi la răspunsul ei. Nu știa dacă-l ajuta să se 
simtă mult mai bine. 

— La birou s-au bucurat că m-ai scăpat? întrebă el. 

Loke ridică privirea din computer. Emelie trase îndelung din 
țigară. 

— Nu știu. 

Era momentul. Emelie și Nikola se duseră către gardul dinspre 
nord. Aripa mai îngustă a clădirii ieșea în afară acolo și, conform 
planurilor pe care le aveau, tot acolo erau și celulele. Riscul ca o 
persoană să pândească în beznă în acel capăt al clădirii era mic. 

Nikola se schimbase: pantaloni Adidas închiși și un hanorac 
negru, cu gluga ridicată. Se simţea în largul lui - același cod 
vestimentar ca atunci când jefuise ICA. 

Prinseră două cabluri de gard. Le scutură ușor, dar nu destul 
de tare să poată auzi cineva din clădire. 

Le așezară pe pământ: aveau câte cinci metri fiecare. 

Apoi se duseră la mașina lui Emelie. Nikola conduse fără 
zgomot spre cabluri. Farurile - cu faza mică și acoperite cu 
bandă adezivă. Coborâră și prinseră cablurile de X1. 

Emelie îl sună pe Loke. 

— Poţi să le închizi camerele acum. 

Totul, conform planului. Nu mai foloseau vechile camere de 
supraveghere ale închisorii - acestea nu mai existau. Cineva, 
după cum descoperise Nikola, le înlocuise cu propriile camere 
digitale. Loke zicea că erau controlate printr-o reţea fără fir. 
Printr-o reţea wireless pe care el avea s-o întrerupă, folosind 
propriul echipament de bruiaj. 

După câteva secunde, Emelie ridică degetul mare. 

— În regulă, haide să mergem. 

Nikola apăsă pe accelerator. Privi în urmă, în beznă. Cablurile 
erau întinse. Apăsă piciorul și mai tare. Simţi smucitura și 
mașina trăgând. O senzaţie ciudată: talpa era aproape pe 
podea, dar mașina încă nu se mișca înainte. 

Planul lor iniţial fusese să taie gardul cu clești - dar curentul 
electric reprezenta o problemă. În plus, ar fi putut fi legat la 
vreun soi de alarmă pentru cazul în care încerca să pătrundă 
cineva. Dacă așa era, le-ar fi luat prea mult să taie gardul - o 
deschizătură mică n-ar fi fost de-ajuns. 

Nikola apăsă și mai tare pe acceleraţie, cu grijă, încercând să 
menţină piciorul stabil. 

Deodată: mașina se smuci înainte; auzi zăngănitul și apoi o 
bufnitură mai puternică. 

Gardul căzuse. Nikola sărută crucea de aur prinsă la gât. 

Emelie își lipise de ureche casca Bluetooth ca să nu-i cadă. 
Cumpărase rucsacuri și haine de sport închise de la XXL-ul din 

oraș. Cumpărase și trei staţii de emisie-recepţie și-i dăduse 
fiecăruia câte una, în caz că rămâneau fără telefoane. Tot restul 
fusese cumpărat de la Järnia. Petrecuse cel puţin două ore 
studiind schițele și imaginile din satelit pe Google Maps. In 
momentul ăsta, știa zona ca pe propriul apartament. Totuși, se 
considera cel mai lipsit de experienţă soldat de comando care a 
existat vreodată. 

Păstraseră legătura cu Loke. 

— Vreo activitate pe-acolo? 

— Nu, din câte văd sau aud. 

Loke își instalase în jurul închisorii propriile microfoane 
parabolice și camere cu sisteme de vedere pe timp de noapte. 
Folosea și un radio de poliţie obișnuit, ca să intercepteze orice 
transmisie ar fi făcut cei din interior. 

— E mort, repetă el. Dar văd o lumină slabă la două dintre 
ferestre. 

Emelie și Nikola duceau fiecare câte o scară. Emelie le 
cumpărase tot azi: abia încăpeau în mașinuţa lui Jossan, dar le 
legase strâns și condusese cu portbagajul deschis. Desfăcură 
una dintre ele și o sprijiniră de zid. Totul părea mai ușor decât își 
imaginase ea, deși Nikola târa după el cadrul de lemn. 
Împreună, reușiră să treacă peste zid cealaltă scară - avea în 
cap că un zid de închisoare ar trebui să fie un obstacol greu de 
trecut, dar de fapt semăna mai mult cu urcatul și coborâtul pe 
un dispozitiv de cățărat pentru copii. 

Erau acum amândoi în interiorul perimetrului. 

O pauză de câteva secunde - Emelie voia să vadă ce zice 
Loke. 

— Tot liniște ca în Nifelheim, șopti el. 

— Nifelheim? șuieră Emelie. 

— Opusul Valhallei, regatul morții pentru nemernici, bănuiesc. 
Zeița Hel, fiica lui Loke... 

— Multumesc, ajunge. Cât de sensibil e echipamentul tău? 

— Anormal de sensibil. Prinde toate sunetele pe o rază de 250 
de metri, deși nu și prin ziduri groase. 

— Cu alte cuvinte? 

— Categoric pot să aud dacă e cineva pe-afară, pe undeva, 
prin zonă. Dar, presupunând că vorbesc pe ton normal în interior 
și nu stau aproape de o fereastră, nu garantez c-o să aud. Insă 

hai să zicem așa - pot să vă aud pe voi doi fâțâindu-vă prin 
iarbă. 

Trecură pe lângă clădirea principală venind dinspre vest. 
Nikola, cu cadrul de lemn pe umeri - arăta ca un soi de kite 
surfer cu echipamentul în spinare. Deși nu chiar: felul cum își 
trăsese gluga pe cap o ducea cu gândul mai degrabă la cineva 
care voia să-și protejeze părul într-o zi ploioasă. 

Cotiră după colțul sudic. Bezna nu era o problemă. Emelie 
văzuse tot timpul zidul galben la cinci metri în dreapta ei. Era 
suficient - iarba nu era prea înaltă aici și nici nu părea să existe 
ceva de care să se-mpiedice. 

Se opri din nou. Îl aşteptă pe Loke. 

li era frig. Ar fi trebuit să cheme poliţia, la urma urmelor - ce 
făceau era o nebunie. Practic, n-aveau un plan: doar să intre și 
să spere că, în afară de Teddy, nu se mai află nimeni în fosta 
închisoare. Și ce or să facă ea și Nikola dacă mai erau și alții 
înăuntru? Dacă-i aștepta cineva? Nebunie. Trebuia să-i spună 
ceva lui Nikola; trebuie să se-ntoarcă chiar acum. Să renunţe. 
Făceau pe polițiștii. Spioni amatori. Echipa de salvare a clovnilor 
în misiune. Fără nicio idee cu ce aveau de-a face. 

— Haide, șopti Nikola. 

— Nu știu... mormăi ea încet. Poate c-ar trebui să mai 
așteptăm un minut și să ne întoarcem. 

Putea vedea ochii întunecați ai lui Nikola în întuneric. 

— Nu știu ce vrei să spui, zise el. Dar și dacă ţi s-a făcut frică, 
eu tot intru. 

Puse jos cu grijă cadrul și scoase ceva din buzunar. La 
început, Emelie nu văzu ce era, zări doar un contur. Apoi își 
dădu seama: o armă, ţinea în mână un pistol. 

Simţi cum îi ia capul foc. 

— De unde ai luat-o? Ești nebun? 

— Am găsit-o într-o toaletă. Și o să-mi salvez unchiul cu ea. 

0 

Stăteau în fața intrării pe care o alesese Emelie. Nu intrarea 
principală, pentru c-ar fi însemnat să treacă prin două uși 
încuiate. Alesese, în schimb, intrarea pentru mărfuri din lateralul 
clădirii. Conform documentelor folosite pentru închiderea 
penitenciarului, mecanismele de închidere din interiorul clădirii 
ar fi trebuit să fie scoase din uz. Cu alte cuvinte: dacă reușeau 

să intre pe aici, ar trebui să poată ajunge la etajul al doilea, pe 
coridorul A. Unde văzuseră luminile. 

Nikola se eliberă cu grijă de sub cadrul de lemn. Apoi își dădu 
jos rucsacul. Închisoarea nu avusese niciodată regim de 
securitate strict, nu fusese construită cu un perimetru care să 
poată face față unui atac, ci doar să îngreuneze ieșirea 
deţinuţilor ceva mai mult decât în cazul unei închisori deschise. 

Începu să scoată diverse lucruri din geantă: o bormașină, o 
lanternă care se fixa pe frunte. Probabil că era cel mai important 
moment - din perspectiva zgomotului, oricum. 

Dar era și momentul când Loke urma să-și joace cel de-al 
doilea rol. Emelie îi trimise un mesaj. „În regulă, suntem pe 
poziții, rama pentru explozibili e gata. Poţi să-ţi începi 
spectacolul”. 

Cinci secunde mai târziu, auziră motorul mașinii lui Loke și 
văzură farurile luminând clădirea. Emelie știa ce face: venise cu 
mașina până la porţile de la intrarea principală. 

Apoi începu să claxoneze. Liniştea din jur făcea ca zgomotul 
să fie incredibil - deși era la mai mult de 100 de metri distanţă. 

În același moment, Nikola își aprinse lanterna. Ridică 
bormaşina și începu să dea găuri în ușa metalică din fața lui. 

Loke făcea în continuare zgomot. 

După un minut, Nikola terminase. Loke claxona în continuare. 

Emelie îl ajută pe Nikola să ţină cadrul cu explozibili în timp ce 
el îl înșuruba în găurile pe care tocmai le făcuse. Se potrivea ca 
o mănușă. Emelie mulțumi din nou Biroului de planificare 
urbană: planurile erau exacte. 

Auzi vocea lui Loke pe deasupra claxonului. 

— Vine cineva. Văd un bărbat în lumina farurilor. Se-ndreaptă 
spre porţi, a ieșit din camera centrală de gardă. O să dau un pic 
în spate dacă se apropie prea mult. 

Claustrofobia nu ceda. Era un animal închis în cușcă. Dacă nu- 
i dădeau drumul curând, în curte sau chiar într-una dintre 
celulele exterioare, o să înnebunească. 


VP - 383 


Era întuneric. Stinseseră lumina ceva mai devreme. Asta-l 
bucura pe Teddy, îl bucura foarte tare - făcea parte din planul 
lui. 

Auzea un fel de sirenă afară, probabil a unei mașini. 
Pătrundea slab prin fereastră. Suna ca un animal, urlând cu un 
fel de ritm insesizabil. Se întreba dacă închisoarea se afla pe- 
aproape de vreo zonă rezidenţială, cum era Salberga - poate 
era doar o alarmă de mașină care se declanșase când încercase 
cineva s-o fure. 

intunericul nu-l deranja acum, chiar dacă-l stresase acum 
câteva ore, când apunea încet soarele. Avusese o grămadă de 
timp azi. Folie de aluminiu de la opt sanadvișuri: prânz, cină, 
prânz, cină. Mesele lui din ultimele câteva zile. Fiecare bucată 
de folie așternută cu grijă pe podea, îndoiturile netezite, foița 
metalică îndreptată cu migală. Rupsese fâșie după fâșie, ţinând 
folia cât de drept putea și trăgând încet de foița fragilă. Cinci 
fâșii per sandviș. Fiecare fâșie de vreo 20 de centimetri lungime. 
Aruncase câte o fâșie de la fiecare sandviș - trebuia să lase și 
niște gunoi. Celorlalte le răsucise capetele împreună. Produsul 
final: o bandă de mai mult de doi metri lungime. Cu alte cuvinte: 
un conductor electric de doi metri. Sau cel puţin așa spera el. 

Deșurubase becul din tavan. Teddy. Un bărbat înalt. Dacă 
răsturna hârdăul și se întindea, ajungea. Fusese suficient - 
banda de aluminiu înnodată ca un fir de păianjen strălucitor, de 
la instalaţia electrică până la mânerul ușii. Metal pe metal. Când 
aprindea cineva lumina și răsucea mânerul... zzzzap. Nu putea 
decât să spere că avea efectul dorit. In închisoare cioplise 
căsuțe pentru păsări și bănci - nu lucrase niciodată cu 
conductori. _ 

Salteaua de plastic era lipicioasă. li bubuia capul. Le spusese 
c-a salvat în c/oud o copie după conţinutul computerului ăluia - 
Loke fusese cel care-l învățase cuvântul. Și obținuse rezultatul 
dorit, măcar asta era clar. Teddy o salvase deocamdată pe 
Cecilia. Văzuse spaima în ochii speriați ai nemernicului. Ce nu 
știa era cât o să ţină minciuna. Nu știa ce ar putea să 
demonstreze detectoarele lor de minciuni. Nu știa nimic, pentru 
numele lui Hristos. 

Cum de ajunseseră lucrurile până aici? Un lanţ de evenimente 
care l-a adus în situaţia să zacă iar într-o celulă. Karma lui era 
așa de mânjită pentru că a răpit odată o persoană, încât acum 

era ţinut captiv de aceleași forţe. Se-ntrebă când începuse totul. 
El și Dejan. El și Isak. El și toţi ceilalţi cu care crescuse. 

Teddy, pe la vreo 14 ani probabil, jucând biliard la centrul 
pentru tineret din Geneta. Și Dejan. Discutau despre regulile 
pentru 8-ball, despre tocilarii dintr-o clasă paralelă pe care-i 
băteau de obicei și despre golurile lui Henke Larsson în liga 
Allsvenskan. În câteva săptămâni, venea vara - amândoi 
terminau anul școlar cu note mizerabile: nici măcar nu treceau 
clasa la jumătate dintre materii. Totuși, știau c-o să fie cea mai 
frumoasă vară. Cea mai grozavă. 

În încăpere intrase unul dintre băieţii mai mari. Venise la 
masa lor. Lanţul lui de aur părea să cântărească cel puţin 
jumătate de kil. Se întorsese spre Teddy: „Sunteţi sârbi, nu? Pot 
să încerc și eu?” 

Nu spui nu unui astfel de tip. Luase tacul lui Teddy, se 
aplecase, lovise tare bila - ratase buzunarul: mingea sărise de 
pe masă. Căzuse pe podea cu un zgomot surd. 

Teddy și Dejan se lipiseră de perete. Tipul: necunoscut în 
cartier, fusese deja închis un an, deși n-avea mult peste 19 ani. 
„Rahat, tacul ăsta e o mizerie și nici nu-i dat ca lumea cu cretă. 
Apropo, vă băgaţi diseară?” 

— La ce? întrebă Teddy cu speranţă. 

Putea fi scăparea lui. 

— Facem o chestie, avem nevoie de oameni la supraveghere, 
să nu se arate sticleţii. Plătim 500 pentru fiecare. 

Teddy și Dejan ar fi făcut-o gratis oricând. Nu le păsa de bani. 
Credibilitatea conta. Să fii cineva. Dar trebuia și să-ţi păstrezi 
stilul. Teddy luă înapoi tacul: nu spuse nimic. Se aplecă în faţă. 
Ținti. Introduse bila patru în buzunarul din dreapta - ca un rege 
absolut al snookerului: 

Dejan tropăia agitat în fundal: aștepta un răspuns din partea 
lui Teddy. 

Când o făcuse, acesta vorbise rar: 

— O să venim. Pentru câte o mie fiecare. 

Tipul se apropiase. 

— Ai tupeu, omulețule. Poate c-o să faci carieră cu noi într-o 
bună zi. 

— Eu sunt Ivan. 

Claxonul de-afară se auzea în continuare. Teddy n-avea de 
gând să stea degeaba. Trebuia să-și vadă nepotul - stătuseră 

prea mult despărțiți. Apoi se gândi: am nevoie s-o văd și pe 
Emelie - mă simt singur fără ea. 

Banda îngustă de aluminiu se legăna în beznă. | 

Și apoi auzi un bubuit afară. Se duse la fereastră. Incă îl durea 
tot corpul. 

Afară era beznă. 

Nu vedea nimic. 

Îi ţiuiau urechile. Lumina lanternei de pe frunte strălucea prin 
praf. O încăpere goală. Pe pereţi, rafturi vechi sau ceva de genul 
asta. 

Ușa sărise de parc-ar fi fost făcută din piese de Lego. 
Așteptaseră după colţ, la vreo 15 metri distanţă - Nikola nu 
văzuse ce se întâmpla. Totuși, zgomotul fusese aproape la fel de 
puternic ca explozia de la ICA, când fusese acolo cu Chamon. 

Erau înăuntru acum. Un coridor. Fără lumini, doar cu lanterna 
lui. Beznă și beton. 

Emelie vorbea. Nikola abia auzea ce spune. „Loke... pleacă... 
bărbatul...” 

Se aplecă prima, arătându-i pe unde s-o ia. 

Nikola ridică pistolul lui Teddy: îl ţinu în față cu ambele mâini, 
ca idiotul de Beck în filmele alea suedeze total neverosimile*€. 

Scări care urcau. Răsunând. Lanterna lui aruncând cercuri 
albe de lumină pe pereții cenușii. 

Într-o lume ideală, un singur individ îl ţine prizonier pe Teddy. 
Camerele de supraveghere erau tot căzute. Idiotul ieșise în 
beznă să-l gonească pe Loke. 

Dar în cea mai nenorocită dintre ele: se băteau cu poliţai din 
forţele paramilitare. Mulţi. Înarmaţi. Perfect pregătiţi să-i 
masacreze pe toți în cazul oricărei tentative de salvare. 

Nikola începea să rămână fără suflare. Alături de Emelie. 
Trepte late. Senzaţie reală de închisoare. Parcă-i și vedea pe 
gardieni dând năvală încoace în timpul unei revolte. Scuturi de 
plexiglas ca un zid în faţa lor: băieţii le ziceau forţa întunecată. 

— Aici. 

9% „Beck” - serial poliţist suedez, difuzat începând din 1997. 

Răsuflarea lui Emelie: tot grăbită. Avea fruntea murdară. 
Trecuseră printr-un vârtej de particule de moloz la intrare. 

Nikola se îndreptă spre ușă. O închisoare abandonată, o 
nenorocită de pușcărie-fantomă. Patru uși până acum - niciuna 
dintre ele nu fusese încuiată, în afară de prima, exact așa cum 
se gândiseră și ei. Apucă mânerul. Ușa era grea. 

Un coridor. Un sentiment clasic și mai realist de închisoare: un 
șir de uși cu mici vizete, de-a lungul unuia dintre ziduri. Aici, 
luminile erau aprinse. Coridorul cotea în celălalt capăt; nu vedea 
unde duce. 

Văzu trei persoane în fața lui, spre capătul coridorului. Un 
bărbat, două femei. 

Emelie strigă: 

— Dă-le drumul. 

Nikola nu înțelegea nimic: ce se petrecea? Cine erau femeile 
alea? Una dintre ele părea mai bătrână decât mama lui Nikola. 
Cealaltă era tânără, mai tânără ca el. Și bărbatul? Ce dracu' 
punea la cale? 

Instinctiv, voia să se oprească, dar nu putea; acum trebuia să 
rezolve problema asta. Alergă mai departe. Pistolul din mână, ca 
un baston de ștafetă. 

— Unde-i Teddy? răcni el. 

Nikola se apropia de grupul din celălalt capăt al coridorului. 
Fata plângea. 

Și atunci văzu: bărbatul îi ţinea un pistol la tâmplă. Nikola 
simțea că e poliţist. Dar, în același timp - ceva era în totală 
neregulă aici. 

Nu era ce-și imaginase ea. Ar fi trebuit să aibă doar de spart o 
ușă, de intrat - să deschidă și să-l scoată pe Teddy. Dar acum: 
dramă cu ostatici, à la Hollywood. Polițistul cu cicatrice ţinea un 
pistol la tâmpla femeii mai tinere. Emelie se opri. 

O recunoscu pe cea mai în vârstă dintre ele: era Cecilia. 
Femeia mai tânără semăna cu ea, ca și Benjamin. Trebuie să fi 
fost Lillan. 

— Nu vă apropiaţi, mârâi bărbatul. 

Nikola stătea în faţa ei - cu arma îndreptată către poliţist. 
Emelie zise încet: 

— Calmează-te, Nikola, nu face nimic ce am putea să 
regretăm după aia. 

Simţea cum îi curge sudoarea pe spate. Urechile încă îi ţiuiau. 
Se-ntreba unde e Teddy. Auzea clar glasul lui Loke în cască. 

— Tipul e afară, dar se întoarce înăuntru. O să văd dacă pot 
să-l aduc înapoi. 

— Mai e unul și aici, aproape că șopti ea. 

Trebuia să acţioneze. Celălalt bărbat se va întoarce curând 
înăuntru și probabil că era înarmat. Habar n-avea ce să facă. 
Pistol contra pistol. Ajunseseră într-un impas. 

Bărbatul o împinse pe femeie în faţa lui. 

— Noi plecăm, zise el. 

Vorbea aproape ca și cum și-ar fi reamintit sieși. 

— ȘI-I luăm cu noi și pe micuțul vostru apărător. 

Acum plângeau și Lillan, și Cecilia. Emelie aproape că începu 
să suspine; era așa de nedrept, așa de incorect. ` 

Bărbatul se opri mai încolo pe coridor, aproape de colț. In fața 
ultimei uși. Scoase o cheie și descuie. Tot cu pistolul îndreptat 
spre capul lui Lillan. Apoi apucă mânerul ca să deschidă ușa. 

Căzu la pământ cu un țipăt. 

Părea că se cutremură. 

Banda de folie era făcută bucățele pe podea. Se-ntinsese 
când se deschisese ușa, apoi se sfâșiase. Teddy se aruncă afară 
- ușa nu mai putea conduce curentul. Auzi un glas care n-avea 
ce să caute acolo; îl auzi pe Nikola ţipând. 

Sări. 

Ateriză în picioare. 

Coastele și laba piciorului drept îl dureau ca naiba, de parcă i 
se rupsese iar ceva. Se prăbuși. 

Coridorul era luminat. Pe podea se afla un bărbat. Văzu cine 
era: polițaiul cu cicatrice, care încerca să se ridice în picioare. 
Lillan și Cecilia stăteau în spatele lui. Erau în stare de isterie, 
agăţându-se una de cealaltă. 

Teddy întoarse capul. Mai departe pe coridor vedea alte două 
persoane: Nikola și Emelie. Nikola veni în fugă spre el. 

Teddy dădu să se ridice, dar piciorul se îndoi sub el, de parcă 
ar fi încercat să-și echilibreze greutatea sprijinindu-se de un pai. 
Polițistul era deja pe picioare, îndepărtându-se. Lillan ţipă. lar 
Teddy văzu spre ce se-ndrepta. Un pistol, pe podea, la doar 
câţiva metri - chiar unde cotea coridorul. Probabil că-l scăpase 
când fusese electrocutat. Un Sig Sauer, văzu Teddy. O armă de 
poliție. 

Nikola răcni: ajunsese deja la Teddy. 

— Oprește-te. 

Dar bărbatul nu ascultă. Ajunsese la un metru de pistolul lui. 

Teddy încercă iar să se ridice, dar fractura de la picior se 
agravase probabil când se năpustise în ușă. 

Lillan și Cecilia săriră spre bărbat. Își dădu seama că-ncercau 
să pună mâna pe armă. 

Totul se-ntâmpla prea repede. Totuși, parcă se petrecea cu 
încetinitorul. Fiecare mișcare, parcă reluată de Loke cadru cu 
cadru. 

Nikola ridică braţul. Ținti. 

Bărbatul cu cicatrice își apucă pistolul în exact același 
moment. 

Din nou Nikola: 

— Aruncă pistolul. 

Bărbatul își ridică arma. 

Pocnetul pistolului răsună de parcă detonase cineva o bombă. 

Teddy se-ntoarse. Nikola era la podea. Bărbatul dispăru după 
colţ. 

Emelie se aplecă, strigând: 

— E rănit. 

Dar nu se aplecase la Nikola; ridică numai pistolul pe care-l 
scăpase el și o luă la goană pe coridor. 

— Ai grijă de el, o să fie bine, strigă când trecu pe lângă 
Teddy. O să-l opresc pe nemernicul ăla. 

Teddy se sprijini de perete și șchiopătă într-un picior spre 
Nikola. 

Recunoscuse arma pe care o strângea în mână Emelie. Era 
Zastava lui. Pistolul pe care, nu se știe de ce, Nikola îl avea la el. 

Unghi de 90 de grade. Coridorul avea să se termine curând. Și 
nu-l vedea nicăieri pe omul cu cicatrice. 

Emelie le auzea pe Cecilia și Lillan răsuflând în urma ei; auzea 
țipetele lui Nikola. Nu-l minţise pe Teddy: glonţțul îi zgăriase 
umărul. O să supravieţuiască, asta era clar. 

Ușa din fața ei era descuiată. Mânerul părea prăfuit, dar 
vedea că pusese cineva mâna pe el. 

Auzi pași grăbiţi în cealaltă casă a scării. 

Acum era singură. O casă a scărilor chiar mai largă, de data 
asta. In jos. Teddy și Nikola: încă sus. Lillan și Cecilia, undeva în 
urma ei. 

Avea pistolul ridicat în faţa ei, dar îi era aproape imposibil să 
alerge așa. Era mult mai greu decât se așteptase - era prima 
dată când ţinea în mână o armă. Nici măcar nu știa dacă era 
încărcată sau cum să ridice siguranţa. 

Cinci trepte deodată. Răsufla greu. 

Cobori arma: îi fu mai ușor să se miște. 

Etaj după etaj. 

Auzi o ușă trântindu-se undeva, dedesubt. Bărbatul ieșise; 
trebuie să fi fost ușa principală. 

Ajunse jos. Deschise brusc ușa, care era descuiată. 

Uși duble. Zăbrele. Ziduri de beton. 

Alergă mai departe. Văzu uși trântindu-se în faţa ei. Îl văzu din 
spate pe omul cu cicatrice. Văzu niște pete strălucitoare. 

Afară, în curte. Era la 15 metri în faţa ei. Era întuneric. Își 
scăpase lanterna de pe frunte, dar vedea o lumină săltând în 
sus și-n jos - el trebuie să fi fost. Pietrișul părea să aibă o 
culoare bej, de parcă ar fi fost ruginit. 

— Oprește-te, strigă ea. 

Dar el n-o ascultă. In schimb, fugi spre camera principală de 
gardă. Emelie auzi sunetul ușilor care se deschideau. Văzu cum 
lumina dispare. 

Era aproape. 

În clădire. Alte uși. Sticlă securizată. Semiîntuneric care ar fi 
fost beznă adâncă fără raza venită de la lanterna bărbatului. 
Mirosul de praf și metal murdar. Camere de supraveghere vechi. 
O sală de așteptare. Sunetul pașilor în faţă. 

leși pe cealaltă parte. În faţa închisorii. 

Deodată fu orbită de o lumină strălucitoare. Îi trebui o clipă 
să-nţeleagă. Bărbatul îi băgase lumina drept în faţă. Miji ochii, 
încercând să vadă dincolo de strălucirea orbitoare a lanternei. 

Era omul cu cicatrice. La trei metri distanţă. Și avea arma 
îndreptată direct spre ea. 

In spatele lui, era parcat Volvo-ul. 

Bărbatul cobori puţin lanterna. Emelie distingea clar ochiul 
urât al armei. 

Glasul bărbatului suna răgușit, dar nu rămăsese fără suflare. 

— Eu o să plec acum. Mai fă un singur pas și-i zbor creierii. 

Merse cu spatele spre mașină. Emelie auzi deschizându-se 
ușa șoferului. Strânse ţeava armei. 

O bătaie de inimă: trebuie să-ncerce să-l împuște. 

Ridică braţul. Îndreptă pistolul spre el. Apăsă pe trăgaci. 

Apoi: un bubuit. O împușcătură. Exact ca pe coridor, dar 
fusese mai puţin zgomot. Mai slab. 

Nemernicul reușise să tragă primul. O împușcase. Era rănită. 

Avea să cadă la pământ, să-și dea ultima suflare singură, în 
întuneric. 

Se terminase. 

Se-ntâmplaseră atâtea în ultimele zile, dar tot neglijase foarte 
multe. Nu-i spusese lui taică-său că îl iubește, în ciuda tuturor 
porcăriilor. Uitase să-i mulțumească lui Jossan pentru tot 
ajutorul pe care i-l dăduse. Și Teddy - era ceva ce ar fi trebuit 
să-i spună. Ceva important. 

Dar nu simţea nicio durere. Nici palpitaţii, nici panică. 

Un clinchet. Lângă mașină căzu pe jos o lanternă. Raza de 
lumină se-ndreptă direct spre cer, spre ceruri, încă nu putea să 
vadă aproape nimic. Dar își dădu seama: nu fusese rănită. 

Auzi o bolboroseală. 

— Hei? 

Un șuierat. 

— Hei? făcu ea din nou. 

Sunetul unor pași îndepărtându-se pe pietriș. 

Se duse încet spre mașină. 

Ridică lanterna și o-ndreptă în jos. 

Polițistul era la pământ. Avea ochii daţi peste cap. 

La început, nu înțelese. Era complet nemișcat. 

Apoi văzu: pieptul. 

O pată neagră pe pulover. Sânge revărsându-se. Sunetul 
pașilor era și mai departe acum. 

Omul cu cicatrice fusese împușcat. Cineva ajunsese înainte să 
apuce să tragă vreunul dintre ei. 

Cineva care se pierdea acum în beznă. 


VP - 392 


PARTEA a V-a 


August 


72. 


Scoase sticluța cu dizolvant de lac de unghii și înmuie un 
tampon de bumbac. O procedură simplă: unghie cu unghie. Le 
curăță. Relaxată. Nu se grăbea. 

Odată ce dispărură resturile şi petele vechi, scoase pila. O 
trecu peste marginea fiecărei unghii, cu o mişcare circulară. 
Intr-o singură direcție, niciodată înainte și înapoi. Deget după 
deget. După aceea, lustrui suprafața unghiilor cu un șlefuitor, 
așa îi spusese jossan că se cheamă. Incet, cu grijă. Nu era 
domeniul de competenţă al lui Emelie. Totuși, continuă până 
când toate unghiile deveniră lucioase. Se gândi că poate ar fi 
mai bine să sară cu totul peste ojă; unghiile arătau bine și așa. 
Scoase totuși sticluțele din dulăpiorul de la baie. Întâi, stratul de 
bază transparentă. Apoi lacul de unghii, roșu-aprins, nimic 
ciudat, nimic extravagant azi. Nu se ducea la nicio petrecere. 
Primul strat. Al doilea strat - se vedea o diferenţă semnificativă 
când termină. În cele din urmă, aplică ultimul strat - tot Jossan o 
învățase și asta - și unghiile ei deveniră dintr-odată puternice și 
lucioase, ca și cum ar fi dat 600 de coroane pentru o manichiură 
profesionistă. 

Azi era ziua în care începea audierea de fond în cazul de 
crimă - în ochii legii, nu exista infracţiune mai gravă. Era doar al 
doilea proces din viaţa ei. Chiar ar fi trebuit să renunţe. Așa cum 
se așteptau Magnus Hassel și firma. În plus, se-ntâmplaseră 
atâtea porcării în ultimele zile. Haosul de la Håga. Interogatoriile 
de după. 

Poliţia voia să știe totul, până la ultimul detaliu. Se 
conformase cât putuse - le spusese cum aflaseră ce mașină a 
fost folosită ca să-l ia pe Teddy, cum dărâmaseră gardul, cum 
aruncaseră în aer intrarea. Le spusese tot ce se-ntâmplase pe 

coridor, cu excepţia faptului că Nikola era înarmat și că folosise 
și ea arma. Asta omisese. Le spusese cum le ameninţase omul 
cu cicatrice pe cele două femei. Cum îi scăpase din mână arma, 
dar reușise s-o ia din nou și să tragă în Nikola. Cum îl urmărise 
pe scări și apoi în curte, prin zona centrală de pază și apoi 
văzuse, în bezna de-afară, cum îl atacase o persoană 
necunoscută. 

— Dar de ce-l ţineau prizonier pe Teddy acolo? 

— Nu știu. 

— Și pe Cecilia și Lillan Emanuelsson? 

— Nici măcar nu știam că erau acolo. 

— Dar ești apărătorul privat al fiului Ceciliei, fratele lui Lillan. 
Cum se leagă toate astea? 

— Nu știu sigur. Poate că le-au răpit ca sa-ncerce să 
influenţeze procesul împotriva lui Benjamin, să influenţeze ce 
urmează să spună el, ceva de genul ăsta. 

Fuseseră de acord, și ea, și ceilalţi, să nu pomenească nimic 
despre contextul real al întregii povești. Bărbatul pe care-l 
atrăsese Loke afară din clădire cu claxonul dispăruse, se 
volatilizase. Și nu știau ce ar face dacă începeau să vorbească 
despre o rețea secretă, disperată să pună mâna pe un hard disk. 
Nu știau nici măcar dacă era poliţist. 

— Am o întrebare, spusese Emelie. Cine era bărbatul cu 
cicatrice pe față? Cel care a fost ucis lângă mașină chiar în fața 
mea? 

Bărbatul care o interoga cobori privirea spre notițe. 

— Mă tem că nu pot să intru în detalii în momentul ăsta. 

Emelie ar fi putut să invoce un impediment. Să renunţe la 
dosar. Dar nu: așa era ea. Asta voia să facă. 

Era pregătită acum. Citise raportul preliminar pe faţă și pe 
dos, își făcuse note, le pusese la punct, o dată și încă o dată. Își 
pregătise  contrainterogatoriile, se gândise bine la toate 
perspectivele posibile și la dovezi. Fusese la locul faptei, urma 
să se refere la constatările făcute acolo. Era cât se putea de 
pregătită. 

Era ora șapte dimineața. 

Umbra tribunalului cădea peste cafeneaua de vizavi. Emelie 
stătea la una dintre mesele de-afară. Avea în faţă un espresso 
dublu, cu zahărul pe care-l pusese în ceașcă stând într-o 
grămăjoară în spuma de deasupra. Calitate bună, se gândi ea, 

când zahărul nu se cufundă imediat. Nu-i fusese foame de 
dimineaţă - dar îi trebuia cafea, de asta era sigură. 

Când se făcu opt și jumătate, se duse spre clădirea 
tribunalului și intră la recepție. Putea s-o facă. Zece minute mai 
târziu, stătea cu Benjamin în Puţ, una dintre celulele de arest 
din subsolul clădirii tribunalului. 

Işi aduse aminte cum era când îl întâlnise prima dată. De 
atunci, îi mai crescuse părul, bărbia nerasă se transformase 
acum într-o barbă adevărată - și avea ochii deschişi. 

Se-ntâlniseră cu o zi înainte să treacă totul în revistă încă o 
dată. Jeanette Nicorescu îi explicase că Benjamin își revenise 
aproape complet. Avea nevoie de mai multă odihnă decât în 
mod obișnuit și risca să devină dezorientat dacă era stresat, dar, 
una peste alta, ar trebui să poată face faţă unui proces. 

Emelie încercase să-i explice ce se-ntâmplase la Håga. 

Procesul de fond începu la timp, la ora 9. 

Sala de judecată era grandioasă. Mult mai mare și mult mai 
de modă veche decât cea unde-l apărase pe Nikola, la 
Södertörn. Grefierul și membrii Curţii erau deja așezați pe 
scaunele judecătorești: ședința de azi nu era prezidată de un 
judecător obișnuit. Era un judecător principal, Sverker Järnblad - 
probabil din cauza gravităţii acuzațiilor. Era îmbrăcat în costum 
negru, cu cravată: atitudine solemnă, chiar și în alegerea 
hainelor. Cei trei judecători consultanţi păreau rezervaţi - poate 
era modul lor de a arăta cât de serios era cazul. Grefiera era 
tânără. Probabil că făcuse Dreptul imediat după liceu și apoi 
venise direct să lucreze aici; era cel mai căutat post din ţară 
pentru absolvenți. 

Emelie se duse în dreapta, mai jos de locurile judecătorilor. 
Avea un scaun de birou convenabil, cu spătarul și șezutul 
ajustabile, dar scaunul lui Benjamin era mult mai modest. 
Acesta intră după ea, cu doi gardieni lângă el. Cecilia îi adusese 
cu câteva zile în urmă o cămașă cu dungi. Cătușele îi zornăiau. 

Procurorul, Annika Rölén, purta o rochie bleumarin. În timpul 
audierilor pentru prelungirea arestului lui Benjamin arătase 
aproape șleampătă. Nu și azi. 

Rölén îngrămădi niște hârtii pe masa din faţa ei. Emelie făcu 
la fel. Aruncă o privire spre locurile publicului: Teddy, Cecilia și 
Lillan. Teddy avea o cârjă sprijinită de scaun. În spatele sălii, 
mai erau doi bărbaţi și trei femei. Poate că erau ziariști. Poate 

doar oameni obișnuiți care erau curioși. Poate erau altceva. 
Emelie o văzu pe una dintre femei, care părea prea bine 
îmbrăcată ca să fie ziaristă, scoțând din când în când un 
carneţel. Părea să ia liniștită notițe. 

Judecătorul începu să prezinte părțile din proces. Și atunci se 
deschise ușa din spatele sălii. Intră și se așeză cineva. Costum, 
cravată colorată. Păr pieptănat pe spate. 

Era Magnus Hassel. 

Lui Emelie aproape că-i sări inima din piept. 

Procurorul citi acuzaţiile. Audierea era programată să dureze 
trei zile. Dimineaţa era dedicată declarațiilor de deschidere ale 
lui Rölén, iar interogatorul lui Benjamin urma să înceapă după 
prânz. 

Grefiera scria ceva la computer. Judecătorii consultanţi 
ascultau cu atenţie - mult mai concentrați decât cei care 
fuseseră în sala de judecată la procesul lui Nikola. După ce 
ascultară declarația procurorului privind infracțiunea, 
judecătorul se întoarse spre Emelie. 

— Și ce spune inculpatul? 

Emelie își drese vocea. Se aplecă spre microfon, astfel încât 
acesta să ajungă exact în dreptul gurii. 

— Respinge acuzaţiile. 


73. 


Sala de judecată numărul 5, Tribunalul districtual Stockholm. 
Teddy văzuse multe săli de judecată la viața lui: asta era, 
categoric, cea mai impunătoare. Lambriuri de lemn pe pereți și 
un tavan înalt de lemn impresionant: era o rețea, un model 
simetric care se potrivea din toate punctele de vedere cu restul 
încăperii. Citadela formelor drepte. 

Judecătorul principal şi consultanții, Benjamin și Emelie, 
procurorul: stăteau cu toții departe de el - încăperea era mare și 
lungă. Dacă n-ar fi fost microfoanele și boxele, publicul n-ar fi 
avut nicio posibilitate să audă ce se vorbește. 

Magnus Hassel stătea la cinci locuri distanță de el, ascultând. 
Teddy nu ştia dacă asta era bine sau rău pentru Emelie. Poate 

că-i povestise de caz până acum. Poate că voia doar să vadă 
cum se descurcă. 

Grefiera cobori pe pereţi două pânze albe, una în dreapta ei și 
una în stânga. Procurorul începuse descrierea faptelor. În timp 
ce vorbea, prezenta niște imagini în Power Point. 

O curte în faţa unei case din Värmdö. Deschizătura tăiată în 
fereastră. Pământul de pe podea. Cadavrul unui bărbat: capul 
zdrobit cu totul. Nimic nou. Prezentarea actului de acuzare 
făcută de procuror era simplă, dar relatarea și prezentarea 
dovezilor era încurcată. Totuși, afirmaţiile ei erau directe și 
clare. Benjamin se dusese cu mașina până la casa din Värmdö, 
pătrunsese tăind o gaură în geam și apoi împușcase un bărbat 
în sufragerie, folosind gloanțe dum-dum. Pe mâinile lui fuseseră 
găsite reziduuri de praf de pușcă, iar pe haine, sângele victimei, 
acesta fiind motivul pentru care-și scosese tricoul și jeanșii 
pătaţi de sânge și le aruncase în pădure. În mintea ei, nu exista 
nicio îndoială: Benjamin era vinovat. 

Prezentă concluziile Centrului Naţional de Medicină Legală. 
Fiecare punct avea un număr de înregistrare, dată, validarea 
procedurii, evaluarea opiniilor juridice și așa mai departe. 
Analiza cartușelor și a glonţului folosit. Rezultatele căutării de 
urme de ADN și amprente digitale. Reziduurile de praf de pușcă 
găsite asupra lui Benjamin. Urmele de cauciucuri, care arătau că 
mașina lui plecase de lângă casă. Tricoul cu sânge pe el găsit în 
pădure. Cu cât vorbea mai mult, cu atât mai convingătoare 
deveneau probele. 

— Am găsit ADN și amprente ale unei alte persoane în afară 
de Benjamin și decedat, zise R5len. În casă probabil că locuiau 
alte persoane, deși nu am reușit să aflăm cine. 

Pauza de prânz fu deprimantă. Benjamin fusese dus înapoi în 
celulă, pe așa-numita Cale a Suspinelor. Urma să mănânce 
singur. Teddy se duse cu Emelie, Cecilia și Lillan la un restaurant 
de peste drum. Comandă friptură cu cartofi prăjiţi, dar n-avea 
poftă de mâncare. Le aruncă o privire celorlalţi: nimeni nu se 
atingea de mâncare. 

— Asta e situaţia, zise Emelie. O să fac tot ce pot. Dar aţi 
auzit ce-a spus procurorul: lucrurile n-arată bine. 

Teddy voi să stea de vorbă cu ea când terminară, dar ea îi 
făcu un semn cu brațul. 

— N-am timp. Nu acum. Și așa e prea mult. 

O privi oprindu-se să-și aprindă o ţigară la colţul dinspre 
Scheelegatan al clădirii. Singură. Își mai îndesă niște snus în 
gură și mai mestecă o gumă. 

Și Teddy petrecuse câteva ore bune cu interogatorii la poliţie 
în ultimele zile. Bineînţeles, voiau să știe de ce erau ținuți 
prizonieri, el și femeile, într-o închisoare abandonată. Despre ce 
anume era vorba. Teddy le spusese cât de mult putuse, fără să 
dezvăluie nicio legătură cu Mats Emanuelsson sau vreo copie 
după un hard-disk. 

El nu voia să știe decât cine era omul cu cicatrice - omul pe 
care-l împușcase cineva la adăpostul întunericului, chiar în faţa 
lui Emelie. 

Venise momentul mărturiei lui Benjamin. 

Incepu normal - judecătorul îi ceru să povestească totul cu 
cuvintele lui. 

— Și, dacă ai nevoie să faci o pauză, nu trebuie decât să spui. 
Sunt conștient că ai fost imobilizat la pat. 

Benjamin avea mâinile încleștate în poală, sub masă. În 
pofida acestui fapt, se vedea cât de încordat era, cu ochii aţintiţi 
asupra unui punct invizibil de pe peretele din faţa lui. Emelie îi 
spusese lui Teddy că lua tranchilizante puternice, ceea ce poate 
că era cel mai bun lucru. 

— În regulă, bine... 

Teddy se-ntreba dac-o să facă față. 

— Nu-mi aduc aminte mare lucru dinainte de accident. Totul e 
mai mult întunecat. 

— Spune-ne doar ce-ţi aduci aminte, zise judecătorul. 

— M-am dus la casa din Värmdö să mă văd cu o cunoștință - 
nu pot să spun cine, începu Benjamin cu glas monoton. 

Ridică privirea spre judecătorul de ședință. 

— Și acolo mai era o cunoștință. II cheamă Sebastian, dar i se 
spune Sebbe. Apoi s-a întâmplat ceva și îmi pare rău, dar nu-mi 
mai aduc aminte nimic după asta. Nu văd decât două lucruri, de 
parcă s-a oprit timpul în două momente diferite. Unul e Sebbe 
zăcând pe podea, cu fața acoperită de sânge, și știu că nu 
respira. Celălalt e că am încercat să virez pe șosea, dar mașina 
a derapat și s-a lovit. Am încercat să-mi dau seama de ce nu-mi 
aduc aminte ce s-a întâmplat înainte și între cele două 
momente, dar e un gol complet. Medicii spun că am avut o 
contuzie gravă și că așa ceva poate să-mi afecteze memoria. 

Tot ce știu e că n-am omorât pe nimeni. Nu l-am ucis pe Sebbe. 
Asta-i tot ce pot să spun. 

Deși relatarea lui fusese săracă în detalii, Teddy simţi, practic, 
cum rămâne cu gura deschisă - din ce zisese Emelie, Benjamin 
nu reușise niciodată să spună așa de multe. Sebbe era mort. 
Cearcănele de sub ochii Michaelei aveau să se întunece și mai 
tare. Poate chiar și Kum avea să fie trist. 

Teddy putea să-nțeleagă și de ce Benjamin nu voia să spună 
că se aflase în casă cu tatăl lui. Nu voia să le spună că Mats 
trăia. 

— Mulţumesc, zise judecătorul. O să dau acum cuvântul 
procurorului. 

Și atunci începuse. 

Rölén își aranjă foile din faţă. 

— Cu cine te aflai în casă? 

Benjamin păru trist. 

— Sebbe și încă o persoană despre care nu pot să vorbesc. 

— De ce nu poţi vorbi despre ea? 

— Pur și simplu nu pot. 

Procurorul continuă. 

— Cum ai ajuns până acolo? 

— Când ai ajuns acolo? 

— Aveai ceva lucruri în casă? 

Benjamin nu putea răspunde la multe dintre întrebări; nu-și 
aducea aminte. In câteva rânduri, spuse că nu vrea să 
răspundă. Minutele treceau. Procurorul continuă în aceeași 
direcţie; trecu din nou prin scurta lui declaraţie, mult mai 
detaliat de data asta. 

— Ce purtai? 

— Ce ai făcut cu hainele înainte să te urci în mașină? 

— Cine e Sebbe? 

Benjamin scutura din cap din când în când, bâiguia, 
răspundea pur și simplu că nu știe sau nu vrea să răspundă. 

Procurorul insista. 

— Ai dormit în casa din Värmdö? 

— Ce ai făcut în ziua de dinainte? 

— De ce se afla ADN-ul tău pe hainele pline de sânge pe care 
le-am găsit în pădure? 

Benjamin n-avea răspunsuri. 

Minutele se transformară în ore. Judecătorul anunţă pauza. 
Teddy o văzu pe Emelie ieșind, în același colț ca și înainte. Işi 
fuma încet ţigara. Teddy se-ntreba la ce se gândește. 

După pauză, procurorul continuă pe același ton. 

— De ce ţi-ai schimbat hainele? 

Benjamin oftă. 

— Nu-mi aduc aminte să mă fi schimbat. 

Emelie ridică glasul. 

— E o întrebare care sugerează răspunsul. 

Rölén continuă de parcă n-ar fi auzit obiecţia lui Emelie sau 
răspunsul lui Benjamin. 

— Cât de aproape de Sebbe stăteai când l-ai împușcat? 

— Altă întrebare care sugerează răspunsul, o-ntrerupse 
Emelie. 

Procurorul pufni, dar renunţă la subiect. În schimb, începu să 
pună întrebări despre casă, despre proprietar și așa mai 
departe. 

În cele din urmă, reveni la întrebarea ei criminală. 

— De ce nu vrei să spui cu cine erai? 

— Nu pot. 

— Eşti judecat pentru crimă. 

— Știu. 

— Și există cineva care poate să depună mărturie în favoarea 
ta, nu? 

— Presupun că da, mda. 

— Dar nu vrei să spui cine? Mie mi se pare foarte, foarte 
ciudat. 

Benjamin trase adânc aer în piept. Teddy îl văzu aruncându-i 
o privire lui Lillan. 

— Îmi pare rău, dar nu pot să spun, zise el. 

Procurorul se întoarse spre judecător. 

— Vă mulţumesc. În acest caz, nu mai am alte întrebări, 
domnule judecător. 

Teddy se uită la judecătorii consultanţi. Expresiile lor îi trădau 
mult mai ușor decât în cazul judecătorului principal - dar toţi 
credeau că Benjamin era vinovat ca naiba. 

Judecătorul lua notițe. Probabil că era momentul să încheie 
ședința pe ziua de azi. Chiar atunci, ușa din spatele sălii se 
deschise brusc. 

Intră un bărbat. Păr rar, ochelari rotunzi. Pantaloni de bumbac 
și cămașă albă. Se îndreptă spre boxa martorilor. 

Toată lumea îl urmărea din ochi. Judecătorul ridică privirea. 

— AŞ vrea să depun mărturie, zise bărbatul. 

Procurorul sări practic de pe scaun. 

— Cine sunteți? N-avetți niciun drept să vorbiţi. 

Judecătorul se întoarse spre nou-venit. 

— Procurorul are dreptate. Dar s-ar putea să deţinetți 
informaţii importante. Cine sunteți? 

Din nou - puteai să tai cu cuțitul atmosfera încordată. Toată 
lumea din sală, publicul, judecătorii consultantii, chiar și grefiera 
aveau privirile aţintite asupra bărbatului care abia intrase. Lui 
Teddy i se părea că are ceva familiar. 

Toţi îi așteptau răspunsul. 

Când vorbi, vocea era limpede. 

— Sunt Mats Emanuelsson, tatăl lui Benjamin. Eu eram în 
casă cu el. 

Teddy își dădu seama de ce nu-l recunoscuse imediat; făcuse 
treabă bună cu schimbarea înfățișării. 


74. 


Lui Magnus Hassel nu-i plăcea slujba pe care o avea, dar era 
în regulă. Și-l plăteau al naibii de bine. Anul trecut, se dusese 
acasă cu 15 milioane de coroane în dividende, plătise cele mai 
mici impozite de până atunci și mai făcuse și alte câteva 
milioane de euro din niște tranzacţii ad-hoc aranjate de biroul 
din Sankt Petersburg al firmei. Cu totul scutite de impozite. La 
urma urmelor, legislaţia fiscală exista ca să fie folosită. 

Totuși, întotdeauna visase să fie alt fel de avocat. Sala de 
judecată însemna dramatism, emoție la un nivel de care nu se 
apropiase niciodată, indiferent câte negocieri lipsite de scrupule 
ar fi purtat cu avocaţi germani de business sau prin câte licitaţii 
publice ar fi trecut. 

Când descoperise că Emelie Jansson respinsese total 
propunerea lor de a renunţa la caz, nu știuse ce să facă. li 
chemase pe Anders Henriksson și pe Alice Stromberg și, chiar 

înainte să închidă ușa, ţipa deja așa de tare, că probabil că se 
auzea de la recepţie. 

— Poate vreunul dintre voi să-mi spună ce dracu' se-ntâmplă 
aici? 

Două cești de ceai și câteva beta-blocante mai târziu, era 
puţin mai calm. Dar furia încă mai clocotea. 

Alice Strömberg încercase să vorbească încet. 

— Nu cred că a fost niciodată pe deplin prezentă aici. N-am 
avut niciodată senzaţia că are chiar așa de multe de oferit. Dar, 
în orice caz, procesul în care e implicată n-a fost amânat, iar 
tribunalul spune că încă figurează ca apărător privat. 

Magnus le ceruse să iasă din birou. Nu era ceva obișnuit ca 
oamenii să se comporte cum o făcuse Emelie. Trebuia să vadă 
cu ochii lui. Se dusese la tribunal. 

Era prima dată când se afla într-un tribunal de la alegerea pe 
care o făcuse la începutul carierei. Era chiar ciudat - era unul 
dintre cei mai cunoscuţi avocaţi de business din ţară, dar nu 
pusese aproape niciodată piciorul într-o instanţă. Luase parte de 
câteva ori la niște proceduri de divorț, dar asta era cu totul 
altceva. Cumva informal. Tribunalele, pe de altă parte, erau o 
lume în sine: vizitatorii dezorientaţi, întorcând capetele într-o 
încercare de a înțelege cum ajunseseră acolo; grefierii, 
strângând în braţe documente și cărți de drept; judecătorii 
consultanţi, vorbind încet cât așteptau să le înceapă procesele. 
Și apoi, părţile: figuri tragice care semănau cu niște piese în 
aceste meciuri de șah juridice. Totul era foarte captivant. 

Singurul lucru care-l sâcâia era că pierdea cam 7.000 de 
coroane pe oră doar pentru că se afla acolo. Și că Emelie îl 
fentase. 

Se așeză pe unul dintre locurile din spate ale zonei pentru 
public. Secretara lui solicitase deja cererea de trimitere în 
judecată și anumite secțiuni din raportul preliminar. Fără 
îndoială, Emelie Jansson avea în față un proces greu. Spera c-o 
să-l piardă. 

Și, nu după multă vreme, deveni destul de clar că audierea nu 
mergea în favoarea lui Emelie. Procurorul era fără cusur, 
prezentase probele calm și sobru, fără să omită nimic. Când 
venise rândul lui Emelie, nu avusese de făcut decât câteva 
afirmaţii slabe privind lipsa de certitudine legată sângele găsit în 
antreu - afirmaţii care n-aveau să ducă nicăieri. 

La prânz, Magnus se furișase afară înainte să apuce Emelie să 
iasă din sala de judecată. Nu voia să se certe cu ea acum. Voia 
să vadă întâi cum merge procesul. 

Dar mai târziu, în cursul după-amiezii, se întâmplă lucrul care 
nu se poate întâmpla decât în procesele penale - surpriza totală. 
Magnus nu mai auzise niciodată de așa ceva. Un bărbat intrase 
în sală și susținuse că era tatăl lui Benjamin Emanuelsson. Voia 
să depună mărturie. Era incredibil. 

Bineînţeles, procurorul protestase. Ochii imenși, dulci, ai lui 
Emelie se uitaseră sever la bărbatul care tocmai își făcuse o 
astfel de intrare neașteptată. Totuși, Magnus se-ntreba dacă nu 
cumva ea plănuise asta, dacă nu era, pe lângă toate celelalte, și 
o actriță desăvârșită. Totuși, chiar și ea părea la fel de surprinsă 
ca restul lumii. 

După câteva schimburi de replici, Emelie ceru o pauză. 
Magnus o privi ducându-l într-o altă încăpere pe bărbatul care 
pretindea că e Mats Emanuelsson. 

După o oră, se-ntoarseră. Emelie bătu la ușa sălii de judecată 
și toată lumea fu primită înapoi. 

— Apărarea îl cheamă ca martor pe Mats Emanuelsson, 
anunţă ea. 

Procurorul era pe punctul de a protesta, când fu întrerupt de 
judecător. 

— Care sunt probele și scopul interogatoriului? 

Emelie părea pregătită pentru întrebarea asta. Citi dintr-un 
carneţel. 

— Va fi interogat în legătură cu observaţiile pe care le-a făcut 
în casa din Värmdö și în apropierea acesteia în zilele de 15 și 16 
mai, în sprijinul aserţiunii că Benjamin Emanuelsson nu i-a luat 
viaţa lui Sebastian Petrovici. 

Procurorul o luă razna. Practic își ieșise din minți. 

— Domnule judecător, e complet inacceptabil. E un atac prin 
surprindere clasic, nepermis de Codul de procedură judiciară, 
sub nicio formă. Ar trebui respinse orice fel de declarații din 
partea acestei persoane, oricine ar fi. 

— Domnule judecător, vă asigur că n-am fost conștientă că 
Mats Emanuelsson este dispus să depună mărturie, nici măcar 
c-ar mai fi în viaţă. Dac-aș fi știut, bineînțeles că i-aș fi cerut 
dinainte să depună mărturie, răspunse Emelie. 

Judecătorul de ședință părea uluit. Se foi pe scaun, procurorul 
continuă să protesteze. Vorbea despre perioada de depunere a 
declaraţiilor, proceduri iresponsabile și cât de lipsită de 
experienţă trebuie să fie în realitate Emelie Jansson. 

Emelie, pe de altă parte, își păstră calmul. 

— Inculpatul este acuzat de crimă. Ca avocat al apărării, 
solicit un singur martor în sprijinul mărturiei sale. O astfel de 
solicitare pur și simplu nu poate fi respinsă. Ar reprezenta o 
eroare gravă de procedură. 

Judecătorul oftă. 

— Curtea va lua o pauză pentru deliberare. 

După două ore, reveniră în sala de judecată. Era ora opt 
seara. Magnus era iritat, dar rămăsese totuși în sală. 

Glasul judecătorului era mai sigur pe el acum. 

— Curtea stabilește că examinarea martorului va fi permisă, 
zise el. Dar, întâi, martorul trebuie interogat de poliţie. 

Era o întorsătură puternică de evenimente. Procesul urma să 
fie suspendat câteva zile, ca să ofere poliţiei și procuraturii 
timpul necesar pentru a-l interoga pe bărbatul care susținea că 
e tatăl lui Benjamin și să se pregătească pe baza celor spuse de 
acesta. 

Magnus Hassel nu se putea abţine să se-ntrebe dacă acela 
era, într-adevăr, Mats Emanuelsson. Un om care era mort de 
mai mult de patru ani. 

Dar, mai mult decât atât, se-ntreba cum avea de gând Emelie 
să explice de ce-și petrecea timpul aici, jucându-se de-a 
avocatul apărării. 

Opt zile mai târziu 


75. 


— În primul rând, aș vrea să spun că sunt incredibil de supărat 
în legătură cu toate astea. Fiul meu riscă o condamnare pe viaţă 
pentru ceva ce n-a făcut. A ajuns să fie amestecat pentru că mi- 
a fost loial și a refuzat să spună ceva care m-ar fi putut 
compromite. De aceea n-a dorit să dezvăluie numele meu. 
Toată lumea crede că sunt mort. Conform tuturor registrelor și 
înregistrărilor voastre, eu nu sunt în viaţă. Și, totuși, iată-mă. 

Încă de când a fost arestat, am încercat să iau legătura cu 
Benjamin fără să mă dau de gol. Am vorbit chiar și cu Emelie 
Jansson la un moment dat. l-am cerut să-i dea o scrisoare lui 
Benjamin, dar a refuzat. Presupun că se conforma regulilor și 
regulamentelor. Poate c-ar fi trebuit să mă duc la poliţie și să 
mă prezint ca martor. Dar, credeţi-mă, am avut experiențe 
nefericite cu poliția. De două ori în viaţă am încercat să 
cooperez. De ambele dăţi, asta s-a terminat cu o catastrofă 
pentru mine și familia mea. 

Dar acum mi-am dat seama că nu există alte cale decât ce 
fac azi. Să vin și să vorbesc despre ce s-a întâmplat la Värmdö. 

O să fiu concis. Contextul întregii povești este o ameninţare 
gravă la adresa mea de acum câţiva ani. De aceea am decis să 
fac să pară că am murit. 

Problema era că nu puteam trăi fără copiii mei și nici nu 
voiam să fie nevoiţi să trăiască fără mine. Așa că, deși am stat 
în diverse locuri din întreaga lume, am încercat întotdeauna să-i 
văd cu regularitate. De cele mai multe ori ne întâlneam la casa 
pe care pusesem mâna în Värmdö. Prietenul meu, Sebastian 
Petrovici, m-a ajutat s-o cumpăr sub numele de Juan Arravena 
Huerta. A fost o procedură chiar simplă; am făcut totul printr-un 
intermediar. Știu cum să fac astfel de lucruri. 

Trăiesc deja cu o identitate nouă de mai mult de patru ani. 
Totul ca să nu fiu obligat să fac nimic în detrimentul meu și ca 

să creadă toată lumea că nu mai exist. Și să nu-mi atace nimeni 
copiii sau fosta nevastă. 

M-am întors în Suedia acum două luni și jumătate, n-o să spun 
cum, și cred că m-a recunoscut cineva. Asta-i senzaţia pe care 
am avut-o, chiar la Controlul pașapoartelor. 

M-am întors să-i văd pe copii și să fac niște afaceri cu 
Sebastian Petrovici, Sebbe. Benjamin și cu mine am stat toată 
ziua pe apă, chiar lângă casă, am pescuit și am discutat. Sebbe 
a venit mai târziu. Am mâncat toţi trei de seară. Sebbe urma să 
mă ducă la aeroport a doua zi dimineaţă, iar Benjamin trebuia 
să meargă acasă cu mașina lui. 

La un moment dat, în toiul nopţii, m-am trezit. Auzisem un 
zgomot puternic. M-am dus în camera lui Benjamin - noi doi 
dormeam la etaj și Sebbe jos - dar Benjamin nu era în patul lui. 
Zgomotul venea de jos. Păreau niște împușcături. Am coborât. 

Era întuneric, însă l-am zărit pe Benjamin luptându-se cu 
cineva în hol; nu l-am recunoscut pe individ, dar avea o armă în 
mână. li sângera obrazul. Cred că trebuie să-l fi lovit Benjamin 
cu o sticlă - erau cioburi peste tot pe podea. 

Benjamin țipa. Şi apoi l-am recunoscut pe bărbatul care 
încerca să iasă din casă. Il cheamă Joakim Sundén - este cel mai 
corupt polițist pe care l-am cunoscut vreodată. 

In fine, am încercat să-mi ajut fiul să scape de Sunden. Ne 
luptam cu el, încercând să-l punem jos, dar era din ce în ce mai 
rău. Ne-am mutat în sufragerie. 

Și atunci l-am văzut. Probabil că asta mă trezise. Era 
îngrozitor. Sebbe era pe podea. Fusese împușcat. Joakim 
Sunden trebuie să fi intrat pe la parter, dar nu se așteptase să 
găsească pe nimeni acolo. De-aici i s-a tras lui Sebastian. 

Am ieșit în fugă din casă, cu Sunden după noi. Trăgea în noi. 

l-am spus lui Benjamin să plece de-acolo și am fugit în 
pădure. 

Asta-i tot ce știu. Asta-i ce s-a întâmplat. Am fost acolo. Și 
Benjamin a fost acolo. Sebastian Petrovici a fost ucis de un 
polițist care voise să fiu informatorul lui în viaţa mea de 
dinainte. Sebbe ne-a salvat. Nouă ani mi-a fost cel mai bun 
prieten. 

76. 


Procurorul Rölén n-avea stare. În timp ce vorbea Mats 
Emanuelsson, se tot sucea și întorcea pe scaun. Se strâmba și 
ofta sonor. Emelie o putea înţelege, într-un fel - povestea lui 
Mats părea să fie ceva dintr-un film, o mare scorneală inventată 
ca să-și protejeze băiatul. N 

Dar erau două detalii pe care Rölén nu putea să le ignore. In 
primul rând, Mats dăduse mostre de ADN, iar acestea 
dovediseră - cu grad +4, cel mai ridicat grad de probabilitate - 
că este înrudit cu Benjamin. Mostrele mai corespundeau cu 
altceva: ADN-ul găsit în casă. Mats era tatăl lui Benjamin și 
fusese în casa din Värmdö. Nici chiar Rölén nu putea să conteste 
asta. 

In al doilea rând, Mats prezentase documente de identitate, 
observaţii ale unor medici spanioli și fotografii cu un bărbat 
zâmbitor și bronzat, cu tatuaje pe braţe. Corespundeau cu cele 
ale victimei. Nu mai exista nicio îndoială că bărbatul ucis era 
Sebastian Petrovici. _ 

Cu toate acestea, Rölén încercă să-i submineze mărturia. li 
punea în continuare sub semnul întrebării identitatea și motivul 
pentru care apăruse așa de târziu. Se agăța de faptul că nu voia 
să vorbească despre trecutul său. Incercă să-l facă să spună că 
nu poate fi sigur că Benjamin nu l-a ucis pe Sebastian Petrovici. 
Că nu putea explica hainele pline de sânge din pădure sau 
urmele de praf de pușcă de pe mâinile lui Benjamin. 

Mai presus de toate, încerca să scoată în evidenţă faptul că 
mortul era tocmai Sebastian Petrovici. 

— Ai fost răpit acum nouă ani, nu? 

— Așa este, raspunse Mats. 

— De oameni implicaţi în așa-zisa mafie iugoslavă, așa este? 

— Nu pot să răspund la această întrebare. 

— Prezumția mea este că Sebastian Petrovici era cunoscut 
poliţiei și că avea legături cu aceste cercuri. Cred că motivul 
pentru care l-a ucis Benjamin a fost răzbunarea pentru ce ţi s-a 
întâmplat ţie acum nouă ani. Pentru că te-au răpit. 

Mats răspunse calm și ferm. 

— Nu pot să spun decât că nu-i adevărat. Sebbe n-a avut 
nimic de-a face cu răpirea. In ceea ce privește particulele de 

praf de pușcă, Benjamin și Sunden se băteau, iar particulele 
acelea puteau să se transfere, puteau să ajungă pe altcineva. 
Nu știu nimic despre hainele din pădure. Benjamin avea un 
schimb de haine la el, asta știu sigur. Ce bănuiesc e că Sunden 
le-a luat și s-a asigurat că sunt pline de sânge. A falsificat 
probele, atâta tot. 

Per total, Mats nu-și schimbase povestea. Susţinuse 
consecvent același lucru. Sunden pătrunsese în casă. Probabil 
venise cu barca și apoi se apropiase de casă prin pădure. 
Alarma sunase la centrul de intervenţie pentru că fusese 
întrerupt curentul. Poate că Benjamin auzise alarma și se 
trezise, sau poate că l-a trezit împușcătura și atunci coborâse. 
Mats îl văzuse pe Sunden încercând să-l lichideze pe băiatul lui 
și-l văzuse scoțând arma și trăgând în ei. Era îngrozitor, 
indiferent din ce punct de vedere priveai lucrurile. 

După încheierea  contrainterogatoriului, judecătorul se 
întoarse spre Emelie. 

— Apărarea are ceva de adăugat? 

Ştia ce era de făcut. Azi avea mintea perfect limpede. 

— În primul rând, aş vrea să solicit Centrului Național de 
Medicină Legală să compare glonțul dum-dum găsit în peretele 
din spatele victimei cu arma de serviciu a lui Joakim Sundén, 
zise ea. Sugerez că Sebastian Petrovici a fost împușcat cu 
pistolul Sig Sauer P226 al lui Sundén. În al doilea rând, insist ca 
detenţia lui Benjamin Emanuelsson să se încheie imediat și să 
fie eliberat. Nu mai există nici măcar un motiv probabil pentru 
crimă. Acuzarea n-a reușit să diminueze importanţa mărturiei 
prezentate astăzi de Mats Emanuelsson. Mats era de faţă la 
locul faptei și tot ce afirmă el a fost susţinut de dovezi judiciare. 
Procuratura are responsabilitatea să dovedească vinovăția lui 
Benjamin; el n-are nicio obligaţie să-și dovedească nevinovăția. 
Dar azi, prin mărturia lui Mats, apărarea a demonstrat că 
Benjamin Emanuelsson nu l-a ucis pe Sebastian Petrovici. Voi 
arăta că acesta a fost împușcat cu o armă aflată în posesia lui 
Joakim Sundén în momentul în care acesta a murit, recent, în 
faţa complexului penitenciar Håga. 

0 

Judecătorul părea mai puțin contrariat azi. 

— Curtea trebuie să ia o pauză, zise el, și să delibereze în 
privinţa detenţiei. 

În faţa sălii de judecată, minutele se scurgeau. Benjamin era 
iar în celula lui din Puţ - Emelie încercă să-și închipuie ce-i 
trecea prin cap. 

Cecilia, Lillan și Mats stăteau împreună, nu departe de ea. 
Teddy se dusese la cantină. Poate că nu voia să riște să-l vadă 
Mats de-aproape. Și Magnus Hassel dispăruse - tot nu stătuse 
de vorbă cu el. Emelie nu știa dacă voia să discute cu el - avea 
să fie dată afară, știa asta, și atunci ce-ar mai fi fost de 
adăugat? 

O amintire. Probabil că avea 14 - 15 ani. Stătea la bucătărie 
cu taică-său, care o ajuta să înveţe pentru un test la engleză, iar 
maică-sa făcea curat, ca de obicei. Cuvânt cu cuvânt. Era bună, 
știa cuvintele pe dinafară. Dar era un termen pe care nu-l putea 
pricepe bine: /iabi/ity. Taică-su încercase să-i explice: „Inseamnă 
responsabilitate, dar mai mult într-un sens economic, știi? 
Responsabilitate în sensul că eu sunt responsabil pentru tine, în 
calitate de tată, dar când e vorba de bani, poţi să datorezi bani 
cuiva. Înţelegi?”. Responsabilitate, se gândise ea - tu nu știi ce 
înseamnă cuvântul. N-o să știi niciodată. 

Ridică privirea. Magnus Hassel venea spre ea. Părul îi era 
chiar mai lucios ca de obicei. 

— Crezi că o să-i dea drumul acum? 

Emelie se întrebă ce voia în realitate. 

— Așa sper, zise ea. Dacă-i dau drumul, asta ar arăta că au de 
gând să claseze cazul. 

— Și ce crezi c-o să se întâmple cu slujba ta la noi atunci? 

— Presupun că va trebui să plec. 

Magnus dădu din cap. 

— Așa e. Dar să știi că mi-ar fi plăcut să rămâi. 

Emelie își mută greutatea de pe un picior pe altul. 

— Vreau să știu un singur lucru, zise Magnus. De ce, Emelie? 
De ce ai preluat cazul când știai cum o să interpreteze firma 
acest lucru? 

Auzeau zumzetul oamenilor care vorbeau în fundal și mai 
încolo pe coridor. Emelie trase aer în piept. 

— L-am luat pentru că eu cred în ceva anume. 

Magnus așteptă să continue. Așa și făcu. 

— Cred că funcţia noastră cea mai importantă ca avocaţi este 
să apărăm o societate care protejează interesele indivizilor. N- 
am devenit avocat doar ca să lucrez cu banii firmelor. M-am 

săturat să ajut niște investitori care fac afaceri cu capital de risc 
și care put de bani să se îmbogăţească și mai mult. Vreau să 
lucrez cu oameni; vreau să simt responsabilitatea pentru 
oameni care au cu adevărat nevoie de mine. Vreau să contribui 
la un sistem care e disponibil pentru oricine, chiar și când 
procuratura și poliţia susţin că persoana respectivă a făcut ceva 
greșit. Cineva care-i ajută pe alţii să-și găsească vocea, să 
verifice pentru ce au fost acuzaţi. Un sistem corect. Care are 
grijă de cei slabi și cei izolaţi. Oameni care n-au decât o singură 
altă persoană de partea lor. Avocatul lor. Eu. 

Chipul lui Magnus era palid. Păru să aibă nevoie de un 
moment ca să se adune. În cele din urmă, zise: 

— Dar ai fi putut să renunţi la dosar. Ti-ai fi putut păstra jobul 
la Leijon. 

— Niciodată. 

— De ce? 

— Sunt avocat. 

— Știu asta. 

— Și un avocat nu-și părăsește niciodată clientul. 


77. 


Teddy îi văzu în depărtare pe Emelie și Magnus Hassel. Nu 
știa despre ce vorbeau, dar era prima dată în cursul procesului 
când îi văzuse cât de cât aproape unul de altul. Încercă să le 
citească emoţiile pe chipuri. Gura lui Magnus era o linie dreaptă, 
cu buzele strânse. Părea palid. Ochii lui Emelie străluceau. 

Ceruse o analiză a ţevii armei de serviciu a lui Joakim Sunden, 
ca s-o poată compara cu gloanţele care-l omorâseră pe Sebbe. 
Bineînțeles, Emelie și Teddy știuseră ce urma să zică Mats 
Emanuelsson la tribunal, dar el nu știuse că ea voia să facă 
această solicitare. Era destul de sigur că se vor potrivi. 

Emelie era ciudată. Teddy tot nu știa pe ce picior dansau. Dar 
un lucru era limpede. Era impresionantă. Forţa pe care-o avea - 
după câte dusese pe umeri în ultimele câteva săptămâni, tot se 
comporta ca un maestru în sala de judecată. 


0 

Joakim Sunden: numele unui criminal. Numele unui bărbat pe 
care Benjamin îl tăiase pe faţă cu o sticlă. Asta ar fi fost suficient 
să lase o rană adâncă. Una care, după câteva săptămâni, s-ar fi 
transformat într-o cicatrice. 

Cu câteva zile în urmă, îl sunase Dejan. 

— Vrea să te vadă. 

— Cine? 

— Kum. 

— De ce? 

— Asta o să-ți spună el. 

Teddy crezuse că acum sunt de aceeaşi parte - despre ce 
putea fi vorba? 

Se întâlniseră acasă la Mazern. Arăta normal, dar sentimentul 
de amenințare dispăruse. Sau poate era doar din cauză că, 
odată ce ai văzut un om dezbrăcat, aşa cum i se întâmplase lui 
Teddy, era greu să te mai temi cu adevărat de el. 

După ce Teddy îi pupase mâna, Kum Îi zisese: 

— Am nişte chestii bune, dacă vrei. 

— Sigur. 

— Ardbeg, din anii '80. Single malt. L-am cumpărat la o 
licitație la Londra, 3.000 de lire sticla, dar merită. Luxul costă. 

Kum făcu un semn din cap spre cineva. Teddy își dădu seama 
că mai era un bărbat în încăpere, exact ca ultima dată când 
fusese aici. De data asta, stătea lângă ghivecele uriașe cu 
plante. 

Teddy sorbi din pahar. Whisky-ul era așa de fin, încât abia îl 
simțea umplându-i gura. 

— Am fost ieri la el, în apartamentul lui, zise Kum. 

— Al cui? 

— Al nemernicului. 

— Ce vrei să zici? 

— Gaborul. 

— Joakim Sundén? 

— Era un porc, din toate punctele de vedere. 

— Aici n-o să te contrazic. 

— Am ajuns înainte să vină poliția. M-am gândit că vrei să 
auzi ce am găsit. 

— Vreau. 

Kum sorbi din pahar. 

— Întâi și întâi, avea dosite două milioane și jumătate cash. 
Jumătate într-o podea dublă sub chiuvetă, jumătate într-un seif 
mare. 

— Ah, rahat. Asta înseamnă salariul pe mai mult de cinci ani 
pentru un poliţai. Probabil că era corupt rău. 

— Exact. Mai avea o grămadă de alte mizerii în seiful ăla. 
Rapoarte vechi, pungi de probe pline de materiale, note de la 
turnători, înregistrări de interogatorii. Gaborul pare să fi fost 
unul de-ăla de colecţionează tot felul de lucruri. 

Teddy tresări când Kum enumeră obiectele - înregistrări de 
interogatorii. La urma urmelor, Sundén îl interogase pe Mats - 
așa le spusese Mats în timpul procesului. 

Kum pocni din degete. Bărbatul care turnase whisky-ul se 
întoarse cu un dosar. 

— Un cadou pentru tine, zise Kum. Ca între vechi prieteni. 

Teddy îl deschise. După ce citi câteva minute, își dădu seama 
la ce se uita. Printuri ale interogatoriilor și conversaţiilor pe care 
le avusese Joakim Sundén cu Mats Emanuelsson cu mai mult de 
patru ani în urmă. Nume de cod Marina. Voia să citească acum 
tot, dar Kum voia să vorbească în continuare. 

— Gaborul ar fi făcut orice pentru bani. A avut o grămadă de 
conversații private cu Mats Emanuelsson susținând că niciuna 
dintre ele n-a fost înregistrată. Dar am sursele mele, chiar și în 
rândul autorităţilor. Joakim Sundén vindea informaţii. Discuţiile 
alea cu Mats nu fuseseră cinstite, așa că putea câștiga bani din 
orice ieșea de-acolo. Il vindea pe Mats cuiva, indiferent despre 
cine era vorba. Dar apoi a prins de veste un procuror și a cerut 
informaţii despre Mats. A cerut să depună mărturie ca orice 
martor normal și atunci a început să explodeze totul în capul 
gaborului ăluia. Nu știu exact ce s-a întâmplat, dar am vorbit și 
cu Michaela. Mats era perfect conștient de cât de rău aveau să 
meargă lucrurile dacă încerca să-i demaște pe ei, pe nemernicii 
ăia jegoși, cum îmi place mie să le zic. Așa că atunci când a avut 
de ales fie să depună mărturie public, fie să dispară, a ales a 
doua variantă. Pentru că, dacă ei ar fi crezut că e în viaţă, i-ar fi 
atacat familia. Și apoi, acum doar trei luni, și-au dat seama că 
și-a bătut joc de ei, că de fapt nu s-a sinucis. Atunci l-au trimis 
pe Sundén la casa din Värmdö. Poate că doar ca să-l amenințe 
pe Mats, poate că n-aveau de gând să omoare pe nimeni, dar 
asta s-a întâmplat. Logodnicul fetei mele. 

— Sebbe. 

— Mda, Sebastian Petrovici. Unul dintre cei mai loiali oameni 
în decursul anilor, printre care te numeri și tu. 

Kum se scărpină în cap. A 

— Apropo, am mai găsit și altele acasă la Sundén. In ultimii 
câțiva ani n-a lucrat doar ca poliţist. Făcea schimburi 
suplimentare pentru ceva care se cheamă Swedish Premium 
Security. Și a făcut pentru ei tot ce-ţi poate trece prin cap. 

Mazern se opri din nou, sorbind din whisky. 

Teddy începea să înțeleagă. 

— Am făcut o mulţime de tâmpenii la viaţa mea, urmă Kum. 
Și tu, Teddy. Singura diferenţă dintre noi e că eu n-am fost 
închis niciodată. Nu mi-a răpit nimeni o treime din viaţă. Dar tu 
chiar asta ai avut de îndurat, nu? 

Teddy nu știa ce să răspundă. | se învălmășeau gândurile. 
Sunden fusese plătit de cineva, probabil de firma care-și zicea 
Swedish Premium Security, banii pe care-i găsise Kum vorbeau 
de la sine. Plătit să le apere /or interesele. Răpitorii aveau 
oamenii lor în poliție. Un poliţist care iniţial dăduse informații pe 
bani, dar apoi mersese mai departe și începuse să lucreze 
pentru oricine plătea. Probabil că nu era chiar așa de neobișnuit 
pe cât părea: odată ce un om al legii trecea de cealaltă parte, 
asta devenea un ascendent asupra lui. Putea fi silit să facă și 
altele. 

Dar să-l omoare pe Sebbe, s-o rănească pe Sara, să-i 
răpească pe Teddy, Cecilia și Lillan - asta era mai rău decât 
orice auzise el până acum. Și, categoric, mai era implicată cel 
puţin încă o persoană, bărbatul care-l ajutase pe Sunden la 
Håga, bărbatul care dispăruse după ce Loke reușise să-l atragă 
afară din clădire. Poate că și el făcea parte din poliţie. 

Loke verificase în ultimele câteva zile Swedish Premium 
Security - se închisese, cel puţin pe hârtie, iar sediul de pe 
Santk Eriksgatan părea pustiu. Dar un lucru era limpede: Joakim 
Sunden fusese un pălmaș, un vânător angajat, un apărător al 
secretelor /or. Cel care își asuma riscurile. Dar mai erau unii 
deasupra lui. 

Peder Hult, sau cum dracu' îl chema în realitate, se gândi 
Teddy, tot mai trebuia să verifice ce rol avea în toate astea. Se 
opri în mijlocul gândului: chiar trebuia? Poate că era momentul 
să lase toate astea în urmă. De tot. 

Kum îl bătu pe umăr: 

— Hei, moj drug”. Mă asculţi? Trebuie să presupui că n-o să 
meargă totul conform planului, nu? 

Teddy alungă gândul. Încercă să-nțeleagă ce voia să spună 
Mazern. 

— Presupun că ai dreptate. 

— Dar nu trebuie să accepţi ca oamenii să mintă, zise Kum. 
Corect? 

— Nu, poate că nu. 

— Și nu trebuie să accepţi să-i ajute nimeni pe cei care fac 
rău femeilor și copiilor. 

— Nu. 

— Sau îţi ucid nepotul. 

— Ce vrei să zici? 

— Sper că nu te deranjează că l-am executat pe Sunden. 

Teddy învârti whisky-ul scump în pahar. Auzise, la Håga, 
împușcătura de afară, dar Emelie era singura care văzuse ceva. 

— Credeam c-ai terminat cu astea, zise el. 

Kum se ridică în picioare. 

Își strânseră mâinile. Teddy vedea firele de păr cărunt în 
sprâncenele lui Mazern. 

— Sunt mai bătrân, zise acesta, dar tot Kum sunt. Reputația e 
tot ce am. 


— Urmează pronunţarea verdictului în sala 5, spuse vocea 
calmă a grefierei în difuzoare. 

Era crucial. Dacă instanţa îi dădea drumul lui Benjamin acum, 
însemna că nu credeau că probele sunt suficient de 
convingătoare. Însemna că acuzaţiile vor fi retrase, că-l vor 
elibera. 

Annika Rölén intră prima în sala de judecată. Apoi Cecilia, 
Lillan și Mats. Emelie intră după ei. Încăperea era tăcută, cu un 
aer funebru. Fu adus și Benjamin din celulă. 

Teddy nu-l mai vedea pe Magnus Hassel. 

Intră ultimul în sală. Nu voia să-l sperie pe Mats, nu știa ce 
amintiri i-ar putea trezi vederea lui. 

Peste toată sala plutea un aer solemn. Judecătorii consultanţi 
îi cercetau pe toţi, pe măsură ce intrau. Grefiera bătea în 
tastatură mai puţin zgomotos decât înainte. 

Judecătorul își drese vocea. Teddy văzu gâtul și umerii 
încordațţi ai lui Emelie. Benjamin se uita în jos spre masă. 

— Prin prezenta se revocă măsura de arestare a lui Benjamin 
Emanuelsson. Acesta va fi pus în libertate imediat. 

Benjamin ridică privirea, de parcă nu înţelesese ce spunea 
judecătorul. 

Familia Emanuelsson, în faţa tribunalului, îmbrăţișându-se. 
Benjamin arăta din nou ca o fiinţă umană vie. Ochii îi străluceau; 
ținuta era mult mai dreaptă. Cecilia și Lillan plângeau. Lui Teddy 
i se păru că vede lacrimi chiar și în ochii lui Emelie, dar poate că 
greșea - era destul de departe de ei. 

Privindu-i. Luând parte în felul lui. 

Apoi îl văzu pe Mats întorcându-se și privindu-l în ochi. 

Ținea capul sus, cu mândrie. Tatăl lui Benjamin făcuse ce 
trebuia. Dar Teddy mai vedea și altceva în ochii lui, o altă 
licărire. Poate că era teamă. Pentru că acum îi era totul clar și 
lui Teddy. Joakim Sunden era mort, iar ameninţarea cu care se 
confrunta Mats se diminuase, dar nu dispăruse cu totul. Ce-l 
aștepta acum? Programul de protecţie a martorilor, un proces? 
Ambele? Și hard drive-ul - unde era? 

Pe de altă parte, poate că era momentul să lase baltă toată 
povestea. F 

Mats dădu din cap în direcția lui Teddy. In mod clar, de asta 
avea nevoie. 

Își ispășise pedeapsa pentru crima lui. 

Complet. 

Jumătate de oră mai târziu: cafeneaua de pe Bergsgatan. 
Emelie îi trimisese un mesaj și-i ceruse să se întâlnească acolo. 

— Felicitări, zise Teddy. 

— Felicitări amândurora, am reușit împreună, răspunse ea. 
Deși, de fapt... 

— Felicitări pentru familia Emanuelsson, completă Teddy. 
Dacă n-ar fi apărut Mats... 

Știau amândoi ce voia să spună - fără Mats, Benjamin ar fi 
fost aproape sigur închis. 

Nu vorbi niciunul dintre ei. La trecerea de pietoni din spatele 
lor se auzi claxonul unei mașini. 

— L-ai plătit pe Jan? întrebă Teddy după o clipă. 

Emelie dădu din cap. 

— Mulţumesc pentru bani. Până la urmă, au folosit unui scop 
bun. 

— Ce face diseară familia Emanuelsson? Sărbătorește? 

— Doar o cină, cred. Presupun că Mats are o mulţime de 
explicaţii de dat, în primul rând Ceciliei. 

Din nou tăcere. Un biciclist sună din clopoțel în direcţia altuia, 
pe pista de lângă ei. 

— Poate c-ar trebui să sărbătorim și noi doi cumva? întrebă 
Teddy. Să discutăm despre toate. Mă gândesc: doar tu și cu 
mine. 

Epilog 


După șapte zile 


78. 


Nikola se ducea la Teddy mai încolo, dar mai avea ceva de 
făcut înainte. Stătea pe dealul din spatele închisorii 
Flemingsberg, unde fusese închis. O glumă, O mică farsă. Kerim 
era închis din nou, iar tabloidelor le plăcea la nebunie: Capul de 
bandă zburător revine pe teren solid. Evadatul din elicopter se 
întoarce în spatele gratiilor. Ghinion pur. 

Jumătatea lui august. Nikola începea lucrul într-o săptămână: 
George Samuel se răzgândise - îi oferise o perioadă de probă 
reală. Să monteze instalaţii electrice, muncă de ucenic, lucrat 
dimineaţa devreme. Linda era în al nouălea cer și, sincer, poate 
că nu era chiar așa de rău. George era un om bun, iar Nikola 
avea nevoie de lovele. 

Teddy îl sunase să vadă dacă vrea să iasă să mănânce ceva. 
Se pronunţase verdictul final în procesul lui Benjamin 
Emanuelsson - deși știau cu toţii cum or să meargă lucrurile 
când îl puseseră în libertate din arest. Cazul fusese clasat. 
Analiza armelor demonstrase că Sebbe Petrovici fusese ucis cu 
Sig Sauerul lui Sunden. 

Nikola își deschise geanta. Drona era cam de mărimea unei 
cutii de lapte. O împrumutase de la Yusuf. Avea patru lamele de 
rotor micuțe și o cameră GoPro în partea de jos. Exersa deja de 
două zile. O știa acum mai bine decât își știa propria sculă. 

Işi scosese ieri bandajul de la umăr. Glonţul lui Sunden 
trecuse prin el, dar atât. Acum era în regulă. 

O porni. Auzi un bâzâit. Prima dată când o folosise, se tăiase 
la deget: lamelele micuţe erau surprinzător de puternice. 

Drona se ridică drept în aer și apoi dispăru ca o pasăre peste 
vârfurile copacilor. Sus. Și mai sus. Deasupra închisorii și a 
cuștilor de pe acoperiș. 

Mai fusese acolo și ieri. Văzuse pe cameră că întăriseră barele 
de deasupra cuștilor, probabil ca să prevină alte incidente de tip 
Kerim. Dar era ceva împotriva căruia nu se protejaseră - lemnul- 
dulce. Atârnase de o coardă prinsă de partea de jos a dronei o 
rolă din chestia aia dezgustătoare care-i plăcea așa de mult lui 
Kerim. 

Nikola ţinea telecomanda cu ambele mâini, dirijând ușor 
jucăria cu degetele mari. O cobori. O făcu să se clatine. Testase 
și asta. Ar trebui să meargă. 

O lăsă să se legene înainte și înapoi. Până la urmă, bucata de 
lemn-dulce se desprinse. Printre bare. In cușca unde, la un 
moment dat în cursul zilei, avea să fie dus Kerim pentru pauza 
zilnică în aer liber. Avea să-și găsească acolo dulciurile 
preferate, genul pe care nu le puteai cumpăra de la chioșc. 

Nikola lipise de lemnul-dulce un bileţel. Mă gândesc la tine, 
frate /N. 

În sus pe scări. 

Un nod neașteptat de spaimă în stomac. Se gândi cum fusese 
cu câteva săptămâni în urmă, când urca spre apartamentul lui și 
Emelie îl aștepta în fața ușii. Aceeași senzație și azi: simţurile de 
Spider-Man zumzăiau. De parcă-l urmărea cineva. Sau îl aștepta. 

Nici măcar nu știa dacă Teddy e acasă, dar n-avea nicio 
importanţă. Avea cheile. Putea să intre și să aștepte să apară 
unchiu-său. 

Se gândi la Bojan: mergeau cu toţii la un meci de fotbal 
mâine. El, bunicul, Teddy și Paulina. Să vadă cum Syrianska îi 
fac praf pe Varberg în Superettan“. Era prima dată când Paulina 
urma să cunoască pe cineva din familia lui. 

Sună la ușa lui Teddy. Liniște. 

Nikola își scoase inelul cu chei și încercă s-o găsească pe cea 
potrivită. Descuie întâi broasca de sus. Era înţepenită. 

Apoi: o explozie uriașă. Fu aruncat în spate, azvârlit în 
peretele de vizavi. 

Nu auzea nimic. 

Dar auzea totul. Atomii izbindu-se de el. Praful zgăâriindu-i 
pielea când se prăbuși lângă celălalt perete. 

Se gândi la Teddy. Se gândi la Paulina. 

Apartamentul ardea. Dinspre prag se revărsa fum. 

Se uită la propriul lui trup. Hainele erau sfâșiate. Imbibate de 
sânge. 

O explozie. Ce ironie. Ultimul lucru la care s-ar fi gândit - că 
avea să moară din cauza unei afurisite de bombe. 

